Dens Qit [Genesis] 
1 
Wangc Menl daengv menl daengv dih 


1 Dens git, Wangc Menl daengv menl daengv dih. 2 Xic jah dees dih mans 
mans mongh mongh, naengl mix wenp yangh, bens dengv dus dus. Guaenl 
Wangc Menl xonh nyaoh wul naemx. 3 Jav Wangc Menl baov: "Yuv lis 
guangl," suh lis guangl. 4 Maoh nuv guangl lail. Lenc, maoh suh deic 
guangl nyimp dengv pieek bail. 5 Wangc Menl hap sint guangl week 
"maenl", sint dengv week "nyaemv". Aenl nyaemv touk aenl hedp suh 
jangs maenl jih edl. 6 Wangc Menl yuh baov: "Nyaoh wangp naemx 
daengl juml doiv jah yuv wenp longh dav." 7 Jav suh il naih yangh. Wangc 
Menl deic naemx wul naemx dees pieek bail. 8 Maoh suh sint doiv wul jah 
week "menl". Sil naih nyaoh maenl jih nyih wenp yangx. 9 Wangc Menl 
yuh baov: "Nyaoh dees menl naemx yuv daengl juml, lail ugs doiv sot 
map." Jav suh il naih yangh. 10 Wangc Menl sint doiv sot jah weex "dees 
dih", sint doiv naemx daengl juml jah week "heit". Maoh naengc oil naih 
jangs lail. 11 Wangc Menl yuh baov: "Dees dih yuv xunv ugs begs hangc 
weenh yangh nyangt meix. Yuv lis maenv wenp oux, eengv lis maenv 
wenp demh." Jav suh il naih yangh. 12 Dees dih suh lis begs hangc weenh 
yangh nyangt meix. Lis maenv wenp oux, eengv lis maenv wenp demh. 
Wangc Menl naengc oil naih jangs lail. 13 Sil naih nyaoh maenl jih samp 
wenp yangx. 14 Wangc Menl yuh baov: "Menl yuv lis dens guangl, jav hap 
lail map pieek maenl nyaemv. Dens guangl naih yuv weex meel, nyenh 
nyinc jongp nguedx yais, dangs sigs nguedx buh. 15 Juh maoh yuv dah 
menl weds guangl map xiuv dees dih." Jav suh il naih yangh. 16 Il naih, 
Wangc Menl suh daengv yac jagc dens guangl: dav menl daengh nyani 
donc. Jagc mags jah, dav menl, gonx aenl maenl; jagc uns jah, nyani donc, 
gonx aenl nyaemv. Maoh eengv daengv oil xedl menl. 17 Wangc Menl 
deic dens guangl songk nyaoh wul menl, lail xiuv guangl dees dih, 18 map 
gonx maenl janl, pieek guangl dengv. Wangc Menl naengc oil naih jangs 


lail. 19 Sil naih nyaoh maenl jih suk wenp yangx. 20 Wangc Menl yuh 
baov: "Dees dih yuv lis begs hangc duc xeengp, menl yuv lis begs hangc 
duc mogc." 21 Jav Wangc Menl suh daengv duc mags aox heit, begs 
hangc duc neip aox naemx, eengv begs hangc duc mogc. Maoh naengc oil 
naih jangs lail. 22 Wangc Menl suh pieek lail saip juh maoh, baov: "Bal 
yuv wedt digs heit, mogc yuv wedt digs dih." 23 Sil naih nyaoh maenl jih 
ngox wenp yangx. 24 Wangc Menl yuh baov: "Dees dih naengl yuv lis 
begs hangc duc xeengp aox yanc, duc xeengp aox jenc, duc bac dees dih, 
maenv mags maenv uns." Jav suh il naih yangh. 25 Il naih, Wangc Menl 
daengv dees dih begs hangc duc xeengp. Maoh naengc oil naih jangs lail. 
26 Wangc Menl yuh baov: "Daol xic naih daengv nyenc, aol nyenc xongs 
daol. Juh maoh yuv lis legc gonx duc soh - bal nyaoh heit, mogc nyaoh 
wul menl, duc xeengp aox yanc, duc xeengp aox jenc, duc bac dees dih, 
maenv mags maenv uns." 27 Il naih, Wangc Menl suh daengv nyenc, aol 
nyenc xongs maoh. Maoh daengv banl buh daengv miegs. 28 Wangc Menl 
pieek lail saip juh maoh wah: "Xaop yuv sangx lis sinp sinp weenh weenh, 
saip saemh lenc xaop nyaoh digs dees mas menl. Xaop map gonx dees 
dih, naengl gonx maenv bal, moge, eengv begs hangc duc xeengp. 

29 Yaoc yuv pieek begs yangh oux nyimp demh nyaoh wul melik saip dos 
xaop, weex maen jil. 30 Yaoc buh aol oil hangc nyangt daengh mal sup 
saip dos duc xeengp daengh moge jil." Jav suh il naih yangh. 31 Maenv 
Wangc Menl daengv map jah, maoh ags naengc ags gingk lail gungc. Sil 
naih nyaoh maenl jih liogc wenp yangx. 


2 


1 Il naih wul menl dees dih weenh yangh ledp daengv wenp yangx. 

2 Nyaoh maenl jih sedp, week wenp maenv ongl maoh week jah, Wangc 
Menl suh sav soh yangx. 3 Maoh buh pieek lail dos maenl jih sedp, aol 
maenl jah weex maenl sinp, yenl yuih maoh touk maenl jah map daengv 
wenp begs yangh, suh sav soh yangx. 4 Menl dih suh jangs il naih daengv 
map. 


Nyenc bani daengh nyenc miegs nyaoh yanp wap 


Kus Wangc Menl daengv menl dih map xic jah, 5 dees dih naengl mix lis 
nyangt meix, mix lis mal sup, yen! yuih maoh naengl mix songk bien! luih 
map, buh naengl mix lis nyenc sags ongl. 6 Dani sil lis naemx dah dees dih 
ugs map, xemk dees dih. 7 Xus Wangc Menl suh aol magx weex mungx 
nyenc banl, deic soh mingh xuip laos naengl maoh bail. Nyenc banl jah buh 
wenp mungx nyenc soh map. 8 Kus Wangc Menl suh nyaoh mangv dongl 
dih wangp Yih Dieenv eip jagc yanp wap, deic mungx nyenc maoh daengv 
map songk nyaoh jah. 9 Kus Wangc Menl suh aol dees dih ugs sinp hangc 
weenh yangh melk map, meix jah buh lail yagc, wenp demh buh lail jil. 
Nyaoh aox dav yanp wap jah maoh songk ongl meix pieek mingh, eengv 
ongl melk saip nyenc wox meel lail yax. 10 Buh naengl lis jiuc nyal dah 
Yih Dieenv ugs bail, aol naemx xonh dah yanp wap, lenc pieek weex siik 
beev. 11 Jruc jih edl sint week nyal Piip Xenl, xonh dah daengc dih wangp 
Hah Wic Lah. Dih wangp jah lis jeml. 12 Jeml jah lail; dih wangp jah buh 
lis labx meix dang] nyimp jinl baos. 13 Jiuc jih nyih sint week nyal Jih 
Xenl, xonh dah daengc guagl Gux Xic. 14 Jiuc jih samp sint week nyal 
Dix Geec Liix Sih, xonh dah mangv dongl Yal Xul. Jiuc jih siik sint weex 
nyal Youl Fah Lah Dih. 15 Xus Wangc Menl suh deic nyenc banl jah 
songk nyaoh yanp wap Yih Dieenv, xais maoh sags ongl gonx yanp. 

16-17 Kus Wangc Menl baov maoh: "Douv laot demh ongl meix wox 
meel lail yax dah mangv, gal demh wul meix aox yanp naih nyac ledp jil 
lis. Nuv baov nyac jil demh ongl meix wox meel lail yax jah bail, nyac 
bens douh deil." 18 Xus Wangc Menl yuh wah: "Laot mungx nyenc banl 
naih ags nyaoh eis lail. Yaoc yuv daengv il duc douh xebl maoh jah map 
bangl maoh." 19 Il naih, Kus Wangc Menl suh aol magx weex begs yangh 
duc xeengp duc mogc. Maoh suh deic bail touk dav nas mungx nyenc jah, 
nuv maoh daengv guanl mangc dos oil maoh. Nyenc jah saip oil maoh ags 
yangh ags lis guanl. 20 Nyenc jah nyimp begs yangh duc xeengp duc 
mogc daengv guanl wenp yangx, buh eis lis il duc douh xebl maoh map 
bangl maoh. 21 Xah il naih, Kus Wangc Menl hap aol mungx nyenc jah 
nagp yaeml bail. Maoh suh dah xenp nyenc jah neel jiuc lags hedp ugs 


map, dah lenc xih deic nang abs lail. 22 Kus Wangc Menl hap deic jiuc 
lags naih daengv wenp mungx nyenc miegs, daiv maoh touk dav nas 
mungx nyenc banl jah bail. 23 Nyenc banl jah wah: "Wah! Naih hap jangs 
lags yaoc, padt nanx yaoc. Yaoc yuv sint maoh weex nyenc miegs, yenl 
yuih maoh dah nyenc banl ugs map." 24 Xah il naih, nyenc banl yuv liic 
bux neix, nyimp maix daengl abs, yac nyenc ebl wenp il xenp. 25 Xic jah, 
nyenc banl daengh maix maoh ledp jangs das dus, buh eis wox pak nas. 


3 
Nyenc eeuv sungp Wangc Menl suh lis soix 


1 Xus Wangc Menl daengv begs yangh duc xeengp, suic jangs jiv jods zeil 
gungc. Suic haemk nyenc miegs jah: "Jangs nyaenge il? Maenv demh aox 
yanp jah, Wangc Menl lebc xaop ledp bik jil il?" 2 Nyenc miegs xunp: 
"Maenv demh aox yanp naih jiul ledp jil lis. 3 Gobs gal laot ongl demh dav 
yanp jah eis saip jiul jil. Wangc Menl baov eis saip jiul jil ongl demh jah, 
eengv eis saip jiul bail daeml. Nuv jiul eis gingk baov, suh douh deil. 

4 Suic xunp: "Eis jangs weex naih! Xaop deil eis lis! 5 Wangc Menl il naih 
wah, yenl yuih maoh wox xaop jil ongl demh jah, suh guangl dal map. 
Xaop suh xongs Wangc Menl laot yangh, wox meel lail yax." 6 Nyenc 
miegs nuv demh naih lail yagc, yuh lail jil, jil map saip maoh yuh diux, 
nyaengc ugs xogp gunge. Il naih, maoh suh bul demh map jil. Maoh buh 
aol dos saox maoh, saox buh jil yangx. 7 Yac maoh il jil demh jah, dal suh 
guangl map, hap wox ags jangs das dus, laengx pak nas yangx. Xah il 
naih, yac eep laengx bail aol bav meix ongp wap map week went biedc 
xenp. 8 Maenl jah jodx nyaemv, yac eep gingk Kus Wangc Menl nyaoh 
yanp gamt, il naih laengx lebl laos liungh meix bail. 9 Kus Wangc Menl 
sint nyenc banl jah: "Nyac nyaoh nup ah?" 10 Nyenc banl xunp: "Yaoc 
gingk nyac gamt map, laengx lebl yangx. Yaoc gingk yaot yenl yuih yaoc 
das dus." 11 Xus Wangc Menl haemk: "Nouc lebc nyac jangs das dus 
leel? Nyac jil ongl demh yaoc eis saip jil jah yangx il?" 12 Nyenc bani 
xunp: "Jangs. Nyac pieek mungx nyenc miegs dos yaoc jah, aol demh jah 


dos yaoc jil, yaoc jil yangx." 13 Kus Wangc Menl haemk mungx nyenc 
miegs jah: "Nyac mangc yuv il naih weex lieel?" Nyenc miegs xunp: "Duc 
suic jah dingv yaoc, yaoc hap jil." 


Wangc Menl panp soix 


14 Il naih, Xus Wangc Menl doiv suic wah: "Nyac yuv yuih maenv sil naih 
douh wedt. Nyaoh begs yangh duc xeengp, gobs lis laot nyac dogl meix 
guav naih. Nyac yuv daengc saemh aol dux gamt kuenp, daengc xenp bac 
magx. 15 Dah xic naih qit, yaoc yuv aol nyac nyimp nyenc miegs jah 
daengl saengl. Saemh lenc maoh nyimp saemh lenc nyac bens yuv daengl 
saengi. Saemh lenc maoh yuv jabe mieev gaos nyac, nyac yuv idx xongp 
dini juh maoh." 16 Kus Wangc Menl buh doiv nyenc miegs wah: "Nyac 
gak xenp sangx lagx xic jah, yaoc yuv aol nyac gunge gunge jil kuip. Kuip 
weex naih, nyac naengl yuv liangp saox nyac. Maoh naengl yuv gonx 
nyac." 17 Kus Wangc Menl buh doiv nyenc bani jah wah: "Yenl yuih nyac 
gingk maix nyac baov, laengx jil demh yaoc eis saip nyac jil jah, yaoc 
guav dih magx yangx. Nyac daengc saemh sags ongl jil kuip xih lis jil. 

18 Dih magx yuv ugs biac sunp, nyac naengl yuv jil mal sup nyaoh dih jah. 
19 Nyac yuv il saemh sags ongl daengc xenp beeuv benv, jav hap Iis jil. 
Touk xic nyac deil, xonv laos magx. Yenl yuih nyac jangs aol magx 
daengv map, hap yuv xonv magx." 20 Yal Dangh aol maix maoh guanl 
Xal Wac (""Xal Wac" nyaoh sungp Yiv Box Laix jangs "mingh"), yeni 
yuih Xal Wac jangs weex neix dos nyenc menc. 21 Xus Wangc Menl hap 
aol bic nyaenp week ugs xenp dos Yal Dangh daengh maix maoh daens. 


Yal Dangh nyimp Xal Wac douh jul ugs yanp wap 


22 Dah lenc, Kus Wangc Menl wah: "Yac mungx nyenc jah xic naih 
nyimp daol laot yangh, wox meel lail yax. Nuv baov yac maoh buh jil ongl 
demh pieek mingh jah bail, yuh nup yangh leel? Jav yac maoh suh eis deil 
hap!" 23 Xah il naih, Xus Wangc Menl deic yac maoh jul ugs yanp wap 
Yih Dieenv bail, xais Yal Dangh sags jinc dih. Yal Dangh buh jangs dah 
magx daengv map. 24 Jul yac maoh ugs bail yangx, Kus Wangc Menl suh 


pait mieengc mungx ags nyaoh yanp wap mangv dongl. Eengv lis xangv 
miax buil, xonh nyaoh suk mangv, xut jiuc kuenp bail touk ongl meix 
pieek mingh jah. 


4 
Gaih Yenx daengh Yal Boc 


1 Yal Dangh nyimp maix maoh Xal Wac daengl ebl, Xal Wac suh lis lagx 
qak xenp. Touk xic sangx lis Gaih Yenx, Xal Wac suh wah: "Xus bangl 
yaoc, yaoc sangx lis il banl yangx!" 2 Dah lenc, maoh yuh sangx lis il banl, 
aol maoh guanl Yal Boc. Yac maoh mags map, Yal Boc sangx liees, Gaih 
Yenx sags yav. 3 Touk xic xup map jah, Gaih Yenx dah yav xup lis map 
oil jah deic maenv sunx saip Xus. 4 Yal Boc buh dah oil liees xeenx 
maenv saemh edl map sat, deic maenv yuc lail jah sunx saip Kus. Yal Boc 
douh sais Kus, Kus haengt sibs maenv yangh xonh maoh. 5 Danl sil Gaih 
Yenx eis douh sais Xus, Xus eis haengt sibs maenv yangh xonh maoh. 
Xah il naih, Gaih Yenx nyaengc qingk yax gungc eengv dengv nas dengv 
naengl. 6 Kus haemk Gaih Yenx: "Nyac week mange il naih yax? Mangc 
dengv nas dengv naengl? 7 Nuv baov nyac weex maenv sil dogl weex jah, 
yaoc eis sibs maenv nyac il? Danl sil nuv baov nyac eis haengt week 
maenv sil dog] week jah, nyac yuv menh! Soix yuv map dos nyac week 
pak nyac, jav nyac yuv ags dah soix." 8 Dah lenc, Gaih Yenx doiv nongx 
maoh Yal Boc wah: "Yac daol bail naengc yav bax!" Yac maoh nyaoh yav 
xic jah, Gaih Yenx suh heeup nongx maoh, deic maoh sat deil. 9 Lenc, 
Kus haemk Gaih Yenx: "Nongx nyac Yal Boc nyaoh nup?" Gah Yenx 
xunp: "Yaoc eis WOK. Yaoc jangs week nyenc naengc nongx bail nup il?" 
10 Kus haemk maoh: "Nyac week sil mange? Padt nongx nyac dah dees 
dih nees map sint yaoc. 11 Nyac sat maoh xic jah, dees dih eip ebl map 
taenp padt maoh. Nyac xic naih yuv dah dus dih douh guav. 12 Eis heenk 
nyac il nup yagp week ongl, dih magx eengv eis nyimp nyac lis xingc xup. 
Dah xic naih qit, nyac yuv wenp nyenc wiup wav, xonh dah dees dih 
naih." 13 Gaih Yenx xunp Xus: "Douh wedt qaenp il naih yaoc dangs eis 


lis. 14 Nyac jul yaoc ugs dih naih bail, eis saip yaoc nuv nas nyac. Jodx 
lenc yaoc yuv wenp nyenc wiup wav. Eis heenk nouc deml yaoc, ledp 
xangk sat yaoc." 15 Kus zunp: "Eis jangs week naih, yeni yuih nouc sat 
nyac yaoc yuv wedt maoh gaenp dah wedt nyac sedp benh." Kus suh 
nyaoh wul xenp Gaih Yenx week jage meel, eis saip eep sat maoh. 16 II 
naih, Gaih Yenx suh liic dav nas Kus, map touk Yih Dieenv mangv dongl, 
nyaoh aox dih wangp Nox Deex (*"Nox Deex" nyaoh Xiv Box Laix wah 
sungp jah jangs yil sih "wiup wav") jah nyaoh. 


Saemh lenc Gaih Yenx 


17 Marx Gaih Yeng suh lis lagx gak xenp, sangx lis il bani. Juh maoh aol 
maoh guanl Yix Nol. Gaih Yenx week jage xingc xic jah, aol xingc naih 
jaemh guanl lagx maoh, sint week xingc Yix Nol. 18 Yix Nol lis Yiv Nax, 
Yiv Nax lis Mix Huc Yax Lil, Mix Huc Yax Lil lis Max Tup Sax Lil, Max 
Tup Sax Lil lis Lah Mail. 19 Lah Mail aol lis yac maix, guanl Yal Dal 
daengh Xix Lah. 20 Yal Dal sangx lis lagx bani Yax Bah. Yax Bah wenp 
nyenc jih edl yuh nyaoh bongc dingc bic duc xeengp yuh nyaoh nugs weex 
sangh sangx duc xeengp. 21 Nongx maoh guanl Yuc Bah. Yuc Bah wenp 
nyenc jih edl sangh al, wok guegs bac xuip jigx. 22 Xix Lah, maix jih nyih 
Lah Mail, sangx lis lagx bani Tux Bah Gaih Yenx. Tux Bah Gaih Yenx 
wenp nyenc jih edl sangh dunv kuedp dunv dongc. Nongx miegs Tux Bah 
Gaih Yenx guanl Nac Max. 23 Lis il maenl, Lah Mail doiv yac maix maoh 
wah: "Yal Dal, Xix Lah, xaop gingk yaoc wah. Yaoc sat lagx liix, yenl 
yuih maoh haik yaoc yangx. 24 Nuv baov nouc sat Gaih Yenx yuv douh 
wedt sedp benh, nouc map sat yaoc yuv douh wedt sedp xebc sedp benh." 


Sail Teep daengh Yix Noc Xil 


25 Yal Dangh eengv nyimp Kal Wac daengl ebl, Xal Wac yuh sangx lis il 
bani. Xal Wac aol maoh guanl Sail Teep, wah: "Wangc Menl saip yaoc 
eengv lis lagx, tiik Yal Boc, lagx douh Gaih Yenx sat jah." 26 Sail Teep 
daengl eel sangx lis il bani, aol maoh guanl Yix Noc Xil. Nyaoh saemh 
Yi Noc Xil, nyenc suh qit sint Wangc Menl week Kus eengv baiv Kus. 


5 
Yal Dangh touk Noc Yal 


| Mangv dees naih jangs saemh lenc Yal Dangh. Wangc Menl daengv 
nyenc xic jah, aol nyenc xongs maoh. 2 Maoh daengv bani daengv miegs, 
pieek lail dos juh maoh, naengl sint juh maoh week 'nyenc menc'. 3 Yal 
Dangh lis il begs samp xebc nyinc xic jah, sangx lis Sail Teep. Sail Teep 
xongs Yal Dangh laot yangh. 4 Lenc, Yal Dangh naengl nyaoh beds begs 
nyinc, aox xic jah naengl lis bani lis miegs. 5 Maoh deil xic jah lis jus begs 
samp xebc nyinc. 6 Sail Teep lis il begs liingc ngoz nyinc xic jah, sangx lis 
Yix Noc Xil. 7 Lenc, Sail Teep naengl nyaoh beds begs liingc sedp nyinc, 
aox xic jah naengl lis bani lis miegs. 8 Maoh deil xic jah lis jus begs edl 
xebc nyih nyinc. 9 Yix Noc Xil lis jus xebc nyinc xic jah, sangx lis Gaih 
Nanc. 10 Lenc, Yix Noc Xil naengl nyaoh beds begs edl zebc ngox nyinc, 
aox xic jah naengl lis bani lis miegs. 11 Maoh deil xic jah lis jus begs 
liingc ngoz nyinc. 12 Gaih Nanc lis sedp xebc nyinc xic jah, sangx lis Max 
Lal Lieel. 13 Lenc, Gaih Nanc naengl nyaoh beds begs siik zebc nyinc, 
aox xic jah naengl lis bani lis miegs. 14 Maoh deil xic jah lis jus begs edl 
xebc nyinc. 15 Max Lal Lieel lis liogc xebc ngok nyinc xic jah, sangx lis 
Yax Lieel. 16 Lenc, Max Lal Lieel naengl nyaoh beds begs samp xebc 
nyinc, aox xic jah naengl lis banl lis miegs. 17 Maoh deil xic jah lis beds 
begs jus zebc ngok nyinc. 18 Yax Lieel lis il begs liogc xebc nyih nyinc 
xic jah, sangx lis Yix Nol. 19 Lenc, Yax Lieel naengl nyaoh beds begs 
nyinc, aox xic jah naengl lis bani lis miegs. 20 Maoh deil xic jah lis jus 
begs liogc zebc nyih nyinc. 21 Yix Nol lis hogc xebc ngok nyinc xic jah, 
sangx lis Max Tup Sax Lah. 22 Lenc, Yix Nol naengl nyaoh samp begs 
nyinc, nyaoh aox xic jah bens nyimp Wangc Menl daengl jaenx bail map, 
naengl lis bani lis miegs. 23 Yix Nol nyaoh lis samp begs liogc xebc ngoz 
nyinc. 24 Maoh il saemh bens nyimp Wangc Menl daengl jaenx bail map. 
Lenc, eis nuv maoh hap, yenl yuih Wangc Men! sibs maoh bail yangx. 

25 Max Tup Sax Lah lis il begs beds xebc sedp nyinc xic jah, sangx lis 
Lah Mail. 26 Lenc, Max Tup Sax Lah naengl nyaoh sedp begs beds xebc 


nyih nyinc, naengl lis bani lis miegs. 27 Maoh deil xic jah lis jus begs liogc 
xebc jus nyinc. 28 Lah Mail lis il begs beds xebc nyih nyinc xic jah, sangx 
lis il bani. 29 Lah Mail aol maoh guanl Noc Yal (“Noc Yal = xaok sais), 
suh wah: "Kus guav dees dih, aol daol week ongl jil kuip, danl sil lagx 
naih nyaoh daol weex ongl jil kuip xic jah, aol daol lis xaok sais." 

30 Lenc, Lah Mail naengl nyaoh ngok begs jus xebc ngok nyinc, naengl lis 
bani lis miegs. 31 Maoh deil xic jah lis sedp begs sedp xebc sedp nyinc. 
32 Noc Yal lis ngoz begs nyinc xic jah, maoh suh lis samp bani: guanl 
Xanp, Hanc daengh Yax Fuc. 


6 
Nyenc menc weex lonh 


1 Nyenc menc lis nyenc gungc map digs dees dih, eengv sangx lis oil lagx 
miegs xic jah, 2 maenv 'lagx wul menl' nuv lagx miegs nyenc menc lail 
miegs, aox sais qingk xogp suh aol map weex maix. 3 Jav Xus wah: 
"Guaenl yaoc eis yuv nyimp nyenc nyaoh jaengl yais, yenl yuih juh maoh 
laot jangs xenp nanx. Dah xic naih qit, juh maoh eis yuv xus laox il begs 
nyih xebc nyinc." 4 Nyaoh nyani maenl jah, dees dih lis nyenc pangp 
mags, yenl yuih lagx wul menl nyimp lagx miegs dees dih daengl ebl xic 
jah, suh sangx lis lagx wenp nyenc pangp mags, nyaoh xic unv lis guanl. 

5 Jav Kus naengc nyenc ledp nup week pak, eengv wox melk xangk nyenc 
bens jangs pak lieeux. 6 Xah il naih, Kus ags gingk maoh eis dog] daengv 
nyenc menc map. Qingk ids sais gungc, 7 maoh suh wah: "Yaoc yuv weex 
gaemv nyenc menc yaoc daengv map jah, eengv yuv week gaemv begs 
yangh duc xeengp duc moge. Yaoc nyaengc eis dog] daengv juh maoh 
map." 8 Danl sil Noc Yal naengl douh sais Xus. 


Noc Yal 


9 Sil Noc Yal xap nyaoh mangv dees naih. Noc Yal jangs mungx nyenc 
saengc. Xic jah, nyaoh daengc dees dih laot maoh eis week sil pak mange. 
Maoh bens nyimp Wangc Menl daengl jaenx bail map. 10 Noc Yal lis 


samp bani: Xanp, Hanc daengh Yax Fuc. 11 Naengl gal nyenc mih, nyaoh 
Wangc Menl naengc ledp jangs nyenc pak. Daengl sat week lanh xemk 
daengc dees dih yangx. 12 Wangc Menl naengc dees dih ledp jangs pak 
gungc, maoh buh nuv nyenc dees dih ledp week eis lail. 13 Il naih, Wangc 
Menl doiv Noc Yal wah: "Yaoc xangk lail yangx, yuv weex gaemv nyenc 
menc eengv begs yangh duc soh jah, yenl yuih dees dih juh maoh weex sil 
pak digs yangx. Jangs, yaoc yuv deic oil maoh nyaoh dees mas menl weex 
gaemv lieeux! 14 "Nyac yuv xeenx melk lail map week xigs lol, nyaoh 
aox lol week eenl sumx, nugs aox ledp yuv gak yuc lol. 15 Lol yais yuv lis 
siik begs ngoz xebc xigt, kuangt sedp xebc ngoz xigt, pangp siik xebc 
ngoz xigt. 16 Dees bongc yuv week dol sings, pangp il xigt jodx. Aox lol 
yuv pieek weex wul, dav, dees samp saengc. Geel lol yuv weex dol. 

17 "Yaoc yuv songk naemx biingc labx map yemv daengc dees dih, week 
gaemv begs yangh duc soh, eengv begs yangh dees dih. 18 Danl sil yaoc 
yuv nyimp nyac week yot. Nyac deic maix nyac, lagx nyac eengv lagx lias 
nyac laos lol bail. 19 Nyac naengl yuv aol begs yangh duc xeengp dees dih 
naih yangh yangh aol il gouv - il seit il meix - nyimp nyac weex laot laos 
lol bail, lail lail baos mingh juh maoh. 20 Il gouv melk il jongs duc xeengp, 
duc mogc, duc bac dees dih, yuv map touk nyac baos mingh. 21 Nyac yuv 
deic begs yangh maenv jil juml dos nyenc yanc nyac daengh maenv duc 
xeengp naih." 22 Il naih, Noc Yal edl edl nyih nyih qingk Wangc Menl bail 
weex. 


7 
Naemx bunge labx 


1 Kus doiv Noc Yal wah: "Nyac nyimp daengc yanc nyac weex laot laos 
lol bail, yenl yuih yaoc nuv daengc dees dih naih gobs lis nyac hap jangs 
nyenc saengc. 2 Nyac buh yuv deic begs yangh duc xeengp weex laot laos 
bail. Maenv xeengt pieek saip yaoc lis jah, meix il hangc aol sedp gouv, 
maenv mih jah meix il hangc aol il gouv. 3 Naengl gal begs yangh duc 
mogc, melik il hangc buh yuv aol sedp gouv, melk il gouv yuv lis seit melk. 


Jav il naih begs yangh duc xeengp duc moge dees dih xih sibs lis waenc. 
4 Dah lis sedp maenl yaoc yuv songk bienl map suk xebc maenl jani, deic 
yaoc daengv map maenv soh jah week gaemv lieeux." 5 Il naih, Noc Yal 
suh gingk Xus edl edl nyih nyih weex yangx. 6 Noc Yal liogc begs nyinc 
xic jah, naemx bunge labx yemv dees dih. 7 Maoh nyimp maix maoh, 
lagx, eengv lagx lias ledp laos lol bail, laengh naemx biingc labx. 8 Eengv 
begs yangh duc xeengp - maenv xeengt sunz saip Wangc Menl lis jah 
nyimp maenv mih jah - eengv lis begs yangh moge daengh duc bac dees 
dih, 9 il gouv il gouv laos lol bail, anl Wangc Menl nyimp Noc Yal baov 
dah. 10 Dah lis sedp maenl, naemx biingc labx suh map touk dees dih 
yangx. 11 Noc Yal lis liogc begs nyinc nyinc jah, nyaoh nyih nguedx xebc 
sedp, naemx dah dingv dih beeuv ugs map, dogl bienl laox map, dol 
naemx wul menl eip bienl daov luih map. 12 Dogl bienl laox map lis siik 
xebc maenl janl. 13 Eev nyaoh maenl jah, Noc Yal nyimp maix maoh, lagx 
maoh - Xanp, Hanc, Yax Fuc - daengh lagx lias weex laot laos lol yangx. 
14 Eengv begs yangh duc xeengp - maenv nyaoh jenc daengh maenv 
nyaoh yanc, maenv mags daengh maenv uns - nyimp begs yangh mogc 
daengh duc bens, 15 ledp wenp gouv, week laot gak lol map, 16 il seit il 
meix, anl Wangc Menl baov dah. Dah lenc, Kus ngabc dol lol yangx. 

17 Naemx biingc labx il map suh lis siik xebc maenl, il weex il qak pangp, 
lol suh mung] yangx. 18 Naemx il gak pangp, lol suh mung] nyaoh wul 
naemx bail map. 19 Naemx laox yemv dees dih, deic maenv boul jenc 
pangp ledp yemv lieeux, 20 naengl pangp dah gaos jenc nyih xebc nyih 
xigt. 21 Duc soh dees dih ledp deil lieeux - maenv duc mogc, duc jene, 
duc yanc, duc bac qamt dees dih eengv nyenc weex laot. 22 Nyaoh dees 
dih eis heenk duc mangc lis soh buh deil yangx. 23 Xus weex gaemv dees 
dih begs yangh lis soh - nyenc daengh duc xeengp mags duc xeengp uns, 
eengv mogc. Juh maoh ledp douh week gaemv lieeux. Gobs gal Noc Yal 
nyimp oil maoh nyaoh lol jah xih naengl nyaoh. 24 Naemx bunge labx 
yemv dees dih lis il begs ngoz xebc maenl. 

Naemx biingc labx denl lieeux 


1 Wangc Menl naengl nyenh Noc Yal nyimp maenv duc xeengp aox lol 
jah. Maoh aol lemc xuip wul naemx, jav naemx suh dangv qit denl yangx. 
2 Naemx dingv dih buh eis beeuv hap, dol naemx wul menl buh ngabc, 
bienl laok buh duv yangx. 3 Il naih, naemx bingo labx dangv git denl bail. 
Dah lis il begs ngoz xebc maenl, 4 touk sedp nguedx xebc sedp, lol suh 
eeul nyaoh gaos jenc Yal Lah Lal. 5 Naemx buh bens naengl denl luih, dos 
weex touk xebc nguedx xup edl gaos jenc hap ugs map. 6 Eengv dah lis 
siik xebc maenl, Noc Yal eip dol sings 7 songk duc al ugs bail. Duc al naih 
bens bail bens map, hap weex touk xic dees dih sot. 8 Noc Yal yuh songk 
duc bouc ugs bail, nuv nuv semh deml dih sot mix, 9 danl sil naemx laox 
naengl yemv dees dih, naengl mix lis doiv sav dinl, duc bouc suh xonv 
bens map. Noc Yal suh duh miac sibs bouc xonv laos lol. 10 Jav hap yuh 
gas lis sedp maenl, Noc Yal xih eengv songk bouc ugs bail. 11 Daov naih, 
touk aenl jodx nyaemv, bouc jah suh aeml bangh bav meix ganv lanx lik, 
xonv map touk Noc Yal. Il naih, Noc Yal suh wox naemx denl yuv lieeux 
yangx. 12 Yuh gas lis sedp maenl, maoh xonv songk bouc ugs bail. Daov 
naih duc bouc il bail suh eis xonv yangx. 13 Touk Noc Yal lis liogc begs 
liingc il nyinc xic jah, nyaoh xingl nguedx xup edl, naemx dees dih dangv 
sot map. Noc Yal eip hongp bongc lol naengc, nuv naemx dees dih yuv sot 
yangx. 14 Touk nyih nguedx nyih xebc sedp, dees dih sot lieeux! 

15 Wangc Menl doiv Noc Yal wah: 16 "Nyac nyimp maix, lagx daengh 
lagx lias weex laot ugs lol bail. 17 Songk maenv duc xeengp daengh mogc 
ledp ugs bail, saip oil maoh yaengt lis gungc map, digs nyaoh dees dih 
naih." 18 Il naih, Noc Yal suh nyimp maix, lagx daengh lagx lias weex 
laot ugs lol yangx. 19 Naengl gal begs yangh duc xeengp nyimp moge buh 
il jongs il jongs ugs lol map. 


Noc Yal sunx yangh xonh saip Xus 


20 Noc Yal weex jagc sagx daengc dos Kus. Maoh suh dah oil duc 
xeengp nyimp moge xeengt sung saip Wangc Menl lis jah, meix il hangc 


aol il duc map, songk nyaoh wul sagx daengc daos saip Wangc Menl. 

21 Soh dangl jah douh sais Kus. Maoh aox longc xangk: "Yaoc eis eengv 
yuih nyenc weex maenv pak jah guav dees dih, eis eengv deic dees dih 
duc soh week gaemv lieeux: yaoc yuh wox nyenc dah naengl uns bens lis 
sais yax buh weex sil pak. 22 Gobs yuv dees dih naengl nyaoh, bens yuv 
lis dos lis xup, lis Iiagp lis udt, lis hak lis dongl, lis maen] lis janl." 

Wangc Menl nyimp Noc Yal weex yot 


1 Wangc Men! pieek lail sap Noc Yal daengh oil lagx maoh, lebe juh 
maoh: "Xaop yuv aol saemh lenc lis nyenc digs dees dih naih. 2 Dees dih 
duc xeengp, eis heenk mags uns, oil mogc daengh bal ledp yuv yaot xaop. 
Yaoc saip xaop lis legc gonx oil maoh. 3 Yaoc aol maenv duc soh naih 
saip xaop week ebl jil, xongs yaoc dah unv aol mal sup dos xaop laot 
yangh. 4 Dani sil kaop bix yuv jil maenv nang sabx padt, yen] yuih mingh 
nyaoh padt. 5 Yaoc eis saip nyenc xup mingh nyenc. Nouc xup mingh 
nyenc nouc yuv douh beis mingh. Eis heenk duc xeengp mange haik mingh 
nyenc, duc xeengp jah buh yuv douh sat. 6 Nyenc jangs xongs Wangc 
Menl daengv map. Il naih, nouc sat nyenc, maoh yuv douh sat. 7 Xaop yuv 
lis nyenc gunge map, aol saemh lenc xaop digs nyaoh dees dih naih!" 

8 Dah lenc Wangc Menl lebe Noc Yal eengv lagx maoh: 9 "Yaoc xic naih 
nyimp xaop daengh saemh lenc xaop weex yot, 10 eengv nyimp dees dih 
begs yangh duc soh xaop dah lol daiv ugs map jah - oil duc mogc, nyimp 
duc xeengp aox yanc ax jenc. 11 Yaoc liingc xaop: yaoc eis eengv songk 
naemx bunge labx map week gaemv begs yangh duc soh nyimp dees dih 
hap." 12 Wangc Menl eengv wah: "Yaoc nyimp xaop eengv begs yangh 
duc soh naih weex jagc meel, touk jaengl yais. 13 Yaoc songk yings 
liongc nyaoh aox mas menl yangx. Maoh yuv map meel yaoc nyimp dees 
dih week yot. 14 Yaoc aol mas menl xal dees dih xic jah, lis nuv yings 
liongc nyaoh aox mas menl, 15 yaoc laengx nyenh yaoc nyimp xaop 
daengh begs yangh duc soh week yot dah. Naemx biingc labx eis yuv 


cengv map week gaemv dees dih begs yangh duc soh hap. 16 Eev yaoc 
nuv liongc jil naemx nyaoh aox mas menl, yaoc yuv nyenh yaoc nyimp 
begs yangh duc soh weex yot touk jaengl yais." 17 Il naih, Wangc Menl 
nyimp Noc Yal wah: "Jagc meel naih jangs meel yaoc nyimp begs yangh 
duc soh nyaoh dees dih week yot." 


Noc Yal nyimp lagx maoh 


18 Samp banl Noc Yal dah lol ugs map jangs Xanp, Hanc daengh Yax 
Fuc. (Hanc jangs bux Jah Nanc.) 19 Nyenc menc sank nyaoh dees dih naih 
ledp dah samp banl Noc Yal map. 20 Noc Yal qit sags ongl map. Maoh 
weex yanp ids. 21 Lis il maenl, maoh wumx kuaot jaengv bail, das dus 
nunc nyaoh aox bongc dingc maoh. 22 Bux Jah Nanc - Hanc - nuv bux das 
dus lieeux, suh ugs bail lebc yac jaix. 23 Jav Xanp daengh Yax Fuc suh 
deic meix xanh yais map, songk nyaoh wul sap, denl laos bongc bail, deic 
meix xanh yais jah xal laos wul xenp bux. Juh maoh weex xic jah, aol nas 
wenp nugs map, jav hap eis nuv bux das dus. 24 Noc Yal jaengv kuaot 
liop map xic jah, wox banl uns maoh, Hanc, week maenv sil jah, 25 maoh 
wah: "Jah Nanc dogl douh guav! Haengt maoh weex nuc zeil taemk dos 
Xanp daengh Yax Fuc." 26 Noc Yal buh wah: "Haengt Kus, Wangc Menl 
yaoc, pieek lail dos Xanp; haengt saemh lenc Jah Nanc week nuc dos 
saemh lenc Xanp. 27 Haengt Wangc Menl saip Yax Fuc lis dih wangp il 
weex il gungc, haengt saemh lenc maoh nyimp saemh lenc Xanp ebl 
nyaoh; haengt Jah Nanc buh week nuc dos Yax Fuc." 28 Naemx biingc 
labx dah bail yangx, Noc Yal naengl nyaoh lis samp begs ngoz xebc nyinc. 
29 Maoh deil xic jah lis jus begs ngoz xebc nyinc. 


10 
Saemh lenc samp banl Noc Yal 


1 Saemh lenc samp banl Noc Yal - Xanp, Hanc daengh Yax Fuc - xap 
nyaoh mangv dees naih. Naemx biingc labx dah bail, samp bani naih sangx 
lis lagx gungc. 


Saemh lenc Yaz Fuc 


2 Saemh lenc Yax Fuc jangs Goh Mieel, Max Gol, Mix Duk Yal, Yax 
Wanc, Tup Bah, Mix Xeel daengh Tip Lah. 3 Saemh lenc Goh Mieel 
jangs Yal Xic Jih Nac, Liil Fax daengh Top Jah Max. 4 Saemh lenc Yax 
Wanc jangs Yix Liih Xah, Tap Xih, Jih Tip daengh Doh Tanp. 5 Saemh 
lenc oil maoh jangs nyenc nyaoh maenv guagl geel heit jah, ags dous ags 
yongh sungp bens. 


Saemh lenc Hanc 


6 Saemh lenc Hanc jangs Guv Sex, Aih Jic, Fuc daengh Jah Nanc. 

7 Saemh lenc Guv Sex jangs Xih Bah, Hah Wic Lah, Sax Fuc Tat, Lah 
Max daengh Sax Fuc Tip Jah. Saemh lenc Lah Max jangs Xeel Bah 
daengh Dix Dani. 8 Guv Sex sangx lis Nyimc Lul. Nyimc Lul nyaoh dees 
dih wenp mungx daengl heeup ags gungc. 9 Nyaoh Xus naengc map, 
maoh nyaengc dos nyaenp ags gungc. Jav xih nyaoh sungp aov wah: 
'Kongs Nyimc Lul, nyaoh Kus naengc map nyenc jah, nyaengc dos nyaenp 
ags'. 10 Xic jah, nyaoh dih wangp Bah Biix Lunc, xingc Bah Bieex, Yix 
Lil, Yal Jax daengh Kap Neeh, Nyimc Lul qit jiml wenp guagl map. 

11 Guagl maoh dah geel jah hap week touk Yal Xul mangv jah bail. 
Nyaoh Yal Xul maoh week xingc Nyic Nyic Weih, Lil Hoc Boc, Jah 
Nanc 12 daengh xingc laox Lil Xeenh, nyaoh dav Nyic Nyic Weih nyimp 
Jah Nanc. 13 Saemh lenc Aih Jic jangs nyenc Lul Diih, nyenc Yal Nac 
Mix, nyenc Lil Hah Bix, nyenc Nac Fuc Tup, 14 nyenc Pap Sih Lux Sil, 
nyenc Jah Sih Lul daengh nyenc Keep Liz Teep. Nyenc Feih Luh Sil 
jangs nyenc saemh lenc nyenc Keep Liz Teep. 15 Banl mags Jah Nanc 
jangs Xih Dunl, ongs bux nyenc Xih Dunl. Jah Nanc buh jangs ongs bux 
nyenc Heel, 16 nyenc Yeeh Bul Sih, nyenc Yal Moc Lil, nyenc Gic Jah 
Sax, 17 nyenc Xih Wil, nyenc Yal Jih, nyenc Xih Nyic, 18 nyenc Yal Wax 
Dil, nyenc Xix Max Lil daengh nyenc Hah Mol. Dah lenc, dous Jah Nanc 
sank bail yangx, 19 dih wangp juh maoh dah Xih Dunl lads touk Jah Sal, 
jaenx Jih Lah Eev, eengv bail touk Sox Doh Max, Ngoc Moc Lah, Ads 


Max daengh Xix Bieenx, jaenx Lah Xah. 20 Saemh lenc Hanc jangs il 
naih, anl dous, sungp, dih wangp, guagl daengl pieek. 


Saemh lenc Xanp 


21 Jaix Yax Fuc - Xanp - buh lis lagx. Xanp jangs ongs bux saemh lenc 
Xih Bos. 22 Saemh lenc Xanp jangs Yix Lanc, Yal Sul, Yal Fac Sah, Lul 
Dic daengh Al Lamh. 23 Saemh lenc Al Lamh jangs Wuh Sih, Huh Leec, 
Jih Teep daengh Max Xih. 24 Yal Fac Sah jangs bux Xah Lah, Xah Lah 
jangs bux Eev Beec. 25 Eev Beec sangx lis yac banl. Banl jih edl guanl 
Fac Leec (“— daengl pieek), yenl yuih nyaoh il saemh maoh jah nyenc 
menc daengl pieek eengv sank bail. Nongx maoh guanl Yol Danh. 26 Yol 
Danh jangs ongs bux Yal Moc Dac, Xeeh Lieel, Hah Sal Max Feih, Yeeh 
Lah, 27 Hah Doh Lanc, Uh Sal, Dil Lah, 28 Oc Bah, Yal Bus Max Lil, 
Xeel Bah, 29 Oh Feix, Hah Wic Lah daengh Yoh Bah. Maenv nyenc naih 
ledp jangs saemh lenc Yol Danh. 30 Juh maoh nyaoh dih wangp Mix Xah 
lads wenp mangv dongl, hap weex touk jenc Xih Fah. 31 Saemh lenc 
Xanp jangs il naih, anl dous, sungp, dih wangp, guagl daengl pieek. 

32 Nyenc dah lagx Noc Yal map jangs il naih, ani ags guagl ags dous xap 
lail. Naemx bungc labx dah bail, nyenc menc dees dih ledp dah dous naih 
sangx luih map. 

Xus weex lonh sungp nyenc 


1 Unv jav nyenc dees mas menl gobs lis laot hangc lix, gobs wah laot 
yangh sungp. 2 Juh maoh gamt touk mangv dongl xic jah, map touk bunge 
wangp nyaoh dih wangp Bah Buk Lunc, suh nyaoh jah nyaoh. 3 Juh maoh 
daengl baov: "Oil daol week xonl, deic xonl daos guas map." Jav il naih 
juh maoh suh week xonl, yuh aol yuc bial naeml map deic zoni jibx gak. 

4 Juh maoh yuh wah: "Oil daol map weex jagc xingc laox, aox xingc yuv 
lis jagc tax, semp tax yuv pangp daeml mas maen) bail. Il naih, daol lail 
map liuuc guanl oil daol nyaoh, mieenx lis oil daol daengl pieek dah dees 


dih bail." 5 Kus luih map, naengc oil nyenc naih weex xingc WEEK tax. 

6 Maoh wah: "Nuv ah! Oil maoh ledp jangs 1l yangh nyenc, jungh wah il 
yangh sungp. Xic naih gobs qit weex. Nuv bens il naih, jodx lenc juh maoh 
hangc mangc buh ledp week lis! 7 Map bax! Daol luih bail week lonh 
sungp juh maoh, aol oil maoh wah sungp eis daengl wox hap." 8 Jav il 
naih, Kus suh deic juh maoh siup sank dah dees mas maen] bail, juh maoh 
suh sav ongl weex xingc. 9 Jagc xingc jah hap sint weex Bah Bieex (*= 
week lonh), yenl yuih nyaoh xingc jah Kus week lonh sungp nyenc, deic 
juh maoh siup sank dah dees mas maenl. 


Saemh lenc Xanp 


10 Mangv dees naih jangs saemh lenc Xanp. Naemx biingc labx dah bail 
lis yac nyinc, Xanp lis il begs nyinc xic jah, maoh sangx lis Yal Fac Sah. 

11 Lenc, Xanp eengv nyaoh ngox begs nyinc, aox xic jah naengl lis banl lis 
miegs. 12 Yal Fac Sah lis samp xebc ngok nyinc xic jah, sangx lis Xah 
Lah. 13 Lenc, Yal Fac Sah eengv nyaoh siik begs liingc samp nyinc, aox 
xic jah naengl lis bani lis miegs. 14 Xah Lah lis samp xebc nyime xic jah, 
sangx lis Xih Boc. 15 Lenc, Xah Lah eengv nyaoh siik begs lingc samp 
nyinc, aox xic jah naengl lis banl lis miegs. 16 Xih Boc lis samp xebc siik 
nyinc xic jah, sangx lis Fac Leec. 17 Lenc, Xih Boc eengv nyaoh siik begs 
samp xebc nyinc, naengl lis bani lis miegs. 18 Fac Leec lis samp xebc 
nyinc xic jah, sangx lis Lah Wuc. 19 Lenc, Fac Leec eengv nyaoh yac 
begs liingc jus nyinc, naengl lis bani lis miegs. 20 Lah Wuc lis samp xebc 
nyih nyinc xic jah, sangx lis Xih Lul. 21 Lenc, Lah Wuc eengv nyaoh yac 
begs liingc sedp nyinc, aox xic jah naengl lis bani lis miegs. 22 Xih Lul lis 
samp xebc nyinc xic jah, sangx lis Nac Hol. 23 Lenc, Xih Lul eengv nyaoh 
yac begs nyinc, aox xic jah naengl lis bani lis miegs. 24 Nac Hol lis nyih 
xebc jus nyinc xic jah, sangx lis Tat Lah. 25 Lenc, Nac Hol eengv nyaoh il 
begs edl xebc jus nyinc, aox xic jah naengl lis bani lis miegs. 26 Tat Lah 
lis sedp xebc nyinc dah lenc, suh wenp bux Yal Boc Lanc, Nac Hol 
daengh Hah Lanc. 


Saemh lenc Tat Lah 


27 Mangv dees naih jangs saemh lenc Tat Lah. Tat Lah jangs buz Yal Boc 
Lanc, Nac Hol daengh Hah Lanc. Hah Lanc sangz lis Loc Deec. 28 Hah 
Lanc nyaoh xingc Wuc Eev dih wangp Bah Buk Lunc, doiv maoh ugs 
menl guangl jah, suh deil yangx. Xic jah, bux maoh Tat Lah naengl nyaoh. 
29 Yal Boc Lanc aol Sax Laic weex maix. Nac Hol aol Miil Jah, lagx 
miegs Hah Lanc, weex maix. (Hah Lanc buh jangs bux Yil Jah.) 30 Sax 
Laic sangx eis lis lagx. 31 Tat Lah deic lagx maoh Yal Boc Lanc, lagx lias 
Sax Laic daengh lagx kuanp Loc Deec (lagx Hah Lanc), dongc dah xingc 
Wuc Eev nyaoh dih wangp Bah Biix Lunc bail dih wangp Jah Nanc. Danl 
sil juh maoh map touk dih wangp Hah Lanc xic jah, suh nyaoh jah nyaoh. 
32 Tat Lah lis yac begs liingc ngok nyinc xic jah, nyaoh Hah Lanc deil 
yangx. 

Xus xais Yal Boc Lanc liic guagl bens 


1 Kus doiv Yal Boc Lanc wah: "Nyac yuv liic guagl bens, senp singc 
daengh yanc bux nyac, bail touk dih wangp yaoc xais nyac bail jah. 

2 Yaoc yuv aol nyac lis saemh lenc gungc, saip juh maoh wenp guagl 
laox. Yaoc yuv pieek lail saip nyac, aol nyac ugs guanl. Yaoc buh yuv 
yaml nyac pieek lail dos eep. 3 Maenv nyenc doiv nyac lail, yaoc yuv 
pieek lail saip maoh. Maenv nyenc doiv nyac eis lail, yaoc buh yuv wedt 
juh maoh. Yaoc yuv yaml nyac pieek lail dos weenh guagl." 4-5 Il naih, 
Yal Boc Lanc qingk Kus baov suh ugs bail. Maoh liic xingc Hah Lanc 
baov bail dih wangp Jah Nanc xic jah, lis sedp xebc ngoz nyinc. Maoh 
daiv maix maoh Sax Laic daengh lagx ov maoh Loc Deec, nyimp daengc 
yangh xonh maoh, eengv maenv lagx nuc nyaoh Hah Lanc jeis jah, bail 
Jah Nanc. Juh maoh map touk Jah Nanc yangx, 6 bens naengl bail, xih 
map touk dih wangp Xeel Jeenl, eip bongc dingc nyaoh geel meix laok dih 
wangp Moc Lil. Xic jah, nyenc Jah Nanc buh naengl nyaoh dih wangp jah. 
7 Xus ugs map dos Yal Boc Lanc nuv, doiv maoh wah: "Yaoc yuv aol dih 


wangp naih pieek saip saemh lenc nyac." Yal Boc Lanc suh jiml jage sagx 
daengc baiv Kus, nyaoh jah doiv maoh ugs map. 8 Dah lenc, maoh yuh 
wenp mangv name, map touk jenc jih nyaoh dav yac jage xingc, Boc Teep 
Lil mangv sip, Ail mangv dongl. Maoh nyaoh jah eip bongc dingc eengv 
weex jagc sagx daengc, buh baiv Xus. 9 Dah lenc, maoh yuh dangv dangv 
bonc touk mangv name wenp biingc wangp Neex Geh. 


Yal Boc Lanc daengh Sax Laic nyaoh Aih Jic 


10 Xic jah dih wangp Jah Nanc ugs luv oux nangs gunge. Il naih Yal Boc 
Lanc eengv luih mangv name bail, touk guagl Aih Jic nyaoh il pungt. 

11 Maoh map touk geel, yuv laos guagl Aih Jic xic jah, Yal Boc Lanc 
doiv maix maoh Sax Laic wah: "Sax Laic, nyac lail miegs gungc! 

12 Nyenc Aih Jic nuv nyac xic jah, yuv il naih wah: 'Naih jangs maix 
maoh. Daol sat maoh bail, lenc daol aol lis maix maoh!' 13 Il naih, nyac 
lebc eep nyac jangs nongx yaoc. Jav oil nyenc Aih Jic jah hap yuv yuih 
nyac daiv yaoc lail, jav hap liuuc mingh yaoc." 14 Juh maoh laos guagl 
Aih Jic xic jah, nyenc Aih Jic ledp baov Sax Laic nyaengc lail miegs 
gungc. 15 Nyenc mungx aox xeeuc wangc nuv maoh xic jah, buh nyaoh 
dav nas wangc bus maoh, jav Sax Laic suh douh daiv laos xeeuc wange 
bail. 16 Wangc suh yuih Sax Laic sunx oil yangh xonh saip Yal Boc Lanc 
- oil liees miinc, senc, max, loc toc, lagx nuc banl, lagx nuc miegs. 17 Danl 
sil Kus aol wange nyimp maenv nyenc aox xeeuc jah ledp lis hangc biingh 
ganl ugs yaot gungc, yenl yuih lis sil Sax Laic, maix Yal Boc Lanc. 18 Il 
naih, wange suh sint Yal Boc Lanc map, haemk maoh: "Nyac mange doiv 
yaoc weex naih? Weex mangc eis lebc yaoc maoh jangs maix nyac? 

19 Mangc yuh baov maoh jangs nongx nyac, douv yaoc aol maoh? Maix 
nyac nyaoh naih! Deic maoh bail!" 20 Wangc laengx xais nyenc maoh 
yenx Yal Boc Lanc daengh maix maoh, nyenc aox yanc maoh daengh 
yangh xonh maoh, ledp weex laot ugs guagl bail. 

Yal Boc Lanc nyimp Loc Deec daengl pieek 


1 Il naih, juh maoh liic Aih Jic, wenp mangv bagl bail, laos Neex Geh - 
Yal Boc Lanc, maix maoh, nyimp maenv yangh xonh juh maoh, eengv 
Loc Deec nyimp yangh xonh maoh. 2 Lenc Yal Boc Lanc wenp nyenc lis 
yangx, lis oil oil duc xeengp eengv jeml nyaenc. 3 Dah lenc, maoh yuh 
dangv dangv wenp mangv bagl bail, jaenx geel xingc Boc Teep Lil. Maoh 
map touk dav Boc Teep Lil nyimp Aih, laengx jangs doiv nyungl maoh 
nyaoh jah weex bongc dah, 4 weex sagx daengc dah. Maoh yuh nyaoh jah 
baiv Xus. 5 Loc Deec, nyimp Yal Boc Lanc dongc bail jah, buh wenp 
nyenc lis. Maoh lis liees miinc daengh senc, aox bongc eengv lis nyenc 
maoh nyimp lagx nuc. 6 Dani sil dih wangp jah xengc eis lis nyenc yane 
Yal Boc Lanc daengh nyenc yanc Loc Deec nyimp oil duc xeengp daengl 
jaenx il naih. Duc xeengp nyaengc gungc, eis lis nyangt kaemk juh maoh 
jil hap. 7 Nyaoh xic jah nyenc Jah Nanc nyimp nyenc Buk Liih Xih buh 
naengl nyaoh dih wangp jah.Xah il naih nyenc sangx duc xeengp Yal Boc 
Lanc nyimp nyenc sangx duc xeengp Loc Deec daengl daenl map. 8 Jav 
Yal Boc Lanc doiv Loc Deec wah: "Yac daol jangs senp singc jaenx, 
nyenc sangx duc xeengp daol buh eis yuv daengl daenl! 9 Yac daol daengl 
pieek bail bah! Nyac xangk kuaik dih nup lail, nyac laengx xeenx kuaik 
dih jav. Nuv baov nyac xeenx dih jav, yaoc suh liuuc nyaoh naih. Nuv 
baov nyac liuuc nyaoh naih, yaoc suh bail mangv jav." 10 Loc Deec 
naengc saoc nyal Yoh Danl naengc touk xingc Sox Eev. Daengc biingc 
wangp naih lis naemx, xongs yanp Xus (*yanp naih jangs yanp Yal Dangh 
nyimp Xal Wac nyaoh jah, nyaoh 1-3 sint weex Yanp Wap Maengx) buh 
xongs saoc nyal Aih Jic laot yangh. (Xic jah Xus naengl mix weex gaemv 
xingc Sox Doh Max daengh xingc Ngoc Moc Lah.) 11 Il naih, Loc Deec 
suh xeenx saoc nyal Yoh Danl, kuaik dih jah, nyaoh mangv dongl. Jav 
maoh bonc touk mangv jav, nyimp Yal Boc Lanc daengl pieek. 12 Yal 
Boc Lanc liuuc nyaoh Jah Nanc, daov Loc Deec suh bail saoc nyal Yoh 
Dani jaenx Sox Doh Max week bongc, nyaoh dav maenv xingc aox biingc 
wangp jah. 13 Nyenc dih wangp jah weex sais pak ags, nyaengc dagl soix 
Kus gunge. 


Yal Boc Lanc bonc bail Xih Boc Lunc 


14 Loc Deec bail yangx, Kus nyimp Yal Boc Lanc wah: "Nyac wenp 
dongl, sip, name, bagl naengc bail. 15 Yaoc yuv aol dih wangp nyac 
naengc nuv jah ledp pieek dos nyac daengh saemh lenc nyac, touk jaengl 
yais. 16 Yaoc buh yuv saip nyac lis saemh lenc gungc, xah xongs bungv 
dees dih yeih eis lis. 17 Nyac bail suk mangv nuv, naengc dih naih: yaoc 
yuv deic oil naih ledp pieek saip nyac." 18 Dah lenc, Yal Boc Lanc laengx 
bonc bongc maoh touk geel maenv melk laok nyenc guanl Mant Lil, nyaoh 
dih wangp Xih Boc Lunc. Maoh nyaoh jah nyimp Xus jiml jagc sagx 
daengc. 


14 
Yal Boc Lanc juv Loc Deec 


1 Xic jah yac mangv, git daengl dos map. Suk mungx wange - Anl Lah 
Feih wangc dih wangp Xih Nac (“Xih Nac buh sint weex guagl Bah Biix 
Lunc), Yal Liox wangc dih wangp Yix Lah Sax, Jih Dac Laox Max 
wange guagl Yix Lanc daengh Tiip Dac wange nyenc Goh Yinl - daengl 
ebl 2 nyimp ngox mungx wangc daengl dos: Bix Lah wangc Sox Doh 
Max, Biz Xah wange Ngoc Moc Lah, Xih Nax wange Ads Max, Kani 
Yix Beec wangc Xiv Peenh daengh wangc Bix Lah (yuh sint weex Sox 
Eev). 3 Bienl max ngoz wange naih daengl juml nyaoh saoc jenc Xih 
Dienl. (Dih wangp jah jangs xic naih Heit Deil.) 4 Oil maoh ledp douh Jih 
Dac Laox Max wange gonx map xebc nyih nyinc yangx, danl sil nyaoh 
nyinc xebc samp, juh maoh daov xangk dos maoh. 5 Nyaoh nyinc xebc 
siik, Jih Dac Laox Max wangc nyimp wangc guagl mih bangl maoh jah 
map touk yangx. Oil maoh nyaoh Yal Teep Lol Jah Nyingv heeup xux 
nyenc Lil Fac Yenh, nyaoh Hah Mail heeup xux nyenc Suh Xih, nyaoh 
biingc wangp Jih Lieel Tienp heeup xux nyenc Yix Miix, 6 yuh nyaoh jene 
jih Xih Eev heeup xux nyenc Hoc Lil, laeml oil maoh touk dih wangp Yih 
Lil Bah Lanc geel biingc wangp bail. 7 Dah lenc, juh maoh hap daiv bienl 
max xonv map Anh Miil Bah (xic naih sint week Jah Dih Xih), yuh heeup 
xux nyenc Yal Max Lil, buh heeup xux nyenc Yal Moc Lil nyaoh dih 


wangp Hah Xix Keni Tat Max. 8-9 Jih Dac Laox Max wange Yix Lanc 
nyimp maenv wange Goh Yinl, Xih Nac daengh Yix Lah Sax heeup xux 
oil eep yangx, bien] max maenv wange Sox Doh Max, Ngoc Moc Lah, 
Ads Max, Xiv Peenh daengh Bix Lah (xic naih sint week Sox Eev), weex 
laot daengl juml nyaoh saoc jenc Xih Dienl, yuv nyimp suk wange jah 
daengl dos. 10 Jav saoc jenc Xih Dienl ags lis oil jemc magx nyangh 
naeml. Maenv bienl max wangc Sox Doh Max daengh wangc Ngoc Moc 
Lah laengh xic jah, lis maenv suh dogl laos longh jemc bail, gal maenv 
laengh gak jenc. 11 Siik mungx wangc heeup xux eep jah suh xeengl 
maenv eel jiv xingc Sox Doh Max daengh xingc Ngoc Moc Lah, eengv 
xeengl maenv ebl jil nyaoh jah, ledp deic week laot bail. 12 Juh maoh buh 
sabp Loc Deec - lagx ov Yal Boc Lanc nyaoh Sox Doh Max jah - naengl 
xeengl eel jiv maoh bail lieeux. 13 Nyaoh aox oil nyenc laengh jah lis il 
mungx suh map lebc maerv sil naih dos Yal Boc Lanc, nyenc Xih Boc 
Laic. Yal Boc Lanc naengl nyaoh bongc, nyaoh geel maenv meix laox 
Mant Lil, nyenc Yal Moc Lil. Mant Lil nyimp senp singc Yi Xic Gol 
daengh Yal Naix, ledp jangs bungc banx lail Yal Boc Lanc. 14 Yal Boc 
Lane lis gingk Loc Deec douh sabp bail, laengx sint oil nyenc bani daengl 
juml, jangs maenv nyenc nuc wox daengl dos nyaoh yanc maoh sangx map 
jah. Week laot lis samp begs edl xebc beds mungx nyenc. Juh maoh laeml 
bienl max suk mungx wange jah, hap week touk ximgc Dani. 15 Nyaoh jah 
Yal Boc Lanc deic nyenc maoh pieek weex mieengc bangh, banv janl 
heeup laos bail, heeup xux oil maoh. Siik mangv bienl max laengh bail, 
dani sil Yal Boc Lanc laeml hap weex touk xingc Hoc Bah, mangv bagl 
xingc Gal Max Sih Goc. 16 Yal Boc Lanc deic maenv eel jiv douh xeengl 
bail jah ledp aol xonv map, buh juv lagx ov maoh Loc Deec eengv eel jiv, 
nyimp maenv nyenc miegs daengh eep douh sabp jah. 


Mail Jih Sih Deec haengt Wangc Menl pieek lail dos Yal Boc Lanc 


17 Yal Boc Lanc heeup xux Jih Dac Laox Max nyimp wangc mih xonv 
map xic jah, wangc Sox Doh Max uv map saoc jenc Xah Weih (yuh sint 
week saoc jene Wangc), nyaoh jah nuv maoh. 18 Lenc, Mail Jih Sih Deec, 


wange Sah Lenc (“Sah Lenc jangs Yeeh Lul Sax Lenc) - buh jangs sangh 
luk sunx [*sangh liix tiik nyenc sung yangh xonh sap Wangc Menl eengv 
tuk nyenc nyimp Wangc Menl yogc yuih| Wangc Menl Mungx Zeil Pangp 
jah - deic siic nyimp kuaot map saip Yal Boc Lanc. 19 Mail Jih Sih Deec 
pieek lail dos Yal Boc Lanc, wah: "Haengt Wangc Menl Mungx Zeil 
Pangp, mungx daengv menl daengv dih jah, pieek lail dos Yal Boc Lanc. 
20 Haengt Wangc Menl Mungx Zeil Pangp, mungx aol nyac dos xux 
nyenc saengl nyac, lis bus." Dah lenc, Yal Boc Lanc deic maenv xeengl lis 
xonv map jah xebc benh aol il benh sunx saip Mail Jih Sih Deec. 

21 Wangc Sox Doh Max nyimp Yal Boc Lanc wah: "Nyenc yaoc douh 
sabp jah, xonv aol dos yaoc. Gal maenv yangh xonh xonv xeengl lis map 
jah, nyac ledp deic bail." 22 Yal Boc Lanc xunp: "Yaoc jiml miac doiv 
Kus, Wangc Menl Mungx Zeil Pangp, mungx daengv menl daengv dih jah, 
map luk: 23 Yaoc eis yuv nyac jiuc gemp jiuc sany, mieenx lis jodx lenc 
nyac baov: Jangs yaoc aol Yal Boc Lanc wedt seic!' 24 Yaoc eis beis nyac 
maenv nyenc yaoc jil dah jah. Danl sil saip biingc banx yaoc Yal Naix, Yix 
Xic Gol daengh Mant Lil, aol maenv benh juh maoh dogl lis jah." 


15 
Xus nyimp Yal Boc Lanc weex yot 


1 Eis lis mangc jaengl, nyaoh yaens jani Kus nyimp Yal Boc Lanc wah: 
"Yal Boc Lanc, bix yaot, yen! yuih yaoc yuv baos nyac, gunge saip dos 
nyac." 2 Dani sil Yal Boc Lanc xunp: "Kus Wangc Menl ah! Yaoc yuh eis 
lis lagx, nyac saip yaoc gungc lis mangc yongh lieel? Sibs eel jiv yaoc 
gobs lis Yix Luh Yi Xeec, nyenc xingc Gal Max Sih Goc, nyaoh yane 
yaoc sangx mags map jah. 3 Naih, nyac eis saip lagx dos yaoc, jav maenv 
nyenc nyaoh yanc yaoc sangx mags map jah, yuv lis il mungx weex nyenc 
sibs eel jiv yaoc." 4 Kus suh nyimp maoh wah: "Eis jangs Yix Luh Yix 
Xeec sibs eel jiv nyac, yenl yuih nyac ags yuv lis lagx bens nyac, maoh 
buh yuv sibs maenv yaoc pieek dos nyac." 5 Xus laengx daiv Yal Boc 
Lanc touk mangv nugs bail, nyimp maoh wah: "Nyac naengc wul menl xik 


yeih xedl meni lis nup gungc. Saemh lenc nyac yuv lis gungc xongs xedl 
menl laot yangh!" 6 Jav Yal Boc Lanc senk Kus, Kus buh sint maoh week 
nyenc saengc yenl yuih maoh lis dens sais naih. 7 Kus buh lebc maoh: 
"Yaoc jangs Kus, daiv nyac dah xingc Wuc Eev nyaoh guagl Bah Biix 
Lunc ugs bail, aol dih wangp naih pieek saip nyac." 8 Danl sil Yal Boc 
Lanc xunp: "Xus Wangc Menl ah! Yaoc nup wox nyac yuv aol dih wangp 
naih pieek saip yaoc?" 9 Kus suh lebc maoh: "Deic duc meix senc, duc 
melik liees jene, duc dags liees miinc, ledp lis samp nyinc, duc jiuh biongp 
daengh duc lagx bouc touk geel yaoc map." 10 Jav Yal Boc Lanc suh aol 
maenv duc xeengp naih ledp sat. Duc duc maoh ledp lav wenp yac mang, 
songk nyaoh daengl doiv; maenv duc mogc jah maoh eis lav. 11 Lis 
maenv aeml bens luih map yuv jil maenv nanx jah, danl sil Yal Boc Lanc 
jul juh maoh bail. 12 Nyaemv jah, dav menl yuv dogl jene xic jah, Yal Boc 
Lanc suh nagp yaeml yangx. Maoh nyaoh yaens janl daih yunv qingk yaot 
gungc. 13 Kus suh nyimp Yal Boc Lanc wah: "Nyac yuv wangk semp 
saemh lenc nyac yuv touk dih wangp eep nyaoh, douh biigs weex nuc siik 
begs nyinc. 14 Danl sil yaoc yuv wedt guagl aol juh maoh weex nuc jah. 
Dah lenc, juh maoh liic guagl xic jah yuv deic oil eel jiv ugs bail. 15 Nyac 
ags xuh laox, taik taik biingc bunge liic menl guangl bail. 16 Dah lieeux 
siik saemh, saemh lenc nyac yuv xonv touk geel naih. Touk xic jah, soix 
nyenc Yal Moc Lil digs yang." 17 Dav menl dogl jene menl dengv xic 
jah, Yal Boc Lanc lis nuv jagc luc buil ugs guaenc nyimp maenv mas buil 
siic dah dav yac kuaik nang jah bail. 18 Il naih, Kus nyaoh maenl jah 
nyimp Yal Boc Lanc weex yot wah: "Yaoc aol dih wangp naih pieek saip 
saemh lenc nyac, dah biinl Aih Jic hap weex touk nyal mags Youl Fah Lah 
Dih. 19 Dih wangp naih jangs dih wangp nyenc Jih Nic, nyenc Jih Nic 
Xix, nyenc Jax Moc Nic, 20 nyenc Heel, nyenc Biix Luh Xih, nyenc Lil 
Fac Yenh, 21 nyenc Yal Moc Lil, nyenc Jah Nanc, nyenc Gic Jah Sax 
daengh nyenc Yeeh Bul Sih." 

Yix Xic Max Lil ugs menl guangl 


1 Jav Sax Laic, maix Yal Boc Lanc, nyimp maoh sangx eis lis lagx. Dani 
sil maoh lis miegs nuc, nyenc Aih Jic guanl Xal Jax. 2 Il naih, maoh map 
nyimp Yal Boc Lanc wah: "Xus aol yaoc eis lis lagx. Nyac bail ebl miegs 
nuc yaoc bax! Yaot xic maoh tiik yaoc lis lagx." Jav Yal Boc Lanc buh 
liingx Sax Laic. 3 Il naih, Sax Laic suh aol Xal Jax weex "weix" dos Yal 
Boc Lanc. (Yal Boc Lanc nyaoh Jah Nanc lis xebc nyinc, xih lis sil naih.) 
4 Yal Boc Lanc ebl Xal Jax, Xal Jax suh lis lagx qak xenp map. Xal Jax 
wox maoh lis lagx qak xenp, suh naengc eis qit xus nyenc maoh Sax Laic. 
5 Sax Laic suh nyimp Yal Boc Lanc wah: "Bens nyac eis douh! Touk xic 
naih, miegs nuc yaoc lis lagx qak xenp, maoh daov naengc eis qit yaoc, 
yuh jangs yaoc xais maoh map nyimp nyac nunc. Haengt Xus nyimp yac 
daol weex dav!" 6 Yal Boc Lanc xunp: "Lail bax! Yenl yuih maoh jangs 
miegs nuc nyac, songc nyac nup yangh map daiv maoh." Il naih, Sax Laic 
suh daiv Xal Jax eis lail, Xal Jax hap laengh bail. 7 Nyenc menl Xus deml 
Xal Jax nyaoh geel naemz menv jenc wangp, nyaoh dav kuenp Xuh Eev. 
8 Nyenc menl doiv maoh wah: "Xal Jax, miegs nuc Sax Laic ah! Nyac 
dah nup map? Yuv bail nup?" Maoh xunp: "Yaoc dah xus nyenc yaoc 
laengh map." 9 Nyenc menl Kus wah: "Nyac xonv touk xus nyenc nyac 
bail, sap maoh gonx nyac." 10 Nyenc menl yuh wah: "Yaoc yuv aol 
saemh lenc nyac lis nyenc gunge, hap week yeith eis lieeux. 11 Nyac lis 
lagx gak xenp yangx, yuv lis il bani. Nyac aol maoh guanl Yix Xic Max 
Lil (*= Wangc Menl qingk), yenl yuih Kus gingk dah meix kuip nyac. 

12 Lagx nyac naih mus lenc yuv wenp nyenc ags, xongs max jenc. Maoh 
bens yuv nyimp eep daengl dos, eep buh yuv dos maoh. Maoh bens yuv 
nyimp senp singc jaix nongx eis daengl douh." 13 Dah lenc, Xal Jax aol 
mungx nyimp maoh wah jah guanl "Wangc Menl, Mungx naengc yaoc", 
yenl yuih maoh baov: "Yaoc nuv dah Mungx naengc yaoc jah yangx!" 

14 Sil naih dah bail lenc, eep hap aol jage menv jah guanl Bil Eev Lah 
Haik Laic (“= nyaoh geel naemz menv lis Mungx naengc yaoc). Naengl lis 
naemx meny jah, nyaoh dav Jah Dih Xih daengh Bah Lieex. 15 II naih, 
Xal Jax nyimp Yal Boc Lanc sangx lis il banl. Yal Boc Lanc aol maoh 
guanl Yix Xic Max Lil. 16 Nyaoh xic jah, Yal Boc Lanc lis beds xebc 
liogc nyinc. 

Wangc Menl eengv nyimp Yal Boc Lanc week yot 


1 Yal Boc Lanc lis jus xebc jus nyinc xic jah, Kus nyaoh dav nas maoh ugs 
map nyimp maoh wah: "Yaoc jangs Wangc Menl Mungx Ags. Nyac laok 
xedc bonc buih yaoc, bens weex nyenc saengc. 2 Yaoc yuv nyimp nyac 
weex yot, aol nyac lis saemh lenc gungc." 3 Yal Boc Lanc bebc nyaoh 
dees dih. Wangc Menl suh nyimp maoh wah: 4 "Yaoc nyimp nyac weex 
yot jangs il naih: Yaoc yuv aol nyac week ongs bux dos weenh guagl! 

5 Dah xic naih git, guanl nyac eis sint weex Yal Boc Lanc hap, nyac daov 
yuv guanl Yal Boc Lah Hank (“'Yal Boc Lanc' yil sih jangs 'bux banh 
pangp', 'Yal Boc Lah Hank' yil sih jangs 'bux oil'), yen! yuih nyac yuv weex 
ongs bux dos weenh guagl. 6 Yaoc yuv aol nyac lis saemh lenc sinp sinp 
weenh weenh, wenp oil guagl. Nyaoh aox juh maoh buh yuv lis oil wangc. 
7 "Yaoc yuv nyimp nyac anl yot naih weex touk jaengl yais, hap weex 
touk saemh saemh diih diih. Jagc yot naih jangs yaoc nyimp saemh lenc 
nyac week touk jaengl jaengl yais yais. Yaoc bens yuv week Wangc Menl 
dos nyac eengv saemh lenc nyac. 8 Yaoc yuv aol daengc dih wangp Jah 
Nanc nyac nyaoh naih pieek dos nyac daengh saemh lenc nyac, touk jaengl 
yais. Yaoc buh yuv week Wangc Menl dos juh maoh." 


Meel liix ads 


9 Wangc Menl lebc Yal Boc Lah Hank: "Nyac bens yuv gingk yot yaoc 
luih bail. Nyac daengh saemh lenc nyac bens ledp yuv il naih week. 

10 Nyac daengh saemh lenc nyac yuv anl yot naih weex: Nyaoh aox xaop 
nyenc bani ledp yuv sibs luk ads, 11 bic lieit maoh yuv douh ads. Il naih 
weex jangs weex meel xaop nyimp yaoc weex yot yangx. 12 Lagx bani 
ugs menl guangl lis beds maenl, ledp yuv sibs lik ads. Eis heenk jangs 
lagx xaop, lagx nuc nyaoh yanc xaop lis map xih lagx nuc dah guagl mih 
jeis map, 13 ledp yuv sibs lik ads. Il naih week, xenp xaop yuv lis meel 
nyenh yaoc nyimp xaop weex yot touk jaengl yais. 14 Nyenc banl nup eis 
sibs liix ads jah yuv dah dav begs singk yaoc beengl ugs bail, yenl yuih 


maoh duv yot naih bail." 15 Wangc Menl buh nyimp Yal Boc Lah Hank 
wah: "Nyac bik eengv sint maix nyac guanl Sax Laic. Dah xic naih git, 
guanl maoh yuv sint week Sax Lah (“= lagx miegs wange). 16 Yaoc yuv 
pieek lail sap maoh, aol maoh nyimp nyac sangx lis lagx map. Jangs, yaoc 
yuv gungc gungc pieek lail saip maoh, aol maoh wenp neix dos weenh 
guagl. Saemh lenc maoh yuv lis maenv wange." 17 Yal Boc Lah Hank 
bebc nyaoh dees dih, danl sil maoh liagc gol, ags nyimp bens wah: "Yaoc 
lis il begs nyinc yangx week nup naengl lis lagx? Sax Lah buh lis jus xebc 
nyinc yangx naengl sangx lis lagx il?" 18 Yal Boc Lah Hank nyimp Wangc 
Menl wah: "Haengt nyac pieek lail saip Yix Xic Max Lil!" 19 Danl sil 
Wangc Menl xunp: "Marx nyac Sax Lah yuv nyimp nyac sanga lis il bani. 
Nyac yuv aol maoh guanl Yix Sax. Yaoc buh yuv nyimp maoh eengv 
saemh lenc maoh weex yot, touk jaengl yais. 20 Wah touk Yix Xic Max 
Lil, yaoc buh yuv gingk nyac wah, pieek lail sap maoh. Yaoc yuv aol 
maoh lis saemh lenc gungc, wenp guagl laox. Nyaoh aox saemh lenc 
maoh yuv lis xebc nyih mungx nyenc douc. 21 Danl sil yot yaoc jangs 
nyimp Yi Sax, lagx mus nyinc xic naih Sax Lah nyimp nyac sangx lis 
jah." 22 Wangc Menl nyimp Yal Boc Lah Hank wah wenp maenv sungp 
naih, suh liic maoh bail. 23 Eev nyaoh maenl jah, Yal Boc Lah Hank anl 
Wangc Menl baov bail weex, suh deic lagx maoh Yix Xic Max Lil nyimp 
maenv nyenc bani nyaoh aox yanc maoh, ledp map week liix ads. 24 Yal 
Boc Lah Hank weex liix ads xic jah lis jus xebc jus nyinc yangx, 25 lagx 
maoh Yix Xic Max Lil lis xebc samp nyinc. 26 Yac maoh siic nyaoh il 
maenl weex liix ads, 27 nyimp nyenc banl aox yanc weex laot, eis heenk 
nyaoh yanc lis map xih dah douc mih jeis map. 


18 
Luk Yal Boc Lah Hank yuv lis lagx 


1 Kus doiv Yal Boc Lah Hank ugs map nyaoh geel maenv meix laox Mant 
Lil jah. Eev maenl jah zeil udt, Yal Boc Lah Hank suiv nyaoh bags dol 
bongc dingc. 2 Maoh jiml dal naengc, daih yunv nuv lis samp mungx nyenc 


jenc nyaoh doiv nas maoh. Maoh laengx jene bieeuv bail sibs juh maoh, 
bebc nyaoh dees dih. 3 Maoh wah: "Kus yaoc ah! Nuv baov nyac haengt, 
jouc nyac nyaoh geel naih sav soh nyil. 4 Xaop nyaoh dees meix naih sav 
soh. Yaoc sint nyenc aol naemx map dos xaop xugs dinl. 5 Yaoc buh bail 
beenh nyil maenv jil map dos xaop jil. Jil jaengv, hap lail qamt kuenp. 
Xaop touk yanc yaoc map, douv yaoc bonc xaop." Juh maoh xunp: "Lail 
bax. Anl sungp nyac wah jah bail weex." 6 Il naih, Yal Boc Lah Hank suh 
bieeuv laos bongc bail, nyimp Sax Lah wah: "Hoik jeengx! Deic samp 
benc benv mieens lail ugs map, pieengp lail dos." 7 Yal Boc Lah Hank yuh 
bieeuv bail bangh senc, xeenx duc lagx senc yuh buic yuh nyix map, aol 
dos lagx nuc bail sat, beenh hoik nyil. 8 Beenh lail maenv jil yangx, maoh 
suh deic siic mis, mis senc daengh nanx senc baiv nyaoh dav nas samp 
eep. Juh maoh jil xic jah, Yav Beex Lah Hanx jenc nyaoh dees meix bonc 
juh maoh. 9 Juh maoh haemk maoh: "Maix nyac Sax Lah nyaoh nup?" 
Maoh xunp: "Nyaoh aox bongc jah." 10 Juh maoh lis il mungx wah: 
"Nyinc sac xic naih yaoc yuv xonv map, maix nyac Sax Lah buh yuv lis il 
lagx banl." Sax Lah nyaoh bags dol, qingk maenv sungp naih. 11 Yenl 
yuih Yal Boc Lah Hank daengh Sax Lah nyinc jih pangp yangx, Sax Lah 
buh eis week xenp lagx miegs hap, 12 Sax Lah hap liagc gol. Maoh 
xangk: "Il mungx miegs xongs yaoc nyinc jih pangp week naih, naengl 
sangx lis lagx il? Nyenc bani yaoc nyinc jih pangp il jav yaoc naengl lis 
maenv sil lail naih 11?" 13 Jav Kus nyimp Yal Boc Lah Hank wah: "Sax 
Lah week mange gol yangx? Maoh weex mangc wah: 'Il mungx miegs 
xongs yaoc nyinc jih pangp week naih, naengl sangx lis lagx il?? 14 Kus 
lis sil mangc weex eis wenp lieel? Nyinc sac xic naih, anl yaoc wah dah, 
yaoc yuv xonv map, Sax Lah buh yuv lis il lagx bani." 15 Yenl yuih Sax 
Lah gingk yaot, maoh suh wah: "Yaoc eis gol mangc." Danl sil mungx jah 
xunp: "Eis jangs. Nyac nyaengc gol yangx." 


Yal Boc Lah Hank yuih Sox Doh Max map jouc 


16 Dah lenc, samp eep jenc map wenp mangv xingc Sox Doh Max bail. 
Yal Boc Lah Hank nyimp juh maoh bail, yuv sunx juh maoh daems 


saengx. 17 Kus ags wah: "Yaoc xangk week maerv sil jah, yuv jings Yal 
Boc Lah Hank il? 18 Saemh lenc maoh yuv wenp guagl mags guagl ags. 
Weenh guagl dees dih buh yuv yuih maoh deml lail. 19 Yaoc xeenx maoh, 
jangs yuv maoh eeus saemh lenc maoh map qingk sungp Xus weex lail, 
weex saengc. Jav maenv yaoc liingx Yal Boc Lah Hank dah, yaoc ledp 
yuv yuih maoh weex." 20 Il naih, Kus lebc Yal Boc Lah Hank: "Yaoc 
qingk baov nyenc Sox Doh Max daengh nyenc Ngoc Moc Lah digs soix 
yangx, Week ugs sil mangc ledp jangs pak. 21 Yaoc luih bail naengc 
maenv yaoc qingk baov jangs nyaengc xih eis. Lenc yaoc hap wox." 

22 Yac mungx mih liic geel jah wenp Sox Doh Max bail, danl sil Kus 
naengl liuuc nyimp Yal Boc Lah Hank. 23 Yal Boc Lah Hank dah bail 
doiv Kus wah: "Nyac yuv deic nyenc saengc nyimp nyenc lis soix weex 
laot sat gaemv bail il? 24 Nuv baov aox xingc naengl lis ngoz xebc mungx 
nyenc saengc, nyac buh yuv weex gaemv daengc xingc lieeux il? Nyac eis 
yuih ngoz xebc mungx nyenc naih nyangh xingc jah il? 25 Nyac bens eis 
weex hangc sil naih, deic nyenc saengc nyimp nyenc lis soix weex laot sat 
gaemv lieeux! Nuv nyac il naih weex, nyenc saengc nyimp nyenc lis soix 
ledp douh wedt laot yangh! Nyac bens eis il naih weex! Mungx Panp soix 
nyenc menc eis jangs week saengc il?" 26 Kus xunp: "Nuv yaoc nyaoh 
Sox Doh Max semh deml ngoz xebc mungx nyenc saengc, yaoc laengx 
yuv yuih juh maoh nyangh daengc xingc jah." 27 Yal Boc Lah Hank 
eengv wah: "Yenl yuih yaoc qit wah yangx, jouc nyac saip yaoc eengv 
nyimp nyac Xus wah, yaoc yuh gobs jangs nyenc bungv magx. 28 Nuv 
baov aox xingc naengl lis siik xebc ngox mungx nyenc saengc, nyac yuv 
yuih yuns ngox mungx nyenc deic daengc xingc week gaemv lieeux il?" 
Kus xunp: "Nuv yaoc semh deml siik xebc ngoz mungx nyenc saengc, 
yaoc buh eis yuv weex maoh gaemv!" 29 Yal Boc Lah Hank yuh wah: 
"Nuv gobs lis suk xebc mungx lieel?" Kus xunp: "Nuv baov gobs lis siik 
xebc mungx, yaoc buh eis yuv week maoh gaemv bail." 30 Yal Boc Lah 
Hank yuh wah: "Xus yaoc ah! Jouc nyac bix qingk yax. Douv yaoc eengv 
haemk: Nuv baov gobs semh deml samp zebc mungx lieel?" Kus xunp: 
"Nuv yaoc semh deml samp xebc mungx, yaoc buh eis yuv weex maoh 
gaemv." 31 Yal Boc Lah Hank eengv wah: "Yenl yuih yaoc bov laox ams 


nyimp Kus angs, jouc nyac douv yaoc eengv wah: Nuv baov gobs semh lis 
nyih xebc mungx lieel?" Kus xunp: "Jav yuih nyih zebc mungx jah yaoc 
buh eis yuv weex maoh gaemv bail." 32 Dah lenc, Yal Boc Lah Hank 
wah: "Xus ah! Jouc nyac bix gingk yax. Douv yaoc eengv nyimp nyac 
wah il daov! Nuv baov aoz jah gobs semh lis xebc mungx lieel?" Kus 
xunp: "Jav, yuih xebc mungx jah yaoc buh eis yuv weex maoh gaemv." 

33 Xus nyimp Yal Boc Lah Hank wah wenp suh bail yangx. Yal Boc Lah 
Hank buh xonv bail yanc. 


19 
Nyenc Sox Doh Max week sil pak 


1 Maenl jav jodx nyaemv, yac mungx nyenc meni jah map touk dol singl 
Sox Doh Max xic jah, Loc Deec eev suiv nyaoh geel jah. Maoh lis nuv 
yac eep suh laengx jenc map sibs juh maoh haemk lail eengv bebc nyaoh 
dees dih, 2 wah: "Xus yaoc ah! Xaop map yanc yaoc xugs dinl, sav soh il 
nyaemv. Hedp mus xaop jenc saemp, seik ganx kuenp." Jav yac eep xunp: 
"Eis. Jiul yuv nyaoh sagx naih dah nyaemv." 3 Loc Deec bens eeul, il naih 
yac eep hap nyimp maoh bail yanc maoh. Loc Deec laengx nyimp yac 
maoh beenh maenv jil, naengl xigs maenv siic ongp bins jil. Juh maoh jil 
yangx, 4 naengl mix bail nagp xic jah, xingc Sox Doh Max doiv doiv 
nyenc bani laok niv ledp map lionh yane Loc Deec. 5 Juh maoh doiv Loc 
Deec heemx: "Yac mungx nyenc map yanc nyac dah nyaemv jah nyaoh 
nup? Deic yac maoh ugs map, yenl yuih jiul yuv nyimp maoh ebl nunc." 

6 Loc Deec ugs bail xonv deic dol ngabc map, 7 nyimp juh maoh wah: 
"Oil jaix nongx yaoc, jouc xaop, bix week sil pak naih. 8 Xaop gingk ah! 
Yaoc lis yac lagx beix naengl jangs miegs seit. Xaop haengt nyimp yac 
maoh week mango, ledp week lis, danl sil bix haik yac mungx naih, yen] 
yuih yac maoh jangs egt yaoc, yaoc dogl baos juh maoh." 9 Danl sil oil 
maoh xunp: "Dah geel, nyac nyenc ags guagl dah gail! Jiul saip nyac 
nyaoh dih wangp jiul nyaoh, touk xic naih map nyac xangk gon jiul, lebe 
jiul week mange! Jiul yuv daiv nyac biix yac eep eengv eis lail." Juh maoh 


wongt Loc Deec bail, yuv week dol pak. 10 Dani sil yac mungx nyenc 
menl suh duh miac ugs map deic Loc Deec gaic laos yane bail, deic dol 
ngabc lail. 11 Yac maoh yuh deic oil nyenc nugs dol jah ledp weex wap 
dal lieeux, suh semh eis deml dol hap. 


Loc Deec liic Sox Doh Max 


12 Yac mungx nyenc menl haemk Loc Deec: "Aox xingc naih nyac naengl 
lis senp singc mange xih eis? Lis lagx saox, lagx bani, lagx miegs xih senp 
singc mih? Nuv baov lis, nyac laengx xais juh maoh ledp liic dih wangp 
naih bail. 13 Yenl yuih jiul yuv deic xingc naih week gaemv lieeux. Kus 
gingk baov nyenc aox naih nyaengc pak gunge, hap sint jiul map week Sox 
Doh Max gaemv bail." 14 Il naih, Loc Deec laengx gang ugs yane bail, 
semh yac mungx meel weex lagx saox jah, lebc juh maoh: "Hoik jeengx! 
Luc geel naih bail! Kus yuv deic xingc naih week gaemv lieeux." Dani sil 
lagx liix jah ledp xangk maoh gobs wah lail gol. 15 Hedp lenc maenl gobs 
guangl xic jah, nyenc menl nyaengc ganx Loc Deec gungc: "Nyac hoik 
nyil! Deic maix nyac daengh yac lagx miegs nyac laengx dah geel naih 
laengh bail, mieenx lis xaop yuih xingc naih week laot douh week gaemv." 
16 Jav Loc Deec xangk bail xangk eis bail xic jah, yac mungx nyenc menl 
suh gaic miac maoh, nyimp miac maix maoh daengh miac yac lagx miegs 
maoh ganx yeng oil maoh touk doiv nugs xingc taik bungc jah, yenl yuih 
Kus yagc sac juh maoh. 17 Nyenc meni baov: "Xaop hoik laengh mingh 
bail! Bix nyaoh gueengv jenc sav dinl, buh bix gonh nas naengc lenc! 
Laengh touk gaos jenc bail, xaop hap eis deil." 18 Loc Deec xunp: "Kus 
yaoc ah! Jouc xaop bix yuv il naih. 19 Xaop doiv yaoc lail buh juv mingh 
yaoc, eengv yagc sac yaoc gungc yangx. Dani sil jene jah yais gunge, yaoc 
bail eis lis. Yaot yaoc laengh nanh bail naengl mix touk ags eis gal mingh. 
20 Nuv! Geel naih lis jagc senl uns, liic geel naih eis yais. Saip yaoc touk 
jav bail. Senl jah uns gungc, jangs eis? Jav mingh yaoc suh lis juv." 

21 Mungx nyenc menl jah wah: "Lail, yaoc liingx nyac. Yaoc eis weex 
gaemv senl uns jah hap. 22 Jav xaop hoik nyil! Xaop naengl mix bail touk, 
yaoc buh mix neip miac." (Il naih, senl jah guanl Sox Eev.) (*= uns). 


Wangc Menl week gaemv Sox Doh Max daengh Ngoc Moc Lah 


23 Dav menl gobs ugs jene xic jah, Loc Deec map touk Sox Eev. 24 Kus 
laengx dah wul menl songk buil daengh wange xongv luih map, dogl laos 
xingc Sox Doh Max daengh Ngoc Moc Lah. 25 Maoh deic yac jage xingc 
nyimp daengc biingc wangp ledp week gaemv lieeux. Daengc nyenc aox 
xingc nyimp begs yangh lis soh eengv mal meix ledp gaemv lieeux. 

26 Maix Loc Deec enl nyaoh mangv lenc gonh nas il naengc, suh laengx 
biinv wenp dungh gol bail yangx. 27 Hedp lenc, Yal Boc Lah Hank jenc 
saemp touk doiv nyimp Kus daengl juml dah jah bail. 28 Maoh naengc 
wenp Sox Doh Max nyimp Ngoc Moc Lah eengv biingc wangp, nuv 
daengc biingc wangp beeuv ugs guaenc laok, songs guaenc buil luc mags 
laot yangh. 29 Dani sil Wangc Menl week gaemv yac jage xingc nyaoh 
biingc wangp xic jah, maoh naengl nyenh Yal Boc Lah Hank, hap saip 
Loc Deec laengh mingh. 


Loc Deec daengh yac lagx miegs maoh 


30 Dah lenc, Loc Deec liic Sox Eev yangx, yenl yuih maoh yaot nyenc dih 
wangp jah. Maoh suh nyimp yac lagx miegs maoh touk jenc laos jagc 
longh bial bail nyaoh. 31 Lis il maenl, beix mags doiv beix uns wah: "Bux 
daol nyinc jih pangp, nyaoh daengc dih wangp naih buh eis lis nyenc bani 
nyimp daol daengl eel. 32 Map, yac daol aol bux jil jaengv kuaot bail, hap 
lail bail nyimp maoh nunc. Xah il naih, daol dah bux lis saemh lenc map." 
33 Jav, nyaemv jah yac eep suh aol bux jil jaengv kuaot yangx. Beix mags 
suh laos bail nyimp bux nunc. Maoh nyimp bux nunc eengv jenc map, bux 
nyaengc nyil eis wox. 34 Maenl jih nyih, beix mags yuh nyimp beix uns 
wah: "Nyaemv nyungl yaoc nyimp bux nunc yangx. Map, nyaemv naih yac 
daol eengv aol maoh jil jaengv kuaot, jav nyac siip bail nyimp maoh nunc. 
Xah il naih, yac daol hap siic dah bux lis saemh lenc map." 35 Il naih, 
nyaemv jah yac eep eengv aol bux jil jaengv kuaot yangx. Beix uns suh 
laos bail nyimp maoh nunc. Lagx miegs maoh nyimp maoh nunc eengv 
jenc map, Loc Deec buh nyaengc nyil eis wox. 36 Il naih, yac lagx miegs 


Loc Deec ledp dah buk lis lagx gak xenp map. 37 Beix mags suh sangx lis 
il bani, aol maoh guanl Moc Yah. Lagx naih wenp ongs buk nyenc xic naih 
sint weex nyenc Moc Yah. 38 Beix uns buh sangx lis il bani, aol maoh 
guanl Bienl Yac Mix. Lagx naih wenp ongs buk nyenc xic naih sint weex 
nyenc Yal Menc. 


20 
Yal Boc Lah Hank nyimp Yal Biix Mix Leec 


1 Yal Boc Lah Hank bonc touk mangv namc bail, touk dih wangp Neex 
Geh. Pungt jah maoh nyaoh Jih Lah Eev, dav Jah Dih Kih daengh Xuh 
Eev. 2 Maoh doiv nyenc dih wangp jah wah, maix maoh Sax Lah jangs 
nongx miegs maoh. Xah il naih, Yal Biix Mix Leec, wange Jih Lah Eev, 
suh pait nyenc bail sibs Sax Lah map xeeuc maoh. 3 Danl sil lis il nyaemv, 
Yal Bus Mix Leec nyaoh yaens janl Wangc Menl map doiv maoh wah: 
"Nyac yuv dog] deil, yen] yuih beix nyac aol map jah jangs maix eep." 

4 Xic jah Yal Bus Mix Leec daov naengl mix nyimp Sax Lah ebl nunc. 
Jav maoh hap wah: "Kus ah! Yaoc eis week sil pak mangc. Nyac nyaengc 
yuv sat yaoc daengh begs singk yaoc? 5 Yal Boc Lah Hank lebc yaoc: 
'Maoh jangs nongx miegs yaoc'. Sax Lah buh wah: 'Jangs. Maoh jangs jaix 
bani yaoc.' Ugs maerv sil naih yaoc jeengx jeengx eis lis soix." 6 Nyaoh 
yaens janl Wangc Menl xunp maoh: "Jangs. Yaoc buh wox nyac eis lis 
soix. Il naih yaoc eis saip nyac dagl soix yaoc. Jav yaoc hap sagl nyac 
nyimp maoh nunc. 7 Nyac xonv sunx beix naih bail dos saox maoh. Saox 
maoh jangs sangh duh sungp Wangc Menl, yuv yuih nyac nyimp Wangc 
Menl wah sungp. Jav nyac hap eis douh deil. Yaoc baov nyac, nuv nyac 
eis deic beix naih sunx bail dos saox maoh, nyac nyimp nyenc yanc nyac 
ledp yuv deil lieeux." 8 Hedp lenc jene saemp, Yal Biix Mix Leec suh sint 
nyenc geel bal maoh daengl juml map. Maoh deic maenv sil naih lebe saip 
juh maoh qingk, oil maoh ledp qingk yaot lieeux. 9 Yal Biix Mix Leec suh 
sint Yal Boc Lah Hank map, doiv maoh wah: "Nyac doiv jiul weex mange 
yangx? Yaoc nyaoh wangp nup dagl soix nyac, xais nyac daiv yaoc weex 


naih, aol yaoc daengh nyenc guagl yaoc week ugs soix mags naih? Nyac 
eis dogl doiv jiul il naih week! 10 Nyac yuih mange il naih week lieel?" 

11 Yal Boc Lah Hank xunp: "Yaoc yaot dih wangp naih eis lis nyenc 
gaenp juv Wangc Menl. Yaoc xangk: 'Juh maoh yuih maix yaoc yuv deic 
yaoc sat bail.' 12 Eengv wah, maoh nyaengc jangs nongx miegs yaoc. 
Maoh nyimp yaoc jungh bux eis jungh neix, yaoc hap aol maoh week 
maix. 13 Wangc Menl xais yaoc liic senl bens nyaoh guagl mih wiup wav 
xic jah, yaoc lebc Sax Lah: 'Eis heenk yac daol bail touk nup, nyac baov: 
'Maoh jangs jaix yaoc', suh jangs nyac doiv yaoc lail." 14 Xah il naih, Yal 
Biix Mix Leec xonv aol Sax Lah dos Yal Boc Lah Hank, eengv sung saip 
maoh oil liees miinc, senc daengh lagx nuc bani, lagx nuc miegs. 15 Maoh 
lebc Yal Boc Lah Hank: "Nyac naengc dih wangp yaoc, haengt nyaoh 
doiv nup laengx nyaoh doiv jah." 16 Maoh buh nyimp Sax Lah wah: 
"Yaoc aol il sinp liangx nyaenc dos 'jaix nyac'. Nyaenc naih jangs map beis 
nyac yuih yaoc pak nas, eengv eis saip nouc yuih sil naih map wah nyac." 
17-18 Yenl yuih sil Sax Lah, maix Yal Boc Lah Hank, Xus nyungl jah aol 
nyenc miegs aox yanc Yal Biix Mix Leec sangx eis lis laga. Il naih, Yal 
Boc Lah Hank nyimp Wangc Menl wah sungp, Wangc Menl suh yih lail 
biingh Yal Biix Mix Leec, maix maoh, eengv oil miegs aox yanc maoh. 
Jav oil nyenc miegs naih hap xonv xenp sangx lis lagx. 


21 
Yix Sax ugs menl guangl 


1 Kus anl dah unv maoh liingx dah jah, pieek lail dos Sax Lah. 2 Sax Lah 
lis lagx gak xenp, nyaoh Yal Boc Lah Hank nyinc jih pangp xic jah suh 
sangx lis il bani dos maoh. Lagx naih lis map eev hov nyungl Wangc Menl 
baov dah xic jah. 3 Yal Boc Lah Hank aol lagx maoh guanl Yix Sax (*= 
maoh gol). 4 Yix Sax digs beds maenl, Yal Boc Lah Hank anl Wangc 
Menl baov dah aol maoh map week liix ads. 5 Yix Sax ugs menl guangl 
xic jah, Yal Boc Lah Hank lis il begs nyinc yangx. 6 Sax Lah baov: 
"Wangc Menl aol yaoc maengx gol. Maenv nyenc lis qingk sil naih buh 


ledp yuv nyimp yaoc gol!" 7 Maoh yuh wah: "Nyungl lis nouc nyimp Yal 
Boc Lah Hank wah touk yaoc naengl sangx lis lagx lieel? Yal Boc Lah 
Hank yuh nyinc jih pangp yangx, yaoc naengl nyimp maoh sangx lis il 
bani." 


Xal Jax daengh Yix Xic Max Lil douh xais ugs yanc 


8 Jav Yix Sax dangv dangv mags map. Maenl maoh duv nyok, Yal Boc 
Lah Hank suh eip kuaot sint egt. 9 Danl sil Sax Lah nuv Yix Xic Max Lil 
aol Yix Sax weex ees. (Yix Xic Max Lil laengx jangs lagx Yal Boc Lah 
Hank nyimp Xal Jax, lagx miegs nuc Aih Jic, lis jah. 10 Jav, Sax Lah suh 
map nyimp Yal Boc Lah Hank baov: "Nyac deic miegs nuc jah daengh 
lagx maoh jul bail. Eis yuv lagx maoh nyimp lagx yaoc Yix Sax siic sibs 
eel jiv nyac!" 11 Sil naih sap Yal Boc Lah Hank ids sais gunge, yenl yuih 
Yix Xic Max Lil buh jangs lagx maoh. 12 Dani sil Wangc Menl lebe Yal 
Boc Lah Hank: "Nyac bix yuih lagx daengh miegs nuc ids sais. Laot anl 
Sax Lah lebc nyac jah bail weex, yenl yuih xic jav yaoc liingx saemh lenc 
nyac jangs dah Yix Sax map. 13 Naengl gal Yiv Sec Max Liis, yaoc yuv 
saip saemh lenc maoh ags wenp il guagl, yenl yuih maoh buh jangs lagx 
nyac." 14 Hedp lenc jene saemp, Yal Boc Lah Hank deic oux nyimp deix 
naemx ugs map, songk nyaoh wul sap Xal Jax, suh xais yac eep neix lagx 
ugs yane bail. Xal Jax bail touk bunge wangp Bieec Xeel Bah, nyaoh jah 
qamt bail map. 15 Naemx jil lieeux yangx, Xal Jax douv lagx nyaoh dees 
ongl meix. 16 Maoh dah mangv geel bail egs lagx il begs miic qak luih, 
suh suiv luih map. Maoh ags wah: "Yaoc yaens eis lis naengc lagx naih 
deil heih!" Eev xic jah Xal Jax nees map yangz. 17 Wangc Menl qingk 
soh lagx nees, nyenc menl suh dah wul menl nyimp Xal Jax wah: "Xal 
Jax, il nup yangh? Bik yaot! Lagx nyac nyaoh geel jav nees, Wangc Menl 
lis qingk yangx. 18 Nyac bail louc maoh, yenl yuih yaoc yuv aol saemh 
lenc maoh wenp guagl mags." 19 Dah lenc, Wangc Menl aol Xal Jax 
guangl dal map, suh nuv lis jage menv. Xal Jax laengx aol deix map xengc 
digs naemx, deic bail dos lagx jil. 20 Lagx nyaoh jenc wangp Pap Lanc 
dangv dangv mags map. Xic jah Wangc Menl nyimp maoh siic nyaoh. 


Maoh wenp sangh beengv nat. 21 Neix maoh dah Aih Jic aol il beix map 
weex maix saip maoh. 


Yal Boc Lah Hank nyimp Yal Biix Mix Leec week yot 


22 Xic jah, Yal Biix Mix Leec nyimp nyenc douc gax xaip maoh Feih 
Gol, map nuv Yal Boc Lah Hank, doiv maoh wah: "Nyac weex sil mangc 
ledp lis Wangc Menl bangl nyac. 23 Nyac nyimp yaoc nyaoh dav nas 
Wangc Menl map liix eis yuv dingv yaoc daengh lagx yaoc xih saemh lenc 
yaoc. Yaoc bens lail lail daiv nyac. Nyac buh bens yuv lail lail daiv yaoc 
nyimp guagl nyac nyaoh naih." 24 Yal Boc Lah Hank xunp: "Lail, yaoc 
nyimp nyac map liix." 25 Wah wenp, Yal Boc Lah Hank guaiv Yal Biix 
Mix Leec yenl yuih lagx nuc Yal Biix Mix Leec mant jage menv lagx nuc 
maoh bail. 26 Yal Biix Mix Leec xunp: "Nouc week sil naih yaoc eis wox. 
Nyac buh eis lebc yaoc dah, xic naih gobs qingk wah." 27 Jav Yal Boc 
Lah Hank aol liees daengh senc pieek saip Yal Biix Mix Leec, yac maoh 
suh weex yot. 28 Yal Boc Lah Hank aol sedp duc seik liees songk nyaoh 
il mangv xic jah, 29 Yal Biix Mix Leec haemk maoh: "Nyac week mange 
il naih weex?" 30 Yal Boc Lah Hank xunp: "Nyac dah miac yaoc sibs 
sedp duc seik liees naih, week dav nyac liingx jage menv naih jangs yaoc 
eip." 31 Il naih, dih wangp jah hap sint week Bieec Xeel Bah (“= menv 
hi), yenl yuih yac maoh nyaoh jah daengl liix. 32 Yac maoh nyaoh Bieec 
Xeel Bah weex yot wenp yangx, Yal Biix Mix Leec suh nyimp nyenc 
douc gax xaip maoh Feih Gol xonv dih wangp Feih Luh Sil. 33 Jav Yal 
Boc Lah Hank nyaoh Bieec Xeel Bah miac il ongl meix liangc lioux, buh 
nyaoh jah baiv Kus, Wangc Menl Bens Soh. 34 Yal Boc Lah Hank nyaoh 
dih wangp Feih Liih Sil jaengl gunge. 


22 
Wangc Menl xik Yal Boc Lah Hank 


1 Dah lieeux il pungt, Wangc Menl xik Yal Boc Lah Hank. Wangc Menl 
sint maoh: "Yal Boc Lah Hank!" Yal Boc Lah Hank xunp: "Yaoc nyaoh 


naih." 2 Wangc Menl wah: "Deic lagx nyac Yix Sax, lagx dogc nyac eiv 
jah, touk dih wangp Moc Liih Yal bail. Nyaoh jagc jenc yaoc yuv lebc 
nyac jah deic maoh daos map sunx saip yaoc." 3 Hedp lenc jenc saemp, 
Yal Boc Lah Hank songk anl nyaoh wul max. Maoh deic yac mungx lagx 
nuc daengh Yix Sax nyimp maoh week laot. Maoh dadi jedl beenh lail 
weex liix xangh siul yongc, laengx wenp dih wangp Wangc Men! lebc 
maoh jah bail. 4 Maenl jih samp, Yal Boc Lah Hank dah gail gail naengc 
dih wangp jah. 5 Maoh nyimp lagx nuc wah: "Yac xaop deic max nyaoh 
geel naih dos. Yac jiul bux lagx dah mangv jav bail unv. Jiul nyaoh jah 
baiv wenp, laengx xonv map." 6 Yal Boc Lah Hank suh deic jedl weex 
hiz xangh siul yongc songk nyaoh wul sap Yix Sax. Maoh ags deic miax 
daengh buil. Yac bux lagx week laot gamt bail xic jah, 7 Yix Sax suh 
haemk: "Bux?" Bux xunp: "Lagx yaoc ah! Lis sil mange?" Yix Sax wah: 
"Buil daengh jedl ledp lis yangx, jav lagx liees weex liix xangh nyaoh 
nup?" 8 Yal Boc Lah Hank xunp: "Lagx yaoc ah! Lagx liees weex liix 
xangh jah, Wangc Menl ags wox beenh." Jav yac maoh eengv bail yangx. 
9 Yac maoh map touk dih wangp Wangc Menl lebc maoh jah, Yal Boc 
Lah Hank suh week jage sagx daengc, deic jedl songk nyaoh wul lail. Jav 
maoh laengx sugx lagx maoh Yix Sax, buh songk maoh nyaoh wul jedl 
sagx daengc. 10 Yal Boc Lah Hank suh jiml miax map, yuv sat lagx 
maoh. 11 Eev nyaoh xic jah, nyenc menl Xus dah wul menl heemx maoh: 
"Yal Boc Lah Hank! Yal Boc Lah Hank!" Maoh xunp: "Yaoc nyaoh 
naih." 12 Nyenc menl wah: "Bix neip miac. Nyil dos bix haik lagx uns! 
Xic naih yaoc wox nyac nyaengc yaot Wangc Menl, yenl yuih nyac haengt 
aol lagx dogc nyac sunx saip Wangc Menl." 13 Yal Boc Lah Hank suh 
jiml gaos naengc, nuv duc dagc liees eeul baol nyaoh biac jah. Il naih, 
maoh aol dagc liees jah map tiik lagx maoh nyaoh sagx daengc weex liix 
xangh siul yongc. 14 Yal Boc Lah Hank suh aol dih wangp jah guanl 'Xus 
wox beenh'. Touk xic naih map sungp jah wenp sungp aov: 'Wul jene Kus, 
ags lis beenh'. 15 Nyenc menl Xus eengv dah wul menl sint Yal Boc Lah 
Hank: 16 "Kus wah: 'Yenl yuih nyac gingk sungp yaoc, buh haengt aol 
lagx dogc nyac sunx saip yaoc, yaoc aol guanl bens map liix, 17 yaoc yuv 
gungc pieek lail saip nyac. Yaoc yuv saip nyac lis saemh lenc gungc, 


xongs xeep geel heit, xedl wul meni laot yangh. Saemh lenc nyac yuv 
xeengl lis dih wangp maenv nyenc saengl, aol juh maoh nyaoh dees miac. 
18 Yuih saemh lenc nyac yaoc yuv pieek lail dos weenh guagl - yenl yuih 
nyac gingk sungp yaoc." 19 Jav yac bux lagx laengx xonv touk lagx nuc 
jah bail, suh weex laot xonv bail Bieec Xeel Bah, nyaoh jav nyaoh. 

20 Dah lieeux il pungt, Yal Boc Lah Hank gingk wah nongx banl maoh 
Nac Hol nyimp Miih Lic Jah sang lis beds lagx. 21 Ban! mags guanl 
Wuh Sih, naengl lis Bul Sih, Jih Mux Lil, 22 Jih Xeeh, Hah Sox, Piip 
Dac, Yix Lah daengh Bix Xil Lil. (Jih Mux Lil jangs bux Al Lamh.) 

23 Bix Xil Lil jangs bux Lic Baix Jah. Beds lagx naih, ledp jangs Miil Lic 
Jah nyimp Nac Hol, nongx Yal Boc Lah Hank, sangx lis map. 24 Nac Hol 
nyimp neix weix guanl Liouc Max eengv lis suk lagx: Tip Bah, Jah Hanc, 
Tat Xac daengh Max Jah. 


23 
Yal Boc Lah Hank jeis dih wenc 


1 Sax Lah nyaoh meni guangi lis il begs nyih xebc sedp nyinc. 2 Maoh dah 
xenp nyaoh Jih Lieel Yal Bah (xic naih sint week Xih Boc Lunc), nyaoh 
dih wangp Jah Nanc. Maoh eis nyaoh hap, Yal Boc Lah Hank nyaengc ids 
sais nees gungc. 3 Dah lenc, Yal Boc Lah Hank liic geel xenp maix maoh 
map, bail doiv nyenc Heel wah: 4 "Nyaoh dih wangp xaop naih yaoc jangs 
nyenc nugs. Jouc xaop beel kuaik dih dos yaoc, sangv nyenc miegs yaoc." 
5 Nyenc Heel xunp Yal Boc Lah Hank: 6 "Xeengp saenp. Nyac nyaoh dav 
jiul jangs mungx nyenc mags. Jiul ledp haengt nyac nyaoh dih wangp jiul 
naih xeenx kuaik dih wenc zeil lail map sangv nyenc miegs nyac." 7 Jav 
Yal Boc Lah Hank suh bebc luih map nyimp nyenc Heel wah: 8 "Nuv 
baov xaop haengt saip yaoc sangv nyenc miegs yaoc nyaoh naih, jouc 
xaop bangl yaoc haemk Yix Fuc Lenc, lagx Sox Xac, 9 saip yaoc jeis 
longh bial Mail Bix Lah, nyaoh peep yav maoh jah. Jouc maoh beel jagc 
longh jah dos yaoc. Yaoc buh nyaoh dav nas xaop aol al sinc digs dos 
maoh. Jav yaoc hap bens lis dih jah week dih wenc." 10 Yix Fuc Lenc 


suiv nyaoh geel dol xingc, nyimp nyenc Heel gaeng nyaoh. Maoh nyaoh 
dav nas juh maoh zunp Yal Boc Lah Hank, saip eep ledp lis gingk: 

11 "Xeengp saenp, eis yongh il naih. Qingk yaoc wah. Yaoc deic jagc 
longh jah eengv kuaik yav jah week laot pieek saip nyac: nyaoh dav nas 
oil jaix nongx yaoc, pieek saip nyac. Nyac bail sangv nyenc deil nyac bax." 
12 Yal Boc Lah Hank eengv nyaoh dav nas nyenc Heel bebc luih map, 

13 daengl nas wagx jeni doiv Yix Fuc Lenc wah: "Jouc nyac gingk yaoc 
wah. Yaoc yuv nyimp nyac jeis kuaik dih naih lieeux. Yaoc bens yuv aol al 
sinc digs dos nyac, hap lail deic nyenc miegs yaoc sangv nyaoh jah." 

14 Yix Fuc Lenc xunp: 15 "Xeengp saenp. Kuaik dih jah gobs jegc siik 
begs liangx nyaenc. Sinc naih nyaoh dav yac daol sonk lis mangc lieel? 
Nyac bail sangv nyenc deil nyac bax!" 16 Il naih, Yal Boc Lah Hank suh 
eip sinc dos Yix Fuc Lenc, nyaoh dav nas wagx jenl wah dah al sinc jah: 
siik begs liangx nyaenc, ani guiuv dih wangp jah. 17 Xah il naih, Yal Boc 
Lah Hank jeis kuaik dih Yix Fuc Lenc, nyaoh Mail Bix Lah, geel Mant 
Lil. Nyaoh aox kuaik dih maoh jeis jah, lis longh bial eengv oil melik. 

18 Ledp wenp maenv Yal Boc Lah Hank. Maenv nyenc Heel nyaoh geel 
dol xingc jah buh weex dav. 19 Jav Yal Boc Lah Hank deic maix maoh 
Sax Lah sangv nyaoh Jah Nanc, longh Mail Bix Lah, geel Mant Lil, nyaoh 
dih wangp Xih Boc Lunc. 20 Il naih, Yal Boc Lah Hank nyimp nyenc Heel 
jeis kuaik dih daengh longh, dah xic jah map bens aol weex dih wenc. 


24 
Yix Sax aol Lic Baix Jah weex maix 


1 Dah lenc, Yal Boc Lah Hank laok gungc yangx, Kus hangc hangc ledp 
pieek lail dos maoh. 2 Lis il maenl, Yal Boc Lah Hank doiv nyenc nuc 
gonx yanc, nyinc jih zeil pangp jah, wah: "Aol miac nyac map songk 
nyaoh aox bal yaoc. 3 Aol guanl Kus, Wangc Menl daengv menl daengv 
dih jah, map liix, nyac bix saip lagx yaoc aol lagx miegs Jah Nanc naih 
weex maix; 4 nyac daov bail dih wangp bens yaoc, senp singc yaoc, nyaoh 
jah semh il beix weex maix dos lagx yaoc, Yix Sax." 5 Nyenc nuc haemk 


maoh: "Nuv baov lagz miegs jah eis haengt nyimp yaoc touk dih wangp 
naih map, il nup week lieel? Jav yaoc yuv deic lagx nyac xonv touk bens 
senl nyac bail il?" 6 Yal Boc Lah Hank xunp: "Eis jangs! Nyac nyaengc 
bix yuv deic lagx yaoc xonv touk jav bail. 7 Yenl yuih Xus, Wangc Menl 
wul menl jah, daiv yaoc liic yanc bux dih wangp bens jah, nyimp yaoc liix 
dah, yuv aol dih wangp naih pieek saip saemh lenc yaoc. Maoh yuv paik 
mungx nyenc menl bail dah unv nyac, bangl nyac nyaoh dih wangp jah 
semh deml il beix weex maix dos lagx yaoc. 8 Nuv baov beix jah eis 
haengt nyimp nyac xonv map, liix naih laengx eis lis mange gaic yedx. 
Dani sil nyac sinp weenh bix daiv lagx yaoc touk jav bail." 9 Il naih, nyenc 
nuc suh songk miac nyaoh dees eengx xus nyenc maoh Yal Boc Lah 
Hank, map lik. 10 Maoh suh dah xus nyenc deic lis sebe duc loc toc 
eengv deic hangc maerv lail jah wenp mangv Mix Sox Bol Dac Mix Yal, 
touk xingc nongx Yal Boc Lah Hank, Nac Hol, nyaoh jah bail. 11 Touk 
yangx, nyenc nuc xais loc toc bebc nyaoh geel menv nugs xingc. Jangs 
aenl jodx nyaemv, nyenc miegs aox xingc ugs map aol naemx. 12 Nyenc 
nuc yogc yuih: "Kus ah, Wangc Menl xus nyenc yaoc, Yal Boc Lah Hank! 
Jouc nyac maenl naih saip yaoc beenh wenp sil naih. Jouc nyac ugs aenl 
singc saip xus nyenc yaoc, Yal Boc Lah Hank. 13 Nuv ah. Yaoc jenc 
nyaoh geel menv naih. Lagx miegs aox xingc ledp ugs map aol naemx. 

14 Yaoc week naih jouc. Yaoc yuv gaiv lagx miegs aol naemx dos yaoc 
jil. Nuv baov maoh xunp: 'Jil bax. Yaoc eengv aol naemx dos loc toc nyac 
jil daengh', jav maoh suh jangs beix nyac meel weex maix dos lagx nuc 
nyac Yix Sax. Il naih, yaoc buh lis wox nyac nyimp xus nyenc yaoc ugs 
aenl singc yangx." 15 Maoh naengl yogc yuih xic jah, lis il beix guanl Lic 
Baix Jah unl angl map. Bux maoh jangs Bix Xil Lil, jangs lagx Nac Hol 
nyimp Mil Lic Jah. Nac Hol laengx jangs nongx Yal Boc Lah Hank. 

16 Lic Baix Jah nyaengc lail miegs gunge, naengl jangs lagx miegs seit; 
eis lis nyenc banl jaenx maoh dah. Maoh luih bail menv, xengc naemx digs 
angl, xonv map. 17 Nyenc nuc bieeuv bail wah: "Jouc nyac saip naemx 
dos yaoc jil." 18 Lagx miegs xunp: "Xeengp saenp, nyac jil", ganx songk 
angl luih miac duh saip maoh jil. 19 Maoh jil jaengv yangx, Lic Baix Jah 
wah: "Yaoc buh aol naemx dos loc toc nyac jil daengh, saip oil maoh jil 


jaengv bail." 20 Maoh laengx deic naemx angl daov laos benc bail, xonv 
bieeuv bail menv aol naemx map dos loc toc jil weex jaengv. 21 Nyenc 
nuc bens naengc maoh, bags sungp buh eis wah, xangk wok Lic Baik Jah 
jangs eis jangs lagx miegs Kus yuv maoh deml jah. 22 Loc toc jil naemx 
jaengv yangx, nyenc nuc suh pieek jeengv jeml dos naengl (gaenp lis 
mangv liangx) daengh il jouh jogx jeml (gaenp lis xebc liangx) saip dos 
Lic Baik Jah. 23 Nyenc nuc haemk: "Nyac jangs lagx miegs nouc? Jouc 
nyac lebc yaoc, yanc bux nyac lis doiv dos jiul nyaoh nyaemv eis?" 

24 Lagx miegs xunp: "Yaoc jangs lagx Bix Xil Lil. Ongs sax yaoc jangs 
Nac Hol nyimp Miil Lic Jah. 25 Yanc jiul lis nyangt lis bangl kaemk loc 
toc jil, eengv lis doiv dos xaop nyaoh." 26 Jav nyenc nuc suh bebc nyaoh 
dees dih baiv Kus, wah: 27 "Kus ah, Wangc Menl xus nyenc yaoc, haengt 
nyac lis bus! Nyac bens eiv Yal Boc Lah Hank doiv maoh laok xedc, yenl 
yuih nyac saengc daiv yaoc map touk jaix nongx xus nyenc yaoc." 

28 Lagx miegs suh bieeuv bail deic maenv sil naih lebe neix nyimp nyenc 
aox yanc. 29-30 Lic Baix Jah lis il jaix bani guanl Lah Banh. Maoh nuv 
nongx naengl daens jeengv jeml, miac daens jogx jeml, yuh gingk maoh 
wah mungx nyenc jah il jah wah, jav maoh suh ganx touk menv bail, nuv 
mungx nyenc nuc jah naengl nyimp loc toc jene nyaoh geel menv. 31 Lah 
Banh doiv maoh wah: "Mungx lis Wangc Menl pieek lail, nyac map nyimp 
jiul nyaoh. Nyac mange naengl jene nyaoh nugs naih? Yaoc nyimp nyac 
beenh sumx, buh nyimp loc toc beenh lis doiv yangx!" 32 Il naih, nyenc 
nuc nyimp Lah Banh bail yanc. Lah Banh suh deic kuak nyaoh wul loc toc 
xup map, buh aol bangl nyangt dos juh maoh jil, eengv aol naemx dos 
nyenc nuc nyimp nyenc enl maoh map jah xugs dini. 33 Baov jil oux 
nyaemv xic jah, nyenc nuc wah: "Gas jeengx! Douv yaoc wah wenp sil 
naih unv seik jil." Lah Banh xunp: "Jav nyac wah bax!" 34 Il naih, maoh 
wah: "Yaoc jangs nyenc nuc Yal Boc Lah Hank. 35 Xus Wangc Menl 
pieek lail gunge saip xus nyenc yaoc, aol maoh wenp nyenc lis, lis oil liees 
miinc daengh senc, jeml nyaenc, eengv oil nuc bani nuc miegs, loc toc 
daengh max. 36 Maix xus nyenc yaoc, Sax Lah, nyinc jih pangp xic jah, 
hap sangx lis il bani dos xus nyenc yaoc. Jav xus nyenc yaoc deic eel jiv 
ledp aol dos lagx naih yangx. 37 Xus nyenc yaoc xais yaoc nyimp maoh 


lik, yuv yaoc eis saip lagx maoh aol lagx miegs Jah Nanc weex maix. 

38 Maoh daov xais yaoc map yanc bux maoh, nyaoh aox senp singc semh 
il beix weex maix dos lagx maoh. 39 "Yaoc haemk xus nyenc yaoc: 'Nuv 
baov beix jah eis haengt nyimp yaoc map, il nup week lieel?' 40 Maoh 
xunp: "Kus, Mungx yaoc baiv jah, ags yuv paik nyenc menl nyimp nyac 
bail, aol nyac beenh lail jage sil naih. Il naih, nyac yuv dah aox senp singe 
yanc bux yaoc, semh il beix weex maix dos lagx yaoc. 41 Laot yuv nyac 
touk senp singc yaoc bail, juh maoh eis saip lagx miegs nyimp nyac map, 
luk naih laengx nyimp nyac eis lis mange gaic yedx.' 42 "Jav maenl naih 
yaoc touk geel menv map, laengx yogc yuih: "Kus ah, Wangc Menl xus 
nyenc yaoc, Yal Boc Lah Hank. Nuv baov nyac haengt, jouc nyac saip 
yaoc beenh lail sil yaoc douh weex naih. 43 Nuv. Yaoc jenc nyaoh geel 
menv naih. Yaoc yuv doiv il mungx lagx miegs map aol naemx wah: 'Jouc 
nyac saip naemx dos yaoc jil.' 44 Nuv baov maoh xunp: 'Jil bax! Yaoc 
eengv aol naemx dos loc toc nyac jil daengh', nyaengc haengt maoh jangs 
beix nyac meel week maix dos lagx xus nyenc yaoc.'45 "Yaoc yogc yuih 
mix wenp, laengx nuv Lic Baix Jah, unl angl map. Maoh luih bail menv, 
aol naemx digs angl, yaoc buh nyimp maoh wah: 'Jouc nyac saip naemx 
dos yaoc jil.' 46 Maoh ganx songk angl dah sap luih map, eengv wah 
'Nyac jil. Yaoc buh aol naemx dos loc toc nyac jil daengh.' Il naih, yaoc jil, 
maoh buh aol naemx dos loc toc jil yangx. 47 Yaoc haemk maoh: 'Nyac 
jangs lagx miegs nouc?' "Maoh xunp: 'Yaoc jangs lagx Bix Xil Lil. Ongs 
sax yaoc jangs Nac Hol nyimp Miil Lic Jah.' Yaoc suh xaengp jeengv laos 
naengl maoh, daens jogx laos yac inp maoh. 48 "Jav yaoc hap bebc nyaoh 
dees dih baiv Kus. Yaoc bus Kus, laengx jangs Wangc Menl xus nyenc 
yaoc Yal Boc Lah Hank, yenl yuih maoh saengc daiv yaoc map touk yanc 
nongx xus nyenc yaoc, aol yaoc semh deml lagx kuanp nongx maoh weex 
maix dos lagx maoh. 49 Il naih, xaop lebe yaoc: Xaop aol eiv daengh laox 
xedc map daiv xus nyenc yaoc, haengt xih eis? Yaoc hap wox nup yangh 
beenh." 50 Lah Banh daengh Bix Xil Lil xunp: "Ugs maenv sil naih bens 
jangs Kus beenh map, jiul naengl lis mangc wah lieel? 51 Lic Baix Jah 
nyaoh geel naih. Nyac daiv maoh bail. Anl Kus baov jah, douv maoh weex 
maix dos lagx xus nyenc nyac." 52 Nyenc nuc Yal Boc Lah Hank qingk 


juh maoh il naih wah, suh bebc nyaoh dees dih baiv Kus. 53 Dah lenc, 
maoh aol nyaenc maenv eengv ugs meik pieek dos Lic Baik Jah. Maoh 
yuh aol liix xangh juiv pieek dos mungx jaix bani daengh neix Lic Baix 
Jah. 54 Jil oux nyaemv wenp, nyenc nuc daengh nyenc enl maoh map jah 
suh nyaoh jah sav il nyaemv. Hedp lenc jenc saemp, nyenc nuc wah: 
"Douv yaoc xonv bail xus nyenc yaoc." 55 Dani sil jaix bani daengh neix 
Lic Baik Jah, yac maoh wah: "Douv Lic Baik Jah eengv nyaoh naih xebc 
maenl gak luih, xaop siip bail." 56 Nyenc nuc xunp: "Xaop bix deic yaoc, 
yenl yuih Xus bangl yaoc beenh wenp sil naih. Douv yaoc xonv bail xus 
nyenc yaoc bah!" 57 Juh maoh xunp: "Daol sint Lic Baik Jah map haemk 
gingk." 58 Jav juh maoh sint Lic Baik Jah map haemk: "Nyac haengt 
nyimp nyenc naih bail xih eis?" Lic Baix Jah xunp: "Yaoc haengt bail." 

59 Il naih, juh maoh suh sunx Lic Baik Jah daengh miegs nuc, laengx 
jangs nyenc xic uny weex neix sangx nyox maoh, nyimp nyenc nuc Yal 
Boc Lah Hank daengh nyenc enl maoh map jah gaenx bail. 60 Nyenc yanc 
maoh naengt Lic Baix Jah deml lail wah: "Berx jiul ah! Haengt saemh lenc 
nyac lis sinp sinp weenh weenh! Haengt juh maoh xeengl lis dih wangp 
nyenc saengl, aol nyenc saengl nyaoh dees miac!" 61 Lic Baix Jah nyimp 
maenv miegs nuc maoh laengx suiv nyaoh wul loc toc, enl nyenc nuc Yal 
Boc Lah Hank bail yangx. 62 Yi Sax nyaoh Jah Nanc mangv namc 
nyaoh, gobs dah jenc wangp Piix Eev Lah Laix bonc map. 63 Lis il maenl 
jodx nyaemv, Yix Sax touk geel yav bail mieeh xic jah, maoh jiml dal nuv 
lis il bangl loc toc dah map. 64 Lic Baix Jah buh jiml dal nuv Yix Sax. 
Maoh suh dah loc toc luih map 65 haemk nyenc nuc Yal Boc Lah Hank: 
"Mungx nyenc nyaoh yav gamt dah map jah jangs nouc?" Nyenc nuc xunp: 
"Maoh jangs xus nyenc yaoc." Il naih, Lic Baix Jah laengx aol yal xal nas. 
66 Jav nyenc nuc suh deic sil maoh week jah edl edl nyih nyih lebe saip 
Yix Sax gingk. 67 Yix Sax suh deic Lic Baix Jah laos bongc dingc neix 
maoh Sax Lah xic jav nyaoh jah bail, nyimp maoh daengl ebl. Yix Sax eiv 
Lic Baix Jah gungc. Eev neix maoh dah xenp bail, xic naih Yix Sax hap 
lis xaok sais. 


29 


Saemh lenc Yal Boc Lah Hank nyimp Jih Tup Lah 


1 Yal Boc Lah Hank yuh aol weix, guanl Jih Tup Lah. 2 Maoh nyimp Yal 
Boc Lah Hank sang lis Xenh Lanc, Yoh Xanh, Mix Dani, Miix Deenl, 
Yih Xih Bah daengh Xuh Yal. 3 Yoh Xanh week bux dos Seh Bah 
daengh Dih Danl. Saemh lenc Dih Danl jangs nyenc Yal Xuh Liih, nyenc 
Lix Duh Xil, eengv nyenc Lix Wuh Mix. 4 Lagx Miix Deenl jangs Yix 
Fax, Yix Fuc, Hah Nol, Yal Buk Dal daengh Yix Lil Dal. Nyenc naih ledp 
jangs saemh lenc Jih Tup Lah. 5 Yal Boc Lah Hank deic eel jiv ledp pieek 
dos Yix Sax. 6 Danl sil, Yal Boc Lah Hank naengl nyaoh xic jah, deic liix 
xangh pieek dos lagx mieengc duc weix maoh. Dah lenc, maoh paik 
maenv lagx jah touk dongl wangp bail, eis saip jaenx Yix Sax. 


Yal Boc Lah Hank dah xenp 


7-8 Yal Boc Lah Hank xuh laok gungc. Maoh lis il begs sedp xebc ngoz 
nyinc nyinc jah suh xongs ongs bux maoh laot yangh dah bail. 9 Lagx 
maoh Yix Sax nyimp Yix Xic Max Lil deic maoh sangv nyaoh longh 
Maiv Bix Lah, nyaoh Mant Lil mangv dongl. Longh naih nyaoh yav Yix 
Fuc Lenc, lagx Sox Xac, nyenc Heel. 10 Kuaik yav naih jangs Yal Boc 
Lah Hank nyimp nyenc Heel jeis map. Jav Yal Boc Lah Hank daengh 
maix maoh Sax Lah ledp sangv nyaoh jah. 11 Yal Boc Lah Hank deil bail, 
Wangc Menl yuh pieek lail saip lagx maoh Yix Sax. Xic jah, Yix Sax 
nyaoh jaenx geel Piix Eev Lah Laix nyaoh. 


Saemh lenc Yix Xic Max Lil 


12 Mangv dees naih jangs saemh lenc Yix Xic Max Lil. Maoh jangs lagx 
Yal Boc Lah Hank nyimp Xal Jax sangx lis. Xal Jax jangs lagx miegs Aih 
Jic, miegs nuc Sax Lah. 13 Lagx Yix Xic Max Lil, anl mags uns xap 
nyaoh naih: Nic Bail Yoh, Jih Dac, Yal Dic Beec, Miix Bix Sah, 14 Miix 
Xih Max, Dul Max, Max Sax, 15 Hah Dadi, Tit Max, Yih Tup, Nac Feih 
Xih daengh Jih Dih Max. 16 Xebc nyih lagx Yix Xic Max Lil naih, dah 
lenc wenp nyenc douc xebc nyih dous nyenc, juh maoh nyaoh senl xaih jah 


ags mungx ags ani guanl mungx sint. 17 Yix Xic Max Lil lis il begs samp 
xebc sedp nyinc nyinc jah buh xongs ongs bux maoh laot yangh dah bail. 
18 Nyenc saemh lenc maoh sank nyaoh dih wangp jah, dah Hah Wic Lah 
touk Xuh Eev; dih wangp Xuh Eev laengx jangs nyaoh Aih Jic mangv 
dongl wenp Yal Kul. Yix Xic Max Lil daengh saemh lenc maoh eis nyimp 
saemh lenc Yal Boc Lah Hank mih gaenx nyaoh. 


Yix Saox daengh Yal Gol ugs meni guangl 


19 Mangv dees naih jangs saemh lenc Yix Sax, lagx Yal Boc Lah Hank. 
20 Yix Sax siik xebc nyinc xic jah aol Lic Baix Jah week maix. Lic Baix 
Jah jangs lagx Bix Xil Lil buh jangs nongx Lah Banh. (Bix Xil Lil jangs 
nyenc Al Lamh dah dih wangp Bah Danl Al Lame map.) 21 Yix Sax jouc 
Xus saip lagx dos Lic Baix Jah, yenl yuih maoh sangx eis lis lagx. Xus 
gingk Yix Sax yogc yuih, Lic Baix Jah suh lis lagx kongs keengk gak 
xenp. 22 Maoh jagl lagx xic jah, yac lagx nyaoh aox longc daengl xeengl. 
Il naih, maoh haemk Kus: "Yaoc week mange deml hangc sil naih?!" 

23 Xus lebc maoh: "Yac duc lagx aox longc nyac jah yuv wenp yac guagl 
daengl buk. Il guagl yuv ags dah il guagl. Mus lenc, saemh lenc duc mags 
douh bonc saemh lenc duc uns." 24 Lic Baix Jah sangx lagx touk xic 
yangx, jav maoh hap sangx lis il gouv lagx banl kongs keengk. 25 Mungx 
edl ugs map xenp xangh yak. Daengc xenp lis biaeml, xongs daens ugs 
biaeml laot yangh; xah il naih, aol maoh guanl Yix Saox. (“Yix Saox' yil 
sih jangs 'biaeml'.) 26 Mungx nyih ugs map, miac suh nyaeml xongp dinl 
Yix Saox jaens guadl; xah il naih, aol maoh guanl Yal Gol. (“Yal Gol yil 
sih jangs 'nyaeml xongp dinl'.) Lis yac lagx naih map xic jah, Yix Sax lis 
liogc xebc nyinc yangx. 


Yix Saox beel banh week jaix 


21 Yac lagx mags map, Yix Saox wenp mungx sangh dos nyaenp, haengt 
nyaoh mangv nugs, Yal Gol daov xogp gemv gius, haengt nyaoh yanc. 

28 Yix Sax gungc eiv Yix Saox, yenl yuih Yix Saox bens deic nanx duc 
jenc jih dos maoh jil. Dani sil Lic Baix Jah gunge eiv Yal Gol. 29 Lis il 


maenl, Yal Gol dungl eengl xic jah, Yix Saox gobs dah jenc dos nyaenp 
map, nyaengc gingk yags oux, 30 suh nyimp Yal Gol wah: "Yaoc yags 
oux yuv deil yangx! Nyac saip eengl doh yak dos yaoc jil." (Yenl yuih il 
naih, Yix Saox buh lis guanl sint week 'Yix Dongh' - yil sih jangs 'yak'.) 
31 Yal Gol xunp: "Jav nyac aol banh week jaix jah wanh dos yaoc unv." 
32 Yix Saox wah: "Lail! Yaoc yags yuv deil yangx! Nuv yaoc deil bail, 
banh week jaix doiv yaoc lis mange yongh lieel?" 33 Yal Gol yuh wah: 
"Nyac map nyimp yaoc liix unv." Il naih, Yix Saox laengx liix deic banh 
week jaix wanh saip Yal Gol. 34 Yal Gol hap pieek siic daengh eengl doh 
saip Yix Saox jil. Yix Saox jil wumx, jene map ugs bail yangx. Il naih, 
maoh nyaengc naengc gat banh weex jaix gungc. 


26 
Yix Sax nyaoh Jih Lah Eev nyaoh 


1 Nyaoh xic jah, dih wangp jah yuh ugs nanh luv yags, xongs saemh Yal 
Boc Lah Hank deml nanh luv yags laot yangh. Il naih, Yix Sax hap bail Jih 
Lah Eev nyaoh, baengh Yal Biix Mix Leec, wange Feih Liil Sil. 2 Kus 
doiv Yix Sax ugs map wah: "Bix bail Aih Jic. Nyac nyaoh dih wangp 
yaoc lebc nyac nyaoh jah. 3 Nyac nyaoh geel naih il pungt, yaoc buh yuv 
nyimp nyac gaenx nyaoh, pieek lail saip nyac. Yaoc yuv deic dih wangp 
naih ledp saip nyac, eengv saemh lenc nyac, xongs yaoc xic jav nyimp bux 
nyac Yal Boc Lah Hank lix dah. 4 Yaoc yuv aol saemh lenc nyac gungc 
xongs xedl menl laot yangh, aol dih wangp naih ledp pieek dos juh maoh. 
Yaoc buh yuv yaeml saemh lenc nyac pieek lail saip weenh guagl. 5 Yaoc 
yuv il naih weex, yenl yuih Yal Boc Lah Hank qingk sungp yaoc, eengv 
anl banh liix yaoc nyimp yaoc baov jah bail week." 6 Xah il naih, Yix Sax 
suh nyaoh Jih Lah Eev. 7 Nyenc banl dih wangp jah map haemk touk Lic 
Baix Jah xic jah, Yix Sax xunp: "Maoh jangs nongx miegs yaoc." Yix Sax 
eis ams wah Lic Baix Jah jangs maix maoh. Maoh souc nyenc banl dih 
wangp jah yuv sat maoh xeengl Lic Baix Jah bail, yenl yuih Lic Baix Jah 
lail miegs gungc. 8 Yix Sax nyaoh dih wangp jah jaengl yangx. Lis il 


maenl, Yal Bus Mix Leec, wange Feih Liil Sil, dah dol sings nuv Yix Sax 
nyaoh buds maix maoh Lic Baix Jah. 9 Il naih, Yal Bix Mix Leec sint Yix 
Sax map wah: "Heix! Maoh jangs maix nyac! Nyac weex mangc baov 
maoh jangs nongx nyac lieel?" Yix Sax xunp: "Yenl yuih yaoc yaot eep 
map sat yaoc, xeengl maoh bail." 10 Yal Biix Mix Leec baov: "Nyac doiv 
jiul weex mangc yangx? Nuv baov lis nyenc nyimp maix nyac nunc, nyac 
suh aol jiul lis soix." 11 Jav Yal Biix Mix Leec suh xonc sungp luih bail, 
baov daengc guagl begs singk: "Nouc haik nyenc naih xih maix maoh suh 
yuv douh deil!" 


Yuih menv daengl daenl 


12 Yix Sax nyaoh dih wangp jah sags jinc dih, nyinc jah maoh xup lis 
xingc pangp, biix maoh dos jah gungc begs benh, yenl yuih Xus pieek lail 
saip maoh. 13 Maoh suh wenp nyenc lis, eel jiv il weex il gungc. 14 Maoh 
lis bangl laok liees miinc, liees jene daengh senc, eengv lis lagx nuc gunge. 
Il naih, nyenc Feih Liil Sil suh ids sais maoh, 15 aol magx emv oil menv 
maoh bail. Menv jah ledp jangs nyungl lagx nuc bux maoh Yal Boc Lah 
Hank weds map. 16 Yal Biix Mix Leec doiv Yix Sax wah: "Nyac bail dih 
wangp mih, yenl yuih nyac biix jiul yaengt ags gungc." 17 Il naih, Yix Sax 
suh liic dih wangp jah, bonc bail saoc jenc Jih Lah Eev weex bongc nyaoh. 
18 Yal Boc Lah Hank deil bail dah lenc, menv maoh weds jah ledp douh 
nyenc Feih Lul Sil aol magx emv lieeux. Yix Sax xonv dah jodx deic 
meny weds map, ledp anl guanl bux maoh sint jah jiml guanl dos. 

19 Maenv nyenc nuc Yix Sax nyaoh saoc jenc jah, weds deml naemx 
beeuv. 20 Jav nyenc sangx liees Jih Lah Eev nyimp nyenc sangx liees Yix 
Sax daengl daenl map, wah: "Naemx naih jangs naemz jiul." Il naih, Yix 
Sax hap aol menv jah guanl "Daengl Daenl", yenl yuih eep yuih menv jah 
nyimp maoh daengl daenl yangx. 21 Nyenc nuc Yix Sax yuh weds il jage 
menv, eep buh yuih menv jah daengl dos. Jav Yix Sax suh aol menv naih 
guanl "Daengl Dos". 22 Yix Sax sup bail wangp mih eip jagc menv, xonh 
naih eis lis nyenc daengl xeengl menv yangx. Yix Sax suh sint menv jah 
guanl "Wangp Kuangt". Maoh baov: "Xus hap aol dih wangp kuangt naih 


saip jiul, jiul yuv nyaoh naih yaengt map." 23 Yix Sax dah dih wangp jah 
yuh bail Bieec Xeel Bah. 24 Maoh touk nyaemv jah, Kus ugs map doiv 
maoh wah: "Yaoc jangs Wangc Menl bux nyac Yal Boc Lah Hank. Nyac 
bix yaot, yen] yuih yaoc nyimp nyac gaenx nyaoh. Yaoc yuv pieek lail saip 
nyac, aol nyac lis saemh lenc gungc, yenl yuih yaoc nyimp nyenc nuc yaoc 
Yal Boc Lah Hank luk dah." 25 Jav Yix Sax suh nyaoh jah jiml jage sagx 
daengc, baiv Xus yangx. Maoh buh nyaoh jah jiml bongc dingc nyaoh, 
nyenc nuc maoh yuh weds jagc menv. 


Yix Sax daengh Yal Buk Mix Leec week yot 


26 Lis il maenl, Yal Bus Mix Leec wange dah Jih Lah Eev daiv Yal Hul 
Sax daengh Feih Gol map nuv Yix Sax. Yal Hul Sax jangs nyenc bangl 
miac wangc, Feih Gol jangs nyenc douc gax xaip. 27 Yix Sax haemk juh 
maoh: "Xaop weex mangc map nuv yaoc? Dah unv xaop saengl yaoc, 
beengl yaoc ugs guagl xaop bail." 28 Juh maoh xunp: "Jiul xic naih hap lis 
WOK Kus nyimp nyac gaeng nyaoh. II naih, jiul xangk lail yangx, daol dogl 
map weex yot. 29 Nyac bix haik jiul, xah xongs jiul eis haik nyac dah laot 
yangh. Dah unv jiul buh doiv nyac lail, saip nyac taik bunge liic jiul bail. 
Xic naih Xus pieek lail saip nyac yangx!" 30 Xah il naih, Yix Sax suh yuih 
juh maoh beenh kuaot nanx, nyimp juh maoh donge jil wumx. 31 Hedp 
lenc jenc saemp, oil maoh suh map liix, eis yuv daengl haik. Yix Sax suh 
sung juh maoh bail, juh maoh taik bungc liic maoh bail yangx. 32 Eev 
nyaoh maenl jah, maenv nyenc nuc Yix Sax deic jage sil weds menv map 
lebc maoh wah: "Daol lis naemz yangx!" 33 Jav Yix Sax suh aol menv jah 
guanl "Ses Bax" (*yil sih jangs 'weex yot'). Dah xic jah touk xic naih, 
xingc nyaoh jah sint week Beex Ses Bah - "menv week yot". 


Yix Saox aol yac beix Heel weex weix 


34 Yix Saox siik xebc nyinc xic jah, aol lis yac beix Heel map weex maix: 
il beix guanl Yuc Duh, lagx Bix Liih; beix guanl Bah Seec Mah, lagx Yix 
Lunc. 35 Yac lias naih saip Yix Sax daengh Lic Baix Jah nyaengc eis lail 

dah gungc. 


27 
Yix Sax wah lail dos Yal Gol 


1 Yix Sax laok yangx, dal buh wap bail, mangc buh eis nuv hap. Jav maoh 
sint banl mags Yix Saox map, doiv maoh wah: "Lagx yaoc ah!" Yix Saox 
xunp: "Bux, jangs yaoc!" 2 Yix Sax wah: "Yaoc nyinc jih pangp yangx, 
eis wox naengl nyaoh nup jaengl. 3 Deic nat ugs jenc bail, beengv duc jenc 
map dos yaoc. 4 Nyac anl yaoc xogp jil jah beenh map saip yaoc. Yaoc 
yuv nyaoh xic mix deil naih, pieek lail saip nyac." 5 Yix Sax nyimp lagx 
maoh Yix Saox daengl baov xic jah, Liis Beex lis gingk. Il naih, Yix Saox 
bail jene dos nyaenp xic jah, 6 Lic Baix Jah nyimp lagx maoh Yal Gol 
wah: "He, yaoc lis gingk bux nyac nyimp Yix Saox il naih wah: 7 'Nyac 
aol duc jenc map, beenh maerv lail jil dos yaoc. Yaoc yuv nyaoh xic mix 
deil naih, nyaoh dav nas Kus, pieek lail saip nyac." 8 Lic Baix Jah yuh 
wah: "Lagx yaoc, nyac xic naih yuv gingk lail, anl yaoc lebc nyac bail 
week bah! 9 Nyac bail bangl liees jenc deic yac duc lagi liees buic buic 
map dos yaoc. II naih, yaoc yuv nyimp bux nyac beenh maerv lail jil, anl 
maoh xogp jil jah week. 10 Nyac suh deic bail pieek bux jil. Jav maoh 
nyaoh xic mix deil naih, yuv wah lail sarp nyac." 11 Dani sil Yal Gol xunp 
neix: "Jaix yaoc Yix Saox daengc xenp ugs biaeml. Yaoc eis lis. 12 Nuv 
baov bux mol yaoc, lis wox yaoc map dingv maoh, nup yangh weex lieel? 
Maoh lis wox yaoc map dingv maoh. II naih, maoh eis pieek lail saip 
yaoc, daov naengl guav yaoc." 13 Neix maoh yuh xunp: "Lagx yaoc! Nuv 
baov nyac douh guav, yaoc tiik nyac dabs. Anl yaoc lebc bail weex bah! 
Nyac bail aol liees map dos yaoc." 14 Il naih, Yal Gol suh bail aol yac duc 
lagx liees saip neix. Neix suh anl bux xogp jil jah beenh. 15 Maoh yuh 
deic maenv ugs xenp zeil lail Yix Saox, nyaoh yane jah, saip Yal Gol 
daens. 16 Maoh eengv aol bic biaeml liees jene dugs inp dugs nyenh Yal 
Gol lieeux, 17 yuh aol maenv nanx dang] daengh siic jaoh dos maoh. 

18 Yal Gol bail geel bux wah: "Bux yaoc ah!" Bux xunp: "Lagx yaoc! 
Nyac jangs Yix Saox xih Yal Gol?" 19 Yal Gol xunp: "Yaoc jangs banl 
mags nyac Yi Saox. Yaoc anl nyac lebc bail week map. Jouc nyac jenc 


map suiv jil maenv nang duc jene yaoc beengv map naih, seik map wah lail 
saip yaoc." 20 Yix Sax haemk: "Lagx yaoc, nyac mangc semh deml naih 
hoik bail?" Yal Gol xunp: "Yeni yuih Kus, Wangc Menl nyac, bangl yaoc 
semh demi." 21 Yix Sax nyimp Yal Gol wah: "Lagx yaoc, dah map saip 
yaoc mol nyac, wox nyac nyaengc jangs Yix Saox xih eis." 22 Il naih, Yal 
Gol laengx dah bail, bux suh mol maoh wah: "Soh nyac jangs soh Yal 
Gol, danl sil miac nyac yuh jangs miac Yix Saox." 23 Jav bux suh eis wox 
meel ugs Yal Gol hap, yenl yuih inp maoh lis biaeml xongs inp Yix Saox 
laot yangh. Il naih, bux baov pieek lail saip maoh xic jah, 24 yuh haemk il 
daov: "Nyac nyaengc jangs lagx yaoc Yix Saox il?" Yal Gol xunp: "Yaoc 
nyaengc jangs." 25 Yix Sax wah: "Lagx yaoc, deic nang dah map. Yaoc jil 
wenp xih wah lail saip nyac." Yal Gol suh deic nanx dah bail, Yix Sax jil 
yangx, yuh deic kuaot dah bail, bux wumx yangx. 26 Jav Yix Sax wah: 
"Lagx yaoc ah! Dah map xudt nas yaoc." 27 Il naih, Yal Gol dah bail xudt 
nas maoh. Yix Sax neng ugs xenp Yal Gol, maenv soh dangl jah, suh doiv 
maoh wah lail: "Heix, lagx yaoc weds ugs soh dangl, xah xongs soh dangl 
jine dih lis Kus pieek lail laot yangh. 28 Haengt Wangc Menl pieek naemx 
munc map saip dees dih nyac lis magx buic! Haengt maoh saip nyac xup 
lis xingc lail, lis kuaot lail gungc! 29 Haengt weenh guagl week nuc dos 
nyac, haengt weenh douc bebc nyaoh dav nas nyac. Haengt jaix nongx 
nyac aol nyac week xus, haengt saemh lenc neix nyac ledp bebc nyaoh dav 
nas nyac. Haengt maenv nyenc guav nyac ags douh guav, maenv nyenc 
wah lail saip nyac ags deml lail." 


Yix Saox jouc bux doiv maoh wah lail 


30 Yix Sax wah lail saip Yal Gol wenp. Yal Gol gobs ugs bail xic jah, jaix 
maoh Yix Saox hap dos nyaenp xonv map. 31 Yix Saox suh beenh maenv 
lail jil map, deic dos bux jil. Maoh wah: "Bux yaoc! Nyac jenc map suiv jil 
maenv nanx duc jenc yaoc beengv map naih, seik map wah lail saip yaoc." 
32 Yix Sax haemk: "Nyac jangs nouc?" Yix Saox xunp: "Yaoc jangs lagx 
nyac, bani mags Yix Saox." 33 Yix Sax laengx deil sanv haemk: "Jav xic 
jul deic nanx nyaenp dos yaoc jil jah yuh jangs nouc? Nyac mix touk map, 


yaoc gobs jil wenp, yaoc buh wah lail saip maoh wenp yang. Jodx naih 
bail lenc, maoh buh bens wok lis lail!" 34 Yix Saox qingk sungp naih, suh 
ids sais songk soh nees bani: "Bux yaoc ah! Jouc nyac buh wah lail saip 
yaoc!" 35 Bux xunp: "Nongx nyac map dingv yaoc xeengl maenv lail nyac 
bail yangx!" 36 Yix Saox wah: "Eis guaiv maoh hap guanl Yal Gol (“'Yal 
Gol' yil sih jangs 'dingv'), yenl yuih maoh dingv yaoc yac daov yangx. 
Maoh xeengl banh lagx mags bail, xic naih buh xeengl maenv lail yaoc 
dogl lis jah bail! Nyac nyaengc eis liuuc nyil lail saip yaoc il?" 37 Yix Sax 
nyimp Yix Saox wah: "Yaoc aol Yal Gol week xus dos nyac, eengv aol 
maenv senp singc jaix nongx maoh ledp week nyenc nuc saip maoh. Yaoc 
buh saip maoh sox digs liangc, bangc digs kuaot. Lagx yaoc ah, yaoc 
naengl gal mangc pieek nyac lieel?" 38 Yix Saox jouc bux wah: "Bux 
yaoc ah! Nyac gobs lis laot hangc wah lail il? Bux yaoc, jouc nyac buh 
wah lail sarp yaoc!" Wah wenp, Yix Saox laengx songk soh laok nees. 

39 Bux xunp: "Dih wangp nyac nyaoh jah yuv yuns lis naemx munc, yuns 
lis magx buic. 40 Nyac yuv baengh xangp miax sangx soh. Nyac yuv 
weex lagx nuc dos nongx nyac. Lis il maenl, nyac yuv laengh todt dees 
miac maoh, suh eis douh maoh gonx yangx." 


Yal Gol laengh bail Hah Lanc 


41 Yix Saox nyaengc saengl Yal Gol, yenl yuih Yal Gol xeengl maenv bux 
yuv wah lail dos Yix Saox bail. Yix Saox ags xangk: "Bux laox yangx, 
buh nyaoh eis nup jaengl. Gas bux dah bail, sangv wenp, yaoc laengx yuv 
sat Yal Gol." 42 Lic Baik Jah lis wok Yix Saox lis jiv jods naih, suh sint 
Yal Gol map, lebe maoh: "Jaix nyac Yix Saox yuv nyimp nyac sonk jangk, 
yuv map sat nyac. 43 Lagx yaoc ah! Nyac anl sungp yaoc bail weex. Nyac 
yuv laengh bail dih wangp Hah Lanc, baengh jaix yaoc Lah Banh, 44 touk 
xic jaix nyac eis gingk yax hap. 45 Gas jaix nyac lamc maenv sil nyac doiv 
maoh week jah, yaoc siip paik nyenc sibs nyac xonv map. Yaoc eis haengt 
nyaoh il maenl douv bail yac duc lagx!" 46 Il naih, Lic Baik Jah suh doiv 
Yix Sax wah: "Yaoc nyaengc saengl yac maix Yix Saox, lagx miegs 
nyenc Heel naih. Nuv baov Yal Gol jungh xongs Yix Saox aol lagx miegs 


nyenc Heel week maix, jav yaoc nyaoh menl guangl nyaengc gingk eis lis 
nyil mangc lail!" 


28 


1 Il naih, Yix Sax suh sint Yal Gol map, wah lail saip maoh, yuh doiv 
maoh baov: "Nyac bix nyimp lagx miegs Jah Nanc daengl eel. 2 Nyac suh 
laengx bail Bah Danl Al Lamc, yanc dal nyac Bix Xil Lil, aol lagx miegs 
juc nyac Lah Banh weex maix. 3 Haengt Wangc Menl Mungx Zeil Ags 
jah pieek lail saip nyac, aol nyac lis saemh lenc gungc, saip saemh lenc 
nyac wenp oil douc. 4 Haengt Wangc Menl pieek lail dos nyac daengh 
saemh lenc nyac xongs maoh pieek dos Yal Boc Lah Hank laot yangh. 
Haengt dih wangp xic naih nyac nyaoh naih weex eel jiv dos nyac, yenl 
yuih Wangc Menl saip dih wangp naih dos Yal Boc Lah Hank." 5 Il naih, 
Yix Sax sung Yal Gol bail. Yal Gol bail Bah Danl Al Lame, nyimp juc 
maoh Lah Banh nyaoh. Lah Banh jangs lagx Bix Xil Lil, yac bux lagx 
jangs nyenc Al Lamh. Lah Banh buh jangs jaix Lic Baix Jah. Lic Baix Jah 
jangs neix Yal Gol daengh Yix Saox. 


Yix Saox eengv aol weix 


6 Yix Saox wox bux wah lail saip Yal Gol, xais maoh bail Bah Dani Al 
Lamc aol maix, nyaoh wah lail xic jah lebc maoh bix aol lagx miegs Jah 
Nanc. 7 Yix Saox buh wox Yal Gol qingk sungp bux neix bail Bah Danl 
Al Lame yangx. 8 Jav Yix Saox hap wox bux nyaengc eis xogp lagx 
miegs Jah Nanc. 9 Xah il naih, maoh suh bail yanc Yix Xic Max Lil, lagx 
Yal Boc Lah Hank, aol lagx miegs maoh weex weix, jav hap yuh qimp il 
maix. Beix naih guanl Max Hah Lah. Maoh jangs nongx miegs Nic Bail 
Yoh. 


Yal Gol nyaoh Boc Teep Lil yaens janl 


10 Yal Gol liic Bieec Xeel Bah, wenp Hah Lanc bail. 11 Dav menl dog] 
jenc xic jah, maoh map touk il jagc dih wangp sav nyaemv. Maoh suh aol 


bial map week buni gaos, nunc nagp yangx. 12 Maoh nyaoh aox yaens jani 
lis nuv jiuc guees, dah dees dih gak touk wul meni, yuh lis nuv nyenc meni 
nyaoh guees gamt gak luih. 13 Xus jenc nyaoh gaos guees, doiv Yal Gol 
wah: "Yaoc jangs Xus, Wangc Menl ongs nyac, Yal Boc Lah Hank, buh 
jangs Wangc Menl bux nyac, Yix Sax. Yaoc yuv aol dih wangp xic naih 
nyac nunc jah pieek saip nyac eengv saemh lenc nyac. 14 Nyac yuv lis 
saemh lenc gungc, xongs bungv dees dih laot yangh! Juh maoh yuv sank 
digs dongl sip name bagl. Dees dih weenh douc ledp yuv yuih nyac 
daengh saemh lenc nyac deml lail. 15 Yaoc yuv nyimp nyac gaeng nyaoh. 
Fis heenk nyac bail touk nup, yaoc bens yuv baos nyac. Yaoc buh yuv 
yenx nyac xonv map dih wangp naih. Yaoc bens eis liic nyac, hap week 
touk week wenp maerv sil yaoc liingx nyac naih." 16 Yal Gol liop nagp 
map xic jah, maoh xangk: "Kus nyaengc nyaoh naih, eev map yaoc buh eis 
wox!" 17 Maoh gingk yaot wah: "Dih wangp naih nyaengc ugs yaot 
gungc, nyaengc jangs yanc Wangc Menl, buh jangs dol wul menl!" 

18 Hedp lenc jene saemp, Yal Gol suh aol bial buni gaos jiml map, week 
dungh nyenh lail wangp jah. Maoh siip youv yuc laos wul dungh bial bail. 
19 Maoh suh aol dih wangp jah guanl Boh Teex Lis, yil sih jangs "yane 
Wangc Menl". Xic jah, senl mangv geel jah guanl Lul Sih. 20 Yal Gol 
nyimp Wangc Men! luk wah: "Nuv baov nyac nyimp yaoc gaenx nyaoh, 
yaoc gamt kuenp ags lis nyac bagc, eengv pieek ebl jil xenp daens dos 
yaoc, 21 daiv yaoc taik biingc xonv touk yanc bux yaoc bail, jav yaoc yuv 
aol nyac weex Wangc Menl yaoc. 22 Dungh bial yaoc jiml naih yuv wenp 
doiv baiv nyac: eis heenk nyac pieek mange dos yaoc, yaoc xebc benh buh 
yuv pieek il benh dos nyac." 


29 
Yal Gol map touk yanc Lah Banh 


1 Yal Gol yuh bail, jav hap map touk dongl wangp. 2 Maoh nuv geel yav 
lis jagc menv, yuh lis samp bangl liees miinc sav nyaoh mangv geel, yen] 
yuih naemx dos liees jil laengx dah menv jah map. Lis kuaik bial laox xal 


ebl menv. 3 Nyenc sangx liees gas liees map gaenz xic jah, sip wongt bial 
aol naemx dos liees, gas liees jil yangx suh xonv de1c bial xal laos bail. 

4 Yal Gol dah bail haemk nyenc sangx liees: "Jaix nongx, xaop nyaoh dih 
wangp nup?" Juh maoh xunp: "Jiul nyaoh dih wangp Hah Lanc." 5 Maoh 
yuh haemk: "Lagx kuanp Nac Hol, guanl Lah Banh, xaop wox meel eis?" 
Juh maoh xunp: "Wox." 6 Jav Yal Gol haemk: "Naih maoh lail, eis?" Juh 
maoh xunp: "Lail gungc. Nyac nuv, lagx miegs maoh Lah Jeec nyimp 
liees dah map yangx." 7 Yal Gol wah: "Dav menl naengl pangp, mix touk 
xic deic liees map daengl juml. Aol naemx saip oil maoh jil, sup songk juh 
maoh bail jil nyangt." 8 Juh maoh xunp: "Jiul weex eis lis. Jiul yuv gas 
liees touk gaenx unv xih wongt bial bags menv, jav seik aol naemx dos 
liees." 9 Yal Gol eev nyimp juh maoh wah sungp xic jah, Lah Jeec nyimp 
liees bux maoh dah map, yenl yuih Lah Jeec laengx jangs nyenc sangx 
liees. 10 Yal Gol nuv Lah Jeec, lagx juc maoh Lah Banh, nyimp liees juc 
maoh, laengx dah bail wongt bial bags menv, aol naemx dos liees jil. 

11 Weex wenp, Yal Gol suh xudt nas Lah Jeec, lail sais nees map. 

12 Maoh lebc Lah Jeec: "Yaoc jangs lagx kuanp bux nyac, neix yaoc 
jangs Lic Baix Jah." Il naih, Lah Jeec suh bieeuv bail lebe bux maoh Lah 
Banh. 13 Lah Banh il qingk wah Yal Gol, lagx nongx miegs maoh, map 
yangx, maoh laengx ganx ugs bail sibs, wums maoh, xudt nas, yenx laos 
yanc map. Yal Gol suh deic maenv sil maoh edl edl nyih nyih lebe Lah 
Banh qingk. 14 Lah Banh nyimp maoh wah: "Nyac nyaengc jangs nang 
padt yaoc ah!" 


Yal Gol nyimp yac lagx miegs Lah Banh daengl eel 


Yal Gol nyaoh jah lis il nyanl yangx, 15 Lah Banh nyimp maoh wah: 
"Nyac yuh jangs senp singc yaoc, nyac dogl nyimp yaoc weex ongl bagx 
11? Lebc yaoc nyac yuv il nup sinc ongl?" 16 Jav Lah Banh lis yac beix. 
Beix mags guanl Lil Yal, beix uns guanl Lah Jeec. 17 Gouv dal Lil Yal lail 
nuv gungc, danl sil Lah Jeec yuh lail xenp seic yuh lail miegs. 18 Yal Gol 
eiv Lah Jeec, nyimp Lah Banh wah: "Nuv baov nyac eev Lah Jeec weex 
maix dos yaoc, yaoc haengt nyimp nyac weex ongl sedp nyinc." 19 Lah 


Banh xunp: "Lail! Eev maoh dos nyac biix eev dos nyenc nugs lail. Nyac 
bens nyimp yaoc nyaoh bah!" 20 Yal Gol yuih aol Lah Jeec week sedp 
nyinc ongl, gobs gingk xongs mieengc maenl laot yangh, yen! yuih maoh 
eiv Lah Jeec gungc. 21 Yal Gol suh nyimp Lah Banh wah: "Nyani maenl 
digs yangx. Hap naih nyac aol maix yaoc dos yaoc, saip yac jiul daengl ebl 
bah." 22 Xah il naih, Lah Banh suh eip kuaot maix, sint nyenc donh xaih 
ledp map weex egt. 23 Nyaemv jah, Lah Banh daiv beix mags maoh Lil 
Yal dos Yal Gol, Yal Gol xangk jangs Lah Jeec suh nyimp maoh nunc. 

24 Lah Banh buh aol miegs nuc maoh Xih Pap, sunx dos Lil Yal, week 
nyenc nuc. 25 Touk hedp lenc jenc saemp, Yal Gol hap wox jangs Lil Yal, 
laengx bail nyimp Lah Banh wah: "Nyac weex mangc doiv yaoc weex 
naih? Yaoc yuih Lah Jeec nyimp nyac weex ongl. Nyac mangc map dingv 
yaoc lieel?" 26 Lah Banh xunp: "Dih wangp jiul eis gueenv lis nongx eev 
dah unv beix. 27 Gas dah sedp sedp maenl kuaot naih, nyac buh aol Lah 
Jeec weex malik lis - jav nyac naengl yuv nyimp yaoc week ongl sedp 
nyinc, sup week lis." 28 Il naih, Yal Gol yuh lingx week ongl sedp nyinc. 
Yal Gol aol Lil Yal week maix dah lis sedp maenl, Lah Banh buh aol Lah 
Jeec weex maix dos maoh. 29 Lah Banh buh aol miegs nuc maoh Bul 
Hah, sunx dos Lah Jeec, weex nyenc nuc. 30 Yal Gol buh nyimp Lah Jeec 
ebl nunc, gungc eiv Lah Jeec, yuns eiv Lil Yal. Jav maoh yuh nyimp Lah 
Banh weex ongl sedp nyinc. 


Oil lagx Yal Gol 


31 Xus nuv Yal Gol eiv Lah Jeec gungc dah Lil Yal, maoh saip Lil Yal 
sangx lagx lis. Lah Jeec daov sangx eis lis. 32 Lil Yal lis lagx qak xenp, 
sangx lis il bani, aol maoh guanl Lux Benl (“yil sih jangs "Nuv, jangs lagx 
bani!" xih "Wox meix kuip yaoc."). Maoh wah: "Kus wox meix kuip 
yaoc. Xic naih saox yaoc saengc eiv yaoc." 33 Maoh yuh lis lagx qak 
xenp, eengv sangx lis il banl, aol maoh guanl Xih Mieens (*yil sih jangs 
"Mungx wox"). Maoh wah: "Kus wox saox yaoc eiv yaoc yuns, hap saip 
yaoc yuh lis lagx." 34 Lil Yal yuh lis lagx qak xenp, eengv sangx lis il 
banl, aol maoh guanl Lil Weil (*yil sih jangs "daengl sabs"). Maoh wah: 


"Xonh naih, saox yaoc bens nyimp yaoc eeul jaens nyil, yeni yuih yaoc 
nyimp maoh sangx lis samp lagx!" 35 Maoh yuh lis lagx gak zenp, yuh 
sangx lis duc bani, aol maoh guanl Yuc Dal (“yil sih jangs "bus"). Maoh 
wah: "Daov naih yaoc yuv bus Xus!" Dah xic jah map, maoh sav lis lagx 
yangx. 


30 


1 Lah Jeec nyimp Yal Gol eis lis lagx, suh bens gingk ids sais beix maoh. 
Maoh nyimp Yal Gol wah: "Nyac saip lagx dos yaoc, eis yaoc suh deil 
bail!" 2 Yal Gol gingk yax dos Lah Jeec, xunp: "Yaoc jangs Wangc Menl 
il? Jangs maoh eis saip lagx dos nyac." 3 Jav Lah Jeec lebc maoh: "Miegs 
nuc yaoc Bul Hah nyaoh naih. Nyac nyimp maoh nunc, aol maoh tuk yaoc 
lis lagx. Il naih, yaoc dah maoh wenp neix map." 4 Xah il naih, Lah Jeec 
aol miegs nuc maoh Bul Hah weex maix dos saox maoh. Yal Gol suh 
nyimp Bil Hah nunc yangx. 5 Bul Hah lis lagx gak xenp, suh nyimp Yal 
Gol sangx lis il banl. 6 Lah Jeec aol maoh guanl Danv (*yil sih jangs 
"weex dav"), wah: "Wangc Menl nyimp yaoc weex dav! Maoh qingk yaoc 
jouc maoh, jav hap pieek lagx banl naih dos yaoc." 7 Bul Hah yuh lis lagx 
qak xenp, nyimp Yal Gol sangx lis banl jih nyih. 8 Lah Jeec aol maoh 
guanl Nac Fuc Tat Liih (*yil sih jangs "daengl qip"), wah: "Yaoc nyimp 
beix yaoc daengl qip lis lagx gungc, naih yaoc yuv weex xuh maoh." 9 Lil 
Yal wox bens xenp sav lis lagx, suh aol miegs nuc maoh Xih Pap weex 
maix dos Yal Gol. 10 Jav Xih Pap buh nyimp Yal Gol sangx lis lagx banl. 
11 Lil Yal aol maoh guanl Jah Deec (*yil sih jangs "mingh lail"), wah: 
"Yaoc lis mingh lail gungc!" 12 Xih Pap nyimp Yal Gol sangx lis bani jih 
nyih. 13 Lil Yal aol maoh guanl Yav Xeec (“yil sih jangs "xeengp sais"), 
wah: "Yaoc nyaengc gingk maengx gungc ah! Nyenc miegs ledp yuv sint 
yaoc weex nyenc xeengp sais." 14 Xup oux megx xic jah, Lux Benl nyaoh 
yav semh demi 'demh lis lagx' (“"Demh lis lagx' jangs il hangc demh ems 
bangl nyenc miegs lis lagx, gax sint week 'fengh jah"), jav hap deic bail 
saip neix maoh Lil Yal. Lah Jeec jouc Lil Yal pieek nyil dos maoh. 

15 Dani sil Lil Yal xunp: "Nyac xeengl saox yaoc naengl mix kaemk il? 


Naih nyac buh xangk xeengl 'demh lis lagx' lagx yaoc semh lis map 11?" 
Jav Lah Jeec wah: "Nuv baov nyac pieek nyil 'demh lis lagx' dos yaoc, 
nyaemv naih yaoc saip Yal Gol nyimp nyac nunc." 16 Il naih, nyaemv jah, 
Yal Gol dah yav map xic jah, Lil Yal suh ugs bail sibs maoh wah: 
"Nyaemv naih nyac yuv nyimp yaoc nunc! Yaoc aol 'demh lis lagx' lagx 
yaoc semh lis map wanh nyac yangx." Xah il naih, nyaemv jah Yal Gol 
suh ebl Lil Yal nunc. 17 Wangc Menl gingk Lil Yal yogc yuih, jav Lil Yal 
eengv lis lagx gak xenp, nyimp Yal Gol sangx lis banl jih ngox. 18 Lil Yal 
aol maoh guanl Yix Sal Jah (“yil sih jangs "beis singc"), wah: "Wangc 
Menl beis singc yaoc, yenl yuih yaoc aol miegs nuc yaoc weex maix dos 
saox yaoc". 19 Lil Yal yuh lis lagx gak xenp, nyimp Yal Gol sangx lis bani 
jih hogc. 20 Lil Yal aol maoh guanl Xih Bul Lunc (“yil sih jangs "naengc 
lis qit"), wah: "Wangc Menl pieek lik xangh juiv saip yaoc. Naih saox 
yaoc bens wox naengc yaoc lis git, yenl yuih yaoc nyimp maoh sangx lis 
hogc bani". 21 Dah lenc, Lil Yal sangx lis il beix, suh aol maoh guanl Dug 
Nac. 22 Jav Wangc Menl nyenh Lah Jeec. Maoh gingk Lah Jeec yogc 
yuih, saip maoh lis lagx. 23 Lah Jeec lis lagx gak xenp, sanga lis il bani. 
Maoh wah: "Wangc Menl deic meix pak nas yaoc naih xup bail yangx." 
24 Lah Jeec aol lagx naih guanl Yoh Seel (“yil sih jangs 'haengt maoh 
gimp"), wah: "Haengt Kus eengv saip duc bani dos yaoc." 


Yal Gol daengh Lah Banh angs av 


25 Lah Jeec lis Yoh Seel map, Yal Gol nyimp Lah Banh wah: "Douv yaoc 
xonv bail senl bens bah! 26 Douv yaoc deic maix daengh lagx yaoc bail, 
yenl yuih yaoc yuih oil maoh week ongl dos nyac. Yaoc yuv liic dih 
wangp naih. Nyac ags wox yaoc nyimp nyac week il nup ongl." 27 Lah 
Banh xunp: "Jouc nyac bix liic yaoc, yenl yuih yaoc sonk ugs lis wox Kus 
yaml nyac pieek lail dos yaoc. 28 Nyac yuv il nup sinc ongl lieel? Nyac 
wah map, yaoc hap wox eip il nup dos nyac." 29 Yal Gol xunp: "Nyac 
wox yaoc nup yangh doiv nyac week ongl, buh wox yaoc sangx lis duc 
xeengp gungc lis nup gungc. 30 Yaoc naengl mix map xic jah, eel jiv nyac 
yuns, yaoc il touk map, eel jiv nyac il weex il gungc. Eis heenk yaoc weex 


mango, Kus buh yaml yaoc pieek lail dos nyac! Touk xic naih map, yaoc 
buh ags yuv yuih yanc bens juml eel jiv." 31 Lah Banh eengv haemk: 
"Nyac yuv yaoc aol mangc dos nyac lieel?" Yal Gol xunp: "Eis yuv nyac 
aol mangc dos yaoc. Gobs yuv nyac liingx yaoc laot jage sil, yaoc buh 
bens nyimp nyac sangx liees. 32 Nyac saip yaoc maenl naih bail dav oil 
liees nyac jah, xeenx maenv liees eenv bagx, liees eenv dimv, nyimp lagx 
liees miinc naeml weex laot. Gobs yuv oil liees naih tiik sinc ongl dos 
yaoc. 33 Jodx lenc, nyac xangk wox yaoc laok xedc suh yil lis: anl eenv 
map naengc yaoc jangs lagx liees nyac xih eis." 34 Lah Banh xunp: "Lail, 
lail! Daol ani nyac bail week." 35 Eev nyaoh maenl jah, Lah Banh deic 
maenv dage liees jenc eenv bagx xih eenv dimv, nyimp maenv melik liees 
jenc eenv baga xih eenv dimv (maerv lis bagx jah), eengv maenv liees 
miinc naeml ledp xeenx ugs map. Maoh aol oil liees naih dos lagx bani 
maoh gon. 36 Dah lenc, juh maoh deic liees naih liic Yal Gol bail, egs lis 
samp maenl kuenp yais. Jav Yal Gol bens naengl nyimp Lah Banh sangx 
oil liees mih jah. 37 Yal Gol suh aol beev xeengp samp hangc meix bagx 
aox, weex laot bogs bic ugs jiuc bagx map. 38 Maoh xebt maenv beev 
naih nyaoh geel benc naemx liees. Il naih, liees Lah Banh map jil naemz 
xic jah laengx nyaoh jah aol gaok, suh nuv maenv melk naih. Liees suh 
nyaoh jah aol gaox. 39 Il naih, liees nyaoh dav nas beev naih aol gaox, 
lagx liees ledp wenp eenv jiuc, maenv eenv bagx daengh maenv eenv 
dimv. 40 Yal Gol suh deic oil lagx liees naih dah liees Lah Banh pieek ugs 
map songk laos bangl liees maoh. Maoh douv oil liees mih jah nyimp 
maenv liees eenv jiuc daengh liees naeml Lah Banh daengl nuv. Lah Banh 
il naih week liees maoh il week il gungc. 41 Maenv melk liees buic yuv 
aol gaox xic jah, Yal Gol suh deic maenv beev bogs bic ugs bagx jah 
songk nyaoh benc naemx liees bail, juh maoh suh nyaoh geel beev aol 
gaok. 42 Danl sil maenv meix liees wuml jah, maoh suh eis il naih weex. 
Jav maenv liees wuml jah wenp maenv Lah Banh, maenv buic jah wenp 
maenv Yal Gol. 43 Il naih, Yal Gol suh wenp nyenc lis map. Maoh 
nyaengc lis duc xeengp gungc, yuh nuc banl nuc miegs, loc toc daengh 
max. 


31 
Yal Gol laengh Lah Banh 


1 Yal Gol gingk wah lagx Lah Banh baov: "Maenv bux daol lis jah ledp 
douh Yal Gol xeengl bail lieeux! Naih maoh wedt seic, ledp dah bux daol 
lis map." 2 Yal Gol buh wox Lah Banh doiv maoh eis xongs dah unv lail 
yangx. 3 Kus doiv Yal Gol wah: "Xonv bail dih wangp ongs bux nyac, 
touk senp singc nyac. Yaoc yuv nyimp nyac gaenx nyaoh." 4 Xah il naih, 
Yal Gol lebc nyenc bail sint maix maoh Lah Jeec daengh Lil Yal touk yav 
liees maoh nyaoh jah map. 5 Yal Gol doiv yac maoh wah: "Yaoc qingk 
bux xaop doiv yaoc eis xongs dah unv lail yangx. Dani sil Wangc Menl 
bux yaoc nyimp yaoc gaenx nyaoh. 6 Yac xaop buh wox yaoc songk xenp 
nyimp bux xaop week ongl. 7 Danl sil maoh dingv yaoc yangz, xebc xonh 
gaix sinc ongl yaoc. Wangc Menl daov eis saip maoh haik yaoc. 8 Nuv 
bux xaop wah deic liees eenv bagx weex sinc ongl dos yaoc, liees lis lagx 
map buh ledp jangs lagx eenv bagx. Nuv baov maoh wah aol maenv eenv 
jiuc saip yaoc, xic naih liees lis lagx map buh ledp jangs lagx liees eenv 
jiuc. 9 Il naih, Wangc Menl suh deic duc xeengp bux xaop aol dos yaoc. 
10 "Lis il daov, nyaoh xic liees aol gaox punet jah, yaoc nyaoh yaens janl 
lis nuv dagc liees aol gaox ledp jangs maenv eenv jiuc, eenv bagx daengh 
eenv dimv. 11 Nyenc menl Wangc Menl nyaoh yaens janl doiv yaoc wah: 
"Yal Gol!' Yaoc xunp: 'Yaoc nyaoh naih.' 12 Maoh baov: 'Nyac nuv! Dagc 
liees aol gaok jah ledp jangs maenv eenv jiuc, eenv bagx daengh eenv 
dimv. Yaoc il naih weex, yenl yuih Lah Banh doiv nyac weex jah, yaoc 
ledp lis nuv yangx. 13 Yaoc laengx jangs Wangc Menl, nyac nyaoh Boc 
Teep Lil deml jah. Nyaoh doiv jah nyac youv yuc laos wul jagc dungh bial 
bail, naengl doiv yaoc liix dah. Nyac suh laengx liic dih wangp naih bah! 
Xonv touk dih wangp nyac ugs menl guangl jah bail." 14 Lah Jeec daengh 
Lil Yal xunp: "Mus jiul buh eis dah bux sibs lis eel jiv mange. 15 Maoh 
daiv jiul xongs nyenc nugs laot yangh. Maoh beel jiul lis maenv sinc jah, 
maoh buh ledp yongh lieeux. 16 Wangc Menl dah bux jiul aol lis eel jiv 
map jah, ledp jangs benh daol nyimp lagx daol. Jav, Wangc Menl lebc 


nyac week mange, nyac suh week!" 17 Il naih, Yal Gol aol maix maoh 
daengh lagx maoh gak loc toc bail, 18 jul oil duc xeengp maoh nyaoh dah 
unv, nyimp maenv yangh xonh maoh nyaoh Bah Danl Al Lame xup lis jah 
ledp weex laot, wenp Jah Nanc bail, dih wangp bux maoh Yix Sax nyaoh 
jah. 19 Lah Banh ugs bail kebl biaeml liees yangx, Lah Jeec deic maenv 
bux sac yanc bux maoh liagc map. 20 Yal Gol jings Lah Banh, laengx bail 
gemv gius. 21 Yal Gol laengh bail, buh deic eel jiv bens ledp bail lieeux. 
Maoh dah nyal Youl Fah Lah Dih, wenp jenc Jih Lieel bail. 


Lah Banh laeml Yal Gol 


22 Dah lis samp maenl, Lah Banh xih lis qingk Yal Gol laengh bail yangx. 
23 Maoh suh daiv senp singc maoh bail laeml Yal Gol, laeml lis sedp 
maenl, hap nyaoh jene Jih Lieel jidx maoh. 24 Nyaemv jah, Wangc Menl 
nyaoh yaens janl ugs map doiv Lah Banh wah: "Nyac yuv xingl ngic! Bix 
doiv Yal Gol lonh wah mange!" 25 Lah Banh laeml touk map xic jah, Yal 
Gol nyaoh jenc Jih Lieel weez dingc yangx. Lah Banh nyimp jaix nongx 
maoh buh nyaoh jah week dingc. 26 Lah Banh doiv Yal Gol wah: "Nyac il 
naih laengh jangs yil sih mange? Nyac jings yaoc, buh deic lagx miegs 
yaoc bail xongs nyenc nyaoh daengl heeup xic jah douh sabp laot yangh. 
27 Nyac weex mangc laengh map gemv gius, jings yaoc? Nuv baov nyac 
lebc yaoc, yaoc buh wox duis gungc heeup deengl xeengp sais sunx xaop! 
28 Nyac weex mangc eis saip yaoc nyimp lagx miegs yaoc daengh lagx 
kuanp yaoc xudt nas, lail lail daengl pieek? Sil naih, nyac ees gungc. 

29 Yaoc lis legc haik nyac, danl sil nyaemv nyungl Wangc Menl bux nyac 
nyimp yaoc wah: 'Nyac yuv xingl ngic! Bix doiv Yal Gol lonh wah 
mangc!' 30 Yaoc wox nyac xangk yanc bux nyac gungc, hap bail. Danl sil 
nyac weex mangc liagc maenv bux sac yaoc lieel?" 31 Yal Gol xunp: 
"Yaoc yaot, yenl yuih yaoc xangk nyac yuv xeengl lagx miegs nyac dah 
yaoc bail. 32 Wah touk bux sac nyac, nuv baov nyac semh deml nouc lis, 
nouc suh dogl deil! Nyaoh dav nas senp singc daol, nyac ags nuv lis yangh 
xonh nyac nyaoh geel yaoc naih, suh ags deic bail." Yal Gol buh eis wox 
Lah Jeec liagc bux sac Lah Banh map. 33 Il naih, Lah Banh laos dingc 


Yal Gol bail semh, yuh laos dingc Lil Yal eengv laos dingc yac mungx 
miegs nuc jah, ledp semh eis lis mange. Jav maoh hap laos dingc Lah 
Jeec. 34 Lah Jeec saemp deic maenv buk sac jah jings nyaoh aox deih ani 
loc toc. Xic jah, maoh uv suiv nyaoh wul anl. Xah il naih, bux semh dingc 
maoh lail yangx, buh semh eis deml bux sac. 35 Lah Jeec wah: "Bux ah! 
Bix gingk yax dos yaoc. Yaoc nyaoh dav nas nyac jene eis lis, yenl yuih 
yaoc weex xenp nyenc miegs!" Il naih, Lah Banh semh, buh semh eis 
deml maenv bux sac maoh. 36 Yal Gol laengx qingk qik gunge, guav Lah 
Banh wah: "Yaoc weex sil pak mangc? Yaoc lis soix mangc nyac yuv 
laeml yaoc? 37 Nyac kaop lieeux yangh xonh yaoc. Touk xic naih map, 
nyac semh deml maenv yangh xonh nyac xih eis? Deic maoh ugs map 
nyaoh dav nas senp singc daol, saip oil maoh weex dav nyac daengh yaoc! 
38 "Yaoc nyimp nyac lis nyih xebc nyinc, bens sangx liees miinc liees jenc 
nyac, gonx juh maoh yaengt map, nanx liees dagc nyac yaoc buh eis jil 
dah. 39 Nuv baov lis nyaenp map idx deil liees nyac, yaoc buh eis deic 
map dos nyac nuy, ags xonv beis nyac. Eis heenk maenl janl duc xeengp 
douh liagc bail, nyac buh bens map xais yaoc beis. 40 Yaoc maenl douh 
kangp xak, janl douh meel liaemt, eis lis nagp lail; nyimp nyac week ongl 
bens jangs il naih. 41 Nyih xebc nyinc ongl: xebc siik nyinc yuih yac beix 
nyac, liogc nyinc yuih duc xeengp nyac. Nyac naengl xebc daov gaix sinc 
ongl yaoc! 42 Nuv baov eis lis Wangc Menl ongs yaoc Yal Boc Lah Hank, 
laengx jangs Wangc Menl bux yaoc Yix Sax qingk yaot jah, eis nyimp 
yaoc gaenx nyaoh, nyac nyaengc yuv jul yaoc miac mih ugs map. Dani sil 
Wangc Menl nuv meix kuip yaoc eengv nuv maenv ongl yaoc weex jah, 
nyaemv nyungl maoh hap guav nyac." 


Yal Gol daengh Lah Banh weex yot 


43 Lah Banh xunp Yal Gol: "Maenv nyenc miegs naih jangs lagx miegs 
yaoc, lagx uns naih buh jangs lagx kuanp yaoc, liees buh jangs maenv yaoc 
- maenv nyac nuv naih ledp jangs maenv yaoc. Dani sil yaoc liuuc eis lis 
lagx miegs yaoc daengh lagx kuanp yaoc. 44 Map bah! Yac daol map 
week yot, aol yot naih week dav!" 45 Il naih, Yal Gol aol kuaik bial map 


jiml week dungh meel, 46 buh xais senp singc maoh juml bial week il 
beengc. Juml lail yangx, Yal Gol daengh Lah Banh suh suiv nyaoh geel 
bial naih jil oux. 47 Juh maoh jiml guanl dos beengc bial jah, yil sih jangs 
'aol bial weex dav': nyaoh sungp Lah Banh sint weex 'Yih Jah Eev Sax 
Hah Dul Tap', nyaoh sungp Yal Gol sint week Jah Leil Deec'. 48 Lah 
Banh wah: "Beengc bial naih suh jangs weex dav dos yac daol, xais daol 
nyenh yot naih." Jav hap, sint dih wangp naih weex Jah Leil Deec, 49 buh 
sint weex Miix Sih Bah (“yil sih jangs "week tac naengc"), yen! yuih Lah 
Banh wah: "Yac daol daengl pieek, haengt Wangc Menl nyaoh dav nas 
daol xac naengc. 50 Nuv baov nyac doiv lagx miegs yaoc eis lail xih baov 
aol wer, laengx sonk eis lis nyenc wox, nyac yuv nyenh lis Wangc Menl 
naengc xac yac daol. 51 Beengc bial daengh dungh bial naih 52 nyaoh dav 
nas yac daol weex dav yac daol weex yot naih. Yaoc eis yuv yabs dah 
mangv jav map haik nyac, nyac buh bix dah map haik yaoc. 53 Haengt 
Wangc Menl ongs bux daol, ongs nyac Yal Boc Lah Hank daengh ongs 
yaoc Nac Hol, nyaoh dav nas yac daol map pank." Il naih, Yal Gol suh 
nyaoh dav nas Wangc Menl bux maoh Yix Sax qingk yaot jah map liix. 
54 Maoh suh nyaoh jenc jah deic yangh xonh sunx saip Wangc Menl, buh 
sint senp singc maoh map jil wumx. Juh maoh jil wenp yangx, nyaoh jenc 
dah il janl. 55 Hedp lenc jenc saemp, Lah Banh suh xudt nas lagx kuanp 
daengh lagx miegs maoh, doiv juh maoh wah lail. Maoh suh liic jah xonv 
bail yanc. 


32 
Yal Gol beenh nuv Yix Saox 


1 Yal Gol yuh bail xic jah, lis oil nyenc menl Wangc Menl map jinv maoh. 
2 Maoh nuv juh maoh xic jah, suh wah: "Dih wangp naih jangs doiv gax 
xaip Wangc Menl." Il naih, maoh sint dih wangp jah weex Max Hah 
Nyeenh (*yil sih jangs "yac bangl gax xaip"). 3 Yal Gol paik nyenc bail 
dah unv, jinv jaix maoh Yix Saox, nyaoh dih wangp Xih Eev, guagl Yix 
Dongh. 4 Maoh lebc juh maoh: "Xaop yuv doiv xus yaoc Yix Saox il naih 


wah: 'Nyenc nuc nyac Yal Gol haemk nyac lail! Maoh nyimp Lah Banh 
nyaoh, touk xic naih. 5 Naih maoh lis senc daengh max, liees miinc liees 
jene, lagx nuc bani lagx nuc miegs. Xic naih maoh paik jiul map jinv nyao, 
dos sais nyac doiv maoh lail." 6 Nyenc douh paik bail jah xonv map 
nyimp Yal Gol wah: "Jiul touk jaix nyac Yix Saox bail yangx. Maoh daiv 
siik begs nyenc bani map sibs nyac." 7 Yal Gol nyaengc qingk yaot gungc. 
Maoh suh deic oil nyenc nyimp maoh jah pieek weex yac bangl, buh laot 
yangh pieek liees, senc daengh loc toc. 8 Maoh aox longc xangk: "Nuv 
baov Yix Saox map bage heeup il bangl, naengl gal il bangl laengh lis 
mingh." 9 Jav Yal Gol yogc yuih: "Nyac jangs Wangc Menl ongs yaoc Yal 
Boc Lah Hank, buh jangs Wangc Menl bux yaoc Yix Sax! Kus ah, nyac 
lebc yaoc xonv map dih wangp bens daengh senp singc yaoc, naengl liingx 
saip yaoc dah lis lail. 10 Nyac doiv yaoc aenl singc laox xedc, yaoc lagx 
nuc nyac nyaengc eis pik. Dah unv yaoc dah nyal Yoh Danl, gobs lis laot 
jiuc guanv. Xic naih, yaoc daov lis yac bangl naih. 11 Jouc nyac juv yaoc 
todt miac jaix yaoc Yix Saox! Yaoc yaot maoh map sat yaoc, nyimp neix 
lagx yaoc. 12 Nyac buh wah dah: 'Yaoc bens yuv saip nyac dah lis lail, 
yuv aol saemh lenc nyac gungc xongs Keep geel heit, yeih buh yeih eis 
wenp." 13 Nyaemv jah Yal Gol nyaoh jah sav nyaemv, buh beenh lail lix 
xangh saip jaix maoh Yix Saox: 14 meix liees jene yac begs duc, dage 
liees jenc nyih xebc duc, meix liees miinc yac begs duc, dage liees miinc 
nyih xebc duc, 15 loc toc lis lagx jil nyok jah samp xebc duc, melik senc 
siik xebc duc, dagc senc xebc duc, meix max nyih xebc duc, dage max 
xebc duc. 16 Yal Gol aol xeengp naih pieek wenp mieengc bangl, melk 
bangl aol nyenc nuc gonx. Maoh lebe nyenc nuc: "Kaop bail dah unv yaoc, 
ags bangl ags nyaoh, yuv daengl egs il saengx. 17 Yal Gol lebc mungx 
nyenc nuc gonx bangl dah unv jah: "Jaix yaoc Yix Saox deml nyac xic jah, 
maoh bens haemk: 'Xus nyenc nyac jangs nouc? Nyac bail nup? Maenv 
duc xeengp naih jangs maenv nouc?' 18 Nyac yuv xunp: 'Maenv naih jangs 
maenv nyenc nuc nyac Yal Gol. Maoh aol maenv naih sunx weex liix 
xangh saip xus maoh Yix Saox! Maoh naengl dah lenc jiul map." 19 Yal 
Gol buh il naih lebc nyenc nuc gonx bangl jih nyih, bangl jih samp eengv 
bangl mih: "Xaop deml Yix Saox xic jah, ledp yuv nyimp maoh il naih 


wah. 20 Xaop bens yuv baov: 'Lagx nuc nyac Yal Gol naengl dah lenc jiul 
map." Yenl yuih maoh xangk: "Yaoc yuv deic maenv liix xangh naih map 
dos maoh aol yax wenp lail. Gas touk daengl deml xic jah, yaot xic Yi 
Saox yuv lail lail sibs yaoc." 21 Il naih, maoh suh paik nyenc deic his 
xangh dah unv bail. Yal Gol ags nyaoh dingc dah nyaemv. 


Yal Gol nyimp Wangc Menl daengl begx 


22 Janl jah, Yal Gol jenc map paik yac maix maoh eengv yac weix daengh 
xebc edl lagx banl, touk mangv lanl nyal Yax Boc bail. 23 Maoh paik oil 
eep touk mangv lanl yangx, lenc paik nyenc deic yangh xonh maoh ledp 
bail lieeux. 24 Il naih, gal laot Yal Gol naengl nyaoh jah, laengx lis mungx 
nyenc map nyimp maoh daengl begx, dos weex yuv guangl menl. 

25 Mungx nyenc jah wox maoh dos eis xuh Yal Gol, suh heeup bal senc 
maoh miedl bail. 26 Mungx nyenc jah suh wah: "Menl yuv guangl yangx, 
douv yaoc bail." Danl sil Yal Gol xunp: "Nuv nyac eis wah lail saip yaoc, 
yaoc eis songk nyac bail." 27 Nyenc jah haemk: "Nyac guanl mange?" 
Maoh xunp: "Yal Gol." 28 Nyenc jah wah: "Xah il naih, jodx lenc nyac 
suh eis guanl Yal Gol hap, nyac yuv guanl Yix Seec Lieec (*yil sih jangs 
'mungx nyimp Wangc Menl daengl begx'), yenl yuih nyac dos xuh Wangc 
Menl nyimp nyenc yangx." 29 Yal Gol haemk: "Jouc nyac lebc yaoc, nyac 
guanl mangc?" Maoh xunp: "Nyac week mangc haemk guanl yaoc?" 
Maoh laengx nyaoh jah wah lail dos Yal Gol. 30 Yal Gol suh jiml guanl 
dos doiv jah, sint week Pip Nyih Lil - 'nas Wangc Menl' - yen! yuih maoh 
wah: "Yaoc daengl nas nuv Wangc Menl yangx, yaoc buh naengl eis deil." 
31 Yal Gol gobs ugs Pip Nyih Lil xic jah, dav menl suh qak map yangx. 
Maoh qamt kuenp suh leiv bads leiv bads bail, yenl yuih maoh miedl bal 
yangx. 32 Touk xic naih map, nyenc Yix Seec Lieec buh bens eis jil enl bal 
senc, yenl yuih Yal Gol douh heeup nyaoh enl bal senc. 


33 


Yal Gol nyimp Yix Saox daengl deml 


1 Naengl egs yais xic jah, Yal Gol nuv Yix Saox daiv siik begs nyenc bani 
doiv nas map. Maoh suh laengx deic oil lagx pieek weex samp, jaoh dos 
Lil Yal daengh Lah Jeec eengv yac weix gonx. 2 Maoh pait yac weix 
nyimp lagx yac maoh bail dah unv, gal Lil Yal daengh lagx Lil Yal dos 
mangv lenc, Lah Jeec daengh Yoh Seel eengv mangv lenc. 3 Yal Gol suh 
qamt dah unv juh maoh. Maoh eev yuv jaenx jaix maoh xic jah, suh sedp 
daov bebc nyaoh dees dih. 4 Yix Saox suh bieeuv map sibs Yal Gol wums 
maoh xudt nas maoh. Yac maoh ledp nees yangx. 5 Yix Saox jiml dal 
naengc maenv nyenc miegs nyimp lagx, suh haemk: "Maenv nyenc nyimp 
nyac dongc map naih, jangs nouc?" Yal Gol xunp: "Juh maoh ledp jangs 
lagx yaoc, Wangc Menl yagc sac pieek map saip yaoc, lagx nuc nyac." 6 Il 
naih, yac weix nyimp lagx ledp map bebc nyaoh dav nas Yix Saox. 7 Jav 
Lil Yal daengh lagx maoh buh map bebc nyaoh dees dih. Zeil lenc, Lah 
Jeec daengh Yoh Seel buh map bebc. 8 Yix Saox haemk: "Yaoc deml 
bangl duc xeengp dah unv jah jangs nup yangh?" Yal Gol xunp: "Ledp 
jangs weex liix xangh dos nyac, dos sais nyac doiv yaoc lail." 9 Jav Yix 
Saox wah: "Nongx yaoc, naih yaoc ags lis kaemk. Maenv nyac jah nyac 
ags liuuc bah!" 10 Yal Gol xunp: "Jav eis! Nuv baov nyac haengt doiv 
yaoc lail, jouc nyac sibs liix xangh yaoc bail! Nyac doiv yaoc il naih lail, 
naih yaoc nuv nas nyac xongs nuv nas Wangc Menl laot yangh. 11 Jouc 
nyac sibs liix xangh yaoc daiv map naih, yenl yuih Wangc Menl bens daiv 
yaoc lail, yaoc eis xiut hangc mangc." Yal Gol bens jouc samp jouc siik, 
jav Yix Saox hap sibs yangx. 12 Yix Saox wah: "Daol bail bah! Yaoc 
nyimp nyac daiv kuenp." 13 Yal Gol xunp: "Kus nyenc yaoc lis nuv maenv 
lagx yaoc buh naengl uns gungc, liees senc buh lis lagx. Nuv baov jul oil 
maoh eengv qamt il maenl kuenp, oil duc xeengp naih ledp yuv deil! 14 Il 
naih, haengt xus nyenc yaoc bail dah unv. Jiul enl dah lenc map. Anl duc 
xeengp daengh maenv lagx uns naih il nup yangh hoik, jiul suh il jah qamt. 
Jiul nyaoh Xih Eev yuv deml nyac." 15 Yix Saox wah: "Nuv baov il naih, 
douv yaoc liuuc il bangl nyenc nyimp nyac." Jav Yal Gol xunp: "Eis yongh 
weex naih! Laot yuv nyac doiv yaoc lail, suh weex lis yangx." 16 Il naih, 
maenl jah Yix Saox laengx xonv wenp Xih Eev bail yangx. 17 Yal Gol 
daov bail Suh Goh, nyaoh jah week yanc, buh week dingc daems duc 


xeengp maoh. Xah il naih, dih wangp jah hap guanl Suh Goh (“yil sih 
jangs "dingc"). 18 Yal Gol dah Bah Danl Al Lame xonv map, taik biingc 
touk xingc Xeel Jeenl nyaoh dih wangp Jah Nanc, suh nyaoh nugs xingc 
jah weex dingc. 19 Maoh aol il begs liangc nyaenc nyimp nyenc saemh 
lenc Hah Mol, bux Xeel Jeenl, jeis kuaik dih jah. 20 Maoh yuh nyaoh jah 
week jage sagx daengc, jiml guanl Yih Lil Yih Lol Yih - Yix Seec Lieec 
(“yil sih jangs "Wangc Men! jangs Wangc Menl Yix Seec Lieec!). 


34 
Xeel Jeenl sabp Diix Nac nyimp maoh nunc 


1 Lil Yal nyimp Yal Gol sangx lis lagx miegs guanl Diix Nac jah, lis il 
maenl ugs bail nyimp lagx miegs donh xaih weex banx. 2 Hah Mol nyenc 
Xih Wil nyaoh dih wangp jah weex nyenc douc. Lagx maoh Xeel Jeenl lis 
nuv Diix Nac xic jah, suh sabp maoh map nyimp maoh nunc. 3 Dah lenc, 
Xeel Jeenl nyaengc eiv Diix Nac gunge, aol sungp lail lix wap xaok sais 
maoh, dos sais maoh nyimp daengl lail. 4 Xeel Jeenl naengl doiv bux 
maoh Hah Mol wah: "Nyac bangl yaoc aol beix naih map weex malik." 


Lagx Yal Gol yuih Diix Nac sat Xeel Jeenl eengv oil eep 


5 Yal Gol lis wox lagx miegs maoh Diix Nac douh weex ees xic jah, lagx 
bani maoh naengl nyaoh yav songk duc xeengp. Xah il naih, maoh suh 
yaens eis xunp hap, gas oil lagx xonv map. 6 Jav Hah Mol, bux Xeel 
Jeenl, map nyimp Yal Gol wah sil naih. 7 Maoh map touk xic jah, lagx 
Yal Gol buh touk yanc yangx. Juh maoh gingk maerv sil naih, nyaengc 
gingk liogp eengv gingk yax gungc, yenl yuih Xeel Jeenl sabp lagx miegs 
Yal Gol nunc, doiv yanc maoh week ugs jage sil pak nas naih. Maoh 
nyaengc eis dogl il naih week! 8 Hah Mol doiv juh maoh wah: "Lagx yaoc 
Xeel Jeenl nyaengc eiv lagx miegs xaop gungc, haengt aol maoh weex 
maix. Jouc xaop saip lagx yaoc nyimp lagx miegs xaop daengl eel. 

9 Haengt daol jodx lenc week senp: lagx bani jiul aol lagx miegs xaop, 
lagx bani xaop buh aol lagx miegs jiul. 10 Xaop nyaoh senl jiul buh nyaoh 


lis; songc zaop zogp nyaoh geel nup. Kaop nyaoh naih nyaoh, weex 
weenk, juml eel jiv." 11 Lenc, Xeel Jeenl nyimp bux Diix Nac eengv oil 
jaix maoh wah: "Jouc xaop doiv yaoc lail, saip yaoc aol maoh weex malik. 
Songc xaop yuv mangc yaoc buh saip xaop. 12 Eis heenk xaop yuv nup 
gungc nyaenc sinc xih liix xangh mange, yaoc buh anl beenh - gobs yuv 
xaop saip maoh weex maix dos yaoc." 13 Oil lagx Yal Gol uv dingv Xeel 
Jeenl daengh bux maoh Hah Mol, yenl yuih Xeel Jeenl aol nongx miegs 
juh maoh week ees. 14 Juh maoh wah: "Jiul week eis lis! Jiul eis aol 
nongx jiul weex maix dos nyenc eis week liix ads. Nuv baov jiul il naih 
weex, doiv jiul (gaiv??) pak nas gungc. 15 Gobs lis laot jiuc saip jiul 
haengt: Nuv baov nyenc banl xaop ledp xongs jiul laot yangh, mungx 
mungx map weex liix ads, 16 jav jiul hap saip lagx miegs jiul dos xaop, 
aol lagx miegs xaop weex maix, nyimp xaop nyaoh, ebl wenp il douc. 

17 Nuv baov xaop eis haengt week liix ads, jiul yuv deic nongx miegs jtul 
laengx bail." 18 Jav yac eep bux lagx, Hah Mol daengh Xeel Jeenl, qingk 
jiuc naih douh. 19 Xeel Jeenl laengx anl bail weex, yenl yuih maoh eiv 
lagx miegs Yal Gol gungc. Nyaoh aox yanc Hah Mol, eep ledp naengc 
Keel Jeenl weex nyenc zeil juiv. 20 Il naih, Hah Mol nyimp lagx maoh 
Xeel Jeenl suh touk doiv daengl juml geel dol xingc jah bail. Yac maoh 
nyimp nyenc aox xingc wah: 21 "Maenv nyenc bani naih jangs biingc bang 
daol. Daol saip oil maoh nyaoh dih wangp daol naih nyaoh, weex weenk. 
Dih wangp daol xengc lis juh maoh. Daol aol lagx miegs juh maoh buh 
week lis, juh maoh aol lagx miegs daol buh week lis. 22 Dani sil lis il jiuc 
juh maoh hap haengt nyimp daol ebl wenp il douc: Nyenc banl daol mungx 
mungx ledp yuv weex liix ads, xongs nyenc banl juh maoh laot yangh. 

23 Daol il naih week, maenv duc xeengp, eel jiv juh maoh eis jangs wenp 
maenv daol 11? Daol map liingx juh maoh, il naih juh maoh yuv map nyimp 
daol nyaoh." 24 Nyenc bani xingc jah ledp qingk maenv sungp Hah Mol 
daengh Xeel Jeenl wah jah buh douh. Xah il naih, nyenc bani xingc jah suh 
ledp weex liix ads. 25 Dah lis samp maenl, juh maoh naengl ids xic jah, 
yac bani Yal Gol, jaix Diix Nac, Xih Mieenx daengh Lil Weil, suh deic 
miax, liagc liagc laos xingc bail, deic oil nyenc bani jah sat lieeux. 26 Hah 
Mol daengh lagx maoh Xeel Jeenl buh douh sat yangx. Jav yac jaix hap 


dah yanc Xeel Jeenl deic Diix Nac liic jah bail. 27 Gal maenv lagx bani 
Yal Gol, yenl yuih nongx juh maoh douh aol weex ees suh laos doiv nyenc 
douh sat bail, lonh xeengl yangh xonh ugs xingc map. 28 Juh maoh xeengl 
liees, senc, max, eengv kuak nyaoh xingc nyaoh yav. 29 Duc mangc jegc 
sinc juh maoh ledp xeengl bail, naengl xeengl nyenc miegs daengh lagx 
uns lieeux, begs yangh aox yanc buh ledp deic lieeux. 30 Dah lenc, Yal 
Gol doiv Xih Mieenx daengh Lil Weil wah: "Yac xaop haik yaoc yangx. 
Xaop aol yaoc nyaoh dav nyenc Jah Nanc daengh nyenc Buk Luh Xih, 
nyenc nyaoh dih wangp naih nyaoh jah, lis guanl nyenl yangx. Daol lis 
nyenc yuns. Nuv baov eep gaenx juml map dos daol, jav daengc yanc daol 
ledp yuv deil lieeux!" 31 Dani sil juh maoh xunp: "Maoh dog] daiv nongx 
jiul xongs lagx miegs beel xenp laot yangh il?" 


35 
Yal Gol xonv bail Boc Teep Lil 


1 Wangc Menl doiv Yal Gol wah: "Nyac bail Boc Teep Lil nyaoh. Nyaoh 
jah jiml jagc sagx daengc baiv yaoc. Yaoc jangs Wangc Menl nyaoh xic 
nyac laengh jaix nyac Yix Saox doiv nyac ugs map jah." 2 Xah il naih, Yal 
Gol suh nyimp daengc yanc nyenc eengv maenv nyenc nyimp maoh jah 
wah: "Aol maenv bux sac xaop dah nugs deic map jah weex laot baenv 
bail. Xaop ags yuv xeengt singh, wanh ugs wop daens, beenh map baiv 
Wangc Menl. 3 Xic naih daol bail Boc Teep Lil. Nyaoh jah yaoc yuv 
nyimp Wangc Menl jiml jage sagx daengc. Yaoc jil kuip xic jah, yaoc 
nyimp maoh yogc yuih, maoh buh gingk yaoc. Eis heenk yaoc bail nup, 
maoh buh bens nyimp yaoc." 4 Il naih, juh maoh suh deic bux sac nyimp 
jeengv (“xic jah juh maoh aol jeengv map bagc xenp) juh maoh ledp aol 
saip Yal Gol. Maoh suh deic maenv naih weex laot mogl nyaoh dees ongl 
melik laok jaenx xingc Xeel Jeenl. 5 Juh maoh ugs bail xic jah, Wangc 
Menl aol maenv nyenc nyaoh yac mangv xingc jah ledp yaot juh maoh 
gungc. Jav hap, eis lis nyenc ams map laeml juh maoh. 6 Yal Gol nyimp 
maenv nyenc gaenz bail jah ledp map touk Lul Sih - xic naih sint weex 


Boc Teep Lil - nyaoh dih wangp Jah Nanc. 7 Maoh nyaoh jah week jage 
sagx daengc, jav hap sint dih wangp jah guanl Yih Lil Boc Teep Lil (“yil 
sih jangs "Wangc Menl Boc Teep Lil"), yen! yuih maoh laengh jaix maoh 
xic jah, Wangc Menl suh nyaoh jah doiv maoh ugs map. 8 Dil Boh Lah, 
neix sangx nyok Lic Baix Jah, deil yangx, douh sangv nyaoh dees melik 
laox, nyaoh saoc jenc dees Boc Teep Lil. Xah il naih, meix jah hap sint 
week "Ongl mek nees". 9 Yal Gol dah Bah Danl Al Lame xonv map 
yangx, Wangc Menl yuh nyimp maoh ugs map, wah lail saip maoh. 

10 Wangc Menl doiv maoh wah: "Naih nyac guanl Yal Gol (“yil sih jangs 
"maoh nyaeml xongp dinl"). Dah xic naih qit, nyac yuv guanl Yix Seec 
Lieec (“yil sih jangs "mungx nyimp Wangc Menl daengl begx")." Il naih, 
Wangc Menl aol guanl Yix Seec Lieec dos maoh. 11 Wangc Menl buh 
doiv maoh wah: "Yaoc jangs Wangc Menl, Mungx Zeil Ags. Nyac yuv lis 
saemh lenc gungc bah! Dees dih lis oil guagl, yuv dah nyac map, buh yuv 
lis oil wangc nyaoh saemh lenc nyac. 12 Dih wangp yaoc pieek dos Yal 
Boc Lah Hank daengh Yix Sak jah yaoc buh yuv pieek dos nyac. Yaoc 
buh yuv pieek dih wangp naih dos saemh lenc nyac." 13 Jav Wangc Menl 
nyimp Yal Gol nyaoh dih wangp jah wah wenp, maoh suh liic bail yangx. 
14 Yal Gol nyaoh doiv Wangc Menl nyimp maoh wah sungp jah jiml jagc 
dungh bial weex meel. Maoh youv kuaot youv yuc laos wul dungh bail 
sunx saip Wangc Menl. 15 Yal Gol sint dih wangp jah weex Boc Teep Lil. 


Lah Jeec deil yangx 


16 Dah lenc, juh maoh liic Boh Teex Lis bail. Egs Yix Fac Tat naengl yais 
xic jah, Lah Jeec sangx lagx nyanl maenl touk yangx. Yuv sangx lagx 
map, maoh nyaengc nanc gunge. 17 Eev maoh sangx lagx jil kuip xic jah, 
nyenc sibs lagx doiv maoh wah: "Nyac bix yaot, yenl yuih nyac yuh lis il 
bani." 18 Eev Lah Jeec duv soh yuv deil xic jah, maoh aol lagx guanl 
Bieenx Oc Nyic (“yil sih jangs 'lagx aol yaoc jil kuip’. Yal Gol daov aol 
maoh guanl Bienl Yax Mung (“yil sih jangs 'lagx bangl yaoc'). 19 Jav Lah 
Jeec deil bail, suh sangv nyaoh geel kuenp wenp Yix Fac Tat jah. (Yix Fac 
Tat laengx jangs Boc Lil Henx.) 20 Yal Gol nyaoh nas wenc jiml kuaik 


bial muh. Touk xic naih bial jah bens naengl week meel wenc Lah Jeec. 
21 Yal Gol yuh naengl bail, nyaoh mangv lenc tat Yix Deec week dingc. 


Lagx bani Yal Gol 


22 Yal Gol nyaoh dih wangp jah nyaoh xic jah, Lux Benl nyimp Bill Hah, 
weix bux maoh, ebl nunc. Yal Gol buh lis gingk sil naih. Yal Gol lis xebc 
nyih lagx bani. 23 Lagx Lil Yal guanl Lux Benl (bani mags Yal Gol), Xih 
Mieernx, Lil Weil, Yuc Dal, Yix Sal Jah daengh Xih Bul Lunc. 24 Lagx 
Lah Jeec guanl Yoh Seel daengh Bienl Yax Mim, 25 Lagx Bul Hah, 
miegs nuc Lah Jeec, jangs Dani daengh Nac Fuc Tat Luh. 26 Lagx Xih 
Pap, miegs nuc Lil Yal, jangs Jah Deec daengh Yav Xeec. Lagx naih ledp 
jangs lagx Yal Gol nyaoh Bah Danl Al Lamc lis map. 


Yix Sax deil yangx 


27 Yal Gol map touk dih wangp Mant Lil, yanc bux maoh Yix Sax nyaoh 
jah. Dih wangp naih jaenx Jih Lieel Yal Bah (laengx jangs Xih Boc Lunc), 
dih wangp dah unv Yal Boc Lah Hank daengh Yix Sax nyaoh dah jah. 

28 Yix Sax xup laok lis il begs beds xebc nyinc, 29 buh xongs ongs bux 
maoh laot yangh dah bail. Lagx maoh Yix Saox daengh Yal Gol suh deic 
maoh bail sangv. 


36 
Saemh lenc Yix Saox 


1 Saemh lenc Yix Saox xap nyaoh mangv dees naih. (Yix Saox buh sint 
weex Yix Dongh.) 2 Yix Saox aol yac beix Jah Nanc weex maix: Yal Dal, 
lagx miegs Yix Lunc, nyenc Heel; daengh Ah Hoc Luh Bah Max, lagx 
miegs Yal Nac, buh jangs lagx kuanp Jic Bieenl, nyenc Xih Wil. 3 Maoh 
buh aol Bah Seec Mah weex maix: jangs lagx miegs Yix Xic Max Lil, 
buh jangs nongx Nic Bail Yoh. 4 Yal Dal nyimp Yix Saox sangx lis Yix 
Lil Fax. Bah Seec Mah lis Liouc Eev. 5 Ah Hoc Liih Bah Max sangx lis 


Yeeh Wuh Xih, Al Lamh daengh Kop Lah. Oil lagx banl naih ledp jangs 
bani Yix Saox, nyaoh dih wangp Jah Nanc sangx lis. 6 Yix Saox deic 
maenv maix, lagx, lagx nuc, duc xeengp, eengv maenv eel jiv maoh nyaoh 
Jah Nanc juml lis jah, liic nongx maoh Yal Gol touk dih wangp mih bail. 

7 Yix Saox daengh Yal Gol lis eel jiv gungc, duc xeengp buh ngedi gunge, 
nyaengc eis lis doiv xengc hap. 8 Il naih, Yix Saox (buh guanl Yix Dongh) 
hap map touk jenc jih Xih Eev nyaoh. 


Yix Saox daengh saemh lenc maoh nyaoh Xih Eev 


9 Mangv dees naih jangs saemh lenc Yix Saox, ongs bux nyenc Yi 
Dongh. Juh maoh nyaoh jenc Xih Eev nyaoh. 10 Yal Dal, maix Yix Saox, 
nyimp maoh sangx lis lagx bani guanl Yix Lil Fax. Bah Seec Mah, buh 
jangs maix Yix Saox, nyimp maoh sangx lis il banl guanl Liouc Eev. 

11 Lagx bani Yix Lil Fax jangs Tip Mant, Ah Mah, Xix Boh, Jah Tanp 
daengh Jih Nal Sih. 12 Yr Lil Fax eengv lis duc lagx guanl Yal Max Lil, 
jangs weix maoh Tienp Nal sangx lis. Maenv lagx naih ledp jangs lagx 
kuanp Yal Dal, maix Yix Saox. 13 Lagx banl Liouc Eev jangs Nac Hah, 
Xeel Lah, Xah Max daengh Mix Sax. Juh maoh ledp jangs lagx kuanp 
Bah Seec Mah, maix Yix Saox. 14 Maix Yix Saox, Ah Hoc Liih Bah 
Max, lagx miegs Yal Nac, buh jangs lagx kuanp Jic Bieenl. Maoh buh 
nyimp Yix Saox lis lagx bani, guanl Yeeh Wuh Xih, Jav Lang daengh Kop 
Lah. 15-16 Saemh lenc Yix Saox wenp nyenc douc dos oil douc, xap 
nyaoh mangv dees naih. Lagx Yix Lil Fax wenp nyenc douc dos douc Tip 
Mant, Ah Mah, Xix Boh, Jih Nal Sih, 16 Kop Lah, Jah Tanp daengh Yal 
Max Lil. Maenv douc naih nyaoh dih wangp Yix Dongh ledp jangs saemh 
lenc Yix Lil Fax. Yix Lil Fax jangs bani mags Yix Saox, nyimp maix 
maoh Yal Dal sangx lis jah. 17 Maenv lagx Liouc Eev wenp nyenc douc 
dos douc Nac Hah, Xeel Lah, Xah Max daengh Mix Sax. Maenv douc 
naih nyaoh dih wangp Yix Dongh ledp jangs saemh lenc Liouc Eev. Liouc 
Eev jangs lagx Yix Saox daengh Bah Seec Mah. 18 Maenv lagx Yix Saox 
nyimp maix maoh Ah Hoc Liih Bah Max lis jah wenp nyenc douc dos 
douc Yeeh Wuh Xih, Al Lamh daengh Kop Lah. Maenv douc naih jangs 


saemh lenc maix Yix Saox, Ah Hoc Luh Bah Max, lagx miegs Yal Nac. 
19 Maenv douc naih ledp jangs saemh lenc Yix Saox (Yix Saox buh guani 
Yix Dongh). 


Saemh lenc Xih Eev 


20-21 Mangv dees naih jangs nyenc xic unv nyaoh dih wangp Yix Dongh 
jah, jangs lagx bani Xih Eev, nyenc Hoc Lil: Loc Tanp, Xol Bah, Jic 
Bieenl, Yal Nac, Diix Xonl, Yix Qat daengh Diix Xanh. Lagx Xih Eev 
naih buh ledp jangs nyenc douc dos douc Hoc Lil. 22 Lagx banl Loc Tanp 
jangs Hoc Lil daengh Xih Mant. Nongx miegs Loc Tanp guanl Tienp Nal. 
23 Lagx banl Xol Bah jangs Yal Lil Waenc, Max Nac Hac, Yix Bah Luh, 
Xeel Boh daengh Ah Nanc. 24 Lagx banl Jic Bieenl jangs Yal Yax daengh 
Yal Nac. Lis il daov, Yal Nac bail jenc jih wangp sangx max bux maoh 
xic jah, deml doiv naemx saos beeuv. 25 Lagx banl Yal Nac jangs Diix 
Xonl, beix guanl Ah Hoc Liih Bah Max. 26 Lagx bani Diix Xonl jangs 
Xenh Danl, Yih Xih Banh, Yil Lanc daengh Jih Lanc. 27 Lagx banl Yix 
Qat jangs Biil Hanx, Sax Wanh daengh Yal Ganh. 28 Lagx bani Diix 
Xanh jangs Wuh Sih daengh Al Lanc. 29 Guanl nyenc douc dos douc Hoc 
Lil jangs Loc Tanp, Xol Bah, Jic Bieenl, Yal Nac, 30 Diix Xonl, Yix Qat 
daengh Diix Xanh. Douc Hoc Lil anl guanl maenv nyenc douc naih jiml 
guanl. Maenv nyenc douc naih ledp jangs nyaoh dih wangp Xih Eev 
nyaoh. 


Wangc Yix Dongh 


31 Dah unv Yix Seec Lieec eis lis nyenc weex wangc xic jah, nyenc 
mangv dees naih weex wange gong dih wangp Yix Dongh. 32 Bix Lah, 
lagx Bix Ox, dah xingc maoh Tienp Hah Bah gonx. 33 Bix Lah deil xic 
jah, Yoh Bah map weex wangc. Yoh Bah jangs lagx Xeel Lah, buh jangs 
nyenc dih wangp Boh Sih Lah. 34 Yoh Bah deil xic jah, Hup Xanh map 
weex wangc. Hup Xanh jangs nyenc dih wangp Tip Mant. 35 Hup Xanh 
deil xic jah, Hah Dadl map weex wangc. Hah Dadl jangs lagx Bix Dac. 
Xingc maoh guanl Yal Wil Deec. Jangs maoh nyaoh dih wangp Moc Yah 


heeup xus nyenc Miix Deenl. 36 Hah Dadl deil xic jah, Sangh Lah map 
week wange. Sangh Lah jangs nyenc xingc Max Sil Lil Jah. 37 Sangh Lah 
deil xic jah, Xaop Lol map week wange. Xaop Lol jangs nyenc geel nyal 
Youl Fah Lah Dih xingc Lil Hoc Boc. 38 Xaop Lol deil xic jah, Bah Lil 
Hah Nanc map weex wangc. Bah Lil Hah Nanc jangs lagx Yal Gol Bah. 
39 Bah Lil Hah Nanc deil xic jah, Hah Dax map weex wangc. Maoh 
nyaoh xingc Bah Wuh. Maix Hah Daz jangs Mix Xih Tat Bieec, lagx 
miegs Max Teep Lieel, lagx kuanp Mix Sal Hoc. 40 Mangv dees naih 
jangs nyenc mungx douc Yix Saox. Oil maoh anl guanl juh maoh jiml 
guanl dos dih wangp juh maoh nyaoh jah: Tienp Nal, Yal Lil Wac, Yeeh 
Teep, 41 Ah Hoc Luh Bah Max, Yix Lah, Buk Neng, 42 Jih Nal Sih, Tip 
Mant, Miix Bix Sal, 43 Max Jih Dieec daengh Yix Laenc. Guanl naih 
jangs guanl douc Yix Saox, ongs bux nyenc Yix Dongh. Ags douc ags aol 
guanl dos dih wangp maoh nyaoh jah. 


37 
Yoh Seel yaens janl 


1 Yal Gol bens naengl nyaoh Jah Nanc, dih wangp dah unv bux maoh 
nyaoh jah. 2 Sil yanc nyenc Yal Gol xap nyaoh mangv dees naih. Yoh Seel 
lis xebc sedp nyinc xic jah, nyimp oil jaix bail sangx liees. Oil jaix naih 
jangs lagx yac werx, Bul Hah daengh Xih Pap. Yoh Seel lebe bux oil jaix 
maoh weex maerv sil pak. 3 Jav bux bens gungc eiv Yoh Seel, yuns eiv 
oil eep, yenl yuih maoh nyinc jih pangp yangx hap lis Yoh Seel map. Yal 
Gol buh weex melik ugs xanh lail sap dos Yoh Seel. 4 Oil jaix nuv bux il 
naih pimp buih eiv Yoh Seel, suh saengl Yoh Seel. Juh maoh eis lis sungp 
lail doiv Yoh Seel wah. 5 Lis il nyaemv, Yoh Seel lis meix yaens janl. 
Maoh deic yaens janl lebe oil jaix xic jah, oil jaix suh saengl maoh gunge. 
6 Maoh nyimp oil maoh wah: "Xaop gingk melik yaens jani yaoc naih. 

7 Nyaoh aox yaens janl, daol ledp nyaoh yav sugx oux megx. Maenv yaoc 
sugx jah ledp jene map. Maenv oil xaop sugx jah buh ledp jene map, lionh 
maenv yaoc, baiv maoh." 8 Oil jaix haemk maoh: "Nyac xangk mus lenc 


nyac yuv week wange map gonx jiul il?" Xah yuih yaens jani Yoh Seel 
daengh maenv sungp maoh wah jah, oil eep suh eengv saengl maoh gungc. 
9 Dah lenc, Yoh Seel yuh lis meix yaens jani. Maoh map lebc oil jaix: 
"Kaop gingk, yaoc yuh lis meik yaens jani. Yaoc lis nuv dav meni, nyani 
donc eengv xebc edl jagc xedl menl, ledp baiv yaoc." 10 Daov naih maoh 
eis laot lebc jaix, maoh buh lebc bux. Bux hap guav maoh wah: "Mez 
yaens janl nyac naih sonk yaens janl duc mangc? Bux neix nyac eengv oil 
jaix nyaengc yuv map baiv nyac il?" 11 Oil jaix maoh ids sais Yoh Seel, 
gal bux daov deic maerv sil naih songk nyaoh aox longc. 


Yoh Seel douh beel touk Aih Jic 


12 Lis il daov, oil jaix Yoh Seel bail Xeel Jeenl sangx liees bux. 13 Yal 
Gol doiv Yoh Seel wah: "Oil jaix nyac nyaoh geel Xeel Jeenl sangi liees. 
Yaoc yuv paik nyac touk juh maoh bail." Yoh Seel xunp: "Yaoc haengt 
bail!" 14 Il naih, Yal Gol eengv wah: "Nyac bail naengc oil jaix nyac 
daengh liees lail xih eis, xonv map lebe yaoc." Jav Yal Gol dah gueengv 
jenc Xih Boc Lunc sung maoh bail. Yoh Seel touk Xeel Jeenl xic jah, 

15 lis mungx nyenc banl deml maoh nyaoh yav qamt bail qamt map, jav 
suh haemk maoh: "Nyac semh mange?" 16 Yoh Seel xunp: "Yaoc semh 
oil jaix yaoc. Nyac wox juh maoh nyaoh nup sangx liees eis?" 17 Mungx 
nyenc jah wah: "Juh maoh liic naih bail yangx. Yaoc qingk juh maoh wah 
yuv bail Doh Tanp." Xah il naih, Yoh Seel suh enl bail Doh Tanp, nyaoh 
jah semh deml juh maoh. 18 Yoh Seel yuv touk juh maoh xic jah, jaix 
maoh nuv maoh map, suh daengv jiv sat maoh. 19 Juh maoh daengl baov: 
"Mungx yaens janl jah map yangx! 20 Map! Daol sat maoh, deic maoh 
baenv laos menv sot bail. Daol suh nyimp eep wah maoh douh nyaenp jil 
yangx. Daol nuv maenv yaens janl mus lenc ugs xih eis!" 21 Lux Benl lis 
qingk jiv jods naih, suh xangk juv Yoh Seel. Maoh wah: "Daol bix sat 
maoh. 22 Dabc maoh laos menv sot naih bail, daov eis yongh haik maoh." 
Lux Benl wah weex naih, xangk juv lis Yoh Seel xonv deic bail dos bux. 
23 In naih, Yoh Seel touk jaix xic jah, oil jaix laengx xeengl ugs xanh lail 
maoh, 24 buh deic maoh baenv laos jagc menv sot bail yangx. 25 Eev juh 


maoh suiv jil oux xic jah, jiml dal lis nuv bangl nyenc Yix Xic Max Lil dah 
Jih Lieel map. Loc toc juh maoh aemv naemx dangl daengh labx meix 
dangl wenp Aih Jic bail. 26 Yuc Dal nyimp oil jaix nongx wah: "Sat nongx 
bens eengv jings jage soix naih, daol lis mange lail heel? 27 Map. Daol 
deic Yoh Seel beel dos nyenc Yix Xic Max Lil naih bail, eis yuv sat maoh. 
Maoh yuh jangs nongx daol, buh nyimp daol jungh padt nang map." Oil 
jaix nongx maoh buh ledp haengt jiuc sungp naih. 28 Il naih, nyenc Miix 
Deenl weex weenk jah dah map xic jah, oil jaix suh deic Yoh Seel dah 
aox menv gaic gak map, aol maoh beel week nyih xebc liangx nyaenc. 
Maenv nyenc Yix Xic Max Lil suh daiv maoh bail Aih Jic yangx. 29 Lux 
Benl xonv map geel menv, eis nuv Yoh Seel hap, jav maoh ids sais deic 
ugs xenp yags duv lieeux. 30 Maoh xonv bail oil jaix nongx wah: "Eis nuv 
lagx jah yangx! Yaoc yuv nup yangx weex lieel?" 31 Jav oil maoh suh 
deic duc liees jene map sat, aol ugs xanh Yoh Seel yebc laos padt bail. 

32 Juh maoh deic ugs xanh touk geel bux wah: "Jiul deml meix ugs xanh 
naih. Jangs ugs lagx nyac eis?" 33 Yal Gol laengx wox meel ugs jah wah: 
"Heix! Nyaengc jangs ugs xanh lagx yaoc ah! Maoh douh nyaenp jil bail 
yangx lox! Yoh Seel douh yags lanx lieeux!" 34 Jav Yal Gol ags yags duv 
ugs lieeux, siip aemv miinc anl yal siik. Maoh yuih lagx naih pak sais 
jaengl gungc. 35 Maenv lagx bani lagx miegs ledp map xaok sais maoh. 
Maob eis yuv xaok sais, suh wah: "Touk xic yaoc deil, yaoc buh naengl 
yuih lagx yaoc pak sais." Il naih, maoh bens naengl yuih Yoh Seel nees 
gungc. 36 Xic jah, nyaoh Aih Jic, nyenc Miix Deenl suh beel Yoh Seel 
dos Boh Tiip Fac, nyenc mungx wangc Aih Jic, buh jangs douc gax xaip 
geel bal wangc. 


38 
Yuc Dal daengh Tat Max 


1 Xic jah, Yuc Dal liic jaix nongx maoh bail xingc Yal Dul Lanc, touk 
yanc Xih Lah nyaoh il pungt. 2 Yuc Dal nyaoh jah deml lagx miegs Jah 
Nanc, lagx Xuh Yal, nyimp maoh daengl eel. 3 Nyenc miegs jah lis lagx 


gak xenp, suh sangx lis il bani. Yuc Dal aol maoh guanl Eev. 4 Maix Yuc 
Dal eengv lis lagx gak xenp sangx lis il bani, aol maoh guani Oc Nanc. 

5 Maoh lis ban! jih samp xic jah, aol maoh guanl Xeel Lah. Lis Xeel Lah 
map xic jah, bux neix nyaoh senl Jih Xih. 6 Yuc Dal aol maix dos Eev, 
bani mags maoh. Beix jah guanl Tat Max. 7 Dani sil Eev nyaoh Kus 
naengc map jangs nyenc pak. Jav Kus aol maoh deil bail. 8 Yuc Dal hap 
nyimp Oc Nanc wah: "Nyac bail nyimp maix jaix ebl nunc. Nyac weex 
nongx dogl il naih, nyimp jaix sibs saemh lenc." 9 Danl sil Oc Nanc wox 
saemh lenc eis jangs maenv maoh. Il naih, maoh ebl maix jaix nunc xic 
jah, bens aol naemx lieit laos dees dih bail, eis haengt bangl jaix lis lagx. 
10 Nyaoh Xus naengc map, Oc Nanc il naih weex jangs sil pak. Jav Xus 
buh xais Oc Nanc deil bail. 11 Il naih, Yuc Dal map nyimp lias maoh Tat 
Max wah: "Nyac xonv bail yanc bux, weex sax liingh unv. Gas lagx yaoc 
Xeel Lah mags map." Maoh wah weex naih yenl yuih yaot Xeel Lah buh 
deil, xongs yac jaix laot yangh. Il naih, Tat Max xonv bail yanc bux. 

12 Jaengl yangx, maix Yuc Dal buh deil bail. Meix lonh buh dah yangx, 
Yuc Dal nyimp bunge bang maoh Xih Lah, nyenc Yal Dul Lanc, bail 
Tienp Nac jinv nyenc kuebl biaeml liees maoh. 13 Jav hap lis nyenc map 
lebc Tat Max: "Ongs nyac qit dinl bail Tienp Nac kuebl biaeml liees 
yangx." 14 Tat Max wox Xeel Lah, bani uns Yuc Dal, mags yangx, buh 
naengl mix aol maoh bail weex maix. Jav maoh suh todt ugs sax lingh, 
aol yal map xal nas. Maoh suiv nyaoh bags dol xingc Yih Nac Yenl, nyaoh 
geel kuenp Tienp Nac. 15 Yuc Dal nuv maoh xic jah, xangk jangs lagx 
miegs beel xenp, yenl yuih nas maoh xal yangx. 16 Xah il naih, maoh eis 
wox jangs lagx lias bens, hap dah bail geel kuenp wah: "Map bah! Saip 
yaoc nyimp nyac nunc." Maoh haemk: "Nyac nyimp yaoc nunc yuv aol 
mangc dos yaoc lieel?" 17 Yuc Dal wah: "Yaoc dah bangl liees yaoc yuv 
aol il lagx liees dos nyac." Maoh haemk: "Nyaoh xic nyac naengl mix aol 
liees dos yaoc naih, nyac haengt aol mangc map meel unv?" 18 Yuc Dal 
haemk: "Nyac yuv mangc map meel?" Maoh xunp: "Jagc jangh env nyac 
nyimp jiuc seel jangh env, eengv jiuc guanv aox miac nyac jah." Il naih, 
Yuc Dal suh deic maenv naih aol dos Tat Max. Yac eep ebl nunc, Tat Max 
laengx lis lagx qak xenp. 19 Tat Max xonv bail yanc, hap todt yal nas, 


xonv daens ugs sax liingh. 20 Yuc Dal paik bunge bang maoh Xih Lah, 
nyenc Yal Dul Lanc, sung lagi liees bail saip nyenc miegs, aol maenv 
yangh xonh weex meel jah xonv map, danl sil Xih Lah semh eis deml 
maoh. 21 Xih Lah haemk nyenc banl nyaoh dih wangp jah: "Mungx nyenc 
miegs beel xenp suiv nyaoh geel kuenp zingc Yih Nac Yenl nyaoh nup?" 
Juh maoh xunp: "Dih wangp naih eev map eis lis nyenc miegs beel xenp 
dah." 22 Xih Lah xonv map lebe Yuc Dal: "Yaoc semh eis deml maoh. 
Nyenc banl nyaoh dih wangp jah buh wah: 'Dih wangp naih eev map eis lis 
nyenc miegs beel xenp." 23 Yuc Dal wah: "Maenv yangh xonh jah douv 
dos maoh bail, mieenx lis eep gol daol. Yaoc aol duc lagx liees dos maoh, 
nyac daov semh eis deml maoh." 24 Dah lis samp nyanl qak luih, lis nyenc 
lebc Yuc Dal: "Lagx lias nyac Tat Max weex nyenc beel xenp. Il naih, 
maoh lis lagx qak xenp yangx." Yuc Dal heemx: "Gaic maoh ugs map, 
daos maoh deil bail!" 25 Tat Max eev douh daiv ugs map xic jah, paik 
nyenc deic sungp naih dos ongs maoh qingk: "Yaoc lis lagx qak xenp dah 
xus nyenc maenv yangh xonh naih map. Nyac nuv jangh env naih nyimp 
seel jangh env, eengv jiuc guanv. Maenv naih nyac wox jangs maenv nouc 
lieel?" 26 Yuc Dal lis wox, suh wah: "Maoh biix yaoc saengc, yenl yuih 
yaoc eis anl yaoc wah dah jah aol maoh weex maix dos lagx yaoc Xeel 
Lah." Yuc Dal eengv eis ebl maoh nunc hap. 27 Nyanl maenl sangx lagx 
touk yangx, Tat Max lis gouv lagx kongp keengv. 28 Eev sangx lagx xic 
jah, lis il duc duh miac map. Nyenc sibs lagx suh deic jiuc sanv yak sugx 
nyaoh miac maoh, wah: "Duc naih ugs map dah unv." 29 Dani sil maoh 
xony leb] miac laos bail, duc mih jah xonv dah unv map. Nyenc sibs lagx 
jah wah: "Nyac xonv xeengl ugs map unv il?" Jav Yuc Dal hap aol lagx 
naih guanl Fac Leec Seh (*yil sih jangs "xeengl ugs map"). 30 Jav duc 
miac sugx jiuc sanv yak jah, xonv ugs dah lenc, aol maoh guanl Xeel Lah 
(*yil sih jangs "yak"). 


39 


Yoh Seel daengh maix Boh Tip Fac 


1 Nyenc Yix Xic Max Lil week weenk jah deic Yoh Seel touk Aih Jic 
map, suh beel maoh dos Boh Tip Fac, nyenc mungx wange Aih Jic. Boh 
Tiip Fac jangs nyenc douc gax xaip geel bal wangc. 2 Kus nyimp Yoh 
Seel gaenx nyaoh, saip maoh lail dah. Maoh nyaoh yanc xus nyenc maoh, 
nyenc Aih Jic jah. 3 Boh Tiip Fac lis wox Xus nyimp Yoh Seel gaenx 
nyaoh, Kus buh saip maoh beenh sil mange buh beenh lis lail, 4 jav Boh 
Tup Fac nyaengc xogp maoh gungc. Il naih, Boh Tip Fac hap aol Yoh 
Seel weex lagx nuc geel bal maoh; weex nyenc gonx yanc. Maoh buh ledp 
aol eel jiv dos Yoh Seel gonx. 5 Dah xic jah qit, Xus yuih Yoh Seel pieek 
lail sap Boh Tip Fac. Kus pieek lail samp maenv Boh Tip Fac lis jah, eis 
heenk nyaoh yane xih nyaoh yav. 6 Boh Tiip Fac deic begs hangc weenh 
yangh ledp saip Yoh Seel gonx. Dowv laot jil wumx dah mangv, Boh Tip 
Fac il hangc buh eis gonx. Yoh Seel yuh yaengt yuh lail hank. 7 Eis lis 
mangc jaengl, maix Boh Tiip Fac xangk yuv Yoh Seel, eeul Yoh Seel 
nyimp maoh nunc. 8 Yoh Seel eis haengt, suh doiv maoh wah: "Nyac nuv! 
Lis yaoc nyaoh yanc, xus nyenc yaoc eis douh souc mangc hap. xus nyenc 
yaoc aol begs yangh aox yanc dos yaoc gonx. Lis yaoc nyaoh yanc, maoh 
buh eis douh souc mangc hap. 9 Aox yanc naih eis lis nyenc biix yaoc lis 
env. Douv nyac dah mangv - yenl yuih nyac jangs maix maoh - eis lis 
yangh mange xus nyenc yaoc eis saip yaoc gonx. Yaoc eis ams week sil 
pak naih. Naih jangs dagl soix Wangc Menl!" 10 Maix Boh Tiip Fac 
maenl maenl map qink maoh, Yoh Seel bens eis haengt nyimp maoh nunc 
taok, buh songk xenp weengh maoh. 11 Lis il maenl, Yoh Seel laos yanc 
bail beenh sil, buh eis lis il mungx nyenc nuc nyaoh yanc. 12 Maix xus 
nyenc suh map nyaeml ugs xanh Yoh Seel, wah: "Map nyimp yaoc nunc 
bah!" Yoh Seel daov laengh ugs nugs yanc bail, douv ugs xanh maoh 
nyaoh aox miac nyenc miegs jah. 13 Nyenc miegs nuv ugs xanh Yoh Seel 
naengl nyaoh miac maoh, Yoh Seel buh laengh ugs yanc bail yangx, 

14 maoh suh sint nyenc nuc map, doiv juh maoh wah: "Xaop nuv! Saox 
yaoc aol mungx nyenc Xih Boc Laic naih map aol daol week ees! Maoh 
laos naih map sabp yaoc xangk nyimp yaoc nunc, yaoc hap heemx map. 
15 Maoh qingk yaoc heemx suh laengh ugs bail, douv ugs xanh maoh 
nyaoh geel yaoc naih." 16 Nyenc miegs suh songk ugs xanh Yoh Seel 


nyaoh geel xenp, gas touk xus nyenc xonv map yanc. 17 Jav maoh nyimp 
saox maoh il naih wah: "Lagx nuc nyac, nyenc Xih Boc Laic nyac deic 
map jah, touk map xangk aol yaoc weex ees. 18 Yaoc il heemx xic jah, 
maoh laengh ugs bail yangx, douv ugs xanh maoh nyaoh geel yaoc naih." 
19 Oingk maix maoh wah: "Mungx nyenc nuc nyac il naih daiv yaoc", 
Boh Tip Fac nyaengc gingk yax gungc! 20 Maoh laengx deic Yoh Seel 
daems laos laoc bail, laoc nyenc douh wangc daems jah. Yoh Seel suiv 
laoc xic jah, 21 Xus bens nyimp maoh gaenx nyaoh, pieek lail saip maoh. 
Xah il naih, mungx nyenc gonx laoc buh xogp Yoh Seel, 22 jav hap aol 
maoh gonx oil nyenc douh daems laos laoc jah, sil mangc buh jaoh dos 
maoh. 23 Nyenc gonx laoc eengv eis douh souc mange hap, yenl yuih sil 
mangc Yoh Seel buh ledp wox beenh. Xus nyimp Yoh Seel gaenx nyaoh, 
aol maoh hangc mangc buh ledp beenh lis lail. 


40 
Yoh Seel eip yac meix yaens janl 


1 Sil naih dah bail, nyenc gonx kuaot daengh nyenc gonx ebl jil wangc Aih 
Jic ledp dagl soix wangc yangx. 2-3 Wangc gingk yax dos yac nyenc 
mungx naih gungc, suh deic yac maoh daems laos laoc nyenc douc gax 
xaip jah, nyimp Yoh Seel jungh nyaoh il laoc. 4 Boh Tup Fac pait Yoh 
Seel gonx juh maoh. Yac maoh nyaoh laoc jaengl yangx, 5 lis il nyaemv, 
nyenc gonx kuaot daengh nyenc gonx ebl jil ledp lis meix yaens janl, yil sih 
eis laot yangh. 6 Hedp lenc jene saemp, Yoh Seel map touk, nuv yac maoh 
dengv nas dengv naengl, 7 jav hap haemk: "Xaop maenl naih week mange 
dengv nas naih bail?" 8 Yac maoh xunp: "Nyaemv nyungl yac jiul ags 
mungx ags lis meix yaens janl, aox naih yuh eis lis nyenc wox eip maenv 
yaens janl naih jangs yil sih mangc." Yoh Seel wah: "Jangs Wangc Menl 
saip nyenc lis bens siih eip yaens janl. Xaop lebe yaoc jangs yaens janl 
mangc!" 9 Il naih, mungx gonx kuaot jah doiv Yoh Seel wah: "Nyaoh 
yaens janl yaoc, yaoc nuv dav nas lis ongl ids. 10 Ongl ids naih lis samp 
beev, meix il xunv ngeep laengx eip wap, demh ids buh xogc yangx. 


11 Bil wangc nyaoh miac yaoc. Yaoc bul demh ids map, piagp naemz ids 
laos bil bail, duh bil laos miac wange." 12 Yoh Seel wah: "Yaens jani nyac 
jangs yil sih naih. Samp beev jah jangs samp maenl. 13 Dah lis samp 
maenl, wangc yuv aol nyac ugs laoc bail, xonv week ongl aov. Nyac yuv 
eengv saip kuaot dos wange, nyimp xic unv nyac week nyenc gonx kuaot 
maoh laot yangh. 14 Nyac begs hangc lail dah xic jah, jouc nyac nyenh 
yaoc yagc sac yaoc; nyaoh dav nas wangc wah touk yaoc, jouc maoh aol 
yaoc ugs laoc naih bail. 15 Yenl yuih yaoc dah dih wangp nyenc Xih Boc 
Laic douh sabp map, nyaoh naih yuh eis week sil mangc pak dogl suiv 
laoc." 16 Nyenc gonx ebl jil nuv Yoh Seel eip meix yaens janl jih edl jah 
wah lis lail gungc, laengx doiv Yoh Seel wah: "Nyaoh yaens janl yaoc, lis 
samp jagc mungl xengc digs siic oux megx, songk nyaoh wul gaos yaoc. 
17 Jagc mungl wul jah xengc oil yangh siic dos wange jil, daov lis moge 
map jil." 18 Yoh Seel wah: "Meix yaens janl nyac jangs yil sih naih. Samp 
jagc mungl jah jangs samp maenl. 19 Dah lis samp maenl, wangc yuv dadl 
gaos nyac, deic xenp xangh nyac dags nyaoh wul dungh. Mogc yuv map 
jil xenp nang nyac." 20 Dah lis samp maenl, wange dah xedl nyedc. Maoh 
suh eip kuaot mags, sint oil nyenc mungx maoh ledp map weex egt. Maoh 
buh sint nyenc gonx kuaot daengh nyenc gonx ebl jil ugs laoc map, daiv 
touk dav nas oil nyenc mungx. 21 Maoh xonv aol nyenc gonx kuaot map 
gonx kuaot, 22 daov deic nyenc gonx ebl jil dags deil nyaoh wul dungh. 
Maenv sil naih ugs map ledp xongs Yoh Seel wah dah laot yangh. 

23 Nyenc gonx kuaot daov laengx eis nyenh Yoh Seel hap, deic maoh 
lamc bail. 


41 
Yoh Seel eip yaens jani wange 


1 Dah lis yac nyinc, Fax Laok yaens janl maoh jene nyaoh geel nyal Nic 
Loc, 2 nuv lis sedp duc melk senc buic buic mags mags dah nyal ugs map, 
nyaoh geel nyal jil nyangt. 3 Dah lenc, yuh lis sedp duc melik senc, maenv 
wuml wuml eis lail nuv, dah nyal ugs map, nyaoh baengv nyal jene nyaoh 


geel sedp duc buic jah. 4 Jav sedp duc wuml eis lail nuv jah xonv deic 
sedp duc buic mags jah jil lieeux bail! Eev xic jah, Fax Laok suh liop map. 
5 Maoh yuh nagp yangx, yuh lis meix yaens janl, nuv lis il ongl oux megx, 
wenp lis sedp nadl maenx maenx top top. 6 Dah lenc, naengl beeuv lis 
sedp nadi jius jius sot sot nyaoh ongl jah, douh lemc mangv dongl xuip sot. 
7 Jav sedp nadi jius jah xonv deic sedp nadl maenx top jah taenp lieeux 
bail! Xic jah Fax Laox liop map, hap wox jangs yaens janl. 8 Hedp lenc, 
yac melk yaens janl naih saip Fax Laox nyaos longc gungc. Maoh hap 
paik nyenc bail lah maenv sangh juis daengh sangh diux nyaoh guagl Aih 
Jic ledp touk map. Wangc deic yaens janl lebe saip juh maoh gingk, danl 
sil eis lis il mungx wox eip. 9 Xic jah, nyenc gonx kuaot doiv Fax Laox 
wah: "Maenl naih yaoc xangk touk yaoc weex eis douh yangx! 10 Dah 
unv, nyac yax dos yaoc daengh nyenc gonx ebl jil, deic yac jiul daems laos 
laoc yanc nyenc douc gax xaip [xut Fax Laok |. 11 Lis il nyaemv nyenc 
gonx ebl jil daengh yaoc ledp yaens janl, yaens janl jah yil sih eis laot 
yangh. 12 Lis il mungx lagx liix Xih Boc Laic nyimp jiul dongc nyaoh jah, 
weex nyenc nuc dos nyenc douc gax xaip. Jiul deic yaens janl lebc maoh, 
maoh hap eip dos yac jiul, doiv meix il mungx eip yaens janl maoh. 

13 Dah lenc, ugs maenv sil jah nyaengc xongs maoh wah dah laot yangh: 
Nyac xonv aol yaoc weex nyenc gonx kuaot, aol nyenc gonx ebl jil dags 
nyaoh wul dungh [hanged??]." 14 Il naih, Fax Laox paik nyenc bail aol 
Yoh Seel map, Yoh Seel douh ganx dah laoc daiv map. Maoh xugs nas 
suic xenp dah lenc, map touk dav nas Fax Laox. 15 Fax Laox doiv maoh 
wah: "Yaoc lis meix yaens janl eis lis nyenc wox eip. Yaoc qingk baov 
nyac qingk yaens janl suh wox eip." 16 Yoh Seel xunp: "Fax Laox ah! 
Yaoc week eis lis, danl sil Wangc Menl yuv lebe nyac jangs yil sih mange, 
saip nyac wangk semp." 17 Il naih, Fax Laox wah: "Yaoc yaens janl, yaoc 
jenc nyaoh baengv/geel nyal Nic Loc, 18 nuv lis sedp duc meix senc buic 
buic mags mags dah nyal ugs map, nyaoh geel nyal jil nyangt. 19 Dah 
lenc, yuh lis sedp duc meix senc, maenv wuml wuml eis lail nuv, dah nyal 
ugs map. Yaoc nyaoh daengc guagl Aih Jic eev map eis lis nuv senc eis 
lail nuv il jav. 20 Sedp duc wuml eis lail nuv jah xonv deic sedp duc buic 
mags dah unv map jah jil lieeux bail! 21 Danl sil [laengx sonk] juh maoh 


jil heeux, nouc buh naengc eis ugs map; juh maoh naengl xongs xic unv eis 
lail yagc laot yangh. Jav yaoc suh liop map. 22 "Yaoc yuh lis meix yaens 
janl, nuv il ongl oux megx, wenp lis sedp nadl maenx maenx top top. 

23 Dah lenc, naengl beeuv lis sedp nadl jius jius sot sot nyaoh ongl jah, 
douh lemc mangv dong] xuip sot. 24 Sedp nadl jius jah xonv deic sedp 
nadl maenx jah taenp lieeux bail! Yaoc deic maenv yaens janl naih lebe 
saip sangh juis qingk, danl sil eis lis il mungx wox eip." 25 Yoh Seel suh 
doiv Fax Laox wah: "Yac meix yaens janl naih yil sih laot yangh. Wangc 
Menl saip nyac wox maoh yuv weex mange. 26 Sedp duc senc buic buic 
daengh sedp nadl oux megx maenx maenx jah ledp jangs sedp nyinc xup 
xingc lail. 27 Sedp duc senc wuml wuml daengh sedp nadl oux megx jius 
jius douh lemc mangv dongl xuip sot jah ledp jangs sedp nyinc luv yags. 
28 Eev jangs yaoc doiv nyac wah jah: Wangc Menl saip nyac wox maoh 
yuv weex mangc. 29 Sedp nyinc qit naih daengc guagl Aih Jic xup lis 
xingc pangp. 30 Dah lenc, laengx lis sedp nyinc luv yags map, dos nyenc 
eis nyenh nyinc dah lail jah hap, yenl yuih luv yags yuv weex gaemv dees 
dih. 31 Nyinc xup xingc pangp jah nyenc yuv lamc lieeux, yenl yuih luv 
yags jah nyaengc nangs gungc. 32 Nyac lis meix yaens janl naih yac daov, 
yenl yuih Wangc Menl bens yuv aol maenv sil naih ugs map, eis il nup 
jaengl maoh buh laengx yuv weex yangx. 33 "Xic naih, haengt Fax Laox 
semh lis il mungx nyenc nuv bail yais, longc diux, aol maoh gonx guagl 
Aih Jic. 34 Sedp nyinc xup xingc lail naih, haengt Fax Laox jiml oil nyenc 
mungx gonx dih wangp naih, ngok benh xup xingc Aih Jic aol il benh map. 
35 Baov juh maoh nyaoh mieengc nyinc lail naih juml lail oux lango, ags 
xingc ags xup laos sox Fax Laox, 36 liuuc dos guagl Aih Jic nyaoh aox 
sedp nyinc luv yags. Il naih, begs singk hap eis douh luv deil." 


Yoh Seel douh jiml weex nyenc douc gonx Aih Jic 


37 Fax Laox daengh maenv nyenc mungx maoh ledp qingk jiuc sungp naih 
lail. 38 Il naih, Fax Laox doiv oil nyenc mungx jah wah: "Eengv eis lis 
nyenc xuh Yoh Seel, yenl yuih xenp maoh digs Guaenl Wangc Menl." 
39 Fax Laox suh doiv Yoh Seel wah: "Eis lis nyenc biix nyac nuv bail 


yais, longc diux, yenl yuih Wangc Menl deic maenv naih ledp saip nyac 
wok. 40 Nyac yuv gonx xeeuc yaoc. Begs singk yaoc buh ledp yuv gingk 
nyac baov. Gobs lis yaoc, suiv nyaoh daengv wange, yuv lis env pangp dah 
nyac." 41 Il naih, Fax Laok doiv Yoh Seel wah: "Xic naih yaoc jiml nyac 
weex nyenc gonx daengc guagl Aih Jic!" 42 Fax Laox suh todt kuanp 
miac env wangc daens laos miac Yoh Seel. Maoh aol ugs xanh lail map 
saip Yoh Seel daens, deic sot jeml daens laos nyenh maoh bail. 43 Fax 
Laok aol ceeh jih nyih lail pieek dos Yoh Seel suiv. Lis nyenc gamt dah 
unv maoh heemx eep: "Dah gail bail!" Il naih, Fax Laox jiml Yoh Seel 
weex nyenc gonx daengc guagl Aih Jic. 44 Fax Laox suh doiv Yoh Seel 
wah: "Yaoc jangs Fax Laox, danl sil nyaoh daengc guagl Aih Jic naih, nuv 
baov nyac eis eip ebl, nouc buh eis ams neip." 45-46 Wangc hap aol guanl 
sungp Aih Jic dos Yoh Seel, sint weex: Sax Fax Nal Teep - Bah Nil Yal 
(“yil sih jangs 'Wangc Menl yuh wah sungp buh naengl soh). Maoh buh 
aol lagx miegs Boh Tiip Feih Lah, guanl Yal Xih Nal, weex maix dos Yoh 
Seel. Boh Tup Feih Lah jangs nyaoh xingc Onh week sangh douv sac. 
Yoh Seel qit bangl wangc Aih Jic week ongl xic jah, nyinc jih lis samp 
xebc. Maoh dah dav nas wangc ugs bail, qamt dah daengc guagl. 

47 Nyaoh sedp nyinc lis gungc punet jah, daengc guagl lis xup xingc lail. 
48 Yoh Seel deic il benh oux liangc Aih Jic week laot juml laos sox xingc 
bail. Yac mangv xingc nup lis yav, oux suh laos xingc jah. 49 Yoh Seel 
nyaengc juml lis oux liangc gunge, xongs xeep geel heit laot yangh. Maoh 
sav sonk hap, yenl yuih sonk eis lis. 50 Nyinc luv yags naengl mix touk xic 
jah, Yal Xih Nal nyimp Yoh Seel sangx lis yac banl yangx. (Yal Xih Nal 
jangs lagx miegs Boh Tip Feih Lah. Boh Tup Feih Lah jangs sangh douv 
sac nyaoh xingc Onh.) 51 Yoh Seel wah: "Maenv kuip yaoc daengh nyenc 
yanc bux yaoc, Wangc Menl aol yaoc ledp lamc bail lieeux", jav suh aol 
bani mags guanl Max Nac Xih (*yil sih jangs 'lamc bail). 52 Maoh yuh 
wah: "Wangc Menl aol yaoc nyaoh dih wangp jil kuip naih xonv lis lagx 
map", jav hap aol banl uns guanl Yix Fax Lieenc (“yil sih jangs 'lis laga"). 
53 Guagl Aih Jic sedp nyinc lail dah jah lieeux yangx, 54 jav sedp nyinc 
luv yags git map, nyaengc xongs Yoh Seel wah dah laot yangh. Guagl yac 
mangv buh ledp lis luv yags, danl sil daengc guagl Aih Jic lis ebl jil. 


55 Daengc begs singk Aih Jic git luv yags xic jah, hap map jouc Fax Laox 
aol oux. Fax Laok suh doiv juh maoh wah: "Xaop bail semh Yoh Seel. 
Maoh nup yangh baov, xaop suh nup yangh week." 56-57 Luv yags dah 
daengc guagl (nangs| xic jah, Yoh Seel hap eip sox beel oux liangc saip 
nyenc Aih Jic jeis. Nyenc guagl mih buh ledp map Aih Jic dah Yoh Seel 
jeis oux bail, yenl yuih daengc dees mas menl luv yags nangs gunge. 


42 
Jaix nongx Yoh Seel bail Aih Jic jeis oux 


1 Yal Gol qingk wah Aih Jic lis oux xic jah, doiv lagx maoh wah: "Xaop 
weex mange bens gobs daengl nuv lieel? 2 Yaoc qingk wah Aih Jic lis 
oux. Xaop bail jeis map, saip daol lis soh, eis douh yags deil." 3 Jav il naih 
xebc jaix Yoh Seel bail Aih Jic jeis oux. 4 Danl sil Yal Gol eis xais Bienl 
Yax Miinx, nongx Yoh Seel jah, nyimp oil maoh donge bail, yenl yuih 
souc maoh deml sil pak mange. 5 Il naih, oil lagx Yal Gol jungh nyimp eep 
bail jeis oux, yenl yuih dih wangp Jah Nanc buh lis luv yags. 6 Yoh Seel 
weex nyenc douc gonx daengc guagl Aih Jic, mungx gonx beel oux dos 
daengc begs singk. Il naih, oil jaix Yoh Seel touk map xic jah, nyaoh dav 
nas maoh bebc nas daengh dih. 7 Yoh Seel il nuv oil jaix maoh suh wox 
meel yangx, danl sil maoh uv weex eis wox, yadx haemk juh maoh: 
"Xaop dah nup map?" Juh maoh xunp: "Jiul dah Jah Nanc map naih jeis 
oux." 8 Yoh Seel wox meel oil jaix, oil jaix daov eis wox meel maoh. 

9 Maoh xangk touk dah unv lis yaens janl yuih oil jaix nongx jah, suh doiv 
juh maoh wah: "Xaop jangs nyenc saengl map liagc naengc dih wangp jiul 
doiv nup eis bagc lail!" 10 Juh maoh xunp: "Xus jiul ah! Eis jangs weex 
naih! Nyenc nuc nyac nyaengc jangs map jeis oux. 11 Jiul ledp jangs lagx 
laot mungx nyenc. Jiul jangs nyenc laox xedc, eis jangs nyenc saengl map 
hagc naengc." 12 Yoh Seel wah: "Eis jangs il naih! Xaop jangs map nuv 
dih wangp jiul doiv nup eis bage lail." 13 Jav juh maoh xunp: "Mungx 
mags ah! Jiul dah unv lis xebc nyih jaix nongx, lagx laot mungx nyenc, 
yanc nyaoh Jah Nanc. Gal laot nongx uns nyimp bux nyaoh yanc. Naengl 


gal il nongx xic naih eis nyaoh yangx." 14 Yoh Seel doiv juh maoh wah: 
"Bens jangs jul yaoc baov jah: Xaop jangs nyenc saengl map liagc naengc! 
15 Yaoc yuv il naih xik xaop: Yaoc xiv mingh Fax Laox map liix, eis saip 
xaop liic dih wangp naih hap week touk nongx uns xaop touk geel naih 
map. 16 Aox xaop aol il mungx bail yanc, daiv nongx xaop map. Naengl 
gal yuv weex laot daems nyaoh laoc. Yaoc yuv naengc sungp xaop wah 
jah, jeni xih eis. Nuv wah eis jeni, yaoc xiv mingh Fax Laox map liix, 
xaop jangs nyenc map liagc naengc!" 17 Jav il naih, Yoh Seel deic juh 
maoh daems lis samp maenl. 18 Maenl jih samp, Yoh Seel doiv juh maoh 
wah: "Yaoc buh yaot Wangc Menl. Jav, xaop yuv anl naih bail weex, suh 
lis mingh. 19 Nuv baov xaop nyaengc jangs nyenc laox xedc, dowv il 
mungx liuuc nyaoh laoc naih. Naengl gal xaop deic oux xonv bail, juv 
nyenc nyaoh yane luv yags jah. 20 Dani sil xaop bens yuv daiv nongx xaop 
touk geel yaoc map, jav hap week dav xaop jangs wah jeni. Il naih, xaop 
hap eis douh deil." Juh maoh suh anl bail weex. 21 Jav juh maoh daengl 
baov wah: "Her! Daol xic naih douh wedt yenl yuih daol doiv nongx 
weex sil jah lis soix yangx. Maoh jouc daol liuuc mingh xic jah, daol nuv 
maoh aox longc qingk kuip, buh eis gonx maoh. Jav nanh naih hap dogl 
touk daol map." 22 Lux Bienl wah: "Xic jah yaoc eis qonk xaop bix haik 
lagx jah il? Xaop daov eis qingk! Xic naih soix ugs padt maoh semh daol 
map beis!" 23 Juh maoh eis wox Yoh Seel qingk wox sungp juh maoh, 
yenl yuih Yoh Seel doiv juh maoh wah sungp ledp lis nyenc piat wah. 

24 Yoh Seel gonh liic oil maoh bail nees. Dah lenc, maoh zonv map, 
eengv doiv juh maoh wah sungp. Maoh xeenx Xih Mieenx, xais nyenc 
daengl nas juh maoh sugx maoh. 


Jaix nongx Yoh Seel xonv bail Jah Nanc 


25 Yoh Seel lebc nyenc aol oux xengc digs deih oux oil jaix maoh jah, 
deic nyaenc sinc meix mungx xonv songk laos deih bail, naengl pieek 
yangh xonh jil dos juh maoh dah kuenp. Duc mangc buh beenh lail, 26 jav 
oil maoh deic oux jeis map jah songk nyaoh wul laic liic, suh liic bail 
yangx. 27 Juh maoh map touk doiv sav nyaemv, lis mungx eip deih baov 


aol oux map piap liic, jav hap lis nuv nyaenc sinc bens naengl nyaoh aox 
deih, 28 doiv oil jaix nongx maoh wah: "Nyaenc sinc yaoc jah xonv toik 
map yangx, naengl nyaoh deih oux yaoc naih!" Jav oil maoh nyaengc 
qingk yaot gungc, hap danc xut daengl wah: "Wangc Menl doiv daol weex 
mangc lieel?" 29 Juh maoh map touk dih wangp Jah Nanc, suh deic 
maenv sil ugs map jah edl edl nyih nyih lebe saip Yal Gol, bux juh maoh. 
Juh maoh wah: 30 "Bux ah! Mungx nyenc douc gonx Aih Jic jah doiv jiul 
yadx wah sungp, daiv jiul xongs nyenc douh paik bail liagc naengc guagl 
maoh laot yangh. 31 Jiul xunp maoh: 'Jiul jangs nyenc laok xedc, eis jangs 
nyenc saengl map liagc naengc. 32 Bux sangx lis xebc nyih jiul jaix nongx. 
Lis il nongx eis nyaoh yangx, naengl gal nongx uns nyimp bux nyaoh Jah 
Nanc.' 33 Nyenc douc guagl jah suh wah: 'Xaop wah laok xedc xih eis, 
yaoc yuv il naih hap wox. Xaop douv il mungx nyaoh naih. Naengl gal 
xaop ledp deic oux xonv bail saip nyenc luv yags nyaoh yane jah. 34 Dani 
sil yuv daiv nongx uns xaop touk geel yaoc map. Il naih, yaoc hap wox 
xaop jangs wah laok xedc, eis jangs map liagc naengc jiul. Xic jah yaoc 
seik aol jaix nongx xaop xonv dos xaop, xaop buh nyaoh dih wangp naih 
week weenk lis.' 35 Eev juh maoh deic deih oux daov ugs map xic jah, jav 
hap lis wox meix mungx aox deih oux ledp lis deih nyaenc. Oil maoh bux 
lagx il nuv deih sinc, nyaengc gingk yaot. 36 Jav Yal Gol hap doiv juh 
maoh wah: "Xaop aol yaoc xidx lagx! Yoh Seel eis lis yangx! Xih Mieenx 
buh eis lis yangx! Xic naih xaop naengl yuv daiv Bienl Yax Mix bail. Sil 
eis lail bens map doiv yaoc!" 37 Lux Bienl suh doiv bux maoh wah: "Nuv 
baov yaoc eis daiv Bienl Yax Miinx xonv map, nyac suh deic yac lagx 
yaoc sat bail. Douv nongx map saip yaoc gonx, yaoc bens yuv daiv maoh 
xonv map." 38 Dani sil Yal Gol xunp: "Duc lagx yaoc naih eis saip nyimp 
xaop bail jav! Jaix bens maoh deil yangx, naih gobs gal laot maoh. Nuv 
nyaoh dav kuenp maoh deml mange eis lail, jav xaop aol yaoc nyenc laox 
gaos bagx naih banh sais laos mangv yeml bail!" 


43 


Oil jaix daiv Bienl Yax Munx touk Aih Jic 


1 Xic jah, luv yags nyaoh dih wangp Jah Nanc naengl nangs gungc. 2 Il 
naih, maenv oux juh maoh dah Aih Jic jeis map jah jil lieeux yangx, Yal 
Gol hap doiv oil lagx wah: "Xaop xonv bail eengv jeis nyil oux map bah!" 
3 Yuc Dal daov xunp: "Mungx nyenc jah nyaengc doiv jiul yadx baov dah: 
'Nuv baov nongx xaop eis nyimp dongc map, jav xaop eis lis eengv jinv 
yaoc.' 4 Nuv baov nyac saip nongx nyimp jiul dongc bail, jiul bail jeis oux 
dos nyac. 5 Nuv baov nyac eis saip maoh bail, jiul buh eis bail, yen! yuih 
mungx nyenc jah doiv jiul wah: 'Nuv baov nongx xaop eis nyimp donge 
map, jav xaop eis lis eengv jinv yaoc." 6 Jav Yix Seec Lieec wah: "Heix! 
Xaop weex mange aol yaoc jil kuip naih, lebe nyenc jah xaop naengl lis 
nongx lieel?" 7 Juh maoh xunp: "Nyenc jah dah suv xac haemk jiul 
daengh nyenc yanc daol gungc. Maoh haemk: 'Bux xaop naengl nyaoh xih 
eis? Xaop naengl lis daeml mungx jaix nongx eis?' Jiul anl maoh haemk 
jah lebc maoh, nup wox maoh yuv wah daiv nong touk Aih Jic bail?" 

8 Yuc Dal suh doiv bux maoh wah: "Nyac saip nongx nyimp yaoc dongc 
bail. Jiul suh laengx bail. Jav daol daengh lagx daol hap lis soh, eis douh 
luv deil! 9 Yaoc ams baos maoh taik biingc. Aol maoh dos yaoc, nyac lis 
wangk semp. Nuv baov yaoc eis daiv maoh taik biingc xonv map dos 
nyac, jav yaoc haengt dabs soix naih il saemh. 10 Nuv baov daol eis ngaic, 
jiul touk Aih Jic lis yac daov bail map yangx." 11 Jav Yix Seec Lieec, bux 
juh maoh, hap wah: "Heix! Nuv baov bens douh weex, xaop suh il naih 
weex bah. Deic yangh xonh dih wangp daol zeil lail jah songk laos deih 
bail, deic bail weex liix xangh pieek dos mungx nyenc jah: nyil naemz 
dangl, nyil dangc medc, liaop dangl, ems dangl, daengh nyuih demh dangl. 
12 Xaop naengl deic yac benh nyaenc sinc bail, yenl yuih xaop dog] toik 
nyaenc sinc daov unv xonv songk laos deih xaop map jah. Yaot xic jangs 
weex cot yangx. 13 Daiv nongx xaop laengx touk geel mungx nyenc jah 
bail! 14 Haengt Wangc Menl Mungx Ags xais mungx nyenc jah yagc sac 
xaop, saip Xih Mieenx daengh Bienl Yax Miinx ledp nyimp xaop xonv 
map. Wah touk yaoc, nuv baov yaoc douh douv yac lagx, suh douv bail 
bah, yuih yac maoh banh sais." 15 Il naih, juh maoh hap daiv Bienl Yax 
Munx eengv liix xangh daengh yac benh nyaenc sinc, gang touk Aih Jic 
bail jinv Yoh Seel. 16 Yoh Seel nuv Bienl Yax Miinx nyimp juh maoh 


map yangx, suh doiv mungx nyenc gong yane maoh wah: "Deic maenv 
nyenc naih touk yanc yaoc bail, sat duc xeengp dos, beenh lail oux nanx. 
Yaoc yuv nyimp juh maoh nyaoh banv maenl jil oux." 17 Jav nyenc gonx 
yanc suh anl bail weex, daiv juh maoh touk yanc Yoh Seel bail. 18 Juh 
maoh douh daiv bail yanc Yoh Seel suh gingk yaot, wah: "Maoh daiv daol 
touk naih map, yenl yuih sinc daov jih edl xonv songk laos deih daol jah. 
Xic naih, maoh xangk dos daol xuh daol, nyaeml daol weex nuc saip 
maoh, xeengl liic daol bail." 


Yoh Seel yuih jaix nongx eip kuaot 


19 Il naih, juh maoh map touk bags dol yanc, suh doiv mungx gonx yanc 
Yoh Seel wah: 20-21 "Xeengp saenp. Daov unv jiul map jeis oux jah, 
xonv bail yane nyaoh doiv sav nyaemv xic jah, eip deih oux hap wox 
nyaenc sinc jeis oux naengl nyaoh deih. Nyaenc sinc jah eis yuns il wenp il 
liic, ledp naengl nyaoh jah. Daov naih jiul xonv map, nyaenc sinc jah buh 
deic map yangx, 22 buh naengl deic nyaenc sinc map jeis oux. Jiul eis wox 
daov unv nouc songk nyaenc sinc xonv laos deih jiul map." 23 Nyenc gong 
yanc xunp: "Xaop wangk semp dos. Bix yaot. Wangc Menl xaop, laengx 
jangs Wangc Menl bux xaop, pieek jeml baos laos deih xaop. Nyaenc sinc 
xaop yaoc sibs lis yangx." Wah wenp, nyenc gonx yanc daiv Xih Mieenx 
ugs map touk dav nas juh maoh. 24 Mungx gonx yanc daiv juh maoh laos 
yanc Yoh Seel bail, aol naemx saip juh maoh xugs dinl, eengv aol maenv 
jil dos juh maoh piap liic. 25 Oil maoh qingk wah yuv nyaoh jah jil oux, 
jav suh beenh lail luk xangh, gas Yoh Seel bany maenl touk map. 26 Yoh 
Seel touk yanc yangx, oil maoh deic liix xangh saip maoh, yuh bebc nyaoh 
dav nas maoh. 27 Jav Yoh Seel haemk juh maoh lail wah: "Xaop nup 
yangh?", lenc yuh haemk: "Dah unv xaop wah bux xaop nyenc laox jah, 
maoh yaengt eis? Naengl nyaoh eis?" 28 Juh maoh xunp: "Bux jiul, nyenc 
nuc nyac, naengl nyaoh naengl yaengt." Il naih, juh maoh yuh bebc nas 
daengh dih qaenp juiv maoh. 29 Yoh Seel nuv nongx maoh Bienl Yax 
Mim, jungh neix sangx jah, suh haemk: "Mungx naih jangs nongx zeil uns 
xaop, doiv yaoc wah dah jah il? Lagx lix, haengt Wangc Menl pieek aenl 


singc saip nyac." 30 Yoh Seel nuv nongx bens, nyaengc qingk neip sais 
gungc, yaens eis lis naemz dal, gank ugs bail, laos sumx maoh, nyaoh jah 
nees il gabx. 31 Xugs nas yangx, maoh suh ugs map, ags week sais guas 
xais nyenc daiv oux nanx map. 32 Juh maoh bonc buih Yoh Seel ags 
nyaoh il siic banc, jaix nongx maoh ags nyaoh il siic banc. Nyenc Aih Jic 
buh ags suiv siic banc, yenl yuih nyenc Aih Jic naengc eis git nyenc Xih 
Boc Laic, eis haengt jungh siic bane jil. 33 Lagx nuc pait siic banc nyaoh 
dav nas Yoh Seel aol oil jaix nongx anl laok liix map suiv. Jaix nongx 
daengl nuv, gingk liogp sais eep nup wox daol nouc laok nouc liix. 34 Yoh 
Seel dah wul siic banc maoh deic oux mal pieek dos oil jaix nongx. Bienl 
Yax Miinx buk oil jaix gunge lis ngoz benh. Xah il naih, juh maoh hap 
biingc longc nyimp Yoh Seel jil kuaot. 


44 
Bil nyaenc nyaoh deih Bienl Yax Miinx 


1 Yoh Seel baov mungx gonx yanc maoh wah: "Deic deih oil maoh xengc 
digs oux bail, dos weex kaemk legc juh maoh, xonv songk nyaenc sinc 
melik il mungx laos deih bail. 2 Dah lenc, deic bil nyaenc yaoc songk laos 
deih nongx uns oil maoh, nyimp nyaenc sinc maoh deic map jeis oux jah 
weex laot." Mungx gonx yanc anl Yoh Seel wah bail weex. 3 Hedp lenc 
guangl menl xic jah, lis nyenc sunx oil jaix nongx nyimp liic ugs bail. 4 Juh 
maoh ugs xingc bail eis lis mangc gail, Yoh Seel suh doiv nyenc gonx 
yanc wah: "Hoik jeengx. Nyac bail laeml juh maoh! Laeml jibx yangx suh 
haemk: 'Xaop week mangc aol yax beis lail lieel? 5 Xaop week mange 
liagc bil nyaenc xus yanc yaoc, bil maoh sonk mingh jah bail? Xaop 
nyaengc week sil pak yangx!" 6 Nyenc gonx yane laeml jibx juh maoh, 
suh deic sungp Yoh Seel doiv juh maoh wah. 7 Jav juh maoh xunp: 
"Xeengp saenp. Nyac week mangc wah maenv sungp naih? Jiul nyaengc 
eis week hangc sil naih! 8 Daov unv jiul wox aox deih lis maenv nyaenc 
sinc jah, buh dah Jah Nanc daiv map xonv saip nyac yangx. Il naih, jiul 
yuv liagc jeml nyaenc yane xus nyenc nyac weex mange lieel? 9 Nuv baov 


nyac nyaoh xenp nouc semh deml bil nyaenc, suh deic maoh sat bail, gal 
jiul buh haengt week nuc dos nyac." 10 Nyenc gonz yanc wah: "Lail bah. 
Daol suh il naih week. Bil nyaenc nyaoh nouc semh deml, nouc suh week 
nyenc nuc dos yaoc. Naengl gal eis lis soix, laengx songk bail." 11 Il naih, 
juh maoh ganx songk deih luih map, ags mungx ags eip. 12 Jav nyenc 
gonx yanc suh dah deih duc mags lah bil touk duc uns. Bil nyaoh deih 
Bienl Yax Miinx lah deml. 13 Xic jah, oil jaix nongx ids sais yags duv ugs 
xenp, siip deic deih songk nyaoh wul liic, xonv laos xingc bail. 14 Yuc Dal 
daengh jaix nongx maoh map touk xic jah, Yoh Seel naengl nyaoh yane. 
Oil jaix nongx nyaoh dav nas Yoh Seel bebc daengh dih. 15 Yoh Seel 
haemk juh maoh: "Xaop weex sil mangc yangx? Xaop eis wox nyenc 
xongs yaoc, bens yongh sonk mingh suh wox ugs sil mange?" 16 Yuc Dal 
xunp: "Xus yaoc ah! Jiul naengl lis sungp mangc wah lieel? Jiul nup yangh 
eeuv lieel? Eis lis mangc week dav jiul eis lis soix. Wangc Menl xac ugs 
soix jiul yangx. Xah il naih, jiul daengh mungx lis bil nyac jah ledp week 
nuc saip nyac!" 17 Yoh Seel xunp: "Yaoc bens eis weex hangc sil naih! 
Nouc liagc bil, [laot] mungx jah douh weex nuc dos yaoc. Naengl gal, taik 
biingc xonv bail yane bux." 


Yuc Dal yuih Bienl Yax Mung jouc 


18 Yuc Dal suh bail jaenx Yoh Seel wah: "Xus yaoc ah! Env nyac jangs 
nyimp Fax Laox laot yangh. Jouc nyac saip yaoc wah bags sungp. Bix yax 
dos lagx nuc nyac. 19 Xus yaoc haemk jiul dah: 'Xaop naengl lis bux eis? 
Lis daeml mungx jaix nongx eis?' 20 Jiul xunp: 'Jiul lis bux, laok gunge 
yangx, daengh il nongx uns, bux nyinc jih pangp xic jah hap lis maoh. Jaix 
lagx naih deil yangx, neix maoh gobs gal laot maoh il lagx. Bux nyaengc 
eiv maoh gungc.' 21 Nyac doiv jiul wah: 'Daiv nongx map saip yaoc nuv.' 
22 Jiul xunp xus yaoc: 'Lagx jah liic bux week eis lis. Nuv baov maoh liic 
bux, bux saengc deil.' 23 Dani sil nyac buh lebe jiul: 'Nuv baov xaop eis 
daiv nongx xaop map, xaop eis lis eengv jinv yaoc.' 24 Xah il naih, jiul 
xony bail yane lebe bux maenv sungp xus yaoc wah jah. 25 Dah lenc, bux 
wah: 'Xaop xonv bail eengv jeis nyil oux map.' 26 Jiul hap xunp: 'Jiul zonv 


bail eis lis. Nongx nyimp jiul donge bail jiul hap bail, sup lis jinv mungx 
douc jah.' 27 Bux yuh doiv jiul wah: 'Xaop wox maix yaoc Leix Jeec gobs 
sangx lis yac bani dos yaoc. 28 Lis il bani liic yaoc bail. Maoh bens jangs 
douh duc jenc gaic lanx lieeux. Dah maoh ugs bail xic jah, yaoc eis nuv 
maoh hap. 29 Nuv baov xaop buh dah dav nas yaoc daiv nongx maoh bail, 
maoh deml sil mangc eis lail, jav xaop aol yaoc nyenc laox gaos bagx naih 
banh sais laos mangv yeml bail.' 30 Xus yaoc ah! Nuv baov nongx eis 
nyimp jiul xonv bail yane, mingh bux buh nyaoh wul xenp maoh, 31 bux lis 
nuv nongx eis nyaoh hap, yuv banh sais deil bail. Il naih yangh, jiul nyenc 
nuc nyac yuv aol bux jiul nyenc gaos bagx jah banh sais laos mangv yeml 
bail. 32 Yaoc nyenc nuc nyac nyimp bux wah dah, yuv baos nongx lis taik 
biingc. Yaoc doiv bux liix dah: 'Nuv baov yaoc eis daiv nongx xonv map 
dos nyac, yaoc haengt dabs soix naih il saemh!' 33 Kus yaoc ah! Yaoc xic 
naih jouc nyac aol yaoc tiik nongx weex nuc saip nyac. Jouc nyac saip 
nongx donge oil jaix xonv bail yanc! 34 Eis lis nongx donge yaoc bail, nup 
yangh lis xonv bail jinv bux lieel? Yaoc yaens eis lis nuv bux banh sais jil 
kuip." 


45 
Yoh Seel lebc jaix nongx maoh jangs nouc 


1 Jav Yoh Seel nyaoh dav nas nyenc geel bal maoh yaens eis lis hap, doiv 
juh maoh heemx wah: "Xaop ledp ugs bail!" Il naih, Yoh Seel saip jaix 
nongx wox meel maoh xic jah, eis lis nyenc mih nyaoh. 2 Yoh Seel 
nyaengc songk soh laok nees, nyenc Aih Jic lis qingk. Dah lenc, daengc 
yanc Fax Laox buh lis wox sil naih. 3 Yoh Seel doiv jaix nongx maoh 
wah: "Yaoc jangs Yoh Seel! Bux yaoc naengl nyaoh il?" Danl sil jaix 
nongx maoh wah eis ugs sungp map. Oil maoh nyaoh dav nas Yoh Seel 
qingk deil yunv gungc. 4 Yoh Seel doiv juh maoh wah: "Map jaenx nyil." 
Juh maoh map jaenx, maoh suh wah: "Yaoc laengx jangs nongx xaop, 
Yoh Seel, mungx douh xaop beel touk Aih Jic map jah! 5 Xic naih, xaop 
bix yuih dah unv beel yaoc touk naih map nanc dah yax dos bens, yenl 


yuih jangs Wangc Menl paik yaoc map naih dah unv xaop, baos mingh 
nyenc! 6 Xic naih dees dih luv yags lis yac nyinc yangx. Naengl gal ngoz 
nyinc buh sags jine dih eis lis, xup eis lis mangc. 7 Wangc Menl paik yaoc 
touk naih map dah unv xaop, yuv baos saemh lenc xaop, naengl yuv baos 
mingh xaop weex sil juv mags naih. 8 II naih, eis jangs xaop sunx yaoc 
touk naih map, jangs Wangc Menl! Maoh aol yaoc wenp nyenc geel bal 
Fax Laox, gonx daengc yanc maoh, buh weex nyenc douc gonx daengc 
guagl Aih Jic. 9 "Xaop xic naih hoik xonv bail lebc bux yaoc: 'Lagx nyac 
Yoh Seel baov: Wangc Menl aol yaoc wenp nyenc douc gong daengc Aih 
Jic yangx. Jouc nyac touk geel yaoc map, bix ngaic! 10 Nyac map dih 
wangp Goh Xanh nyaoh, jaenx yaoc. Daiv lagx daengh lagx kuanp, liees 
senc, nyimp eel jiv mangc mih weex laot map. 11 Yaoc yuv nyaoh jah 
sangx nyac, yen! yuih naengl gal ngok nyinc luv yags, mieenx lis nyac 
daengh daengc yanc nyenc hut map luv yags jil kuip.' 12 "Xaop daengh 
nongx yaoc Bienl Yax Miinx dal lis nuv yaoc nyaengc jangs Yoh Seel. 

13 Xaop deic sil nyenc Aih Jic ledp gaenp juiv yaoc jah daengh maenv 
xaop lis nuv dah jah, ledp lebc bux yaoc gingk. Jav xaop ganx hoik sunx 
maoh map." 14 Yoh Seel suh wums nongx maoh Bienl Yax Miinx nees, 
Bienl Yax Miinx buh nees. 15 Yoh Seel yuh xudt nas meix mungx jaix 
nongx maoh, nees. Dah lenc, oil jaix nongx suh nyimp maoh daengl wah 


sungp. 


Fax Laox sint bux Yoh Seel map Aih Jic 


16 Oil jaix nongx Yoh Seel map touk Aih Jic, sil naih xonc touk xeeuc 
Fax Laox xic jah, Fax Laox daengh maenv nyenc geel bal maoh ledp 
gingk xeengp sais. 17 Fax Laok doiv Yoh Seel wah: "Nyac lebc jaix 
nongx nyac beenh duc xeengp oil maoh aemv kuak xonv bail Jah Nanc, 
18 sibs bux daengh nyenc yanc juh maoh touk geel yaoc map. Yaoc yuv 
deic jinc dih Aih Jic zeil lail jah pieek saip juh maoh, douv juh maoh 
nyaoh dih wangp magx buic jah lis mas sais. 19 Nyac buh lebe jaix nongx 
nyac dah Aih Jic deic ceeh bail, sibs neix lagx daengh bux map. 20 Bix 
miv eel jiv nyaoh Jah Nanc, yenl yuih nyaoh daengc Aih Jic lis yangh 


mange zeil lail jah buh jangs benh juh maoh." 21 Il naih, lagx Yix Seec 
Lieec ani Fax Laok bail week. Yoh Seel saip ceeh daengh yangh jil dah 
kuenp dos oil jaix nongx. 22 Maoh yuh pieek melk jaix il xongc xenp 
meik, danl sil saip Bienl Yax Miinx ngoz xongc daengh samp begs liangx 
nyaenc. 23 Yoh Seel buh saip bux maoh xebc duc dage liic yuh aemv 
maenv kuak zeil lail Aih Jic jah, eengv xebc duc meix liic aemv oux, siic 
daengh yangh jil, saip bux nyaoh wul kuenp lis yongh. 24 Dah lenc maoh 
sunx jaix nongx bail. Baov daengl pieek xic jah maoh doiv juh maoh wah: 
"Xaop nyaoh wul kuenp bix daengl daenl!" 25 Jav il naih, juh maoh suh 
liic Aih Jic touk dih wangp Jah Nanc, yane bux jah bail. 26 Oil maoh lebc 
bux: "Yoh Seel naengl nyaoh! Maoh weex nyenc douc gonx daengc guagl 
Aih Jic!" Jav Yal Gol qingk deil yunv, eis senk juh maoh. 27 Danl sil oil 
maoh deic sungp Yoh Seel baov jah ledp lebc maoh, maoh yuh nuv oil 
ceeh Yoh Seel sunx map sibs maoh xonv bail jah, sais longc maoh suh 
liop map. 28 Yal Gol wah: "Nyaengc jangs jenl! Lagx yaoc Yoh Seel 
naengl nyaoh! Yaoc naengl mix deil xic naih, yuv bail naengc maoh." 


46 
Daengc yanc Yal Gol bail Aih Jic 


1 Yix Seec Lieec aol maenv maoh lis jah ledp deic bail. Map touk senl 
Bieec Xeel Bah, maoh aol yangh xonh sunx saip Wangc Menl bux maoh, 
Yix Sax. 2 Nyaemv jah, Wangc Menl nyaoh yings liogp doiv maoh wah: 
"Yal Gol! Yal Gol!" Maoh xunp: "Yaoc nyaoh naih." 3 Wangc Menl wah: 
"Yaoc jangs Wangc Menl, laengx jangs Wangc Menl bux nyac. Nyac bix 
yaot bail Aih Jic, yenl yuih yaoc nyaoh jah yuv aol saemh lenc nyac wenp 
guagl laox. 4 Yaoc nyimp nyac touk Aih Jic bail, buh daiv saemh lenc 
nyac xonv touk naih map. Nyac deil xic jah, lis Yoh Seel nyaoh geel xenp 
nyac." 5 Yal Gol suh ugs Bieec Xeel Bah map. Oil lagx deic bux, lagx uns 
daengh maix juh maoh, suiv nyaoh ceeh Fax Laox sunx map jah. 6 Juh 
maoh buh deic eel jiv daengh duc xeengp, nyaoh Jah Nanc lis jah. Il naih, 
Yal Gol daengh lagx kuanp maoh weex laot touk Aih Jic bail. 7 Yal Gol 


daiv lagx bani lagx miegs, lagx kuanp bani, lagx kuanp miegs ledp nyimp 
maoh touk Aih Jic bail. 8 Guanl nyenc Yix Seec Lieec, laengx jangs 
saemh lenc Yal Gol, bail Aih Jic jah, xap nyaoh mangv dees naih. Lux 
Bienl jangs bani mags Yal Gol. 9 Lagx Lux Bienl jangs Hah Nol, Fac Lul, 
Xih Sih Lunc daengh Jah Miix. 10 Lagx Xih Mieenx jangs Yeeh Mux Lil, 
Yax Munx, Ah Xac, Yax Jinh, Sox Xac daengh Xaop Lol. (Neix Xaop 
Lol jangs lagx miegs nyenc Jah Nanc.) 11 Lagx Lil Weil jangs Geec 
Xonc, Goh Xac daengh Mix Lah Liih. 12 Lagx Yuc Dal jangs Seel Lah, 
Fac Leec Sih daengh Xeel Lah. (Yuc Dal naengl lis yac duc lagx, Eev 
daengh Oc Nanc, danl sil yac maoh nyaoh Jah Nanc deil yangx.) Lagx Fac 
Leec Sih jangs Xih Sih Lunc daengh Hah Mux Leec. 13 Lagx Yix Sal Jah 
jangs Toc Lah, Pup Wax, Yoh Boc daengh Xenh Lunc. 14 Lagx Xih Bul 
Lunc jangs Xih Lieel, Yix Lunc daengh Yax Lil. 15 Maenv nyenc mangv 
wul naih jangs saemh lenc Lil Yal nyimp Yal Gol, nyaoh Bah Danl Al 
Lame sangx lis map. Lil Yal naengl nyimp Yal Gol sangx lis Diix Nac, 
lagx miegs jah. Saemh lenc Yal Gol dah Lil Yal sangx map, bani miegs 
week laot lis samp xebc samp mungx nyenc. 16 Lagx Jah Deec jangs Xix 
Feih Yunc, Hah Jih, Xuh Nyic, Yix Sih Benz, Yix Lil, Yal Loc Dih 
daengh Yal Lieel Liih. 17 Lagx Yal Xeel jangs Yenh Nac, Yil Xih Wax, 
Yil Xih Wic daengh Bix Liih Yal. Nongx miegs oil maoh jangs Xih Lah. 
Lagx Bix Liih Yal jangs Xih Bieec daengh Max Jeec. 18 Maenv nyenc 
mangv wul naih jangs Xih Pap nyimp Yal Gol sangx lis map, weex laot lis 
xebc liogc mungx nyenc. (Xih Pap jangs miegs nuc, Lah Banh saip dos Lil 
Yal, lagx miegs maoh jah.) 19 Lagx Lah Jeec, maix Yal Gol, jangs Yoh 
Seel daengh Bienl Yax Mim. 20 Nyaoh Aih Jic, Yoh Seel lis yac duc 
bani, guanl Max Nac Xih daengh Yix Fax Lieenc. Yal Xih Nal, maix Yoh 
Seel, sangx lis lagx naih dos maoh. Yal Xih Nal jangs lagx miegs Boh 
Tup Feih Lah, mungx sangh sung senl Onh jah. 21 Lagx Bienl Yax Munx 
jangs Bix Lah, Bix Jeec, Yal Xic Bieec, Jih Lah, Naix Manc, Yix Xih, 
Loc Xic, Mux Pienc, Hup Pienc daengh Yal Leec. 22 Maenv nyenc mangv 
wul naih jangs Lah Jeec nyimp Yal Gol sangx lis map, weex laot lis xebc 
siik mungx nyenc. 23 Lagx Danl jangs Hup Xenh. 24 Lagx Nac Fuc Tat 
Luh jangs Yax Xeeh, Guh Nyic, Yeeh Seel daengh Xic Lengh. 25 Maenv 


nyenc mangv wul naih jangs Biil Hah nyimp Yal Gol sangx lis map, week 
laot lis sedp mungx nyenc. (Bil Hah jangs miegs nuc, mungx Lah Banh 
saip dos Lah Jeec, lagx miegs maoh jah.) 26 Nyenc saemh lenc Yal Gol 
nyimp maoh touk Aih Jic bail douv lias dah mangv, week laot lis Iiogc 
xebc liogc mungx. 27 Eengv qimp Yoh Seel nyaoh Aih Jic sangx lis yac 
bani, daengc yanc Yal Gol nyaoh Aih Jic week laot lis sedp xebc mungx. 


Yanc nyenc Yal Gol map touk Goh Xanh 


28 Yal Gol paik Yuc Dal dah unv maoh bail jinv Yoh Seel, haemk kuenp 
bail Goh Xanh. Juh maoh map touk dih wangp Goh Xanh xic jah, 29 Yoh 
Seel beenh lail ceeh max, bail Goh Xanh nuv bux maoh. Maoh il nuv bux, 
laengx wums maoh nees jaengl laox. 30 Yal Gol doiv Yoh Seel wah: 
"Yaoc nuv nyac naengl nyaoh, deil buh nyabp dal." 31 Dah lenc Yoh Seel 
doiv jaix nongx daengh nyenc yanc bux maoh wah: "Yaoc yuv bail lebe 
Fax Laox: 'Jaix nongx yaoc daengh nyenc yanc bux yaoc dah dih wangp 
Jah Nanc touk geel yaoc map yangx. 32 Juh maoh jangs nyenc sangx 
liees, sangx senc, buh daiv liees, senc daengh maenv eel jiv mih ledp touk 
naih map.' 33 Fax Laox sint xaop laos map haemk: 'Xaop weex ongl 
mangc?' xic jah, 34 xaop yuv xunp: 'Jiul nyimp ongs bux jiul laot yangh, 
dah naengl uns map bens jangs nyenc sangx liees, sangx senc.' Jav maoh 
hap saip xaop nyaoh dih wangp Goh Xanh, yenl yuih nyenc Aih Jic saengl 
nyenc sangx liees." 


47 
Yal Gol daiv bux bail jinv Fax Laox 


1 Yoh Seel suh bail jinv Fax Laox, lebc maoh: "Bux yaoc daengh jaix 
nongx yaoc dah dih wangp Jah Nanc daiv liees, senc eengv eel jiv mih 
ledp touk naih map yangx. Xic naih juh maoh nyaoh dih wangp Goh Xanh 
jah." 2 Yoh Seel xeenx ngoz mungx jaix nongx, yeng bail jinv Fax Laox. 

3 Fax Laox haemk juh maoh: "Xaop weex ongl mangc?" Juh maoh xunp: 
"Wangc ah! Jiul nyimp ongs bux jiul laot yangh, jangs nyenc sangx liees. 


4 Nyaoh dih wangp Jah Nanc luv yags nangs gungc, eis lis jenc jih sangx 
liees, jiul map naih nyaoh il pungt. Xah il naih, jouc nyac saip jiul nyaoh 
dih wangp Goh Xanh!" 5 Fax Laox doiv Yoh Seel wah: "Xic naih bux 
nyac, jaix nongx nyac ledp touk geel nyac map yangx. 6 Dih wangp Aih 
Jic nyaoh dav nas nyac, nyac ags xeenx. Yaoc baov saip juh maoh nyaoh 
Goh Xanh, dih wangp nyaoh guagl naih zeil lail jah. Nuv baov aox juh 
maoh lis nyenc xeip sangx duc xeengp nangs, suh paik map gonx duc 
xeengp yaoc." 7 Jav Yoh Seel suh daiv bux maoh bail jinv Fax Laox. Yal 
Gol pieek sungp lail dos Fax Laox, 8 Fax Laox haemk maoh: "Nyac lis 
nup nyinc yangx?" 9 Yal Gol xunp: "Yaoc nyaoh menl guangl lis il begs 
samp xebc nyinc yangx. Nyanl maenl yaoc dah map naih, yuh yuns yuh 
kuip, eis xongs saemh ongs bux yaoc xuh laok!" 10 Yal Gol yuh pieek 
sungp lail dos Fax Laox, dah lenc suh liic maoh bail yangx. 11 II naih, 
Yoh Seel bangl bux daengh oil jaix nongx maoh map touk Aih Jic nyaoh. 
Maoh anl Fax Laok baov, pieek doiv dih wangp zeil lail jah week eel jiv 
dos juh maoh, laengx jangs nyaoh aox saent Lanc Saih. 12 Yoh Seel buh 
pieek oux dos bux daengh oil jaix nongx, anl meix yanc lis nup nyenc 
pieek dos juh maoh. 


Nanh luv yags 


13 Luv yags nangs gungc, daengc dih wangp eis lis mange jil. Xic jah 
nyenc Aih Jic daengh nyenc Jah Nanc ledp luv yags soic lieeux. 14 Juh 
maoh nyimp Yoh Seel jeis oux, Yoh Seel buh xup lis sinc Aih Jic daengh 
Jah Nanc lieeux, jaoh laos xeeuc Fax Laox bail. 15 Nyenc Aih Jic daengh 
nyenc Jah Nanc ledp yongh sinc lieeux yangx, begs singk Aih Jic map jinv 
Yoh Seel, wah: "Naih jiul sinc buh lieeux, jouc nyac pieek nyil oux dos jiul 
bah! Mieenx lis jiul nyaoh dav nas nyac yags deil!" 16 Yoh Seel xunp: 
"Nuv baov xaop yongh sinc lieeux yangx, xaop deic duc xeengp map saip 
yaoc, yaoc suh deic oux nyimp zaop wanh." 17 Xah il naih, juh maoh daiv 
duc xeengp touk Yoh Seel jah bail, maoh suh aol oux bail nyimp juh maoh 
wanh max, liees miinc, liees jenc, senc daengh liic. Il naih, nyinc jah Yoh 
Seel aol oux nyimp juh maoh daengl wanh duc xeengp, bangl begs singk 


sangx soh. 18 Nyinc jih nyih, juh maoh yuh map jinv Yoh Seel, doiv maoh 
wah: "Jiul nyaoh dav nas xus nyenc jiul jings eis lis sil mange. Sinc jiul 
yongh lieeux, duc xeengp buh ledp dos nyac lieeux. Douv laot mingh jiul 
daengh daeml yav dah mangv, mange buh eis gal dos xus nyenc jiul yangx. 
19 Jiul week mangc nyaoh dav nas nyac douh gaemv bail? Daeml yav jiul 
weex mangc wangp bail? Jouc nyac aol oux map wanh jiul daengh daeml 
yav jiul. Il naih, Fax Laox lis daeml yav jiul, jrul buh haengt weex nuc dos 
maoh. Jouc nyac pieek baenl oux dos jiul, jav jiul hap gal jiuc mingh naih 
naengl nyaoh eis douh deil, daeml yav buh eis douh wangp." 20 Il naih, 
Yoh Seel jeis daengc dih wangp Aih Jic saip Fax Laox. Nyenc Aih Jic luv 
yags nangs gungc. Il naih, juh maoh ags mungx ags beel daeml yav, jinc 
dih wunx dos Fax Laox lieeux. 21 Yoh Seel aol begs singk Aih Jic, dah 
mangv guagl naih touk mangv jav, ledp week nyenc nuc dos Fax Laox. 

22 Gobs gal jinc dih sangh sunx jah, Yoh Seel hap eis jeis map, yenl yuih 
Fax Laox bens bogl oux kaemk sangh sunx. Xah il naih, juh maoh hap eis 
douh beel jinc dih. 23 Yoh Seel doiv begs singk wah: "Yaoc xic naih 
nyimp Fax Laox jeis xaop daengh jinc dih xaop map. Jav yaoc buh pieek 
baenl oux saip xaop bail dos. 24 Touk xic xup map, ngox benh aol il benh 
dos Fax Laox. Naengl gal siik benh jangs dos xaop, weex baenl daengh 
sangx soh xaop, nyenc yanc xaop daengh lagx xaop." 25 Juh maoh xunp: 
"Kus jiul ah! Nyac juv mingh jiul! Haengt jiul douh sais nyac. Jiul buh 
weex nuc dos Fax Laox." 26 Xah il naih, Yoh Seel nyaoh guagl Aih Jic 
weex jiuc banc liix, jiuc banc liix naih touk maenl naih buh naengl yongh: 
Dah jinc dih Aih Jic xup lis map, ngox benh yuv jaoh il benh dos Fax 
Laok. Gobs gal jinc dih sangh sunx hap eis wenp maenv Fax Laox; il naih, 
sangh sung eis douh anl jiuc banc liix naih. 


Yal Gol yuv deil xic jah jouc 


27 Xah il naih, nyenc Yix Seec Lieec nyaoh Aih Jic, dih wangp Goh 
Xanh. Juh maoh nyaoh jah juml lis eel jiv, suh wedt seic map, nyenc buh 
lis gungc. 28 Yal Gol nyaoh Aih Jic lis xebc sedp nyinc. Maoh dah xenp 
xic jah, lis il begs siik xebc sedp nyinc. 29 Maoh yuv deil xic jah, paik 


nyenc bail sint lagx maoh Yoh Seel map, doiv maoh wah: "Nuv baov yaoc 
douh sais nyac, deic miac nyac songk laos aox bal yaoc map liix, nyac aol 
melik eiv daengh laox xedc daiv yaoc, bix sangv yaoc nyaoh Aih Jic. 

30 Yaoc deil bail xic jah, nyac deic yaoc ugs Aih Jic, sangv nyaoh dih 
wenc ongs bux yaoc jah." Yoh Seel xunp: "Yaoc bens anl nyac bail week." 
31 Yix Seec Lieec wah: "Nyac doiv yaoc liix bah!" Yoh Seel suh nyimp 
maoh map luk. Il naih, Yix Seec Lieec baengh gonv baiv Wangc Men] 
yangx. 


48 
Yal Gol pieek sungp lail dos yac bani Yoh Seel 


1 Dah lieeux il pungt, lis nyenc map lebe Yoh Seel: "Bux nyac ids gaenp 
yangx." Xah il naih, Yoh Seel bail naengc bux, deic lagx maoh Max Nac 
Xih daengh Yix Fax Lieenc dongc maoh bail. 2 Yal Gol gingk lagx maoh 
Yoh Seel map naengc maoh, jav hap dos legc jenc map ags suiv nyaoh 
wul xangc. 3 Yal Gol doiv Yoh Seel wah: "Wangc Menl Mungx Ags 
nyaoh Jah Nanc dih wangp Lul Sih doiv yaoc ugs map dah, pieek lail saip 
yaoc. 4 Maoh doiv yaoc wah: 'Yaoc yuv aol nyac yaengt lis saemh lenc 
gungc, aol saemh lenc nyac wenp lis oil guagl. Yaoc buh yuv pieek dih 
wangp naih dos saemh lenc nyac weex eel jiv, touk jaengl yais." 5 Yal Gol 
yuh wah: "Yoh Seel ah! Yaoc naengl mix touk Aih Jic map nuv nyac xic 
jah, yac bani nyac nyaoh naih ugs guangl. Yix Fax Lieenc daengh Max 
Nac Xih sonk jangs lagx yaoc, xongs Lux Bienl daengh Xih Mieenx laot 
yangh. 6 Nuv baov nyac eengv sangx lis lagx laengx sonk week lagx nyac. 
Dih wangp juh maoh sibs week eel jiv jah jangs nyaoh aox eel jiv Yix Fax 
Lieenc daengh Max Nac Xih. 7 Yaoc il naih week yuih neix nyac Lah 
Jeec. Eev yaoc dah Bah Danl xonv map xic jah, maoh nyaoh dih wangp 
Jah Nanc deil bail, liic Yix Fac Tat eis gail. Yaoc nyaengc qingk pak sais, 
hap deic maoh sangv nyaoh geel kuenp bail Yix Fac Tat jah." (Yix Fac 
Tat jangs xic naih Boc Lil Henx.) 8 Yal Gol naengc yac lagx Yoh Seel suh 
haemk: "Maenv lagx naih jangs nouc?" 9 Yoh Seel xunp: "Jangs lagx 


yaoc, Wangc Menl nyaoh Aih Jic pieek saip yaoc jah." Yal Gol xunp: 
"Daiv touk geel yaoc map, saip yaoc pieek sungp lail dos juh maoh." 

10 Dal Yal Gol wap yangx yenl yuih nyinc jih pangp, maoh nuv eis tingp 
hap. Il naih, Yoh Seel deic yac lagx touk geel bux maoh bail. Yal Gol suh 
xudt nas, wums yac maoh. 11 Yal Gol doiv Yoh Seel wah: "Yaoc nyaengc 
xangk eis touk eengv lis nuv nyac. Xic naih Wangc Menl saip yaoc naengl 
nuv lagx nyac." 12 Yoh Seel suh dah dav nas bux aol yac lagx dah geel, 
hap ags bebc nas daengh dih. 13 Yoh Seel aol Yix Fax Lieenc jene nyaoh 
mangv xees ongs, Max Nac Xih nyaoh mangv wap, ledp map jaenx ongs. 
14 Dani sil Yal Gol deic yac miac daengl gius, aol miac wap songk nyaoh 
wul gaos Yix Fax Lieenc, laengx sonk maoh jangs nongx, miac xees 
songk nyaoh wul gaos Max Nac Xih, laengx sonk maoh jangs jaix. 

15 Maoh suh pieek sungp lail dos Yoh Seel, wah: "Haengt Wangc Menl, 
mungx ongs bux yaoc Yal Boc Lah Hank daengh Yix Sax bonc buih jah, 
mungx xongs sangh liees daiv yaoc il saemh hap weex touk maenl naih 
jah, 16 mungx Nyenc Menl juv yaoc todt nanh lieeux jah, pieek lail dos 
yac lagx naih. Haengt guanl yaoc, daengh guanl ongs bux yaoc Yal Boc 
Lah Hank daengh Yix Sax jah, yaml yac maoh liuuc luih map! Haengt yac 
maoh sangx lis saemh lenc gungc nyaoh daengc dees dih!" 17 Yoh Seel 
nuv bux songk miac wap nyaoh wul gaos Yix Fax Lieenc, suh gingk eis 
douh sais. Xah il naih, maoh suh deic miac wap bux nyaoh wul gaos Yix 
Fax Lieenc jah, yuv wanh laos wul gaos Max Nac Xih bail. 18 Maoh doiv 
bux wah: "Bux ah! Bix il naih. Mungx naih hap jangs bani mags. Songk 
miac wap nyaoh wul gaos maoh." 19 Bux sagl maoh wah: "Lagx yaoc ah! 
Yaoc wox. Yaoc wox. Saemh lenc Max Nac Xih buh yuv wenp il dous, 
dous maoh buh yuv mags. Danl sil nongx maoh yuv biix maoh eengv 
mags. Saemh lenc nongx maoh yuv wenp oil guagl!" 20 Il naih, maenl jah 
Yal Gol pieek sungp lail sap yac maoh, wah: "Nyenc Yix Seec Lieec yuv 
yaml guanl xaop map pieek sungp lail dos nyenc. Juh maoh yuv wah: 
'Haengt Wangc Menl aol xaop xongs Yix Fax Lieenc daengh Max Nac 
Xih laot yangh." Xah il naih, Yal Gol jiml Yix Fax Lieenc pangp dah Max 
Nac Xih. 21 Dah lenc, Yal Gol doiv Yoh Seel wah: "Yaoc yuv deil yangx, 
danl sil Wangc Menl bens nyimp xaop gaenx nyaoh, daiv xaop xonv touk 


dih wangp ongs bux xaop nyaoh jah bail. 22 Xic jav yaoc yongh miax nat 
dah miac nyenc Yal Moc Lil xeengl lis dih wangp jah, buh pieek saip 
nyac, aol nyac biix oil jaix nongx gunge lis il benh." 


49 
Yal Gol pieek sungp lail dos lagx maoh 


1 Yal Gol suh sint oil lagx maoh, wah: "Map naih daengl juml, yaoc deic 
jodx lenc xaop yuv deml maenv sil jah, lebe xaop. 2 Oil lagx Yal Gol ah! 
Xaop juml map gingk, gingk Yix Seec Lieec, bux xaop jah, wah sungp. 

3 Lux Bienl ah! Nyac jangs bani mags yaoc, jangs legc yaoc. Nyaoh yaoc 
ags legc xic jah sangx lis nyac map. Nyac biix oil nongx lis banc pangp, 
buh lis env. 4 Danl sil nyac xongs naemx laok laot yangh, ags sagl eis lis, 
eep buh sagl eis lis. Nyac eis lis banc pangp yangx, yenl yuih nyac nyimp 
maix yaoc nunc, aol xangc yaoc wav! 5 Xih Mieenx daengh Lil Weil, yac 
jaix nongx naih, aol xangp miax week mans ugs yaot. 6 Guaenl yaoc ah! 
Bix nyimp yac maoh week hangc jiv jods naih, bix sabx juh maoh week 
bangl. Yenl yuih yac maoh qingk yax suh sat nyenc, lonh dadl enl dinl 
senc. 7 Longc qik juh maoh douh guav, yenl yuih yadx gungc; meix yax 
juh maoh buh douh guav, yenl yuih tent wodx! Yaoc yuv deic saemh lenc 
yac maoh sank dah daengc dih wangp Yix Seec Lieec. 8 Yuc Dal ah! Jaix 
nongx nyac yuv bus nyac. Miac nyac yuv piagp oc nyenc saengl nyac. Jaix 
nongx nyac yuv bebc nyaoh dav nas nyac. 9 Yuc Dal xongs duc lagx jenh 
lienc laot yangh, sat deil duc jene jil jaengv xonv map. Maoh nunc bebc, 
xongs duc dagc jenh lienc; yuh xongs duc meix jenh lienc, eis lis nouc ams 
daeml maoh. 10 Yuc Dal il saemh bens deic env wange. Saemh lenc maoh 
bens sibs env, hap week touk mungx lis env jah map. Weenh guagl ledp 
yuv anl mungx jah bail weex. 11 Yuc Dal deic lagx liic maoh sugx nyaoh 
geel meix ids, meix ids zeil lail jah. Maoh aol kuaot ids sagl ugs xenp, 
yenl yuih maoh xup lis xingc lail. 12 Maoh lis kuaot gungc jil map suh yak 
dal, lis nyox gungc jil map suh bagx biaenl. 13 Xih Bul Lunc yuv nyaoh 
geel heit nyaoh. Doiv maoh nyaoh jah yuv wenp doiv bagc lol. Geel biinl 


maoh touk Xih Dunl. 14 Yix Sal Jah xongs duc liic gav top, nunc nyaoh 
dav yac dang] liees. 15 Maoh xogp doiv lail nyaoh, liangp doiv magx buic. 
Il naih maoh dabs gaenp ungx laic, wenp nyenc nuc douh bangl eep weex 
ongl. 16 Danl yuv donv luh begs simgk dous maoh, aox Yix Seec Lieec il 
dous; xongs dous mih Yix Seec Lieec laot yangh. 17 Maoh xongs duc suic 
lis duc nyaoh geel kuenp, idx xongp dinl max, dos nyenc qic max dogl luih 
map. 18 Kus ah! Yaoc gas nyac map juv jiul! 19 Jah Deec yuv douh bangl 
jangc daoc map dos, maoh daov dos xuh, naengl laeml juh maoh. 

20 Daeml yav Yal Xeel yuv xup lis xingc lail, naengl lis yangh jil pik sunx 
dos wangc. 21 Nac Fuc Tat Liih xongs duc meix luc songk ugs map, 
sangx lis lagx luc lail yagc gungc. 22 Yoh Seel xongs ongl meix nyaoh 
geel naemx beeuv lis demh lail. Ah maoh jah eiv yos dah kaik bail. 

23 Maenv nyenc xeip beengv nat yuv haik maoh, beengv maoh, biigs 
maoh nangs. 24 Dani sil nat maoh nyaeml jaens. Inp maoh buh xeip, yen] 
yuih Wangc Menl Mungx Ags Yal Gol jah bangl maoh, laengx jangs 
mungx Sangx Liees, mungx Bial Duc Yix Seec Lieec jah. 25 Jangs 
Wangc Menl bux nyac bangl nyac, Wangc Menl Mungx Ags pieek lail saip 
nyac. Maoh deic maenv lail wul menl dingv dih, eengv lagx gunge duc 
xeengp gunge ledp pieek dos nyac. 26 Lagx yaoc ah! Maenv lail yaoc jouc 
Wangc Menl pieek dos nyac jah, biix maenv lail jenc aov bens nyaoh jah 
eengv mags. Haengt maenv lail naih map touk wul gaos Yoh Seel, mungx 
nyaoh aox jaix nongx weex nyenc douc jah. 27 Bienl Yax Miinx xongs 
duc biungl ngah laot yangh, aenl hedp jil maenv sabp lis map jah, aenl 
nyaemv pieek maenv xeengl lis map jah." 28 Mangv wul naih jangs xebc 
nyih dous nyenc Yix Seec Lieec. Bux pieek sungp lail dos lagx xic jah, 
wah maenv sungp naih. Maoh anl ags mungx ags dogl lis sungp lail jah, 
pieek dos juh maoh. 


Yal Gol deil bail buh sangv yangx 


29 Yal Gol yuh lebc oil lagx wah: "Yaoc yuv deil yangx. Xaop sangv yaoc 
nyaoh dih wenc ongs bux yaoc, longh aox kuaik dih Yix Fuc Lunc, nyenc 
Heel jah 30 Longh naih nyaoh Jah Nanc, Mant Lil mangv dongl, aox 


kuaik dih guanl Mail Bix Lah jah. Yal Boc Lah Hank nyimp Yix Fuc 
Lunc, nyenc Heel jah, jeis longh daengh dih map weex dih wenc. 31 Yal 
Boc Lah Hank daengh maix maoh Sax Laic sangv nyaoh jah. Yix Sax 
daengh maix maoh Lic Baix Jah buh sangv nyaoh jah. Yaoc buh deic Lil 
Yal sangv nyaoh jah yangx. 32 Kuaik dih daengh longh nyaoh aox jah 
jangs nyimp nyenc Heel jeis map." 33 Yal Gol doiv lagx maoh lebc wenp 
sungp naih, xonv nunc lail map, suh duv soh yangx. 


50 


1 Yoh Seel bebc nyaoh wul bux nees, xudt nas maoh. 2 Dah lenc, Yoh 
Seel lebe maenv sangh ems aol ems dang] dos xenp bux maoh eis saip 
nyenl, sangh ems suh anl beenh. 3 Sil naih yongh lieeux siik zebc maenl, 
yenl yuih dos ems naih laos xenp yongh siik xebc maenl. Nyenc Aih Jic 
yuih Yal Gol banh sais lis sedp zebc maenl. 4 Sil banh sais dah bail, Yoh 
Seel map doiv nyenc mungx Fax Laox wah: "Jouc xaop deic sungp naih 
bail lebe wange. 5 'Bux yaoc baov deil xic jah, yuv yaoc map liix, xais 
yaoc deic maoh bail dih wangp Jah Nanc wenc beenh lail jah sangv. Xah il 
naih jouc nyac douv yaoc bail sangv bux yaoc, beenh wenp laengx xonv 
map." 6 Fax Laox xunp: "Nyac anl bux yuv nyac liix jah, bail sangv 
maoh." 7 Xah il naih, Yoh Seel bail sangv bux maoh. Maenv nyenc mungx 
Fax Laox - nyenc aox xeeuc daengh yangp laox Aih Jic jah - ledp banx 
Yoh Seel bail. 8 Naengl lis daengc yanc nyenc Yoh Seel, jaix nongx maoh 
daengh daengc yanc nyenc bux maoh buh dongc bail. Gobs gal oil lagx uns 
nyimp duc xeengp liuuc nyaoh Goh Xanh. 9 Enl maoh bail jah yuh lis 
nyenc deic ceeh max daengh gax xaip qit max, wenp bangl nyenc mags 
gungc. 10 Juh maoh map touk geel beit oux Yal Dac, jaenx nyal Yoc 
Danl, nyaoh jah soh laox pak sais nees. Yoh Seel nyaoh jah yuh nees bux 
sedp maenl. 11 Nyenc Jah Nanc dih wangp jah nuv oil maoh nyaoh beit 
oux Yal Dac jah nees, suh wah: "Nyenc Aih Jic nees, nyaengc pak sais 
gungc." Il naih, jaenx nyal Yoc Dani doiv jah sint week Yal Boc Mail Xih 
(“yil sih jangs "nyenc Aih Jic nees"). 12 Il naih, oil lagx Yal Gol anl bux 
wah jah beenh, 13 suh jungl maoh touk Jah Nanc, sangv nyaoh longh aox 


kuaik dih guanl Mail Bix Lah, Mant Lil mangv dongl. Xic nyungl Yal Boc 
Lah Hank nyimp Yix Fuc Lunc, nyenc Heel jah, jeis longh naih daengh dih 
map weex dih wenc. 14 Yoh Seel sangv bux maoh wenp, suh nyimp oil 
jaix nongx, eengv oil nyenc dongc map sangv bux maoh jah, xonv bail Aih 
Jic. 


Yoh Seel xaok sais oil jaix nongx 


15 Bux deil bail yangx, oil jaix nongx Yoh Seel wah: "Nuv baov Yoh Seel 
qingk yax dos daol, anl daol dah unv doiv maoh weex jah map beis, jav 
daol nup yangh weex lieel?" 16 Xah il naih, juh maoh paik nyenc bail jinv 
Yoh Seel wah: "Bux nyac naengl mix deil xic jah, 17 baov jiul lebe nyac 
bags sungp. 'Oil jaix nongx dagl soix nyac dah, daiv nyac eis lail, jouc 
nyac nyangh juh maoh.' Xah il naih, jiul jangs nyenc nuc Wangc Menl bux 
nyac; jouc nyac nyangh jiul." Yoh Seel qingk sungp naih, suh nees yangx. 
18 Dah lenc, oil jaix maoh ags map jinv maoh, bebc nyaoh dav nas maoh 
wah: "Jiul jangs nyenc nuc nyac." 19 Yoh Seel daov doiv juh maoh wah: 
"Bix yaot. Yaoc eis lis env wedt xaop, gobs Wangc Menl hap lis. 20 Dah 
unv xaop xangk haik yaoc, danl sil meix xangk Wangc Menl jangs lail. 
Maoh yuv aol wenp maenv sil xic naih ugs map jah, laengx jangs juv 
mingh oil nyenc. 21 Xah il naih, xaop bix yaot. Yaoc ags sangx xaop 
daengh lagx xaop." Yoh Seel yongh sungp lail xaok sais juh maoh. 


Yoh Seel deil 


22 Yoh Seel nyimp nyenc yanc bux maoh jah bens naengl nyaoh Aih Jic. 
Maoh deil xic jah lis il begs edl xebc nyinc. 23 Maoh nyaoh menl guangl 
naengl lis nuv samp saemh lagx maoh Yix Fax Lieenc, buh wums dah lagx 
kuanp Max Nac Xih, laengx jangs lagx Max Jic jah. 24 Dah lenc, Yoh 
Seel doiv oil jaix nongx maoh wah: "Yaoc yuv deil yangx, danl sil Wangc 
Menl ags yuv map bangl xaop, daiv xaop liic dih wangp naih, touk dih 
wangp maoh liix pieek dos Yal Boc Lah Hank, Yix Sax daengh Yal Gol 
jah bail." 25 Yoh Seel suh xais lagx Yix Seec Lieec map liix, wah: 
"Wangc Menl daiv xaop touk Jah Nanc bail xic jah, xaop buh yuv deic 


lags yaoc nyimp xaop donge bail." 26 Il naih, Yoh Seel lis il begs edl xebc 
nyinc suh deil yangx. Juh maoh aol ems dangl dos xenp maoh wenp, 
songk laos jons liuuc nyaoh Aih Jic. 


Lul Deec [Ruth] 
1 
Yix Luh Mix Leec daengc yane bonc bail Moc Yah 


1 Unv jav, nyaoh nyani maenl nyenc douc donv luh gonx Yix Seec Lieec 
xic jah, dogl nanh luv oux. Jav lis mungx nyenc dah senl Boc Lil Henx dih 
wangp Yuc Dal map, liic yane bail. Maoh yeng maix nyimp yac bani maoh 
touk guagl Moc Yah bail sav nyaoh jah. 2 Mungx nyenc jah guanl Yix 
Luh Mix Leec, maix maoh guanl Nac Oc Mei. Yac lagx maoh il mungx 
guanl Max Lenc, mungx guanl Jih Lieenc. Ledp jangs dous nyenc Yix Fax 
Tap, dah senl Boc Lil Henx dih wangp Yuc Dal map. Juh maoh nyaoh 
guagl Moc Yah xic jah, 3 Yix Luh Mix Leec deil yangx, naengl gal maix 
maoh Nac Oc Meix nyimp yac lagx. 4 Yac lagx naih ledp aol lagx miegs 
Moc Yah weex maix, il beix guanl Oc Eev Bah, beix guanl Lul Deec. 
Nyaoh jah xebc nyinc gak luih, 5 Max Lenc, Jih Lieenc yac maoh buh deil 
yangx. Naengl gal Nac Oc Meix, eis lis saox buh eis lis lagx hap. 


Nac Oc Meix daengh Lul Deec xonv bail Boc Lil Henx 


6 Jav Nac Oc Meix naengl nyaoh Moc Yah xic jah, qingk touk Kus picek 
lail dos begs singk nyaoh Yuc Dal jah, saip oil maoh xup lis xingc. Il naih, 
Nac Oc Meix nyimp yac lias maoh baov dah Moc Yah xorv bail senl 
bens. 7 Oil maoh dongc qamt kuenp bail Yuc Dal. 8 Nyaoh banv kuenp 
xic jah, Nac Oc Meix nyimp yac lias wah: "Yac xaop xonv bail yanc neix 
bah! Haengt Xus eiv xaop, xongs xaop eiv yaoc daengh saox xaop dah 
bail jah laot yangh. 9 Yaoc haengt Kus aol xaop deml doiv lail, siip eev." 
Il naih, Nac Oc Meix nyimp yac lias xudt nas baov songk pieek. Xic jah, 
yac lias songk soh nees map, 10 doiv maoh wah: "Eis! Jiul yuv nyimp 


nyac touk jaix nongx nyac bail." 11 Danl sil Nac Oc Melik xunp: "Lias ah! 
Xaop weex mange xangk nyimp yaoc bail lieel? Yaoc naengl sangx lis 
lagx map, week saox saip xaop il? 12 Lias yaoc ah, xaop xonv bail yane 
bax! Yaoc laok gungc yangx, eev eis lis hap. Nuv baov yaoc naengl eev 
lis, nyaemv naih bail saox, laengx lis lagx map, 13 xaop naengl haengt gas 
juh maoh mags map il? Naengl haengt gas, eis haengt eev bail il? Eis, lias 
yaoc! Xaop jil kuip eis xongs yaoc il naih nangs, Kus aol yaoc jil kuip." 

14 Juh maoh songk soh nees map. Jav Oc Eev Bah nyimp sax xudt nas 
pieek kuenp, danl sil Lul Deec nyaeml sax eis liic. 15 Il naih, Nac Oc 
Meix doiv maoh wah: "Lul Deec! Neix laox nyac Oc Eev Bah xonv bail 
begs singk jaix nongx bens daengh maenv xenc juh maoh. Nyac buh enl 
maoh bail bax!" 16 Jav Lul Deec xunp: "Bix xais yaoc liic nyac bail. Nyac 
bail nup yaoc buh bail jah. Nyac nyaoh nup, yaoc buh nyaoh jah. Jaix 
nongx nyac jungh jangs jaix nongx yaoc, Wangc Menl nyac jungh jangs 
Wangc Menl yaoc. 17 Nyac deil nyaoh nup yaoc buh deil nyaoh jah, siic 
sangv nyaoh jah. Nuv baov yaoc deil dah unv liic nyac bail, haengt Xus 
wedt yaoc qaenp qaenp." 18 Nac Oc Meix nuv Lul Deec bens yuv nyimp 
maoh bail, jav buh eis eengv sagl maoh hap. 19 Jav yac maoh suh bail 
yangx, map touk Boc Lil Henx xic jah, daengc nyenc aox senl ledp naenv 
map. Maenv nyenc miegs aox jah haemk: "Mungx naih nyaengc jangs Nac 
Oc Meix il?" 20 Nac Oc Meix lebc oil maoh: "Xaop bix sint yaoc weex 
Nac Oc Met, [*kuanp sais] daov sint yaoc weex Max Lah [*aemc] bax, 
yenl yuih Mungx Ags aol mingh kuip dos yaoc! 21 Yaoc dah naih ugs bail 
xic jah, miac digs, danl sil Kus yeng yaoc xonv map miac mih. Xaop week 
mange naengl sint yaoc week Nac Oc Meix lieel? Kus aol yaoc jil kuip, 
Mungx Ags buh gimp kuip dos yaoc." 22 Xah il naih, Nac Oc Meix nyimp 
lias maoh Lul Deec, lagx miegs Moc Yah jah, dah Moc Yah xonv map. 
Yac maoh touk Boc Lil Henx xic jah, eep gobs qit xup oux megx. 


2 


Lul Deec nyaoh yav Boh Ah Sih jebl oux megx (“Aox naih sint oux naih 
weex 'oux megx', danl sil maoh nyimp oux megx eis daengl xongs.) 1 Xic 


jah nyaoh Boc Lil Henx lis mungx nyenc guani Boh Ah Sih, lis env yuh lis 
sinc. Maoh jangs senp singc | biingc banx | saox Nac Oc Men, Yix Luh 
Mix Leec. 2 Lis il maenl, Lul Deec nyimp Nac Oc Meix wah: "Saip yaoc 
touk yav eep bail, jebl oux megx dog] gal jah. Nouc doiv yaoc lail, yaoc 
laengx jebl nyaoh mangv lenc maoh." Nac Oc Melik xunp: "Lias yaoc, 
nyac bail bax!" 3 Il naih, Lul Deec touk yav bail, nyaoh mangv lenc nyenc 
xup oux megx jebl maenv dogl jah. Nouc wox, yav Lul Deec jebl oux 
megx jah laengx jangs yav Boh Ah Sih. 4 Eev Lul Deec naengl nyaoh yav 
xic jah, Boh Ah Sih dah Boc Lil Henx map, doiv oil nyenc xup oux megx 
haemk lail: "Haengt Xus nyimp xaop dongc nyaoh!" Juh maoh xunp: 
"Haengt Kus pieek lail saip nyac!" 5 Jav Boh Ah Sih haemk nyenc deic 
ongl: "Mungx lagx miegs jah jangs nouc?" 6 Nyenc deic ongl xunp: 
"Maoh jangs lagx miegs Moc Yah, nyimp Nac Oc Meix xonv map. 

7 Maoh hedp naih jouc yaoc saip maoh jebl maenv oux megx dogl nyaoh 
geel maenv sugx lail jah eengv maenv dogl nyaoh mangv lenc nyenc week 
ongl jah. Maoh dah jenc saemp jebl touk xic naih, gobs nyaoh dingc jah 
sav aol yimk jeengx." 8 Boh Ah Sih suh dah bail doiv Lul Deec wah: 
"Nongx ah, gingk yaoc wah. Nyac gobs nyaoh geel naih jebl oux megx. 
Bix bail yav eep hap, jaemh lenc oil miegs ongl yaoc nyaoh naih. 

9 Naengc oil maoh xup doiv nup, nyac suh enl juh maoh bail. Yaoc lebc 
oil banl ongl yaoc yangx, eis saip juh maoh haik nyac, aol nyac weex ees. 
Nyac yags naemx, laengx bail wongk oil maoh yenl map jah jil." 10 Jav 
Lul Deec bebc nas daengh dih nyaoh geel dinl Boh Ah Sih wah: "Nyaengc 
lail nyac!" Maoh buh haemk: "Nyac weex mangc doiv yaoc il naih lail? 
Yaoc jangs lagx miegs ags guagl." 11 Boh Ah Sih xunp: "Yaoc wox. Eev 
dah saox nyac deil bail, nyac doiv sax hangc hangc weex lail, yaoc buh 
ledp wox. Nyac liic bux neix dah guagl nyac ugs map nyimp oil nyenc eis 
wox daengl meel naih gaenx nyaoh, yaoc buh wox yangx. 12 Yaoc haengt 
Kus nuv maenv nyac week jah buic singc nyac. Haengt Kus, Wangc Menl 
Yix Seec Lieec, gungc gungc pieek lail dos nyac. Maoh jangs mungx nyac 
map baengh, mungx baos nyac jah, xongs meix mogc baos lagx mogc 
nyaoh dees bav laot yangh." 13 Lul Deec xunp: "Xus nyenc yaoc ah! Yaoc 
haengt yaoc bens saip nyac douh sais. Yaoc weex miegs nuc saip nyac buh 


eis pik, nyac naengl wah oil sungp lail naih xaok sais yaoc." 14 Touk jil 
oux hedp xic jah, Boh Ah Sih doiv Lul Deec wah: "Dah map jil nyil stic 
oux megx naih, aol siic gogl laos sous bail." Il naih, Lul Deec suh nyimp 
oil nyenc weex ongl jah gaenx suiv luih map. Boh Ah Sih suh duh siic oux 
megx xigs saip maoh jil. Lul Deec jil jaengv yangx buh naengl gal. 15 Lul 
Deec xonv bail jebl oux megx xic jah, Boh Ah Sih lebe oil nyenc ongl 
maoh: "Nuv maoh dah maenv oux megx xaop sugx lail jah neel nyil bail, 
xaop buh saip maoh, bix aol maoh pak nas. 16 Xaop eengv yuv uv dah 
aox miac dogl nyil bail saip maoh jebl, bix guav maoh." 17 Il naih, Lul 
Deec suh nyaoh yav jah jebl oux megx, hap weex touk menl dengv. Maoh 
deic maenv oux megx jebl jah begx lail, lis nyih xebc siik jaenl gak luih. 
18 Maoh suh unl oux megx xonv laos yanc bail saip sax nuv, yuh aol 
maenv siic dah oux hedp jil gal map jah saip sax. 19 Nac Oc Meix haemk 
maoh: "Maenl naih nyac dah nup jebl lis oux megx gungc naih bail? Nyac 
nyaoh yav nouc jebl? Yaoc haengt Kus pieek lail dos mungx nyenc yagc 
sac nyac jah!" Jav Lul Deec lebc sax: "Yaoc maenl naih jebl nyaoh yav 
Boh Ah Sih." 20 Nac Oc Mer doiv Lul Deec wah: "Yaoc haengt Kus 
pieek lail dos Boh Ah Sih. Kus bens eis sav eiv daol daengh nyenc yanc 
daol deil bail jah. Boh Ah Sih jangs nyenc dous daol, senp singc jaenx, 
dogl gonx daol." 21 Lul Deec wah: "Maoh naengl xais yaoc jaemh lenc 
nyenc weex ongl maoh jah jebl oux megx, hap weex touk xic xup lieeux." 
22 Nac Oc Meix suh nyimp Lul Deec wah: "Lias, nyaengc lail ax! Il naih 
weex suh lail: Nyac nyaoh yav Boh Ah Sih nyimp miegs ongl maoh. Nuv 
baov nyac touk yav mungx mih bail, yaot eep aol nyac week ees." 23 II 
naih, Lul Deec jaemh lenc miegs nuc Boh Ah Sih jebl oux megx, touk xic 
oux megx saemh laox saemh liix ledp xup lieeux. Maoh bens nyimp sax 
gaenx nyaoh. 


3 
Lul Deec lah doiv dogl 


1 Lis il maenl, Nac Oc Meix doiv Lul Deec wah: "Lias yaoc, yaoc bens 


douh nyimp nyac lah wangp dogl, lis wangp baengh. 2 Boh Ah Sih saip 
nyac jaemh lenc miegs ongl maoh, maoh eis jangs senp singc (biingc banx| 
daol il? Jav, nyac gingk yaoc angs. Maoh nyaemv naih yuv nyaoh beit 
waenk oux megx. 3 Il naih, nyac bail xugs xenp, miads nyil naemx dangl, 
wanh meix ugs lail. Dah lenc, nyac touk beit oux megx bail, danl sil gas 
touk Boh Ah Sih jil wenp wumx jaengv xih saip maoh wox nyac nyaoh 
jah. 4 Nyac yuv naengc lail maoh nunc wangp nup. Gas maoh nagp yaeml 
xic jah, suh bail geel dinl maoh eip dans, nunc nyaoh jah. Maoh ags wox 
lebc nyac week hangc mange." 5 Lul Deec xunp: "Nyac nup yangh angs 
yaoc suh il jah weex." 6 Il naih, nyaemv jah Lul Deec touk beit oux megx 
bail, anl sax lebc maoh jah weex. 7 Boh Ah Sih jil wenp wumx jaengv, 
aox longc kuanp sais, suh bail geel beengc oux megx nagp yangx. Dah il 
xic, Lul Deec seik seik qamt dah bail eip dans geel dinl maoh, nunc nyaoh 
jah. 8 Touk banv janl Boh Ah Sih dah yunv piat xenp liop map, xangk eis 
touk lis mungx nyenc miegs nunc nyaoh geel dinl, 9 suh haemk: "Nyac 
jangs nouc?" Lul Deec xunp: "Xus nyenc yaoc ah! Yaoc jangs miegs nuc 
nyac Lul Deec. Nyac jangs senp singc jaenx yaoc, jouc nyac aol xanh nyac 
ebc yaoc. (“Nyaoh aox sungp Xih Boc Laic wah 'aol xanh nyac ebc yaoc' 
yil sih jangs 'nyac aol yaoc weex maix, eengv jeis yav saox yaoc deil 
jah.") 10 Boh Ah Sih wah: "Nongx yaoc, haengt Kus pieek lail dos nyac. 
Dah unv, nyac doiv sax sais saengc. Xic naih, nyac doiv dous nyenc saox 
nyac buh sais saengc. Nyac naengl bail lagx hank lis, eis heenk maoh hut 
meec, nyac eis il naih weex. 11 Nongx, nyac eis yongh souc mangc. Yaoc 
yuv weex wenp maenv sil nyac jouc yaoc week jah. Daengc nyenc aox 
senl buh ledp wox nyac jangs lagx miegs longc lail. 12 Yaoc nyaengc 
jangs senp singc jaenx nyac, dogl gonx nyac, danl sil naengl lis mungx 
nyenc biix yaoc eengv jaenx nyac. 13 Nyaemv naih nyac suh nyaoh naih. 
Hedp mus yaoc yuv nyimp maoh wah. Nuv baov maoh haengt gonx nyac, 
suh saip maoh aol nyac. Nuv baov maoh eis haengt, yaoc xiv Xus, Mungx 
Bens Nyaoh jah, map liix, yaoc yuv aol nyac week maix! Nyac nyaoh geel 
naih nunc touk guangl meni bail." 14 Il naih, Lul Deec nunc nyaoh geel 
dini Boh Ah Sih. Yuv guangl meni mix wox meel nyenc xic jah, maoh 
laengx jenc map, yen! yuih Boh Ah Sih wah dah: "Eis xangk saip nyenc 


wox lis nyenc miegs map beit oux megx naih." 15 Boh Ah Sih buh nyimp 
Lul Deec wah: "Aol meix ugs nugs nyac map, ebc nyaoh dees dih." Lul 
Deec suh il naih week, Boh Ah Sih laengx youv liogc xebc jaen] oux 
megx laos bail, nyimp maoh yen! gak sap. Jav Boh Ah Sih suh xonv laos 
senl bail yangx. 16 Lul Deec xonv map touk yane xic jah, Nac Oc Meix 
haemk maoh: "Lias ah, nup yangh?" Lul Deec suh deic Boh Ah Sih yuih 
maoh week dah maerv sil jah lebe saip Nac Oc Meix gingk, 17 yuh wah: 
"Maoh naengl baov yaoc eis yuy miac mih xonv touk nyac map, naih 
maoh yuh saip oil oux megx naih dos yaoc." 18 Nac Oc Meix doiv maoh 
wah: "Lias yaoc, nyac songk sais gas nyil, naengc jagc sil naih nup yangh 
ugs map. Maerv sil naih mix beenh lail, Boh Ah Sih maenl naih bens eis 
sav." 


4 
Boh Ah Sih aol Lul Deec weex maix 


1 Eev nyaoh xic jah, Boh Ah Sih touk geel dol singl bail, nyaoh doiv 
nyenc wagx beenh sil jah suiv. Xangk eis touk, maoh wah dah mungx 
nyenc senp singc jaenx Yiv Lis Mix Leex jah, dah map yangx. Boh Ah Sih 
laengx heemx: "Biingc banx! Dah map geel naih suiv!" Il naih, maoh suh 
dah map suiv. 2 Boh Ah Sih dah yangp laox aox senl jah sint xebc mungx 
map, xais juh maoh suiv map gingk. 3 Maoh suh nyimp mungx senp singc 
jaenx jah wah: "Yaoc yuv nyimp nyac wah kuaik dih senp singc daol Yiv 
Lis Mix Leex. Nac Oc Meix, dah Moc Yah xonv map yangx, yuv beel 
kuaik dih jah. 4 Yaoc xangk yaoc dogl lebe nyac jagc sil naih. Nuv baov 
nyac yuv aol dih jah, suh nyaoh dav nas oil yangp laox nyimp wagx jenl 
naih wah lail. Nuv baov nyac eis yuv jeis dih jah map gonx, suh lebe yaoc. 
Nyac lis env dah unv, lenc xih touk yaoc." Mungx nyenc jah xunp: "Lail. 
Yaoc yuv jeis map gonx." 5 Boh Ah Sih suh lebc maoh: "Lail. Nuv baov 
nyac nyimp Nac Oc Mexx jeis kuaik dih jah, nyac naengl yuv aol Lul Deec 
sax liingh nyenc Moc Yah weex maix. Il naih, maoh sangx lis lagx map 
lail liuuc guanl saox maoh, jav hap liuuc kuaik dih jah nyaoh yanc nyenc 


dah xenp bail jah." 6 Mungx senp singc jah xunp: "Jav nuv baov il naih, 
yaoc week eis lis, yen] yuih yaoc yaot week pak[!!] eel jiv yaoc. Nyac jeis 
dih jah map gonx! Yaoc week eis lis!" 7 Xic jah nyenc Yix Seec Lieec 
beel jeis eel jiv bens lis il hangc liix, suh jangs mangv beel jah todt jigs 
haic saip mangv jeis. Juh maoh il naih weex, suh jangs wenp beel jeis. 8 Il 
naih, mungx senp singc jah doiv Boh Ah Sih wah: "Nyac jeis bax!", maoh 
suh todt haic dos Boh Ah Sih. 9 Jav Boh Ah Sih doiv maenv yangp laox 
eengv oil nyenc gaenx nyaoh sagx jah wah: "Maenl naih xaop ledp jangs 
nyenc dav. Eel jiv Yiv Lis Mix Leex eengv yac lagx maoh Jih Lieenc 
daengh Max Lenc yaoc nyimp Nac Oc Meix ledp jeis lieeux. 10 Yaoc buh 
aol Lul Deec, nyenc miegs Moc Yah, sax liingh Max Lenc, weex maix. Il 
naih, maoh sangx lis lagx map sibs guanl saox maoh eis nyaoh jah. Lagx 
maoh buh yuv sibs lis eel jiv saox maoh, eis saip guanl saox maoh xap 
nyaoh dous daol, senl daol dah bail. Maenl naih xaop ledp jangs nyenc dav 
sil naih." 11 Yangp laox nyimp oil nyenc gaenx xunp: "Jangs! Jiul weex 
dav! Jiul haengt Xus saip maix meik nyac lis oil lagx, xongs Lah Jeec 
nyimp Lil Yal laot yangh. Daengc guagl Yix Seec Lieec dah yac mungx 
naih map. Haengt nyac nyaoh Yix Fac Tat lis bens siih, nyaoh Boc Lil 
Henx lis guanl. 12 Haengt Xus yaml beix miegs uns naih lis saemh lenc 
dos nyac, xais yanc nyac xongs yanc Fac Leec Sih, lagx Yuc Dal nyimp 
Tat Max lis map jah. 


Saemh lenc Boh Ah Sih 


13 Il naih, Boh Ah Sih aol Lul Deec week maix, nyimp maoh daengl eel. 
Xus saip Lul Deec lis lagx qak xenp, sangx lis banl. 14 Nyenc miegs aox 
senl doiv Nac Oc Meix wah: "Kus nyaengc dogl bus! Maenl naih maoh 
aol lagx kuanp naih map gonx nyac! Jiul haengt lagx naih nyaoh daengc 
guagl Yix Seec Lieec lis guanl! 15 Lagx uns naih yuv aol mingh meik dos 
nyac, bens sangx nyac jodx laox, yenl yuih lagx lias, mungx eiv nyac naih, 
sangx maoh map. Lis lias naih buk lis sedp duc lagx eengv lail." 16 Nac 
Oc Meix gonx lagx uns naih, sangx maoh xongs lagx bens laot yangh. 

17 Il naih, maenv nyenc miegs donc xaih daengl baov: "Nac Oc Meix yuh 


lis lagx yangx!" Juh maoh aol lagx naih guani Oc Bil Deec. Maoh mags 
map sangx lis Yeeh Xih, Yeeh Xih sangx lis Dal Wil. 18 Ongs bux Dal 
Wil (*Dal Wil jangs wangc Yix Seec Lieec) dah Fac Leec Sih map jangs 
weex naih: Fac Leec Sih, Xih Sih Lunc, 19 Lanc, Yal Miix Nac Dac, 

20 Nac Sunil, Sah Menc, 21 Boh Ah Sih, Oc Bil Deec, 22 Yeeh Xih, Dal 
Wil. 


Sax Mux Eev (Unv) [1 Samuel] 
1 
Yix Lil Jah Nac daengh nyenc yanc maoh 


1 Nyungl lis il mungx nyenc guanl Yix Lil Jah Nac. Maoh jangs dous 
nyenc Suh Fuc. Maoh nyaoh senl Lah Max, dih wangp jene jih Yix Fax 
Lieenc. Bux maoh jangs Yeeh Lox Hanp, ongs jangs Yiv Luis Fus, ongs 
mangh jangs Toc Fus. Toc Fus buh jangs lagx Suh Fuc. Suh Fuc jangs 
nyenc Yix Fax Lieenc. 2 Yix Lil Jah Nac lis yac duc maix: il mungx guanl 
Hah Nal, il mungx guanl Bix Nyic Nal. Bix Nyic Nal lis lagx, Hah Nal 
daov eis lis. 3 Yix Lil Jah Nac nyinc nyinc liic senl bens touk senl Xil Loc 
bail barv Kus Mungx Ags, sung yangh xonh saip maoh. Nyaoh jah lis yac 
bani Yix Luh, guanl Hoc Fuc Nyic daengh Feih Nyic Hah, week sangh 
sung dos Kus. 4 Yix Lil Jah Nac sung yangh xonh saip Kus maenl jah, 
bens dah aox yangh xonh aol nanx map pieek saip nyenc yanc maoh. 
Maoh deic il benh map saip Bix Nyic Nal, buh saip lagx bani lagx miegs 
Bix Nyic Nal il mungx il benh. 5 Kus eis saip Hah Nal sangx lis lagx, dani 
sil Yix Lil Jah Nac bens eiv Hah Nal, gunge pieek maoh il benh. 6 Bix 
Nyic Nal bens aol Hah Nal week ees, aol maoh pak nas, yenl yuih Kus eis 
saip Hah Nal sangx lis lagx. 7 Nyinc nyinc bens laot yangh: oil maoh map 
touk bongc miinc Xus xic jah, Bix Nyic Nal aol Hah Nal weex ees, nees 
map, mangc buh eis haengt jil. 8 Saox maoh bens haemk: "Hah Nal, nyac 
weex mange nees? Mangc buh eis haengt jil hap? Nyac week mange pak 
sais lieel? Nyac lis yaoc eiv eis xuh lis xebc duc lagx bani il?" 


Hah Nal yogc yuih yuv lis lagx bani 


9 Lis il daov, oil maoh nyaoh Xil Loc jil oux wenp yangx, Hah Nal jene 
map bail yogc yuih. Eev xic jah Yix Luh, sangh sunx, suiv daengv nyaoh 
geel dol bongc Xus. 10 Hah Nal nyaengc gingk pak sais, nees gungc map 
yogc yuih Kus. 11 Maoh lus wah: "Kus Mungx Ags ah! Jouc nyac nuv 
melik kuip miegs nuc nyac naih! Jouc nyac nyenh yaoc. Bix lamc yaoc, 
miegs nuc nyac, pieek duc lagx bani saip yaoc. Nuv baov nyac picek, yaoc 
haengt deic maoh xonv pieek saip nyac. Maoh il saemh eis gik gaos, weex 
meel maoh douh sunx saip nyac." 12 Eev Hah Nal bens naengl yogc yuih 
Kus xic jah, Yix Luh songk dal naengc ebl maoh. 13 Hah Nal nyaoh aox 
longc yogc yuih, eis ugs soh gobs neip duml ebl. Yix Liih xangk maoh 
wumx kuaot jaengv yangx, 14 suh doiv maoh wah: "Nyac yuv jaengv touk 
xic nup? Baenv kuaot nyac bail bah!" 15 Hah Nal xunp: "Laox sangh, eis 
jangs! Yaoc eis wumx kuaot nyeemh buh eis wumx kuaot yadt. Jangs aox 
longc yaoc gingk kuip gunge, hap doiv Kus wah meri kuip naih ugs map. 
16 Bix naengc miegs nuc nyac jangs miegs gat. Yaoc xah bens naengl pak 
sais gungc, hap yogc yuih." 17 Yix Luh wah: "Jav il naih, nyac taik biingc 
bail bah! Haengt Wangc Menl Yix Seec Lieec anl nyac jouc jah pieek saip 
nyac!" 18 Hah Nal xunp: "Lail nyac, laox sangh! Haengt miegs nuc nyac 
nyaoh dav nas nyac deml lail." Maoh suh Inc Yix Luh bail jil yangh xonh 
yangx, jav buh eis dengv nas hap. 


Sax Mux Eev ugs menl guangl daengh sunx saip 


19 Hedp lenc jene saemp, daengc yanc nyenc Yix Lil Jah Nac bail baiv 
Kus, lenc suh xonv map senl bens Lah Max. Yix Lil Jah Nac nyimp maix 
maoh Hah Nal daengl ebl, Xus buh nyenh Hah Nal. 20 Dah lis il pungt, 
Hah Nal lis lagx gak xenp, sangx lis il bani. Hah Nal aol maoh guanl Sax 
Mux Eev. Maoh wah: "Yaoc jouc Kus pieek maoh saip yaoc." (“'Sax 
Mux Eev' yil sih jangs "Wangc Menl gingk yangx'.) 21 Nyinc lenc, Yix Lil 
Jah Nac daengh nyenc yanc maoh bail sung yangh xonh nyinc nyinc il 
daov saip Kus, anl maoh liingx dah Kus jah. 22 Hah Nal daov eis bail. 


Maoh doiv saox maoh wah: "Gas lagx naih duv nyok, yaoc yeng maoh 
touk bongc Kus. Xic jah yaoc sung maoh saip Kus, douv maoh daengc 
saemh nyaoh jah." 23 Saox maoh Yix Lil Jah Nac xunp: "Nyac xangk il 
nup, suh il jah. Gas maoh duv nyox, lenc seik bail. Haengt Kus bangh nyac 
anl nyac liingx dah jah bail weex." Jav il naih Hah Nal liuuc nyaoh yanc 
gonx lagx, hap weex touk lagx duv nyox. 24 Lagx duv nyox yangx, Hah 
Nal daiv maoh bail bongc Kus nyaoh Xil Loc. Maoh yidx duc dage senc 
samp nyinc, eengv deic nyih zebc jaenl benv mieenl daengh il deih kuaot 
bail. 25 Juh maoh sat senc sunx saip Xus yangx, suh yenx lagx touk geel 
Yix Liih bail. 26 Hah Nal doiv maoh wah: "Laox sangh ah! Nyac nyenh 
yaoc eis? Yaoc jangs nyenc miegs dah unv jene nyaoh geel nyac naih yogc 
yuih Xus jah. 27 Yaoc jouc lis duc lagx naih, Xus buh anl yaoc jouc jah 
pieek saip yaoc yangx. 28 Jav yaoc xic naih sunx maoh saip Xus. Maoh il 
saemh bens dogl bonc buih Xus." Juh maoh suh nyaoh jah baiv Xus 
yangx. 


2 
Hah Nal yogc yuih bus Wangc Menl 


1 Jav Hah Nal yogc yuih wah: "Sais longc yaoc yuih Xus qingk maengx! 
Legc yaoc dah Xus map. Yaoc doiv nyenc saengl wah sungp pangp, yaoc 
gingk maengx yenl yuih Kus juv yaoc. 2 Eis lis nouc sinp xongs Kus! 
Dowv nyac dah mangv, eengv eis lis Wangc Menl mange, laot Wangc 
Menl xongs Bial Duc baos lis daol. 3 "Xaop bix wah sungp mags il naih, 
buh bix wah sungp pangp il jav, yen! yuih Kus jangs Wangc Menl yangh 
mange ledp wox. Nyenc daol week mangc, maoh buh ledp yuv donv. 

4 Kaemt nat bien] max legc ags jah douh eeus dagl, danl sil maenv nyenc 
douh ler jah jene map lis legc. 5 Maenv nyenc xic unv Iis jil jaengv jah xic 
naih yuih ebl jil weex nyenc nuc. Maenv nyenc xic unv luv yags jah xic 
naih lis jil jaengv. Nyenc miegs xic unv sangx eis lis lagx, xic naih sangx 
lis sedp duc lagx. Nyenc miegs xic unv sangx lis lagx gungc, xic naih soic 
bail eis lis lagx hap. 6 Xus yuv nyenc deil suh deil, yuv soh suh soh. Maoh 


aol nyenc luih mangv yeml, buh aol nyenc xonv mangv yange. 7 Kus aol 
nyenc wenp nyenc hut, buh aol nyenc wenp nyenc meec. Maoh aol nyenc 
dog] taemk, buh aol nyenc gak pangp. 8 Maoh dah dav bungv jiml nyenc 
hut; dah beengc eek aol nyenc jil kuip gak map. Maoh aol oil maoh nyimp 
lagx wange gaenz nyaoh, suiv daengv lis mung] guanl. Yenl yuih daengc 
dees dih jangs Kus daengv map, maoh buh deic weenh yangh songk nyaoh 
dees dih. 9 Maenv nyenc doiv maoh sais saengc, eis heenk juh maoh bail 
nup, Kus ledp baos. Maenv nyenc sais oms jah daov yuv deil nyaoh mangv 
dengv. Daol baengh legc daol ags eis lis. 10 Maenv nyenc eeuv Kus jah 
yuv douh gaemv. Kus dah wul menl yuv songk bias jabc juh maoh. Maenv 
nyenc nyaoh dees dih Xus ledp yuv pank. Maoh yuv pieek legc dos mungx 
wange maoh jiml jah, aol maoh lis mung] guanl." 11 Dah lenc, Yix Lil Jah 
Nac xonv bail yanc nyaoh Lah Max jah, eis daiv Sax Mux Eev bail, douv 
maoh nyimp Yix Liih sangh sung bonc buih Kus. 


Yac lagx Yix Luh sais pak 


12 Yac lagx Yix Luh ledp jangs sais pak. Yac maoh eis qaenp juiv Kus 

13 buh eis anl banc liix sangh sunx weex. Eev nyenc sunx yangh xonh saip 
Kus xic jah, yac lagx Yix Liih bens paik mungx nyenc nuc deic qah samp 
yaenx dah bail. Naengl dungl nanx duc xeengp deic map sunx saip xic jah, 
14 nyenc nuc suh qogs qah laos daol bail. Maoh qogs lis duc mangc, suh 
aol map, sonk weex benh yac lagx Yix Liih. Maenv nyenc Yix Seec Lieec 
map Xil Loc baiv Xus jah ledp douh daiv weex naih. 15 Eis jangs gobs 
weex naih, maenv nanx buic naengl mix daos xic jah, nyenc nuc sangh 
sunx bens map doiv nyenc sunx yangh xonh saip Xus jah wah: "Saip kuaik 
nanx dos sangh sunx xigs. Maoh eis yuv maenv nang dung] dah, gobs yuv 
nanx xeengp." 16 Nuv baov mungx nyenc jah xunp: "Nanx buic yuv douh 
daos unv, lenc eis heenk xaop deic nup gungc bail!", jav nyenc nuc sangh 
sunx wah: "Eis. Laengx yuv xic naih saip. Nuv eis, yaoc suh xeengl bail!" 
17 Nyaoh Xus naengc map, soix yac lagx liix naih mags gungc, yenl yuih 
yac maoh naengc eis qit maenv yangh xonh saip Kus jah. 


Sax Mux Eev nyaoh Xil Loc 


18 Dani sil Sax Mux Eev, maoh yuh naengl uns, bens bonc buih Kus. 
Maoh daens ugs miinc anl yiv foc deex. (“Yiv foc deex jangs nugs ugs 
xenp sangh sunx daens.) 19 Nyinc nyinc neix maoh bens nyimp maoh 
weex il meix xanh uns. Neix nyinc nyinc nyimp saox maoh bail sunx yangh 
xonh saip Kus xic jah, deic xanh bail saip Sax Mux Eev. 20 Yix Luh bens 
picek sungp lail dos Yix Lil Jah Nac daengh maix maoh. Maoh doiv Yix 
Lil Jah Nac wah: "Haengt Xus yaml maix nyac eengv pieek lagx dos nyac, 
map tiik duc lagx maix nyac yogc yuih lis map sunx saip Xus jah." Dah 
lenc, Yix Lil Jah Nac nyimp maix maoh xonv bail yane. 21 Kus pieek lail 
saip Hah Nal. Hah Nal yuh sangx lis samp banl yac beix. Sax Mux Eev 
nyaoh dav nas Kus dangv dangv mags map. 


Yix Luh qonk yac lagx maoh 


22 Xic jah Yix Luh laok gunge yangx. Maoh bens qingk wah yac lagx 
maoh doiv nyenc Yix Seec Lieec weex maenv sil jah, buh qingk baov yac 
lagx nyimp maenv nyenc miegs week ongl nyaoh geel dol bongc miinc 
Kus jah, ebl nunc. 23 Il naih Yix Luh doiv yac lagx wah: "Kaop mange 
weex maenv sil naih? Xaop weex maerv sil pak jah begs singk ledp map 
lebc yaoc. 24 Heix, lagx yaoc eeh! Bix eengv weex sil naih hap! Begs 
singk Kus xonc wah maerv sil pak xaop week jah. 25 Nuv baov lis nyenc 
dagl soix nyenc, Kus naengl bangh maoh week dav, danl sil nuv baov lis 
nyenc dagl soix Xus, nouc naengl bangh maoh weex dav lieel?" Yac lagx 
Yix Luh daov eis gingk bux qonk, yenl yuih Kus xangk lail yuv sat yac 
maoh. 26 Wah touk Sax Mux Eev lagx naih, maoh dangv dangv mags 
map. Xus daengh nyenc menc il weex il xogp maoh. 


Baov yanc Yix Liih yuv douh nanh 


27 Xic jah, lis il mungx nyenc Wangc Menl map jinv Yix Luh, lebe maoh: 
"Kus doiv nyac il naih wah: 'Nyac wox ongs bux nyac nyaoh Aih Jic weex 
nyenc nuc dos Fax Laox xic jah, yaoc doiv juh maoh ugs map. 28 Yaoc 


dah oil dous nyenc Yix Seec Lieec xeenx ugs ongs bux nyac Yal Lunc 
map weex sangh sunx dos yaoc, nyaoh sagx daengc sunx yangh xonh, 
daos yangp, nyaoh dav nas yaoc daens ugs yiv foc deex bonc buih yaoc. 
Yaoc buh pieek env dos ongs bux nyac Yal Lunc daengh saemh lenc maoh 
aol lis il benh nanx nyaoh sagx daengc daos jah. 29 Nyac weex mangc 
naengc gat maenv yangh xonh yaoc yuv begs singk deic map sunx saip 
yaoc jah lieel? Nyac week mange naengc lagx nyac naengl gaenp dah 
yaoc? Nyac daengh yac maoh deic maenv nang zeil lail begs singk yaoc 
Yix Seec Lieec sung map jah ags jil bail, aol xaop il week il buic. 30 "Il 
naih, Kus, Wangc Menl Yix Seec Lieec, wah: 'Yaoc liingx dah nyenc yane 
nyac bens yuv week sangh sung yaoc, touk jaengl yais jah, danl sil xic naih 
yaoc eis saip xaop week yangx. Yaoc yuv gaenp juiv maenv nyenc gaenp 
juiv yaoc. Jav maenv nyenc naengc yaoc gat, juh maoh buh douh naengc 
gat. 31 Yaoc xup legc nyac daengh dous nyenc nyac, yuv touk xic yangx. 
Oil maoh ledp yuv deil saemp, eis lis nyenc xuh laox. 32 Nyac yuv nuv 
nanh nyaoh doiv yaoc nyaoh jah. Laengx sonk nyenc Yix Seec Lieec yuv 
deml lail, yane nyac buh eengv eis lis nyenc xuh laok hap. 33 Saemh lenc 
nyac maenv nyenc naengl nyaoh, week sangh sung bonc buih yaoc jah, yuv 
nees hap week touk pap dal, buh naengl pak sais. Lagx juh maoh buh ledp 
deil saemp. 34 Yac lagx nyac, Hoc Fuc Nyic daengh Feih Nyic Hah, yuv 
dongc maenl deil. Naih laengx jangs weex meel dos maenv sungp yaoc 
doiv nyac wah naih ledp yuv ugs map. 35 "Yaoc yuv sip jiml il mungx 
map weex sangh sunx. Maoh ags wox sais saengc bonc buih yaoc, anl 
melik xangk yaoc beenh sil. Yaoc yuv pieek lail dos yanc maoh, saip maoh 
daengh saemh lenc maoh bens week nyenc bonc buih wange yaoc xeenx 
map jah touk jaengl yais. 36 Saemh lenc nyac maenv nyenc naengl nyaoh 
jah, yuv bebc nyaoh dav nas maoh jouc lis nyil sinc xih jeengx ebl jil, wah: 
'Jouc nyac saip jiul lis ongl nyaoh dav nas sangh sunx naih week, il naih 
xih lis jil." 


3 


Xus doiv Sax Mux Eev wah sungp 


1 Sax Mux Eev lagx naih anl Yix Luh eeus jah bail bonc buih Kus. Nyaoh 
nyani maenl jah, nyaengc yuns lis sungp dah Kus map, buh yuns lis Kus 
songk yaens janl map. 2 Yix Luh nyenc laok dal saemp wap yangx, nuv 
mange buh eis tingp. Lis il nyaemv, maoh nunc nyaoh xangc bens. 3 Buil 
yuc Wangc Menl naengl mix naeml, Sax Mux Eev nunc nyaoh aox bonge 
Kus, longx yot Wangc Menl buh nyaoh jah. 4 Kus sint: "Sax Mux Eev!" 
Sax Mux Eev zunp: "Yaoc nyaoh naih!" 5 Maoh suh bieeuv touk geel Yix 
Luh bail, wah: "Yaoc nyaoh naih. Nyac sint yaoc week mange?" Yix Liih 
xunp: "Yaoc eis sint nyac. Konv bail nunc bah!" Il naih, Sax Mux Eev suh 
xony bail nunc. 6 Kus eengv sint: "Sax Mux Eev!" Sax Mux Eev yuh jene 
bail geel Yix Liih wah: "Yaoc nyaoh naih. Nyac sint yaoc weex mangc?" 
Yix Luh xunp: "Lagx ah! Yaoc eis sint nyac. Xonv bail nunc bah!" 7 Xic 
jah Sax Mux Eev naengl mix wox meel Xus, yenl yuih Xus mix nyimp 
maoh wah sungp dah. 8 Xus daov jih samp sint Sax Mux Eev. Sax Mux 
Eev yuh jenc map, touk geel Yix Liih bail wah: "Yaoc nyaoh naih. Nyac 
sint yaoc weex mangc?" Jav Yix Luh hap wox jangs Kus sint lagx naih. 

9 Il naih, Yix Liih doiv Sax Mux Eev wah: "Xonv bail nunc bah! Nuv 
baov [maoh Jeremiah is against this] eengv sint nyac, nyac xunp: 'Xus ah! 
Nyac wah bah! Yaoc, nyenc nuc nyac, nyaoh naih gingk." Il naih, Sax 
Mux Eev xonv bail doiv maoh nagp jah, eengv nunc yangx. 10 Xus yuh 
map, jenc nyaoh mangv geel, xah xongs daov unv sint laot yangh: "Sax 
Mux Eev! Sax Mux Eev!" Sax Mux Eev xunp: "Nyac wah bah! Yaoc, 
nyenc nuc nyac, nyaoh naih qingk!" 11 Xus doiv maoh wah: "Nyac qingk 
ah! Yaoc yuv nyaoh aox nyenc Yix Seec Lieec week jage sil, aol maenv 
nyenc qingk jah ledp yunv lieeux. 12 Nyaoh xic jah, nyungl yaoc doiv yanc 
Yix Liih wah dah yuv weex sil jah, yaoc yuv dah daens weex touk peep. 
13 Yaoc lebc maoh dah, yaoc yuv wedt yanc maoh touk jaengl yais, yen] 
yuih lagx maoh weex sil pak gungc, maoh buh eis sagl yac maoh. 

14 Yaoc yadc baov nyenc yanc Yix Luh dah: 'Eis heenk xaop deic liix 
xangh mange map xogc soix, buh mieenv eis lis." 


Sax Mux Eev aol sungp Kus lebe Yix Luh 


15 Sax Mux Eev nunc touk guangl menl, xih jene map eip dol bongc Kus. 
Maoh eis ams deic maenv sungp Kus nyimp maoh wah jah lebc dos Yix 
Liih qingk. 16 Danl sil Yix Liih sint Sax Mux Eev map, wah: "Lagx ah! 
Sax Mux Eev!" Sax Mux Eev xunp: "Yaoc nyaoh naih." 17 Yix Liih 
haemk: "Kus doiv nyac wah duc mange? Duc mange ledp lebe yaoc lieeux 
bah! Nyac bix jings yaoc. Nuv baov nyac jings il bags, haengt Wangc 
Menl wedt nyac gaenp gungc." 18 Il naih, Sax Mux Eev deic maenv sungp 
jah ledp lebc Yix Luh, il bags buh eis jings. Yix Liih xunp: "Maoh jangs 
Xus. Maoh xangk weex nup lail, haengt maoh suh weex jah." 


Jiml Sax Mux Eev weex sangh duh sungp Xus 


19 Sax Mux Eev mags map, Xus bens nyimp maoh gaenx nyaoh, aol 
maenv sungp maoh wah jah, eis lis il bags dah mih. 20 Dah Danl touk 
Bieec Xeel Bah, nyenc Yix Seec Lieec buh ledp wox Sax Mux Eev 
nyaengc jangs nyenc duh sungp Xus. 21 Xus bens naengl nyaoh Xil Loc 
ugs map, lebc sungp saip Sax Mux Eev qingk. Sungp Sax Mux Eev buh 
xonc dah daengc Yix Seec Lieec. 


4 
Longx yot douh xeengl 


1 Nyaoh nyani maenl jah, nyenc Yix Seec Lieec ugs bail nyimp nyenc Feih 
Liil Sil daengl dos. Nyenc Yix Seec Lieec nyaoh Yix Bieenl Yix Seel 
week dingc, nyenc Feih Liil Sil buh nyaoh Yal Ful. 2 Nyenc Feih Liil Sil 
beenh lail, suh heeup nyenc Yix Seec Lieec, daengl dos il week il wodx. 
Nyenc Feih Luil Sil heeup xuh juh maoh, nyaoh doiv daengl dos jah sat 
deil suk sinp nyenc Yix Seec Lieec gak luih. 3 Bienl max Yix Seec Lieec 
xonv map touk dingc xic jah, yangp laox haemk: "Maenl naih Xus weex 
mange saip nyenc Feih Luil Sil dos xuh daol lieel? Daol dah Xil Loc deic 
longx yot Xus jungl touk geel naih map bah! Nuv baov longx yot nyimp 
daol bail daengl dos, suh juv daol todt miac nyenc saengl." 4 Jav il naih 
juh maoh suh paik nyenc bail Xil Loc, dah jah deic longx yot Kus Mungx 


Ags jung] xonv map. Kus Mungx Ags suiv daengv wange nyaoh wul longx 
yot, nyaoh dav yac duc jih luv bos (“??). Yac lagx Yix Luh, Hoc Fuc Nyic 
daengh Feih Nyic Hah, buh nyimp longx yot Wangc Menl gaenx map. 

5 Longx yot Kus map touk doiv lis dingc xic jah, bienl max Yi Seec 
Lieec ledp gingk maengx songk soh heemx map, dos dees dih buh naenv. 
6 Nyenc Feih Luil Sil gingk maenv soh laok jah suh haemk: "Nyenc Xih 
Boc Laic nyaoh dorv lis dingc jah weex mangc heemx soh il naih laox?" 
Juh maoh wox longx yot Xus map yangx, 7 suh gingk yaot wah: "Lis xenc 
map touk dingc juh maoh yangx," yuh wah: "Daol yuv douh nanh! Eev 
map eis lis hangc sil il naih. 8 Daol deml nanh yangx! Nouc juv lis daol 
laengh todt miac maenv xenc ags naih lieel? Maenv xenc naih laengx jangs 
xic unv nyaoh jenc jih wangp aol nanh naih nanh jav bail dos nyenc Aih Jic 
jah! 9 Nyenc Feih Lul Sil ah! Xaop yuv guas sais! Week ugs legc nyenc 
bani, mieenx lis daol douh weex nuc saip nyenc Xih Boc Laic, xah xongs 
oil maoh weex nuc saip daol dah laot yangh. Daol weex ugs legc nyenc 
bani, nyimp juh maoh daengl dos bah!" 10 Il naih, nyenc Feih Liil Sil mags 
bov map dos, yuh heeup xuh nyenc Yix Seec Lieec. Nyenc Yix Seec 
Lieec ags mungx ags laengh laos dingc mungx bail. Lis oil nyenc douh 
heeup deil; maenl jah bienl max Yix Seec Lieec deil bail samp weenh. 

11 Longx yot Wangc Menl douh xeengl bail. Yac lagx Yix Luh, Hoc Fuc 
Nyic daengh Feih Nyic Hah, buh douh sat yangx. 


Yix Liih dah xenp 


12 Maenl jah lis mungx dous nyenc Bienl Yax Miinx laengh ugs doiv 
daengl sat map touk Xil Loc. Maoh ags yags duv ugs xenp, aol bungv 
songk nyaoh wul gaos, meel maoh pak sais. 13 Maoh map xic jah, Yix 
Luh suiv nyaoh geel kuenp dos sais gas naengc, yenl yuih maoh souc 
longx yot Wangc Menl. Nyenc jah laos xingc lebc eep daengl dos week 
nup yangh, daengc nyenc aox xingc ledp pak sais songk soh heemx nees. 
14 Yix Liih gingk maenv soh naih suh haemk: "Heemx soh laok naih bail 
jangs yil sih mangc?" Nyenc jah ganx touk geel Yix Luh map. 15 Xic jah 
Yix Luh lis jus xebc beds nyinc, dal buh wap yangx buh eis nuv tingp hap. 


16 Nyenc jah lebe maoh: "Yaoc jangs daengl dos nyaoh doiv daengl sat. 
Maenl naih yaoc dah jav laengh map." Yix Luh haemk maoh: "Lagz ah! 
Sil nup yangh?" 17 Nyenc sunx sungp jah xunp: "Bienl max Yix Seec 
Lieec douh laengh dos nyenc Feih Lul Sil lieeux, nyenc daol deil gunge. 
Yac lagx nyac Hoc Fuc Nyic daengh Feih Nyic Hah buh deil yangz, longx 
yot Wangc Menl buh douh xeengl bail." 18 Nyenc sung sungp wah touk 
longx yot Wangc Menl, Yix Liih dah daengv nyaoh geel dol xingc jah 
baengl wenp lenc, dagl nyenh bail suh deil yangx, yenl yuih maoh nyinc jih 
laox, yuh buic. Yix Liih weex nyenc douc Yix Seec Lieec lis siik xebc 
nyinc. 


Mar Feih Nyic Hah yuv deil yangx 


19 Lias Yix Luh, maix Feih Nyic Hah, lis lagx gak xenp yuv touk xic 
sangx yangx. Maoh il gingk longx yot Wangc Menl douh xeengl bail, ongs 
maoh saox maoh buh deil yangx, laengx yagl xenp ids map, suh sangx 
lagx. Maoh daov yaens eis lis kuip sangx lagx. 20 Maoh hoik yuv deil xic 
jah, maenv nyenc miegs gonx maoh sangx lagx jah wah: "Bix yaot, nyac 
sangx lis il bani yangx!" Maoh eis xunp, eis kaop/mangc. 21 Jav maoh aol 
lagx naih guanl Yix Jah Boc (“yil sih jangs 'Mungl guanl nyaoh nup?'), 
wah: "Mungl guanl liic Yix Seec Lieec yangx." Jangs yuih longx yot 
Wangc Menl douh xeengl, eengv yuih ongs maoh saox maoh deil. 

22 Maoh wah: "Mungl guanl liic Yix Seec Lieec, yenl yuih longx yot 
Wangc Menl douh xeengl." 


5 
Longx yot nyaoh Feih Liil Sil 


1 Nyenc Feih Luil Sil xeengl longx yot Wangc Menl bail, suh deic maoh 
dah Yix Bieenl Yix Seel touk xingc Yal Seec Tuc. 2 Juh maoh suh jung] 
longx yot laos misuh Dal Gonh bail, songk nyaoh geel bux sac Dal Gonh. 
3 Maenl lenc jene saemp, nyenc Yal Seec Tuc map. Juh maoh bail miruh 
xic jah, nuv bux sac Dal Gonh baengl yangx, nas daengh dees dih doiv nas 


longz yot Kus jah! Oil maoh aol Dal Gonh xonv songk lail map. 4 Hedp 
jih nyih juh maoh map xic jah, Dal Gonh eengv baengl yangx, nas daengh 
dees dih doiv nas longx yot Kus! Daov naih gaos Dal Gonh daengh yac 
miac maoh buh ledp douh dagl map, nunc nyaoh yinc dol, gobs gal laot 
xenp xangh maoh. 5 Yenl yuih il naih, maenv sangh douv sac Dal Gonh 
daengh nyenc mih laos miruh Dal Gonh nyaoh Yal Seec Tuc xic jah, ledp 
eis xait yinc dol muruh, hap week touk maenl naih. 6 Kus suh wedt gaenp 
nyenc Yal Seec Tuc nyimp nyenc senl yac mangv jah, aol oil maoh jil kuip 
gungc, lis biingh ids singl. 7 Nyenc Yal Seec Tuc nuv sil naih suh wah: 
"Longx yot Wangc Menl Yix Seec Lieec nyimp daol liuuc nyaoh naih 
weex eis lis, yenl yuih Wangc Menl jah wedt daol daengh xenc daol, Dal 
Gonh, nangs gungc!" 8 Il naih, juh maoh sint nyenc top xingc Feih Liil Sil 
ledp map daengl juml, haemk: "Daol yuv deic longx yot Wangc Menl Yix 
Seec Lieec il nup week lieel?" Nyenc top xunp: "Deic maoh bonc touk Jah 
Teep bail." Jav juh maoh deic longx yot bonc touk jav bail. 9 Danl sil touk 
jav bail yangx, Kus buh wedt xingc jah. Kus dos daengc xingc nyenc jah, 
eis heenk laox liix, buh ledp lis biingh ids singl. Nyenc ledp qingk yaot 
nangs lonh lieeux. 10 Il naih, oil maoh yuh deic longx yot Wangc Menl 
bonc touk xingc Yix Goc Lunc. [Danl sil] nyenc Yix Goc Lunc nuv longx 
yot Wangc Menl laos map xic jah, heemx wah: "Juh maoh deic longx yot 
Wangc Menl Yix Seec Lieec bonc touk daol naih map, jangs yuv sat daol 
lieeux." 11 Il naih, juh maoh suh sint nyenc top xingc Feih Liil Sil ledp 
map, doiv juh maoh wah: "Jouc xaop deic longx yot Wangc Menl Yix 
Seec Lieec xonv bail doiv bens, mieenx lis maoh map sat jiul lieeux." Lis 
maenv nyenc deil yangx, daengc xingc nyenc ledp yaot nangs lonh lieeux; 
yenl yuih Wangc Menl wedt xingc naih qaenp gungc. 12 Maenv nyenc 
naengl mix deil jah lis biingh ids singl, jiuc soh jouc juv jah dah dees dih 
touk wul menl. 

Nyenc Feih Liil Sil xonv denl longx yot 


1 Longx yot Kus sav nyaoh dih wangp Feih Luil Sil sedp nyani yangx, 

2 nyenc Feih Liil Sil sint maenv sangh douv sac daengh sangh sonk mingh 
map, haemk: "Daol dogl deic longx yot Xus il nup weex? Lebc jiul weex 
nup deic maoh sung xonv doiv bens bail." 3 Juh maoh xunp: "Nuv baov 
xaop sung longx yot Wangc Menl Yix Seec Lieec xonv bail, jav bix gobs 
sunx longx yot bail, bens yuv sunx liix xangh bail xogc soix. Il naih, biingh 
xaop hap lis yih, xaop hap buh wox Wangc Menl yuih mangc aol biingh 
naih map wedt xaop." 4 Nyenc Feih Liil Sil haemk: "Jiul dogl sung liix 
xangh mange bail xogc soix lieel?" Juh maoh xunp: "Aol jeml bail week 
ngox jagc yangh singl, ngox duc yangh not, meix il yangh suh deic map 
tiik il mungx nyenc top xaop, yenl yuih nyenc top xaop jungh nyimp xaop 
lis biingh naih. 5 Xaop week yangh singl daengh maenv week pak daems 
yav xaop yangh not jah, buh aol mungl guani dos Wangc Menl Yix Seec 
Lieec. Yaot xic maoh sav wedt xaop, maenv xenc xaop eengv dih wangp 
xaop. 6 Xaop weex mangc guas sais xongs wangc Aih Jic daengh begs 
singk maoh lieel? Wangc Menl wedt juh maoh qaenp xic jah, juh maoh 
hap haengt songk nyenc Yix Seec Lieec bail! 7 "Xah il naih, xaop beenh il 
jigs ceeh meik, nyimp yac duc melk senc gobs lis lagx mix duv nyok jah, 
naengl mix guags kuak dah taok. Deic meix senc sugx nyaoh mangv unv 
ceeh, daov deic oil lagx senc xonv daems laos dangl. 8 Deic longx yot 
Kus songk nyaoh wul ceeh. Mangv geel songk il jage longx, aox longx jah 
songk maenv yangh singl jeml daengh not jeml, laengx jangs liix xangh 
xogc soix, xaop sunx bail dos Xus jah. Lenc, aol senc ags guags ceeh bail. 
9 Xaop naengc longx yot douh guags wenp nup bail. Nuv baov maoh bail 
dih wangp bens, wenp mangv Boc Xeel Mail, daol suh wox nanh mags 
naih jangs Kus songk dos daol. Nuv baov maoh eis touk jav bail, daol suh 
WOK eis jangs Kus songk nanh dos daol: nanh naih gobs jangs daol ags 
deml." 10 Il naih, juh maoh anl bail weex, deic yac duc meix senc sugx 
nyaoh mangv unv ceeh, buh deic lagx senc daems laos dangl bail. 11 Juh 
maoh buh deic longx yot Kus songk nyaoh aox ceeh, songk jage longx 
xengc not jeml daengh yangh singl jeml gaenx nyaoh jah. 12 Yac duc meix 
senc jah suh saengc gamt kuenp wenp Boc Xeel Mail bail, eis wenp wap 
xees bens dos bail saengc. Juh maoh mangv bail, mangv banl. Maenv 


nyenc top Feih Liil Sil enl juh maoh hap week touk buni Boc Xeel Mail. 
13 Xic jah, begs singk Boc Xeel Mail nyaoh saoc yav xup oux megx. Juh 
maoh jiml dal nuv longx yot xic jah, oil maoh nyaengc qingk maengx 
gungc! 14 Qeeh jah laos yav nyenc dih wangp Boc Xeel Mail, guanl Yoh 
Xuh Yal. Qeeh sav nyaoh geel kuaik bial duc. Begs singk deic ceeh bail 
deev, buh deic senc sat yangx daos weex liix xangh siul yongc saip Xus. 
15 Maenv dous nyenc Lil Weil deic longx yot Kus daengh longx xengc 
maenv yangh jeml jah jung] luih map songk nyaoh wul bial duc jah. Maenl 
jah begs singk Boc Xeel Mail buh aol oil luk xangh siul yongc eengv 
yangh xonh mih sung saip Kus. 16 Ngox mungx nyenc top Feih Liil Sil 
naengc juh maoh weex maenv sil naih, suh nyaoh maenl jah xonv bail Yix 
Goc Lunc. 17 Ngox jage singl jeml nyenc Feih Liil Sil deic map week liix 
xangh xogc soix sunx saip Kus jah, jangs liix xangh nyenc top Yal Xic 
Tup, Jah Sal, Yal Xic Jih Lunc, Jah Teep daengh Yix Goc Lunc. 18 Ngox 
jage not jeml tiik ngok jagc xingc Feih Lul Sil daengh senl xaih yac 
mangv. Xingc jah ags xingc ags lis nyenc top gonx. Jagc bial duc nyaoh 
Boc Xeel Mail juh maoh songk longx yot Xus nyaoh wul jah, bial duc jah 
touk maenl naih bens naengl nyaoh yav Yoh Xuh Yal, weex dav ugs 
maenv sil naih. 


Longx yot nyaoh xingc Jih Lieel Yeeh Lienc 


19 Kus daov sat deil sedp xebc mungx nyenc Boc Xeel Mail, yenl yuih juh 
maoh naengc aox longx yot. Xus weex deil oil nyenc naih, begs singk 
nyaengc pak sais ags. 20 Nyenc Boc Xeel Mail haemk: "Nouc jenc lis 
jaens nyaoh dav nas Kus, Wangc Menl mungx sinp naih lieel? Daol deic 
longx yot sung bail nup lieel?" 21 Il naih, juh maoh paik maenv nyenc sung 
sungp bail xingc Jih Lieel Yeeh Lienc wah: "Nyenc Feih Lil Sil xonv sunx 
longx yot Xus map yangx. Jouc xaop map naih sibs maoh touk dih wangp 
xaop bail." 

1 Il naih, nyenc Jih Lieel Yeeh Lienc suh map sibs longx yot Kus, jungl 


touk jagc jenc uns, laos yanc Yal Biix Nac Dac bail. Juh maoh xeenx Yi 
Lil Yal Sax, lagx Yal Bix Nac Dac, map xut naengc longx yot Kus naih. 


Sax Mux Eev yogc yuih, nyenc Yix Seec Lieec lis ags 


2 Longx yot Kus liuuc nyaoh xingc Jih Lieel Yeeh Lienc nyaengc jaengl, 
week laot lis nyih xebc nyinc. Nyaoh nyani maenl jav nyenc Yix Seec 
Lieec ledp pak sais lieeux, buh ledp dos sais Xus map bangh. 3 Jav Sax 
Mux Eev doiv daengc nyenc Yix Seec Lieec wah: "Nuv baov xaop daengc 
semp haengt xonv map nyimp Xus, xaop suh baenv maenv xenc dous mih, 
buh baenv maenv bux sac Yal Sih Tah Luc weex laot, il semp il sais map 
nyimp Xus, bonc buih laot maoh. Jav maoh hap juv xaop todt miac nyenc 
Feih Liil Sil." 4 Il naih, nyenc Yix Seec Lieec suh baenv maenv bux sac 
Bah Lil daengh bux sac Yal Sih Tah Luc bail, bonc buih laot Xus yangx. 

5 Sax Mux Eev suh lebe juh maoh: "Sint nyenc Yix Seec Lieec ledp map 
Mix Sih Bah daengl juml. Yaoc yuv yuih xaop yogc yuih Kus." 6 Oil 
maoh ledp touk Mix Sih Bah bail daengl juml xic jah, suh aol naemx dah 
menv map youv nyaoh dav nas Kus. Nyaoh maenl jah oil maoh jih ebl jil, 
buh liingx juh maoh dagl soix Kus yangx. (Sax Mux Eev wenp nyenc douc 
Yix Seec Lieec jangs dah Miix Sih Bah qit.) 7 Nyenc Feih Liil Sil qingk 
wah nyenc Yix Seec Lieec daengl juml nyaoh Miix Sih Bah, maenv nyenc 
top Feih Liil Sil daiv bienl max map dos juh maoh. Nyenc Yix Seec Lieec 
lis wox, suh ledp qingk yaot lieeux. 8 doiv Sax Mux Eev wah: "Nyac bix 
sav jouc Kus, Wangc Menl daol, juv jiul todt miac nyenc Feih Liil Sil." 

9 Jav Sax Mux Eev suh deic duc lagx liees miinc bail sat, aol daengc duc 
lagx liees week liix xangh siul yongc saip Kus. Maoh jouc Kus bangh 
nyenc Yix Seec Lieec, Kus buh liingx maoh yangx. 10 Eev Sax Mux Eev 
deic liix xangh siul yongc sung saip xic jah, nyenc Feih Lul Sil suh touk 
map dos yangx. Danl sil maenl jah, Xus songk bias ungt soh laox map dos 
nyenc Feih Liil Sil, dos juh maoh yaot nangs lonh lieeux, suh nyaoh dav 
nas nyenc Yix Seec Lieec laengh bail. 11 Nyenc Yix Seec Lieec suh dah 
Mix Sih Bah ganx ugs map laeml nyenc Feih Lul Sil, sogc kuenp sat juh 
maoh hap weex touk geel Boc Jax. 12 Dah lenc, Sax Mux Eev aol kuaik 


bial jiml nyaoh dav Miix Sih Bah daengh Sanl. Maoh aol bial naih guanl 
Yix Bieenl Yix Seel (“yil sih jangs 'bial bangli), wah: "Kus bens bangl daol 
touk xic naih!" 13 Il naih, nyenc Feih Liil Sil douh heeup laengh, jaengl eis 
eengv laos Yix Seec Lieec map daengl dos. Sax Mux Eev naengl nyaoh 
menl guangl xic jah, miac ags Kus bens eeuv nyenc Feih Lil Sil. 

14 Maenv senl xaih nyenc Feih Liil Sil dah nyenc Yix Seec Lieec xeengl 
bail jah, dah xingc Yix Goc Lunc touk xingc Jah Teep, ledp xonv aol dos 
Yix Seec Lieec. Nyenc Yix Seec Lieec buh deic daengc dih wangp mangv 
geel nyenc Feih Liil Sil xeengl jah aol map. Nyaoh nyani maenl jah, nyenc 
Yix Seec Lieec nyimp nyenc Yal Moc Lil lis taik biingc. 15 Sax Mux Eev 
naengl nyaoh xic jah, bens week nyenc donv luh dos nyenc Yix Seec 
Lieec. 16 Nyinc nyinc maoh qamt dah Boc Teep Lil touk Jic Jax, eengv 
Mi Sih Bah, doiv doiv nyimp nyenc Yix Seec Lieec donv luh. 17 Maoh 
buh bens xonv xingc bens Lah Max bail, nyaoh jah nyimp nyenc Yix Seec 
Lieec donv luh, buh nyaoh jah nyimp Kus jiml jage sagx daengc. 


8 
Begs singk Yix Seec Lieec jouc lis wange 


1 Sax Mux Eev laok yangx, suh jiml maenv lagx bani maoh nyaoh Yix 
Seec Lieec weex nyenc donv luh. 2 Banl mags guanl Yoh Eev, banl jih 
nyih guanl Yal Biix Yal. Yac maoh nyaoh Bieec Xeel Bah donv luh. 

3 Yac lagx beenh sil eis xongs bux, daov taemp sinc. Yac maoh jil sinc 
wedl, donv luh buh piinp liix. 4 Il naih, yangp laox Yix Seec Lieec ledp 
daengl juml map, touk Lah Max bail nuv Sax Mux Eev, 5 doiv maoh wah: 
"Nyac laox yangx, maenv lagx banl nyac yuh eis xongs nyac. Nyac xic 
naih jiml mungx wange map daiv jiul, xongs weenh guagl laot yangh." 

6 Juh maoh wah 'Saip mungx wange gonx jiul' xic jah, Sax Mux Eev 
qingk eis douh sais, suh yogc yuih Kus. 7 Kus lebc maoh: "Anl begs singk 
wah maenv sungp naih bail weex. Eis jangs juh maoh miav nyac, jangs 
miav yaoc weez wangc dos juh maoh. 8 Eev yaoc dah Aih Jic yenx oil 
maoh ugs map touk xic naih, juh maoh bens liic yaoc bail, daov bail bonc 


buih xenc mih. Xic naih oil maoh doiv nyac buh il naih week. 9 Nyac ani 
sungp juh maoh bail weex. Jav nyac yuv yidc baov juh maoh dah unv, mus 
lenc wangc yuv nup yangh gonx juh maoh." 


Env wangc 


10 Il naih, Sax Mux Eev deic sungp Kus ledp lebc dos maenv nyenc jouc 
maoh saip wangc jah. 11 Maoh wah: "Mungx wangc map gonx xaop jah 
yuv il naih week. Maoh yuv biigs maenv lagx bani xaop deic ceeh songk 
heeup, aol maenv buh gic max, eengv aol maenv bieeuv dah unv ceeh. 

12 Lis maenv douh jiml weex nyenc douc sinp bienl xih weex nyenc douc 
ngox xebc bienl. Lis maenv douh bangl wangc sags jinc dih xup oux 
liangc. Eengv lis maenv douh saoh xangp miax daengh maenv yangh xonh 
daengl heeup nyaoh wul ceeh jah. 13 Maoh yuv biigs lagx miegs xaop 
weex naemx dangl, beenh ebl jil, daengh xigs siic. 14 Maoh yuv aol 
maenv daeml yay, yanp ids daengh yanp ganv lanx xaop, maenv zeil lail 
jah, pieek dos nyenc nuc maoh. 15 Oux liangc daengh ids xaop, xebc benh 
yuv aol il benh dos nyenc geel bal daengh nuc maoh. 16 Maoh yuv aol nuc 
banl nuc miegs xaop bail weex nyenc nuc dos maoh. Senc max xaop, 
maenv zeil lail jah, maoh buh yuv aol bail yongh. 17 Aox bangl liees xaop, 
xebc benh buh douh aol il benh dos maoh. Xaop buh ags douh weex nuc 
dos maoh. 18 Touk maenl jav, xaop yuv jouc Xus xais mungx wangc xaop 
ags xeenx map jah yagc sac, Xus daov eis gonx." 19 Danl sil begs singk 
eis haengt qingk sungp Sax Mux Eev baov jah. Juh maoh wah: "Laengx 
sonk il naih, jiul buh yuv lis mungx wange gonx jiul. 20 Saip jiul xongs 
weenh guagl laot yangh, lis wange gonx jiul, daiv jiul ugs bail daengl dos." 
21 Sax Mux Eev qingk begs singk wah maenv sungp naih, suh deic map 
nyaoh dav nas Xus wah. 22 Xus xunp: "Nyac qingk sungp juh maoh, jiml 
wange dos juh maoh." Jav Sax Mux Eev suh doiv nyenc Yix Seec Lieec 
wah: "Xaop ags mungx ags xonv senl mungx bah!" 

Saol Loc jinv Sax Mux Eev 


1 Dous nyenc Bienl Yax Miinx lis il mungx guanl Jih Xil. Maoh jangs 
nyenc meec, eep buh gaenp juiv maoh. Maoh jangs lagx Yal Bieec, Yal 
Bieec jangs lagx Xix Loc, Xix Loc jangs lagx Bix Goh Lah, Bix Goh Lah 
jangs lagx Yal Feih Yal, Yal Feih Yal buh jangs dous nyenc Bienl Yax 
Munx. 2 Jih Xil lis il lagx guanl Saol Loc. Lagx naih lail hank gunge, aox 
nyenc Yix Seec Lieec eis lis il mungx buk lis maoh. Maoh pangp dah eep 
il gaos. 3 Lis il maenl, Jih Xil douv mieengc duc max. Jih Xil suh doiv 
lagx maoh Saol Loc wah: "Nyac daiv mungx lagx nuc nyimp nyac bail lah 
max." 4 Jav Saol Loc suh dah jenc jih Yix Fax Lieenc, yuh dah dih wangp 
geel Xah Luh Xah bail, ledp semh eis deml max. Juh maoh laos dih 
wangp Xah Lienc bail, eengv daengc dih wangp Bienl Yax Miinx, buh 
ledp semh eis deml. 5 Jav hap, bail touk dih wangp Suh Fuc, Saol Loc 
doiv nyenc nuc wah: "Daol xonv bail yanc bah! Mieenv lis bux yaoc eis 
souc max, daov souc daol." 6 Nyenc nuc daov xunp: "Gas jeengx! Aox 
senl naih lis mungx nyenc Wangc Menl. Wagx jeni ledp qaenp juiv maoh 
gungc. Eis heenk maoh wah mangc lenc ledp ugs map. Daol bail semh 
maoh bah! Yaot xic maoh lebc daol dogl kuenp nup semh." 7 Saol Loc 
doiv nyenc nuc wah: "Nuv baov daol bail, lis liix xangh mangc saip maoh 
lieel? Ebl jil daol aox deih jah jil lieeux yangx. Daol buh eis lis liix xangh 
mangc pieek mungx nyenc Wangc Menl hap. Jav il nup weex lieel?" 

8 Nyenc nuc xunp Saol Loc wah: "Nuv, yaoc naengl lis liangx nyaenc. 
Yaoc saip nyaenc naih dos nyenc Wangc Menl bail, jouc maoh lebc daol 
dog] kuenp nup semh." 9 (Xic unv nyaoh Yix Seec Lieec, nuv baov nyenc 
xangk wox Wangc Menl wah sungp mangc, nyenc jah baov: "Daol bail 
haemk nyenc wox unv lenc bah!", yenl yuih sangh duh sungp Wangc Menl 
xic unv sint weex nyenc wox unv lenc.) 10 Saol Loc doiv nyenc nuc wah: 
"Lail! Daol bail bah!" Il naih, juh maoh suh wenp senl mungx nyenc 
Wangc Menl nyaoh jah bail. 11 Eev yac maoh qak jenc wenp senl bail xic 
jah, deml maenv lagx miegs ugs map aol naemx, haemk juh maoh: "Nyenc 
wox unv lenc jah nyaoh naih eis?" 12 Juh maoh xunp: "Nyaoh naih. Maoh 
nyaoh mangv unv xaop. Hoik bail bah! Xaop il laos senl bail yuv deml 
maoh. Maenl naih maoh gobs map touk senl jiul, yenl yuih begs singk yuv 
sunz yangh xonh nyaoh sagx daengc. 13 Xaop hoik nyil, laengx qak bail. 


Maoh naengl mik gak sagx daengc bail jil xic jah, xaop laengx deml 
maoh. Begs singk yuv gas maoh map hap jil, yenl yuih maoh douh yuih 
maenv yangh xonh jah yogc yuih unv." 14 Il naih, juh maoh gak touk senl. 
Eev laos bail xic jah, Sax Mux Eev nyaoh jah, doiv nas dah map, yuv gak 
sagx daengc bail. 15 Jav Saol Loc mix touk map maenl dah unv jah, Kus 
doiv Sax Mux Eev wah yangx: 16 "Maenl mus xic naih gak luih, yaoc 
paik mungx nyenc dah dih wangp Bienl Yax Miinx map touk nyac. Nyac 
youv yuc laos wul gaos maoh [“], meel maoh week nyenc douc dos nyenc 
Yix Seec Lieec yaoc. Maoh yuv juv begs singk yaoc todt miac nyenc Feih 
Lil Sil. Yaoc nuv begs singk yaoc gingk yagc sac, yenl yuih soh jouc juh 
maoh touk yaoc map yangx." 17 Sax Mux Eev il nuv Saol Loc xic jah, 
Xus doiv maoh wah: "Mungx nyenc naih laengx jangs yaoc doiv nyac wah 
dah jah. Maoh yuv gonx begs singk yaoc." 18 Saol Loc bail touk dav nas 
Sax Mux Eev nyaoh geel dol singl haemk maoh: "Jouc nyac lebc yaoc, 
yane nyenc wox unv lenc jah nyaoh nup?" 19 Sax Mux Eev xunp: "Yaoc 
laengx jangs nyenc wox unv lenc jah! Xaop dah unv yaoc gak sagx daengc 
bail, maenl naih nyimp yaoc donge jil oux. Hedp mus yaoc lebc xaop 
maenyv sil xaop xangk wox jah, seik sung xaop bail. 20 Wah touk max 
samp maenl dah unv douv bail jah, xaop bix souc mange; semh deml 
yangx. Begs singk Yix Seec Lieec ledp dos sais nouc map daiv juh maoh 
lieel? Eis jangs nyac daengh nyenc yane bux nyac il?" 21 Saol Loc xunp: 
"Danl sil yaoc gobs jangs dous nyenc Bienl Yax Miinx! Nyaoh Yix Seec 
Lieec dous naih jangs dous zeil uns. Nyaoh dous nyenc Bienl Yax Miinx 
yanc yaoc buh zeil uns! Nyac weex mangc doiv yaoc wah maenv sungp 
naih lieel?" 22 Jav Sax Mux Eev suh yenx Saol Loc daengh nyenc nuc 
Saol Loc touk doiv jil oux jah bail, aol juh maoh suiv nyaoh dens siic banc. 
Aox jah lis samp xebc mungx egt gak luih. 23 Sax Mux Eev doiv mungx 
nyenc beenh ebl jil jah wah: "Yaoc aol maenv nang dos nyac songk nyaoh 
il mangv jah, xic naih nyac aol ugs map." 24 Il naih, nyenc beenh ebl jil jah 
deic kuaik nanx bal jah ugs map songk nyaoh dav nas Saol Loc. Sax Mux 
Eev wah: "Nanx naih jangs yuih nyac liuuc map. Nyac jil bail! Yenl yuih 
yaoc sint egt xic jah, uv yuih nyac liuuc nanx naih." Jav maenl jah Saol 
Loc nyimp Sax Mux Eev donge suiv siic banc. 25 Juh maoh dah sagx 


daengc wul jene xonv luih senl map, Sax Mux Eev suh nyimp Saol Loc 
nyaoh wul yanc wah sungp. 26 Hedp lenc gobs guangl menl xic jah, juh 
maoh jenc map. Saol Loc nyaoh wul yanc, Sax Mux Eev sint maoh wah: 
"Beenh lail bah! Yaoc sunx xaop bail." Saol Loc beenh lail yangx, donge 
Sax Mux Eev ugs bail. 27 Juh maoh bail touk geel senl xic jah, Sax Mux 
Eev doiv Saol Loc wah: "Lebc nyenc nuc nyac bail dah unv." Nyenc nuc 
suh dah unv bail yangx, Sax Mux Eev eengv wah: "Nyac gas jeengx, yenl 
yuih yaoc lis sungp Wangc Menl lebe nyac." 


10 
Sax Mux Eev jiml Saol Loc weex wange 


1 Sax Mux Eev suh deic biingc yuc youv laos gaos Saol Loc, xudt nas 
maoh wah: "Kus jiml nyac week nyenc douc begs singk Yix Seec Lieec 
maoh. 2 Maenl naih nyac liic yaoc bail xic jah, yuv deml yac mungx nyenc 
nyaoh geel wenc Lah Jeec, dih wangp Xeel Sax, biinl dih wangp Bienl 
Yax Miinx. Yac eep yuv doiv nyac wah: 'Nyac ugs bail lah mieengc duc 
max jah semh deml yangx. Xic naih bux nyac eis qingk souc max, daov 
souc nyac, haemk: "Yaoc nup yangh semh lis deml lagx yaoc lieel?™ 

3 "Nyac suh eengv bail. Touk geel meix laok Tap Boc xic jah, nyac yuv 
deml samp mungx nyenc bail Boc Teep Lil baiv Wangc Menl. Il mungx 
deic samp duc lagx liees jenc, mungx deic samp bangh siic, mungx deic il 
deih kuaot. 4 Juh maoh yuv nyimp nyac haemk lail, saip yac bangh siic 
dos nyac. Nyac dah miac juh maoh sibs siic jah map. 5 "Dah lenc, nyac 
touk jenc Wangc Menl, nyaoh Jih Bix Yal jah. Lis bienl max Feih Liil Sil 
xut bagc nyaoh jah. Nyac yuv touk senl xic jah, yuv deml il bangl sangh 
duh sungp Wangc Menl dah sagx daengc wul jenc luih map. Aox juh 
maoh lis nyenc duic gungl, heeup deengl, xuip jigx, guegs bac, oil maoh 
buh wah sungp Wangc Menl. 6 Guaenl Xus yuv lis legc map touk xenp 
nyac, nyac ags yuv gaenx nyimp oil maoh xonc sungp Wangc Menl. Nyac 
yuv biinv wenp nyimp dah unv nyaengc eis laot yangh. 7 Maenv meel naih 
ugs yangx, nyac suh weex maenv sil Wangc Menl xais nyac week jah, yeni 


yuih maoh nyimp nyac gaeng nyaoh. 8 Nyac bail Jic Jax dah unv. Yaoc 
ags wox touk nyac map, sunx liix xangh siul yongc daengh liix xangh taik 
bungc. Nyac douh nyaoh jah gas sedp maenl, yaoc touk map lebc nyac 
nup yangh weex." 


Yangh meel Sax Mux Eev ugs yangx 


9 Saol Loc gonh xenp liic Sax Mux Eev bail xic jah, Wangc Menl laengx 
aol maoh biinv, lis sais longc meik. Maenv yangh meel Sax Mux Eev wah 
dah jah ledp nyaoh maenl jah ugs yangx. 10 Saol Loc daengh nyenc nuc 
maoh touk Jih Bix Yal xic jah, lis il bangl sangh duh sungp Wangc Menl 
map deml juh maoh. Guaenl Wangc Menl suh lis legc map touk xenp Saol 
Loc, Saol Loc buh nyimp oil eep gaenx xonc sungp Wangc Menl map. 

11 Maenv nyenc dah unv wox meel Saol Loc jah, nuv maoh nyimp oil 
sangh duh sungp Wangc Menl weex laot xonc sungp Wangc Menl, suh 
daengl haemk: "Lagx Jih Xil weex mangc il naih yangx? Saol Loc buh 
wenp sangh duh sungp Wangc Menl il?" 12 Lis mungx nyenc bens senl jah 
xunp: "Bux maenv nyenc naih jangs nouc?" Il naih, lis sungp aov wah: 
"Saol Loc buh wenp sangh duh sungp Wangc Menl il?" 13 Saol Loc xonc 
sungp Wangc Menl wenp yangx, suh qak sagx daengc bail. 14 Ov Saol 
Loc haemk maoh daengh nyenc nuc maoh: "Xaop touk nup bail?" Saol 
Loc xunp: "Jiul bail semh max. Lah mix deml xic jah, jiul bail haemk Sax 
Mux Eev." 15 Ov wah: "Jav Sax Mux Eev doiv xaop weex nup wah?" 

16 Saol Loc xunp: "Maoh lebc jiul bix souc, max jah semh deml yangx." 
Maerv sil week wango, Sax Mux Eev lebe jah, Saol Loc eis lebc ov 
maoh. 


Sabp jouh lis Saol Loc week wangc 


17 Sax Mux Eev sint begs singk Yix Seec Lieec ledp daengl juml nyaoh 
Mir Sih Bah dav nas Kus. 18 Maoh doiv juh maoh wah: "Kus, Wangc 
Menl Yix Seec Lieec, il naih wah: 'Yaoc deic xaop nyenc Yix Seec Lieec 
dah Aih Jic daiv ugs map, juv xaop todt miac nyenc Aih Jic, yuh juv xaop 
todt nyenc guagl mih biigs xaop jah.' 19 Danl sil maenl naih xaop eis yuv 


Wangc Menl xaop, mungx juv xaop todt ugs maenv ebs nanh, jil kuip jah. 
Xaop buh wah: Jiul bens yuv lis mungx wange map gong jiu!!' Il naih, 
xaop xic naih anl ags dous ags yanc map touk dav nas Kus." 20 Sax Mux 
Eev sint oil dous nyenc Yix Seec Lieec touk dav nas Kus map sabp jouh, 
laengx ugs dous nyenc Bienl Yax Miinx. 21 Jav maoh aol dous nyenc 
Bienl Yax Miinz anl ags yanc ugs map sabp jouh, laengx ugs yanc Max 
Teep Lil. Zeil lenc, nyenc yanc Max Teep Lil yuh sabp jouh, laengx ugs 
Saol Loc, lagx Jih Xil. Danl sil begs singk semh maoh xic jah, semh eis 
deml. 22 Il naih, oil maoh jouc haemk Xus: "Mungx nyenc jah touk naih 
map xih eis?" Xus xunp: "Map yangx. Maoh lebl nyaoh doiv jenh duh 
xaop daiv map jah." 23 Juh maoh suh bieeuv bail, daiv maoh ugs map. 
Maoh jenc nyaoh dav begs singk, biix oil eep pangp il gaos. 24 Sax Mux 
Eev doiv begs singk wah: "Nyenc naih jangs Kus xeenx map weez wange 
dos xaop. Nyaoh begs singk daol eis lis il mungx bik lis maoh." Begs 
singk suh heemx: "Haengt wange xuh laox weenh nyinc!" 25 Sax Mux 
Eev suh deic banc liix wange - maenv env wange daengh maenv wange 
yuv weex jah - lebc saip begs singk qingk. Maoh xap banc liix naih nyaoh 
wul leec, songk nyaoh dav nas Xus. Lenc, Sax Mux Eev xais begs singk 
ags mungx ags sank bail yanc. 26 Saol Loc buh xonv bail yanc bens, nyaoh 
Jih Bix Yal. Wangc Menl xais bangl nyenc bov mags. Wangc Menl xais 
juh maoh lis udt sais sais, nyimp maoh dongc bail. 27 Dani sil lis maenv 
nyenc jul saengl wah: "Mungx nyenc naih nup yangh juv lis daol lieel?" 
Juh maoh naengc eis qit Saol Loc, buh eis saip liix xangh dos maoh. Saol 
Loc daov eis wah duc mange. 


11 
Saol Loc heeup xuh nyenc Yal Menc 


| Dah il nyani gak luih, Nac Xac, wange Yal Menc, daiv bienl max touk 
xingc Yax Bix Jih Lieel nyaoh Yix Seec Lieec. lionh xingc jah yuv dos 

maoh. Jav nyenc Yax Bix ledp doiv Nac Xac wange wah: "Nyac nyimp 
jiul weex yot, jiul suh weex nuc dos nyac." 2 Nac Xac xunp: "Lail, yaoc 


haengt, danl sil lis il jiuc: Yaoc yuv loul dal wap xaop melik il mungx 
nyenc, il naih week, aol daengc Yix Seec Lieec pak nas." 3 Yangp laox 
xingc Yax Bix doiv maoh wah: "Saip jiul lis sedp maenl paik nyenc bail 
haemk daengc guagl nyenc Yix Seec Lieec unv. Nuv baov eis lis nyenc 
map juv jiul, jiul suh weex mas dos nyac." 4 Maenv nyenc daiv sungp naih 
map touk Jih Bix Yal, doiv Saol Loc nyaoh jah, deic jiuc naih lebc. Begs 
singk lis qingk, ledp songk soh laok nees. 5 Xic jah Saol Loc eev jul senc 
dah yav xonv map, suh haemk: "Ugs sil mangc yangx? Begs singk weex 
mangc ledp nees lieel?" Jav juh maoh hap deic maenv sungp nyenc Yax 
Bix jah lebc saip maoh qingk. 6 Saol Loc qingk maenv sungp naih, Guaenl 
Wangc Men! suh lis legc map touk xenp maoh. Maoh nyaengc qingk qik 
gungc, 7 laengx aol yac duc senc sat, deic nanx nyagl soiv lieeux, aol 
nyenc sunx nang dah daengc dih wangp Yix Seec Lieec wah: "Nouc eis 
ugs map enl Saol Loc daengh Sax Mux Eev, senc maoh buh il naih laot 
yangh." Kus aol begs singk nyaengc qingk yaot gungc, oil maoh suh ledp 
dongc semp ugs map xongs laot mungx nyenc. 8 Saol Loc aol juh maoh 
nyaoh Bix Seel daengl juml xic jah, lis samp xebc weenh nyenc Yix Seec 
Lieec daengh samp weenh nyenc Yuc Dal. 9 Saol Loc doiv maenv nyenc 
map lebc sungp jah wah: "Xaop doiv nyenc Yax Bix Jih Lieel il naih wah: 
'Maenl mus banv maenl, xaop yuv lis juv!" Nyenc lebe sungp jah xonv bail 
lebc nyenc Yax Bix xic jah, oil nyenc Yax Bix nyaengc qingk xeengp sais 
gungc. 10 Nyenc Yax Bix suh doiv nyenc Yal Menc wah: "Jiul maenl mus 
weex mas dos xaop. Xaop haengt week nup daiv jiul, suh week jah." 

11 Hedp jih nyih, Saol Loc deic bienl max maoh pieek weex samp bangl. 
Naengl mix guangl menl xic jah, juh maoh heeup laos doiv lis dingc nyenc 
Yal Merc, sat juh maoh, hap weex touk banv menl. Maenv nyenc Yal 
Menc eis deil jah ledp siup sank lieeux, eis lis yac mungx nyenc nyaoh 
daengl eeul. 


Begs singk nyaoh Jic Jax jiml Saol Loc weex wange 


12 Begs singk Yix Seec Lieec suh doiv Sax Mux Eev wah: "Nouc baov: 
'Saol Loc eis dogl weex wangc dos daol lieel?' Deic maenv nyenc jah touk 


naih map, jiul wok sat juh maoh." 13 Saol Loc daov zunp: "Maenl naih eis 
saip sat nyenc, yenl yuih maenl naih Kus juv nyenc Yix Seec Lieec yangx." 
14 Sax Mux Eev suh doiv begs singk wah: "Map bah. Daol touk Jic Jax 
bail, lail nyaoh jah eengv jim! Saol Loc week wange dos daol." 15 Il naih, 
begs singk ledp bail Jic Jax, nyaoh dav nas Xus jiml Saol Loc weex 
wangc. Juh maoh suh sunx liix xangh taik biingc saip Kus, Saol Loc 
nyimp begs singk Yix Seec Lieec ledp week maengx gunge. 


12 
Sax Mux Eev daov zeil lenc doiv nyenc Yix Seec Lieec wah sungp 


1 Sax Mux Eev doiv daengc nyenc Yix Seec Lieec wah: "Xaop nyimp 
yaoc jouc dah maenv jah, yaoc buh anl week yangx, yuih xaop jiml il 
mungz wange. 2 Xic naih xaop lis wangc weex nyenc gonx xaop. Wah 
touk yaoc, yaoc laox gaos bagx yangx. Lagx banl yaoc buh ledp nyimp 
xaop nyaoh geel naih. Yaoc dah naengl liix touk maenl naih, bens week 
nyenc douc xaop. 3 Yaoc nyaoh naih! Xaop nyaoh dav nas Xus daengh 
wangc maoh xeenx jah weex dav map aov yaoc. Yaoc xeengl senc xeengl 
max nouc dah? Dingv nouc dah? Biigs nouc dah? Yaoc dah miac nouc aol 
sinc wedi donv luh pimp liix? Nuv baov yaoc week dah maenv sil naih, 
yaoc yuv beis." 4 Begs singk xunp: "Nyac eis lis dingv dah, buh eis lis 
biigs dah jiul. Nyac eis lis nyimp nouc aol yangh mangc." 5 Sax Mux Eev 
baov: "Maenl naih Xus daengh wangc maoh xeenx jah jangs nyenc dav 
yaoc, miac yaoc xeengt singh." Begs singk wah: "Jangs. Xus jangs weex 
dav." 6 Sax Mux Eev yuh wah: "Jangs Xus xeenx Moc Xih daengh Yal 
Lunc. Jangs maoh daiv ongs bux xaop dah Aih Jic ugs map. 7 Xaop xic 
naih jenc nyaoh geel naih qingk lail. Yaoc nyaoh dav nas Kus lebc xaop 
nyenh lail, maenv sil saengc nyungl Kus yuih xaop daengh ongs bux xaop 
weex dah jah. 8 "Daengc yanc nyenc Yal Gol nyaoh Aih Jic jouc Kus juv 
xic jah, Xus paik Moc Xih daengh Yal Lunc daiv ongs bux xaop ugs Aih 
Jic, yenx map touk dih wangp naih. 9 Danl sil juh maoh lamc Kus Wangc 
Menl juh maoh. Il naih, Kus hap saip Xih Xih Lah, nyenc douc gax xaip 


senl Xal Sox jah, heeup xuh juh maoh eengv saip nyenc Feih Liil Sil 
daengh wangc Moc Yah heeup xuh juh maoh. 10 Juh maoh suh soh laox 
sint Aus wah: "Jiul lis soix yangx, yenl yuih jiul liic nyac bail, bonc buih 
bux sac Bah Lil daengh Yal Sih Tah Luc. Danl sil nuv baov nyac juv jiul 
todt miac nyenc saengl, jiul suh map bonc buih laot nyac!" 11 Kus suh 
paik Yeeh Lul Bah Lil, Bix Danl (Bah Lah), Yeeh Fuc Tap daengh yaoc, 
Sax Mux Eev, map juv xaop todt miac yac mangv nyenc saengl. Jav xaop 
hap nyaoh lis taik bungc. 12 Dani sil kaop nuv Nac Xac, wange Yal Menc, 
map dos xaop xic jah, xaop suh doiv yaoc wah: "Jiul bens yuv lis wangc 
map gonx jiul," laengx sonk Kus Wangc Menl xaop jangs wange xaop. 

13 Xic naih, wangc xaop xeenx jah nyaoh naih. Xaop jouc lis wangc, Xus 
buh jiml mungx naih week wange. 14 Nuv baov xaop gaenp juiv Kus, 
bonc buih maoh, senk sungp maoh, buh eis eeuv maenv maoh xais xaop 
week; nuv baov xaop daengh wange gonx xaop jah enl Kus Wangc Menl 
xaop - laengx jangs lail! 15 Danl sil nuv baov xaop eis senk sungp Xus, 
eeuy maenv maoh xais xaop weex, miac maoh yuv dos xaop, xongs xic 
unv dos ongs bux xaop laot yangh. 16 Xic naih xaop jenc lail, naengc Xus 
nyaoh dav nas xaop weex jagc sil mags naih! 17 Naih eis jangs xic xup 
oux megx il? Yaoc yuv sint Kus maenl naih ungt bias dogl bienl. Xaop suh 
lis wox, sil xaop jouc lis wangc jah nyaoh Xus naengc map jangs nup 
yangh pak." 18 Il naih, Sax Mux Eev sint Kus, Kus maenl jah ungt bias 
dogl bienl. Jav begs singk ledp yaot Xus daengh Sax Mux Eev gungc. 

19 Begs singk ledp doiv Sax Mux Eev wah: "Jouc nyac yuih maenv nyenc 
nuc nyac yogc yuih Kus Wangc Menl, mieenx lis jiul douh gaemv! Yenl 
yuih xic naih jiul douv maenv soix mih dah mangv eengv gimp soix jouc 
lis wangc jah." 20 Sax Mux Eev xunp: "Xaop bix yaot. Laengx sonk xaop 
week dah maerv sil pak jah, naih xaop bix eengv liic Kus bail, gobs yuv 
daengc semp bonc buih maoh. 21 Bix xonv bail baiv maenv bux sac eis lis 
yongh. Juh maoh doiv xaop eis lis mangc lail, buh juv eis lis xaop. Juh 
maoh eis lis mangc yongh! 22 Xus haengt xeenx xaop weex begs singk 
dos maoh. Yenl yuih guanl mags maoh, eis baenv begs singk maoh. 

23 Wah touk yaoc, yaoc bens yuv eis sav nyimp xaop yogc yuih, mieenx 
lis dagl soix Kus. Yaoc buh bens yuv eeus xaop maenv lail maenv saengc. 


24 Gobs yuv xaop yaot Wangc Menl, laox zedc daengc semp bonc buih 
maoh. Xangk touk maoh nyimp xaop week dah maerv sil mags jah. 

25 Danl sil nuv baov xaop bens eengv week pak, jav xaop daengh wange 
xaop ledp yuv douh gaemv." 


13 
Nyimp nyenc Feih Lul Sil daengl dos 


1 Saol Loc lis samp xebc nyinc xic jah, git week wange, nyaoh Yix Seec 
Lieec gonx lis siik xebc nyih nyinc. 2 Saol Loc dah nyenc Yix Seec Lieec 
xeenx lis samp sinp nyenc week bienl max, douv nyenc mih ags mungx ags 
xonv bail yanc. Yac sinp nyenc nyimp Saol Loc nyaoh Miil Mah daengh 
jenc jih Boh Teec Luis. Il sinp nyenc nyimp lagx maoh Yoh Nac Danh bail 
Jih Biv Yav, dih wangp Bienl Yax Mim. 3 Lis il maenl, Yoh Nac Danh 
heeup nyenc Feih Liil Sil nyaoh Jah Bah week dingc jah, nyenc Feih Lul 
Sil lis gingk jagc sil naih. Saol Loc suh xais nyenc nyaoh daengc dih 
wangp jah xuip baol, xais nyenc Xih Boc Laic ledp lis gingk. 4 Jav begs 
singk Yix Seec Lieec ledp lis gingk wah Saol Loc heeup nyenc Feih Liil 
Sil, buh gingk wah nyenc Feih Liil Sil saengl nyenc Yix Seec Lieec gunge. 
Il naih, nyenc Yix Seec Lieec douh sint map Jic Jax nyimp Saol Loc 
daengl juml. 5 Nyenc Feih Lul Sil juml map nyimp nyenc Yi Seec Lieec 
daengl heeup. Juh maoh lis samp smp av ceeh daengl heeup, liogc sinp 
bienl max deic ceeh, naengl lis bien] max gamt, gunge xongs Keep geel 
heit laot yangh! Juh maoh gak Miil Mah bail week dingc, nyaoh Beec Yal 
Wenp mangv dongl. 6 Nyenc Yix Seec Lieec nuv ugs yangh eis lail 
nyaengc gingk yaot, suh lebl nyaoh longh jenc, Irungh meix, liungh bial, 
aox haop xih aox menv. 7 Lis maenv nyenc dadl dah nyal Yoh Dani, 
laengh touk dih wangp Jah Deec daengh Jih Lieel. Saol Loc Iruuc nyaoh 
Jic Jax, maenv bienl max nyimp maoh jah ledp yaot danc lieeux. 


Saol Loc douh guav 


8 Saol Loc anl Sax Mux Eev wah dah gas sedp maen! yangx, jav Sax Mux 


Eev buh naengl mix touk Jic Jax map. Maenv bienl max Saol Loc jah git 
dangv dangv liic maoh bail. 9 Il naih, Saol Loc baov: "Deic liix xangh siul 
yongc daengh liix xangh taik biingc touk yaoc map." Maoh suh ags sung 
hiz xangh siul yongc. 10 Liix xangh naih maoh gobs sung wenp, Sax Mux 
Eev touk map yangx. Saol Loc suh ugs bail doiv maoh haemk lail. 11 Sax 
Mux Eev haemk: "Nyac week mange yangx?" Saol Loc xunp: "Yaoc nuv 
nyenc ledp liic yaoc bail, nyac eis anl xic nyac wah dah map touk, nyenc 
Feih Liil Sil buh juml nyaoh Miil Mah, 12 jav yaoc aox longc xangk: 
'Nyenc Feih Liil Sil beenh lail map touk Jic Jax heeup yaoc, yaoc naengl 
mix jouc Xus bangh yaoc!' Xah il naih, yaoc hap wangc yah deic liix 
xangh siul yongc sunx bail." 13 Sax Mux Eev wah: "Nyac week sil jah ees 
gungc! Nyac eis anl Xus Wangc Menl nyac baov jah bail weex. Nuv baov 
nyac senk baov yangx, Kus suh yuv nyaoh Yix Seec Lieec aol nyac week 
wangc touk jaengl yais. 14 Xic naih nyac weex wangc eis jaengl yangx. 
Xus semh lis mungx nyenc hoc sais Xus yangx, aol nyenc naih weex 
wange dos begs singk maoh, yenl yuih nyac eis senk Kus baov." 


Bienl max Yix Seec Lieec eis lis xangp miax 


15 Sax Mux Eev suh liic Jic Jax bail. Naengl gal begs singk dongc Saol 
Loc bail nyimp bienl max daengl juml. Oil maoh dah Jic Jax bail Jih Bix 
Yal, dih wangp Bienl Yax Miinx. Saol Loc yeih maenv nyenc naengl 
nyimp maoh jah, gobs lis liogc begs nyenc gak luih. 16 Saol Loc daengh 
lagx maoh Yoh Nac Danh eengv maenv nyenc nyimp juh maoh jah nyaoh 
Jih Bix Yal, dih wangp Bienl Yax Miinx; nyenc Feih Liil Sil jiml dingc 
nyaoh Miil Mah. 17 Bienl max Feih Liil Sil pieek week samp bangl dah 
doiv lis dingc ugs bail. Bangl jih edl wenp Ol Fuc Lah, dih wangp Xuh 
Yal. 18 Bangl jih nyih wenp Boc Hoc Lunc. Bangl jih samp wenp biinl 
saoc jenc Xix Boh Yinh, nyaoh dav nas jene jih wangp. 19 Xic jah daengc 
dih wangp Yix Seec Lieec eis lis 1] mungx sangh dunv kuedp, yenl yuih 
nyenc Feih Liil Sil wah: "Yaot xic nyenc Xih Boc Laix dunv miax dunv 
xangp!" 20 Il naih, begs singk Yix Seec Lieec baenc keip, qidt, guanl xih 
lume xic jah, ledp douh touk nyenc Feih Liil Sil jah bail baenc. 21 Baenc 


keip baene qidt douh eip yac liangx nyaenc, baene gaix baene guanl xih 
xaok qah douh eip laot liangx nyaenc. 22 Il naih, touk maenl daengl heeup, 
douv Saol Loc daengh Yoh Nac Danh dah mangv, nyenc Yix Seec Lieec 
eis lis il mungx lis xangp miax. 23 Wah touk nyenc Feih Liil Sil, juh maoh 
paik bangl bienl max bail dih wangp Miil Mah bage bags kuenp sogl. 


14 
Yoh Nac Danh heeup xuh nyenc Feih Lul Sil 


1 Lis il maen! Yoh Nac Danh, lagx Saol Loc, doiv mungx lagx liix nyimp 
maoh deic yangh xonh daengl heeup jah wah: "Map, daol dah touk doiv 
nyenc Feih Lul Sil bage (mai2fu4) nyaoh mangv jav jah bail." Maoh daov 
eis lebc bux maoh. 2 Saol Loc week dingc nyaoh dees melk sic lioux, 
nyaoh geel bin! Jih Bix Yal, dih wangp Mix Jih Lunc. Nyenc nyimp 
maoh jah lis liogc begs mungx. 3 Aox maenv nyenc naih lis mungx sangh 
sung guanl Yal Xih Yal, daens ugs yiv foc deex. Maoh jangs lagx Yal Xih 
Tup. Yal Xih Tup jangs jaix nongx Yix Jah Boc yuh jangs lagx Feih Nyic 
Hah, buh jangs lagx kuanp Yix Luh. Xic jav, Yix Luh nyaoh Xil Loc 
week sangh sung dos Kus. Yoh Nac Danh Inc doiv lis dingc nyenc Yix 
Seec Lieec bail, eep ledp eis wox. 4 Yoh Nac Danh douh dah bags kuenp 
sogl hap touk dingc nyenc Feih Liil Sil jah lis. Bags kuenp yac mangv lis 
yac nadi boul jenc sagl, il boul guanl Boh Xeeh, boul guanl Kih Nyic. 5 Il 
boul wenp mangv bagl, dih wangp Miil Mah, il boul wenp namc, dih 
wangp Jah Bah. 6 Yoh Nac Danh doiv lagx liix deic yangh xonh jah wah: 
"Daol dah bail, touk doiv lis dingc maenv bienl max mix week liix ads jah 
bail. Yaot xic Kus bangh daol. Eis heenk lis nyenc gunge xih nyenc yuns, 
eis lis mangc dangs lis Xus juv." 7 Mungx deic yangh xonh jah xunp: "Anl 
meix xangk nyac bail week bah! Eis heenk nyac week mange, yaoc buh 
daengc sais nyimp nyac weex." 8 Yoh Nac Danh wah: "Jav map bah! 
Daol dah bail, sap maenv nyenc mangv jav nuv daol. 9 Nuv baov juh 
maoh doiv daol wah: 'Xaop bix neip. Gas jiul touk geel xaop jah map,' jav 
daol suh bix neip, bix qak touk doiv jav bail. 10 Nuv baov juh maoh 


[daov] wah: 'Kaop touk geel jiul naih map,' jav daol suh gak bail, yeni yuih 
sungp naih suh jangs meel Kus yuv deic juh maoh jaoh nyaoh aox miac 
daol." 11 Jav yac maoh suh saip bienl max Feih Liil Sil nuv juh maoh. 
Nyenc Feih Liil Sil heemx: "Nuv ah! Nyenc Xih Boc Laic lebl nyaoh 
longh jah bac ugs map yangx!" 12 Nyenc bage geel jah doiv Yoh Nac 
Danh daengh nyenc deic yangh xonh heemx: "Xaop gak naih map, jtul lis 
jage sil eeus xaop!" Il naih, Yoh Nac Danh doiv nyenc deic yangh xonh 
wah: "Nyac enl lenc yaoc, daol bac qak bail. Xus aol juh maoh jaoh laos 
miac nyenc Yix Seec Lieec yangx!" 13 Yoh Nac Danh suh bac gak bail, 
mungx deic yangh xonh buh enl lenc. Yoh Nac Danh heeup baengl nyenc 
Feih Liil Sil, mungx deic yangh xonh buh enl nyaoh mangv lenc sat. 

14 Nyaoh jih edl daov daengl heeup, Yoh Nac Danh daengh mungx deic 
yangh xonh nyaoh aox siik xebc dengc dih wul dees, sat bail nyih xebc 
mungx nyenc qak luih. 15 Bienl max Feih Liil Sil suh ledp qingk yaot 
nangs lonh lieeux - maenv nyaoh aox dingc, nyaoh yav eengv maenv bage 
nyaoh jah daengh maenv ugs bail daengl heeup jah. Eev xic jah dees dih 
buh naenv map. Jangs Wangc Menl aol juh maoh qingk yaot nangs weex 
naih. 


Nyenc Yix Seec Lieec dos xuh nyenc Feih Liil Sil 


16 Nyaoh Jih Biv Yav, dih wangp Bienl Yax Miinx, bienl max Saol Loc 
weex nyenc xut naengc jah lis nuv bienl max Feih Liil Sil ledp dah siik 
mangv siup sank lieeux. 17 Saol Loc suh doiv begs singk nyimp maoh jah 
wah: "Xaop deic bienl max juml map, nuv aox daol naih lis nouc ugs bail 
yang." Jav oil maoh daengl juml xih wox lis Yoh Nac Danh daengh 
mungx nyimp maoh deic yangh xonh daengl heeup jah eis nyaoh yangx. 
18 Saol Loc doiv Yal Xih Yal wah: "Nyac aol longx yot map, haemk Xus 
sil naih!" (Xic jah longx yot nyaoh dav nas nyenc Yix Seec Lieec.) 19 Saol 
Loc eev doiv sangh sung wah xic jah, soh lonh nyaoh dingc Feih Liil Sil 
jah il weex il laox. Il naih, Saol Loc doiv sangh sunx wah: "Sav unv bah! 
Eis hoik yangx!" 20 Saol Loc nyimp nyenc maoh suh daengl juml, touk 
doiv daengl heeup bail. Juh maoh nuv nyenc Feih Liil Sil ledp ags daengl 


sat nyaol nyens lieeux. 21 Maenv nyenc Xih Boc Laic xic unv nyimp nyenc 
Feih Liil Sil daengl sabx, gaeng nyaoh dingc jah, xic naih xonv map bangh 
nyenc Yix Seec Lieec nyimp Saol Loc daengh Yoh Nac Danh. 22 Maenv 
nyenc Yix Seec Lieec lebl nyaoh jenc wangp Yix Fax Lieenc jah, lis qingk 
wah nyenc Feih Luil Sil laengh, suh ugs map laeml juh maoh. 23 II naih, 
maenl jah Kus juv nyenc Yix Seec Lieec. Juh maoh heeup nyenc Feih Liil 
Sil hap weex touk dih wangp Beec Yal Wenp. 


Bux liix, Yoh Nac Danh eis wox 


24 Maenl jah, bienl max Yix Seec Lieec jil kuip deil hut gunge, yenl yuih 
Saol Loc xais juh maoh ledp luk wah: "Maenl naih mix touk nyaemv, 
nyimp nyenc saengl daengl dos mix wenp, nouc jil yangh xonh suh douh 
Wangc Men! wedt." Xah il naih, daengc maenl jah eis lis il mungx bienl 
max ams jil yangh mange. 25 Juh maoh ledp laos aox das meik bail, aox 
jah lis dangc medc nyaoh dees dih. 26 Juh maoh nuv lis dangc medc liuuh 
ugs map, danl sil eis lis il mungx ams songk miac bail yebc laos ebl, yenl 
yuih oil maoh yaot maenv sungp liix dah jah. 27 Yoh Nac Danh daov eis 
lis qingk wah bux maoh xais bienl max liix. Il naih, Yoh Nac Danh suh 
duh gonv maoh laos dous medc dangc bail, aol miac yebc laos ebl. Jil 
wenp, maoh qingk lis legc yangx. 28 Jav lis il mungx bienl max suh lebc 
maoh: "Bux nyac maenl naih yadc bienl max map liix: 'Maenl naih nouc jil 
mangc suh douh Wangc Menl wedt!' Yenl yuih il naih, jiul ledp qingk deil 
wenk gungc." 29 Yoh Nac Danh xunp: "Bux yaoc aol daol ledp jil kuip. 
Xaop nuv, yaoc jil jeengx dangc medc naih suh qingk lail nyaoh gunge 
yangx. 30 Nuv baov maenl naih daol jil lis maenv yangh xonh dah nyenc 
saengl xeengl lis map jah, jav sat deil nyenc Feih Liil Sil eis jangs eengv 
gungc il!?" 31 Maenl jah, nyenc Yix Seec Lieec laeml sat nyenc Feih Liil 
Sil dah Miil Mah hap weex touk Yal Yax Lunc, il weex il qingk deil 
wenk. 32 Nyaemv jah, juh maoh ganx touk geel yangh xonh xeengl map 
jah, aol liees miinc, senc daengh lagx senc map laengx sat, jil nanx sabx 
padt bail. 33 Lis nyenc map lebe Saol Loc wah: "Nuv ah! Begs singk jil 
nanx sabx padt, dagl soix Xus yangx." Saol Loc xunp: "Xaop weex pak 


yangx. Laengx semh bial laok liaop touk geel naih map." 34 Saol Loc yuh 
wah: "Xaop sank laos begs singk bail, lebc juh maoh: 'Ags mungx ags 
yidx senc daengh liees miinc touk geel yaoc naih map, sat jil bail. Bix jil 
maenv nang sabx padt jah, dagl soix Xus." Il naih, nyaemv jah begs singk 
ledp yidx senc map nyaoh jah sat. 35 Jav Saol Loc suh yuih Kus jiml il 
jagc sagx daengc. Daov naih jangs daov jih edl maoh il naih weex. 

36 Saol Loc suh wah: "Daol janl naih bail laeml nyenc Feih Lul Sil xeengl 
yangh xonh juh maoh, hap weex touk guangl menl. Daol eis saip juh maoh 
lis il mungx nyenc soh." Maenv nyenc maoh xunp: "Nyac naengc il nup 
lail, daol suh il jah weex." Sangh sunx daov wah: "Daol haemk Wangc 
Menl unv." 37 Il naih, Saol Loc haemk Wangc Menl: "Yaoc bail laeml 
nyenc Feih Lul Sil xih eis? Nyac deic oil maoh jaoh nyaoh aox miac nyenc 
Yi Seec Lieec il?" Maenl jah, Wangc Menl daov eis xunp maoh. 38 Xah 
il naih, Saol Loc wah: "Nyenc douc bienl max, ledp map geel naih bah! 
Daol xac naengc maenl naih lis soix mange yangx. 39 Yaoc aol guanl Kus, 
Mungx juv nyenc Yix Seec Lieec jah, map liix, nyenc lis soix jah bens 
douh deil, eis heenk maoh jangs lagx yaoc, Yoh Nac Danh!" Dani sil bien] 
max eis lis il mungx xunp. 40 Saol Loc suh doiv nyenc Yix Seec Lieec 
wah: "Xaop jenc nyaoh geel jah. Yaoc daengh lagx yaoc, Yoh Nac Danh, 
jenc nyaoh geel naih." Maenv nyenc jah xunp Saol Loc: "Nyac baov il nup 
lail, suh il jah week bah." 41 Saol Loc suh yogc yuih: "Kus, Wangc Menl 
Yix Seec Lieec ah! Jouc nyac lebe yaoc nouc lis soix, nouc eis lis so1x. 
Soix jangs soix yaoc daengh Yoh Nac Danh xih soix eep nyaoh naih 
lieel?" Jav juh maoh suh sabp jouh, laengx ugs Yoh Nac Danh daengh 
Saol Loc, begs singk eis lis soix mange. 42 Saol Loc suh wah: "Xaop 
eengv map sabp jouh, nuv jangs yaoc xih lagx yaoc Yoh Nac Danh." Jav 
laengx sabp ugs Yoh Nac Danh map. 43 Saol Loc suh doiv Yoh Nac 
Danh wah: "Lebc yaoc nyac weex sil mangc." Il naih, Yoh Nac Danh lebc 
maoh: "Yaoc gobs aol jiuc gonv yaoc yebc laos dangc medc bail gingk. 
Xic naih yaoc laengx dogl deil il?" 44 Saol Loc wah: "Jangs! Nyac bens 
douh deil! Nuv baov nyac eis douh sat deil, haengt Wangc Menl heeup 
yaoc deil!" 45 Begs singk doiv Saol Loc wah: "Yoh Nac Danh mungx 
maenl naih juv begs singk Yix Seec Lieec nyaengc douh deil 11? Nyaengc 


week eis lis! Jiul xiv Kus Bens Nyaoh map liix, Yoh Nac Danh il jiuc 
biaeml gaos buh eis dogl dih, yenl yuih maenl naih Xus bangh maoh weex 
sil mags naih." Jav begs singk juv Yoh Nac Danh, maoh eis douh deil 
yangx. 46 Saol Loc suh eis bail laeml nyenc Feih Liil Sil hap, nyenc Feih 
Lul Sil buh xonv dih wangp bens bail yangx. 


Saol Loc dos xuh eep 


47 Saol Loc nyaoh Yix Seec Lieec wenp wange yangx, heeup nyenc 
saengl yac mangv: nyenc Moc Yah, nyenc Yal Menc, nyenc Yix Dongh, 
maenv wange Sox Bah daengh nyenc Feih Liil Sil. Maoh eis heenk wenp 
nup bail, ledp dos xuh eep. 48 Saol Loc bov mags heeup, daiv bienl max 
heeup xuh nyenc Yal Max Liix, juv nyenc Yix Seec Lieec todt miac nyenc 
xeengl yangh xonh juh maoh dah jah. 49 Lagx banl Saol Loc jangs Yoh 
Nac Danh, Yil Xih Wic daengh Maih Jih Xuh Yal. Lagx miegs mags 
maoh guanl Miix Lax, beix uns guanl Miix Jax. 50 Maix Saol Loc guanl 
Yal Xih Nonx, jangs lagx miegs Yal Xih Max Sih. Nyenc top gax xaip 
Saol Loc guanl Yah Nic Eev, jangs lagx Nic Eev. Nic Eev jangs ov Saol 
Loc. 51 Bux Saol Loc, Jih Xil, daengh bux Yah Nic Eev, Nic Eev ledp 
jangs lagx Yal Bieec. 52 Saol Loc il saemh, bens daiv nyenc Yix Seec 
Lieec nyimp nyenc Feih Liil Sil daengl dos nangs gungc. Il naih, Saol Loc 
nuv lagx liix ags xih bov mags xic jah, ledp aol map weex bienl max dos 
maoh. 


15 
Saol Loc week gaemv nyenc Yiv Mav Liic 


1 Lis il maen], Sax Mux Eev doiv Saol Loc wah: "Yaoc jangs nyenc Kus 
paik map aol yuc youv laos gaos nyac, jiml nyac week wange dos begs 
singk Yix Seec Lieec maoh. Jav, nyac qingk sungp Kus naih! 2 Kus 
Mungz Ags il naih wah: 'Yaoc yuv wedt nyenc Yal Max Liix, yenl yuih 
nyenc Yix Seec Lieec ugs Aih Jic map xic jah, nyenc Yal Max Lik heeup 
juh maoh. 3 Nyac xic naih bail heeup nyenc Yal Max Liix, aol begs hangc 


yangh xonh juh maoh week gaemv lieeux. Fis heenk bani miegs; lagx uns, 
lagx jil nyox, senc, liees miinc, loc toc, max; bix yuv liuuc, ledp sat 
leeux." 4 Il naih, Saol Loc sint bienl max map Tiic Lah Yenh daengl juml. 
Lis nyih xebc weenh bienl max dah Yix Seec Lieec map, naengl lis il 
weenh nyenc Yuc Dal. 5 Saol Loc daiv bienl max touk xingc guani Yal 
Max Liix, lebl nyaoh saoc jenc gas daengl heeup. 6 Maoh suh lebc nyenc 
Jih Nic: "Xaop liic dih wangp nyenc Yal Max Luk naih bail, mieenx lis 
yaoc deic zaop nyimp juh maoh ledp week gaemv lieeux. Yenl yuih nyenc 
Yix Seec Lieec dah Aih Jic ugs map xic jah, xaop suh doiv juh maoh lail." 
Il naih, nyenc Jih Nic dah nyenc Yal Max Liix bonc bail yangx. 7 Jav Saol 
Loc heeup nyenc Yal Max Liix, dah Hah Wic Lah hap weex touk Xuh 
Eev, nyaoh Aih Jic mangv dongl. 8 Maoh sabp lis Yal Jax, jangs wangc 
Yal Max Liix, sat lieeux begs singk maoh. 9 Dani sil Saol Loc daengh 
bienl max maoh eis sat Yav Jax. Juh maoh buh Iruuc maenv liees munc 
daengh senc zeil lail, lagx senc buic daengh lagi liees buic - yangh mangc 
lail buh ledp eis sat. Maenv lail jah juh maoh eis haengt week gaemv. Gal 
maenv eis jegc sinc eis lis legc jah juh maoh ledp sat lieeux. 


Kus eis yuv Saol Loc week wange 


10 Kus doiv Sax Mux Eev wah: 11 "Jiml Saol Loc week wange xic naih 
yaoc ids sais yangx, yenl yuih maoh dah yaoc xonh bail, eis anl sungp 
yaoc bail weex." Jav Sax Mux Eev nyaengc qingk eis lail sais gungc, 
daengc janl songk xenp yogc yuih Kus. 12 Hedp lenc Sax Mux Eev jenc 
saemp map, bail jinv Saol Loc. Lis nyenc lebc Sax Mux Eev: "Saol Loc 
touk Jah Mil bail yangx. Maoh nyaoh jah ags jiml jagc bial map nyenh 
bens, dah lenc xih touk Jic Jax bail." 13 Sax Mux Eev map touk geel Saol 
Loc xic jah, Saol Loc doiv maoh wah: "Haengt Xus pieek lail saip nyac! 
Yaoc anl Kus baov jah bail week yangx." 14 Sax Mux Eev daov xunp: 
"Jav kap yaoc qingk soh liees miinc, soh senc bani naih, jangs duc mange 
lieel?" 15 Saol Loc wah: "Bienl max dah nyenc Yal Max Liix daiv juh 
maoh map, eis sat maenv liees miinc, senc zeil lail jah, yenl yuih xangk aol 
weex liix xangh sung saip Kus Wangc Menl nyac. Naengl gal maenv mih 


jah, jiul ledp sat gaemv lieeux." 16 Saz Mux Eev doiv Saol Loc wah: "Sav 
ebl bah! Douv yaoc deic maenv sungp Kus nyaemv nyungl doiv yaoc wah 
jah lebc saip nyac." Saol Loc xunp: "Wah duc mangc?" 17 Sax Mux Eev 
wah: "Laengx sonk xic jav nyac ags gingk nyac jangs nyenc uns, nyac eis 
jangs wenp nyenc douc Yix Seec Lieec yangx il? Xus xais yaoc youv yuc 
laos gaos nyac, jiml nyac weex wangc dos Yix Seec Lieec. 18 Xus buh 
paik nyac week sil, wah: 'Bail week gaemv nyenc Yal Max Luk lis soix 
jah, dos juh maoh gaemv lieeux.' 19 Nyac mange eis senk sungp Kus 
baov? Mangc gang xeengl maerv eel jiv jah, week maerv sil nyaoh Kus 
naengc map jangs pak jah?" 20 Saol Loc eengv wah: "Yaoc nyaengc anl 
sungp Xus baov, weex maerv sil maoh paik yaoc weex jah. Yaoc deic 
nyenc Yal Max Liz ledp week gaemv lieeux, buh deic Yav Jax, wange 
juh maoh, xonv map. 21 Bienl max dah maenv eel jiv xeengl map jah 
xeenx maenv liees miinc, senc zeil lail, yuv nyaoh Jic Jax aol week liix 
xangh sung saip Kus Wangc Menl nyac." 22 Dani sil Sax Mux Eev xunp: 
"Aol Kus douh sais jangs mangc: maenv liix xangh siul yongc daengh liix 
xangh mih xih baov senk sungp maoh? Senk sungp ags dah sunx liix 
xangh, senk baov ags dah dagl liees miinc buic. 23 Xonv eeuv Kus nyimp 
sangh juis soix laot yangh, guas sais buh nyimp baiv bux sac soix laot 
yangh. Yenl yuih nyac eeuv sungp Kus yangx, Kus buh eeuv nyac weex 
wango." 


Saol Loc liingx soix 


24 Jav Saol Loc suh doiv Sax Mux Eev wah: "Yaoc lis soix yangx. Yaoc 
eis senk Kus baov buh eis ani nyac baov bail weex, yeni yuih yaoc yaot 
begs singk, hap ani juh maoh baov bail week. 25 Naih yaoc jouc nyac 
mieenv soix yaoc, nyimp yaoc dongc xonv bail, yaoc lail baiv Kus." 

26 Saz Mux Eev daov zunp: "Yaoc eis nyimp nyac dongc xonv bail! Nyac 
xonv eeuv sungp Kus, Kus buh xonv eeuv nyac weex wange dos Yix Seec 
Lieec!" 27 Sax Mux Eev xonv xenp baov bail xic jah, Saol Loc suh 
nyaeml dinl xanh maoh, dos duv xanh bail. 28 Jav Sax Mux Eev doiv 
maoh wah: "Xus maenl naih deic guagl Yix Seec Lieec dah nyac yags 


bail, aol dos mungx mih - mungx jah biix nyac lail. 29 Mungx Mungi 
Guanl Yix Seec Lieec jah bens eis wah dingv, buh eis biinv sais. Maoh 
nyimp nyenc menc eis laot yangh, bens eis biinv sais." 30 Saol Loc xunp: 
'"Yaoc lis soix yang. Dani sil jouc nyac saip nas dos yaoc nyaoh dav nas 
yangp laok daengh begs singk Yix Seec Lieec, nyimp yaoc donge xonv 
bail, yaoc lail baiv Kus Wangc Menl nyac." 31 Il naih, Sax Mux Eev hap 
nyimp Saol Loc dongc xonv bail, Saol Loc buh baiv Xus yangx. 


Sax Mux Eev sat Yav Jax 


32 Jav, Sax Mux Eev suh wah: "Deic Yav Jax, wange Yal Max Liz jah, 
touk geel yaoc map." Yav Jax suh nyaengc wangk semp map touk geel 
maoh, aox longc xangk: "Sil deil dah yangx, eis douh sat hap!" 33 Sax 
Mux Eev daov wah: "Nyac nup yangh sat lagx neix eep, lagx neix nyac 
buh jungh il naih douh sat." Jav Sax Mux Eev sat Yav Jax nyaoh Jic Jax 
dav nas Xus. 34 Dah lenc, Sax Mux Eev xonv bail Lah Max, Saol Loc 
xonv bail yane maoh, nyaoh Jih Bix Yal. 35 Sax Mux Eev eengv eis bail 
nuv Saol Loc, hap weex touk maenl deil, danl sil Sax Mux Eev yuih Saol 
Loc pak sais. Kus jiml Saol Loc week wange dos Yix Seec Lieec buh 
qingk ids sais. 


16 
Sax Mux Eev youv yuc laos gaos Dal Wil 


1 Lis il maenl, Kus doiv Sax Mux Eev wah: "Nyac yuih Saol Loc pak sais 
touk xic nup? Yaoc eis yuv maoh week wange dos Yix Seec Lieec yangx. 
Deic baol map xengc digs yuc, bail Boc Lil Henx. Yaoc paik nyac touk 
nyenc guanl Yeeh Xih jah bail, yen! yuih nyaoh aox oil lagx maoh yaoc 
xeenx il mungx weex wange." 2 Sax Mux Eev daov haemk: "Yaoc nup 
ams bail lieel? Saol Loc lis wox, suh sat yaoc." Xus wah: "Daiv duc seik 
senc nyimp nyac bail, wah: 'Yaoc map jangs deic liix xangh sunz saip 
Xus.' 3 Sint Yeeh Xih map jil nanx liix xangh jah. Yaoc ags wox lebc nyac 
nup yangh week. Yaoc lebc nyac mungx nyenc jah, nyac douh youv yuc 


laos gaos maoh." 4 Sax Mux Eev ani sungp Kus bail week. Maoh touk 
Boc Lil Henx xic jah, yangp laok aox seni ledp dane xut xut map sibs 
maoh, haemk: "Nyac jangs yuih taik bunge map xih eis?" 5 Sax Mux Eev 
xunp: "Jangs, yuih taik bunge map. Yaoc map sung liix xangh saip Kus. 
Xaop ags yuv xeengt singh, nyimp yaoc dongc map jil nang liix xangh 
naih." Sax Mux Eev bangh Yeeh Xih daengh lagx maoh week liix xeengt 
singh, sint oil maoh map jil nanx luk xangh jah. 6 Juh maoh map touk xic 
jah, Sax Mux Eev nuv Yix Luh Jax, aox longc xangk: "Mungx nyenc naih 
bens jangs mungx nyenc Kus xeenx map week wange jah." 7 Kus daov 
doiv Sax Mux Eev wah: "Bix naengc miinh moge maoh xih baov il nup 
pangp mags, yenl yuih yaoc eis xeenx maoh. Kus eis xongs nyenc naengc 
nyenc qaenp qat. Nyenc naengc miinh mogc, danl sil Kus naengc aox 
longc." 8 Yeeh Xih suh sint Yav Biiv Nac Dac dah dav nas Sax Mux Eev 
map. Sax Mux Eev daov wah: "Xus buh eis xeenx mungx naih." 9 Yeeh 
Xih suh sint Xah Max dah map, danl sil Sax Mux Eev wah: "Xus buh eis 
xeenx mungx naih." 10 Yeeh Xih sint sedp duc lagx maoh touk dav nas 
Sax Mux Eev map, danl sil Sax Mux Eev doiv maoh wah: "Juh maoh il 
mungx Kus buh eis xeenx." 11 Il naih, Sax Mux Eev haemk Yeeh Xih: 
"Dowv oil lagx naih dah mangv, nyac naengl lis lagx eis?" Yeeh Xih xunp: 
"Naengl lis bani zeil uns. Danl sil maoh nyaoh jenc sangx liees miinc." Sax 
Mux Eev wah: "Paik nyenc bail sint maoh map. Daol gas maoh map xih 
seik jil." 12 Il naih, Yeeh Xih paik nyenc bail daiv Dal Wil map. Minh 
mogc maoh bagx yak, gouv dal tingp singh (fine appearance), xenp seik 
xonc xuh. Kus suh wah: "Laengx jangs maoh. Jenc map youv yuc laos 
gaos maoh bah!" 13 Il naih, Sax Mux Eev deic baol yuc youv laos gaos 
Dal Wil, nyaoh dav nas jaix nongx maoh. Dah maenl jah qit, Guaenl Xus 
lis legc map touk xenp Dal Wil. Sax Mux Eev suh xonv bail Lah Max. 


Dal Wil bonc buih Saol Loc 


14 Jav Guaenl Xus liic Saol Loc yangx, lis juis yax dah Xus map nyaol 
nyens maoh. 15 Maenv nyenc nuc Saol Loc doiv maoh wah: "Naih lis juis 
yax dah Wangc Menl map nyaol nyens nyac. 16 Wangc ah! Douv jiul bail 


semh il mungx nyenc wox guegs bac. Touk xic juis yax dah Wangc Menl 
map nyaol nyens nyac jah, maoh guegs bac, nyac buh qingk lail nyaoh." 

17 Il naih, Saol Loc doiv juh maoh wah: "Lail. Kaop bail semh mungx 
guegs bac lail jah, daiv maoh touk geel yaoc map." 18 Lis mungx nyenc 
nuc xunp: "Yaoc nuv dah il mungx wok guegs bac lail. Maoh jangs lagz 
Yeeh Xih, nyenc Boc Lil Henx. Maoh jangs mungx bov mags, wox daengl 
heeup, lis ebl naengl, wenp nyenc miinh moge xonc xuh, Kus buh nyimp 
maoh gaenx nyaoh." 19 Saol Loc suh paik nyenc bail jinv Yeeh Xih wah: 
"Paik lagx banl nyac, Dal Wil, mungx sangx liees jah, touk geel yaoc 
map." 20 Il naih, Yeeh Xih xais Dal Wil touk Saol Loc bail. Maoh buh aol 
duc max aemv siic, il deih kuaot daengh duc lagx liees jenc dos Dal Wil 
sunx saip Saol Loc. 21 Dal Wil touk geel Saol Loc bail, bonc buih maoh. 
Saol Loc xogp maoh gunge. Dal Wil suh wenp mungx nyenc deic yangh 
xonh daengl heeup dos Saol Loc. 22 Saol Loc suh paik nyenc bail doiv 
Yeeh Xih wah: "Douv Dal Wil liuuc nyaoh naih bonc buih yaoc, yenl yuih 
maoh douh sais yaoc gungc." 23 Meiv daov juis dah Wangc Menl map 
nyaol nyens Saol Loc xic jah, Dal Wil suh guegs bac. Saol Loc suh qingk 
wangk biinh yangx, juis yax buh liic maoh bail. 


17 
Goh Liih Yal yuv nyimp nyenc Yix Seec Lieec daengl dos 


1 Nyenc Feih Liil Sil juml bienl max map daengl dos, nyaoh Soh Goh, dih 
wangp Yuc Dal. Juh maoh week dingc nyaoh Yix Fuc Dal Miinh, nyaoh 
dav Soh Goh daengh Yal Xih Jah. 2 Saol Loc nyimp nyenc Yix Seec 
Lieec daengl juml, week dingc nyaoh saoc jenc Yix Lah. Juh maoh nyaoh 
jah beec lail daengl beenh nyimp nyenc Feih Liil Sil daengl heeup. 

3 Nyenc Feih Liil Sil nyaoh jene naih, nyenc Yix Seec Lieec nyaoh jene 
jav, lis saoc jenc egs dav. 4 Goh Liih Yal, nyenc xingc Jah Teep, jangs 
bienl max Feih Liil Sil mungx zeil ags. Maoh dah dingc Feih Liil Sil ugs 
map jenc nyaoh dav nas nyenc Yix Seec Lieec. Maoh pangp lis jus xigc 
dah! 5 Gaos daens meeuh dongc, xenp daens ugs dongc il begs edl xebc 


siik jaenl. 6 Yac bal maoh aol dongc map dugs, sap uni jiuc xangp dongc. 
7 Dens xangp maoh mags xongs anh miinc, gaos xangp kuedp jah lis xebc 
siik jaenl. Lis mungx bienl max deic bangh daengs maoh gamt dah unv. 

8 Goh Luih Yal jene nyaoh geel jah doiv bienl max Yix Seec Lieec heemx: 
"Xaop week mangc map geel naih? Xaop week mange jangs beec map 
daengl heeup lieel? Yaoc jangs nyenc Feih Liil Sil, kaop gobs jangs week 
nuc dos Saol Loc! Xeenx il mungx ugs map nyimp yaoc daengl heeup bah! 
9 Nuv baov maoh ags, sat yaoc, jiul laengx weex nuc dos xaop. Nuv baov 
yaoc ags, sat maoh, xaop laengx weex nuc dos jiul! 10 Maenl naih yaoc 
doiv xaop bienl max Yix Seec Lieec map daengl dos! Xaop zeenz il 
mungx map nyimp yaoc daengl dos." 11 Saol Loc daengh nyenc Yix Seec 
Lieec gingk maenv sungp naih, ledp gingk dengv longc lieeux buh gingk 
yaot gungc. 


Dal Wil nyaoh doiv dingc nyenc Yix Seec Lieec 


12 Dal Wil jangs lagx Yeeh Xih. Yeeh Xih jangs nyenc Yix Fac Tat, 
nyaoh xingc Boc Lil Henx, dih wangp Yuc Dal. Saol Loc weex wangc xic 
jah, Yeeh Xih nyinc jih pangp yangx. Maoh lis beds banl. 13 Samp banl 
mags maoh enl Saol Loc bail heeup jangv. Bani mags guanl Yix Luh Jax, 
bani jih nyih guanl Yav Biv Nac Dac, bani jih samp guanl Xah Max. 

14 Dal Wil jangs bani zeil uns. Samp jaix maoh nyimp bienl max Saol Loc 
nyaoh week laot, 15 danl sil Dal Wil lis daems xic liic Saol Loc, xonv bail 
Boc Lil Henx bangh bux maoh songk liees miinc. 16 Lis suk xebc maenl 
jaengl, Goh Liih Yal hedp nyaemv bens ugs map nyaoh dav nas nyenc Yix 
Seec Lieec sint nyenc map nyimp maoh daengl dos. 17 Lis il maenl, Yeeh 
Xih doiv Dal Wil wah: "Nyac daiv nyih xebc jaenl oux mega xigs lail 
daengh xebc bangh siic, ganx bail dingc pieek oil jaix nyac. 18 Nyac 
eengv deic xebc bangh siic nyox jaoh dos mungx nyenc douc sinp bienl juh 
maoh. Naengc oil jaix nyac week nup yangh, dah juh maoh daiv lis sungp 
touk yaoc map saip yaoc wangk semp. 19 Samp jaix nyac nyimp Saol Loc 
daengh begs singk Yix Seec Lieec ledp nyaoh saoc jenc Yix Lah, nyimp 
nyenc Feih Lul Sil daengl heeup." 20 Hedp lenc jene saemp, Dal Wil deic 


liees miinc jaoh dos mungx sangx liees jah naengc, ani sungp bux maoh 
lebc jah deic maenv liix xangh bail. Maoh touk dingc bail xic jah, bienl 
max gobs ugs bail doiv daengl dos, aox jah bani soh daengl dos. 21 Nyenc 
Yix Seec Lieec daengh nyenc Feih Liil Sil ledp nas doiv nas, beec lail. 

22 Dal Wil jaoh maenv yangh xonh maoh dos nyenc gonx yangh xonh jah 
xut, bieeuv touk doiv daengl heeup jah bail, haemk oil jaix maoh lail. 

23 Maoh nyimp oil maoh wah sungp xic jah, Goh Liih Yal, mungx nyenc 
Feih Liil Sil zeil ags dah Jah Deec map jah, dah aox bienl max Feih Liil 
Sil ugs map, buh wah maenv sungp eis lail qingk maoh wah dah jah. Dal 
Wil ledp qingk yangx. 24 Bienl max Yix Seec Lieec il nuv mungx nyenc 
jah, suh ledp yaot buh laengh lieeux. 25 Nyenc Yix Seec Lieec daengl 
liangc wah: "Mungx nyenc naih bens ugs map, xaop nuv xih eis? Maoh 
maenl maenl ugs map wah sungp eis sonk nyenc Yix Seec Lieec. Nouc sat 
lis maoh, wangc pieek nouc yangh xonh gungc. Wangc buh aol lagx miegs 
wange weex maix saip maoh, naengl mieenv yanc bux maoh eip sinc 
hangc." 26 Dal Wil haemk maenv nyenc jenc mangv geel jah wah: "Nuv 
baov lis nyenc sat mungx nyenc Feih Liil Sil naih, kat meix pak nas nyenc 
Yix Seec Lieec bail, yuh lis mange pieek maoh lieel? Mungx Feih Liil Sil 
mix sibs liix ads naih jangs nouc? Maoh mangc ams doiv bienl max Wangc 
Menl Mungx Soh wah maenv sungp naih?" 27 Juh maoh yuh deic sungp 
juh maoh daengl liangc dah jah, lebc saip Dal Wil: "Maenv nyac gingk dah 
jah jangs douh: Nouc sat deil Goh Liih Yal nouc suh lis gungc pieek." 

28 Yix Liih Jax, jaix mags Dal Wil, qingk Dal Wil nyimp maenv nyenc 
naih wah xic jah, qingk yax dos Dal Wil gungc, doiv maoh wah: "Nyac 
map naih week duc mangc? Nyac aol mieengc duc liees miinc nyaoh jenc 
jah jaoh dos nouc sangx? Yaoc wox nyac il nup weex mags, sais nyac il 
nup pak! Nyac gobs map naih naengc eep daengl heeup!" 29 Dal Wil 
xunp: "Naih yaoc weex mangc yangx? Yaoc haemk bags sungp, buh weex 
eis lis 11?" 30 Dal Wil suh gonh xenp jungh haemk eep sil jah, eep jungh il 
jah xunp. 31 Lis nyenc gingk sungp Dal Wil wah jah, lebc Saol Loc yangx. 
Saol Loc suh paik nyenc bail sint Dal Wil map. 


Dal Wil sat Goh Liih Yal 


32 Dal Wil doiv Saol Loc wah: "Daol bix yuv yuih mungx nyenc Feih Liil 
Sil naih pak bov. Yaoc, nyenc nuc nyac, bail nyimp maoh dos." 33 Saol 
Loc xunp: "Week eis lis! Nyac nup yangh nyimp nyenc Feih Lul Sil naih 
dos lieel? Nyac naengl uns, maoh dah xic naengl liix bens jangs mungx 
bienl ags." 34 Dal Wil wah: "Wangc ah! Yaoc bangl bux yaoc sangx liees 
miinc. Lis memx xih meel map sabp liees bail xic jah, 35 yaoc laengx 
laeml maoh heeup maoh, dah ebl maoh juv liees map. Nuv baov memx 
xih meel gonh map dos yaoc, yaoc laengx nyaeml dees angx maoh, deic 
maoh heeup deil. 36 Yaoc lis heeup deil memx daengh meel dah, yah buh 
heeup lis deil mungx nyenc Feih Liil Sil mix sibs liix ads naih, yenl yuih 
maoh wah sungp eis sonk bienl max Wangc Menl Mungx Soh. 37 Kus 
mungx juv yaoc todt xeeus memx daengh meel, buh yuv juv yaoc todt 
miac mungx nyenc Feih Lul Sil naih!" Saol Loc hap doiv Dal Wil wah: 
"Lail! Nyac bail bah! Haengt Kus nyimp nyac gaeng nyaoh." 38 Saol Loc 
aol ugs daengl heeup maoh jah saip Dal Wil daens: ugs kuedp dos xenp, 
meeuh dongc dos gaos. 39 Dal Wil jagl miax Saol Loc songk lail nyaoh 
geel ugs kuedp jah, xangk gamt jeengx xik xik nuv, yen! yuih maoh daens 
maenv naih eis gueenv. Maoh doiv Saol Loc wah: "Yaoc daens maenv 
naih bail eis lis, yenl yuih yaoc eis gueenv." Il naih, maoh suh todt maenv 
jah luih map lieeux. 40 Dal Wil ags deic gonv maoh, yuh dah guis jebl 
ngoz nadi jinl liaenl lail lail, songk nyaoh aox deih nyenc sangx liees aemv 
jah. Dah lenc, deic jiuc angl beengv jinl, maoh suh qamt wenp nyenc Feih 
Lil Sil jah. 41 Goh Luh Yal doiv Dal Wil qamt map, nyenc bangl maoh 
deic daengs qamt dah unv, il map il jaenx. 42 Goh Liih Yal nuv Dal Wil 
tingp tut, suh naengc eis qit maoh, yenl yuih maoh nyinc jih naengl qat, nas 
naengl bagx yak, miinh mogc xonc xuh. 43 Maoh doiv Dal Wil wah: 
"Nyac deic jiuc gonv map week mangc? Nyac xangk yaoc jangs duc 
nguap il?" Jav maoh xiv guanl maenv xenc maoh guav Dal Wil, 44 wah: 
"Map naih bah! Yaoc yuv deic xenp nanx nyac baenv saip mogc daengh 
nyaenp jil!" 45 Dal Wil xunp nyenc Feih Liil Sil: "Nyac baengh miax, 
baengh xangp map heeup yaoc, danl sil yaoc baengh guanl Xus Mungx 
Ags jah map heeup nyac. Maoh jangs Wangc Menl bienl max Yix Seec 
Lieec, nyac buh wah sungp eis sonk maoh dah. 46 Maenl naih Xus yuv 


jaoh nyac nyaoh aox miac yaoc, yaoc buh yuv heeup kaemk nyac, dadl 
gaos nyac. Maenl naih yaoc yuv aol xenp xangh maenv bienl max Feih Liil 
Sil saip moge daengh nyaenp jil, aol daengc nyenc dees dih ledp yuv lis 
wox nyaoh Yix Seec Lieec lis Wangc Menl. 47 Maenv nyenc nyaoh naih 
daengl juml jah ledp yuv lis wox Kus juv begs singk maoh, eis yongh 
xangp, miax. Heeup jangv ags, xuip ledp songc Kus, maoh buh yuv deic 
xaop ledp jaoh nyaoh aox miac jiul." 48 Goh Luh Yal baov dah map 
heeup Dal Wil xic jah, Dal Wil ganx bieeuv touk dav nas maoh bail. 

49 Dal Wil songk miac laos deih aol nadi jinl ugs map, aol angl yiuc jinl, 
beengv laos aox biags nyenc Feih Liil Sil, nyenc jah laengx kaemk daengh 
dih yangx. 50 Il naih, Dal Wil gobs yongh jiuc angl daengh nadi jini suh 
ags dah nyenc Feih Lul Sil. Maoh eis yongh miax, buh heeup maoh 
kaemk, sat maoh. 51 Dal Wil bieeuv dah bail jene nyaoh geel xenp Goh 
Luh Yal. Maoh gaic miax Goh Luh Yal dah bagl ugs map, deic maoh sat 
bail, buh dadl duv gaos maoh. 


Nyenc Yix Seec Lieec laeml nyenc Feih Liil Sil 


Maenv nyenc Fetih Liil Sil nuv nyenc ags juh maoh deil yangx, suh ledp 
gonh xenp laengh lieeux. 52 Jav bienl max Yix Seec Lieec daengh bienl 
max Yuc Dal suh songk soh laok heemx, gang laeml nyenc Feih Luil Sil, 
hap week touk xingc Jah Teep daengh dol zingc Yix Goc Lunc. Dah Xah 
Lah Yinh ugs map daengc kuenp lis nyenc Feih Liil Sil douh sat, hap week 
touk Jah Teep daengh Yix Goc Lunc. 53 Nyenc Yix Seec Lieec laeml 
nyenc Feih Lul Sil xonv map xic jah, naengl xeengl maenv yangh xonh 
nyaoh dingc juh maoh. 54 (Dal Wil deic gaos Goh Liih Yal map touk 
Yeeh Lul Sax Lenc, deic maenv yangh xonh daengl heeup maoh songk 
nyaoh dingc bens.) 55 Saol Loc nuv Dal Wil ugs bail heeup nyenc Feih Liil 
Sil xic jah, suh haemk Yah Nic Eev, nyenc top gax xaip: "Yah Nic Eev 
ah! Lagx liix jah jangs lagx mungx nouc?" Yah Nic Eev xunp: "Wangc ah! 
Yaoc nyaengc eis wox!" 56 Wangc wah: "Nyac bail xac haemk lagx liix 
jah jangs lagx nouc!" 57 Eev Dal Wil sat deil Goh Liih Yal xonv map xic 
jah, Yah Nic Eev yeng maoh touk geel Saol Loc bail, Dal Wil naengl 


nyaeml gaos Goh Luh Yal. 58 Saol Loc haemk maoh: "Lagx luk ah! Nyac 
jangs lagx mungx nouc lieel?" Dal Wil xunp: "Yaoc jangs lagx Yeeh Xih, 
laengx jangs lagx nyenc nuc nyac. Maoh jangs nyenc Boc Lil Henx." 


18 
Saol Loc ids sais Dal Wil 


1 Dal Wil nyimp Saol Loc wah wenp yangx, Yoh Nac Danh, lagx Saol 
Loc, nyimp Dal Wil songk douh gungc. Yoh Nac Danh eiv Dal Wil xongs 
eiv mingh bens laot yangh. 2 Dah maenl jah qit, Saol Loc aol Dal Wil 
nyimp maoh, eis saip maoh xonv yanc bux maoh bail. 3 Yoh Nac Danh 
nyimp Dal Wil week yot, yenl yuih maoh eiv Dal Wil xongs eiv mingh 
bens laot yangh. 4 Yoh Nac Danh deic ugs xanh maoh daens jah todt saip 
Dal Wil, yuh deic ugs kuedp, miax nat daengh seel guis maoh jaoh dos 
Dal Wil. 5 Eis heenk Saol Loc paik Dal Wil week mange, maoh buh week 
lis lail. Il naih, Saol Loc suh aol maoh week nyenc douc bienl max, xais 
begs singk daengh nyenc geel bal Saol Loc ledp qingk douh sais. 6 Dal 
Wil sat deil mungx nyenc Feih Liil Sil jah, bienl max Yix Seec Lieec xonv 
map yanc, maenv nyenc miegs dah melik senl Yix Seec Lieec ugs map dos 
al week yeeh sibs Saol Loc wangc. Oil maoh dos al nyongc sais buh duih 
gungl guegs bac. 7 Juh maoh weex yeeh dos al il naih wah: "Saol Loc sat 
deil sinp sinp, Dal Wil sat deil weenh weenh." 8 Al naih dos Saol Loc 
nyaengc qingk yax gungc. Maoh eis maengx al naih, aox longc xangk: 
"Juh maoh aol weenh weenh dos Dal Wil, gobs aol sinp sinp dos yaoc. 
Gobs gal weex wangc naengl mix aol dos maoh!" 9 Dah xic jah qit, Saol 
Loc bens ids sais naengc Dal Wil. 10 Maenl lenc, lis juis yax dah Wangc 
Menl lis legc map touk xenp Saol Loc. Maoh nyaoh yanc deenh sungp 
deenh wah xongs nyenc ees laot yangh, Dal Wil anl maoh gueenv jah 
guegs bac. Saol Loc aox miac deic xangp. 11 Maoh daih yunv beengv 
xangp dah bail, aox longc xangk: "Yaoc deic Dal Wil mungv daengh kaik 
bail." Danl sil Dal Wil yac daov ledp weengh maoh. 12 Saol Loc qingk 
yaot Dal Wil, yenl yuih Xus liic Saol Loc nyimp Dal Wil gaenx nyaoh. 


13 Xah il naih, Saol Loc paik Dal Wil lic maoh bail, jiml Dal Wil week 
nyenc douc sinp bienl. Dal Wil daiv bienl max ugs bail daengl heeup. 

14 Dal Wil weex sil mangc buh wenp lail, yenl yuih Xus nyimp maoh 
gaenx nyaoh. 15 Saol Loc nuv Dal Wil nyaengc wox beenh luv, suh eengv 
gingk yaot maoh. 16 Dani sil begs singk Yix Seec Lieec daengh begs 
singk Yuc Dal ledp eiv Dal Wil, yenl yuih maoh wox daiv juh maoh ugs 
bail daengl heeup lail. 


Dal Wil wenp lagx saox dos wange 


17 Lis il maenl, Saol Loc doiv Dal Wil wah: "Lagx miegs mags yaoc Miix 
Lax nyaoh geel naih. Yaoc yuv eev maoh weex maix saip nyac, gobs yuv 
nyac lis bov mags bonc buih yaoc, heeup maenv jangv Kus jah." Yenl yuih 
Saol Loc aox longc xangk: "Yaoc eis ags songk miac haik maoh, yaml 
nyenc Feih Liil Sil map haik maoh!" 18 Dal Wil daov xunp Saol Loc: 
"Yaoc jangs nouc? Yanc yaoc xih dous bux yaoc nyaoh dav Yix Seec 
Lieec sonk duc mangc? Yaoc nup yangh pik week lagx saox dos wange 
lieel?" 19 Il naih, touk xic Miix Lax, lagx miegs Saol Loc, yuv eev bail 
Dal Wil, Saol Loc daov deic maoh eev weex maix dos Yal Deec Lieel, 
nyenc Mix Hoc Lah. 20 Jav Miix Jax, beix uns Saol Loc, eiv Dal Wil. Lis 
nyenc deic sil naih lebe Saol Loc xic jah, maoh qingk douh sais. 21 Maoh 
aox longc xangk: "Yaoc yuv deic Miix Jax saip Dal Wil, aol maoh map 
weex jiv jods yaoc, lail douv nyenc Feih Liil Sil map haik Dal Wil." Il 
naih, Saol Loc doiv Dal Wil wah: "Xic naih jangs daov jih nyih yaoc sint 
nyac weex lagx saox yaoc." 22 Saol Loc suh doiv nyenc geel bal maoh 
baov: "Xaop ags yuv liagc Iiagc doiv Dal Wil wah: 'Nyac douh sais 
wangc, nyenc geel bal maoh buh ledp xogp nyac. Xic naih nyac wenp lagx 
saox wangc." 23 Jav nyenc geel bal Saol Loc wah sungp naih saip Dal 
Wil qingk xic jah, Dal Wil xunp: "Kaop xangk wenp lagx saox wange 
jangs sil uns il? Yaoc jangs nyenc hut, nyenc guanl sic taemk." 24 Nyenc 
geel bal Saol Loc deic maenv sungp Dal Wil naih lebc saip Saol Loc qingk 
xic jah, 25 Saol Loc xunp: "Xaop doiv Dal Wil wah: 'Wangc eis yuv liix 
xangh mange. Gobs yuv il begs nadl bic lieit nyenc Feih Liil Sil, map beis 


m 


gaiv (revenge) nyenc saengl yangz."' Jagc jiv jods Saol Loc naih jangs yuv 
aol Dal Wil douh nyenc Feih Liil Sil sat bail. 26 Nyenc geel bal Saol Loc 
deic sungp naih lebc saip Dal Wil xic jah, Dal Wil qingk lail sais, yenl yuih 
maoh haengt weex lagx saox dos wangc. Il naih, naengl mix touk maenl 
meel maix jah, 27 Dal Wil daiv nyenc maoh ugs bail sat yac begs nyenc 
Feih Liil Sil. Maoh deic bic lieit juh maoh ledp daiv map jaoh saip wangc, 
yuv week lagx saox dos wange. Il naih, Saol Loc deic Miix Jax, lagx 
miegs maoh, weex maix saip Dal Wil. 28 Saol Loc wox Xus nyimp Dal 
Wil gaenx nyaoh, yuh wox Miix Jax, lagx miegs maoh, eiv Dal Wil, 

29 jav maoh naengl eengv yaot Dal Wil gungc, hap touk maenl deil bens 
aol Dal Wil week nyenc saengl dos maoh. 30 Maenv nyenc douc gax xaip 
Feih Liil Sil bens eis sav ugs map nyimp nyenc Yix Seec Lieec daengl dos. 
Meiv daov daengl dos Dal Wil beenh sil bens biix nyenc douc gax xaip 
mih Saol Loc jah beenh lis lail. Xah il naih, Dal Wil ugs guanl yangx. 


19 
Saol Loc xangk sat Dal Wil 


1 Xic naih, Saol Loc xais lagx maoh, Yoh Nac Danh, daengh nyenc geel 
bal maoh sat Dal Wil. Danl sil Yoh Nac Danh xogp Dal Wil gungc, 2 suh 
lebc maoh: "Bux yaoc Saol Loc daengv jiv sat nyac. Jav hedp mus nyac 
yuv xingl ngic, lebl nyaoh yav gas. 3 Yaoc ags ugs map nyimp bux touk 
yav nyac lebl jah. Yaoc nyimp maoh wah touk nyac, jiul wah mange yaoc 
seik lebc nyac." 4 Hedp lenc, Yoh Nac Danh doiv bux maoh Saol Loc 
wah touk Dal Wil, wah maenv sil lail. Maoh wah: "Wangc ah! Nyac bix 
doiv lagx nuc nyac Dal Wil week sil pak mangc. Eev map maoh eis weex 
sil mange doiv eis lis nyac. Maoh nyimp nyac weex maerv sil jah, ledp 
jangs doiv nyac lis lail gungc. 5 Xic jah maoh nabx mingh bens bail sat 
Goh Luh Yal, nyenc Feih Liil Sil jah. Kus bangl nyenc Yix Seec Lieec 
heeup xuh nyenc saengl, gungc gungc lis ags. Xic jah, nyac buh nuv 
yangx, nyaengc qingk xeengp sais. Dal Wil il naih lail, nyac mange yuv 
doiv maoh weex sil pak, eis lis biingv mangc sat maoh!" 6 Saol Loc qingk 


Yoh Nac Danh wah, suh liix: "Yaoc xiv guani Kus Mungz Soh map liix: 
yaoc eis sat Dal Wil." 7 Il naih, Yoh Nac Danh sint Dal Wil map, deic 
maenv sungp daengl baov jah ledp lebe maoh. Lenc maoh daiv Dal Wil 
touk geel Saol Loc bail, Dal Wil buh xongs dah unv bonc buih Saol Loc. 

8 Dah lenc, eengv ugs sil daengl heeup, Dal Wil buh bail nyimp nyenc Feih 
Lul Sil daengl heeup. Maoh songk xenp heeup juh maoh nangs gunge, dos 
juh maoh dah dav nas maoh laengh bail. 9 Dani sil lis il maenl, Saol Loc 
suiv nyaoh aox yane xic jah, aox miac deic xangp, lis juis yax dah Wangc 
Menl map touk xenp maoh. Eev Dal Wil guegs bac xic jah, 10 Saol Loc 
beengv xangp yuv mungv maoh daengh kaik bail. Dal Wil daov weengh 
xangp laengh bail, Saol Loc buh beengv xangp laos kaik. Nyaemv jah Dal 
Wil laengh todt yangx. 


Mix Jax juv Dal Wil 


11 Saol Loc suh paik maenv nyenc bail xut naengc yanc Dal Wil, hedp 
lenc sat maoh. Dani sil Miix Jax, maix Dal Wil, baov maoh: "Nuv nyaemv 
naih nyac laengh eis todt mimgh, hedp mus nyac bens douh sat." 12 Il naih, 
Mi Jax suh aol lamh jeeuv Dal Wil dah dol sings luih bail, Dal Wil suh 
Inc geel jah bail laengh todt yangx. 13 Miix Jax deic duc bux sac songk 
nyaoh xangc, deic biaeml liees songk nyaoh gaos bux sac jah weex bunl 
gaos, aol ugs xenp xal bux sac lail. 14 Maenv nyenc douh Saol Loc paik 
map sabp Dal Wil jah map yangx, Miix Jax wah: ""Maoh ids yangx." 

15 Saol Loc yuh paik juh maoh xonv bail yanc Dal Wil, baov: "Xaop deic 
maoh nyimp xangc weex laot jungl touk geel yaoc map, yaoc lail sat 
maoh." 16 Danl sil maenv nyenc douh paik jah laos bail, nyaoh wul xangc 
gobs lis duc bux sac, nyaoh geel gaos songk lis biaeml liees. 17 Saol Loc 
doiv Miix Jax wah: "Nyac mangc il naih dingv yaoc, songk nyenc saengl 
yaoc bail, saip maoh laengh todt lieel?" Miix Jax xunp: "Maoh doiv yaoc 
wah: 'Nyac songk yaoc bail. Nuv eis, yaoc sat nyac." 18 Dal Wil laengh 
todt yangx, bail Lah Max jinv Sax Mux Eev, deic Saol Loc doiv maoh 
weex maenv sil jah ledp lebc Sax Mux Eev. Jav maoh suh nyimp Sax 
Mux Eev bail senl Nac Yoh nyaoh. 19 Lis nyenc lebc Saol Loc: "Dal Wil 


nyaoh senl Nac Yoh, dih wangp Lah Max." 20 Il naih, Saol Loc paik 
maenv nyenc bail sabp Dal Wil. Dani sil juh maoh nuv Sax Mux Eev daiv 
il bangl sangh duh sungp Wangc Menl gaenz siic wah sungp Wangc Menl 
xic jah, Guaenl Wangc Menl map touk xenp maenv nyenc Saol Loc paik 
map jah, juh maoh buh ags wah sungp Wangc Menl map yangx. 21 Saol 
Loc gingk sil naih, yuh paik nyenc mih bail. Nyenc naih buh wah sungp 
Wangc Menl yangx. Jav Saol Loc daov jih samp paik nyenc bail, juh maoh 
buh jungh il naih. 22 Dah lenc, Saol Loc hap ags bail Lah Max, map touk 
meny laox nyaoh Xih Juc. Maoh haemk: "Sax Mux Eev daengh Dal Wil 
nyaoh nup?" Lis nyenc lebc maoh: "Yac eep nyaoh senl Nac Yoh, dih 
wangp Lah Max." 23 II naih, Saol Loc suh wenp Nac Yoh, Lah Max bail. 
Dani sil Guaenl Wangc Menl buh map touk xenp maoh, maoh suh mangv 
bail mangv wah sungp Wangc Menl, hap weex touk Nac Yoh. 24 Maoh 
todt ugs xenp das dus nyaoh dav nas Sax Mux Eev buh wah sungp Wangc 
Menl. Maoh das dus nunc nyaoh jah il maenl il jani. Il naih, lis sungp 
gueenv wah: 'Saol Loc buh jangs sangh duh sungp Wangc Menl il? 


20 
Yoh Nac Danh bangh Dal Wil 


1 Dal Wil suh dah Nac Yoh, dih wangp Lah Max, laengh map jinv Yoh 
Nac Danh, haemk maoh: "Yaoc week sil mange? Lis soix mange yangx? 
Yaoc nup yangh dagl soix bux nyac, aol maoh bens yuv sat yaoc lieel?" 
2 Yoh Nac Danh xunp: "Eis jangs week naih! Nyac bens eis douh sat! 
Nyac gingk! Bux yaoc week sil eis heenk mags uns, ledp saip yaoc WOK. 
Jagc sil naih maoh week mange yuv jings yaoc lieel? Eis lis week naih!" 
3 Dal Wil suh luk wah: "Bux nyac bens wox yaoc daengh nyac jangs 
biingc banx lail. Maoh aox longc xangk: 'Bix saip Yoh Nac Danh wox 
jage sil naih, mieenx lis maoh pak sais.' Yaoc xiv Kus Mungx Soh jah 
daengh mingh nyac map liix, yaoc liic deil gobs xap il jangs." 4 Yoh Nac 
Danh doiv Dal Wil wah: "Nyac yuv yaoc weex duc mangc, yaoc bens 
bangl nyac weex wenp." 5 Dal Wil xunp: "Nyac gingk! Maenl mus dah 


sigs xup edl. Yaoc dogl nyimp wange donge suiv siic banc jil oux. Dani 
sil, jouc nyac douv yaoc bail yav lebl, gas touk maenl nas jodx nyaemv. 

6 Nuv baov buz nyac haemk yaoc nyaoh geel nup, nyac suh wah: 'Dal Wil 
jouc yaoc douv maoh ganx xonv bail senl bens Boc Lil Henx yangx, yen] 
yuih daengc dous maoh sung liix xangh saip Kus, nyinc nyinc week il daov 
jah.' 7 Nuv baov maoh wah: 'Lai!!', nyenc nuc nyac suh taik biingc. Nuv 
baov maoh nyaengc gingk yax gunge, nyac suh lis wox maoh bens yuv sat 
yaoc. 8 Wah touk nyac, nyac aol aenl singc map daiv yaoc, nyenc nuc 
nyac, yenl yuih nyac nyimp yaoc nyaoh dav nas Xus weex yot dah. Nuv 
baov yaoc lis soix, nyac suh ags sat yaoc! Weex mangc deic yaoc jaoh dos 
bux nyac lieel?" 9 Yoh Nac Danh wah: "Bens eis lis sil naih! Nuv baov 
yaoc lis wox jeengx bux yaoc bens yuv sat nyac, yaoc eis wox map lebc 
nyac il?" 10 Dal Wil haemk: "Nuv baov bux nyac yax map, nouc yuv map 
lebc yaoc lieel?" 11 Yoh Nac Danh xunp: "Map. Daol touk yav bail." Il 
naih, yac eep suh weex laot touk jah bail. 12 Yoh Nac Danh suh doiv Dal 
Wil wah: "Haengt Kus, Wangc Menl Yix Seec Lieec, weex dav: touk 
maenl mus xih maenl nas nyaoh xic naih, yaoc bens yuv nyimp bux yaoc 
wah jagc sil naih! Nuv baov maoh doiv nyac lail yangx, yaoc yuv saip 
nyac wox. 13 Nuv baov bux yaoc bens uv xangk sat nyac, yaoc yuh eis 
lebc nyac, yuh eis douv nyac taik taik biingc biingc liic bail, haengt Kus sat 
yaoc. Haengt Xus nyimp nyac gaenx nyaoh, xongs maoh dah unv nyimp 
bux yaoc gaenx nyaoh laot yangh. 14 Yaoc naengl soh xic jah, jouc nyac 
laox xedc map eiv yaoc xongs Xus eiv laot yangh, aol yaoc eis douh sat. 
Nuv baov yaoc deil bail, 15 laengx sonk Xus dah dees dih xup lieeux 
mingh nyenc saengl nyac, nyac bens bix duv meix eiv nyac dah yane yaoc 
bail." 16 Il naih, Yoh Nac Danh nyimp Dal Wil weex yot, wah: "Haengt 
Xus aol nyenc saengl nyac weex gaemv lieeux." 17 Jav Yoh Nac Danh 
yuv Dal Wil eengv liix, bens eiv Yoh Nac Danh, yenl yuih Yoh Nac Danh 
eiv Dal Wil xongs eiv mingh bens laot yangh. 18 Yoh Nac Danh suh doiv 
Dal Wil wah: "Maenl mus jangs sigs xup edl. Daengv nyac nyaoh mih, eep 
yuv xangk touk nyac. 19 Maenl nas, jodx nyaemv xic jah, nyac touk doiv 
dah unv nyac lebl jah bail, nyaoh geel bial laox Yix Seeljah gas. 20 Yaoc 
yuv beengv samp nat touk geel bial jah, xongs beengv beec laot yangh. 


21 Yaoc suh paik lagx uns bail, wah: 'Bail, semh nat xonv map!' Nuv baov 
yaoc doiv maoh wah: 'Nuv ah! Nat nyaoh mangv lenc nyac naih, jebl xonv 
map," nyac suh map, yenl yuih yaoc xiv guani Kus Mungx Soh map liix, 
nyac lis taik biingc, eis lis mange yaot. 22 Nuv baov yaoc doiv lagx uns 
jah wah: 'Nuv ah! Nat nyaoh dav nas nyac,' nyac suh yuv liic bail, yen] 
yuih Kus paik nyac bail. 23 Maenl naih yac daol wah maerv sil jah, nyac 
nyenh lail: lis Kus nyaoh dav nas yac daol week dav, touk jaengl yais." 

24 Il naih, Dal Wil suh bail yav lebl. Touk maenl sigs xup edl, wange suiv 
map jil oux. 25 Wangc suiv nyaoh doiv geel kaik maoh bens suiv jah, doiv 
nas Yoh Nac Danh. Yah Nic Eev suiv nyaoh geel Saol Loc. Daengv Dal 
Wil eis lis nyenc suiv. 26 Maenl jah Saol Loc eis wah sungp mangc, yenl 
yuih maoh aox longc xangk: "Dal Wil deml sil aol maoh eis xeengt yangx, 
map dah sigs eis lis." 27 Dani sil touk maenl xup nyih, daengv Dal Wil 
naengl mix lis nyenc suiv. Saol Loc suh haemk lagx maoh Yoh Nac Danh: 
"Lagx Yeeh Xih maenl nyungl, maenl naih week mange eis map jil oux 
lieel?" 28 Yoh Nac Danh xunp: "Dal Wil songk xenp jouc yaoc douv 
maoh bail Boc Lil Henx. 29 Maoh wah: 'Douv yaoc bail, yenl yuih dous 
jiul sunx liix xangh saip Xus, jaix yaoc buh xais yaoc bail. Nuv yaoc nyaoh 
dav nas nyac deml lail, jouc nyac douv yaoc dah naih bail jinv jaix nongx 
yaoc.' Xah il naih, Dal Wil hap eis map suiv siic banc wange." 30 Saol 
Loc nyaengc qingk yax dos Yoh Nac Danh, guav maoh wah: "Nyac 
laengx xongs neix nyac ees laot yangh, eis lis mangc yongh! Yaoc wox 
nyac bangh lagx Yeeh Xih. Nyac daengh neix sangx nyac jah ags gaiv pak 
nas! 31 Nuv baov lagx Yeeh Xih naengl soh nyaoh dees dih, nyac nyimp 
guagl nyac bens nyaoh eis jaens. Nyac xic naih paik nyenc bail deic maoh 
touk geel yaoc map, yenl yuih maoh dogl deil!" 32 Yoh Nac Danh haemk 
bux maoh: "Maoh week mange dogl deil leel? Maoh week sil mange 
yangx?" 33 Saol Loc suh deic xangp beengv wenp Yoh Nac Danh, yuv sat 
maoh. Xah il naih, Yoh Nac Danh lis wox bux nyaengc yuv sat Dal Wil. 
34 Yoh Nac Danh liic siic banc bail, nyaengc qingk qik gungc. Nyaoh 
maenl xup nyih jah maoh buh eis jil oux, yenl yuih maoh qingk pak sais 
bux maoh doiv Dal Wil weex sil pak nas naih. 35 Hedp lenc, Yoh Nac 
Danh bail yav, anl maoh nyimp Dal Wil wah dah jah. Maoh yenx il lagx 


uns nyimp maoh bail. 36 Yoh Nac Danh doiv lagx uns wah: "Nyac bieeuv 
bail semh maenv nat yaoc yuv beengv bail jah." Lagx uns bieeuv bail xic 
jah, Yoh Nac Danh suh beengv nat piat dah unv maoh. 37 Lagx uns bail 
touk doiv nat Yoh Nac Danh dogl jah, Yoh Nac Danh suh heemx: "Nat 
eis jangs nyaoh dav nas nyac il?" 38 Maoh yuh heemx: "Hoik nyil! Hoik 
bail! Bix sav!" Lagx uns suh deic nat jebl map, xonv touk geel xus nyenc 
maoh. 39 (Lagx uns eis wox jangs yil sih mangc. Gobs lis Yoh Nac Danh 
daengh Dal Wil wox.) 40 Yoh Nac Danh suh jaoh nat dos lagx uns, doiv 
maoh wah: "Bail, deic nat xonv laos senl bah." 41 Lagx uns il bail, Dal 
Wil dah geel bial mangv namc jenc map, samp daov nyaoh dav nas Yoh 
Nac Danh bebc nas daengh dih. Yac eep suh daengl xudt nas, gaenx nees 
map. Dal Wil bus Yoh Nac Danh eengv nees gungc. 42 Yoh Nac Danh 
doiv Dal Wil wah: "Nyac taik biingc bail bah, yen! yuih yac daol xiv guanl 
Kus map liix dah week bingo banx, wah: 'Haengt Kus nyaoh dav nas yac 
daol buh nyaoh dav nas saemh lenc yac daol weex dav, hap weex touk 
jaengl yais." Dal Wil suh liic bail, Yoh Nac Danh buh xonv map senl 
yangx. 


2) 
Dal Wil jmv Yal Xih Mix Leec 


1 Dal Wil bail xingc Noc Boc, jinv sangh sung Yal Xih Mix Leec. Yal Xih 
Mix Leec nuv maoh xic jah laengx yaot danc xut, haemk: "Weex mangc 
laot nyac map? Mangc eis lis nyenc enl nyac map lieel?" 2 Dal Wil xunp: 
"Wangc lebc yaoc beenh jage sil, baov yaoc bix saip eep wox yaoc beenh 
sil mangc. Wah touk nyenc enl yaoc, yaoc lebc juh maoh ags nyaoh il doiv 
gas yaoc. 3 Xic naih, nyac lis mange jil eis? Pieek yaoc ngok bangh siic, 
xih baov mangc mih nyac semh lis jah." 4 Sangh sunx xunp Dal Wil: 
"Yaoc eis lis siic mih, gobs lis siic sung saip Kus dah jah. Laot maenv 
nyenc il maenl aox eis nyimp nyenc miegs nunc jah hap jil lis siic naih." 

5 Dal Wil xunp: "Xic mih jiul ugs bail beenh sil, bens eis nyimp nyenc 
miegs nunc. Jav naengl yuv wah sil mags maenl naih il?" 6 Il naih, sangh 


sung deic siic sung saip Kus dah pieek dos Dal Wil, yenl yuih nyaoh jah 
eis lis siic mih. Laot gal siic sinp naih, maenl jah gobs dah dav nas Kus 
wanh siic saos daiv ugs map. 7 Eev maenl jah, lis mungx nyenc nuc Saol 
Loc nyaoh jah, nyaoh dav nas Kus lis sil week. Maoh guani Doh Yil, jangs 
nyenc Yix Dongh, week nyenc gong nyenc sangx liees Saol Loc. 8 Dal 
Wil haemk Yal Xih Mix Leec: "Nyac lis xangp miax xih eis? Yaoc eis 
hoik deic miax yaoc xih yangh xonh daengl heeup mih map, yenl yuih sil 
wange naih gank gungc." 9 Sangh sung xunp: "Miax Goh Luh Yal, mungx 
nyenc Feih Lul Sil, nyac nyaoh saoc jenc Yix Lah sat jah, nyaoh naih. 
Miax jah aox miinc dugs lail nyaoh mangv lenc ugs yiv foc deex. Nuv 
baov nyac yuv, laengx deic maoh. Douv miax naih dah mangv, eengv eis 
lis yangh mange mih." Dal Wil wah: "Miax naih lail gunge, eis lis mange 
buk lis! Saip yaoc bah!" 


Dal Wil nyaoh Jah Teep uv weex nyenc ees 


10 Maenl jah Dal Wil dah Saol Loc laengh bail, touk Yax Jic wangc, 
nyaoh Jah Teep. 11 Danl sil maenv nyenc nuc Yax Jic doiv wangc wah: 
"Mungx naih eis jangs Dal Wil, wange Yix Seec Lieec il? Nyenc dos al 
week yeeh eis jangs xiv maoh wah: 'Saol Loc sat deil sinp sinp, Dal Wil 
sat deil weenh weenh' 11? 12 Dal Wil suh deic maenv sungp naih songk 
nyaoh aox longc, yuh nyaengc yaot Yax Jic, wange Jah Teep jah. 13 II 
naih, Dal Wil suh nyaoh dav nas oil maoh uv weex nyenc ees. Maoh xongs 
nyenc ees nyaoh dol xingc lonh xap lonh jadc, douv naemx ngueec yedc 
luih mudx bail. 14 Yax Jic doiv maenv nyenc nuc maoh wah: "Naengc 
mungx nyenc jah! Maoh jangs nyenc ees! Xaop mangc daiv maoh touk 
geel yaoc map lieel? 15 Dih wangp yaoc naih nyenc ees naengl mix kaemk 
gungc il? Kaop mangc naengl daiv mungx nyenc daov daov ngav ngav naih 
map dav nas yaoc? Mungx nyenc naih dogl laos yane yaoc il?" 

Dal Wil nyaoh longh Yal Dul Lanc 


1 Il naih, Dal Wil Inc Jah Teep, laengh touk longh Yal Dul Lanc bail. Oil 
jaix nongx daengh senp singc maoh lis wox xic jah, suh ledp touk jav bail 
nyimp maoh nyaoh. 2 Maenv nyenc douh biigs, nyenc xiut jangv daengh 
nyenc lis longc eis lail ledp bail nyimp maoh nyaoh. Jav Dal Wil wenp 
nyenc douc dos siik begs nyenc qak luih. 3 Dal Wil suh dah jah bail senl 
Max Sih Bah, dih wangp Moc Yah. Maoh doiv wangc Moc Yah wah: 
"Jouc nyac saip bux neix yaoc nyimp nyac nyaoh geel naih, gas yaoc wox 
Wangc Menl nup yangh bangh yaoc." 4 Il naih, Dal Wil nyaoh xaih bage 
nup jaengl, maoh buh douv bux neix nyimp wange Moc Yah nyaoh nup 
jaengl. 5 Lis il maenl, Jah Teec, sangh duh sungp Wangc Menl, doiv Dal 
Wil wah: "Bix nyaoh doiv naih hap. Xonv touk dih wangp Yuc Dal bail." 
Il naih, Dal Wil touk das meix Hah Lieel bail yangx. 6 Saol Loc lis qingk 
Dal Wil daengh nyenc maoh touk Yuc Dal map. Xic jah, wange suiv 
nyaoh dees meix liangs liouc, nyaoh jene Jih Bix Yal, miac deic xangp, 
buh lis oil nyenc geel bal jenc nyaoh yac mangv. 7 Saol Loc doiv oil maoh 
wah: "Nyenc Bienl Yax Miinx ah! Xaop lail lail qingk! Lagx Yeeh Xih 
yuv deic daeml yav daengh yanp ids pieek dos xaop melk il mungx il? 
Maoh yuv aol xaop week nyenc douc sinp bienl, begs bienl 11? 8 Jangs yenl 
yuih il naih xaop ledp map daengv jiv eis yuv yaoc week wange lieel? 
Lagx yaoc nyimp lagx Yeeh Xih daengl lix xic jah, eis lis il mungx lebo 
yaoc. Lagx yaoc xogt nyenc nuc yaoc Dal Wil daengv jiv map sat yaoc, 
aox xaop buh eis lis nyenc souc yaoc, lebc yaoc." 9 Xic jah Doh Yil, 
nyenc Yix Dongh, nyimp nyenc geel bal Saol Loc gaenx jenc nyaoh jah. 
Maoh suh wah: "Yaoc nyaoh Noc Boc nuv lagx Yeeh Xih map touk geel 
Yal Xih Mix Leec, lagx Yal Xih Tup. 10 Yal Xih Mix Leec yuih maoh 
haemk Xus. Maoh buh pieek ebl jil dos maoh, yuh deic miax Goh Liih 
Yal, nyenc Feih Liil Sil jah, saip maoh." 


Sangh sunx douh sat 


11 Saol Loc laengx paik nyenc bail sint Yal Kih Mix Leec, lagx Yal Xih 
Tup, sangh sunx jah map, nyimp daengc yanc bux maoh weex laot, nyenc 
nyaoh Noc Boc weex sangh sunx jah. Juh maoh suh ledp map touk geel 


wangc. 12 Saol Loc wah: "Lagx Yal Xih Tup ah! Nyac gingk lail!" Maoh 
xunp: "Wangc yaoc ah! Lis sil mange?" 13 Saol Loc doiv maoh wah: 
"Nyac week mange nyimp lagx Yeeh Xih daengv jiv haik yaoc? Nyac 
weex mange saip ebl jil daengh miax dos maoh, yuh yuih maoh haemk 
Wangc Menl? Nyac weex mangc dos soh xais maoh map haik yaoc, 
xongs maoh xic naih yuv week." 14 Yal Xih Mix Leec xunp: "Nyaoh aox 
nyenc nuc wangc, nouc bik lis Dal Wil doiv wange sais saengc lieel? 
Maoh jangs lagx saox nyac, yuh week nyenc douc nyenc xut nyac, nyaoh 
aox yanc nyac naengl jangs nyenc juiv! 15 Yaoc maenl jah yuih maoh 
haemk Wangc Menl jangs daov jih edl 11? Bens eis jangs! Haengt wangc 
bix aov yaoc, nyenc nuc nyac, daengh yanc buk yaoc, lis soix naih, yen] 
yuih haik nyac sil naih, yaoc jeengx eis wox." 16 Wangc wah: "Yal Xih 
Mix Leec ah! Nyac nyimp daengc yanc bux nyac ledp yuv douh deil!" 

17 Wangc suh doiv bien] max geel xenp wah: "Xaop deic sangh sunx Kus 
naih ledp sat bail, yenl yuih oil maoh nyimp Dal Wil. Juh maoh wox Dal 
Wil dah yaoc laengh bail, buh eis lebc yaoc." Danl sil nyenc geel bal Saol 
Loc eis haengt songk miac sat sangh sunx Xus. 18 Wangc suh doiv Doh 
Yil baov: "Nyac sat sangh sung naih bail bah!" Il naih, Doh Yil, nyenc Yix 
Dongh jah, sat sangh sunx yangx. Maenl jah maoh sat beds xebc ngox 
mungx nyenc daens ugs yiv foc deex anl yal siik. 19 Maoh buh bail Noc 
Boc, senl sangh sunx jah, sat bani miegs, lagx uns daengh lagx naengl jil 
nyok; eengv senc, max, liees, ledp sat lieeux. 20 Gobs lis laot Yal Biix Yal 
Tat, lagx Yal Xih Mix Leec, laengh todt, touk [geel] Dal Wil map. 21 Yal 
Buk Yal Tat deic sil Saol Loc sat sangh sunx Kus jah ledp lebc Dal Wil. 
22 Dal Wil suh doiv Yal Buk Yal Tat wah: "Maenl jav, yaoc nuv Doh Yil, 
nyenc Yix Dongh, nyaoh jah, buh wox maoh bens yuv lebc Saol Loc. 
Daengc yanc bux nyac douh haik deil jangs yuih yaoc. 23 Nyac nyimp 
yaoc nyaoh naih. Eis yongh yaot. Nyenc semh mingh nyac buh semh 
mingh yaoc. Nyac nyimp yaoc nyaoh yuv lis taik biingc." 


23 


Dal Wil juv nyenc senl Jih Yih Lah 


1 Lis nyenc lebc Dal Wil: "Nyenc Feih Lil Sil heeup nyenc senl Jih Yih 
Lah, maenv oux liangc gobs xup lail jah buh xeengl bail." 2 Dal Wil 
haemk Kus: "Yaoc dogl bail heeup nyenc Feih Lul Sil xih eis?" Kus xunp 
maoh: "Bail, heeup nyenc Feih Liil Sil, buh juv nyenc Jih Yih Lah." 3 Dani 
sil nyenc enl Dal Wil doiv maoh wah: "Daol nyaoh dih wangp Yuc Dal 
naih qingk yaot. Weex mangc naengl bail Jih Yih Lah heeup nyenc Feih 
Lul Sil heel?" 4 Jav Dal Wil eengv haemk Kus, Kus xunp maoh: "Nyac 
luih bail Jih Yih Lah, yenl yuih yaoc yuv deic nyenc Feih Liil Sil jaoh 
nyaoh aox miac nyac." 5 Il naih, Dal Wil nyimp nyenc maoh touk Jih Yih 
Lah bail, heeup nyenc Feih Liil Sil, xeengl duc xeengp juh maoh. Lis oil 
nyenc Feih Lul Sil douh sat. Il naih, Dal Wil juv nyenc Jih Yih Lah. 6 (Eev 
Yal Bus Yal Tat, lagx Yal Xih Mix Leec, dah Saol Loc laengh touk geel 
Dal Wil xic jah, maoh nyaoh Jih Yih Lah jinv buh deic ugs yiv foc deex 
map.) 7 Lis nyenc lebe Saol Loc: "Dal Wil touk Jih Yih Lah yangx." Saol 
Loc wah: "Wangc Menl deic maoh jaoh dos miac yaoc, yenl yuih jagc senl 
Dal Wil laos jah lis dol singl jaens lail. Maoh ags daems maoh nyaoh 
aox." 8 Jav Saol Loc suh sint bienl max maoh map daengl juml baov bail 
Jih Yih Lah daengl heeup, lionh Dal Wil daengh nyenc Dal Wil jah. 9 Dal 
Wil wox Saol Loc daengv jiv haik maoh, suh doiv sangh sung Yal Biix 
Yal Tat wah: "Deic ugs yiv foc deex map." 10 Dal Wil suh yogc yuih: 
"Kus ah! Wangc Menl Yix Seec Lieec! Yaoc, lagx nuc nyac, qingk wah 
Saol Loc bens yuv map Jih Yih Lah, yuih yaoc week gaemv jage senl 
naih. 11 Nyenc Jih Yih Lah yuv deic yaoc jaoh nyaoh miac Saol Loc xih 
eis? Saol Loc anl sungp yaoc qingk wah jah luih map xih eis? Xus ah! 
Wangc Menl Yix Seec Lieec! Jouc nyac lebc yaoc lagx nuc nyac bah!" 
Kus xunp: "Saol Loc yuv map." 12 Dal Wil eengv haemk: "Begs singk Jih 
Yih Lah yuv deic yaoc daengh nyenc yaoc jaoh nyaoh miac Saol Loc xih 
eis?" Jav Xus xunp: "Jangs, juh maoh yuv il naih weex." 


Dal Wil [lebl??] nyaoh jenc wangp 


13 Il naih, Dal Wil nyimp nyenc maoh jah, lis liogc begs nyenc gak luih, 
suh liic Jih Yih Lah bail, bens qamt dah il doiv yuh il doiv. Saol Loc lis 


gingk Dal Wil dah Jih Yih Lah laengh bail yangx, suh eis bail jav hap. 

14 Dal Wil lebl nyaoh xaih bagc jenc jih wangp, buh nyaoh jenc wangp 
Xih Fuc. Saol Loc maenl maenl semh Dal Wil, dani sil Wangc Menl eis 
jaoh Dal Wil laos miac maoh. 15 Dal Wil nyaoh Hoc Lieel, jenc wangp 
Xih Fuc, xic jah, lis gingk Saol Loc ugs map yuv sat maoh. 16 Yoh Nac 
Danh, lagx Saol Loc, bail Hoc Lieel jinv Dal Wil, bangl maoh dos soh 
baengh Wangc Menl lis legc. 17 Yoh Nac Danh wah: "Bix yaot. Bux yaoc 
Saol Loc sat nyac eis lis! Nyac bens yuv weex wangc dos Yix Seec Lieec. 
Yaoc yuv weex mungx top nyaoh geel bal nyac. Sil naih bux yaoc Saol 
Loc buh wox." 18 Yac maoh nyaoh dav nas Xus eengv weex yot. Yoh 
Nac Danh suh xonv bail yane, Dal Wil naengl nyaoh Hoc Lieel. 19 Lis 
maenv nyenc Xih Fuc bail Jih Biiv Yav jinv Saol Loc wah: "Dal Wil lebl 
nyaoh dih wangp jiul, xaih bagc Hoc Lieel, jenc jih Hah Jih Lah, Yeeh 
Xih Monc mangv name. 20 Wangc ah! Nyac beenh lail xic jah laengx 
map. Jiul yuv sabp maoh jaoh laos miac nyac." 21 Saol Loc xunp: 
"Haengt Xus pieek lail dos xaop, yenl yuih xaop souc yaoc. 22 Xonv bail 
eengv xac lail, naengc Dal Wil touk doiv nup bail. Yaoc gingk eep wah 
maoh lis jiv jods gunge. 23 Doiv maoh lebl jah xaop ledp nyenh lail, seik 
xonv map jinv yaoc. Xic jah yaoc nyimp xaop donge bail. Nuv baov maoh 
nyaoh dih wangp naih, eis heenk maoh nyaoh Yuc Dal geel nup sinp dol 
weenh dol, yaoc buh yuv semh maoh ugs map." 24 II naih, nyenc Xih Fuc 
dah unv Saol Loc xonv bail Xih Fuc. Xic jah, Dal Wil nyimp nyenc maoh 
naengl nyaoh jenc wangp Max Yunl, saoc jenc Yal Lah Bah, Yeeh Xih 
Monc mangv namc. 25 Saol Loc daengh nyenc maoh bail semh Dal Wil. 
Dal Wil lis wox, suh touk geel bial mags jah map, liuuc nyaoh jene wangp 
Max Yunl. Saol Loc gingk yangx, suh laos jenc wangp Max Yunl bail 
laeml Dal Wil. 26 Saol Loc gamt nyaoh jenc mangv naih, Dal Wil daengh 
nyenc maoh gamt nyaoh doiv nas mangv jav, gank bail yuv laengh todt 
Saol Loc. Eev Saol Loc daengh nyenc maoh jaenx Dal Wil daengh nyenc 
Dal Wil map yuv sabp oil maoh xic jah, 27 daih yunv lis nyenc daiv sungp 
map touk Saol Loc wah: "Nyac hoik nyil xonv map! Nyenc Feih Liil Sil 
xeengl dih wangp daol yangx." 28 II naih, Saol Loc suh eis laeml Dal Wil 
hap, xonv bail heeup nyenc Feih Liil Sil. Dah xic jah qit, dih wangp jah 


douh sint week Xih Lah Hah Mav Xih Loc Jeec (“yil sih jangs 'bial laengh 
todt”). 29 Dal Wil suh dah jah map, bail xaih bagc Yenx Jih Diix nyaoh. 


24 
Dal Wil eis sat Saol Loc 


1 Saol Loc laeml nyenc Feih Lul Sil xonv map xic jah, lis nyenc lebe 
maoh: "Dal Wil nyaoh jenc wangp Yenx Jih Duk." 2 Il naih, Saol Loc dah 
aox Yix Seec Lieec xeenx ugs samp sinp bienl max zeil ags, daiv juh 
maoh ugs bail semh Dal Wil daengh nyenc enl Dal Wil jah, jaenx maenv 
Bial Liees Jenc jah. 3 Saol Loc map touk dang] liees geel kuenp, mangv 
geel jah lis jagc longh. Maoh laos longh kat xenp, Dal Wil daengh nyenc 
maoh ledp lebl nyaoh dens longh. 4 Nyenc Dal Wil nyimp maoh wah: 
"Maen! naih laengx jangs maenl Kus liingx nyac wah dah: 'Yaoc yuv deic 
mungx nyenc saengl nyac jaoh nyaoh aox miac nyac, songc nyac il nup 
daiv maoh." Jav Dal Wil suh gemh dah bail, ads baol xanh Saol Loc, Saol 
Loc buh eis wox. 5 Dah lenc, Dal Wil yuih ads baol xanh Saol Loc lis 
longc eis biingc. 6 Maoh doiv nyenc maoh wah: "Haengt Kus sagl yaoc 
doiv xus nyenc yaoc week hangc sil naih. Yaoc eis dogl haik maoh, yen] 
yuih maoh laengx jangs nyenc Kus xeenx map weex wange jah." 7 Dal 
Wil aol sungp naih sagl nyenc maoh, eis saip juh maoh sat Saol Loc. Jav 
Saol Loc ugs longh map, suh bail yangx. 8 Dal Wil buh ugs longh map, 
nyaoh mangv lenc Saol Loc heemx: "Xus yaoc, wangc yaoc ah!" Saol Loc 
gonh nas naengc xic jah, Dal Wil suh bebc nas daengh dih. 9 Dal Wil doiv 
Saol Loc wah: "Nyac mangc senk sungp eep wah, yaoc yuv haik nyac 
lieel? 10 Maenl naih dal nyac ags lis nuv yangx, nyac nyaoh longh Kus aol 
nyac jaoh laos miac yaoc. Lis maenv nyenc eeul yaoc sat nyac, dani sil 
yaoc miv nyac. Yaoc wah: 'Yaoc eis yuv haik xus nyenc yaoc, yenl yuih 
maoh jangs nyenc Xus xeenx map weex wangc.' 11 Bux yaoc ah! Nyac 
nuv! Naengc kuaik xanh nyac naih nyaoh aox miac yaoc! Yaoc ads baol 
xanh nyac, buh eis sat nyac. Nyac xic naih dog] wox yaoc eis ugs soix 
mangc buh eis eeuv nyac. Yaoc eis dagl soix nyac, nyac naengl laeml yaoc 


yuv sat yaoc. 12 Haengt Kus donv yac daol nouc lail yaz. Haengt maoh 
yuih maenv sil yax nyac doiv yaoc week dah jah wedt nyac. Wah touk 
yaoc, yaoc eis haik nyac touk jaengl yais. 13 Lis sungp gueenv wah: 'Dah 
nyenc pak ugs sil pak.' Xah il naih, yaoc eis haik nyac touk jaengl yais. 

14 Wangc Yix Seec Lieec ugs map sabp nouc, laeml nouc lieel? Yaoc 
gobs xongs duc nguap deil xih duc nguadp eis jegc mangc. 15 Haengt Xus 
pank daol, donv yac daol nouc lail yax. Haengt maoh xac naengc sil yaoc 
naih, bagc yaoc. Haengt maoh juv yaoc todt miac nyac, jav hap wox yaoc 
eis lis soix." 16 Dal Wil wah wenp maenv sungp naih, Saol Loc xunp: 
"Lagx yaoc Dal Wil, ah! Jangs soh nyac il?" Jav Saol Loc suh songk soh 
nees map, 17 doiv Dal Wil wah: "Nyac biix yaoc saengc. Nyac aol lail 
daiv yaoc, yaoc daov aol yax daiv nyac. 18 Maenl naih nyac weex maenv 
jah jangs weex ugs nyac aol lail daiv yaoc. Xus aol yaoc jaoh nyaoh aox 
miac nyac, nyac daov eis sat yaoc. 19 Nuv baov nyenc sabp lis nyenc 
saengl, naengl songk maoh taik bunge bail il? Haengt Kus yuih nyac maenl 
naih doiv yaoc weex maenv sil naih, map buic singc nyac. 20 Yaoc wox 
nyac bens yuv weex wangc, guagl Yix Seec Lieec buh yuv nyaoh aox 
miac nyac jiml jenc map. 21 Nyac xic naih xiv Xus doiv yaoc liix, bix sat 
saemh lenc yaoc, buh bix dah aox yanc bux yaoc miads guanl yaoc." 

22 Jav Dal Wil suh doiv Saol Loc map liix. Saol Loc suh xonv bail yane. 
Dal Wil daengh nyenc maoh buh xonv bail xaih bage yangx. 


29 
Sax Mux Eev dah xenp 


1 Jav Sax Mux Eev deil yangx, begs singk Yix Seec Lieec ledp juml nees 
maoh, deic maoh sangv nyaoh senl bens Lah Max. 


Nac Bal aol Dal Wil qingk yax 


Dal Wil suh luih bail, touk jenc jih wangp Max Yunl. 2 Nyaoh Max Yunl 
lis il mungx nyenc meec, nyaoh xaih Jah Mil lis eel jiv gungc. Maoh lis 
liees jenc il sinp duc, liees miinc samp sinp duc. (Eev jangs xic kuebl 


biaeml liees miinc.) 3 Nyenc jah guanl Nac Bal. Maix maoh guanl Ail Biix 
Gaih. Nyenc miegs naih yuh diux yuh lail miegs. Saox maoh Nac Bal 
daov sais guas, bens daiv eep eis lail. Maoh jangs dous nyenc Jah Leec. 

4 Dal Wil nyaoh jenc jih wangp xic jah, gingk wah Nac Bal kuebl biaeml 
liees. 5 Il naih, Dal Wil paik xebc mungx lagx liix bail Jah Mil, aol guanl 
maoh haemk Nac Bal lail, deic sungp naih lebc dos Nac Bal: 6 'Haengt 
nyac xuh laox! Haengt nyac, nyenc yanc nyac daengh begs yangh nyac taik 
bunge! 7 Yaoc gingk wah xic naih jangs xic kuebl biaeml liees. Nyungl 
nyenc sangx liees nyac nyimp jiul nyaoh Jah Mil pungt jah, jiul bens eis 
daiv juh maoh eis lail, juh maoh buh eis douv mange dah. 8 Haemk nyenc 
nuc nyac, juh maoh ags wox sungp naih jangs nyaengc. Il naih, haengt 
nyac daiv lagx liix yaoc lail, yenl yuih xic naih laengx jangs nyani maenl 
dah sigs. Jouc nyac deenh lis yangh mangc saip nyil dos maenv nyenc nuc 
nyac daengh lagx nyac Dal Wil." 9 Lagx lux Dal Wil touk yangx, aol 
guanl Dal Wil deic sungp naih ledp lebc Nac Bal qingk, suh gas maoh 
xunp. 10 Nac Bal xunp nyenc nuc Dal Wil: "Dal Wil mungx nyenc naih 
jangs nouc? Lagx Yeeh Xih naih jangs nouc? Nyanl maenl naih, lis nyenc 
nuc gungc laengh xus nyenc. 11 Nanx naih gobs beenh dos maenv nyenc 
kuebl biaeml liees yaoc. Yaoc weex mangc lonh aol siic, naemx daengh 
nang yaoc pieek dos maenv nyenc eis wox dah nup map jah lieel? 12 Jav 
lagx lux Dal Wil xonv bail yangx, deic sungp Nac Bal naih ledp lebe Dal 
Wil. 13 Dal Wil doiv juh maoh wah: "Xaop ags mungx ags daiv miax!" Il 
naih, juh maoh ledp deic miax, Dal Wil buh deic. Enl Dal Wil bail lis siik 
begs nyenc gak luih, gal yac begs nyenc liuuc xut yangh xonh. 14 Lis il 
mungx nyenc nuc Nac Bal bail lebc Ail Biix Gaih, maix Nac Bal: "Dal Wil 
dah jenc jih wangp paik nyenc map haemk xus nyenc daol lail, xus nyenc 
daol daov wah sungp dagl soix dos juh maoh pak nas. 15 Nyungl jah 
maenv nyenc naih daiv jiul lail gunge. Juh maoh bens eis daiv jiul eis lail. 
Jiul nyimp juh maoh nyaoh yav wangp bail map xic jah, jiul buh bens eis 
douv mangc dah. 16 Jiul jaenx juh maoh sangx liees xic jah, juh maoh 
maenl janl bagc jiul lail, xongs kaik xingc bagc laot yangh. 17 Naih nyac 
xangk lail nup yangh weex, yenl yuih ebs nanh yuv dogl laos xus nyenc 
daol daengh daengc yanc maoh. Maoh jangs nyenc sais tent gungc, eis lis 


nyenc nyimp maoh wah lis!" 18 Ail Biix Gaih eis xangk mangc. Maoh 
laengx deic yac begs bangl siic, yac deih kuaot, ngoz duc liees miinc 
beenh wenp ebl jil, yac dabs oux megx xigs, il begs bangl siic ids, yac 
begs bangl siic demh ongp wap, ledp songk laos wul laic max. 19 Maoh 
suh doiv nyenc nuc maoh wah: "Xaop bail dah unv, yaoc enl xaop map." 
Maoh weex sil naih, buh eis lebc saox maoh. 20 Ail Biix Gaih qic max 
touk gueengv jenc map xic jah, lis nuv Dal Wil daengh nyenc Dal Wil doiv 
nas map, nyimp juh maoh daengl deml. 21 Dal Wil gobs wah dah: "Bangh 
mungx nyenc naih eis lis mangc yongh. Jiul nyaoh jenc wangp xut begs 
yangh maoh, maoh bens eis douv mangc dah. Maoh daov aol yax map 
beis lail. 22 Nuv baov yaoc touk hedp mus naengl mix sat lieeux daengc 
yanc nyenc bani maoh, haengt Wangc Menl heeup sat yaoc!" 


Ail Biix Gaih jouc Dal Wil 


23 Ail Birx Gaih nuv Dal Wil yangx, laengx ganx luih max map, nyaoh 
dav nas Dal Wil bebc nas daengh dih. 24 Maoh jogc nyaoh geel dinl Dal 
Wil wah: "Xus nyenc yaoc ah! Haengt soix naih jangs soix laot yaoc. Jouc 
nyac saip miegs nuc nyac nyimp nyac wah sungp. Jouc nyac qingk sungp 
miegs nuc nyac naih. 25 Haengt nyac bix xongl kap Nac Bal nyenc pak 
jah. Maoh xongs guanl maoh laot yangh - guanl maoh jangs 'Ees', maoh 
buh jangs nyenc ees. Danl sil wah touk yaoc, miegs nuc nyac, yaoc eis lis 
nuv maenv lagx liix nyac paik map jah. 26 "Kus nyenc yaoc ah! Yenl yuih 
Kus eis saip nyac sat nyenc, eis saip nyac ags aol miac bens beis gaiv, 
yaoc xic naih xiv Xus Mungx Soh, nyaoh dav nas nyac map liix: Haengt 
nyenc saengl nyac daengh nyenc daengv jiv haik nyac jah ledp douh wedt 
xongs Nac Bal laot yangh. 27 Haengt nyac sibs liix xangh miegs nuc nyac 
deic dos nyac naih, pieek saip lagx liix enl nyac jah. 28 Jouc nyac nyangh 
soix miegs nuc nyac. Kus bens yuv yuih nyac jiml jagc guagl touk jaengl 
yais, yenl yuih nyac yuih Xus bail daengl heeup. Haengt il saemh nyac, eis 
tags soix mangc. 29 "Nuv baov lis nyenc map laeml nyac, yuv xup mingh 
nyac, Xus Wangc Menl nyac ags yuv bagc nyac lail, xongs bagc jinl baos 
laot yangh. Mingh maenv nyenc saengl nyac jah ags yuv douh Kus baenv 


bail, xah xongs angl baenv jini bail laot yangh. 30 Kus ags ani maoh liingx 
dah yuv yuih nyac weex maerv sil lail naih Iieeux. Maoh aol nyac weex 
wangc dos Yix Seec Lieec xic jah, 31 nyac eis yuv songk dabs gaenp naih 
nyaoh longc: maenv padt nyenc eis dogl ugs jah daengh maenv yuih bens 
beis gaiv jah. Kus yuih nyac week maenv sil lail naih xic jah, jouc nyac 
nyenh yaoc, miegs nuc nyac." 32 Dal Wil xunp Ail Biix Gaih: "Kus, 
Wangc Menl Yix Seec Lieec, Mungx maenl naih paik nyac map jinv yaoc, 
jangs dogl lis bus! 33 Haengt nyac deml lail: yuih meix diux nyac eengv 
yuih nyac maenl naih map sagl yaoc sat nyenc daengh nyac sagl yaoc beis 
gaiv. 34 Yaoc xiv Kus, Wangc Menl Yix Seec Lieec Mungx Soh, Mungx 
eis saip yaoc haik nyac jah, map luk: Nuv baov nyac eis ganx map jinv 
yaoc, jav touk hedp mus jenc saemp, yanc Nac Bal eis lis il mungx nyenc 
bani naengl soh." 35 Dal Wil suh sibs maenv liix xangh Ail Buk Gaih daiv 
map jah, lebc maoh: "Nyac taik biingc xonv bail yanc bah! Yaoc gingk 
sungp nyac wah buh liingx yangx." 36 Ail Buk Gaih touk geel Nac Bal 
bail xic jah, Nac Bal eev nyaoh yane suiv siic banc jil oux, xongs wange 
laot yangh. Nac Bal aox longc xeengp xeengp sais sais, wumx kuaot 
jaengv gungc. Xah il naih, Ail Biix Gaih mange buh eis lebe maoh, gas 
touk hedp lenc jenc saemp. 37 Touk hedp lenc, Nac Bal tingp kuaot 
yangx, maix maoh suh deic maenv sil naih ledp lebe maoh. Semp maoh 
daih yunv ids bail, laengx ids guas yangx. 38 Dah lis zebc maenl qak luih, 
Xus aol Nac Bal deil, Nac Bal suh deil yangx. 


Dal Wil aol Ail Biix Gaih week maix 


39 Dal Wil qingk baov Nac Bal deil yangx, wah: "Xus jangs dogl lis bus, 
yenl yuih Nac Bal naengc eis qit yaoc Xus wedt maoh. Xus yuh sagl yaoc, 
nyenc nuc maoh, eis saip weex sil dagl soix. Xus hap aol meix yax Nac 
Bal xonv beis Nac Bal." Dah lenc, Dal Wil paik nyenc daiv sungp dos Ail 
Biix Gaih, jouc Ail Biix Gaih weex maix dos maoh. 40 Nyenc nuc Dal Wil 
touk Jah Mil bail jinv Ail Biix Gaih, doiv maoh wah: "Dal Wil paik jiul 
touk nyac map, jouc nyac weex maix saip maoh." 41 Ail Buk Gaih bebc 
nas daengh dih, wah: "Miegs nuc xaop nyaoh naih. Yaoc haengt weex 


maix dos Dal Wil, naengl haengt zugs dinl nyenc nuc maoh." 42 Ail Buk 
Gaih ganx gak wul max, daiv ngok beix miegs nuc enl maoh, nyimp nyenc 
Dal Wil paik map jah bail. Il naih, Ail Bux Gaih wenp maix dos Dal Wil 
yangx. 43 Dah unv, Dal Wil buh aol Yal Xih Nonx, nyenc Yeeh Seh 
Lieec, weex maix. Yac maoh ledp jangs maix Dal Wil. 44 Wah touk Miix 
Jax, dah unv week maix dos Dal Wil jah, bux maoh Saol Loc daov aol 
maoh eev saip Pax Tiic, lagx Yis Lah, nyenc Jah Lienc. 


26 
Dal Wil yuh il daov eis sat Saol Loc 


1 Lis maenv nyenc dah Xih Fuc touk Jih Bix Yal map jinv Saol Loc wah: 
"Dal Wil lebl nyaoh jenc Hah Jih Lah, doiv nas Yeeh Xih Monc!" 2 Il 
naih, Saol Loc daiv samp sinp bienl max Yix Seec Lieec uiv ags touk jenc 
wangp Xih Fuc bail, lah Dal Wil. 3 Saol Loc weex dingc nyaoh geel 
kuenp jenc Hah Jih Lah, doiv nas Yeeh Xih Monc. Dal Wil naengl nyaoh 
jenc wangp. Maoh wox Saol Loc touk jah map semh maoh, 4 suh paik 
bienl xac naengc ugs bail, lis wox Saol Loc nyaengc touk map yangx. 

5 Nyaemv jah, Dal Wil ugs bail touk doiv lis dingc Saol Loc. Maoh lis nuv 
Saol Loc daengh nyenc top bienl max maoh Yah Nic Eev, lagx Nic Eev 
jah, nyaoh jah nagp. Saol Loc nunc dingc dav, bienl max buh nyaoh dingc 
lionh geel. 6 Dal Wil haemk Yas Xih Miiv Lex, nyenc Heel jah, daengh 
Yas Biiv Sois, lagx Xiv Lus Yav, buh jangs nongx Yoc Jax: "Nouc haengt 
nyimp yaoc laos dingc Saol Loc bail?" Yas Biiv Sois xunp: "Yaoc 
haengt." 7 Il naih, nyaemv jah Dal Wil daengh Yas Buv Sois laos doiv lis 
dingc Saol Loc bail, suh lis nuv Saol Loc nagp nyaoh aox, xangp maoh 
nyagc dees dih nyaoh geel gaos maoh. Gal Yah Nic Eev daengh bienl max 
nagp lionh geel maoh. 8 Yas Biiv Sois doiv Dal Wil wah: "Wangc Menl 
nyaemv naih deic mungx nyenc saengl nyac jaoh nyaoh aox miac nyac! 
Xic naih douv yaoc deic xangp xebt maoh daengh dih bail; eis yongh xebt 
yac daov!" 9 Danl sil Dal Wil wah: "Bix sat maoh! Nouc haik mungx 
nyenc Kus xeenx map week wange jah suh lis soix. 10 Kus Mungx Soh 


jah ags wox sat Saol Loc: xih baov Saol Loc touk maenl deil yangx, xih 
baov maoh deil nyaoh doiv daengl sat. 11 Haengt Kus sagl yaoc sat 
mungx nyenc maoh xeenx weex wangc jah! Daol dah geel gaos maoh deic 
xangp daengh bunge naemx, bail bah!" 12 Il naih, Dal Wil dah geel gaos 
Saol Loc deic xangp daengh biingc naemx, yac maoh suh liic geel jah bail. 
Eis lis nyenc nuv buh eis lis nyenc wox sil naih, buh eis lis il mungx liop 
map. Juh maoh ledp nagp, yenl yuih Xus aol juh maoh nagp yaeml yangx. 
13 Dal Wil suh touk jenc mangv jav bail, jenc nyaoh gaos unx, egs gail 
laox. 14 Jav maoh hap soh laox sint bienl max Saol Loc daengh Yah Nic 
Eev: "Weix! Yah Nic Eev, nyac lis gingk yaoc xih eis?" Yah Nic Eev 
haemk: "Nouc nyaoh jah lonh heemx, dos wangc liop map lieel?" 15 Dal 
Wil xunp: "Yah Nic Eev! Nyac eis jangs mungx ags il? Nyaoh daengc Yix 
Seec Lieec bail nup naengl lis nyenc ags xongs nyac? Nyac week mange 
eis lail lail bagc xus nyac wange nyac lieel? Lis nyenc gobs laos aox dingc 
bail, yuv sat xus nyac wangc nyac. 16 Nyac nyaengc weex eis lail! Yaoc 
xiv Xus Mungx Soh map liix, nyac daengh nyenc nyac dogl deil yangx, 
yenl yuih xaop eis bage xus nyenc lail, laengx jangs mungx Kus xeenx 
map week wange jah. Nyac nuv nuv! Xangp wange daengh biingc naemx, 
nyaoh geel gaos maoh jah, xic naih nyaoh nup yangx?" 17 Jav Saol Loc 
wox meel soh Dal Wil, suh wah: "Lagx yaoc, Dal Wil ah! Jangs nyac il?" 
Dal Wil xunp: "Jangs, xus yaoc wangc yaoc ah! 18 Nyac weex mangc 
laeml nyenc nuc nyac lieel? Yaoc week mange dah ? Tags soix mange 
yangx? 19 Xus yaoc wangc yaoc ah! Jouc nyac qingk yaoc, lagx nuc nyac, 
wah. Nuv baov Xus xogt nyac heeup yaoc, haengt maoh sibs liix xangh 
yaoc sunx saip maoh jah nyangh yaoc. Nuv baov jangs nyenc xogt nyac 
weex, haengt juh maoh nyaoh dav nas Xus douh wedt! Yenl yuih juh 
maoh deic yaoc dah yanc yaoc jul ugs map, eis saip yaoc nyaoh dav begs 
singk Kus lis benh, yuh wah: 'Nyac bail bonc buih xenc mih bah!' 20 Jouc 
nyac bix douv padt yaoc ugs nyaoh dih wangp liic Kus yais. Wangc Yix 
Seec Lieec ugs map lah duc nguadp il? Maoh xongs nyenc dos nyaenp lah 
duc mogc wul jenc laot yangh!" 21 Saol Loc suh wah: "Yaoc lis soix 
yangx. Lagx yaoc, Dal Wil ah! Nyac xonv map bah! Yaoc bens eis eengv 
haik nyac, yenl yuih nyac maenl naih naengc mingh yaoc juiv gungc. Yaoc 


week nyaengc xongs nyenc ees gunge, naengl lis soix gaenp gunge." 

22 Jav Dal Wil zunp: "Wangc ah! Kangp nyac nyaoh geel naih. Kais 
mungx lagx liix nyac map aol bail bah! 23 Kus ani nyenc week saengc 
laox xedc map buic singc nyenc. Maenl naih maoh deic nyac jaoh nyaoh 
aox miac yaoc, jav yaoc buh eis haengt haik wangc Kus xeenx map jah. 
24 Haengt Kus xongs yaoc maenl naih naengc mingh nyac juiv, buh 
naengc mingh yaoc juiv, aol yaoc laengh todt begs hangc melk nanh." 

25 Saol Loc suh doiv Dal Wil wah: "Lagx yaoc, Dal Wil ah! Haengt nyac 
deml lail! Maenv sil nyac yuv week jah ledp wenp lail, ags lis." " Il naih, 
Dal Wil suh liic geel jah, Saol Loc buh xonv bail yanc yangx. 


27 
Dal Wil nyaoh dih wangp Feih Liil Sil 


1 Dal Wil aox longc xangk: "Lis maenl yaoc bens douh deil nyaoh aox 
miac Saol Loc. Yaoc zeil lail laengh touk dih wangp nyenc Feih Liil Sil 
bail. Saol Loc hap wox deil sais, eengv eis nyaoh dih wangp Yix Seec 
Lieec semh yaoc. Jav yaoc hap laengh todt miac maoh." 2 Il naih, Dal Wil 
daiv liogc begs nyenc maoh liic bail, map touk geel Yax Jic wange, lagx 
Mav Oc, nyaoh xingc Jah Teep jah. 3 Dal Wil daengh nyenc maoh nyaoh 
Jah Teep nyaoh, xingc Yax Jic gonx jah. Meiv il mungx buh lis nyenc 
yanc gaenx nyaoh. Yac maix Dal Wil buh nyaoh jah: Yal Xih Nonx nyenc 
Yeeh Seh Lieec, daengh nyenc miegs dah unv weex maix dos Nac Bal 
jah, Ail Biix Gaih nyenc Jah Mil. 4 Saol Loc lis qingk Dal Wil laengh bail 
Jah Teep xic jah, suh eengv eis semh maoh hap. 5 Lis il maenl, Dal Wil 
doiv Yax Jic wah: "Nuv baov yaoc douh sais nyac, jouc nyac nyaoh senl 
xaop saip doiv dos yaoc nyaoh. Yaoc, nyenc nuc nyac, week mange nyimp 
nyac nyaoh aox xingc wange nyaoh lieel?" 6 Il naih, maenl jah Yax Jic suh 
deic senl Xix Geec Lah pieek saip Dal Wil. (Eev dah xic jah map, Xix 
Geec Lah wenp senl wangc Yuc Dal, touk xic naih.) 7 Dal Wil nyaoh dih 
wangp nyenc Feih Liil Sil nyaoh lis il nyinc dah siik nyanl. 8 Nyaoh pungt 
jah Dal Wil daengh nyenc maoh bail heeup nyenc Jih Xiv, nyenc Jih Xeex 


eengv nyenc Yal Max Liix. (Maenv nyenc naih eev map bens jaenx dih 
wangp Xuh Eev, sogc kuenp Aih Jic, nyaoh.) 9 Dal Wil touk dih wangp 
nup bail heeup, eis heenk bani miegs ledp sat lieeux. Maoh naengl xeengl 
liees, senc, max, loc toc daengh ugs xenp. Dah lenc, maoh xonv map jinv 
Yax Jic wange. 10 Yax Jic bens haemk: "Xaop maenl naih bail xeengl dih 
wangp nup lieel?" Dal Wil wah: "Jiul maenl naih xeengl dih wangp mangv 
name Yuc Dal" yuh wah "xeengl nyenc Yeeh Lah Mieev" yuh wah 
"xeengl nyenc Jih Nic." 11 Eis heenk banl miegs, maoh ledp sat gaemv 
lieeux, buh eis liuuc il mungx naengl soh daiv touk Jah Teep map, yenl 
yuih maoh aox longc xangk: "Yaot lis nyenc deic maenv sil jiul week naih 
lebc eep: 'Dal Wil il naih week." Eev Dal Wil nyimp nyenc Feih Liil Sil 
nyaoh xic jah, bens il naih weex. 12 Yax Jic senk Dal Wil, aox longc wah: 
"Maoh nyaoh aox nyenc Yix Seec Lieec maoh wenp nyenc lis guani nyenl. 
Maoh hap douh week nyenc nuc dos yaoc, touk jaengl yais." 


28 
Saol Loc semh sangh juis 


1 Nyaoh nyani maenl jah, nyenc Feih Liil Sil juml bienl max map, yuv dos 
nyenc Yix Seec Lieec. Jav Yax Jic doiv Dal Wil wah: "Nyac dogl wox, 
nyac daengh maenv nyenc nyac ledp douh weex bienl max nyimp yaoc ugs 
bail heeup jangv." 2 Dal Wil xunp: "Jav nyenc nuc nyac week lis nup ags, 
nyac yuv lis wox!" Yax Jic suh lebc Dal Wil: "Lail bah! Yaoc yuv aol 
nyac weex nyenc bagc mingh yaoc il saemh." 3 Xic jav, Sax Mux Eev deil 
yangx, begs singk Yix Seec Lieec ledp yuih maoh banh sais nees, jav hap 
deic maoh sangv nyaoh senl bens Lah Max. Saol Loc buh deic sangh sonk 
mingh daengh sangh juis jah ledp dah dih wangp Yix Seec Lieec jul ugs 
bail. 4 Naih, nyenc Feih Liil Sil daengl juml, map touk Xih Nyeenl weex 
dingc. Jav Saol Loc buh deic nyenc Yix Seec Lieec daengl juml, nyaoh Jih 
Liix Boh week dingc. 5 Saol Loc nuv bienl max Feih Liil Sil nyaengc 
qingk yaot gungc, danc semp longc lieeux. 6 Maoh jouc haemk Xus, dogl 
il nup week, Kus daov eis xunp maoh: buh eis yaml yaens janl, xih yaml 


sabp jouh, xih yaml sangh duh sungp Wangc Menl. 7 Saol Loc hap doiv 
nyenc geel bal wah: "Xaop nyimp yaoc semh mungx nyenc miegs sangh 
juis, yaoc lail bail jouc haemk maoh." Jav nyenc geel bal xunp maoh: 
"Nyaoh Yenv Doh Ev lis il mungx nyenc miegs sangh juis." 8 Il naih, Saol 
Loc wanh ugs xenp wangc, daens ugs mih. Nyaemv jah, maoh daiv yac 
mungx nyenc touk yanc nyenc miegs jah bail. Saol Loc doiv maoh wah: 
"Nyac nyimp yaoc haemk juis, deic guaenl mungx nyenc deil yaoc lebc 
dos nyac jah sint map." 9 Mungx nyenc miegs jah daov xunp maoh: "Nyac 
bens ags wox sil Saol Loc week dah jah. Maoh deic daengc dih wangp 
sangh sonk mingh daengh sangh juis ledp jul bail lieeux. Nyac weex 
mange daengv jiv aol yaoc laos abl, dos yaoc douh deil lieel?" 10 Jav Saol 
Loc wah: "Yaoc xiv Kus Mungx Soh map liix, nyac eis yuv yuih jage sil 
naih douh wedt." 11 Nyenc miegs suh haemk: "Nyac yuv yaoc sint guaenl 
nouc map lieel?" Saol Loc xunp: "Sint guaenl Sax Mux Eev map." 

12 Nyenc miegs naengc nuv guaenl Sax Mux Eev xic jah, songk soh laox 
heemx, doiv Saol Loc wah: "Nyac week mange dingv yaoc lieel? Nyac 
laengx jangs Saol Loc!" 13 Saol Loc doiv maoh wah: "Bix yaot. Nyac nuv 
duc mangc?" Nyenc miegs xunp: "Yaoc nuv guaenl (*'god') dah dees dih 
qak map." 14 Saol Loc haemk: "Yangh maoh jangs il nup?" Nyenc miegs 
xunp: "Jangs mungx nyenc laox daens meix xanh yais." Jav Saol Loc suh 
wox jangs Sax Mux Eev, laengx bebc nas daengh dih map. 15 Sax Mux 
Eev doiv Saol Loc wah: "Nyac weex mangc nyaos nyis yaoc, sint yaoc 
xonv map lieel?" Saol Loc xunp: "Yaoc deml nanh nangs yangx. Nyenc 
Feih Liil Sil nyimp yaoc daengl heeup, Wangc Menl buh liic yaoc bail. 
Maoh eis yaml sangh duh sungp Wangc Menl xih yaml yaens janl map 
xunp yaoc. Xah il naih, yaoc hap sint nyac map lebc yaoc il nup week." 

16 Sax Mux Eev wah: "Nyac weex mangc jouc haemk yaoc? Xic naih 
Kus liic nyac bail, wenp nyenc saengl nyac yangx. 17 Maenv sil Kus weex 
naih, maoh yaml ebl yaoc lebc nyac dah. Maoh xeengl guagl dah miac 
nyac bail, pieek saip nyenc donc xaih nyac, Dal Wil. 18 Kus maenl naih il 
naih doiv nyac, yenl yuih nyac eis senk sungp maoh baov, eis deic nyenc 
Yal Max Liix daengh yangh xonh juh maoh weex laot sat gaemv lieeux. 
19 Maoh yuv deic nyac daengh nyenc Yix Seec Lieec ledp jaoh nyaoh 


miac nyenc Feih Liil Sil. Maen] mus nyac daengh maenv lagx nyac yuv 
nyimp yaoc gaenx nyaoh. Kus buh yuv deic bienl max Yix Seec Lieec 
jaoh saip nyenc Feih Liil Sil. 20 Saol Loc laengx baengl saengc xenp 
lieeux, yuih sungp Sax Mux Eev naih nyaengc gingk yaot gungc. Maoh 
jeengx legc eis lis hap, yen! yuih maoh il maenl il janl eis jil yangh mange. 
21 Nyenc miegs jah map jaenx Saol Loc, nuv maoh yaot nangs gungc, 
doiv maoh wah: "Wangc ah! Miegs nuc nyac senk sungp nyac yangx. 
Yaoc eis gonx mingh bens, week maenv sil nyac yuv yaoc week jah. 

22 Xic naih jouc nyac ani yaoc bail weex, saip yaoc aol jeengx ebl jil dos 
nyac, jav nyac xih lis legc xonv bail." 23 Saol Loc eis haengt, wah: "Yaoc 
eis jil." Yac mungx nyenc maoh nyimp nyenc miegs eeul maoh jil, maoh 
xih senk sungp juh maoh. Maoh hap dah dees dih jenc map suiv nyaoh 
geel xangc. 24 Nyenc miegs aox yanc lis duc lagx senc buic, laengx xais 
nyenc bail sat, eengv deic beny mieenl week wenp siic ongp bins xigs lail. 
25 Maoh aol maenv naih songk nyaoh dav nas Saol Loc daengh nyenc 
maoh, juh maoh suh jil. Nyaemv jah juh maoh laengx bail yangx. 


29 
Nyenc Feih Luil Sil eis yuv Dal Wil 


1 Nyenc Feih Liil Sil juml bienl max nyaoh Xih Fuc, nyenc Yix Seec Lieec 
nyaoh geel naemx beeuv Yeeh Seh Lieec weex dingc. 2 Maenv wangc 
Feih Lul Sil darv bienl max ugs map: lis bangl begs bienl, yuh/buh lis bangl 
sinp bienl. Dal Wil daengh bienl max maoh buh nyimp Yax Jic wange enl 
lenc map. 3 Maenv nyenc douc bienl max Feih Lul Sil haemk: "Maenv 
nyenc Xih Boc Laix naih nyaoh naih weex duc mangc?" Yax Jic xunp: 
"Mungx nyenc naih eis jangs Dal Wil, xic uny week nyenc douc bienl max 
Saol Loc, wange Yix Seec Lieec 11? Maoh nyimp yaoc nyaoh lis il nyinc 
dah yangx. Eev dah xic maoh liic Saol Loc touk maenl naih, yaoc eis nuv 
maoh weex sil mangc tags dah." 4 Danl sil, maenv nyenc douc bienl max 
Feih Liil Sil qingk yax dos Yax Jic, wah: "Xais mungx nyenc naih xonv 
dih wangp nyac saip maoh jah bail. Maoh nyimp daol touk doiv daengl 


heeup bail week eis lis, mieenx lis maoh xonv heeup daol. Maoh saip Kus 
nyenc maoh douh sais naengl lis mange biix lis gaos daol il? 5 Dah unv 
nyenc miegs Yix Seec Lieec dos al weex yeeh bus Dal Wil wah: 'Saol Loc 
sat deil sinp smp, Dal Wil sat deil weenh weenh!' Maoh eis laengx jangs 
Dal Wil jav 11?" 6 Il naih, Yax Jic hap sint Dal Wil map, doiv maoh wah: 
"Yaoc xiv Kus Mungx Soh map liix, nyac jangs nyenc laok xedc, nyac 
nyimp yaoc ugs bail heeup yaoc buh haengt. Eev maenl nyac map nyimp 
yaoc touk xic naih, yaoc eis nuv nyac week sil mange tags dah. Dani sil 
maenv nyenc top naih eis haengt yuv nyac. 7 Xah weex naih, nyac taik 
biingc xonv bail bah! Bix week mange dos maenv wange mih Feih Lul Sil 
gingk eis douh sais." 8 Dal Wil haemk: "Yaoc week sil mange yangx? Eev 
maenl yaoc map geel nyac touk xic naih, nyac dah nyenc nuc nyac semh 
deml mange tags? Week mange eis saip yaoc bail heeup nyenc saengl xus 
yaoc wange yaoc lieel?" 9 Yax Jic xunp: "Doiv yaoc map wah, nyac 
xongs nyenc menl Wangc Men! laot yangh douh sais yaoc, danl sil nyenc 
douc bienl max Feith Liil Sil wah: 'Maoh nyimp daol touk doiv daengl 
heeup bail week eis lis'. 10 Xah week naih, nyac hedp mus gobs guangl 
menl xic jah jene map, nyimp nyenc enl nyac xic unv bonc buih Saol Loc 
jah, week laot liic geel naih bail." 11 Il naih, Dal Wil daengh nyenc maoh 
hedp lenc jene saemp xonv bail dih wangp nyenc Fetih Liil Sil. Nyenc Feih 
Lul Sil suh bail Yeeh Seh Lieec yangx. 


30 
Dal Wil heeup xuh nyenc Yal Max Liix 


1 Touk maenl jih samp, Dal Wil daengh nyenc maoh touk Xix Geec Lah 
map. Nyenc Yal Max Liix heeup touk mangv namc Yuc Dal daengh Xix 
Geec Lah yangx. Juh maoh heeup laos Xix Geec Lah map, songk buil 
daos senl, 2 eengv deic nyenc miegs, lagx uns daengh nyenc laox ledp 
weex laot sabp bail lieeux. Juh maoh eis sat nyenc, daov daiv juh maoh 
bail. 3 Dal Wil daengh nyenc maoh xonv touk Xix Geec Lah xic jah, nuv 
senl douh buil daos gaemv yangx. Oil maix juh maoh, eengv oil lagx buh 


ledp douh sabp lieeux. 4 Il naih, Dal Wil daengh nyenc maoh songk soh 
laok nees, hap week touk xic eis lis soh nees. 5 Yac maix Dal Wil buh 
douh sabp bail yangx: Yal Xih Nonx, nyenc Yeeh Sih Lieec, daengh Ail 
Biz Gah, nyenc miegs dah unv weex maix dos nyenc Jah Mil jah, guanl 
Nac Bal. 6 Dal Wil nyaengc gingk ids sais gungc, yenl yuih nyenc enl 
maoh wah touk aol bial jabe maoh deil bail; meik il mungx ledp gingk 
aemc sais gungc, yen! yuih douv lagx bani lagx miegs. Dani sil Dal Wil 
dah Xus Wangc Menl maoh, gimp lis legc map. 7 Dal Wil suh doiv sangh 
sung Yal Buk Yal Tat, lagx Yal Xih Mix Leec jah, wah: "Deic ugs yiv foc 
deex sunx touk geel yaoc map!" Jav maoh deic ugs jah touk geel Dal Wil 
map. 8 Dal Wil suh jouc haemk Xus: "Yaoc dogl bail laeml maenv nyenc 
heeup laos naih map jah eis? Yaoc laeml lis juh maoh xih eis?" Kus xunp: 
"Nyac bail laeml juh maoh. Nyac bens yuv laeml lis, naengl juv lis maenv 
nyenc douh sabp bail jah!" 9 Il naih, Dal Wil daengh liogc begs bienl max 
maoh ugs bail. Juh maoh map touk geel guis Biiv Soh xic jah, lis nyenc 
liuuc nyaoh jah, 10 yenl yuih lis yac begs nyenc gingk deil wenk gunge, 
dah guis eis lis. Dal Wil suh nyimp siik begs nyenc dadl dah guis eengv 
laeml bail. 11 Juh maoh deml mungx nyenc Aih Jic nyaoh aox yav, suh 
daiv maoh touk geel Dal Wil map. Juh maoh saip naemx dos maoh wumx, 
saip yangh xonh dos maoh jil: 12 il bangh siic ongp wap daengh yac bangh 
siic ids. Maoh jil yangx, hap lis legc map, yenl yuih maoh samp maenl 
samp janl eis lis jil wumx mange yangx. 13 Dal Wil haemk maoh: "Kus 
nyenc nyac jangs nouc? Nyac dah nup map?" Maoh xunp: "Yaoc jangs 
nyenc Aih Jic, weex nuc dos nyenc Yal Max Liix. Xus nyenc yaoc deic 
yaoc baenv nyaoh naih, yenl yuih yaoc samp maenl dah unv ids yangx. 

14 Jiul heeup dah nyenc Jih Liis Tix, nyaoh mangv namc Yuc Dal, eengv 
heeup dih wangp Jah Lieec. Jiul buh songk buil daos senl Xix Geec Lah." 
15 Dal Wil haemk maoh: "Nyac daiv yaoc touk bangl nyenc heeup jah 
bail, weex lis eis?" Maoh xunp: "Nuv nyac nyaoh dav nas Wangc Menl 
map liix, nyac eis sat yaoc, buh eis deic yaoc jaoh dos xus nyenc yaoc, 
yaoc suh daiv nyac touk juh maoh bail." 16 Il naih, maoh daiv Dal Wil 
touk juh maoh bail. Nyenc Yal Max Luk ledp sank nyaoh yav yac mangv 
jil wumx, xeengp sais weex maengx, yenl yuih juh maoh dah dih wangp 


Feih Liil Sil daengh dih wangp Yuc Dal zeengl lis yangh xonh gunge. 

17 Nyaemv jah Dal Wil heeup sat juh maoh hap weez touk maeni jih nyih 
jodx nyaemv. Dowv suk begs mungx lagx liix gic loc toc laengh bail dah 
mangv, eis gal il mungx laengh todt. 18 Nyenc Yal Max Liz xeengl bail 
maenv jah, Dal Wil ledp xonv aol map lieeux, yac maix maoh buh juv lis 
yangx. 19 Mangc buh eis xap: eis heenk laok lik, lagx bani lagx miegs, 
eel jiv mange nyenc Yal Max Luk xeengl bail jah, Dal Wil ledp xonv aol 
map lieeux. 20 Dal Wil xeengl lis bangl liees, bangl senc aol dos nyenc 
maoh jul dah unv bail, touk geel duc xeengp maoh bens lis jah bail. Nyenc 
jul liees jah wah: "Maenv naih jangs maenv Dal Wil xeengl map." 21 Dal 
Wil suh map touk geel yac begs mungx nyenc eis enl maoh bail, deil wenk 
sav nyaoh geel guis Biiv Soh jah. Juh maoh ugs map sibs maoh daengh 
nyenc nyimp maoh. Dal Wil touk dav nas, suh haemk juh maoh lail. 

22 Dani sil aox nyenc enl Dal Wil lis nyenc pak daengh nyenc jul saengl 
wah "Maenv nyenc naih eis nyimp daol gaenx bail. Il naih, daol bix saip 
maenv yangh xonh daol xeengl lis map jah pieek dos juh maoh. Gobs 
douv juh maoh daiv neix lagx juh maoh bail bah!" 23 Dal Wil xunp: "Jaix 
nongx yaoc ah! Bix weex naih! Xaop bix sais taemp maenv yangh xonh 
Xus pieek dos daol naih. Maoh bagc daol, yuh bangl daol heeup xuh 
nyenc saengl daol yangx. 24 Eis lis nouc haengt xongl kap maenv sungp 
xaop naih. Nyenc bail daengl dos lis nup gungc, nyenc xut yangh xonh buh 
yuv lis nup gungc! Daol yuv daengl saip week biingc." 25 Dal Wil daengv 
jiuc liix naih dos Yix Seec Lieec, dah maenl jah hap touk xic naih nyenc 
Yix Seec Lieec bens anl bail week. 26 Dal Wil touk Xix Geec Lah xic jah, 
suh dah maenv yangh xonh maoh xeengl lis map jah aol il benh bail saip 
yangp laox Yuc Dal, laengx jangs biingc banx maoh, wah: "Liix xangh 
naih jangs dah nyenc saengl Kus xeengl lis map." 27 Maoh sunx liix xangh 
dos nyenc senl naih: Boh Teec Liis, Lah Mov nyaoh mangv namc Yuc 
Dal, Yas Tix Ev, 28 Yas Loc Ev, Xic Mox, Yiv Sec Tix Moh, 29 daengh 
Lah Hah Lex; buh sung dos maenv senl nyenc Yeeh Lah Mieev daengh 
senl nyenc Jih Nic; 30 eengv saip nyenc nyaoh senl Hoc Ev Mav, Goh Lah 
Sanh, Yav Dax, 31 daengh Xih Boc Lunc; buh saip nyenc dih wangp mih 
Dal Wil daengh nyenc maoh touk dah jah. 


31 
Saol Loc daengh lagx maoh douh sat 


1 Nyenc Fetih Lil Sil nyimp nyenc Yix Seec Lieec daengl dos. Nyenc Yix 
Seec Lieec douh laengh, buh lis oil nyenc douh sat nyaoh jene Jih Liix 
Boh. 2 Nyenc Feih Liil Sil songk xenp laeml Saol Loc daengh lagx maoh, 
suh deic lagx maoh Yoh Nac Danh, Yav Biiv Nac Dac daengh Maiv Jah 
Xuh Yal ledp sat yangx. 3 Nyaoh geel Saol Loc daengl heeup il week il 
wodx. Maenv nyenc deic nat Feih Lul Sil laeml touk Saol Loc xic jah, 
beengv maoh douh nangs yangx. 4 Saol Loc hap doiv mungx deic yangh 
xonh daengl heeup maoh wah: "Aol miax nyac map, mungv yaoc deil bail, 
mieenx lis maenv nyenc eis week liix ads jah yuv map aol yaoc weex ees, 
sat yaoc." Mungx deic yangh xonh daengl heeup jah gingk yaot gunge, eis 
ams week. Il naih, Saol Loc ags saemt laos miax bens bail. 5 Mungx deic 
yangh xonh daengl heeup jah nuv Saol Loc deil yangx, buh ags saemt laos 
miax bail, nyimp Saol Loc gaeng deil yangx. 6 Il naih, Saol Loc, samp 
bani maoh, mungx deic yangh xonh daengl heeup maoh daengh bienl max 
mih maoh ledp nyaoh maenl jah deil Iieeux. 7 Gal maenv nyenc Yix Seec 
Lieec sogc saoc jenc daengh nyaoh geel nyal Yoh Danl mangv jav, nuv 
bienl max Yix Seec Lieec douh laengh, buh nuv Saol Loc daengh samp 
bani maoh deil yangx, suh liic senl bens laengh bail. Jav nyenc Feih Liil Sil 
suh map oil senl jah nyaoh. 8 Maenl lenc, nyenc Feih Liil Sil map aol 
yangh xonh nyaoh wul xenp nyenc deil xic jah, hap nuv Saol Loc daengh 
samp banl maoh deil nyaoh jenc Jih Liix Boh. 9 Juh maoh dadl gaos Saol 
Loc map, xup yangh xonh daengl heeup maoh, eengv paik nyenc touk senl 
senl xaih xaih dih wangp Feih Luil Sil bail, deic sungp naih xonc nyaoh 
jage miiuh bux sac juh maoh, buh xonc dos begs singk gingk. 10 Juh 
maoh deic yangh xonh daengl heeup Saol Loc songk nyaoh aox miiuh Yal 
Sih Tah Luc, yuh deic xenp xangh maoh dags nyaoh kaik zingc Boh Sanh. 
11 Begs singk Yav Biv Jih Lieel lis gingk nyenc Feih Liil Sil il naih daiv 
Saol Loc xic jah, 12 nyenc bov mags xingc/senl jah ledp ugs map qamt il 
janl touk Boh Sanh. Juh maoh deic xenp xangh Saol Loc daengh samp 


bani maoh dah kaik xingc Boh Sanh aol map, xonv deic bail Yav Biiv 
daos; 13 suh deic lags juh maoh sangv nyaoh dees meix liangc lioux Yav 
Biiv, naengl jih ebl jil sedp maenl. 


Sax Mux Eev (Lenc) [2 Samuel] 
1 
Dal Wil lis wox Saol Loc douh sat 


1 Saol Loc deil bail dah lenc, Dal Wil heeup xuh nyenc Yal Max Lil xonv 
map, liuuc nyaoh Xix Geec Lah lis yac maenl. 2 Maenl jih samp, lis 
mungx nyenc dah doiv lis dingc Saol Loc touk map, yags duv ugs xenp, 
wul gaos lis bungv. Maoh map touk Dal Wil, suh bebc nyaoh dees dih 
baiv maoh. 3 Dal Wil haemk maoh: "Nyac dah nup map?" Maoh xunp: 
"Yaoc dah dinge Yix Seec Lieec laengh todt ugs map." 4 Dal Wil haemk: 
"Ugs sil mangc yangx? Lebc yaoc!" Nyenc jah xunp: "Bienl max ledp dah 
doiv daengl heeup laengh lieeux, nyenc buh deil gungc. Saol Loc daengh 
lagx maoh Yoh Nac Danh buh deil yangx." 5 Jav Dal Wil yuh haemk lagx 
lik lebe sungp jah: "Nyac nup wox Saol Loc daengh Yoh Nac Danh deil 
yangx lieel?" 6 Lagx liix jah xunp: "Eev yaoc nyaoh jene Jih Lil Boh xic 
jah, xangk eis touk lis nuv Saol Loc ags baengh nyaoh xangp bens, naengl 
nuy maenv nyenc suiv ceeh max hoik yuv touk maoh map. 7 Maoh gonh 
nas naengc yaoc, suh sint yaoc. Yaoc xunp maoh: 'Nyac yuv yaoc weex 
mangc”' 8 "Maoh haemk yaoc: 'Nyac jangs nouc?' "Yaoc xunp: 'Yaoc 
jangs nyenc Yal Max Lil.' 9 "Maoh suh doiv yaoc wah: 'Nyac map sat 
yaoc bah! Yaoc douh beengv, jil kuip yuh deil eis lis. 10 "Yeni yuih yaoc 
wox maoh soh eis lis, yaoc hap sat maoh bail. Yaoc naengl aol meeuh 
wangc daengh jogx inp maoh deic map saip xus nyenc yaoc." 11 Dal Wil 
daengh nyenc nyimp maoh jah suh ledp ids sais yags duv ugs xenp. 12 Juh 
maoh pak sais nees buh jih ebl jil hap weex touk nyaemv jah, yuih Saol 
Loc daengh lagx maoh Yoh Nac Danh, buh yuih bienl max Kus daengh 
begs simgk Yix Seec Lieec, yenl yuih oil maoh deil nyaoh doiv daengl sat. 
13 Dal Wil haemk mungx lagx liix map lebc sungp jah wah: "Nyac jangs 


nyenc nup?" Maoh xunp: "Yaoc jangs nyenc Yal Max Lil, map guagl nyac 
nyaoh." 14 Dal Wil haemk maoh: "Nyac sat mungx Xus xeenx map weex 
wange jah, eis gingk yaot il?" 15 Dal Wil suh sint mungx nyenc maoh 
map, wah: "Nyac sat mungx nyenc naih bail!" Il naih, mungx nyenc Dal 
Wil jah suh aol miax mungv mungx nyenc jah, mungx nyenc jah suh deil 
yangx. 16 Dal Wil doiv mungx lagx liix jah wah dah: "Soix nyac xonv aol 
padt nyac ugs. Ebl nyac ags weex dav, aov nyac wah: 'Yaoc sat mungx 
Kus xeenx map week wange jah yangx." 


Dal Wil dos al nees 


17 Dal Wil yuih Saol Loc daengh lagx maoh Yoh Nac Danh dos merx al 
nees. 18 Maoh baov eep aol meix al naih eeus saip begs singk Yuc Dal. Al 
naih sint weex 'Al nees nat', xap nyaoh wul leec Yax Xal Eev. 19 Yix Seec 
Lieec ah! Nyenc douc ugs guanl nyac nyaoh gaos jenc douh sat yangx! 
Nyenc ags legc il jav nup yangh baengl bail? 20 Bix lebe nyenc Jah Teep, 
bix xonc nyaoh ail Yal Sic Jih Lunc, mieenx lis lagx miegs nyenc Feih Luh 
Sil xeengp sais, mieenx lis lagx miegs nyenc eis week liix ads jah week 
maengx. 21 Oil jene Jih Lil Boh ah! Haengt bienl daengh naemx munc eis 
dog] dos xaop, haengt daeml yav xaop xup eis lis xingc week liix xangh. 
Yenl yuih nyaoh jav bais daengs mungx ags douh padt maoh wav yangx, 
bais daengs Saol Loc buh eis aol yuc miads hap. 22 Nat Yoh Nac Danh lis 
legc, miax Saol Loc buh eis xonv mih, ugs padt nyenc saengl, mungv xenp 
nyenc ags. 23 Saol Loc daengh Yoh Nac Danh: naengl nyaoh yenl yuih 
daiv begs singk lail lis juh maoh xogp, deil buh eis daengl pieek! Juh 
maoh buk aeml eengv hoik, buk jenh lienc eengv ags. 24 Nyenc miegs Yix 
Seec Lieec ah! Xaop yuih Saol Loc nees bah! Maoh pieek ugs xenp lail 
dos xaop daens dah, lis jeml map suit. 25 Nyenc ags legc il jav nyaoh doiv 
daengl sat jah nup yangh baengl bail? Yoh Nac Danh baengl yangx, nyaoh 
doiv pangp douh sat. 26 Jaix nongx yaoc Yoh Nac Danh ah! Yaoc yuih 
nyac pak sais. Yaoc eiv nyac gungc. Nyac buh eiv yaoc yaeml gungc, biix 
melik eiv bani miegs eengv yaeml. 27 Nyenc ags legc il jav nup yangh 
baengl bail? Yangh xonh daengl heeup buh deil yangx. 


2 
Dal Wil douh jiml week wange dos Yuc Dal 


1 Dah lis il pungt, Dal Wil haemk Kus: "Yaoc dog] xonv bail senl dih 
wangp Yuc Dal nyaoh xih eis?" Kus zunp: "Bail bah." Dal Wil haemk: 
"Yaoc bail senl nup?" Kus xunp: "Nyac bail Xih Boc Lunc." 2 Il naih, Dal 
Wil nyimp yac maix maoh bail Xih Boc Lunc. Il maix guanl Yal Xih 
Nonx, nyenc Yeeh Sih Lieec, il maix guanl Ail Biix Gaih, xic unv weex 
maix dos Nac Bal nyenc Jah Mil jah. 3 Dal Wil buh daiv nyenc maoh, 
eengv nyenc yane oil maoh week laot bail. Juh maoh suh nyaoh aox seni 
Xih Boc Lunc nyaoh, buh nyaoh aox xaih yac mangv. 4 Nyenc Yuc Dal 
suh map touk Xih Boc Lunc, nyaoh jah youv yuc laos gaos Dal Wil jiml 
maoh weex wangc dos Yuc Dal. Lis nyenc lebc Dal Wil, sangv Saol Loc 
jangs nyenc Yax Bix Jih Lieel, 5 jav Dal Wil suh paik nyenc touk nyenc 
Yax Bix Jih Lieel bail wah: "Haengt Xus pieek lail dos xaop, yenl yuih 
xaop doiv Saol Loc, xus nyenc xaop, sais saengc, deic maoh sangv yangx. 
6 Haengt Xus aol aenl singc daengh sais saengc map daiv xaop, yaoc buh 
lail lail darv xaop, yen! yuih xaop week sil naih dah. 7 Xaop xic naih yuv 
bov mags sais guas map enl yaoc, yenl yuih xus nyenc xaop Saol Loc deil 
yangx, begs singk Yuc Dal buh youv yuc laos gaos yaoc jiml yaoc weex 
wangc dos juh maoh." 


Yih Xih Boh Xeel douh jiml week wange dos Yix Seec Lieec 


8 Nyenc top bienl max Saol Loc, Yah Nic Eev, lagx Nic Eev, daiv Yih 
Xih Boh Xeel, lagx Saol Loc jah, touk senl Max Hah Nyinc. 9 Maoh 
nyaoh jah jiml Yih Xih Boh Xeel weex wangc gonx dih wangp Jih Lieel, 
Yal Xuh, Yeeh Sih Lieec, Yix Fax Lieenc, Benl Yax Mim daengh Yix 
Seec Lieec dih wangp mih. 10 Yih Xih Boh Xeel, lagx Saol Loc, wenp 
wange dos Yi Seec Lieec xic jah, lis suk xebc nyinc. Maoh week wange 
lis yac nyinc. Danl sil dous nyenc Yuc Dal enl Dal Wil wangc. 11 Dal Wil 
nyaoh Xih Boc Lenc weex wangc gonx nyenc Yuc Dal lis sedp nyinc jodx. 


Nyenc Yix Seec Lieec nyimp nyenc Yuc Dal daengl heeup 


12 Yah Nic Eev, lagx Nic Eev, daengh bienl max Yih Xih Boh Xeel, lagx 
Saol Loc, lic Max Hah Nyinc touk Jih Bieenl bail. 13 Yoh Yah, lagx Xih 
Lul Yax, daengh bienl max Dal Wil ugs bail nyaoh geel daeml Jih Bieenl 
jinv juh maoh. Il bangl suiv nyaoh mangv naih daeml, il bangl nyaoh 
mangv jav. 14 Yah Nic Eev suh doiv Yoh Yah wah: "Douv mieengc lagx 
hiz nyaoh dav nas daol naih map bik liangc." Yoh Yah xunp: "Lail. Douv 
juh maoh map bus." 15 Il naih, lagx liix suh douh xeenx ugs map: dous 
nyenc Benl Yax Miinx nyaoh mangv Yih Xih Boh Xeel xeenx map xebc 
nyih mungx; mangv Dal Wil buh xeenx xebc nyih mungx. 16 Eev daengl 
dos xic jah, ledp daengl nyaeml biaeml gaos aol miax daengl mungv, week 
laot deil lieeux. Il naih, dih wangp Jih Bieenl jah hap sint weex Xih Liis 
Jax Hah Sus Lienx (*yil sih jangs 'doiv miax’). 17 Maenl jah daengl heeup 
nyaengc wodx gungc. Bienl max Dal Wil heeup xuh Yah Nic Eev daengh 
bienl max Yix Seec Lieec yangx. 


Yal Sax Heih douh sat 


18 Samp lagx Xih Lul Yax nyaoh jah: Yoh Yah, Yal Biix Xaih daengh 
Yal Sax Heih. Yal Sax Heih dinl hoik xongs wangc douc laot yangh. 

19 Maoh laeml Yah Nic Eev, bens eis piinp wap xees. 20 Yah Nic Eev 
gonh gaos naengc lenc haemk: "Jangs nyac, Yal Sax Heih il?" Yal Sax 
Heih xunp: "Jangs." 21 Yah Nic Eev suh qonk maoh wah: "Nyac gonh 
wap xih gonh xees, nyimp mungx lagx liix daengl heeup, xeengl yangh 
xonh daengl heeup maoh." Danl sil Yal Sax Heih bens yuv laeml maoh. 
22 Yah Nic Eev yuh qonk Yal Sax Heih: "Bix laeml yaoc bah! Yaoc eis 
haengt sat nyac. Nuv yaoc sat nyac, yaoc nup yangh lis nas bail jinv jaix 
nyac Yoh Yah lieel?" 23 Yal Sax Heih daov bens yuv laeml. Il naih, Yah 
Nic Eev suh aol dens xangp dah dus Yal Sax Heih, mungv ugs mangv lenc 
bail. Yal Sax Heih laengx baengl, deil nyaoh wangp jah. Meiv il mungx 
nyenc map touk wangp jah, lis nuv Yal Sax Heih baengl nyaoh jah, buh 
ledp liogp jeengx. 24 Dani sil Yoh Yah daengh Yal Biix Xaih bail laeml 


Yah Nic Eev. Dav menl dogl jenc xic jah, juh maoh map touk jenc Yal 
Max, nyaoh jenc wangp Jih Bieenl jaenx Jih Yal. 25 Maenv nyenc Benl 
Yax Miinx suh nyaoh geel Yah Nic Eev daengl juml, jenc nyaoh boul jenc. 
26 Yah Nic Eev doiv Yoh Yah heemx: "Xangp miax bens yuv sat nyenc 
touk jaengl yais il? Nyac eis wox jodx lenc meix kuip il? Nyac touk xic 
nup hap xais nyenc nyac sav laeml jaix nongx lieel?" 27 Yoh Yah xunp: 
"Yaoc xiv Wangc Menl Mungx Soh map liix, nuv baov nyac eis wah 
sungp naih, jiul bens yuv laeml xaop touk hedp lenc." 28 Il naih, Yoh Yah 
xuip baol, maenv nyenc maoh suh sav map, eengv eis laeml nyenc Yix 
Seec Lieec, buh eis daengl heeup hap. 29 Yah Nic Eev daengh nyenc 
maoh daengc nyaemv jah qamt dah Yac Lah Bah. Juh maoh dah nyal Yoh 
Danl, eengv dah Biil Lunc, jav hap touk Max Hah Nyinc. 30 Yoh Yah suh 
laeml Yah Nic Eev xonv map, deic nyenc maoh daengl juml. Douv Yal 
Sax Heih dah mangv, aox nyenc Dal Wil xiut xebc jus mungx nyenc. 

31 Nyenc Dal Wil daov sat dous nyenc Benl Yax Miinx enl Yah Nic Eev 
jah deil bail samp begs liogc xebc mungx. 32 Yoh Yah daengh nyenc 
maoh deic Yal Sax Heih sunx touk Boc Lil Henx, sangv nyaoh aox longh 
wenc bux maoh. Juh maoh daengc janl qamt, guangl menl hap touk Xih 
Boc Lenc. 


3 


1 Dous nyenc Saol Loc nyimp dous nyenc Dal Wil daengl heeup jaengl 
gungc. Dal Wil il week il lis legc, dous nyenc Saol Loc il week il mas 
nyas. 


Lagx Dal Wil nyaoh Xih Boc Lenc lis jah 


2 Lagx Dal Wil nyaoh Xih Boc Lenc sangx lis jah, xap nyaoh mangv dees 
naih. Banl mags guanl Anl Nonx. Neix maoh jangs Yal Xih Nonx, nyenc 
Yeeh Sih Lieec. 3 Banl jih nyih guanl Jih Lil Yah. Neix maoh jangs Ail 
Buk Gaih, xic unv week maix dos Nac Bal, nyenc Jah Mil. Bani jih samp 
guanl Yah Sah Longc. Neix maoh jangs Max Jah, lagx miegs Dac Maix, 
wangc Jih Xul. 4 Banl jih siik guanl Yal Doh Nyic Yax. Neix maoh jangs 


Hah Jic. Bani jih ngoz guanl Xeel Fax Tiip Yax. Neix maoh jangs Yal 
Bix Tat. 5 Banl jih liogc guanl Yix Teep Lieenl. Neix maoh jangs Yix 
Geec Lah, buh jangs maix Dal Wil. Lagx naih ledp jangs Dal Wil nyaoh 
Xih Boc Lenc sangx lis. 


Yah Nic Eev bail bonc buih Dal Wil 


6 Dous nyenc Saol Loc nyimp dous nyenc Dal Wil daengl heeup xic jah, 
Yah Nic Eev nyaoh yane Saol Loc il week il lis env. 7 Lis il weix Saol 
Loc guanl Liih Sih Bah, jangs lagx miegs Ail Yal. Lis il maenl, Yih Xih 
Boh Xeel doiv Yah Nic Eev wah: "Nyac week mange nyimp Luh Sih 
Bah, weix bux yaoc, ebl nunc lieel?" 8 Yah Nic Eev yuih Yih Xih Boh 
Xeel wah maenv sungp naih gingk yax gunge, xunp: "Yaoc jangs nguap 
laeml Yuc Dal il? Nyac nyaengc xangk yaoc bangh nyenc Yuc Dal il? Eev 
map touk maenl naih yaoc bens doiv bux nyac Saol Loc sais saengc, eengv 
doiv nyenc yanc maoh daengh bunge bang maoh sais saengc. Yaoc eis 
deic nyac jaoh laos miac Dal Wil. Xic naih nyac daov yuih mungx nyenc 
miegs naih map aov yaoc week tags! 9 Nuv baov yaoc eis bangh Dal Wil 
lis Kus nyungl nyimp maoh liix dah jah, jav haengt Wangc Menl map wedt 
yaoc gaenp gungc. 10 Yaoc yuv aol guagl dah yanc Saol Loc xonv pieek 
dos Dal Wil, aol maoh gonx Yix Seec Lieec daengh Yuc Dal, dah Danl 
hap weex touk Bieec Xeel Bah." 11 Yih Xih Boh Xeel eis ams eengv 
xunp il bags sungp, yenl yuih maoh yaot Yah Nic Eev. 12 Yah Nic Eev 
suh paik nyenc bail touk Dal Wil, tiik Yah Nic Eev wah: "Dih wangp naih 
eis jangs dogl dos nyac il? Nyac nyimp yaoc weex yot, yaoc suh bangh 
nyac aol nyenc Yix Seec Lieec ledp map nyimp nyac." 13 Dal Wil xunp: 
"Lail! Yaoc nyimp nyac week yot. Dani sil yaoc lis il jiuc: Nyac map jinv 
yaoc xic jah, daiv Miix Jax, lagx miegs Saol Loc, map. Nuv eis, nyac bix 
touk dav nas yaoc." 14 Dah lenc, Dal Wil paik nyenc bail jinv Yih Xih 
Boh Xeel, lagx Saol Loc, wah: "Xonv aol maix yaoc Miix Jax dos yaoc, 
yenl yuih xic unv yaoc aol il begs nadl bic lieit nyenc Feih Liih Sil wanh 
maoh." 15 Il naih, Yih Xih Boh Xeel lebe nyenc deic Miix Jax dah saox 
maoh Pap Tieep, lagx Lah Yil, sibs map. 16 Saox maoh buh nyimp maoh 


dongc map, nyaoh mangv lenc maoh, mangv map mangv nees, hap week 
touk Bah Hut Lienc. Yah Nic Eev hap doiv Pap Tieep wah: "Nyac xonv 
bail yanc bah!" Il naih, maoh suh xonv bail yangx. 17 Yah Nic Eev nyimp 
yangp laok Yix Seec Lieec daengl baov wah: "Pungp naih map, xaop bens 
dos sais Dal Wil week wange dos xaop. 18 Xaop xic naih jiml maoh week 
wangc! Yenl yuih Kus wah touk Dal Wil dah: 'Yaoc yuv yaml nyenc nuc 
yaoc Dal Wil juv begs singk Yix Seec Lieec yaoc todt miac nyenc Feih 
Luh Sil daengh nyenc saengl mih. 19 Yah Nic Eev buh ags doiv nyenc 
Benl Yax Miinx wah. Dah lenc maoh bail Xih Boc Lenc, lebe Dal Wil 
nyenc Yix Seec Lieec nyimp daengc dous nyenc Benl Yax Mim ledp 
haengt jiml maoh weex wangc. 20 Yah Nic Eev nyimp nyih xebc mungx 
nyenc map touk Xih Boc Lenc jinv Dal Wil xic jah, Dal Wil suh yuih juh 
maoh beenh oux kuaot lail. 21 Yah Nic Eev suh doiv Dal Wil wah: "Douv 
yaoc bail juml daengc begs singk Yix Seec Lieec map maengx xus yaoc 
wange yaoc. Il naih, juh maoh yuv nyimp nyac week yot jiml nyac week 
wangc, nyac suh gonx lis maenv nyac ledp xangk gonx jah." Il naih, Dal 
Wil sunx Yah Nic Eev taik biingc bail yangx. 


Yoh Yah sat Yah Nic Eev 


22 Eev xic jah, Yoh Yah daengh nyenc Dal Wil heeup nyenc saengl xonv 
map. Juh maoh deic oil yangh xonh xeengl lis jah map. Yah Nic Eev daov 
eis nyimp Dal Wil nyaoh Xih Boc Lenc hap, yenl yuih Dal Wil sunx maoh 
bail, maoh buh taik biingc bail yangx. 23 Yoh Yah daengh bienl max weex 
laot touk map xic jah, lis nyenc lebc maoh Yah Nic Eev map jinv wango, 
wangc buh sunx maoh taik biingc bail yangx. 24 II naih, Yoh Yah bail jinv 
wangc wah: "Nyac weex mangc yangx? Yah Nic Eev map jinv nyac. Nyac 
weex mangc douv maoh bail? Xic naih maoh bail yangx! 25 Nyac lis wox 
Yah Nic Eev, lagx Nic Eev. Maoh map dingv nyac, yuv naengc nyac bail 
nup, wox maenv sil nyac week jah." 26 Yoh Yah suh liic Dal Wil ugs 
map, paik nyenc enl lenc Yah Nic Eev bail. Juh maoh nyaoh geel menv 
Xih Lah laeml jidx maoh, daiv maoh xonv map. Dal Wil eis wok sil naih. 
21 Yah Nic Eev xonv touk Xih Boc Lenc xic jah, Yoh Yah daiv maoh 


touk geel dol xingc mangv liaemt bail, uv songs ags yuv nyimp maoh wah 
sungp. Yoh Yah nyaoh jah aol miax mungv dus Yah Nic Eev, Yah Nic 
Eev suh deil yangx. Il naih, Yoh Yah beis gaiv padt nongx maoh Yal Sax 
Heih, nyungl douh Yah Nic Eev sat jah. 28 Dah lenc, Dal Wil lis gingk sil 
naih suh wah: "Yah Nic Eev deil bail jagc sil naih, yaoc daengh guagl 
yaoc nyaoh dav nas Kus bens eis lis soix, touk jaengl yais. 29 Haengt soix 
naih xonv touk Yoh Yah eengv daengc yanc bux maoh! Haengt yanc Yoh 
Yah saemh saemh bens lis nyenc lis biingh bic nang ugs padt, xih douh 
miouc, xih leiv dinl, xih deil nyaoh doiv daengl sat, deil, xih xiut maenv 
jil." 30 (Yoh Yah daengh nongx maoh Yal Biix Xaih sat Yah Nic Eev, 
jangs yuih Yah Nic Eev nyaoh Jih Bieenl daengl heeup xic jah sat nongx 
juh maoh Yal Sax Heih.) 


Dal Wil yuih Yah Nic Eev banh sais nees 


31 Dal Wil suh doiv Yoh Yah daengh nyenc nyimp Yoh Yah baov: "Yags 
duv ugs xenp, aemv miinc anl yal siik, gamt dah unv Yah Nic Eev banh 
sais nees." Dal Wil ags gamt nyaoh mangv lenc nyenc jung] jonh jah. 

32 Juh maoh sangv Yah Nic Eev nyaoh Xih Boc Lenc, wangc nyaoh geel 
wenc Yah Nic Eev songk soh nees. Begs singk buh ledp nees. 33 Wangc 
yuih Yah Nic Eev dos melik al nees, wah: "Yah Nic Eev dogl deil xongs 
nyenc lis soix deil laot yangh il? 34 Miac nyac mix douh sugx, dinl nyac 
mix douh sot. Nyac eis lis soix mangc, daov douh nyenc pak haik deil 
yangx." Jav begs singk yuh yuih Yah Nic Eev nees. 35 Naengl mix dengv 
menl xic jah, begs singk ledp map eeul Dal Wil jil oux, danl sil Dal Wil lix 
wah: "Nuv baov yaoc nyaoh menl naengl mix dengv laengx jil siic xih jil 
yangh xonh mih, haengt Wangc Menl sat yaoc." 36 Begs singk gingk Dal 
Wil il naih wah, ledp gingk douh sais. Buh nyaengc week naih, wange 
weex maenv sil mange, begs singk ledp douh sais. 37 Il naih, maenl jah 
begs simgk Yuc Dal daengh daengc nyenc Yix Seec Lieec ledp lis wox, sat 
Yah Nic Eev nyimp wange eis lis mange gaic yedc. 38 Wangc suh doiv 
nyenc maoh wah: "Xaop eis wox maenl naih nyaoh Yix Seec Lieec deil 
mungx nyenc douc ags il? 39 Maenl naih, laengx sonk yaoc jangs nyenc 


douh youv yuc laos gaos jiml week wange jah, yaoc naengl gingk mas 
lags. Doiv yaoc map wah, yac lagx Xih Lul Yax ags gunge, yaoc sagl eis 
lis. Haengt Kus ani nyenc pak naih weex maerv sil pak jah, map wedt yac 
maoh!" 


4 
Yih Xih Boh Xeel douh sat 


1 Yih Xih Boh Xeel, lagx Saol Loc jah, qingk wah Yah Nic Eev deil 
nyaoh Xih Boc Lenc, pak bov yangx, daengc begs singk Yix Seec Lieec 
buh ledp qingk yaot yuv deil. 2 Yih Xih Boh Xeel lis yac mungx nyenc 
douc bienl max weex gaos guanl Bah Nac daengh Lil Jax. Yac maoh 
jangs lagx Lienc Menc, nyenc senl Bix Lul, dous nyenc Benl Yax Miinx. 
Seni Bix Lul jangs il jage dih wangp Benl Yax Munx, 3 yenl yuih nyenc 
xic unv nyaoh Bix Lul jah dah nyenc Yix Seec Lieec laengh touk Jih Tat 
Yinh, nyaoh jah weex nyenc nugs nyaoh, hap week touk xic naih. 4 (Yoh 
Nac Danh, lagx Saol Loc, lis il bani guanl Mix Feih Boh Xeel, jangs yac 
dini lerv. Senk/Sungp Saol Loc daengh Yoh Nac Danh douh sat dah Yeeh 
Sih Lieec xonc map xic jah, Mix Feih Boh Xeel lis ngoz nyinc. Neix 
sangx nyox maoh lis gingk, wums maoh laengh. Ganx bail xic jah, maoh 
dogl lagx luih dih, lagx hap leiv dinl.) 5 Lis il maenl, Lil Jax daengh Bah 
Nac, yac lagx Lienc Menc, nyenc Bix Lul jah, ugs map wenp yanc Yih 
Xih Boh Xeel bail. Banv maenl udt xic jah, juh maoh map touk yangx, 
Yih Xih Boh Xeel nagp aenl maenl. 6 Juh maoh laos aox yanc bail, songs 
yuv aol oux meg. Nyenc miegs xut dol waenk oux mega xic jah, gingk 
mas lags buh nagp yangx. II naih, Lil Jax daengh Bah Nac dah geel maoh 
bail. 7 Juh maoh laos yanc xic jah, Yih Xih Boh Xeel naengl nunc nyaoh 
aox sumx. Yac maoh suh mungv dus Yih Xih Boh Xeel, dadl gaos maoh 
map, deic gaos liagc bail, wenp Yav Lah Bah bail il janl. 8 Yac eep deic 
gaos Yih Xih Boh Xeel map touk Xih Boc Lenc aol saip Dal Wil, doiv 
wangc wah: "Geel naih jangs gaos Yih Xih Boh Keel, lagx Saol Loc. Saol 
Loc jangs nyenc saengl nyac, nyenc dah unv yuv sat nyac. Wangc ah! 


Maenl naih Kus nyaoh wul Saol Loc daengh saemh lenc maoh bangh nyac 
beis gaiv." 9 Dal Wil xunp yac maoh: "Yaoc xiv Kus Mungx Soh, Mungx 
juv yaoc todt oil ebs nanh, map liix, yaoc yuv doiv xaop wah saengc. 

10 Dah unv lis nyenc lebe yaoc: 'Saol Loc deil yangx.' Maoh ags xangk 
maoh lebc yaoc jangs senk lail, yaoc daov nyaeml maoh, sat nyaoh Xix 
Geec Lah. Yaoc suh il naih week, buic sungp maoh! 11 Naengl yuv wah 
nyenc yak sat nyenc eis lis soix nyaoh wul xangc il? Yaoc nup yangh eis 
dah xaop xonv aol soix dogl padt jah, deic xaop dah dees dih naih weex 
gaemv lieel?!" 12 Il naih, Dal Wil lebe nyenc maoh deic yac eep sat bail. 
Juh maoh suh dadl dinl miac yac maoh, deic xenp xangh xaengp nyaoh 
geel daeml Xih Boc Lenc; daov xonv deic gaos Yih Xih Boh Xeel sangv 
nyaoh Xih Boc Lenc, longh wenc Yah Nic Eev. 


5 
Dal Wil wenp wangc dos Yuc Dal daengh Yix Seec Lieec 


1 Meiv il dous nyenc Yix Seec Lieec ledp map touk Xih Boc Lenc jinv 
Dal Wil, wah: "Jiul jangs padt nanx nyac. 2 Dah unv, Saol Loc weex 
wange dos daol xic jah, mungx daiv nyenc Yix Seec Lieec ugs bail heeup 
jangv jangs nyac. Kus buh doiv nyac wah dah: 'Nyac yuv gonx begs singk 
Yix Seec Lieec yaoc, xongs nyenc sangx liees laot yangh. Nyac yuv wenp 
nyenc douc juh maoh." 3 Yangp laox Yix Seec Lieec ledp map Xih Boc 
Lenc jmv Dal Wil wange xic jah, Dal Wil nyaoh dav nas Kus nyimp juh 
maoh week yot. Juh maoh youv yuc laos gaos Dal Wil jiml maoh week 
wange dos Yix Seec Lieec. 4 Dal Wil wenp wange xic jah lis samp xebc 
nyinc. Maoh week wange lis siik xebc nyinc: 5 nyaoh Xih Bos Lenc weex 
wangc dos Yuc Dal lis sedp nyinc jodx; nyaoh Yeeh Lul Sax Lenc weex 
wangc dos daengc Yix Seec Lieec daengh Yuc Dal lis samp zebc samp 
nyinc. 


Dal Wil xeengl xingc Yeeh Lul Sax Lenc 


6 Dal Wil daengh nyenc maoh map touk zingc Yeeh Lul Sax Lenc, yuv 


heeup nyenc Yeeh Bul Sih nyaoh Yeeh Lul Sax Lenc nyaoh jah. Nyenc 
Yeeh Bul Sih doiv Dal Wil wah: "Nyac laos xingc naih eis lis! Nyenc pap 
dal leiv dinl buh ledp sagl lis nyac!" Juh maoh aox longc xangk: "Dal Wil 
laos naih eis lis." 7 Dani sil, Dal Wil xeengl doiv bage lail guani Xih Anh 
jah, xic naih sint weex Xingc Dal Wil. 8 Maenl jah, Dal Wil doiv bienl 
max maoh wah: "Nouc xongs yaoc saengl nyenc Yeeh Bul Sih, buh yuv 
heeup juh maoh, suh douh dah haop naemx naih hap touk maenv nyenc 
pap dal leiv dinl jah." Il naih, lis bags sungp gueenv wah: "Nyenc pap dal 
lerv dinl ledp eis lis laos xeeuc." 9 Dal Wil suh nyaoh doiv bage lail jah 
nyaoh, sint doiv jah week "Xingc Dal Wil." Maoh dah suk mangv jiml 
xingc, il week il kuangt. 10 Dal Wil il week il ags, yen! yuih Kus Wangc 
Menl Mungx Ags nyimp maoh gaenx nyaoh. 11 Jav Xih Lanc, wangc Teip 
Loc, paik nyenc sung senk bail jinv Dal Wil, sung meri dang] eengv sangh 
meix, sangh bial week laot bail. Juh maoh suh yuih Dal Wil jim! jagc 
xeeuc. 12 Dal Wil wox Xus jiml maoh weex wangc dos Yix Seec Lieec, 
buh wox Xus yuih begs singk Yix Seec Lieec maoh aol guagl Dal Wil 
weds mags map. 


Lagx Dal Wil nyaoh Yeeh Lul Sax Lenc sangx lis 


13 Dal Wil Inc Xih Boc Lenc bail dah lenc, nyaoh Yeeh Lul Sax Lenc 
naengl aol weix, aol maix, eengv sangx lis oil bani miegs. 14 Guanl lagx 
nyaoh Yeeh Lul Sax Lenc maoh sangx lis jah xap nyaoh mangv dees naih: 
Xah Mux Yal, Xoh Bal, Nac Danh, Sox Loc Menc, 15 Yil Hac, Yix Luh 
Xuh Yal, Nic Feix, Yax Feih Yal, 16 Yix Liih Xah Max, Yix Liih Yax 
Dal daengh Yix Liil Feix Leel. 


Dal Wil yac daov heeup xuh nyenc Feih Liih Sil 


17 Nyenc Feih Luh Sil lis qingk Dal Wil douh jiml week wange dos nyenc 
Yix Seec Lieec xic jah, daengc guagl bienl max suh bail semh maoh sabp. 
Dal Wil lis qingk sil naih, suh laos xaih bagc eis lail sabp jah bail. 

18 Nyenc Feih Luh Sil touk map, suh sank nyaoh saoc jenc Lil Fac Yinh. 
19 Il naih, Dal Wil haemk Kus: "Yaoc dogl bail heeup nyenc Feih Luh Sil 


xih eis? Nyac deic juh maoh jaoh laos aoz miac yaoc il?" Kus xunp maoh: 
"Nyac bail, yaoc bens deic nyenc Feih Liih Sil jaoh laos aox miac nyac." 
20 Il naih, Dal Wil bail Bah Lil Bix Lah Xinh, suh nyaoh jah heeup xuh 
nyenc Feih Luh Sil. Maoh wah: "Kus nyaoh dav nas yaoc heeup xuh 
nyenc saengl yaoc, xah xongs naemx laok kugt bas nyal laot yangh!" Il 
naih, dih wangp jah hap guanl Bah Lil Bix Lah Xinh (“yil sih jangs 'Xus 
week kugt!). 21 Nyenc Feih Luh Sil douv bux sac juh maoh nyaoh dih 
wangp jah, Dal Wil daengh nyenc maoh suh daiv bail yangx. 22 Dah lis il 
pungt, nyenc Feih Luh Sil yuh xonv map, sank nyaoh saoc jenc Lil Fac 
Yinh. 23 Dal Wil yuh haemk Kus, Kus xunp: "Bix saengc dah geel naih 
heeup juh maoh, xonv dah mangv lenc juh maoh bail, nyaoh doiv nas meix 
aos jah heeup. 24 Nyac il gingk ungt xongs soh dinl gamt nyaoh wul meix 
aos jah, laengx hoik neip, yenl yuih soh naih yuv meel Kus gamt dah unv 
xaop heeup bienl max Feih Luh Sil." 25 Il naih, Dal Wil ani Kus baov jah 
bail weex, suh heeup xuh nyenc Feih Luh Sil, dah Jih Bieenl hap week 
touk Jih Seel. 


6 
Longx yot bonc touk Yeeh Lul Sax Lenc 


1 Dal Wil eengv dah Yix Seec Lieec juml bienl max ags, weex laot lis 
samp weenh nyenc. 2 Maoh daiv juh maoh touk senl Bah Lah, dih wangp 
Yuc Dal, yuv dah jah aol longx yot Wangc Menl map. Longx yot naih lis 
guani Kus Mungx Ags nyaoh wul jah, Kus ags suiv daengv wangc nyaoh 
dav yac mungx jih luv bos (“). 3 Juh maoh songk longx yot Wangc Menl 
nyaoh wul ceeh senc meik, dah yanc Yal Biix Nac Dac deic map. (Yanc 
maoh nyaoh jenc.) Wuh Sax daengh Yal Xih Yoh, yac lagx Yal Buk Nac 
Dac, daiv ceeh meik jah, 4 Yal Xih Yoh gamt dah unv. 5 Dal Wil daengh 
begs simgk Yix Seec Lieec ledp nyaoh dav nas Kus songk xenp week 
maengx: dos al eengv yongh bic bac, goc gil, gungl, gungl deengl daengh 
ceex. 6 Juh maoh map touk beit begx oux megx nyenc guanl Nac Kaengp 
xic jah, maenv senc guags ceeh jah yuv leix yangx, jav Wuh Sax suh duh 


miac bail nyaeml longx yot Wangc Menl. 7 Kus nyaengc gingk yax dos 
Wuh Sax, yenl yuih maoh week sil naih tags yangz. Il naih, Wangc Menl 
heeup maoh baengl, maoh suh deil nyaoh geel longx yot. 8 Yenl yuih Kus 
gingk yax dos Wuh Sax laengx sat maoh, Dal Wil buh gingk yax. II naih, 
dih wangp jah sint week Bik Lic Sih Wuh Sax (“yil sih jangs 'wedt Wuh 
Sak), hap week touk maenl naih. 9 Maenl jah Dal Wil gingk yaot Kus 
wah: "Yaoc nup yangh ams daiv longx yot Kus bail lieel?" 10 Il naih, Dal 
Wil eis haengt deic longx yot Kus laos Xingc Dal Wil bail, daov sung 
maoh touk yanc Oc Bil Deec Yix Dongh, nyenc Jah Teep jah. 11 Longx 
yot Xus suh liuuc nyaoh yanc Oc Bil Deec Yix Dongh lis samp nyanl, Xus 
buh pieek lail dos maoh nyimp daengc yanc maoh. 12 Jav lis nyenc lebc 
Dal Wil wangc: "Kus yuih longx yot Wangc Menl, pieek lail dos yane Oc 
Bil Deec Yix Dongh eengv maenv yangh xonh maoh." Il naih, Dal Wil suh 
bail yanc jah, xeengp xeengp sais sais dah yanc Oc Bil Deec Yix Dongh 
deic longx yot Wangc Menl laos Xingc Dal Wil map. 13 Maenv nyenc 
jungl longx yot Kus jah gobs gamt lis liogc jangs, Dal Wil suh deic duc 
dagc senc daengh duc lagx senc buic sunx saip Xus. 14 Maoh daens ugs 
yiv foc deex, nyaoh dav nas Kus songk xenp maengx bitul. 15 Il naih, Dal 
Wil daengh begs singk Yix Seec Lieec deic longx yot Xus jungl gak map, 
xuip baol heemx soh. 


Dal Wil maengx biiul Miix Jax naengc eis git 


16 Eev longx yot Kus laos Xingc Dal Wil bail xic jah, Miix Jax, lagx 
miegs Saol Loc, dah dol sings naengc nuv. Maoh nuv Dal Wil wangc 
nyaoh dav nas Kus maengx biiul, suh aox longc naengc eis qit maoh. 

17 Juh maoh deic longx yot Kus songk nyaoh aox bongc miinc Dal Wil 
doiv maoh beenh lail jah. Dah lenc, Dal Wil aol liix xangh siul yongc 
daengh lik xangh taik bunge sung saip Kus. 18 Liix xangh sung wenp 
yangx, Dal Wil baengh guanl Xus Mungx Ags pieek sungp lail saip begs 
singk Yix Seec Lieec. 19 Maoh suh pieek meix il mungx nyenc, eis heenk 
banl miegs, il bangh siic oux megx, il bangh siic demh ongp wap daengh il 
bangh siic ids. Dah lenc, ags mungx ags bail yanc. 20 Dal Wil xonv bail 


yane pieek sungp lail dos nyenc yanc maoh xic jah, Miix Jax ugs map sibs 
maoh, wah: "Wangc Yiv Seec Leec maenl naih nyaengc lis nas naengl 
gungc ah! Maoh nyaoh dav nas miegs nuc jah todt ugs, xah xongs nyenc 
ees laot yangh!" 21 Dal Wil xunp Miix Jax: "Yaoc nyaoh dav nas Kus 
maengx biiul. Maoh xeenx yaoc, aol yaoc wanh bux nyac nyimp daengc 
yanc maoh, jiml yaoc weex nyenc douc nyenc Yix Seec Lieec, begs singk 
maoh. Il naih, yaoc yuv nyaoh dav nas Kus weex maengx. 22 Laengx sonk 
nyac maenl naih naengc eis qit yaoc, buh lail. Yaoc ags haengt naengc eis 
qit yaoc. Jav nyac wah miegs nuc jah, juh maoh naengl yuv gaenp juiv 
yaoc." 23 Mix Jax, lagx miegs Saol Loc, bens eis lis lagx, hap week touk 
maen) deil. 


7 
Xus nyimp Dal Wil weex yot 


1 Dal Wil wange nyaoh aox xeeuc maoh nyaoh. Kus saip maoh lis taik 
biingc, eis saip nyenc saengl map nyaol nyens maoh. 2 Dah lenc, Dal Wil 
doiv Nac Danh sangh duh sungp Wangc Menl jah wah: "Yaoc nyaoh naih, 
nyaoh aox xeeuc meix dangi lail naih nyaoh, longx yot Wangc Menl 
naengl Iiuuc nyaoh aox bongc miinc!" 3 Nac Danh xunp wangc: "Nyac anl 
meix xangk nyac bail weex, yenl yuih Kus nyimp nyac gaeng nyaoh." 

4 Nyaemv jah, Kus doiv Nac Danh wah: 5 "Nyac bail lebe nyenc nuc yaoc 
Dal Wil: "Kus il naih wah: Nyac eis jangs mungx jiml yane saip yaoc 
nyaoh. 6 Eev yaoc deic nyenc Yix Seec Lieec dah Aih Jic ugs map maenl 
jah git, hap weex touk maenl naih, yaoc bens eis nyaoh yanc nyaoh. Yaoc 
bens dah doiv naih bonc touk doiv jav, nyaoh bongc miinc nyaoh. 7 Eis 
heenk yaoc nyimp nyenc Yix Seec Lieec bail nup, yaoc bens eis guav 
nyenc douc juh maoh, laengx jangs nyenc gonx juh maoh xongs nyenc 
sangx liees gonx liees jah. Yaoc bens eis haemk: "Xaop weex mangc eis 
aol meix dang] jim! yane dos yaoc lieel?"" 8 "Jav nyac lebe nyenc nuc yaoc 
Dal Wil: "Kus Mungx Ags il naih wah: Yaoc deic nyac dah yav songk liees 
jah ugs map, xeenx nyac weex nyenc top gonx begs singk Yix Seec Lieec 


yaoc. 9 Nyungl nyac eis heenk touk nup bail, yaoc buh nyimp nyac gaeng 
nyaoh, nyenc saengl nyac yaoc buh ledp dah dav nas nyac weex gaemv 
bail. Jav yaoc yuv aol guanl nyac wenp guanl mags, xongs guanl nyaoh 
dees dih zeil mags jah! 10 Yaoc buh yuv aol jagc dih wangp saip begs 
singk yaoc, nyenc Yix Seec Lieec, deic juh maoh miac nyaoh jah, lis yanc 
bens, eengv eis lis mangc nyaol nyens. Dah unv lis nyenc pak biigs xaop, 
xic naih eis lis hap. 11 eev dah xic yaoc jiml nyenc donv luh dos begs 
singk Yix Seec Lieec yaoc touk xic naih. Yaoc buh yuv saip nyac dah 
nyenc saengl nyac lis taik bunge. "'Xus lebe nyac maoh ags yuv jiml yane 
dos nyac. 12 Gas nyac dah xenp bail, deic nyac nyimp ongs bux sangv 
nyaoh il wangp xic jah, yaoc ags wok jiml il mungx saemh lenc nyac sibs 
daengv wangc nyac. Yaoc buh wox aol env guagl maoh jenc lis jaens. 

13 Jangs maoh yuv yuih Guanl yaoc jiml jagc yanc, yaoc yuv aol daengv 
wangc env guagl maoh nyaoh jaens touk jaengl yais. 14 Yaoc yuv weex 
bux dos maoh, maoh yuv week lagx saip yaoc. Nuv baov maoh lis soix, 
yaoc wox yongh guagl mih map heeup maoh, wedt maoh. 15 Dani sil, 
yaoc bens eis xup xonv meix eiv yaoc eiv maoh jah, xongs nyungl yaoc 
nyimp Saol Loc weex dah. mungx dah dav nas nyac xup bail jah. 16 Yanc 
nyac daengh env guagl nyac bens yuv nyaoh dav nas yaoc touk jaengl yais, 
daengv wange nyac buh nyaoh jaens touk jaengl yais."" 17 Nac Danh aol 
maenv sungp Xus lebc maoh naih, ledp lebc Dal Wil yangx. 


Dal Wil yogc yuih bus Wangc Menl 


18 Dal Wil suh laos bongc bail, suiv nyaoh dav nas Xus wah: "Xus Mungx 
Zeil Pangp ah! Yaoc jangs nouc, yanc yaoc yuh sonk duc mangc, nyac 
daiv yaoc il naih lail? 19 Kus Mungx Zeil Pangp ah! Xic naih, nyac eengv 
gimp sil lail, wah yuv aol yanc nyenc nuc nyac lis env guagl touk jaengl 
yais. Kus Mungx Zeil Pangp ah! Nyac bens il naih nyimp nyenc daengl bail 
map il? 20 Kus Mungx Zeil Pangp ah! Yaoc naengl lis sungp mange doiv 
nyac wah lieel? Yenl yuih nyac ags wox yaoc il nup yangh. 21 Nyac weex 
maenv sil mags naih, buh aol yaoc lis wox, yenl yuih nyac liingx dah, nyac 
buh anl meix xangk nyac bail weex. 22 Xus Mungx Zeil Pangp ah! Nyac 


nyaengc ags gungc! Eis lis nouc xongs nyac! Kap jiul buh lis qingk: douv 
nyac dah mangv, eengv eis lis Wangc Menl! 23 Lis begs singk mange 
xongs begs singk nyac Yix Seec Lieec lieel? Dees mas meni naih lis begs 
singk mangc nyac Wangc Menl ags bail juv, dah weex nyenc nuc zonv aol 
weex begs singk dos nyac? Juv begs singk nyac dah Aih Jic map jangs aol 
mungil guanl dos nyac. Nyac week dah sil liogp ags gunge, nyaoh dav nas 
begs singk nyac jul ugs guagl mih daengh xenc juh maoh. 24 Nyac jiml 
begs singk nyac, nyenc Yix Seec Lieec, weex nyenc nyac touk jaengl yais. 
Kus ah! Nyac buh wenp Wangc Menl dos juh maoh yangx. 25 Kus Wangc 
Menl ah! Nyac liingx dah maenv sil wah touk yaoc daengh yanc yaoc jah, 
jouc nyac nyenh touk jaengl yais, ani nyac liingx jah week. 26 Il naih, 
guanl nyac bens yuv weex mags touk jaengl yais. Nyenc yuv wah: 'Kus 
Mungx Ags jangs Wangc Menl Yix Seec Lieec!' Yanc nyenc nuc nyac Dal 
Wil buh yuv nyaoh dav nas nyac jiml lis jaens. 27 Kus Mungx Ags, Wangc 
Menl Yix Seec Lieec ah! Nyac saip yaoc lis wox maerv sil naih, wah: 
'Yaoc yuv jiml yanc dos nyac.' Jav yaoc hap lis bov nyimp nyac il naih 
yogc yuih. 28 Kus Mungx Zeil Pangp ah! Nyac jangs Wangc Menl! Sungp 
nyac nyaengc dogl senk, nyac buh liingx saip maenv lail naih dos yaoc 
nyenc nuc nyac. 29 Naih yaoc jouc nyac pieek lail saip yanc yaoc, aol yanc 
naih bens nyaoh dav nas nyac touk jaengl yais. Yenl yuih nyac, Xus 
Mungx Zeil Pangp, wah dah: Nyac pieek lail dos yaoc nyenc nuc nyac xic 
jah, buh jangs pieek lail touk jaengl yais!" 


8 
Dal Wil daengl heeup bens ags 


1 Sil naih dah bail, Dal Wil heeup xuh nyenc Feih Luh Sil weex kaemk juh 
maoh, dah miac juh maoh aol lis env gonx Jah Teep, xingc zeil mags juh 
maoh. 2 Maoh buh heeup xuh nyenc Moc Yah, aol juh maoh nunc nyaoh 
dees dih, aol lamh map liangc: liangc lis yac jiuc lamh suh douh sat, liangc 
lis il jiuc lamh suh liuuc nyaoh. Il naih, nyenc Moc Yah douh Dal Wil 
gonx, eengv douh aol yangh xonh pieek dos maoh. 3 Hah Dal Dix Seel 


lagx Lil Hoc, jangs wangc Sox Bah. Maoh sogc nyal Youl Fah Lah Dih 
yuv xeengl env maoh xonv map xic jah, Dal Wil buh nyimp maoh daengl 
heeup. 4 Dal Wil sabp lis il sinp ceeh max, sedp begs nyenc deic ceeh 
max, yac weenh bienl max qamt. Douv il begs duc max dah mangv, gal 
max gaic ceeh jah Dal Wil ledp dadl duv enl dinl lieeux. 5 Nyenc Al Lamc 
dah xingc Dal Max Sih Goc map bangh Hah Dal Dik Seel wange xic jah, 
Dal Wil sat juh maoh bail yac weenh nyih sinp nyenc. 6 Maoh suh nyaoh 
Dal Max Sih Goc, xingc Al Lame jah, jiml oil doiv dingc dos bienl max, 
nyenc Al Lamc buh wenp begs singk maoh, map pieek yangh xonh dos 
maoh. Eis heenk Dal Wil touk nup, Kus bens saip maoh heeup xuh eep. 

7 Dal Wil xeengl lis bais daengs jeml maenv nyenc douc bienl max Hah 
Dal Dix Seel, daiv map Yeeh Lul Sax Lenc. 8 Dal Wil wange buh dah 
senl Teep Bah daengh Bix Loc Taip, yac senl Hah Dal Dix Seel jah, 
xeengl lis oil dongc. 9 Top Yix, wange Hah Max, gingk wah Dal Wil 
heeup xuh bien] max Hah Dal Dix Seel xic jah, 10 suh paik lagx maoh 
Yoh Lanc touk Dal Wil wangc haemk maoh lail, bus maoh, yenl yuih 
maoh heeup xuh Hah Dal Dix Seel, dah unv Top Yix buh nyimp Hah Dal 
Dix Seel bens daengl heeup. Yoh Lanc deic oil yangh xonh jeml nyaenc 
dongc map pieek dos Dal Wil. 11 Dal Wil wangc deic oil yangh xonh naih 
aol weex benh saip Xus, xongs maoh aol maenv jeml nyaenc dah guagl 
mih douh heeup xuh xeengl lis map jah aol weex benh saip Xus laot 
yangh: 12 dah Yiv Dongh Al Lame, Moc Yah, Yal Menc, Feih Luh Sil 
daengh Yal Max Lil - buh dah wangc Sox Bah, Hah Dal Dix Seel, lagx 
Lil Hoc. 13 Dal Wil nyaoh saoc jenc Gol sat deil nyenc Yiv Dongh il 
weenh beds sinp xonv map, wenp nyenc lis guanl mags. 14 Maoh nyaoh 
daengc dih wangp Yiv Dongh jiml doiv dingc bienl max, nyenc Yiv Dongh 
ledp douh Dal Wil gonx. Dal Wil eis heenk bail nup, Kus bens sap maoh 
heeup xuh nyenc saengl maoh. 15 Dal Wil weex wangc dos daengc guagl 
Yix Seec Lieec, yuih begs singk maoh beenh sil yuh saengc yuh douh. 

16 Yoh Yah, lagx Xih Lul Yax, week nyenc top bienl max. Yoh Xah Fax, 
lagx Yal Xih Lul, weex nyenc xap sil aov. 17 Sax Duh, lagx Yal Xih Tup, 
daengh Yal Xih Mix Leel, lagx Yal Buk Yal Tat, week sangh sung. Xih 
Laic Yax week nyenc xap sih juml. 18 Bix Nac Yax, lagx Yeeh Hoc 


Yeeh Dal, gonx nyenc Jih Lil Tip daengh nyenc Bik Lil Tip. Lagx bani 
Dal Wil ledp week nyenc douc qonk maoh, xongs sangh sung. 


9 
Dal Wil darv lail Mix Feih Boh Xeel 


1 Lis il maenl, Dal Wil haemk: "Yanc Saol Loc naengl lis nyenc xih eis? 
Yaoc yuv yuih Yoh Nac Danh map lail lail daiv juh maoh." 2 Yanc Saol 
Loc lis mungx nyenc nuc guanl Xix Bah. Lis nyenc xais maoh map jinv 
Dal Wil, Dal Wil haemk maoh: "Nyac jangs Xix Bah il?" Maoh xunp: 
"Nyenc nuc nyac jangs." 3 Wangc haemk: "Yanc Saol Loc naengl lis 
nyenc xih eis? Yaoc yuv aol melk eiv Wangc Menl map daiv juh maoh." 
Xix Bah xunp: "Yoh Nac Danh naengl gal il bani, maoh yac dinl leiv." 

4 Wangc haemk: "Maoh nyaoh nup?" Xix Bah xunp: "Maoh nyaoh yanc 
Max Jic, lagx Yal Miix Lil, senl Loc Dix Bah." 5 Il naih, Dal Wil wange 
paik nyenc bail sibs maoh dah yanc Max Jic map. 6 Mix Feih Boh Xeel, 
lagx Yoh Nac Danh, lagx kuanp Saol Loc, map jiny Dal Wil xic jah, suh 
bebc dih map gaenp juiv maoh. Dal Wil wah: "Mix Feih Boh Xeel ah!" 
Maoh xunp: "Nyenc nuc nyac nyaoh geel naih." 7 Dal Wil wah: "Bix yaot, 
yaoc bens yuv yuih bux nyac Yoh Nac Danh lail lail map daiv nyac. Yaoc 
yuv deic daeml yav ongs nyac Saol Loc ledp xonv dos nyac, nyac buh bens 
yuv nyimp yaoc donge suiv siic banc jil." 8 Mix Feih Boh Xeel bebc map 
wah: "Yaoc nyenc nuc nyac sonk duc mange lieel? Nyac nup yangh doiv 
yaoc, nyenc xongs nguap deil, il naih lail?" 9 Wangc suh sint Xix Bah, 
nyenc nuc Saol Loc, map, doiv maoh wah: "Yaoc aol eel jiv Saol Loc 
nyimp nyenc yanc maoh ledp pieek saip lagx kuanp xus nyenc nyac yangx. 
10 Nyac, lagx nyac daengh nyenc nuc nyac yuv yuih Mix Feih Boh Xeel 
sags daeml yav, xup lis yangh jil map. Il naih, nyenc aox yane lagx kuanp 
xus nyenc nyac lis kaemk jil. Mix Feih Boh Xeel buh bens yuv nyimp yaoc 
donge suiv siic banc jil oux." (Xix Bah lis xebc ngoz duc lagi, nyih xebc 
mungx lagx nuc.) Xix Bah suh doiv wangc wah: 11 "Xus yaoc wangc 
yaoc ah! Yaoc jangs nyenc nuc nyac. Nyac xais yaoc weex mangc, yaoc 


buh anl bail week." Il naih, Mix Feih Boh Xeel bens suiv siic banc Dal 
Wil, xongs lagx wange laot yangh. 12 Mix Feih Boh Xeel lis il lagx uns 
guanl Miix Jah. Nyenc nyaoh yanc Xix Bah ledp jangs week nyenc nuc 
dos Mix Feih Boh Xeel. 13 Il naih, Mix Feih Boh Xeel, mungx yac dinl 
leiv jah, nyaoh Yeeh Lul Sax Lenc nyaoh, bens nyimp wangc jungh siic 
banc jil. 


10 
Dal Wil heeup xuh nyenc Yal Menc 


1 Dah lis il pungt, wangc nyenc Yal Menc deil yangx, lagx maoh Hah 
Nuni sibs maoh week wange. 2 Dal Wil xangk: "Yaoc yuv aenl daiv Hah 
Nuni, lagx Nac Xac, xongs bux maoh aenl daiv yaoc laot yangh." Il naih, 
Dal Wil paik nyenc tuk maoh bail xaok sais Hah Nunl, yeni yuih bux maoh 
deil yangx. Nyenc Dal Wil touk dih wangp Yal Menc xic jah, 3 nyenc 
douc Yal Menc doiv wangc juh maoh Hah Nuni wah: "Dal Wil paik nyenc 
map naih xaok sais nyac, nyac nyaengc xangk maoh qaenp juiv bux nyac 
11? Eis jangs il naih! Maoh paik nyenc map xac naengc xingc naih, dah lenc 
suh yuv map heeup xuh daol." 4 Il naih, Hah Nuni nyaeml nyenc Dal Wil, 
suh guedx mudx meix mungx bail il benh, yuh ads duv jodx xanh dees juh 
maoh, douv ugs senx, songk juh maoh xonv bail. 5 Dal Wil lis gingk sil 
naih, suh paik nyenc bail sibs, doiv juh maoh wah: "Xaop liuuc nyaoh 
Yeeh Lil Goh unv, gas touk mudx yais xih xonv map." Yenl yuih oil 
maoh gingk pak nas gungc. 6 Nyenc Yal Menc wox Dal Wil doiv juh 
maoh benc gik yangx, suh aol sinc xup bienl max: dah Boc Lil Hoc 
daengh Sox Bah xup lis yac weenh bienl max Al Lamc, yuh dah wange 
Max Jah xup lis il sinp mungx, dah Top xup lis il weenh nyih simp mungx. 
7 Dal Wil lis wox, suh paik Yoh Yah daiv daengc bienl max Yix Seec 
Lieec ugs bail. 8 Nyenc Yal Menc ugs map nyaoh nugs dol xingc beec lail 
beenh wenp daengl dos. Nyenc Al Lame dah Sox Bah daengh Lil Hoc 
eengv nyenc Top daengh nyenc Max Jah suh nyaoh jenc wangp nugs 
xingc. 9 Yoh Yah nuv nyenc saengl beec nyaoh mangv nas mangv lenc 


ledp yuv map heeup maoh. II naih, maoh suh dah aox bienl maz Yix Seec 
Lieec xeenx maenv nyenc ags ugs map, daiv juh maoh nyimp nyenc Al 
Lame daengl heeup. 10 Gal maenv bienl max jah, maoh aol jaix nongx 
maoh Yal Buk Xaih daiv, nyimp nyenc Yal Menc daengl heeup. 11 Yoh 
Yah doiv Yal Biz Xaih wah: "Nuv baov yaoc eis xuh nyenc Al Lamc, 
nyac suh map juv yaoc. Nuv nyac eis xuh nyenc Yal Menc, yaoc suh map 
juv nyac. 12 Xaop yuv guas sais! Daol ledp yuv mags bov map heeup, 
yuih begs singk daol daengh maenv xingc Wangc Menl daol. Haengt Xus 
ani meix xangk maoh bail weex." 13 Yoh Yah daengh bienl max maoh 
suh dah bail heeup nyenc Al Lamc, nyenc Al Lamc nyaoh dav nas Yoh 
Yah laengh yangx. 14 Nyenc Yal Menc nuv nyenc Al Lamc laengh, juh 
maoh buh nyaoh dav nas Yal Buk Xaih laengh laos xingc bail. Jav nyimp 
nyenc Yal Menc daengl heeup wenp, Yoh Yah suh xonv bail Yeeh Lul 
Sax Lenc. 15 Nyenc Al Lame wox ags xuip nangs dos nyenc Yix Seec 
Lieec, yuh daengl juml map. 16 Hah Dal Dix Seel wangc xais oil nyenc Al 
Lame dah mangv jav nyal Youl Fah Lah Dih map. Xol Fac, nyenc top 
bienl max Hah Dal Dix Seel, daiv juh maoh touk Xih Lanc bail. 17 Dal 
Wil lis qingk sil naih, yuh juml daengc bienl max Yix Seec Lieec, dah nyal 
Yoh Danl bail Xih Lanc. Nyenc Al Lamc beec lail beenh wenp nyaoh jah, 
nyimp Dal Wil daengl heeup. 18 Nyenc Al Lamc yuh nyaoh dav nas nyenc 
Yix Seec Lieec laengh yangx. Daengl heeup xic jah, bienl max Dal Wil sat 
bail sedp begs nyenc Al Lamc deic ceeh daengl heeup daengh siik weenh 
bienl max. Juh maoh buh heeup deil Xol Fac, mungx top bienl max Al 
Lamc. 19 Maenv wangc nyaoh dees miac Hah Dal Dix Seel wangc ags 
nuv juh maoh douh nyenc Yix Seec Lieec heeup xuh, xih xonv nyimp 
nyenc Yix Seec Lieec daengl lail, saip juh maoh gonx. Il naih, nyenc Al 
Lamc eis ams bangl nyenc Yal Menc hap. 


11 
Dal Wil daengh Bah Xeel Bah 


1 Touk nyani xenp, oil wangc bens ugs bail daengl heeup xic jah, Dal Wil 


suh paik Yoh Yah daiv nyenc douc gax xaip daengh daengc nyenc Yix 
Seec Lieec ugs bail. Juh maoh week gaemv nyenc Yal Menc, lionh xingc 
Lah Bah. Dal Wil daov liuuc nyaoh Yeeh Lul Sax Lenc. 2 Lis il maenl 
jodx nyaemv, Dal Wil nagp menl dah xangc jenc map, nyaoh wul bongc 
xeeuc gamt bail map. Maoh dah wul jah nuv il mungx nyenc miegs xugs 
xenp, miinh mogc lail nuv gungc. 3 Dal Wil suh paik nyenc bail xac 
naengc mungx nyenc miegs jah jangs nouc. Nyenc jah wah: "Maoh guanl 
Bah Xeel Bah, lagx miegs Yix Lieenc, maix Uh Luh Yal, nyenc Heel." 

4 Dal Wil suh paik nyenc bail sibs mungx nyenc miegs jah map. (Xic jah 
nyenc miegs gobs sot xenp, buh weex liix xeengt wenp.) Maoh map, Dal 
Wil buh nyimp maoh nunc yangx. Nyenc miegs suh xonv bail yanc. 5 Dah 
lenc, nyenc miegs lis lagx gak xenp, paik nyenc bail lebe Dal Wil: "Yaoc 
lis lagx gak xenp yangx." 6 Il naih, Dal Wil xais nyenc bail lebe Yoh Yah: 
"Nyac paik Uh Luh Yal, nyenc Heel, touk yaoc map." Jav Yoh Yah suh 
paik Uh Luh Yal bail jinv Dal Wil. 7 Uh Luh Yal map yangx, Dal Wil 
haemk maoh Yoh Yah daengh bien] max, eengv sil songk heeup jah il nup 
yangh. 8 Dal Wil suh doiv Uh Liih Yal baov: "Nyac xonv bail yane, xugs 
dini sav soh bah!" Il naih, Uh Luh Yal ugs xeeuc bail, dah lenc wange buh 
saip jagc liix xangh dos maoh. 9 Uh Luh Yal daov eis bail yanc. Maoh 
xonv nyimp oil nyenc nuc wangc nunc nyaoh nugs dol xeeuc. 10 Dal Wil 
gingk wah Uh Liih Yal eis bail yanc, suh haemk maoh: "Nyac gobs dah 
kuenp yais map, week mange eis bail yane lieel?" 11 Uh Luh Yal doiv Dal 
Wil wah: "Longx yot, nyenc Yix Seec Lieec daengh nyenc Yuc Dal ledp 
nyaoh dingc, xus nyenc yaoc Yoh Yah daengh nyenc douc enl maoh jah 
ledp nyaoh yav week dingc. Yaoc week nup lail bail yane jil wumx, nyimp 
maix jungh nunc lieel? Yaoc nyaoh dav nas wange hiz: Yaoc bens eis 
weex hangc sil naih." 12 Dal Wil suh doiv maoh wah: "Nyac eengv nyaoh 
naih il maenl, maenl mus yaoc paik nyac xonv bail." Il naih, maenl jah 
daengh maenl jih nyih, Uh Luh Yal Iruuc nyaoh Yeeh Lul Sax Lenc. 

13 Dal Wil sint maoh map donge jil wumx, dos maoh jaengv kuaot bail. 
Touk nyaemv, Uh Luh Yal daov ugs bail nyaoh dav nyenc nuc wange nunc 
nyaoh il doiv, buh naengl mix bail yanc. 


Dal Wil daengv jiv sat Uh Luh Yal 


14 Hedp lenc, Dal Wil xap senk dos Yoh Yah, aol dos Uh Liih Yal sunx 
bail. 15 Aox senk Dal Wil xap: "Nyac pait Uh Liih Yal nyaoh mangv unv 
heeup, doiv daengl heeup zeil yaot jah. Lenc, xaop xonv denl map, douv 
maoh douh heeup deil." 16 Xah il naih, Yoh Yah bail lionh xingc xic jah, 
pait Uh Liih Yal nyaoh doiv maoh wox lis nyenc saengl zeil ags jah. 

17 Nyenc xingc jah ugs map nyimp Yoh Yah daengl heeup xic jah, lis 
maenv bienl max Dal Wil douh sat yangx; Uh Luh Yal, nyenc Heel, buh 
deil yangx. 18 Yoh Yah suh paik mungx nyenc bail lebe Dal Wil maenv sil 
daengl heeup jah. 19 Maoh lebc nyenc jah: "Nyac deic maenv sil daengl 
heeup naih ledp lebc wange. 20 Yaot xic wange qingk yax map, haemk 
nyac: 'Xaop weex mangc il jav jaenx xingc daengl heeup lieel? Xaop eis 
wox nyenc saengl yuv dah wul kaik xingc beengv nat map il? 21 Nyungl 
nouc heeup deil Yal Bus Mix Leec, lagx Yeeh Lul Bix Xeel? Eis jangs 
mungx nyenc miegs dah wul kaik xingc baenv jagc bial moh map jabe, 
maoh hap deil nyaoh Tip Bil Sih? Xaop weex mangc jaenx kaik xingc il 
jav lieel?' Nuv baov maoh il naih haemk nyac, nyac suh xunp: 'Eis jangs 
gobs week naih, nyenc nuc nyac Uh Liih Yal, nyenc Heel, buh deil 
yangx." 22 Il naih, nyenc douh paik map jah ugs bail. Map touk yangx, 
maoh suh anl Yoh Yah lebc maenv sungp jah wah saip Dal Wil gingk. 

23 Maoh wah: "Nyenc saengl ags dah jiul, map touk mangv nugs nyimp 
jiul daengl heeup. Jiul heeup juh maoh xonv bail, hap week touk geel dol 
xingc. 24 Maenv nyenc beengv nat nyaoh wul kaik xingc suh beengv nat 
map beengv maenv nyenc nuc nyac, dos deil mieengc mungx bienl max 
wangc. Eis jangs gobs week naih, Uh Liih Yal, nyenc Heel, buh deil 
yangx." 25 Dal Wil doiv nyenc douh paik map jah wah: "Nyac bail lebc 
Yoh Yah il naih: 'Bix yuih maerv sil naih eis lail dah. Xangp miax maenl 
naih jil mungx naih, maenl mus jil mungx jav, hangc sil naih bens lis! Nyac 
eengv songk legc heeup laos xingc bail, deic xingc week gaemv lieeux!' 
Nyac deic sungp naih bail wah, gimp legc dos Yoh Yah." 26 Maix Uh 
Luh Yal gingk wah saox maoh deil yangx, suh yuih maoh banh sais nees. 
27 Banh sais nyani maenl dah yangx, Dal Wil suh paik nyenc bail sibs Bah 


Xeel Bah map yanc maoh. Bah Keel Bah suh wenp maix Dal Wil yangx, 
nyimp maoh sangx lis il bani. Danl sil Dal Wil week maenv sil naih, Kus 
nyaengc eis douh sais. 


12 
Nac Danh guav Dal Wil 


1 Kus paik Nac Danh bail jinv Dal Wil. Nac Danh map touk Dal Wil, suh 
wah: "Il jage senl lis yac mungx nyenc, il mungx jangs nyenc meec, mungx 
jangs nyenc hut. 2 Mungx nyenc meec jah lis oil liees daengh senc. 

3 Mungx nyenc hut gobs lis duc lagx liees maoh jeis map jah, eengv eis lis 
mange. Maoh sangx lagx liees jah, lagx liees buh nyimp maoh daengh 
lagx maoh gaenx nyaoh, mags map. Lagx liees jil maenv maoh jil jah, 
wumx buh wumx bil maoh, naengl nagp nyaoh aox miac maoh. Maoh daiv 
lagx liees naih xongs daiv lagx miegs maoh laot yangh. 4 Jav lis il mungx 
egt map touk nyenc meec jah. Nyenc meec eis xeeh il duc senc xih duc 
liees maoh map sat beenh dos egt jil, daov aol lagx liees nyenc hut bail sat 
beenh dos egt." 5 Dal Wil suh nyaengc gingk yax dos mungx nyenc jah, 
doiv Nac Danh wah: "Yaoc xiv Kus Mungx Soh map liix, week sil naih 
nyenc jah bens dog] deil! 6 Maoh dog] douh beis lagx liees jah suk benh, 
yenl yuih maoh week sil naih, eis lis nyil sais yagc sac." 7 Nac Danh suh 
doiv Dal Wil wah: "Nyac laengx jangs mungx nyenc jah! Kus, Wangc 
Menl Yix Seec Lieec, il naih wah: 'Yaoc youv yuc laos gaos jiml nyac 
weex wangc dos Yix Seec Lieec, juv nyac todt miac Saol Loc. 8 Yaoc 
deic yanc xus nyenc nyac pieek saip nyac, deic maenv maix maoh jaoh dos 
nyac, yuh deic env guagl Yix Seec Lieec daengh Yuc Dal aol dos nyac. 
Nuv baov maenv naih nyac naengl gingk yuns, yaoc buh haengt gimp 
gungc dos nyac. 9 Nyac weex mangc baov sungp Xus eis jangs sungp, 
weex maenv sil maoh naengc jangs pak jah lieel? Nyac yaml miax sat deil 
Uh Luh Yal, nyenc Heel, aol maix maoh map weex maix dos nyac. Nyac 
yaml nyenc Yal Menc sat Uh Liih Yal. 10 Nyac naengc eis git yaoc, aol 
maix Uh Liih Yal map week maix. Xah il naih, yanc nyac saemh saemh lis 


nyenc deil nyaoh dees xangp miax. 11 "Kus il naih wah: 'Yaoc yuv aol 
nyenc aox yanc nyac xonv heeup nyac. Nyaoh dav nas nyac yaoc yuv deic 
maenv maix nyac aol dos mungx jaenx nyac, mungx jah buh yuv nyimp juh 
maoh nyaoh aenl maenl ebl nunc. 12 Nyac liagc liagc week sil jah, yaoc 
daov yuv aol mungx jaenx nyac nyaoh dav nas begs singk Yix Seec Lieec 
aenl maenl weex sil naih ugs map." 


Dal Wil liingx soix 


13 Dal Wil suh doiv Nac Danh wah: "Yaoc nyaoh dav nas Kus lis soix 
yangx." Nac Danh xunp: "Kus mieenv soix nyac, nyac buh eis douh deil. 
14 Gal nyac week maerv sil naih aol nyenc saengl Kus naengc eis git Kus 
gungc, baov maoh eis jangs Xus. Jav lagx banl nyac gobs lis naih yuv 
douh deil." 15 Nac Danh xonv bail yanc yangx, Xus songk biingh map dos 
lagx Dal Wil, maix Uh Luh Yal nyimp maoh sangx lis jah. 16 Dal Wil 
jouc Wangc Menl eis xup mingh lagx naih. Xah il naih, maoh jih ebl jil, 
laos sumx bail meix nyaemv bens nunc dees dih. 17 Yangp laok yane 
maoh jenc nyaoh geel, qonk maoh dah dees dih jenc map, maoh buh eis 
haengt, buh eis nyimp juh maoh jil mange. 18 Touk maenl jih sedp, lagx 
jah deil yangx. Nyenc nuc Dal Wil qingk yaot lebc maoh lagx deil, yenl 
yuih juh maoh aox longc xangk: "Lagx naengl nyaoh xic jah, daol qonk 
Dal Wil, maoh buh eis haengt qingk sungp daol. Daol nup yangh ams lebc 
maoh lagx deil yangx lieel? Yaot xic maoh yuv ugs sil haik bens." 19 Dal 
Wil lis nuv nyenc nuc maoh daengl wah sungp siik, suh wox lagx deil 
yangx. Maoh haemk: "Lagx deil yangx il?" Juh maoh xunp: "Jangs. Deil 
yangx." 20 Dal Wil suh dah dees dih jenc map. Maoh xugs xenp, miads 
naemx dangl, wanh ugs xenp, laos bongc dingc Kus bail baiv. Lenc, maoh 
xonv map yanc, xais nyenc nuc beenh ebl jil, suh jil yangx. 21 Maenv 
nyenc nuc maoh haemk: "Nyac weex mangc il naih weex lieel? Lagx 
naengl nyaoh xic jah, nyac jih ebl nees. Xic naih lagx deil yangx, nyac 
daov jenc map jil oux!" 22 Dal Wil xunp: "Lagx naengl nyaoh xic jah, 
yaoc jih ebl nees, yen] yuih yaoc xangk: 'Yaot xic Kus yagc sac yaoc, 
douv lagx naih soh map.' 23 Xic naih lagx deil yangx, yaoc naengl jih ebl 


jil week mange lieel? Yaoc naengl aol maoh xonv soh lis il? Yaoc naengl 
lis maenl bail touk maoh, maoh eis lis maenl xonv touk yaoc." 24 Dal Wil 
suh xaok sais maix maoh Bah Xeel Bah, laos bail nyimp maoh nunc. Bah 
Xeel Bah sangx lis il bani, juh maoh aol maoh guanl Sox Loc Menc. Kus 
eiv maoh; 25 il naih, Kus suh yaml Nac Danh, sangh duh sungp Wangc 
Menl, saip guanl Yeeh Dih Dih Yal dos maoh (“Yyil sih jangs "lis Kus eiv’). 


Dal Wil xeengl xingc Lah Bah 


26 Nyaoh pungt jah, Yoh Yah nyimp nyenc Yal Menc nyaoh xingc Lah 
Bah jah, daengl heeup, buh xeengl lis xeeuc wange. 27 Yoh Yah suh paik 
nyenc bail jinv Dal Wil wah: "Yaoc nyimp xingc Lah Bah daengl heeup, 
aol lis dens naemx maoh yang. 28 Naengl gal maenv bienl max jah, nyac 
xic naih deic juh maoh daengl juml map, lionh xingc xeengl map. Nuv eis 
il naih, yaoc xeengl xingc jah bail, eep suh aol guanl yaoc jiml dos xingc 
jah." 29 Jav Dal Wil juml daengc bien] max bail Lah Bah, heeup xingc 
jah, suh xeengl lis yangx. 30 Dal Wil dah gaos wange nyenc Yal Menc aol 
lis meeuh wangc, buh songk meeuh naih nyaoh gaos bens. Meeuh wangc 
naih aol jeml weex, wul meeuh naengl lis oil jinl baos. Meeuh gaenp lis 
liogc xebc beds jaenl. Dal Wil dah xingc jah xeengl lis oil yangh xonh. 

31 Maoh yuh daiv nyenc xingc Lah Bah ugs map, xais juh maoh weex 
ongl deic jov, bac kuedp daengh guanl weex ongl, eengv weex xonl. Dal 
Wil doiv nyenc senl mih Yal Mene buh il naih week. Dah lenc, Dal Wil 
daengh bienl max maoh ledp xonv bail Yeeh Lul Sax Lenc. 


13 
Anl Nonx biigs Tat Max nyimp maoh nunc 


1 Yah Sah Longc, lagx Dal Wil, lis il nongx lail miegs guanl Tat Max. Anl 
Nonx, buh jangs lagx Dal Wil. Maoh eiv Tat Max gunge. 2 Anl Nonx yuih 
eiv nongx miegs maoh Tat Max lis bungh. Tat Max naengl jangs miegs 
seit, il naih Anl Nong xangk maoh yuh eis lis jiv mange jaenx maoh. 3 Jav 
Anl Nong lis mungx bungc bang guanl Yoh Nac Dac, lagx Xil Mix Yal, 


jaix Dal Wil. Yoh Nac Dac lis jiv jods gungc. 4 Maoh doiv Anl Nong 
wah: "Lagx wangc ah! Nyac week mange il maenl buk il maen] wuml soic 
lieel? Nyac lebc yaoc weex lis eis?" Anl Nonx xunp: "Yaoc eiv Tat Max, 
nongx miegs nongx yaoc Yah Sah Longc." 5 Yoh Nac Dac wah: "Nyac 
nyaoh xangc nunc uv weex ids. Bux map nuv nyac xic jah, nyac doiv maoh 
wah: 'Yaoc xangk lis nongx miegs yaoc Tat Max map, beenh ebl jil dos 
yaoc. Douv maoh nyaoh dav nas yaoc beenh. Jav, yaoc lis naengc maoh, 
suh dah miac maoh sibs map jil." 6 Il naih, Anl Nonx suh uv ids nunc 
nyaoh xangc. Dal Wil wange map nuv maoh xic jah, maoh doiv wange 
wah: "Jouc nyac saip nongx miegs yaoc Tat Max map, nyaoh dav nas 
yaoc week siic lail. Il naih, yaoc lail dah miac maoh sibs map jil." 7 Jav 
Dal Wil lebe sungp laos xeeuc bail, doiv Tat Max wah: "Nyac bail yane 
jaix nyac Anl Nong, yuih maoh beenh ebl jil. 8 Il naih, Tat Max suh touk 
yanc jaix maoh Anl Nonx bail, Anl Nonx naengl nunc. Tat Max suh aol 
benv oux megx map piagp lail, nyaoh dav nas Anl Nonx weex siic, 
pieengp xogc. 9 Maoh dah daol aol siic ugs map dos Anl Nonx jil. Anl 
Nong daov eis haengt jil, suh wah: "Xais eep ledp ugs bail bah!" Il naih, 
eep suh ledp liic maoh bail yangx. 10 Anl Nonx suh doiv Tat Max wah: 
"Nyac daiv ebl jil laos sumx yaoc map, yaoc lail dah miac nyac sibs map 
jil." Tat Max suh deic siic maoh beenh lail jah laos sumx bail, touk geel 
jaix maoh Anl Nonx. 11 Danl sil maoh duh siic dos Anl Nonx jil xic jah, 
Anl Nonx nyaeml maoh wah: "Nongx yaoc, nyac map nyimp yaoc nunc." 
12 Tat Max wah: "Bix il naih weex, jaix yaoc! Bix ebs yaoc. Nyaoh Yix 
Seec Lieec eis dogl il naih weex pak! Bix weex sil pak naih! 13 Yaoc 
lieel? Yaoc deic maenv pak nas naih bail nup kat? Nyac lieel? Nyac yuv 
nyaoh Yix Seec Lieec wenp nyenc ees, eis menh siih. Jouc nyac doiv 
wangc wah: Maoh buh haengt aol yaoc weex maix dos nyac." 14 Anl 
Nonx daov eis haengt qingk sungp maoh. Maoh suh sabp Tat Max map 
nyimp nunc, yenl yuih maoh biix Tat Max legc mags. 15 Nunc wenp, Anl 
Nonx laengx gingk saengl Tat Max gungc. Maerv sais saengl jah biix dah 
unv sais eiv eengv gungc. Anl Nonx doiv Tat Max wah: "Nyac ugs bail!" 
16 Tat Max xunp: "Bix week naih! Soix nyac jul yaoc bail biix nyac gobs 
nyimp yaoc week sil jah eengv yuv gaenp." Anl Nong buh eis haengt qingk 


sungp maoh, 17 suh sint mungx nuc maoh map wah: "Deic nyenc miegs 
naih jul ugs bail, jaenc dol dos." 18 Il naih, nyenc nuc jul maoh ugs bail, 
deic dol jaenc yangx. Tat Max daens xanh lail, yen] yuih lagx miegs seit 
wangc ledp daens xenp il naih. 19 Tat Max suh deic bungv songk laos 
gaos bail, deic xanh lail maoh daens jah yags duv. Maoh aol miac wums 
gaos, mangv bail mangv songk soh nees. 20 Jaix maoh Yah Sah Longc lis 
nuv, suh haemk: "Jangs eis jangs jaix nyac, Anl Nong, aol nyac Week ees? 
Nongx yaoc ah! Nyac xic naih eis yongh pak sais; maoh jangs jaix nyac. 
Bix deic sil naih songk nyaoh longc." Tat Max suh nyaoh yanc jaix maoh 
Yah Sah Longc nyaoh, week miegs liingh il saemh. 21 Dal Wil wange lis 
WOK sil naih nyaengc qingk yax gungc. 22 Yah Sah Longc buh eis nyimp 
jaix maoh Anl Nonx wah sungp mangc. Maoh saengl Anl Nonx gungc, 
yenl yuih Anl Nonx aol nongx miegs maoh Tat Max pak nas. 


Yah Sah Longc yuih nongx miegs maoh sat Anl Nonx 


23 Dah lis yac nyinc, nyenc bangl Yah Sah Longc kebp biaeml liees nyaoh 
Bah Lil Xal Sox, jaenx biinl Yix Fax Lieenc, xic jah, Yah Sah Longc sint 
lagx wangc ledp yuv touk jah map. 24 Yah Sah Longc bail touk geel 
wangc wah: "Nyenc kebp biaeml liees yaoc map yangx. Jouc wange 
daengh nyenc geel bal wangc nyimp yaoc daengl jum] week maengx." 

25 Wangc xunp: "Lagx yaoc ah! Jiul eis yongh bail, mieenx lis jiul wenp 
dabs qaenp dos nyac." Yah Sah Longc yuh jouc samp dul siik, wange 
naengl eis haengt bail, gobs yah wah sungp lail saip maoh. 26 Yah Sah 
Longc suh wah: "Nuv baov wange eis bail, jouc wangc douv jaix yaoc Anl 
Nonx nyimp yaoc bail." Wangc haemk: "Anl Nong week mange dog] 
nyimp nyac bail lieel?" 27 Danl sil Yah Sah Longc bens jouc, il naih 
wangc hap paik Anl Nonx daengh oil lagx wangc jah nyimp maoh bail. 

28 Yah Sah Longc doiv nyenc maoh wah: "Xaop qingk lail! Anl Nonx 
jaengv kuaot xic jah, yaoc doiv xaop wah: 'Dos Anl Nonx deil!', xaop suh 
deic maoh sat bail. Xaop bix yaot. Jangs yaoc xais xaop. Gobs yuv xaop 
ugs legc, ugs bov." 29 Il naih, nyenc Yah Sah Longc suh anl Yah Sah 
Longc xais jah sat Anl Nonx. Oil lagx wangc jah suh jenc map, ags mungx 


ags gic max laengh bail. 30 Juh maoh naengl nyaoh dav kuenp xic jah, lis 
sungp xonc touk Dal Wil wah: "Yah Sah Longc sat o1l lagx wangc bail 
lieeux, il mungx buh eis gal hap." 31 Wangc jene map, deic ugs xenp yags 
duv, nunc nyaoh dees dih. Maenv nyenc nuc maoh ledp jenc nyaoh geel, 
buh yags ugs duv. 32 Danl sil Yoh Nac Dac, lagx Xil Mix Yal jaix Dal 
Wil, wah: "Kus yaoc bix baov oil lagx nyac ledp deil. Gobs deil laot Anl 
Nonx. Eev dah Anl Nonx sabp nongx miegs maoh Tat Max nyimp maoh 
nunc xic jah, Yah Sah Longc hap bens yuv sat maoh. 33 Xah il naih, jouc 
xus yaoc wange yaoc bix souc longc lagx nyac deil lieeux sungp jah. Gobs 
lis laot Anl Nonx douh sat." 34 Wah touk Yah Sah Longc, maoh laengh 
bail yangx. Eev nyaoh xic jah, mungx bienl max xut xingc Yeeh Lul Sax 
Lenc nuv lis il bangl nyenc dah mangv sip, luih gaos jenc Hoc Loc Nyeenl 
map. Maoh bail lebc wangc: "Yaoc lis nuv nyenc dah kuenp Hoc Loc 
Nyeenl map, naengl nyaoh banv jenc." 35 Yoh Nac Dac doiv wangc wah: 
"Nuv ah! Lagx wangc map yangx, xah xongs yaoc gobs wah dah laot 
yangh." 36 Sungp maoh gobs wah wenp, lagx wangc ledp songk soh laox 
nees laos map. Dal Wil daengh maenv nyenc nuc maoh buh ledp banh sais 
nees. 37 Yah Sah Longc laengh bail, map touk Dac Mail wangc. Maoh 
jangs wange dih wangp Jih Xic, lagx Yal Miix Huc. Dal Wil maenl maenl 
yuih lagx maoh Anl Nonx banh sais. 38 Yah Sah Longc laengh touk Jih 
Xic bail yangx, nyaoh jah lis samp nyinc. 39 Dal Wil yuih Anl Nonx banh 
sais dah yangx, aox longc nyaengc xangk eengv nuv Yah Sah Longc. 


14 
Yoh Yah daengv jiv xonv aol Yah Sah Longc map 


1 Yoh Yah, lagx Xih Lul Yax, wox wangc il nup xangk nuv Yah Sah 
Longc. 2 Il naih, Yoh Yah paik mungx nyenc touk senl Tip Goh Yal bail, 
dah jah daiv mungx nyenc miegs longc diux map. Yoh Yah doiv maoh 
wah: "Nyac uv week banh sais. Daens ugs heeuk dos, buh bix yongh 
naemx dangl. Uv week nees nyenc deil gungc maenl laot yangh. 3 Dah 
lenc, nyac touk wange bail, deic maenv sungp naih lebe maoh." Jav, Yoh 


Yah eeus maoh il nup wah. 4 Mungx nyenc miegs senl Tip Goh Yal bail 
jinv wange, bebc nas daengh dih qaenp juiv maoh, wah: "Wangc ah! Jouc 
nyac bangl yaoc!" 5 Wangc haemk maoh: "Nyac lis sil mangc lieel?" 
Maoh xunp: "Yaoc jangs sax liingh, saox yaoc deil yangx. 6 Yaoc lis yac 
lagx. Yac eep nyaoh yav daengl heeup, buh eis lis nyenc eenv egs yac 
maoh. Lis il mungx heeup il mungx deil bail. 7 Xic naih daengc dous 
nyenc ledp map guav yaoc wah: 'Aol mungx nyenc heeup jaix nongx maoh 
deil bail jah jaoh ugs map. Jiul yuv sat maoh, map beis mingh jaix nongx 
maoh. Laengx sonk maoh jangs mungx sibs eel jiv jiul buh yuv sat.' Yaoc 
naengl gal laot nadl saenk buil naih, juh maoh buh yuv week gaemv bail, 
eis douv lagx naih sibs saemh lenc saox yaoc hap. 8 Wangc doiv nyenc 
miegs jah wah: "Xonv bail yanc bah! Yaoc lebc sungp luih map nyimp 
nyac beenh sil naih." 9 Nyenc miegs yuh doiv wangc wah: "Kus yaoc 
wangc yaoc ah! Nuv baov nyac yuih yaoc douh guav, haengt soix naih 
dogl nyaoh xenp yaoc daengh yanc bux yaoc, haengt wangc eis lis soix 
mangc." 10 Wangc xunp: "Nuv baov lis nyenc doiv nyac wah sungp 
mangc, deic maoh touk yaoc map, maoh suh eengv eis nyaol nyens nyac 
hap!" 11 Nyenc miegs wah: "Jouc nyac xiv Kus, Wangc Menl nyac, map 
his, nyac eis saip nouc map dog] padt lagx yaoc. Il naih, lagx yaoc eis 
douh douv mingh." Wangc xunp: "Yaoc xiv Xus Mungx Soh map liix, il 
jiuc biaeml gaos lagx nyac buh eis saip dogl nyaoh dees dih." 12 Nyenc 
miegs yuh wah: "Jouc xus yaoc wangc yaoc eengv douv yaoc wah il bags 
sungp." Wangc xunp: "Nyac wah bah." 13 Nyenc miegs wah: "Nyac weex 
mange daengv jiv haik begs singk Wangc Menl (*) lieel? Wangc wah 
sungp naih, eis jangs ags ponk wangc weex tagt il? Yenl yuih wangc eis 
haengt daiv lagx bens douh jul bail jah zonv map! 14 Nyenc bens douh 
deil, xongs pogp naemx laos dees dih laot yangh, buh aol xonv eis lis. 
Danl sil Wangc Menl eis xup mingh nyenc, daov daengv jiv aol mungx 
nyenc douh jul bail jah xonv map nyimp maoh. 15 "Yaoc xic naih map 
deic sungp naih lebc xus yaoc wangc yaoc, jangs yenl yuih maenv nyenc 
jah aol yaoc qingk yaot. Yaoc aox longc xangk: 'Yaoc doiv wangc wah, 
yaot xic maoh liingx maenv yaoc jouc jah. 16 Yaot xic wangc juv jiul todt 
miac nyenc yuv sat jiul, eis saip yaoc daengh lagx yaoc sibs eel jiv Wangc 


Menl yuv pieek dos yac jiul jah.' 17 Naih yaoc wah: 'Sungp xus yaoc 
wange yaoc bens wox xaok sais yaoc, yenl yuih nyac wox pieek lail yax, 
songs nyenc menl Wangc Menl laot yangh. Haengt Kus Wangc Menl nyac 
nyimp nyac gaenx nyaoh." 18 Wangc suh doiv nyenc miegs wah: "Yaoc 
haemk nyac il bags sungp, nyac bix jings yaoc." Nyenc miegs xunp: 
"Haengt xus yaoc wangc yaoc haemk." 19 Wangc haemk: "Nyac map jinv 
yaoc eis jangs Yoh Yah paik nyac map il?" Nyenc miegs xunp: "Yaoc 
nyaoh dav nas xus yaoc wangc yaoc map liix, sungp nyac wah douh 
yangx, nyil eis xap/l. Jangs Yoh Yah, nyenc nuc wangc, xais yaoc map, 
lebc yaoc il naih wah. 20 Nyenc nuc nyac Yoh Yah il naih week, jangs aol 
nyac deic sil naih xonv weex lail. Meix diux nyac xongs meix diux nyenc 
menl Wangc Menl laot yangh - maerv sil nyaoh dih wangp naih ugs map 
nyac ledp wox." 21 Wangc suh sint Yoh Yah map, doiv maoh wah: "Lail. 
Yaoc week sil nyac yuv yaoc week jah. Nyac bail daiv Yah Sah Longc 
lagx liix jah xonv map." 22 Yoh Yah bebc nas daengh dih gaenp juiv 
wangc, buh wah sungp lail dos wangc. Maoh wah: "Kus yaoc wange yaoc 
ah! Wangc liingx yaoc jouc sil jah, maenl naih yaoc wox wange saip nas 
dos yaoc yang." 23 Yoh Yah suh bail Jih Xul, daiv Yah Sah Longc xonv 
touk Yeeh Lul Sax Lenc map. 24 Wangc daov wah: "Xais maoh xonv bail 
yanc bens, bix saip maoh touk dav nas yaoc map." Il naih, Yah Sah Longc 
xonv bail yane bens, buh eis lis nuv nas wange hap. 


Yah Sah Longc nyimp Dal Wil daengl lail 


25 Daengc aox Yix Seec Lieec eis lis nyenc lis bus lail hank xongs Yah 
Sah Longc. Dah dinl touk gaos eis lis nyil mangc xap. 26 Biaeml gaos 
maoh nal nogl nogl, meix nyinc kebp il daov. Maenv kebp map jah gaenp 
lis siik jaenl. Nuv baov eis kebp, yais gungc nal gungc. 27 Yah Sah Longc 
sangx lis samp bani, il beix. Beix jah guanl Tat Max, mags map maoh 
nyaengc lail miegs gungc. 28 Yah Sah Longc nyaoh Yeeh Lul Sax Lenc 
lis yac nyinc eis lis nuv wangc. 29 Maoh suh sint Yoh Yah map, xangk 
xais Yoh Yah bail jmv wangc, Yoh Yah daov eis haengt touk maoh map. 
Yah Sah Longc daov jih nyih sint Yoh Yah map, Yoh Yah yuh eis haengt 


map. Yah Sah Longc suh doiv nyenc nuc maoh wah: "Xaop qingk. Yav 
Yoh Yah nyaoh geel yav yaoc, maoh nyaoh jah lis oux megx. Xaop songk 
buil daos yav oux megx maoh bail." Il naih, nyenc nuc Yah Sah Longc suh 
songk buil daos oux megx jah. 31 Dah lenc, Yoh Yah bail yanc Yah Sah 
Longc, haemk maoh: "Nyenc nuc nyac week mange songk buil daos oux 
megx yaoc lieel?" 32 Yah Sah Longc xunp: "Yaoc paik nyenc bail sint 
nyac: 'Touk yaoc naih map, xangk paik nyac touk geel wange bail haemk: 
"Yaoc yuih mange dah Jih Xul xonv map? Nyaoh jah buk nyaoh naih doiv 
yaoc eengv lail!"" Xah il naih, yaoc xangk jinv wangc. Nuv baov yaoc lis 
soix mange, douv wange sat yaoc bail." 33 Il naih, Yoh Yah suh touk 
wango bail, deic maenv sungp naih lebc maoh. Wangc hap xais Yah Sah 
Longc map. Yah Sah Longc laos map bebc nas daengh dih nyaoh dav nas 
wangc. Wangc buh xudt nas Yah Sah Longc. 


15 
Yah Sah Longc eeuv Dal Wil 


1 Sil naih dah bail, Yah Sah Longc ags yuih bens beenh il av ceeh max 
daengl heeup eengv lis ngoz xebc mungx nyenc bieeuv nyaoh mangv nas. 
2 Maoh hedp hedp bens jenc saemp map, bail geel dol xingc jenc. Lis 
mungx nyenc deic sil nane map semh wange donv luh xic jah, Yah Sah 
Longc suh sint maoh dah map haemk: "Nyac jangs nyenc seni nup?" Maoh 
xunp: "Nyenc nuc nyac jangs dous nyenc Yi Seec Lieec il jagc." 3 Yah 
Sah Longc suh doiv maoh wah: "Sil nyac naih lis lik, laot nadl wange eis 
paik nyenc map gingk nyac wah." 4 Yah Sah Longc yuh wah: "Nuv baov 
yaoc nyaoh dih wangp naih lis jim] week nyenc donv luh nup lail ah! Jav 
eis heenk nouc lis sil mange touk geel yaoc map, yaoc buh week saengc 
nyimp maoh donv." 5 Lis nyenc map jaenx yuv bebc nyaoh dav nas maoh 
xic jah, Yah Sah Longc suh duh miac bail wums maoh, xudt nas maoh. 

6 Aox nyenc Yix Seec Lieec, eis heenk nouc map jouc wange yuih maoh 
donv luh, Yah Sah Longc ledp il naih daiv maoh. Il naih, Yah Sah Longc 
hagc semp nyenc Yix Seec Lieec. 7 Dah lis siik nyinc, Yah Sah Longc 


doiv wange wah: "Douv yaoc bail Xih Boc Lenc, week maenv nyungl 
yaoc nyimp Kus liix jah. 8 Yaoc nyenc nuc nyac nyaoh dih wangp Al 
Lame senl Jih Xul xic jah, il naih liix: 'Nuv baov Kus daiv yaoc xonv bail 
Yeeh Lul Sax Lenc, yaoc yuv nyaoh Xih Boc Lenc baiv maoh." 9 Wangc 
doiv maoh wah: "Nyac taik biingc bail bah!" Il naih, Yah Sah Longc bail 
Xih Boc Lenc. 10 Yah Sah Longc suh paik nyenc liagc liagc laos daengc 
Yix Seec Lieec oil dous bail lieeux, wah: "Xaop lis gingk xuip baol xic 
jah, laengx wah: 'Yah Sah Longc nyaoh Xih Boc Lenc weex wangc 
yangx!" 11 Yac begs mungx nyenc dah Yeeh Lul Sax Lenc nyimp Yah 
Sah Longc donge bail. Juh maoh douh sint bail week egt, buh eis WOK 
Yah Sah Longc xangk weex mangc. 12 Yah Sah Longc sunx saip yangh 
xonh dos Kus xic jah, buh paik nyenc bail sint Yal Xih Doh Fuc dah senl 
bens Jih Loc map. Yal Xih Doh Fuc jangs mungx sangh diux geel bal Dal 
Wil. Il naih, sil eeuv Dal Wil il week il lis legc, nyenc enl Yah Sah Longc 
buh il weex il gungc. 


Dal Wil laengh ugs Yeeh Lul Sax Lenc 


13 Lis mungx nyenc map lebe Dal Wil: "Nyenc Yix Seec Lieec sais longc 
ledp nyimp Yah Sah Longc yangx." 14 Dal Wil suh doiv nyenc geel bal 
nyimp maoh nyaoh Yeeh Lul Sax Lenc jah wah: "Hoik! Daol douh 
laengh. Nuv eis week naih, daol il mungx buh laengh eis todt Yah Sah 
Longc. Daol yuv laengx liic geel naih, yaot maoh hoik map laeml jibx 
daol, sat daol daengh nyenc aox xingc lieeux." 15 Nyenc geel bal wange 
xunp maoh: "Xus jiul wangc jiul il nup wah, nyenc nuc buh haengt il jah 
weex." 16 Wangc yenx daengc yanc nyenc maoh ugs bail, danl sil maoh 
liuuc xebc duc weix gonx xeeuc. 17 Il naih, wange ugs xingc bail, begs 
singk ledp enl maoh, liogp nyaoh yanc zeil nugs jah. 18 Bienl max wangc 
ledp dah dav nas maoh qamt bail, nyimp nyenc Jih Lil Tip daengh nyenc 
Bix Lil Tip weex laot. Naengl lis liogc begs mungx nyenc Jah Teep, dah 
Jah Teep enl Dal Wil map jah, buh touk dav nas maoh map. 19 Wangc 
doiv Yix Taip, nyenc top bienl max Jah Teep, wah: "Nyac eis dogl nyimp 
jiul dongc map. Nyac xonv bail nyimp Yah Sah Longc wangc nyaoh. Nyac 


jangs nyenc mangv nugs, dah dih wangp nyac laengh ugs map. 20 Pungt 
naih nyac gobs map. Yaoc maenl naih dogl aol nyac nyimp jiul wiup wak 
il? Yaoc buh eis wok yaoc bail nup. Nyac xonv bail, daiv jaix nongx nyao 
bail! Haengt meix eiv Kus bens eis biinv map daiv nyac." 21 Yix Taip 
daov doiv wangc wah: "Yaoc xiv Kus Mungx Soh map liix, buh xiv 
mingh wange map liix, xus yaoc wange yaoc nyaoh doiv nup, eis heenk 
deil soh, yaoc buh nyaoh doiv jah." 22 Dal Wil doiv Yix Taip wah: "Lail. 
Nyimp jiul donge bail bah." Il naih, Yix Taip nyimp oil nyenc maoh 
daengh nyenc yanc juh maoh buh ledp dongc bail yangx. 23 Wangc 
daengh nyenc maoh gamt dah bail xic jah, daengc nyenc dih wangp jah 
ledp songk soh laox nees. Dal Wil daengh oil nyenc ugs bail jah buh dah 
saoc jenc Jic Lunc, wenp biingc wangp bail. 


Sax Duh xonv laos Yeeh Lul Sax Lenc 


24 Sax Duh buh nyaoh jah. Maenv nyenc Lil Weil nyimp maoh jah jungl 
longx yot Wangc Menl. Juh maoh deic longx yot Wangc Menl songk luih 
map, Yav Biiv Yav Tah sunx liix xangh saip Kus, gas oil nyenc dah aox 
Kingo ugs map lieeux. 25 Wangc suh doiv Sax Duh wah: "Deic longx yot 
Wangc Menl jung] xonv laos xingc bail. Nuv baov yaoc nyaoh dav nas 
Wangc Menl deml lail, maoh yuv daiv yaoc xonv map, saip yaoc eengv lis 
nuv longx yot daengh yanc maoh. 26 Nuv baov maoh daov wah: 'Nyac eis 
douh sais yaoc,' yaoc buh beenh lail. Haengt maoh anl meix xangk maoh 
map daiv yaoc." 27 Wangc yuh doiv Sax Duh sangh sung wah: "Nyac eis 
jangs sangh wox unv lenc il? Nyac taik biingc xonv bail xingc, nyimp Yal 
Xih Max Sih, lagx nyac, daengh Yoh Nac Danh, lagx Yav Biv Yav Tah. 
Yav Biv Yav Tah buh yuv nyimp nyac dongc bail. 28 Yaoc nyaoh biingc 
wangp doiv naemx nyal linv jah gas nyac sung sungp dos yaoc." 29 II naih, 
Sax Duh daengh Yav Biiv Yav Tah deic longx yot Wangc Menl xonv 
jungl laos Yeeh Lul Sax Lenc, juh maoh buh nyaoh jah. 30 Dal Wil dugs 
gaos dus dini gak jenc Ganx Lanx, mangv bail mangv nees. Maenv nyenc 
nyimp maoh buh dugs gaos nees gak jenc bail. 31 Lis nyenc lebc Dal Wil: 
"Yal Xih Doh Fuc buh nyimp Yah Sah Longc nyaoh dav nyenc eeuv 


nyac." Il naih, Dal Wil yogc yuih: "Kus ah! Aol maenv jiv jods Yal Xih 
Doh Fuc biinv wenp ees." 32 Dal Wil map touk gaos jene, laengx jangs 
doiv nyungl nyenc baiv Wangc Menl jah. Hup Xaih, nyenc Yal Jih, nyaoh 
jah sibs maoh. Xanh Hup Xaih duv, gaos maoh lis bungv songk nyaoh 
wul. 33 Dal Wil doiv maoh wah: "Nuv baov nyac nyimp yaoc bail, nyac 
gobs gimp dabs gaenp dos yaoc. 34 Nyac xonv bail xingc doiv Yah Sah 
Longc wah: "Wangc ah! Yaoc weex nyenc nuc dos nyac. Xic unv yaoc 
weex nyenc nuc dos bux nyac, xic naih yaoc haengt weex nyenc nuc dos 
nyac." Il naih, nyac suh lis bangl yaoc week pak jiv jods Yal Xih Doh Fuc. 
35 Sax Duh daengh Yav Biiv Yav Tah, sangh sunx jah, eis nyimp nyac 
nyaoh dih wangp jah il? Nyac nyaoh aox xeeuc wange gingk duc mange 
suh lebc yac maoh. 36 Yal Xih Max Sih lagx Sax Duh daengh Yoh Nac 
Danh lagx Yav Buv Yav Tah, buh ledp nyaoh jah. Maenv nyac gingk jah 
paik yac maoh map lebc yaoc." 37 Il naih, Yah Sah Longc eev laos Yeeh 
Lul Sax Lenc xic jah, Hup Xaih, biingc banx Dal Wil, buh map touk xingc 
yangx. 


16 
Dal Wil daengh Xix Bah 


1 Dal Wil gobs dah gaos jenc bail eis gail, Xix Bah, nyenc nuc Mix Feih 
Boh Xeel, gas nyaoh jah sibs maoh. Kik Bah lis mieengc duc max, wul 
laic max lis yac begs bangh siic oux megx, il begs bangh siic ids, il begs 
bangh siic duil demh ongp wap daengh il deih kuaot. 2 Wangc haemk Xix 
Bah: "Nyac daiv maenv naih map week mange lieel?" Xix Bah xunp: 
"Max naih daiv map jangs saip nyenc yanc wange gic. Maerv siic maenv 
duil demh naih jangs saip nyenc nyac jil. Kuaot naih jangs saip nyenc 
nyaoh biingc wangp gingk deil wenk jah jil xonv lis legc." 3 Wangc suh 
haemk: "Mix Feih Boh Xeel, lagx kuanp xus nyenc nyac, nyaoh nup 
heel?" Xix Bah xunp: "Maoh liuuc nyaoh Yeeh Lul Sax Lenc, yen] yuih 
maoh xangk: 'Maenl naih nyenc Yix Seec Lieec yuv deic env guagl ongs 
yaoc xonv saip dos yaoc." 4 Wangc suh doiv Xix Bah wah: "Nuv il naih, 


maenv eel jiv Mix Feih Boh Xeel xic naih ledp aol dos nyac!" Xix Bah 
xunp: "Kus yaoc wangc yaoc ah! Yaoc bebc nyaoh dav nas nyac. Haengt 
yaoc bens douh sais nyac." 


Xil Meix guav Dal Wil 


5 Eev Dal Wil wange yuv map touk senl Bah Hut Lienc xic jah, lis il 
mungx dous nyenc Saol Loc dah jah ugs map. Maoh guanl Xil Meix, lagx 
Jih Lah, il mangv map il mangv guav. 6 Laengx sonk bienl max daengh 
nyenc xut Dal Wil ledp nyaoh yac mangv geel wangc, Xil Meix buh aol 
jinl beengv Dal Wil daengh nyenc geel bal maoh. 7 Xil Meix mangv guav 
mangv wah: "Bail, bail, nyac mungx lonh sat nyenc naih, mungx eis xedl 
xuk naih! 8 Nyac dah Saol Loc xeengl env guagl map, buh sat nyenc yanc 
maoh. Kus xic naih yuih maenv soix naih beis nyac. Maoh buh xonv deic 
env guagl jaoh dos lagx nyac Yah Sah Longc. Nyac xic naih deml nanh 
yangx, yenl yuih nyac jangs mungx lonh sat nyenc!" 9 Yal Biix Xaih, lagx 
Xih Lul Yax, suh doiv wange wah: "Week mange douv duc nguap deil 
naih piidt guav xus yaoc wangc yaoc? Douv yaoc dah bail dadl gaos 
maoh!" 10 Wangc daov wah: "Lagx Xih Lul Yax ah! Xaop nyimp yaoc 
xangk lis mangc daengl dongc lieel? Nuv baov Xus xais maoh guav yaoc, 
naeng] lis nouc ams haemk: 'Nyac mange il naih week lieel?" 11 Dal Wil 
suh doiv Yal Biix Xaih daengh nyenc geel bal maoh wah: "Lagx yaoc, 
dah xenp nanx yaoc map jah, buh xangk map xup mingh yaoc. Naengl yuv 
wah, nyenc Benl Yax Miinx naih il? Douv maoh guav bah! Yenl yuih Xus 
lebc maoh il naih weex. 12 Yaot xic Xus nuv kuip yaoc, yuih maenl naih 
douh guav pieek lail dos yaoc." 13 Il naih, Dal Wil daengh nyenc maoh 
yuh qamt bail. Xil Meix nyaoh boul jene mangv nas Dal Wil, mangv bail 
mangv guay, yuh aol jinl daengh magx beengv maoh. 14 Wangc daengh 
maenv nyenc nyimp maoh jah map touk nyal Yoh Dani nyaengc gingk deil 
wenk gungc, suh nyaoh geel jah sav soh. 


Yal Xih Doh Fuc ugs jiv jods saip Yah Sah Longc 


15 Xic jah, Yah Sah Longc daengh daengc bienl max Yix Seec Lieec map 


touk Yeeh Lul Sax Lenc, Yal Xih Doh Fuc buh nyimp maoh map. 16 Hup 
Xaih, nyenc Yal Jih biingc bang Dal Wil jah, bail jinv Yah Sah Longc doiv 
maoh wah: "Haengt wangc nyaoh weenh nyinc! Haengt wangc nyaoh 
weenh nyinc!" 17 Yah Sah Longc haemk Hup Xaih: "Nyac il naih eiv 
biingc banx nyac, Dal Wil, il? Nyac week mange eis nyimp maoh donge 
bail lieel?" 18 Hup Xaih doiv Yah Sah Longc wah: "Eis week naih. 
Mungx douh Kus xeenx map jah, douh begs simgk Yix Seec Lieec xeenx 
map jah, yaoc bens jangs nyenc maoh. Yaoc yuv liuuc geel naih nyimp 
nyac. 19 Eengv wah, yaoc dogl bonc buih nouc lieel? Eis jangs lagx 
mungx dah unv week wange il? Yaoc il nup bonc buih bux nyac, yaoc buh 
il jah bonc buih nyac." 20 Yah Sah Longc suh doiv Yal Xih Doh Fuc wah: 
"Nyac xangk nup? Daol dogl nup yangh weex?" 21 Yal Xih Doh Fuc 
xunp: "Nyac bail nyimp maenv weix bux nyac gong xeeuc jah nunc. Il 
naih, daengc nyenc Yix Seec Lieec yuv lis wox nyac dagl soix bux nyao 
bens daengl lail eis lis. Nyenc enl nyac jah ledp yuv eengv songk legc enl 
nyac." 22 Il naih, juh maoh suh jiml jage bongc miinc nyaoh wul xeeuc 
saip Yah Sah Longc, maoh nyaoh dav nas begs singk Yix Seec Lieec laos 
bail nyimp oil weix bux maoh nunc. 23 Nyaoh nyani maenl jah, Yal Xih 
Doh Fuc ugs jiv jods mangc diux, xongs sungp Wangc Menl laot yangh. 
Yah Sah Longc xongs unv Dal Wil laot yangh, anl jiv jods Yal Xih Doh 
Fuc bail weex. 


17 


1 Yal Xih Doh Fuc doiv Yah Sah Longc wah: "Douv yaoc xeenx il weenh 
yac smp nyenc, nyaemv naih suh ugs bail laeml Dal Wil. 2 Eev maoh xic 
naih deil wenk mas lags, yaoc yuv bail heeup maoh, aol maoh yaot nangs, 
jav nyenc nyimp maoh jah ledp douh laengh. Yaoc buh gobs xangk sat 
laot wangc, 3 daiv begs singk ledp xonv map touk nyac. Nuv baov mungx 
nyenc nyac yuv semh jah deil bail, begs singk ledp xonv map. Il naih, begs 
singk buh ledp eis douh haik mangc." 4 Yah Sah Longc daengh yangp 
laok Yix Seec Lieec ledp gingk jiv jods naih lail. 


Hup Xaih week pak jiv jods Yal Xih Doh Fuc 


5 Yah Sah Longc daov wah: "Sint Hup Xaih, nyenc Yal Jih, map. Daol 
qingk maoh wah weex nup." 6 Hup Xaih map touk Yah Sah Longc, Yah 
Sah Longc doiv maoh wah: "Yal Xih Doh Fuc jangs il naih il naih wah. 
Daol dogl anl sungp maoh wah jah weex xih eis? Nuv eis, nyac suh wah 
jiv jods nyac bah!" 7 Hup Xaih xunp Yah Sah Longc: "Daov naih jiv jods 
Yal Xih Doh Fuc eis lail. 8 Nyac wox bux nyac daengh maenv nyenc 
maoh, ledp jangs bienl max ags. Juh maoh gingk yax wodc xongs meix 
meel douh liagc lagx meel laot yangh. Eengv wah, bux nyac jangs mungx 
nyenc wox daengl heeup, bens eis nyimp bien] max jungh wangp nunc. 

9 Yaot maoh xic naih lebl nyaoh aox longh xih wangp mih. Nuv baov 
maoh ugs map sat bienl max nyac dah unv, eis heenk nouc gingk suh wah: 
"Bienl max enl Yah Sah Longc jah douh heeup gaemv yangx." 10 Maenv 
bienl max zeil bov mags nyac, laengx sonk eis yaot xongs jeni lienc, buh 
ledp yuv yaot banv deil, yen] yuih nyenc Yix Seec Lieec ledp wox bux 
nyac jangs nyenc wox daengl heeup, maenv nyenc nyimp maoh jah buh 
jangs nyenc bov mags gungc. 11 "Deic meix xangk yaoc naih: Aol begs 
singk Yix Seec Lieec, dah Danv hap weex touk Bieec Xeel Bah, gungc 
xongs xeep geel heit laot yangh, juml touk geel nyac map. Nyac ags daiv 
juh maoh bail daengl heeup. 12 Il naih, daol eis heenk nyaoh nup semh 
deml Dal Wil, suh touk doiv jah bail heeup, dogl nyaoh wul maoh xah 
xongs munc dogl nyaoh dees dih laot yangh, dos maoh daengh nyenc 
maoh eis lis il mungx naengl soh. 13 Nuv maoh laengh laos xingc nup, 
begs singk Yix Seec Lieec ledp yuv deic lamh touk xingc jah bail, suh 
deic xingc guags laos saoc jenc bail, il kuaik bial buh eis gas nyaoh jah." 
14 Yah Sah Longc daengh nyenc Yix Seec Lieec ledp wah: "Meix jiv jods 
Hup Xaih buk jiv jods Yal Xih Doh Fuc eengv lail." Jiv jods Yal Xih Doh 
Fuc jangs lail, danl sil Kus yuv week pak; il naih hap gimp nanh dos Yah 
Sah Longc." 


Hup Xaih gonk Dal Wil laengh todt 


15 Hup Xaih doiv Sax Duh daengh Yav Biiv Yav Tah, sangh sung jah, 
wah: "Yal Xih Doh Fuc lebc Yah Sah Longc daengh yangp laok Yix Seec 
Lieec melik jiv jods il naih il naih, meix jiv jods yaoc daov jangs il naih il 
naih. 16 Xaop xic naih laengx paik nyenc bail lebe Dal Wil: 'Nyaemv naih 
bix nagp nyaoh biingc wangp geel naemx nyal linv jah. Nyac bens yuv dah 
nyal bail, mieenx lis wangc daengh nyenc nyimp wange jah ledp douh 
gaemv lieeux." 17 Yoh Nac Danh daengh Yal Xih Max Sih liuuc nyaoh 
Yenx Loc Jeel gas, yenl yuih yac maoh eis ams laos xingc, yaot lis nyenc 
nuv. Lis lagx nuc miegs beenh lail ugs map lebc juh maoh, dah lenc yac 
maoh yuv bail lebc Dal Wil wangc. 18 Danl sil lis il lagx liix nuv yac 
maoh, suh bail lebc Yah Sah Longc. Il naih, yac eep laengx ganx liic bail, 
map touk yanc mungx nyenc nyaoh senl Bah Lux Miix. Nas yanc mungx 
nyenc jah lis jagc menv, yac maoh suh laos aox menv bail. 19 Nyenc 
miegs yane jah deic aems map xal ebl menv, yuh youv oux megx laos wul 
bail. Il naih, eis lis nouc wox yac mungx nyenc lebl nyaoh jah. 20 Maenv 
nyenc Yah Sah Longc map touk nyenc miegs nyaoh yanc jah yangx, suh 
haemk: "Yal Xih Max Sih daengh Yoh Nac Danh nyaoh nup?" Nyenc 
miegs xunp: "Juh maoh dah guis bail yangx." Nyenc Yah Sah Longc lah 
yac maoh eis deml, suh xonv bail Yeeh Lul Sax Lenc. 21 Yac mungx 
nyenc jah suh dah aox menv qak map, bail jinv Dal Wil wangc, wah: 
"Nyac hoik dah nyal bail! Yal Xih Doh Fuc daengv jiv il naih il naih map 
haik nyac." 22 Il naih, janl jah Dal Wil daengh nyenc nyimp maoh jah ledp 
dah nyal Yoh Danl. Touk guangl menl xic jah, eis gal il mungx mix dah 
nyal. 23 Yal Xih Doh Fuc naengc eep eis anl jiv jods maoh, suh songk anl 
nyaoh wul liic, qic bail senl bens, beenh sil aox yanc lail, suh ags bail jeeuv 
oc. Il naih, maoh deil, eep hap sangv maoh nyaoh longh wenc bux maoh. 
24 Dal Wil touk Max Hah Nyinc bail. Yah Sah Longc daengh daengc 
bienl max Yix Seec Lieec buh ledp dah nyal Yoh Danl yangx. 25 Yah Sah 
Longc jiml Yal Max Sax map wanh Yoh Yah weex nyenc top bienl max. 
(Yal Max Sax jangs nongx biuus Yoh Yah. Bux maoh jangs Yil Teep, 
nyenc Yix Xic Max Lil. Neix maoh jangs Ail Buk Gaih, lagx miegs Nac 
Xac. Ail Biix Gaih buh nyimp Xih Lul Yax, neix Yoh Yah, jangs jaix 
nongx miegs.) 26 Yah Sah Longc daengh bienl max Yix Seec Lieec ledp 


week dingc nyaoh dih wangp Jih Lieel. 27 Dal Wil map touk Max Hah 
Nyinc xic jah, lis samp mungx nyenc map sibs maoh: Kol Bir, Max Jic 
daengh Bah Xih Laic. (Xol Biiv dah Lah Bah map. Maoh jangs dous 
nyenc Yal Menc. Bux maoh jangs Nac Xac. Max Jic dah Loc Dix Bah 
map, bux maoh jangs Yal Mix Lil. Bah Xih Laic jangs dah dih wangp Jih 
Lieel, senl Loc Jih Linc map.) 28 Juh maoh deic dans miinc, guangs, daol, 
oux megx (saemh laox saemh liix), benv oux megx, oux megx xigs, doh, 
doh yak, 29 dangc medc, yuc mis, liees miinc daengh siic mis ledp sung 
map saip Dal Wil daengh maenv nyenc maoh jil. Juh maoh wah: "Xaop 
maenv nyenc qamt dah biingc wangp bens yags oux, yuh deil wenk yuh sot 
oc." 


18 
Yah Sah Longc douh sat 


1 Dal Wil juml nyenc nyimp maoh jah, jim! nyenc douc sinp bienl daengh 
begs bienl. 2 Maoh pieek bienl max weex samp bangl, paik juh maoh ugs 
bail: il bangl jangs Yoh Yah deic; il bangl jangs Yal Biix Xaih, nongx Yoh 
Yah, lagx Xih Lul Yax deic; il bangl jangs Yix Taip, nyenc Jah Teep, deic. 
Dal Wil lebc maenv bienl max maoh: "Yaoc yuv nyimp xaop ugs bail 
heeup." 3 Bienl max daov xunp: "Nyac bix yuv ugs bail. Nuv baov jiul 
douh laengh, nyenc saengl buh eis gonx jiul. Nuv jiul deil bail il benh, 
nyenc saengl buh eis mas sais. Laot nyac il mungx jege jiul weenh mungz. 
Nyac zeil lail liuuc nyaoh xingc, lail paik nyenc bail bangl jiul." 4 Wangc 
xunp: "Xaop xangk week nup lail, yaoc suh il jah week." Il naih, wange 
jenc nyaoh geel dol xingc, sinp bienl begs bienl suh ugs bail yangx. 

5 Wangc doiv Yoh Yah, Yal Bix Xaih daengh Yix Taip baov: "Xaop 
yuih yaoc aol aenl singc daiv lagx liix Yah Sah Longc." Wangc yuih Yah 
Sah Longc lebc maenv sungp naih dos nyenc douc, bienl max ledp lis 
gingk yangx. 6 Bienl max qamt laos das meix Yix Fax Lieenc bail, nyimp 
nyenc Yix Seec Lieec daengl dos. 7 Bienl max Yix Seec Lieec douh nyenc 
Dal Wil heeup laengh. Maenl jah nyaengc deil nyenc gungc: yac weenh 


nyenc. 8 Nyenc daengl heeup sank dah daengc dih wangp jah. Maen! jah 
nyenc nyaoh das meix baenv mingh nyaengc gunge, biix miax daengl sat 
naengl deil gungc. 9 Yah Sah Longc daih yunv deml maenv nyenc Dal 
Wil. Maoh gic nyaoh wul max lot. Eev max lot dah dees melik laox xic 
jah, biaeml gaos Yah Sah Longc suh eeul nyaoh av meix. Max lot bens 
gamt bail, Iruuc Yah Sah Longc ags jeeuv nyaoh mih. 10 Lis mungx nyenc 
Dal Wil nuv, suh lebe Yoh Yah: "Yaoc gobs nuv Yah Sah Longc douh 
jeeuv nyaoh av meix laok. 11 Yoh Yah doiv nyenc lebe maoh jah wah: 
"Duc mange? Nyac lis nuv maoh il? Nyac week mange eis laengx sat 
maoh lieel? Nuv baov nyac heeup maoh deil, yaoc suh pieek xebc liangx 
nyaenc daengh il jiuc seel uis nyenc ags dos nyac!" 12 Mungx nyenc jah 
daov xunp Yoh Yah: "Laengx sonk nyac pieek yaoc il sinp liangx nyaenc, 
yaoc buh eis ams sat lagx wangc. Daol ledp gingk wangc doiv nyac, Yal 
Biix Xaih daengh Yix Taip wah: 'Xaop yuih yaoc baos lail Yah Sah 
Longc lagx liix jah.' 13 Nuv baov yaoc sat lagx wange, mingh yaoc eis 
taik biingc, yenl yuih eis lis sil mange jings dah wangc, nyac buh eis 
haengt baos yaoc." 14 Yoh Yah wah: "Yaoc eis hoik gas nyac!" Jav maoh 
deic samp jiuc xangp tent map, eev Yah Sah Longc jeeuv naengl soh xic 
jah, suh mungv laos semp maoh. 15 Xebc mungx geel bal Yoh Yah suh 
ledp lionh Yah Sah Longc deic maoh sat deil. 16 Yoh Yah suh xuip baol, 
bienl max buh sav laeml nyenc Yix Seec Lieec. 17 Juh maoh deic Yah 
Sah Longc dabc nyaoh das melk aox haop yaeml, juml beengc bial nyaoh 
wul; beengc jah laok gungc. Xic jah, nyenc Yix Seec Lieec ledp laengh 
bail yanc. 18 Yah Sah Longc naengl soh xic jah, maoh nyaoh Saoc Jenc 
Wangc jim! jiuc dungh bial sarp eep nyenh maoh, yen! yuih maoh xangk: 
"Yaoc eis lis lagx nyimp yaoc liuuc guanl." Maoh suh aol guanl bens dos 
jiuc dungh naih, sint week dungh bial Yah Sah Longc, hap week touk 
maenl naih. 


Dal Wil yuih Yah Sah Longc nees 


19 Yal Xih Max Sih, lagx Sax Duh, wah: "Maenl naih Xus juv wangc todt 
miac nyenc saengl. Douv yaoc bieewv bail lebc saip wangc gingk." 20 Yoh 


Yah lebc maoh: "Maenl naih lebe sil naih eis jangs nyac. Wanh maenl nyac 
seik bail. Maenl naih lagx wangc deil yangx, xah il naih nyac suh bix bail 
lebc." 21 Yoh Yah suh doiv il mungx nyenc Guk Xic wah: "Nyac bail deic 
maenv nyac nuv jah, lebc saip wange gingk." Nyenc Guk Xic jah bebc 
nyaoh dav nas Yoh Yah, suh bieeuv bail yangx. 22 Yal Xih Max Sih yuh 
doiv Yoh Yah wah: "Songc il nup yangh, jouc nyac saip yaoc buh bail." 
Yoh Yah xunp: "Lagx liix ah! Nyac week mange xangk bail lieel? Maenv 
sungp nyac deic bail jah eis lis mange lail saip nyac." 23 Maoh wah: "Eis 
heenk nup yangh, yaoc bens yuv bail." Il naih, Yoh Yah hap wah: "Bail 
bah!" Yal Xih Max Sih laengx bieeuv dah bunge wangp bail, naengl touk 
dah unv nyenc Guk Xic. 24 Dal Wil eev suiv nyaoh aox dol singl xic jah, 
mungx nyenc xut naengc jah gak bongc dol singl bail. Maoh naengc xic 
jah, lis nuv laot mungx nyenc bieeuv map. 25 Nyenc xut naengc suh soh 
laox lebc wangc, wangc xunp: "Nuv baov laot maoh map, maoh bens sunx 
sungp lail." Mungx nyenc jah il map il jaenx. 26 Mungx nyenc xut naengc 
jah yuh nuv il mungx nyenc bieeuv map, suh doiv mungx nyenc xut dol 
xingc wah: "Nuv, yuh lis il mungx bieeuv map yangx!" Wangc wah: 
"Maoh buh bens jangs sunx sungp lail." 27 Nyenc xut naengc jah wah: 
"Mungx nyenc bieeuv dah unv jah xongs Yal Xih Max Sih, lagx Sax 
Duh." Wangc xunp: "Maoh jangs nyenc lail. Maoh bens daiv sungp lail 
map." 28 Yal Xih Max Sih suh heemx wangc wah: "Ledp lail yangx!" 
Maoh suh bebc nas daengh dih nyaoh dav nas wangc, wah: "Xus Wangc 
Menl nyac nyaengc dogl bus! Maoh deic maenv nyenc eeuv xus yaoc 
wangc yaoc jaoh laos miac daol yangx." 29 Wangc haemk: "Yah Sah 
Longc lagx liix jah taik bunge xih eis?" Yal Xih Max Sih xunp: "Yoh Yah 
paik yaoc map xic jah, yaoc nuv begs singk naengl lonh/x gungc, daov eis 
wox sil mangc." 30 Wangc lebe maoh: "Nyac jene nyaoh mangv geel gas 
jeengx." Il naih, maoh suh jenc nyaoh mangv geel, gas. 31 Nyenc Gux Xic 
suh map touk wah: "Kus yaoc wange yaoc, nyac gingk sungp lail naih! 
Maenl naih Kus juv nyac dah miac maenv nyenc jene map eeuv nyac jah." 
32 Wangc haemk nyenc Guk Xic: "Yah Sah Longc lagx liix jah taik biingc 
xih eis?" Nyenc Gux Xic xunp: "Haengt maenv nyenc saengl xus yaoc 
wangc yaoc, daengh maenv nyenc mus lenc jenc map eeuv nyac jah, ledp 


xongs lagx liix jah laot yangh." 33 Wangc daengc xenp mas lieeux. Maoh 
suh gak sumx nyaoh wul dol xingc jah bail nees, mangv bail mangv wah: 
"Lagx yaoc Yah Sah Longc ah! Lagx yaoc, lagx yaoc Yah Sah Longc ah! 
Yaoc nyaengc haengt wanh nyac deil, Yah Sah Longc ah! Lagx yaoc, lagx 
yaoc ah!" 


19 
Yoh Yah gonk Dal Wil 


1 Lis nyenc lebc Yoh Yah: "Wangc yuih Yah Sah Longc nees pak sais 
gungc." 2 Bienl max lis gingk: "Wangc yuih lagx maoh banh sais nees." Il 
naih, maenl jah daengc bien] max daengl dos ags xonv map, xeengp sais 
daov biinv wenp pak sais. 3 Juh maoh dangv dangv laos xingc map, xongs 
nyenc daengl dos douh laengh pak nas laot yangh. 4 Wangc dugs nas soh 
laox nees wah: "Hei! Lagx yaoc Yah Sah Longc ah! Yah Sah Longc 
lagx yaoc, lagx yaoc ah!" 5 Yoh Yah suh laos sumx wange bail doiv 
maoh wah: "Nyac maenl naih aol nyenc nyac pak nas gungc. Juh maoh 
gobs juv mingh nyac, mingh lagx bani lagx miegs nyac, maix nyac weix 
nyac. 6 Nyac eiv maenv nyenc saengl nyac jah, saengl maenv nyenc eiv 
nyac jah. Nyac maenl naih il naih week, nyenc douc bienl max daengh 
bienl max nyac nyaoh nyac map naengc eis jege mangc. Nuv baov Yah 
Sah Longc naengl nyaoh, jiul ledp deil bail, jav nyac suh xeengp sais. 

7 Naih nyac ugs bail, lail lail xaok sais bienl max nyac. Yaoc xiv Kus map 
liix, nuv nyac eis ugs bail, nyaemv naih eis lis il mungx nyenc naengl nyimp 
nyac gaenx nyaoh. Eev dah nyac naengl uns touk xic naih, eis lis nanh nup 
ugs yaot xongs nanh naih." 8 Il naih, wange ugs bail suiv nyaoh bags dol 
xingc. Bienl max maoh gingk wah wange suiv nyaoh jah, suh ledp map 
touk dav nas maoh. Wah touk nyenc Yix Seec Lieec douh heeup laengh 
jah, juh maoh ledp laengh bail yane lieeux. 9 Nyaoh dav dous nyenc Yix 
Seec Lieec, nyenc ledp daengl eeuv, wah: "Dal Wil wangc juv daol todt 
miac nyenc saengl dah, laengx jangs maoh juv daol todt miac nyenc Feih 
Luh Sil. Yah Sah Longc daov jul maoh ugs guagl bail. 10 Daol aol yuc 


youv laos gaos jiml Yah Sah Longc week wange gonz daol, maoh jangs 
daengl heeup deil yangx. Il naih, daol week mange eis wah touk sibs Dal 
Wil wange xonv map lieel?" 11 Dal Wil wange paik nyenc sung sungp 
touk Sax Duh daengh Yav Biiv Yav Tah, sangh sung jah, wah: "Xaop 
doiv yangp laox Yuc Dal wah: 'Begs singk Yix Seec Lieec xic naih haengt 
sibs yaoc zonv bail xeeuc weez wangc. Xaop weex mangc mix liop touk 
sibs wange xonv bail lieel? 12 Xaop jangs jaix nongx yaoc, buh jangs padt 
nanx yaoc! Il naih, xaop weex mange jangs nyenc daiv wange xonv bail 
xeeuc maoh zeil aenl lieel?' 13 Xaop buh doiv Yal Max Sax wah: 'Nyac 
eis jangs padt nang yaoc il? Nuv baov yaoc eis jim! nyac tuk Yoh Yah 
week nyenc top bien] max yaoc, haengt Wangc Menl map sat yaoc." 

14 Dal Wil suh xonv aol lis sais longc nyenc Yuc Dal lieeux, juh maoh 
ledp xongs il mungx nyenc laot yangh. II naih, juh maoh paik nyenc sunx 
sungp dos wangc wah: "Jouc nyac daengh oil nyenc nyac ledp xonv map." 


Dal Wil xonv bail Yeeh Lul Sax Lenc 


15 Wangc suh xonv wenp Yeeh Lul Sax Lenc bail, map touk nyal Yoh 
Danl. Nyenc Yuc Dal map touk Jic Jax, yuv ugs bail sibs wangc dah nyal 
Yoh Danl map. 16 Xil Meix lagx Jih Lah, nyenc Benl Yax Miinx dah dih 
wangp Bah Lux Mi, buh nyimp nyenc Yuc Dal gang bail sibs Dal Wil 
wangc. 17 Xil Meix daiv dous nyenc Benl Yax Miinx lis il sinp mungx 
bail. Xix Bah buh bail. Maoh jangs nyenc gonx yanc Saol Loc. Kebc ngoz 
duc lagx maoh, eengv nyih xebc mungx lagx nuc buh bail. Oil maoh ledp 
ganx luih bail nyal Yoh Danl, sibs wangc. 18 Juh maoh dah nyal doiv 
naemx linv jah bail, deic daengc yanc wange sibs dah map, songc wange il 
nup xais suh il jah weex. 


Dal Wil doiv Xil Melik ugs singe 


Xil Meix dah nyal jinv Dal Wil wange xic jah, suh bebc nyaoh dav nas 
wangc, 19 doiv maoh wah: "Haengt xus yaoc nyangh yaoc. Xus yaoc 
wangc yaoc ugs Yeeh Lul Sax Lenc maenl jah, yaoc weex sil pak yangx. 
Xic naih jouc nyac bix nyenh. Haengt wangc bix deic sil naih songk nyaoh 


aox longc. 20 Yaoc ags wox yaoc lis soix yangx. II naih, nyaoh daengc 
dous nyenc Yoh Seel yaoc jangs mungx jih edl map sibs xus yaoc wangc 
yaoc." 21 Yal Bus Xaih, lagx Xih Lul Yax, suh wah: "Daol dogl sat Xil 
Mexx bail! Maoh guav dah nyac, mungx Kus jiml week wange dos jiul 
jah." 22 Dal Wil xunp: "Lagx Xih Lul Yax, xaop nyimp yaoc xangk lis 
mange daengl donge lieel? Xaop maenl naih bix gimp dabs gaenp dos 
yaoc! Maenl naih nyaoh aox Yix Seec Lieec dogl lis nyenc douh deil il? 
Xaop eis wox yaoc maenl naih xonv weex wange dos nyenc Yix Seec 
Lieec il?!" 23 Il naih, wange doiv Xil Meix lik wah: "Nyac eis douh deil." 


Dal Wil doiv Mix Feih Boh Xeel ugs singe 


24 Mix Feih Boh Xeel, lagx kuanp Saol Loc, buh dah Yeeh Lul Sax Lenc 
map sibs wangc. Eev wangc bail maenl jah, hap week touk wange taik 
biingc xonv map, Mix Feih Boh Xeel bens eis xugs dinl, eis guedx mudx 
buh eis sagl ugs xenp. 25 Maoh dah Yeeh Lul Sax Lenc map sibs wangc 
xic jah, wangc haemk maoh: "Mix Feih Boh Xeel ah! Nyac weex mangc 
eis nyimp yaoc bail lieel?" 26 Mix Feih Boh Xeel xunp: "Xus yaoc wangc 
yaoc ah! Yenl yuih yaoc, nyenc nuc nyac, jangs leiv dinl, yaoc maenl jah 
aox longc xangk: "Yaoc beenh anl gic max bail, il naih hap nyimp wange 
gaenx bail lis." Danl sil Xix Bah, nyenc nuc yaoc, jings yaoc ags bail. 

21 Maoh buh nyaoh dav nas nyac lah sungp dingv baov yaoc eis haengt 
bail. Danl sil yaoc wox xus yaoc wangc yaoc diux xongs nyenc menl 
Wangc Men! laot yangh, il naih, nyac baov il nup lail suh il jah week! 

28 Yenl yuih daengc dous nyenc ongs yaoc nyaoh dav nas nyac eis jegc 
duc mangc, gobs jegc douh deil. Wangc daov saip yaoc lis dongc wangc 
jil oux. Il naih, yaoc naengl lis env mange jouc wange yagc sac lieel?" 

29 Wangc doiv maoh wah: "Lail lah! Bix wah yangx! Yaoc xic naih baov: 
maenv eel jiv Saol Loc jah nyac daengh Kik Bah dog] daengl pieek." 

30 Mix Feih Boh Xeel doiv wangc wah: "Xus yaoc wangc yaoc taik 
biingc xonv map yanc, yaoc laengx mas sais. Haengt eel jiv jah ledp aol 
dos Xix Bah." 


Dal Wil doiv Bah Xih Laic ugs singe 


31 Bah Xih Laic, nyenc Jih Lieel, dah Loc Jih Line map, nyimp wange 
gaenx dah nyal Yoh Dani, dah jah sung wange bail. 32 Jav Bah Xih Laic 
laox gungc, lis beds xebc nyinc yangx. Dah unv wangc nyaoh Max Hah 
Nyinc xic jah, Bah Xih Laic daiv ebl jil map saip wange, yen! yuih Bah 
Xih Laic jangs nyenc lis. 33 Wangc doiv Bah Xih Laic wah: "Nyac nyimp 
yaoc gaenx dah nyal bail, touk Yeeh Lul Sax Lenc bail nyaoh. Yaoc yuv 
sangx nyac jodx laox." 34 Bah Xih Laic daov xunp wangc: "Yaoc xic naih 
eengv nyaoh menl guangl eis lis mange jaengl. Yaoc mangc nyimp wange 
gaenx bail Yeeh Lul Sax Lenc lieel? 35 Naih yaoc lis beds xebc nyinc, lail 
yax buh eis wox pieek hap! Yaoc gingk eis ugs maenv yaoc jil wumx jah, 
buh gingk eis ugs soh al bani miegs dos jah! Yaoc week mange naengl bail 
gimp dabs gaenp dos xus yaoc wangc yaoc lieel? 36 Gobs saip yaoc lis 
nyimp wangc gaenx dah nyal Yoh Danl, laengx mas sais yangx. Yenl yuih 
yaoc eis jegc lis wange naengl pieek maenv lail naih saip yaoc. 37 Douv 
yaoc xonv bail, lail deil nyaoh senl bens, jaenx wenc bux neix yaoc. Geel 
naih jangs lagx yaoc, Jenh Hank. Douv maoh weex nyenc nuc dos xus 
yaoc wangc yaoc, nyimp nyac gaenx bail. Nyac xangk pieek mangc lail 
dos maoh, maoh buh sibs lis." 38 Wangc wah: "Lail. Jenh Hank nyimp 
yaoc gaenx dah nyal bail, nyac yuv yaoc il nup daiv maoh yaoc buh il jah 
weex. Nyac nyimp yaoc jouc duc mangc, yaoc buh liingx." 39 Il naih begs 
singk ledp dah nyal Yoh Danl, wangc buh enl juh maoh bail. Wangc nyimp 
Bah Xih Laic xudt nas, nyimp maoh pieek sungp lail, Bah Xih Laic suh 
xonv yane bens bail yangx. 40 Wangc dah nyal bail touk Jic Jax, Jenh 
Hank buh gaenx bail. Bienl max Yuc Dal daengh il benh bienl max Yix 
Seec Lieec ledp dongc wangc bail. 


Yuih wangc daengl eeuv 


41 Eis il nup jaengl, nyenc Yix Seec Lieec ledp map jinv wange wah: 
"Jaix nongx jiul, nyenc Yuc Dal, weex mangc liagc liagc sunz wangc, 
nyenc yanc maoh daengh begs singk maoh dah nyal Yoh Danl lieel?" 


42 Nyenc Yuc Dal zunp nyenc Yix Seec Lieec: "Jiul il naih week yenl 
yuih jiul jangs jaix nongx, senp singe wangc. Xaop week mange yuih sil 
naih qingk yax lieel? Jiul eis dah wange lis mange jil, wange buh eis saip 
jiul liix xangh mange!" 43 Nyenc Yix Seec Lieec xunp: "Nyaoh aox Yix 
Seec Lieec lis xebc dous nyenc. II naih, jiul dogl lis wange biix xaop xebc 
benh. Xaop week mange il naih naengc eis qit jiul lieel? Sint wange daol 
xonv map, eis jangs jiul wah unv il?" Sungp nyenc Yuc Dal daov buk 
sungp nyenc Yix Seec Lieec eengv guas. 


20 
Xeel Bah eeuv Dal Wil 


1 Eev nyaoh jah lis mungx nyenc haengt week lonh guanl Xeel Bah, jangs 
lagx Buk Jih Lil, dous nyenc Benl Yax Miinx. Maoh xuip baol, heemx 
wah: "Daol nyimp Dal Wil eis lis mange gaic yidx, nyimp lagx Yeeh Xih 
naih buh eis lis benh! Nyenc Yix Seec Lieec ah! Ags mungx ags bail yanc 
bah!" 2 Il naih, nyenc Yix Seec Lieec suh ledp liic Dal Wil bail, enl Xeel 
Bah. Dani sil nyenc Yuc Dal naengl liuuc nyimp wange, dah nyal Yoh 
Danl hap weex touk Yeeh Lul Sax Lenc. 3 Dal Wil xonv touk xeeuc maoh 
nyaoh Yeeh Lul Sax Lenc xic jah, suh deic xebc mungx weix map, maenv 
nyenc maoh douv gonx xeeuc jah, songk juh maoh nyaoh jagc yanc eis 
saip ugs bail. Maoh pieek saip juh maoh maenv jil yongh, daov eis bail 
jaenx juh maoh, douv oil maoh week sax liingh hap week touk maenl deil. 
4 Wangc suh lebc Yal Max Sax: "Nyac nyaoh samp maenl naih bail juml 
bienl max Yuc Dal touk geel yaoc map, nyac buh map." 5 Il naih, Yal 
Max Sax suh bail juml bienl max Yuc Dal, danl sil wangc wah samp 
maenl jah maoh mix touk map. 6 Dal Wil doiv Yal Biix Xaih wah: "Xic 
naih Xeel Bah yuv haik daol biix Yah Sah Longc haik daol eengv qaenp. 
Nyac daiv bienl max yaoc bail laeml maoh, mieenx lis maoh laos maenv 
xingc bage lail bail, suh laengh todt daol." 7 Il naih, Yal Buk Xaih juml 
bienl max Yoh Yah, maenv nyenc xut wange daengh bienl max ags weex 
laot. Oil maoh dah Yeeh Lul Sax Lenc ugs bail laeml Xeel Bah. 8 Juh 


maoh nyaoh geel bial mags Jih Bieenl xic jah, Yal Max Sax map deml juh 
maoh. Yoh Yah xenp daens ugs daengl heeup, geel uis lis seel jagl miax. 
Maoh dah bail sibs Yal Max Sax xic jah, miax dogl ugs bagl map. 9 Yoh 
Yah doiv Yal Max Sax wah: "Jaix nongx yaoc, nyac lail xih eis!" Yoh 
Yah suh aol miac wap nyaeml mudx Yal Max Sax, xongs yuv nyimp 
maoh xudt nas. 10 Yal Max Sax eis keep miax nyaoh aox miac xees Yoh 
Yah, Yoh Yah suh aol miax mungv dus maoh, sais suh beeuv laos dees 
dih map. Yoh Yah eis douh eengv mungv, Yal Max Sax buh deil yangx. 
Yoh Yah daengh jaix nongx maoh Yal Biix Xaih suh laeml Xeel Bah, 
lagx Biix Jih Lil. 11 Nyenc Yoh Yah lis il mungx lagx liix jene nyaoh geel 
xenp Yal Max Sax soh laox wah: "Nouc haengt nyimp Yoh Yah daengh 
Dal Wil, suh map enl Yoh Yah!" 12 Yal Max Sax nyaoh dav kuenp nunc 
nyaoh padt maoh. Mungx lagx liix jah nuv bienl max ledp liogp nyaoh jah 
naengc, suh deic Yal Max Sax dah wul kuenp guags touk yav, aol meix 
ugs xal maoh lail. 13 Xenp xangh Yal Max Sax dah kuenp daiv touk yav, 
nyenc suh ledp nyimp Yoh Yah gaenx bail laeml Xeel Bah. 14 Xeel Bah 
gamt dah dous Yix Seec Lieec lieeux, hap week touk xingc Yal Boc Beec 
Max Jah. Maoh buh qamt dah daengc dih wangp nyenc Bix Lil; nyenc dih 
wangp jah ledp juml map enl maoh. 15 Yoh Yah nyimp bienl max enl 
maoh jah, ledp map lionh Xeel Bah nyaoh aox xingc Yal Boc Beec Max 
Jah. Juh maoh aol bial, magx jibx kuenp qak touk kaik xingc. Juh maoh 
yuv weex baengl kaik naengl daeml xic jah, 16 lis il mungx miegs diux 
dah aox xingc jah heemx: "Qingk ah! Qingk ah! Xais Yoh Yah dah map, 
yaoc lis sungp doiv maoh wah." 17 Yoh Yah dah bail xic jah, nyenc miegs 
jah haemk: "Nyac jangs Yoh Yah il?" Maoh xunp: "Yaoc jangs." Nyenc 
miegs wah: "Nyac qingk lail sungp miegs nuc nyac." Yoh Yah xunp: 
"Yaoc qingk." 18 Nyenc miegs eengv wah: "Unv jav nyenc laok bens wah: 
'Lis sil mangc, bail semh nyenc Yal Boc, suh laengx wenp.' 19 Jiul nyenc 
xingc naih, nyaoh dav nyenc Yix Seec Lieec taik bunge laox xedc. Nyac 
weex mange yuv week gaemv xingc nyaoh Yix Seec Lieec ugs guanl 
naih? Nyac mangc xangk taenp lieeux eel jiv Xus naih lieel?" 20 Yoh Yah 
xunp: "Eis jangs il naih! Yaoc eis yuv taenp, buh eis yuv week gaemv 
xingc xaop! 21 Sil eis jangs il naih! Lis il mungx nyenc guani Xeel Bah, 


lagx Buk Jih Lil, dah jene jih Yix Fax Lieenc, juml nyenc map eeuv Dal 
Wil wangc. Nuv baov xaop deic laot mungx nyenc naih jaoh map, yaoc 
suh liic xingc naih bail." Nyenc miegs doiv Yoh Yah wah: "Lail. Gaos 
mungx nyenc naih yuv dah wul xingc baenv saip nyac." 22 Nyenc miegs 
suh anl meix diux maoh bail qonk begs singk, juh maoh buh dadl gaos 
Xeel Bah dabc saip Yoh Yah. Il naih, Yoh Yah xuip baol, bienl max maoh 
suh ledp dah xingc sank bail, ags mungx ags xonv bail yanc. Yoh Yah buh 
xonv bail Yeeh Lul Sax Lenc jinv Dal Wil wange, 23 Yoh Yah week 
nyenc top bienl max Yix Seec Lieec. Bix Nac Yax, lagx Yeeh Hoc Yeeh 
Dal, gonx nyenc xut wange. 24 Yal Doh Lanc gong nyenc douh nyaeml 
map week ongl jah. Yoh Xah Fax, lagx Yal Xih Lul, week nyenc xap sil 
xic unv. 25 Xeel Fac week mungx xap sih. Sax Duh daengh Yav Biv Yav 
Tah week sangh sunz. 26 Yix Lah, nyenc Yal Eev, jangs sangh sunx geel 
xenp Dal Wil. 


21 
Sedp mungx nyenc saemh lenc Saol Loc douh sat 


1 Dal Wil week wange xic jah, jaemc lis samp nyinc luv yags. II naih, Dal 
Wil haemk Kus yuih mangc. Kus wah: "Luv yags jangs yuih soix Saol 
Loc daengh nyenc yane maoh, sat deil maenv nyenc Jih Bieenl." 2 Il naih, 
wange sint maenv nyenc Jih Bieenl map. Nyenc Jih Bieenl eis jangs nyenc 
Yix Seec Lieec, jangs nyenc Yal Moc Lil gal map. Dah unv nyenc Yi 
Seec Lieec doiv oil maoh liix dah, eis sat juh maoh. Saol Loc daov yuv 
baos nyenc Yix Seec Lieec daengh nyenc Yuc Dal, il naih hap daengv jiv 
sat juh maoh gaemv lieeux. 3 Dal Wil haemk nyenc Jih Bieenl: "Yaoc 
dog] yuih xaop nup yangh week lieel? Yaoc dogl aol mangc map xogc 
so1x, xaop hap wah sungp lail dos begs singk Kus?" 4 Nyenc Jih Bieenl 
xunp: "Jiul nyimp nyenc yane Saol Loc sil jah eis jangs jeml nyaenc dadl 
wenp, jiul buh eis lis eny mange nyaoh Yix Seec Lieec xup mingh nyenc." 
Dal Wil haemk: "Jav xaop yuv yaoc yuih xaop weex mangc lieel?" 5 Juh 
maoh xunp wangc: "Jangs Saol Loc daengv jiv weex gaemv jiul. II naih, 


jiul lis oil nyenc douh sat yangx, dos jiul nyaoh aox Yix Seec Lieec eis lis 
doiv songk dini. 6 Nyac deic sedp mungx nyenc bani saemh lenc Saol Loc 
jaoh saip jiul, lail nyaoh xingc Jih Bix Yal, laengx jangs xingc Saol Loc, 
mungx Xus xeenx weex wangc jah, nyaoh dav nas Xus sat juh maoh." 
Wangc wah: "Lail. Yaoc jaoh juh maoh dos xaop." 7 Dal Wil nyimp Yoh 
Nac Danh, lagx Saol Loc, nyaoh dav nas Kus daengl luk week lail dah. Il 
naih, wange eis deic Mix Feih Boh Xeel, lagx Yoh Nac Danh, jaoh bail. 

8 Wangc daov jaoh yac lagx Saol Loc - Yal Moc Nyic daengh Mix Feih 
Boh Xeel - dos juh maoh. Neix yac maoh jangs Liih Sih Bah, lagx miegs 
Ail Yal. Wangc buh jaoh ngox lagx Mix Lah dos juh maoh. Mix Lah 
laengx jangs lagx miegs Saol Loc, buh jangs maix Yal Deec Lieec. Yal 
Deec Lieec jangs lagx Bah Xih Laic, nyenc Mix Hoc Lah. 9 Dal Wil deic 
juh maoh jaoh dos nyenc Jih Bieenl. Nyenc Jih Bieenl suh nyaoh wul jenc 
dav nas Xus sat juh maoh, eis saip eep sangv juh maoh. Sedp mungx 
nyenc naih weex laot deil yangx. Juh maoh douh sat xic jah, laengx jangs 
xic eep qit xup oux megx. 10 Luh Sih Bah, neix yac mungx douh sat jah, 
deic il bangh miinc anl siik, yuih bens pait nyaoh wul bial suiv. Dah xic git 
xup oux megx touk xic dogl bienl map laos wul maenv xenp xangh deil 
jah, Luh Sih Bah aenl maenl eis saip moge al touk geel, aenl nyaenv eis 
saip nyaenp map jaen. 11 Dal Wil lis wox weix Saol Loc, Luh Sih Bah, 
weex maerv sil jah, 12 suh touk begs singk Yax Bix Jih Lieel bail, yuv 
deic lags Saol Loc daengh lags lagx maoh Yoh Nac Danh aol xonv map. 
(Dah unv, nyenc Feih Liih Sil nyaoh jenc Jih Lil Boh heeup Saol Loc deil 
yangx, nyenc Yax Bik Jih Lieel deic xenp xangh maoh daengh lagx maoh 
xaengp nyaoh wul sagx wagx Boc Kan! liagc bail.) 13 Dal Wil deic lags 
Saol Loc daengh lags Yoh Nac Danh xonv bail, buh deic lags sedp mungx 
douh nyenc Jih Bieenl sat jah. 14 Wangc suh lebc eep deic lags sangv 
nyaoh dih wangp Benl Yax Miinx, senl Xix Lah, wenc Jih Xil, bux Saol 
Loc jah. Dah xic jah map, Wangc Menl qingk juh maoh yuih guagl yogc 
yuih, buh eis lis luv yags hap. 


Heeup xuh nyenc pangp mags Feih Luh Sil 


15 Nyenc Feih Luh Sil yuh lis il daov nyimp nyenc Yix Seec Lieec daengl 
heeup. Dal Wil daengh bienl max maoh bail heeup nyenc Feih Liih Sil, 
Dal Wil nyaengc gingk deil wenk gungc. 16 Lis il mungx nyenc Feih Luh 
Sil guanl Yix Xic Biix Nol, jangs saemh lenc nyenc pangp mags. Gaos 
xangp donge maoh gaenp lis sedp jaenl. Maoh naengl deic miax meik, 
wah map sat Dal Wil. 17 Yal Bus Xaih, lagx Xih Lul Yax, map juv Dal 
Wil, heeup mungx nyenc Feih Luh Sil jah deil. Nyenc Dal Wil doiv Dal 
Wil luk: "Jodx naih bail lenc, nyac eis yuv nyimp jiul ugs bail daengl heeup 
hap, mieenx lis buil Yix Seec Lieec naeml bail." 18 Dah lenc, nyenc Yix 
Seec Lieec yuh nyimp nyenc Feih Luh Sil daengl heeup, nyaoh Goh Boc. 
Xic jah Xih Bix Gail, nyenc Hup Xah, sat deil Sax Fuc, saemh lenc nyenc 
pangp mags. 19 Nyaoh Goh Boc yuh nyimp nyenc Feih Liih Sil daengl 
heeup xic jah, Yih Lil Hah Nanc, lagx Yal Eev nyenc Boc Lil Henx, sat 
deil Goh Liih Yal nyenc Jah Teep. Ans xangp Goh Liih Yal top xongs inp 
sungc dags laot yangh. 20 Dah lenc, nyaoh Jah Teep yuh daengl heeup. 
Dih wangp jah lis mungx nyenc pangp mags, lagx dinl lagx miac ledp lis 
liogc dongl, week laot lis nyih xebc siik dongl. Mungx nyenc naih buh 
jangs saemh lenc nyenc pangp mags. 21 Maoh piidt guav nyenc Yix Seec 
Lieec xic jah, Yoh Nac Danh, lagx Xil Meix jaix Dal Wil, sat maoh 
yangx. 22 Siik mungx nyenc Feih Liih Sil naih, ledp jangs saemh lenc 
nyenc pangp mags nyaoh Jah Teep, deil nyaoh dees miac Dal Wil daengh 
bienl max maoh. 


22 
Dal Wil dos al bus 


1 Kus juv Dal Wil dah dees miac maenv nyenc saengl daengh Saol Loc 
map, Dal Wil yuih Xus dos al bus naih. 2 Maoh dos: "Xus jangs bial duc 
yaoc, doiv bagc lail yaoc, mungx juv yaoc, 3 Wangc Menl yaoc jangs bial 
duc yaoc, mungx bagc yaoc. Maoh jangs bais daengs yaoc, yongh legc 
maoh juv yaoc. Maoh jangs do1v bagc yaoc, doiv yaoc lebl nanh, mungx 
juv yaoc: dah nyenc manc nyenc yax juv yaoc. 4 Yaoc sint Kus, mungx 


jegc lis bus, maoh hap dah nyenc saengl juv yaoc. 5 Naemx langh deil 
map dugs yaoc, naemx langh gaemv map xal yaoc. 6 Lamh mangv yeml 
map biedc yaoc, yeep doiv deil map ebc yaoc. 7 Yaoc dah nanh naih jouc 
sint Kus; jouc sint Wangc Menl yaoc. Maoh dah xeeuc Wangc Menl gingk 
soh yaoc, soh jouc yaoc touk kap maoh. 8 Dih suh naenv neip, dungh meni 
buh yagc yimgh. Maenv naih naenv yenl yuih Xus gingk yax. 9 Dah jemc 
naengl Kus beeuv guaenc, ebl ugs mas buil yadc, beeuv ugs senv buil map. 
10 Maoh eip wul menl, ags luih map; lis mas menl naeml nyaoh dees dini 
maoh. 11 Maoh suiv mungx nyenc menl ags, bens map; soic lemc bens 
map. 12 Maoh aol dengv map xal maoh, aol mas menl naeml map lionh. 
13 Guangl dah maoh weds ugs map, labs buh dah maoh beengv map 
yangx. 14 Kus, Mungx Zeil Pangp, dah wul menl wah sungp; soh maoh 
xongs bias laot yangh. 15 Maoh beengv nat aol nyenc saengl sank lieeux, 
weds labs aol juh maoh yaot laengh bail. 16 Wangc Menl il udt soh, il xuip 
soh naengl, suh lis nuv dingv heit, buh lis nuv sangp dingv dih. 17 "Maoh 
dah wul menl duh miac map nyaeml yaoc; deic yaoc dah naemx yaeml 
yidx ugs map. 18 Maoh juv yaoc todt maenv nyenc saengl lis legc jah, 
maenv nyenc eeuv yaoc ags dah yaoc jah. 19 Nyani maenl yaoc deml ebs 
nanh jah, juh maoh map heeup yaoc, Xus daov bagc yaoc. 20 Maoh daiv 
yaoc touk doiv taik biingc; juv yaoc, yenl yuih yaoc douh sais maoh. 

21 Kus buic singc yaoc yenl yuih yaoc weex saengc; maoh pieek lail saip 
yaoc yenl yuih miac yaoc xeengt singh. 22 Yaoc anl sungp Xus yangx; buh 
eis liic Wangc Menl yaoc week sil pak jah. 23 Banc liix maoh nyaoh meix 
xangk yaoc; sungp maoh yaoc buh eis baenv. 24 Yaoc nyaoh dav nas 
maoh eis tags soix mange, buh eis saip bens lis soix mange. 25 Kus anl 
yaoc weex saengc, yaoc nyaoh maoh naengc map weex xeengt singh, 
pieek lail saip yaoc. 26 Xus ah! Nuv baov nyenc laox xedc, nyac buh laox 
xedc daiv maoh. Nuv baov nyenc saengc, nyac buh saengc daiv maoh. 

27 Nuv baov nyenc xeengt singh, nyac buh xeengt singh daiv maoh. Nuv 
baov nyenc dingv, nyac buh aol jiv nyac map daiv maoh. 28 Nyenc sais 
mas week taemk nyac buh juv, dal nyac daov xac naengc nyenc sais pangp 
weex mags, aol juh maoh dog] taemk. 29 Kus ah! Nyac jangs buil yaoc; 
nyac aol maenv dengv yaoc wenp guangl. 30 Lis nyac bangl yaoc, yaoc 


heeup xuh nyenc saengl, baengh nyac Wangc Menl yaoc, kaik mange yaoc 
buh biiul dah lis. 31 Wah touk Wangc Menl, kuenp maoh xonc xuh; sungp 
maoh buh senk lis dah. Maoh xongs bais daengs bagc maenv nyenc map 
baengh maoh jah. 32 Douv Kus dah mangv, nouc week Wangc Menl lieel? 
Douv Wangc Menl daol dah mangv, nouc week Bial Duc lieel? 33 Wangc 
Menl jangs doiv bage lail dos yaoc lebl nanh, aol yaoc gamt kuenp taik 
biingc. 34 Maoh aol dini yaoc hoik xongs dini wange bas, yuh aol yaoc 
nyaoh doiv pangp jenc lis jaens. 35 Maoh eeus miac yaoc wox daengl 
heeup, aol mp yaoc beengv lis nat dongc. 36 Kus ah! Nyac xongs bais 
daengs juv yaoc, yos miac map bangl yaoc, aol yaoc wenp mags. 37 Nyac 
aol kuenp yaoc gamt jah kuangt, eis saip yaoc douh leix. 38 Yaoc laeml 
nyenc saengl yangx, week juh maoh gaemv, naengl mix gaemv xic jah, 
yaoc buh mix xonv map. 39 Yaoc aol juh maoh weex gaemv lieeux, dos 
juh maoh jene eis lis: juh maoh ledp baengl nyaoh dees dinl yaoc. 40 Nyac 
saip legc dos yaoc daengl heeup yangx; buh aol nyenc saengl bebc nyaoh 
dav nas yaoc. 41 Nyac aol nyenc saengl yaoc gonh xenp laengh bail; yaoc 
buh week gaemv juh maoh. 42 Juh maoh sint nyenc map bangi, daov eis 
lis nyenc bangl juh maoh; sint Kus, Kus buh eis xunp. 43 Yaoc jabe juh 
maoh lanh, xongs bungv dees dih; yaoc xait juh maoh, xongs magx nyaoh 
wul ail. 44 Begs singk yaoc map heeup yaoc, nyac juv yaoc todt lis; nyac 
naengl bangl yaoc bens weex mungx gonz lis oil guagl. Maenv nyenc xic 
unv yaoc mix wox meel jah xic naih buh map bonc buih yaoc. 45 Nyenc 
mangv nugs buh map touk yaoc jouc yaoc gonx juh maoh; juh maoh il 
gingk soh yaoc, suh anl bail weex. 46 Juh maoh ledp torp sais, danc xut 
ugs doiv bage lail juh maoh map. 47 Kus jangs bens soh! Bial Duc yaoc 
nyaengc dogl lis bus! Haengt Wangc Menl lis nyenc jiml pangp! Maoh 
jangs Xus Juv yaoc, Bial Duc yaoc! 48 Maoh jangs Wangc Menl aol yax 
map beis nyenc saengl yaoc, songk begs singk oil guagl nyaoh dees miac 
yaoc, 49 juv yaoc todt maenv nyenc saengl yaoc. Xus ah! Nyac jiml yaoc 
jenc map, pangp dah nyenc saengl yaoc; nyac juv yaoc todt lis nyenc manc 
yax. 50 Kus ah! Il naih, yaoc yuv nyaoh dav oil guagl bus nyac; yaoc yuv 
dos al map bus guanl nyac. 51 Nyac saip wange nyac jiml jah bens heeup 
ags dah nyenc saengl gungc. Nyac bens ugs aenl singc dos nyenc nyac jiml 


map week wange jah, laengx jangs dos Dal Wil daengh saemh lenc maoh, 
touk jaengl yais. 


23 
Sungp lieeux Dal Wil 


1 Mangv dees naih jangs sungp Dal Wil zeil lenc: "Sungp naih jangs sungp 
Dal Wil, lagx Yeeh Xih. Maoh douh Mungz Zeil Pangp jiml pangp, douh 
Wangc Menl Yal Gol xeenx week wangc, buh jangs mungx nyaoh Yi 
Seec Lieec weex sangh al lail 2 Guaenl Xus yaml yaoc wah; maenv sungp 
maoh nyaoh ebl yaoc. 3 Wangc Menl Yix Seec Lieec, laengx jangs Bial 
Duc Yix Seec Lieec, lebc yaoc: 'Mungz week wange aol sais saengc gonx 
nyenc menc, buh anl sais longc gaenp juiv Wangc Menl map deic env; 

4 maoh guangl xongs kangp jenc saemp eis lis mas laot yangh, tingp singh 
xongs menl dih dogl bienl dah bail aol dih dees ugs nyangt sup laot yangh.' 
5 Wangc Menl buh wox yaoc jangs il naih gonx, aol aenl singc daiv saemh 
lenc yaoc! Maoh nyimp yaoc week yot touk jaengl yais! Wangc Menl bens 
anl yot naih weex wenp. Yaoc wangk semp Wangc Menl juv yaoc, anl 
melk xangk yaoc pieek dos yaoc. 6 Danl sil nyenc pak douh baenv xongs 
sunl douh baenv laot yangh, nyenc eis ams aol miac nyaeml juh maoh. 

7 Nyaeml sunl bens yongh yangh xonh kuedp xih ans xangp; juh maoh 
ledp yuv douh buil daos gaemv lieeux. 


Samp mungx bienl max zeil ags Dal Wil 


8 Maenv guanl nyenc ags Dal Wil xap nyaoh mangv dees naih. Lis samp 
mungx bienl max zeil ags, yuh sint weex Samp Mungx Douc. Yoh Xeel 
Bah Xeel, nyenc Tap Geec Menc, jangs aox samp mungx naih mungx 
douc. Lis il daov, maoh deic xangp heeup deil beds begs mungx nyenc 
saengl. 9 Nyaoh aox Samp Mungx Douc munga jih nyih jangs Yix Luh 
Yal Sax, lagx Dox Dah nyenc Yal Hoc. Lis il daov, nyenc Feih Luh Sil 
daengl juml map heeup, maoh nyimp Dal Wil doiv juh maoh wah sungp 
daengl heeup. Bienl max Yix Seec Lieec laengh bail xic jah, Yix Luh Yal 


Sax jenc nyaoh geel Dal Wil heeup. 10 Maoh eis denl bail, daov sat nyenc 
Feih Luh Sil, hap week mas miac lieeux, miac bens eeul miax jaens guadl. 
Maenl jah Kus bangl maoh heeup lis ags nangs. Bienl max xonv map, gobs 
xangk xeengl maenv yangh xonh nyenc deil jah. 11 Nyaoh aox Samp 
Mungx Douc mungx jih samp jangs Xah Max, lagx Yal Jih nyenc Hah 
Lah. Lis il daov nyenc Feih Luh Sil daengl juml nyaoh Lil Xih, nyaoh il 
dangc yav dos doh yak, heeup nyenc Yix Seec Lieec. Bienl max Yix Seec 
Lieec nyaoh dav nas juh maoh laengh yangx. 12 Xah Max daov jenc 
nyaoh dav yav, heeup deil nyenc Feih Luh Sil, bage dangc yav jah. Kus 
bangl Xah Max heeup lis ags nangs. 13 Lis il daov xup oux xic jah, Dal 
Wil nyaoh longh Yal Dul Lanc, bienl max Feih Luh Sil nyaoh saoc jenc Lil 
Fac Yinh weex dingc. Nyaoh aox Samp Xebc Mungx nyenc ags, Samp 
Mungx Douc jah luih longh map nuv Dal Wil. 14 Xic jah Dal Wil nyaoh 
doiv bage, lis bangl nyenc Feih Luh Sil nyaoh Boc Lil Henx week dingc. 
15 Dal Wil sot oc nyaengc xangk jil naemx, wah: "Her! Nyaengc haengt 
lis nyenc dah menv geel dol xingc Boc Lil Henx deic naemx dos yaoc jil!" 
16 Il naih, Samp Mungx Douc jah suh heeup laos doiv dingc nyenc Feih 
Luh Sil bail, dah menv geel dol xingc Boc Lil Henx aol naemx xonv map 
sarp Dal Wil. Dal Wil daov eis xeeh wumx, xonv deic naemx daov nyaoh 
dav nas Kus, 17 wah: "Kus ah! Naemx naih juiv xongs padt, jangs nyenc 
aol mingh bail wanh map. Yaoc week nup jil naemx naih lieel?" Jav Dal 
Wil eis xeeh wumx. Samp Mungx Douc weex sil bens xongs maerv sil 
naih. 


Samp Xebc Mungx bienl max ags Dal Wil 


18 Yal Biix Xaih, jaix nongx Yoh Yah, lagx Xih Lul Yax, jangs nyenc 
douc Samp Xebc Mungx nyenc ags. Lis il daov, maoh deic xangp sat 
samp begs mungx nyenc saengl. Il naih, maoh ugs guanl xongs Samp 
Mungx Douc jah laot yangh. 19 Maoh biix Samp Mungx Douc jah eengv 
lis gaenp juiv. Laengx sonk maoh eis jangs Samp Mungx Douc aox jah il 
mungx, maoh buh wenp nyenc douc dos juh maoh. 20 Bix Nac Yax, lagx 
Yeeh Hoc Yeeh Dal, jangs nyenc daengl heeup ags dah dih wangp Jax 


Keeh map. Maoh week dah oil sil mags. Il jage sil jangs maoh sat yac 
mungx nyenc zeil ags Moc Yah. Nyaoh dogl nuil xic jah, maoh luih aox 
longh bail sat deil duc jenl lienc. 21 Lis il daov, maoh buh heeup deil il 
mungx nyenc pangp mags Aih Jic. Nyenc jah aox miac deic xangp, Bix 
Nac Yax gobs deic jiuc gonv nyimp maoh daengl heeup. Maoh suh dah 
miac nyenc Aih Jic xeengl lis xangp, deic xangp sat maoh. 22 Bix Nac 
Yax lagx Yeeh Hoc Yeeh Dal weex sil bens xongs sil naih. Maoh buh 
nyimp Samp Mungx Ags jah laot yangh ugs guanl. 23 Maoh nyaoh aox 
Samp Kebc Mungx nyenc jah zeil lis qaenp juiv, daov eis jangs Samp 
Mungz Douc aox jah il mungx. Dal Wil jiml maoh weex mungx gonx 
nyenc bagc Dal Wil. 24 Aox Samp Xebc Mungx Ags naengl lis: Yal Sax 
Heih jaix nongx Yoh Yah; Yih Lil Hah Nanc, lagx Dox Daih, nyenc Boc 
Lil Henx; 25 Xah Max, nyenc Hah Lol; Yix Lil Jah, nyenc Hah Lol; 

26 Xih Lil Sih, nyenc Pap Leec Tip; Yix Lah, lagx Yil Jic, nyenc Tip Goh 
Yal; 27 Yal Bik Yix Seel, nyenc Yal Nac Tup; Mix Benz Naix, nyenc 
Hup Xah; 28 Sax Menc, nyenc Yal Hoc; Max Hah Laic, nyenc Neel Toc 
Fac; 29 Kih Lil, lagx Bah Nac, nyenc Neel Toc Fac; Yix Taip, lagx Liil 
Bail, nyenc Jih Bix Yal, dih wangp Benl Yax Miinx; 30 Bix Nac Yax, 
nyenc Biix Lah Dunl; Xih Daic, nyenc saoc jenc Jah Xic; 31 Yal Biix Yal 
Bonx, nyenc Yac Lah Bah; Yah Sih Max Fuc, nyenc Bah Lux Miix; 

32 Yix Luh Yax Bah, nyenc Xah Benz; maenv lagx Yax Kani; Yoh Nac 
Danh, 33 lagx Xah Max, nyenc Hah Lah; Yal Xih Anl, lagx Xah Lah, 
nyenc Hah Lah; 34 Yix Liih Fac Lieel, lagx Yal Hah Bail, nyenc Max Jah; 
Yix Lieenc, lagx Yal Xih Doh Fuc, nyenc Jih Loc; 35 Xih Sih Laic, nyenc 
Jah Mil: Pap Laic, nyenc Yal Bah: 36 Yix Jax, lagx Nac Danh, nyenc Sox 
Bah; Bah Nyic, nyenc Jah Deec; 37 Xih Leec, nyenc Yal Menc, Nac Hah 
Laic, nyenc Bix Lul, buh jangs mungx bangl Yoh Yah, lagx Xih Lul Yax, 
deic yangh xonh daengl heeup: 38 Yix Lah, nyenc Yix Tieex, Jah Lil, 
nyenc Yix Tieex, 39 daengh Uh Luh Yal, nyenc Heel. Week laot lis samp 
xebc sedp mungx. 


24 


Dal Wil yeih nyenc 


1 Kus yuh qingk yax dos nyenc Yix Seec Lieec gunge, suh yaml Dal Wil 
haik juh maoh, wah: "Nyac bail yeih nyenc Yix Seec Lieec daengh nyenc 
Yuc Dal lis nup gungc." 2 Il naih, Dal Wil doiv Yoh Yah daengh maenv 
nyenc douc bienl max wah: "Xaop bail gamt dah oil dous Yix Seec Lieec, 
dah Danl hap week touk Bieec Xeel Bah, yeih lail bienl max, yaoc hap 
wox lis nup gungc." 3 Yoh Yah xunp wangc: "Haengt Xus, Wangc Menl 
nyac, eengv gimp begs benh bienl max, saip xus yaoc wange yaoc ags lis 
nuv. Dani sil xus yaoc wange yaoc week mange xangk week sil naih 
lieel?" 4 Wangc daov baov sungp luih map, Yoh Yah daengh maenv nyenc 
douc bienl max ledp douh soic. Il naih, juh maoh dah wange ugs bail yeih 
nyenc Yix Seec Lieec. 5 Juh maoh dah nyal Yoh Danl, geel Yax Loc Eev 
mangv name week dingc, nyaoh saoc jenc Jah Deec. Dah lenc, juh maoh 
yuh touk Yax Seel, 6 yuh bail Jih Lieel daengh dih wangp Tat Tienc Hoc 
Xil, yuh touk Danl Yax Anh, xonh touk Xih Duni. 7 Jav juh maoh hap 
map touk xingc Teip Loc bage lail jah, eengv oil senl nyenc Xih Wil 
daengh nyenc Jah Nanc, lenc yuh wenp namc touk Yuc Dal, hap weex 
touk Bieec Xeel Bah. 8 Juh maoh qamt dah daengc dih wangp. Dah lis jus 
nyani daengh nyih xebc maenl, juh maoh hap xonv touk Yeeh Lul Sax 
Lenc. 9 Yoh Yah yeih lis nup gungc nyenc map lebc wangc: Yix Seec 
Lieec nyenc deic miax jah lis beds xebc weenh, Yuc Dal lis ngoz xebc 
weenh. 


Yuih soix Dal Wil douh wedt 


10 Dal Wil yeih nyenc daengl heeup yangx, bens eis gingk biingc longc, 
doiv Kus wah: "Yaoc week sil naih lis soix mags yangx. Kus ah! Jouc 
nyac kat soix yaoc nyenc nuc nyac. Yaoc week sil naih jangs ees gungc 
yangx." 11 Hedp lenc Dal Wil jenc map dah unv, sungp Xus map touk Jah 
Deec, sangh duh sungp Wangc Menl, laengx jangs nyenc wox unv lenc 
Dal Wil, wah: 12 "Nyac bail lebc Dal Wil: 'Kus il naih wah: Yaoc lis samp 
hangc nanh laox dos nyac xeenx. Songc nyac xeenx hangc nup, yaoc suh 


aol hangc jah wedt nyac." 13 Il naih Jah Deec bail jinv Dal Wil doiv maoh 
wah: "Nyac yuv lis samp nyinc luv yags nyaoh guagl nyac, xih yuv lis 
samp nyani nyaoh dav nas nyenc saengl douh laengh, xih yuv lis samp 
maenl nyaoh guagl nyac lis biingh ganl? Nyac yuv xangk lail xeenx lail, 
yaoc hap wox weex nup xunp Xus, mungx paik yaoc map jah." 14 Dal 
Wil doiv Jah Deec wah: "Yaoc qingk dengv sais gungc. Douv daol dogl 
nyaoh aox miac Kus, yenl yuih meix yagc sac maoh mags. Bix douv yaoc 
dogl nyaoh aoz miac nyenc." 15 Il naih Kus songk biingh gani dos nyenc 
Yix Seec Lieec, dah hedp saemp jah hap week touk maenl jih samp. Dah 
dih wangp Danl hap week touk Bieec Xeel Bah, deil lieeux sedp weenh 
begs singk. 16 Mungx nyenc meni duh miac yuv week gaemv xingc Yeeh 
Lul Sax Lenc xic jah, Xus yuih nanh naih gingk banh sais hap wanh meix 
xangk, lebc mungx nyenc menl songk biingh ganl dos begs singk jah: 
"Kaemk yangx! Sav miac nyac bah!" Xic jah nyenc menl Xus nyaoh beit 
begx oux megx Yal Laoc Nac, nyenc Yeeh Bul Sih. 17 Dal Wil lis nuv 
nyenc menl heeup deil begs singk jah, suh doiv Kus wah: "Jangs yaoc 
week sil pak, lis soix. Juh maoh xongs liees miinc eis lis soix mango. 
Haengt miac nyac map dos yaoc daengh nyenc yanc yaoc." 


Dal Wil jiml sagx daengc 


18 Maenl jah Jah Deec bail jinv Dal Wil, doiv maoh wah: "Nyac bail beit 
begx oux megx Yal Laoc Nac, nyenc Yeeh Bul Sih, yuih Xus jiml jagc 
sagx daengc." 19 Il naih, Dal Wil suh anl sungp Kus lebc Jah Deec jah bail 
yangx. 20 Yal Laoc Nac lis nuv wangc daengh nyenc wangc dah map, suh 
bail touk dav nas wangc bebc nas daengh dih. 21 Yal Laoc Nac haemk: 
"Kus yaoc wangc yaoc weex mangc map touk yaoc, nyenc nuc nyac 
lieel?" Dal Wil xunp: "Yaoc yuv jeis beit begx oux megx nyac naih, yuih 
Kus jiml jagc sagx daengc, aol begs singk eis lis biingh ganl hap." 22 Yal 
Laoc Nac doiv Dal Wil wah: "Xus yaoc wangc yaoc ah! Haengt nyac 
xogp duc mange suh deic sung saip. Geel naih lis senc, deic bail week liix 
xangh siul yongc. Geel jah buh lis yangh xonh begx oux daengh ebs bas, 
deic bail weex jedl daos. 23 Wangc ah! Oil naih yaoc Yal Laoc Nac ledp 


picek saip nyac. Haengt Kus, Wangc Men! nyac, sibs lik xangh nyac sung 
saip jah." 24 Wangc daov xunp Yal Laoc Nac: "Eis yuv week naih. Yaoc 
bens yuv anl av sinc map nyimp nyac jeis. Yaoc eis haengt yah lis maenv 
yangh xonh map week liix xangh siul yongc sung saip Kus, Wangc Menl 
yaoc." Il naih, Dal Wil aol ngok xebc liangx nyaenc jeis beit naih daengh 
senc. 25 Dal Wil nyaoh jah yuih Kus jiml jage sagx daengc, buh sung liix 
xangh siul yongc daengh liix xangh taik bunge. Kus suh gingk maoh yuih 
guagl yogc yuih, jav nyenc Yix Seec Lieec eis douh biingh ganl yangx. 


Yoh Nac [Jonah] 
1 
Yoh Nac laengh Kus 


1 Kus songk lix touk Yoh Nac, lagx Yav Miv Tais jah: 2 "Nyac bail xingc 
laoz Nyic Nyic Weih! Daengl nas gonk baov nyenc xingc jah, yeni yuih 
yaoc wok oil maoh nyaengc week pak gungc." 3 Dani sil Yoh Nac laengh 
Kus wenp ags mangv, xangk bail Tap Xih. (“Lis nyenc baov Tap Xih 
jangs jage xingc guagl Xih Banh Yac, nyaoh geel heit.) Maoh map touk 
geel heit xingc Yoh Pap, deml jigs lol yuv bail Tap Xih, suh eip sinc, gak 
lol bail yangx. Il naih, maoh xangk laengh touk jav bail, liic Kus eengv 
yais. 4 Jav Kus deic heit weds lemc langh laox map. Lemc langh bied] 
laos lol, dos lol yuv pak lieeux. 5 Nyenc deic lol nyaengc gingk yaot 
gungc, ags mungx ags songk xenp jouc xenc mungx map juv. Juh maoh 
buh deic kuak aox lol jah baenv laos heit bail, xangk aol lol qat nyil. Xic 
jah, Yoh Nac daov nyaoh aox lol nagp yaeml yangx. 6 Il naih, nyenc douc 
gonx lol touk geel Yoh Nac bail, doiv maoh wah: "Nyac week mange 
naengl nyaoh naih nagp lieel? Jenc map jouc xenc nyac! Yaot xic maoh 
yagc sac daol, juv mingh daol." 7 Jav nyenc deic lol daengl baov: "Daol 
map sabp jouh, hap wox daov nanh naih jangs nouc deic map." Oil maoh 
suh sabp jouh, laengx ugs Yoh Nac. 8 Il naih, juh maoh haemk Yoh Nac: 
"Lebc jiul, ugs meix nanh naih jangs eis jangs dah nyac map? Nyac weex 
ongl mangc? Nyac dah nup map? Jangs nyenc guagl nup? Dous nup?" 


9 Yoh Nac xunp: "Yaoc jangs nyenc Xih Boc Laic. Yaoc gaenp juiv Kus, 
Wangc Menl wul menl. Jangs maoh daengv heit daengv dih." 10 Yoh Nac 
yuh lebc juh maoh sil maoh laengh Xus map jah. Nyenc deic lol qingk 
maenv sil naih, xah nyaengc qingk yaot gungc, suh doiv maoh wah: "Nyac 
mangc yuv il naih weex lieel?" 11 Xic jah lemc langh il weex il mags. Il 
naih, juh maoh haemk maoh: "Jiul dogl doiv nyac nup yangh week, lemc 
langh naih hap sav?" 12 Yoh Nac xunp: "Deic yaoc baenv laos heit bail, 
lemc langh suh sav yangx. Yaoc wox xaop deml daov nanh naih jangs dah 
yaoc map." 13 Maenv nyenc deic lol jah daov eengv songk xenp jangt lol, 
xangk aol lol bagx jenc. Danl sil lemc langh il weex il wodx, juh maoh buh 
jangt bail eis lis. 14 Il naih, juh maoh suh jouc Kus Wangc Menl: "Kus ah! 
Jiul map sat mungx nyenc naih, jouc nyac bix aol jiul deil ah! Nuv baov 
maoh eis lis soix, bix yuih jiul aol maoh deil, map wedt jiul. Xus ah! 
Maerv naih ledp jangs anl meix xangk nyac map week." 15 Wah wenp, 
nyenc deic lol suh jungl Yoh Nac map baenv laos heit bail. Lemc langh 
laengx sav yangx. 16 Nyenc deic lol nuv sil naih, ledp yaot Xus gungc, suh 
sat duc xeengp sunx saip Xus, nyimp Xus map liix. 17 Nyaoh xic jah, Xus 
xais duc bal laox map, deic Yoh Nac taenp laos dux bail. Yoh Nac suh 
nyaoh aox dux bal jah samp maenl samp janl. 


2 
Yoh Nac yogc yuih 


1 Yoh Nac nyaoh aox dux bal, nyimp Kus, Wangc Menl maoh, wah 
sungp: 2 "Yaoc dah nanh laox jouc Xus, Xus buh xunp yaoc. Yaoc dah 
doiv yaeml mangv yeml jah songk xenp jouc nyac Xus, nyac buh qingk 
soh yaoc. 3 Nyac deic yaoc baenv laos heit, yaoc buh yaeml laos doiv 
yaeml bail. Naemx heit lionh yaoc, langh laox ledp map ebc yaoc lieeux. 
4 Jav yaoc wah: "Kus ah! Nyac aol yaoc dah dav nas nyac jul ugs bail. 
Yaoc dos sais eengv lis nuv dangc jeenh sinp nyac.' 5 Yaoc yaeml nyaoh 
dingv heit jah, yuv deil yangx. Naemx heit map dugs yaoc lieeux, nyangt 
heit map biedc gaos yaoc. 6 Yaoc yaeml touk dingv heit sangp jenc bail. 


Dol menl guangl ngabc yangx, yaoc douh daemh nyaoh doiv mangv 
dengv. Dani sil nyac, Kus Wangc Menl yaoc, deic yaoc dah doiv yaeml 
mangv dengv jah juv ugs map! 7 Eev yaoc gingk yuv lenx mingh xic jah, 
yaoc xonv xangk touk Xus. Yaoc doiv nyac yogc yuih, nyac buh nyaoh 
dangc jeenh sinp gingk yaoc. 8 Maenv nyenc baiv bux sac jah, ags sagl 
singc nyac. 9 Danl sil wah touk yaoc, yaoc yuv dos al bus nyac, sat duc 
xeengp sung saip nyac. Yaoc buh yuv ani luk yaoc bail week. Gobs lis laot 
Xus juv lis nyenc." 10 Dah lenc, Xus lebc bal, bal suh deic Yoh Nac weent 
nyaoh biinl heit. 


3 
Yoh Nac bail Nyic Nyic Weih 


1 Kus daov jih nyih songk lix touk Yoh Nac: 2 "Nyac laengx bail xingc 
laox Nyic Nyic Weih, baov nyenc aox xingc maenv sungp yaoc yuv lebc 
nyac jah." 3 Daov naih, Yoh Nac senk Xus baov, laengx bail Nyic Nyic 
Weih yangx. Xingc jah nyaengc laox gungc, yuv qamt samp maenl jav hap 
dah. 4 Yoh Nac laos xingc qamt il maenl kuenp, suh soh laok doiv wagx 
jeni wah: "Eengv dah siik xebc maenl, Nyic Nyic Weih ledp yuv gaemv 
lieeux!" 5 Nyenc Nyic Nyic Weih ledp senk maenv sungp Wangc Men] 
jah. Eis heenk mags uns ledp jih ebl jil eengv aemv miinc anl yal siik, ugs 
yangh xonv sais. 6 Wangc Nyic Nyic Weih lis qingk sungp Yoh Nac wah 
jah, laengx liic daengv wange todt ugs wangc map. Maoh sup aemv miinc 
anl yal siik, buh suiv nyaoh dav bungv. 7 Dah lenc, maoh weds sungp luih 
bail lebe nyenc Nyic Nyic Weih: "Sungp naih jangs wange daengh nyenc 
mungx baov luih map: 'Nyenc daengh duc xeengp ledp eis saip jil wumx, 
8 ledp yuv aemv miinc anl yal siik. Mungx mungx ledp yuv songk sais 
jouc Wangc Menl, yuv duv melk yax, baenv meix haik nyenc. 9 Yaot xic 
Wangc Menl wanh meix xangk. Maoh eis gingk yax hap, daol suh eis 
douh gaemv." 10 Wangc Menl nuv juh maoh eis eengv week sil yax, jav 
maoh hap wanh meix xangk maoh yuv weex gaemv xingc naih jah, suh eis 
weex yangx. 


4 
Wangc Menl yagc sac Yoh Nac gingk yax 


1 Wangc Menl wanh meri xangk naih saip Yoh Nac nyaengc eis mas sais, 
gingk yak gungc. 2 Il naih, maoh doiv Kus yogc yuih: "Kus ah! Yaoc 
naengl nyaoh senl bens xic jah, yaoc eis wah dah nyac yuv il naih week il? 
Jav yaoc hap laengh wenp Tap Xih bail, yen] yuih yaoc saemp wox nyac 
jangs Wangc Menl sais lail yagc sac, yuh wox nyac yuns melk yax, gunge 
melk eiv. Yaoc buh wox nyac yuv wanh melk xangk, eis yuv weex gaemv 
maenv nyenc naih. 3 Kus ah! Douv yaoc deil bail bah! Yaoc deil bail buk 
naengl nyaoh eengv lail!" 4 Kus zunp: "Nyac il naih yak douh e1s?" 5 Dah 
lenc, Yoh Nac ugs touk nugs xingc mangv dong] bail. Maoh week jage 
dingc, suiv nyaoh dees lebl kangp, gas naengc zingc naih yuv ugs sil 
mangc. 6 Dah lenc, Kus Wangc Menl aol ongl meix xunv pangp dah Yoh 
Nac, weex wumv (RJ) saip maoh. Il naih, Yoh Nac qingk lail nyaoh 
gungc, nyaengc qingk ongl melk jah douh sais. 7 Danl sil hedp lenc jenc 
saemp, Wangc Menl xais duc nuic map idx ongl meix jah sot deil bail. 

8 Touk kangp udt map xic jah, Wangc Menl suh aol lemc udt dah mangv 
dongl map xuip Yoh Nac. Dav menl kangp udt gungc, xiuv gaos maoh, 
dos maoh nguenh gaos lieeux. Xah il naih, maoh xangk deil bail, wah: 
"Yaoc deil bail buk naengl nyaoh eengv lail!" 9 Danl sil Wangc Menl doiv 
Yoh Nac wah: "Ongl meix naih deil nyac yax, jangs douh eis?" Yoh Nac 
xunp: "Jangs. Yaoc gingk yax yuv deil yangx!" 10 Jav Kus wah: "Nyac 
eis miac ongl meix naih, buh eis aol maoh mags map. Maoh janl jih edl 
gobs xunv map, janl jih nyih deil yangx, nyac naengl yagc sac maoh. 

11 Danl sil xingc Nyic Nyic Weih lis xebc nyih weenh nyenc gak luih, 
ledp eis wox mange lail yax, eengv lis oil duc xeengp. Xingc laok il naih, 
yaoc naengl eis dog] yagc sac il?" 


Sil Lagx Tiik [Acts] 


1 


Yeeh Suh xais lagx yot gas Guaenl Sinp 


1 Nyenc mungz, Tiip Ah Feih Loc ah! Nyaoh wul bens leec dah unv xap 
jah, yaoc wah touk Yeeh Suh week dah, eeus dah, maenv jah, 2 hap week 
touk xic maoh douh sibs gak menl bail. Mix gak dah unv, maoh baengh 
Guaenl Sinp lebc lagx tiik maoh xeenx jah nup yangh weex. 3 Maoh douh 
sat yangx, naengl ags ugs map saip maenv lagx tiik naih nuv, buh aol oil 
hangc weex dav dos juh maoh wox maoh xonv soh map. Nyaoh siik xebc 
maenl jaengl maoh xeenk ugs map saip lagx tiik nuv, bens wah touk sil 
guagl Wangc Menl. 4 Lis il daov, Yeeh Suh nyimp lagx tiik jil oux xic jah, 
baov juh maoh: "Bix liic Yeeh Lul Sax Lenc. Gas Bux yaoc weex wenp 
maoh liingx saip xaop jah. Xaop lis gingk yaoc wah dah jage sil naih. 

5 Xic unv, Yoh Hanp jangs aol naemx weex liix xugs dos nyenc, danl sil 
eengv mieengc maenl Wangc Menl yuv aol Guaenl Smp week liix xugs 
dos xaop." 


Yeeh Suh douh sibs qak menl 


6 Il naih lagx tiik nyimp Yeeh Suh daengl juml xic jah, haemk maoh: "Xus 
ah! Nyac nyaoh xic naih yuv aol env guagl xonv dos jiul nyenc Yix Seec 
Lieec il?" 7 Yeeh Suh xunp juh maoh: "Xaop eis yongh wox xic nup 
maenl nup. Laot Bux ags xeenx xic yangx. 8 Danl sil Guaenl Sinp map 
touk xenp xaop xic jah, xaop yuv lis legc, naengl yuv nyaoh Yeeh Lul Sax 
Lenc, nyaoh daengc dih wangp Yuc Dal nyimp Sax Max Luh Yal, buh 
nyaoh dees longc menl weex dav dos yaoc." 9 Yeeh Suh wah wenp sungp 
naih, lagx tiik naengl naengc maoh xic jah, maoh suh gak menl bail, lis duc 
mas menl map xal maoh, juh maoh eis nuv hap. 10 Maoh liic bail xic jah, 
juh maoh naengl bids nas naengc menl, daih yunv lis yac mungz nyenc 
daens ugs bagx jenc nyaoh geel juh maoh. 11 Yac maoh wah: "Nyenc Jah 
Luh Luh ah! Xaop week mange jene nyaoh naih naengc wul menl lieel? 
Yeeh Suh, mungx liic xaop douh sibs qak menl bail naih, xaop nup yangh 
nuv maoh gak menl bail, maoh buh il jah yuv xonv map." 


Max Tiic Yal wanh Yuc Dal Sih 


12 Maenv lagx tuk suh dah jenc Gang Lang xonv touk Yeeh Lul Sax 
Lenc, egs lis yac liix kuenp. 13 Juh maoh laos xingc, suh bail sumx juh 
maoh nyaoh jah, nyaoh wul gongc. Xic jah lis Biix Deec, Yoh Hanp, Yal 
Gol Box, Anh Deec Lieel; Feih Luh daengh Doh Max; Bah Doh Loc 
Marx daengh Max Taip; Yal Gol Box lagx Yal Leec Feih daengh Xih 
Menc nyenc eiv guagl (“cf Lk 6:15), eengv Yuc Dal Sih lagx Yal Gol 
Box. 14 Maenv nyenc naih bens dongc semp map yoge yuih, nyimp maenv 
nyenc miegs daengh Max Luh Yal neix Yeeh Suh, eengv maenv jaix 
nongx bani Yeeh Suh weex laot. 15 Nyaoh nyani maenl jah, lis il begs nyih 
xebc mungx nyenc senk Yeeh Suh daengl juml xic jah, Biix Deec nyaoh 
dav juh maoh jenc map 16 wah: "Oil jaix nongx ah! Unv jav Guaenl Sinp 
yaml ebl Dal Wil nyaoh aox leec Wangc Menl jah wah Yuc Dal Sih yuv 
daiv nyenc map sabp Yeeh Suh. Maenv sungp naih bens douh ugs map. 

17 Yuc Dal Sih bens jangs aox daol il mungx, nyimp daol weex ongl 
naih." 18 (Yuc Dal Sih weex jiv yax wanh lis sinc map, deic sinc jah bail 
jeis il dangc yav. Maoh dah wul dogl laos dangc yav jah nas daengl dih, 
lav longc bail, beeuv sais ugs map. 19 Begs singk Yeeh Lul Sax Lenc ledp 
wox sil naih. Jav juh maoh hap aol dangc yav jah guanl Yal Geec Dal 
Max, yil sih jangs 'Yav Padt'.) 20 Bi Deec eengv wah: "Nyaoh aox Leec 
Al Bus xap lis: 'Haengt yanc maoh nyaoh jah biinv wenp yanc wangp, eis 
lis nyenc nyaoh' yuh xap lis: 'Haengt mungx mih sibs ongl maoh week dah 
jah.' 21-22 Jav xic naih daol dogl xeenx il mungx nyenc tiik Yuc Dal Sih, 
weex dav Yeeh Suh xonv soh. Xus Yeeh Suh nyimp daol gaenx nyaoh xic 
jah, mungx naih buh gaenx nyaoh; laengx dah Yeeh Suh sibs Yoh Hanp 
week liix xugs qit hap week touk Yeeh Suh dah daol douh sibs gak menl, 
mungx naih buh gaenx nyaoh." 23 Il naih juh maoh xeenx yac mungx ugs 
map: Yoh Seel mungx sint weex Bah Sax Bah jah (buh guanl Yuc Sil 
Duh) daengh Max Tiic Yal. 24 Juh maoh suh ledp yogc yuih: "Kus ah! 
Nyac wox aox longc melik il mungx nyenc. Dah yac mungx nyenc naih 
lebc jiul nyac yuv jiml mungx nouc, 25 sibs ongl naih, ongl lagx tuk, ongl 
Yuc Dal Sih baenv jah. Maoh ags touk dih wangp maoh dogl bail jah 
yang." 26 Juh maoh suh sabp jouh, sabp ugs Max Tue Yal map. Il naih, 
Max Tiic Yal gimp laos xebc edl munga lagi tiik jah. 


2 
Guaenl Sinp map touk 


1 Dangc Sigs Ngox Kebc Maen! [*Sigs Ngox Xebc Maenl jangs sigs xup 
oux megx, dah lenc Sigs Yabs Yanc ngoz xebc maeni| jah, nyenc senk 
Yeeh Suh ledp nyaoh il doiv. 2 Daih yunv lis soh dah wul menl luih map, 
songs lemc laok biedl laot yangh. Soh naih buh week digs yanc juh maoh 
suiv jah. 3 Juh maoh lis nuv xongs mac buil laot yangh, daengl pieek sav 
nyaoh wul gaos melk il mungx. 4 Juh maoh ledp lis Guaenl Smp digs 
xenp, git wah sungp guagl mih map, ani Guaenl Sinp pieek ebl naengl dos 
juh maoh. 5 Xic jah lis nyenc Yuc Dal qaenp juiv Wangc Menl, dah weenh 
guagl dees dih map, nyaoh Yeeh Lul Sax Lenc nyaoh. 6 Juh maoh lis 
qingk ungt soh naih xic jah, lis oil nyenc map daengl juml, gingk liogp sais 
gunge yenl yuih ags mungx ags qingk lagx tuk wah sungp senl bens. 7 Juh 
maoh gaiv liogp lieeux haemk: "Maenv nyenc naih wah sungp eis ledp 
jangs nyenc Jah Luh Luh 11? 8 Daol nup yangh ledp qingk juh maoh wah 
sungp senl bens daol lieel? 9 Aox daol naih lis nyenc Pap Tiip Yal, Mix 
Diix Yal daengh Yix Lanc; buh lis nyenc nyaoh Mix Sox Bol Dac Miix 
Yal, Yuc Dal daengh Jah Pap Doh Jah, Benx Duh daengh Yal Xih Yal, 
10 Fuc Lix Jah daengh Pangp Feih Luh Yal, Aih Jic daengh dih wangp 
Luh Buk Yal jaenx geel Gux Lil Nail [Neel Ruth]; nyenc dah Loc Max 
map (lis nyenc Yuc Dal yuh lis nyenc senk Wangc Menl Yuc Dal), 

11 nyenc Keep Luk Teep daengh nyenc Ah Lah Boc. Daol ledp lis gingk 
maenv nyenc naih aol sungp senl daol map wah maenv sil mags Wangc 
Menl week dah jah!" 12 Juh maoh gingk liogp sais, liogp xungk xungk 
lieeux, ags daengl haemk: "Sil naih jangs duc mange yil sih?" 13 Dani sil 
lis nyenc gol nyenc senk jah wah: "Juh maoh jaengv kuaot yangx." 


Biix Deec doiv waga jeni wah 


14 Biix Deec suh nyimp xebc edl mungx lagx tiik jene map, doiv wagx 
jenl soh laox wah: "Jaix nongx nyenc Yuc Dal daengh xaop nyenc nyaoh 
Yeeh Lul Sax Lenc nyaoh ah! Saip yaoc wah lail jage sil naih dos xaop. 


Lail lail xongl kap qingk yaoc wah. 15 Aox zaop lis maenv nyenc xangk 
nyenc naih jaengv kuaot. Eis jangs! Xic naih gobs hedp saemp jus dieenh! 
16 Sil naih jangs xic jav Yoh Eev sangh duh sungp Wangc Menl xap dah 
jah: 17 "Wangc Menl wah: "Nyaoh nyani maenl yuv leng lieeux xic jah, 
yaoc yuv liemc Guaenl yaoc touk weenh nyenc. II naih, lagx bani lagx 
miegs xaop yuv xonc sungp yaoc, lagx liix xaop yuv lis nuv yings liogp, 
nyenc laok xaop yuv lis biaenl jani. 18 Nyaoh nyani maenl jah, yaoc naengl 
yuv liemc Guaenl yaoc touk lagx nuc bani daengh lagx nuc miegs yaoc. 
Juh maoh yuv xonc sungp yaoc. 19 Yaoc nyaoh wul menl yuv weex sil 
liogp, nyaoh dees dih week meel: lis padt, lis buil, lis guaenc nal. 20 Dav 
menl yuv biinv wenp dengv, nyani donc yuv biinv yak xongs padt. Maenl 
ags Xus, laengx jangs maenl Xus xonv map saip nyenc nuv, naengl mix 
touk xic jah, maenv sil naih ledp yuv ugs map. 21 Xic jah, nouc sint Xus 
map juv suh lis juv.' 22 Nyenc Yix Seec Lieec ah! Xaop gingk sungp naih! 
Wangc Menl nyaoh dav nas xaop yaml Yeeh Suh nyenc Nac Sax Leeh 
week sil liogp daengh jiv Wangc Menl, il naih week dav jangs Wangc 
Menl paik maoh map. Xaop buh ags lis wox. 23 Mungx nyenc naih douh 
jaoh dos xaop, anl dens git meix xangk Wangc Menl jah. Jav xaop yam! 
nyenc yax dags maoh nyaoh gav xebc siih, sat bail. 24 Wangc Menl daov 
songk maoh dah meix kuip deil ugs map, aol maoh xonv soh, yenl yuih 
deil sugx maoh eis lis. 25 Dal Wil wangc xap mungx Wangc Menl yuv 
paik map jah il naih wah: 'Yaoc bens lis nuv Kus nyaoh dav nas yaoc. 
Yaoc buh eis yaot, yen] yuih maoh nyaoh mangv wap yaoc. 26 Il naih, 
longc yaoc xeengp sais, ebl yaoc dos al bus. Xenp nanx yaoc yuv lis dos 
sais, 27 yenl yuih nyac eis deic yaoc baenv nyaoh mangv yeml, buh eis 
saip xenp nanx yaoc, Mungx Sinp nyac, luih lanh. 28 Nyac saip yaoc lis 
wox maenv kuenp mingh, nyac aol yaoc nyimp nyac gaeng nyaoh, yaoc 
laengx gingk maengx mas sais.' 29 Jaix nongx ah! Yaoc songk saengc lebc 
xaop: Ongs bux daol Dal Wil deil bail buh sangv yangx. Touk maenl naih 
wenc maoh buh naengl nyaoh naih. 30 Dani sil Dal Wil jangs sangh duh 
sungp Wangc Menl. Maoh wox Wangc Menl nyimp maoh liingx dah, liix 
yuv dah saemh lenc maoh jiml il mungx weex wangc suiv daengv wangc 
maoh. 31 Dal Wil wox mus lenc sil naih, maoh suh wah touk Jih Duh 


xonv soh, laengx jangs eis douh baenv nyaoh mangv yeml, xenp nang buh 
eis luih lanh. 32 Wangc Menl aol mungx Yeeh Suh naih xonv soh map, jiul 
ledp jangs week nyenc dav dos jage sil naih. 33 Wangc Menl jiml Yeeh 
Suh pangp, aol maoh suiv nyaoh mangv wap bens. Bux Menl, anl maoh 
liingx dah, buh pieek Guaenl Sinp dos Yeeh Suh, Yeeh Suh suh liemc dos 
jiul, maenv xaop xic naih lis nuv, lis qingk jah. 34 Dal Wil eis qak touk 
wul menl, danl sil maoh wah: "Wangc Menl doiv Xus yaoc wah: 'Nyac 
suiv nyaoh mangv wap yaoc, 35 hap weex touk yaoc aol maenv nyenc 
saengl nyac week daengv sinh dinl dos dinl nyac.' 36 Xah il naih, nyenc 
Yix Seec Lieec ah! Xaop ledp yuv wox! Mungx Yeeh Suh xaop dags 
nyaoh gav xebc siih jah, Wangc Menl jiml week Kus, week Jih Duh." 

37 Begs singk lis qingk maenv sungp naih, suh qingk nyens longc gungc, 
jav haemk Buk Deec daengh lagx tiik mih: "Oil jaix nongx ah! Jiul dog] 
weex mangc lieel?" 38 Biix Deec xunp: "Xaop ags mungx ags xonv sais, 
baengh guanl Yeeh Suh Jih Duh sibs liix xugs, soix xaop suh lis mieenx. 
Xaop suh sibs lis Guaenl Sinp, Wangc Menl pieek dos xaop jah. 

39 Wangc Menl liingx jah laengx jangs saip xaop daengh lagx xaop, eengv 
maenv nyenc nyaoh kuenp gail - nyenc Kus Wangc Menl daol yuv sint map 
jah." 40 Buk Deec aol oil sungp mih qonk juh maoh, buh jouc juh maoh: 
"Xaop bix xongs saemh weex pak naih, yuv sint Wangc Menl juv xaop." 
41 Maenv nyenc senk sungp maoh suh sibs liix xugs. Nyaoh maenl jah 
qimp lis samp sinp nyenc meik senk Yeeh Suh. 42 Juh maoh aol semp sais 
map qingk sungp lagx tiik eeus jah, gaenx weex banx bail map, daengl jil 
oux, buh yogc yuih. 


Maenv nyenc senk daengl juml 


43 Lagx tiik week oil jiv Wangc Menl daengh sil liogp. Il naih, begs singk 
nyaengc qingk yaot. 44 Maenv nyenc senk Yeeh Suh jah daengl douh, eis 
heenk yangh xonh mangc buh gaenx yongh. 45 Juh maoh beel eel jiv 
daengh yangh xonh, eis heenk nouc xiut mangc, buh anl bail pieek. 46 Juh 
maoh maenl maenl daengl juml nyaoh dangc jeenh, buh juml nyaoh yanc 
donge jil, sais kuangt daengl pieek, buh qingk maengx, 47 bus Wangc 


Menl. Begs singk buh xogp juh maoh. Kus maenl maenl deic maenv nyenc 
lis juv jah gimp laos aox juh maoh map. 


3 
Bix Deec yih lail mungx nyenc leiv bal 


1 Lis il maenl nyaoh xic yogc yuih, Biz Deec daengh Yoh Hanp bail 
dangc jeenh - nyaoh jodx maenl lenc, samp dieenh. 2 Lis il mungx nyenc 
eev ugs menl guangl bens gamt eis lis gobs douh jungl map songk nyaoh 
geel dol dangc jeenh. Dol jah guanl Dol Lail Yagc. Nyenc jah maenl 
maenl douh songk nyaoh jah, gaiv sinc maenv nyenc laos dangc jeenh bail 
jah. 3 Maoh lis nuv Biix Deec daengh Yoh Hanp yuv laos bail, suh jouc 
juh maoh pieek sinc. 4 Birx Deec daengh Yoh Hanp ux dal naengc maoh. 
Bix Deec wah: "Nyac naengc jiul!" 5 Il naih, mungx nyenc jah dos dal 
naengc juh maoh, dos sais sibs lis yangh mangc. 6 Biix Deec suh wah: 
"Jeml nyaenc yaoc eis lis, danl sil maenv yaoc lis naih yaoc saip dos nyac. 
Yaoc baengh guanl Yeeh Suh Jih Duh, nyenc Nac Sax Leeh, baov nyac 
jenc map gamt." 7 Jav Biix Deec yidx mangv miac wap maoh, bangl 
maoh jenc map, dini maoh lags kogt maoh laengx lis legc map. 8 Maoh 
bisul jene map, jenc nyaoh jah, git gamt kuenp. Maoh suh dongc juh maoh 
laos dangc jeenh bail, mangv gamt mangv biiul mangv bus Wangc Menl. 
9 Begs singk ledp lis nuv maoh mangv gamt mangv bus Wangc Menl xic 
jah, 10 buh lis wox maoh jangs mungx bens suiv nyaoh geel dol dangc 
jeenh guanl Dol Lail Yagc weex nyenc gul gaiv, nyaengc gingk gaiv liogp 
maenv sil maoh. 11 Mungx nyenc jah naengl nyaeml miac Biix Deec 
daengh Yoh Hanp xic jah, begs singk ledp gingk liogp sais gungc, suh 
bieeuv map touk juh maoh nyaoh doiv sint week nugs langc Sox Loc 
Menc. 


Biz Deec nyaoh dangc jeenh xonc sungp 


12 Bus Deec lis nuv sil naih xic jah, doiv begs singk wah: "Nyenc Yix 
Seec Lieec ah! Xaop week mange yuih maerv sil naih liogp sais lieel? 


Week mange jiml dal naengc yac jiul? Xaop xangk jiul baengh legc bens 
xih baengh jiul bens week lail sap mungx nyenc naih gamt lis 11? 

13 Wangc Menl Yal Boc Lah Hanp, Yix Sax daengh Yal Gol, laengx 
jangs Wangc Menl ongs bux daol, pieek mung] guanl dos Yeeh Suh, lagx 
nuc maoh. Xaop aol Yeeh Suh douh sat, laengx sonk Buk Lah Doh xangk 
lail songk maoh bail. Xaop nyaoh dav nas Biix Lah Doh eis yuv maoh, 

14 Mungx Simp Mungx Saengc, daov jouc songk mungx sat nyenc lis soix 
jah ugs map. 15 Xaop sat mungx pieek mingh jah, Wangc Menl daov aol 
maoh dah deil xonv soh yangx. Yac jiul jangs week dav dos maerv sil 
naih. 16 Baengh senk guanl Yeeh Suh, dinl mungx nyenc naih lis yih lail. 
Xaop ledp wox maoh dah unv gamt eis lis. Din! maoh nyaoh dav nas xaop 
lis yih lail jangs baengh guanl Yeeh Suh daengh senk sais. 17 Oil jaix 
nongx ah! Yaoc wox xaop daengh nyenc douc xaop doiv Yeeh Suh weex 
maenv sil jah, buh eis wox weex mangc. 18 Wangc Menl il naih aol sungp 
sangh duh sungp maoh baov dah jah ugs yang; laengx jangs Jih Duh yuv 
douh haik. 19 Xic naih, xaop xonv sais map touk Wangc Menl. Jav soix 
xaop hap lis miads, mingh meik yuv dah Kus map, 20 Wangc Menl buh 
yuv eengv paik Jih Duh map, laengx jangs Yeeh Suh, mungx yuih xaop 
jim! jah. 21 Maoh yuv liuuc nyaoh wul menl, hap week touk Wangc Menl 
aol weenh yangh xonv meik, anl Wangc Menl xic unv yaml sangh duh 
sungp maoh liingx dah jah. 22 Moc Xih wah dah: "Kus Wangc Menl xaop 
yuv dah aox begs singk xaop jiml mungx sangh duh sungp Wangc Menl 
xongs yaoc. Eis heenk maoh wah sungp mangc, xaop douh xongl kap 
gingk. 23 Nouc eis gingk sungp sangh duh sungp Wangc Menl jah, yuv 
dah aox begs singk Wangc Menl deic bail week gaemv.' 24 "Maerv sil 
nyaoh nyani maenl naih ugs jah, dah Sax Mux Eev git, melik il mungx 
sangh duh sungp Wangc Menl xic unv saemp wah touk yangx. 25 Xaop 
jangs lagx kuanp sangh duh sungp Wangc Menl, buh sibs yot Wangc Menl 
nyimp ongs bux xaop liix jah. Laengx jangs Wangc Menl doiv Yal Boc 
Lah Hanp liix dah: 'Dees dih weenh dous nyenc ledp yuv yuih saemh lenc 
nyac deml lail.' 26 Wangc Menl jiml Yeeh Suh nyenc nuc maoh xic jah, 
paik maoh touk xaop pieek lail saip xaop unv, xais xaop ags mungx ags 
dah soix bens xonv sais. 


4 
Biix Deec daengh Yoh Hanp nyaoh dav nas Banh Nyenc Donv Luh 


1 Eev Buk Deec daengh Yoh Hanp doiv begs singk wah sungp xic jah, 
maenv sangh sunx, mungx nyenc douc nyenc xut dangc jeenh daengh 
maenv nyenc Sav Duh Gaih touk juh maoh map yangx. 2 Maenv nyenc 
naih gingk nyads longc gunge, yenl yuih Biix Deec daengh Yoh Hanp eeus 
begs singk, xonc baengh senk Yeeh Suh, nyenc deil lis xonv soh. 3 Jav 
maenv nyenc mungx jah nyaeml Biix Deec daengh Yoh Hanp, daems juh 
maoh nyaoh laoc touk maenl lenc seik xac haemk, yenl yuih maenl jah 
dengv yang. 4 Dani sil maenv nyenc gingk sungp lail jah lis oil mungx 
senk Yeeh Suh. Il naih, yeih nyenc bani senk jah lis ngok sinp gak luih. 

5 Maenl jih nyih, maenv nyenc top, yangp laok daengh sangh eeus banc 
lus ledp nyaoh Yeeh Lul Sax Lenc daengl juml. 6 Yal Nal Sih sangh sung 
douc nyaoh jah, naengl lis Gaih Yal Fac, Yoh Hanp, Yal Lil Sanh Dal 
daengh senp singc mih sangh sung douc jah. 7 Juh maoh deic Biix Deec 
daengh Yoh Hanp daiv touk dav nas map haemk: "Xaop baengh legc 
mange xih guanl nouc week maenv sil naih lieel?" 8 Biz Deec, lis Guaenl 
Sinp digs xenp, suh doiv juh maoh wah: "Nyenc top daengh yangp laox 
begs singk ah! 9 Xaop maenl naih xac haemk jiul jangs yuih jiul yih 
mungx nyenc eis xonc xuh naih il? Xaop xangk wox maoh nup yangh lis 
yih lail? 10 Xaop nyimp daengc begs singk Yix Seec Lieec dogl lis WOK: 
Mung nyenc jene nyaoh dav nas xaop naih baengh guanl Yeeh Suh Jih 
Duh, nyenc Nac Sax Leeh, yih lail yangx. Xaop dags Yeeh Suh nyaoh gav 
xebc siih, Wangc Menl daov aol maoh dah deil xonv soh map. 11 Maoh 
jangs 'Bangh Bial, douh xaop sangh jibx sagx yanc baenv bail jah, xic naih 
wenp bial baol sagx.' 12 Douv maoh dah mangv eis lis nouc juv, yenl yuih 
nyaoh dees longc menl gobs baengh guanl maoh daol hap lis juv." 

13 Maenv nyenc donv luh jah lis nuv Buk Deec daengh Yoh Hanp il naih 
mags bov, lis wox juh maoh eis lis dos leec mangc pangp dah, gobs jangs 
nyimp begs singk laot yangh, nyaengc gingk liogp sais. Juh maoh buh wox 
yac maoh jangs nyimp Yeeh Suh daengl bail map. 14 Dani sil juh maoh lis 


nuv mungz douh yih lail nyimp yac maoh jene nyaoh jah, jav juh maoh eis 
lis sungp mangc wah. 15 Il naih juh maoh xais Biix Deec daengh Yoh 
Hanp dah dangc donv luh jah ugs bail, suh ags daengl baov. 16 Juh maoh 
daengl haemk: "Daol dogl deic yac mungx nyenc naih nup yangh weex 
lieel? Maenv nyenc nyaoh Yeeh Lul Sax Lenc jah ledp wox yac maoh 
weex jagc sil liogp mags naih, daol buh eis yongh wah eis lis. 17 Danl sil 
yuih eis saip jagc sil naih nyaoh aox begs singk il xonc il kuangt, daol yuv 
yadx baov yac maoh bix eengv baengh guanl Yeeh Suh nyimp eep wah 
sungp hap." 18 Il naih, juh maoh xais yac lagx tiik xonv map, baov juh 
maoh jodx naih bail lenc bix eengv baengh guanl Yeeh Suh wah sungp xih 
eeus nyenc. 19 Danl sil Biix Deec daengh Yoh Hanp xunp: "Xaop xangk 
Wangc Menl yuv jiul gingk sungp xaop eis gingk sungp maoh il? 

20 Maerv sil jiul lis nuv lis qingk jah, jiul bens douh wah." 21 Maenv 
nyenc donv luh eengv yadx baov Biix Deec daengh Yoh Hanp il daov, 
lenc songk yac maoh bail. Juh maoh eis wox nup yangh wedt yac maoh, 
yenl yuih begs singk ledp yuih jagc sil jah bus Wangc Menl. 22 Mungx lis 
sil liogp yih lail jah lis siik xebc dah nyinc. 


Nyenc senk dongc semp yogc yuih 


23 Biix Deec daengh Yoh Harp lis songk ugs map, laengx xonv bail touk 
maenv nyenc mih senk jah, deic sungp sangh sunx douc daengh yangp 
laox baov jah ledp lebc juh maoh. 24 Juh maoh lis gingk sungp naih, suh 
dongc semp songk soh map yogc yuih Wangc Menl wah: "Xus Mungx 
Zeil Pangp ah! Nyac daengv menl, daengv dih, daengv heit, eengv begs 
hangc weenh yangh. 25 Nyac baengh Guaenl Sinp yaml ebl Dal Wil, nyenc 
nuc nyac, ongs bux jiul, wah: "Weenh guagl mangc naenv yax map? Juh 
maoh weex mangc daengv jiv eis lis yongh? 26 Maenv wangc dees mas 
menl yuv map dos Kus, nyenc top daengl juml map, ecuv Kus daengh 
Mungx Maoh Jimi! jah.' 27 Il naih Xih Luh wange daengh Pangp Xuh Biix 
Lah Doh nyimp maenv nyenc mix Week liix ads eengv begs singk Yix 
Seec Lieec nyaoh xingc naih daengl juml, daengv jiv sat Yeeh Suh, nyenc 
nuc sinp nyac, mungx nyac jiml week Jih Duh jah. 28 Juh maoh week 


wenp maenv sil naih, nyaengc ugs melk xangk nyac xic unv xangk lail yuv 
ugs jah. 29 Xus ah! Juh maoh yadx baov yuv wedt jiul. Nyac map xac 
naengc, eengv bangi jiul, nyenc nuc nyac, lis bov laox xonc sungp nyac. 

30 Jouc nyac saip env yih biingh, eengv baengh guanl Yeeh Suh, nyenc 
nuc sinp nyac, week ugs jiv Wangc Menl daengh sil liogp." 31 Juh maoh 
yogc yuih wenp yangx, doiv daengl juml jah naenv neip map. Juh maoh 
ledp lis Guaenl Simp digs xenp, buh lis bov laok xonc sungp Wangc Menl. 


Nyenc senk ebl yongh yangh xonh 


32 Maenv nyenc senk ledp dongc semp donge sais. Eis lis nouc wah yangh 
xonh maoh jangs maenv bens, maenv lis jah ledp ebl yongh. 33 Lagx tiik 
lis legc weex dav Xus Yeeh Suh xonv soh, Wangc Menl gungc pieek aenl 
singc dos maenv nyenc senk jah. 34 Nyaoh aox juh maoh eis lis nouc xiut 
mange. Xic jah lis nyenc lis daeml yav xih yane buh beel yangx, 35 beel lis 
sinc map jah jaoh dos lagx tiik gonx. Jav sinc naih suh anl ags mungx ags 
xiut yongh map pieek. 36 Lis il mungx nyenc saemh lenc Lil Weil guanl 
Yoh Seel, ugs guangl nyaoh Sail Pup Lul Sih. Lagx tiik sint maoh weex 
Bah Nac Bal (yil sih jangs 'mungx xaok sais!). 37 Maoh beel dangc yav, 
deic sinc map aol dos lagx tiik gonx. 


5 
Yal Nac Nyic Yal daengh Sax Feih Lax 


1 Lis mungx nyenc guanl Yal Nac Nyic Yal, nyimp maix maoh Sax Feih 
Lax buh beel daeml yav yangx. 2 Maoh liuuc il benh sinc dos bens, naengl 
gal il benh suh aol dos lagx tiik gonx. Maoh il naih week maix maoh buh 
wok. 3 Buk Deec suh wah: "Yal Nac Nyic Yal ah! Nyac mange douv Sah 
Danl map gonx sais longc nyac lieel? Nyac dingv Guaenl Simp, deic maenv 
sinc beel kuaik dih lis map jah liuuc il benh dos nyac. 4 Kuaik dih naengl 
mix beel jangs maenv nyac. Beel yangx, maenv sinc jah buh jangs songc 
nyac nup yangh yongh. Aox longc nyac mange lis meix xangk naih lieel? 
Nyac eis jangs dingv nyenc, daov jangs dingv Wangc Menl." 5 Yal Nac 


Nyic Yal il gingk maenv sungp naih, suh baengl nyaoh dees dih duv soh 
yangx. Maenv nyenc lis qingk sil naih ledp yaot gunge. 6 Lis maenv lagx 
luk suh map deic xenp nang maoh dugs lail, jungl ugs bail sangv. 7 Dah lis 
samp jage xaox sic gak luih, maix maoh laos map, naengl eis wox ugs sil 
mangc. 8 Biix Deec haemk maoh: "Lebc yaoc, nyac daengh saox nyac 
beel kuaik dih jah, sinc ledp nyaoh geel naih il?" Maoh xunp: "Jangs, ledp 
nyaoh geel naih." 9 Jav Biix Deec wah: "Yac xaop nup yangh siic haengt 
xik Guaenl Kus lieel? Nyac gingk! Maenv nyenc sangv saox nyac jah 
nyaoh nugs dol, juh maoh buh yuv jungl nyac ugs bail." 10 Eev xic jah Sax 
Feih Lax laengx baengl nyaoh geel dinl Biix Deec duv soh. Maenv lagx 
luk jah suh laos map, nuv maoh deil yangx, jungl maoh ugs bail, sangv 
nyaoh geel saox maoh. 11 Daengc nyenc senk daengl juml jah daengh 
nyenc mih lis qingk sil naih ledp yaot gungc. 


Lagx tiik weex sil liogp 


12 Lagx tiik nyaoh aox begs singk weex ugs oil jiv Wangc Menl daengh 
sil liogp. Nyenc senk jah bens daengl juml nyaoh dangc jeenh, doiv sint 
weex Nugs Langc Sox Loc Menc. 13 Laengx sonk begs singk qaenp juiv 
juh maoh, nyenc eis senk ledp eis ams nyimp juh maoh. 14 Danl sil nyenc 
senk Xus jah, banl banl miegs miegs, il weex il gungc. 15 Yenl yuih lagx 
tiik yih lail biingh, lis nyenc jungl nyenc ids touk ail map, songk nyaoh wul 
xangc xih wul mins, dos sais Biix Deec qamt dah map xic jah, lis yings 
maoh xiuv touk juh maoh. 16 Wagx jeni buh dah senl yac mangv Yeeh 
Lul Sax Lenc deic maenv nyenc ids daengh nyenc douh juis wav nyaol 
nyens daiv map; ledp lis yih lail yangx. 


Lagx tiik douh biigs 


17 Mungx sangh sunx douc daengh maenv nyenc Sav Duh Gaih nyimp 
maoh jah, ledp ids sais lagx tiik gungc. 18 Juh maoh nyaeml lagx tiik, 
daems laos laoc bail. 19 Nouc wox nyaoh aenl nyaemv, lis mungx nyenc 
menl Xus eip dol laoc, daiv juh maoh ugs bail. 20 Maoh wah: "Xaop bail 
dangc jeenh, deic sungp mingh meik naih ledp lebc dos begs singk." 


21 Oit guangl menl xic jah, lagx tiik anl sungp naih, laos dangc jeenh bail, 
qit eeus nyenc. Jungh nyaoh xic jah, sangh sunx douc daengh maenv nyenc 
nyimp maoh jah touk doiv donv luh map yangx, sint Banh Nyenc Donv 
Luh zeil pangp, laengx jangs daengc yangp laox Yix Seec Lieec, daengl 
juml, suh paik nyenc bail laoc daiv lagx tiik map. 22 Nouc wox maenv 
nyenc jah touk laoc bail, eis lis nuv lagx tiik. Il naih, juh maoh xonv bail 
Banh Nyenc Donv Luh wah: 23 "Jiul nuv dol laoc jaenc lail, maenv nyenc 
xut dol jenc nyaoh mangv nugs, danl sil eip dol xic jah, hap nuv aox laoc 
eis lis nyenc!" 24 Mungx nyenc douc xut dangc jeenh daengh maenv sangh 
sunx top lis qingk sungp naih, dengv longc lieeux, eis wox jodx lenc sil 
naih yuv nup yangh. 25 Jav lis mungx nyenc suh map lebc, wah: "Maenv 
nyenc xaop daems nyaoh laoc jah, xic naih nyaoh dange jeenh eeus begs 
singk!" 26 Il naih, nyenc douc xut dangc jeenh nyimp maenv gax xaip 
maoh bail daiv lagx tiik map. Juh maoh eis biigs lagx tiik, yenl yuih yaot 
begs singk aol bial jogl juh maoh. 27 Juh maoh xais lagx tiik jenc nyaoh 
dav nas Banh Nyenc Donv Luh, sangh sunx douc suh doiv lagx tiik wah: 
28 "Jiul sagl xaop nangs yangx, eis saip xaop baengh guanl mungx nyenc 
naih eeus nyenc. Xaop daov deic maoh eeus dah daengc Yeeh Lul Sax 
Lenc, naengl xangk aol soix sat maoh wunx laos wul xenp jiul." 29 Biix 
Deec daengh lagx tiik xunp: "Jiul dogl senk sungp Wangc Menl eis senk 
sungp nyenc! 30 Xaop dags Yeeh Suh deil nyaoh wul gav xebc siih. 
Wangc Menl ongs bux daol aol maoh xonv soh map. 31 Wangc Menl jiml 
maoh pangp, suiv nyaoh mangv wap bens, weex Wangc daengh Xus Juv, 
jangs yuv aol nyenc Yix Seec Lieec xonv sais buh lis mieenx soix. 32 Jiul 
ledp jangs weex dav dos maenv sil naih, Guaenl Sinp buh weex dav. 
Wangc Menl pieek Guaenl Sinp dos maenv nyenc anl sungp maoh weex 
jah." 33 Banh Nyenc Donv Luh lis gingk sungp naih, nyaengc qingk ouv 
qik, yuv sat juh maoh. 34 Danl sil nyaoh aox Banh Nyenc Donv Luh lis 
mungx nyenc Fac Liih Sail (*??) guanl Jah Max Lieel. Maoh jangs sangh 
eeus banc liix, begs singk ledp qaenp juiv maoh. Maoh nyaoh dav Banh 
Nyenc Donv Luh jene map xais nyenc daiv lagx tiik ugs bail jeengx, 

35 suh doiv Banh Nyenc Donv Luh wah: "Nyenc Yix Seec Lieec, xaop 
donv maenv nyenc naih yuv xingl ngic. 36 Nyaoh xic unv lis il mungx 


nyenc guanl Dul Dal. Maoh ags baov maoh jangs mungx mass, lis suk 
begs nyenc gak luih map nyimp maoh. Maoh douh sat yangx, maenv 
nyenc enl maoh jah ledp siup sank lieeux, maenv sil jah xongs eis lis dah. 
37 Dah lenc, baol guanl gak leec pungt jah, lis il mungx nyenc Jah Liih 
Luh guanl Yuc Dal Sih ugs map. Maoh daiv bangl nyenc eeuv nyenc douc 
Loc Max. Maoh buh douh sat, maenv nyenc enl maoh jah ledp siup sank 
yangx. 38 Jav wah touk maerv sil naih, yaoc gonk xaop bix gonx maenv 
nyenc naih! Songk juh maoh bail! Nuv baov juh maoh ags daengv jiv weex 
sil, buh eis wenp. 39 Nuv baov sil naih dah Wangc Menl map, xaop buh 
sag] eis lis juh maoh; daov gobs wenp nyenc saengl dos Wangc Menl." 

40 Maenv sungp maoh gonk naih Banh Nyenc Donv Luh buh haengt. Jav 
juh maoh sint nyenc deic lagx tiik map biedl il dunv, baov juh maoh bix 
eengv baengh guanl Yeeh Suh xonc sungp, lenc songk juh maoh bail. 

41 Maenv lagx tiik liic Banh Nyenc Donv Luh, aox longc nyaengc xeengp 
sais, yenl yuih Wangc Menl sonk juh maoh pik lis yuih guanl Yeeh Suh jil 
kuip douh weex ees. 42 Juh maoh bens maenl maenl nyaoh dangc jeenh 
eengv dah yanc naih touk yanc jav, eeus nyenc daengh xonc sungp lail 
Yeeh Suh jangs Jih Duh. 


6 
Xeenx sedp mungx gonx sil pieek ebl jil 


1 Lagx yot il week il gungc pungt jah, yuih maenl maenl pieek ebl jil lis 
daems daov dog] sax liingh lagx senk Yuc Taip wah sungp Xih Lal jah eis 
pieek, lagx senk naih hap guav lagx senk Yuc Dal wah sungp Xih Boc 
Laic jah. 2 Il naih, Kebc Nyih Mungx lagx tiik sint lagx yot ledp map 
daengl juml, wah: "Nuv baov jiul lagx tiik gonx sil pieek ebl jil, eis bail 
xonc sungp Wangc Menl, jangs eis douh. 3 Jaix nongx ah! Xaop dah aox 
xaop xeenx sedp mungx nyenc banl ugs map, mungx xaop wox lis Guaenl 
Sinp digs xenp yuh diux jah. Jiul yuv jiml juh maoh gonx maenv sil naih. 

4 Il naih, jiul lagx tiik suh lis daengc semp sais yogc yuih daengh zonc 
sungp Wangc Menl." 5 Sungp naih saip juh maoh ledp douh sais. Juh 


maoh xeenx lis Sih Tip Fanx, jangs mungx lis senk sais mags buh lis 
Guaenl Smp digs; buh xeenx Feih Luh, Boc Loc Goh Loc, Nyic Jah Noc, 
Tup Menc, Bah Mix Nac, eengv Nyic Goh Lah, mungx xingc Anh Tiip Ah 
saemp senk Wangc Menl nyenc Yuc Taip jah. 6 Jav sedp mungx nyenc 
naih jenc nyaoh dav nas lagx tiik, lagx tiik aol miac songk nyaoh xenp juh 
maoh yuih juh maoh yogc yuih. 7 Il naih, sungp Wangc Menl xonc kuangt 
yangx. Nyaoh Yeeh Lul Sax Lenc lis lagx yot il weex il gungc, buh lis oil 
sangh sunx map senk. 


Sih Tup Fanx douh nyaeml 


8 Sih Tip Fans, mungx digs aenl singe Wangc Menl daengh legc Wangc 
Menl, nyaoh aox begs singk week ugs sil liogp mags daengh jiv Wangc 
Menl. 9 Dani sil lis maenv nyenc dah Dangc Wagx Yuc Taip sint weex 
Nyenc Nuc Lis Songk jah, map nyimp Sih Tup Fanx daengl eeuv. Juh 
maoh jangs nyenc Yuc Dal dah xingc Gux Lil Nail daengh Yal Lil Sanh 
Dal, buh dah saent Yal Xih Yal daengh Jih Liih Jah map. Maenv nyenc 
naih qit nyimp Sih Tiup Fanx daengl eeuv. 10 Sih Tip Fanx lis longc diux, 
yuh baengh Guaenl Smp wah. II naih, eis lis nouc eeuv dah maoh. 

11 Maenv nyenc jah suh liagc liagc aol sinc wedl nyenc map uv wah: "Jiul 
gingk Sih Tip Fanx wah sungp dagl soix Moc Xih daengh Wangc Menl." 
12 Il naih juh maoh xogt begs singk, yangp laox daengh sangh eeus banc 
hiz map nyaeml Sih Tip Fanx daiv maoh touk dav nas Banh Nyenc Donv 
Luh zeil pangp bail. 13 Juh maoh yenx maenv nyenc dingv weex dav jah 
map, maenv nyenc jah wah: "Mungx nyenc naih bens eis sav wah sungp 
dagl soix dangc jeenh naih daengh banc liix Moc Xih. 14 Jiul gingk maoh 
wah Yeeh Suh, nyenc Nac Sax Leeh, yuv weex pak dangc jeenh, buh yuv 
wanh banc lus Moc Xih jaoh dos daol jah." 15 Nyenc suiv nyaoh aox 
Banh Donv Luh jah ledp jiml dal naengc Sih Tiip Fanx, nuv nas maoh 
guangl xongs nas nyenc menl laot yangh. 


7 


Sih Tup Fanx doiv Banh Nyenc Donv Luh wah 


1 Sangh sunx douc suh haemk Sih Tip Fanz: "Maerv sil eep aov nyac 
naih nyaengc xih eis?" 2 Sih Tiip Fanx xunp: "Oil bux, oil jaix nongx ah! 
Oingk yaoc wah! Xic jav ongs bux daol Yal Boc Lah Hanp nyaoh Mix 
Sox Bol Dac Mi Yal naengl mix bail Hah Lanc nyaoh xic jah, Wangc 
Menl lis mungl guanl jah ugs nyaoh dav nas maoh, 3 lebc maoh: 'Nyac liic 
dih wangp bens senp singc nyac, bail dih wangp yaoc yuv xiv dos nyac 
jah.'4 Il naih, Yal Boc Lah Hanp liic dih wangp Jah Leec Dih, bail Hah 
Lanc nyaoh. Bux maoh deil nyaoh dih wangp jah, lenc Wangc Menl paik 
maoh map dih wangp naih, xic naih xaop nyaoh jah. 5 Nyaoh naih Wangc 
Menl eis saip eel jiv mange dos maoh, lieenc doiv songk dinl buh eis saip. 
Laengx sonk Yal Boc Lah Hanp nyaoh xic jah naengl mix lis lagx, Wangc 
Menl buh liingx deic daengc dih wangp naih week eel jiv dos maoh 
daengh saemh lenc maoh. 6 Wangc Menl doiv Yal Boc Lah Hanp il naih 
wah: 'Nyenc saemh lenc nyac yuv nyaoh guagl eep weex nyenc nugs, 
nyaoh jah douh week lagx nuc, buh douh week ees siik begs nyinc.' 

7 Wangc Menl buh wah: 'Yaoc daov yuv wedt guagl aol juh maoh weez 
lagx nuc jah, lenc juh maoh liic guagl jah map, nyaoh dih wangp naih baiv 
yaoc.' 8 Il naih, Wangc Menl nyimp Yal Boc Lah Hanp weex yot, xais 
maoh aol liix ads weex meel. Yal Boc Lah Hanp sangx lis Yix Sax, dah 
lis beds maenl aol maoh week liix ads. Dah lenc, Yix Sax sangx lis Yal 
Gol, Yal Gol buh sangx lis xebc nyih mungx ongs bux daol. 9 Oil lagx Yal 
Gol ids sais nongx juh maoh Yoh Seel, jav hap beel maoh bail Aih Jic 
week lagx nuc. Wangc Menl daov nyimp maoh dongc nyaoh, 10 juv maoh 
todt lieeux ebs nanh. Wangc Menl saip Yoh Seel lis longc diux, saip Fax 
Laox, wange Aih Jic, xogp maoh. Il naih, wange Aih Jic jiml maoh week 
mungx douc gong guagl Aih Jic daengh daengc xeeuc maoh. 11 Daengc 
dih wangp Aih Jic nyimp Jah Nanc suh ugs nanh luv yags, nyaengc kuip 
gungc, ongs bux daol semh eis deml ebl jil. 12 Yal Gol lis qingk wah Aih 
Jic naengl lis oux, suh paik maenv lagx maoh - ongs bux daol - daov jih 
edl bail jeis oux yangx. 13 Juh maoh daov jih nyih bail, Yoh Seel lebe jaix 
nongx maoh maoh jangs nouc, Fax Laox buh lis wox sil nyenc yanc Yoh 
Seel. 14 Dah lenc, Yoh Seel paik nyenc bail sibs bux maoh Yal Gol nyimp 
daengc yanc maoh, weex laot lis sedp zebc ngoz mungx, map Aih Jic. 


15 Yal Gol suh touk Aih Jic bail. Maoh daengh ongs buk daol ledp jangs 
deil nyaoh jah. 16 Xenp nang juh maoh xonv douh daiv touk Xeel Jeenl 
sangv, nyaoh wenc dens git Yal Boc Lah Hanp dah lagx Hah Mox nyaoh 
Xeel Jeenl aol sinc jeis jah. 17 Wangc Menl lungx dah Yal Boc Lah Hanp 
sil jah jaenx yangx, begs singk daol nyaoh Aih Jic weds gungc map. 

18 Dah lenc lis mungx wange meik map gonx Aih Jic, jeengx buh eis 
nyenh xic unv Yoh Seel weex sil jah. 19 Maoh haik begs singk daol, biigs 
ongs bux daol, xais juh maoh baenv lagx uns gobs ugs guangl jah, ledp 
deil bail. 20 Eev nyaoh xic jah Moc Xih ugs guangl yangx. Lagx uns naih 
nyaengc jul yagc gungc. Qit lis samp nyani maoh nyaoh yanc bux sangx. 
21 Maoh douh songk nyaoh mangv nugs yanc xic jah, lagx miegs Fax 
Laok jebl maoh bail sangx, xongs lagx bens. 22 Lenc Moc Xih xoc lieeux 
leec diux Aih Jic, wenp nyenc wah sungp lis legc, beenh sil buh lis legc. 
23 Maoh lis siik xebc nyinc xic jah, xangk lail bail jinv jaix nongx maoh 
nyenc Yix Seec Lieec. 24 Maoh lis nuv mungx nyenc Aih Jic aol mungx 
jaix nongx maoh week ees, jav dah bail bagc nyenc Yix Seec Lieec, yuih 
maoh beis gaiv, deic mungx nyenc Aih Jic naih sat bail. 25 Moc Xih 
xangk begs singk bens yuv lis wox jangs Wangc Menl yaml maoh juv juh 
maoh, danl sil juh maoh eis wox. 26 Maenl jih nyih, Moc Xih lis nuv yac 
mungx nyenc Yix Seec Lieec daengl heeup. Maoh bail qonk juh maoh 
weex lail, wah: 'Bungc banx ah! Yac xaop jangs jaix nongx. Xaop weex 
mangc ags yuv daengl haik lieel?' 27 Mungx aol jaix nongx weex ees jah 
daov wongt Moc Xih dah mangv wah: 'Nouc jiml nyac week mungx gonx 
xih nyenc donv luh dos jiul lieel? 28 Nyac buh yuv sat yaoc, xongs maenl 
nyungl nyac sat mungx nyenc Aih Jic jah laot yangh il?” 29 Moc Xih lis 
gingk maenv sungp naih suh laengh ugs Aih Jic, bail dih wangp Miix 
Deenl. Maoh nyaoh jah week nyenc mangv nugs buh sangx lis yac bani. 
30 Dah lis suk xebc nyinc, nyaoh biingc wangp jaenx jenc Xih Naih, lis 
mungx nyenc menl dah aox mac buil dav biac sunl jah doiv Moc Xih 
xeenk map. 31 Moc Xih lis nuv jage sil naih xic jah, nyaengc qingk liogp 
sais gungc. Eev maoh baov dah bail lail lail naengc xic jah, lis qingk soh 
Kus wah: 32 'Yaoc jangs Wangc Menl ongs bux nyac; laengx jangs Wangc 
Menl Yal Boc Lah Hanp, Yix Sax daengh Yal Gol.' Moc Xih qingk yaot 


danc xut, eis ams naengc hap. 33 Kus suh doiv maoh wah: 'Deic haic nyac 
todt bail; doiv nyac jene naih jangs sinp. 34 Meix kuip begs singk yaoc 
nyaoh Aih Jic jah yaoc nuv lail yangx. Soh juh maoh yangl jah yaoc buh 
lis qingk. Il naih, yaoc luih map juv juh maoh. Nyac map, yaoc yuv paik 
nyac xonv bail Aih Jic.' 35 Xic nyungl begs singk Yix Seec Lieec eis yuv 
mungx Moc Xih naih, baov maoh: 'Nouc jiml nyac weex mungx gonx xih 
nyenc donv luh dos jiul lieel?' Wangc Menl daov yaml mungx nyenc menl 
nyaoh biac sunl lis buil jah, doiv maoh ugs map, paik maoh bail weex 
mungx gonx daengh mungx juv juh maoh. 36 Maoh daiv juh maoh dah 
Aih Jic ugs map. Ugs Aih Jic, dah Heit Yak eengv nyaoh biingc wangp 
siik xebc nyinc, maoh weex jiv Wangc Menl daengh sil liogp. 37 Mungx 
Moc Xih naih jangs mungx doiv begs singk Yix Seec Lieec wah: 'Wangc 
Menl yuv dah aox begs singk xaop jiml il mungx sangh duh sungp Wangc 
Menl xongs yaoc.' 38 Moc Xih jangs nyimp ongs bux daol weex laot 
nyaoh biingc wangp. Mungx nyenc menl nyaoh wul jenc Xih Naih doiv 
maoh wah sungp. Moc Xih suh deic maenv sungp nyenc menl zonc dos 
ongs bux daol, il naih deic sungp pieek mingh jah xonc dos daol. 39 Danl 
sil ongs bux daol eis haengt qingk sungp maoh bail weex. Juh maoh daov 
eis yuv maoh, naengl xangk xonv bail Aih Jic. 40 Juh maoh lebe Yal Lunc: 
'Nyac bangl jiul saoh maenv xenc daiv kuenp dos jiul, yenl yuih mungx 
Moc Xih daiv jiul ugs Aih Jic map jah, jiul eis wox maoh ugs sil mange 
yangx.' 41 Eev xic jah juh maoh saoh wenp bux sac xongs duc lagx senc, 
yuh aol yangh xonh sunx saip duc senc jah. Juh maoh buh yuih qaenp juiv 
maenv bux sac juh maoh ags saoh wenp jah weex maengx. 42 Jav Wangc 
Menl gonh nas eis naengc juh maoh, songk juh maoh baiv xedl wul menl! 
Sil naih xongs nyaoh wul leec maenv sangh duh sungp Wangc Menl xap 
jah: 'Begs singk Yix Seec Lieec ah! Kaop nyaoh biingc wangp siik xebc 
nyinc xic jah, daiv yangh xonh daengh liix xangh sunx saip yaoc il? 43 Eis 
lis! Xaop daov jungl bongc bux sac Moc Loc, xedl Liix Fanh xenc xaop, 
laengx jangs maenv bux sac xaop ags saoh map baiv jah. Xah il naih, yaoc 
yuv beengl xaop bail dih wangp eep biix Bah Buk Lunc eengv yais.' 

44 Ongs bux daol nyaoh bunge wangp lis bongc miinc week dav Wangc 
Menl nyimp juh maoh gaenx nyaoh. Bongc jah anl yangh Wangc Menl 


lebc Moc Xih, Moc Xih nuv dah jah, map saoh. 45 Dah lenc, Yoh Xuh 
Yal daiv ongs bux daol xeengl lis dih wangp nyenc dous mih. Wangc Menl 
jul juh maoh ugs bail xic jah, bongc naih ongs bux daol buh deic bail. 
Bongc liuuc nyaoh dih wangp naih hap week touk saemh Dal Wil wange. 
46 Dal Wil douh sais Wangc Menl. Maoh jouc Wangc Menl saip maoh 
jiml dangc jeenh dos Wangc Menl Yal Gol. 47 Danl sil jangs Sox Loc 
Menc jiml dangc jeenh dos Wangc Menl. 48 Mungx Zeil Pangp daov eis 
nyaoh dangc jeenh nyenc jiml wenp jah. Xah xongs sangh duh sungp 
Wangc Menl wah dah: 49 'Xus wah: Menl jangs daengv baos yaoc. Dih 
jangs daengv sinh dinl yaoc. Xaop yuv yuih yaoc jiml hangc dangc jeenh 
nup lieel? Doiv yaoc sav soh jah yuv nyaoh geel nup? 50 Maenv yangh 
xonh naih eis ledp jangs miac yaoc daengv map il?” 51 Xaop nyenc guas 
sais naih ah! Sais longc xaop dengv, kap buh lagi! Xaop laengx xongs 
ongs bux xaop laot yangh, bens eeuv Guaenl Simp! 52 Melik il mungx 
sangh duh sungp Wangc Menl douh ongs buk xaop biigs haik! Ongs buk 
xaop naengl sat maenv sangh duh sungp Wangc Menl wah touk Mungx 
Saengc yuv map jah. Mungx Saengc jah laengx jangs Jih Duh, douh xaop 
beel buh sat yangx. 53 Xaop jangs nyenc sibs banc liix Wangc Menl. Banc 
luk naih jangs dah miac nyenc menl sibs map, xaop daov eis ani bail 
weex." 


Sih Tiip Fanx douh jogl deil 


54 Maenv nyenc douc Yix Seec Lieec lis qingk maenv sungp Sih Tip 
Fanx wah naih, nyaengc gingk ouv gik, buh idx ngeec dos maoh. 55 Dani 
sil Sih Tiip Fanx, lis Guaenl Smp digs xenp, jiml dal naengc menl, lis nuv 
mungil guanl Wangc Menl, buh nuv Yeeh Suh jenc nyaoh mangv wap 
Wangc Menl. 56 Maoh wah: "Xaop nuv! Yaoc lis nuv dol menl eip yangx, 
Lagx Nyenc jene nyaoh mangv wap Wangc Menl!" 57 Juh maoh suh biiv 
kap, dongc soh laox heemx, bieeuv touk Sih Tiip Fanx bail, 58 guags 
maoh ugs nugs xingc, baov aol bial beengv maoh. Maenv nyenc aov maoh 
jah suh todt ugs nugs songk nyaoh geel dinl mungx lagi liix guanl Saol 
Loc jah gon. 59 Eev Sih Tiip Fanx douh juh maoh beengv xic jah, maoh 


yogc yuih: "Kus Yeeh Suh ah! Jouc nyac sibs guaenl yaoc." 60 Maoh yuh 
jogc map, soh laox wah: "Kus ah! Bik yuih soix naih wedt juh maoh." 
Maoh wah wenp sungp naih, suh deil yangz. 


8 
1 Sih Tup Fanx douh sat, Saol Loc buh haengt. 
Nyenc senk douh biigs siup sank 


Maenl jah, nyenc senk Yeeh Lul Sax Lenc jah git douh biigs nangs gunge. 
Douv lagx tiik dah mangv, gal maenv nyenc senk jah ledp siup sank touk 
yac mangv Yuc Dal daengh Sax Max Liih Yal bail. 2 Lis nyenc qaenp juiv 
Wangc Menl jah deic xenp nang Sih Tip Fanx bail sangv, buh yuih maoh 
banh sais nees. 3 Jungh xic jah Saol Loc git yuv week gaemv nyenc senk. 
Maoh laos yanc naih yanc jav, guags lagx yot ugs bail, eis heenk bani 
miegs, ledp deic bail laoc daems. 


Sungp Lail xonc nyaoh Sax Max Liih Yal 


4 Nyenc senk siup sank bail jah, eis heenk touk dih wangp nup, ledp xonc 
sungp lail. 5 Feih Liih touk xingc Sax Max Liih Yal bail, doiv nyenc xingc 
jah xonc sil Jih Duh. 6 Wagx jeni lis qingk Feih Luh, buh lis nuv maenv jiv 
Wangc Menl maoh week jah, suh ledp aol semp sais gingk sungp maoh. 

7 Lis juis wav songk soh heemx, dah oil nyenc ugs map, naengi lis oil 
nyenc ids guas daengh nyenc leiv dini buh lis yih lail yangx. 8 Il naih, 
nyaoh xingc jah lis sais maengx gungc. 9 Lis mungx nyenc guanl Xih 
Mene nyaoh xingc jah bens week sangh juis jaengl yangx, saip begs singk 
Sax Max Luh Yal ledp gingk liogp sais. Maoh ags baov maoh ags. 

10 Maenv nyenc nyaoh jah, eis heenk banc pangp banc taemk, ledp xongl 
kap maoh, buh wah: "Mungx nyenc naih jangs Mungx Mags, Legc Wangc 
Menl." 11 Maoh weex sangh juis jaengl gungc, aol juh maoh gingk liogp 
sais. Il naih, begs singk bens gingk sungp maoh. 12 Dani sil Feih Liih xonc 
sungp lail guagl Wangc Menl daengh guanl Yeeh Suh Jih Duh xic jah, 


begs singk senk maoh, buh sibs liix xugs, lis bani lis miegs. 13 Xih Menc 
buh senk yangx, sibs liix xugs. Feih Liih eis heenk touk nup, Xih Menc 
buh enl bail, lis nuv Feih Luh week jiv Wangc Menl mags daengh sil liogp 
nyaengc qingk liogp sais gungc. 14 Lagx tiik nyaoh Yeeh Lul Sax Lenc lis 
gingk wah begs singk Sax Max Luh Yal senk sungp Wangc Menl, suh 
paik Biz Deec daengh Yoh Hanp touk juh maoh bail. 15 Yac maoh il 
touk, yuih maenv nyenc senk meik naih sibs Guaenl Simp yogc yuih, 

16 yenl yuih xic jah, Guaenl Simp naengl mix dogl touk juh maoh il mungx. 
Juh maoh gobs baengh guanl Kus Yeeh Suh week liix xugs. 17 Jav Biix 
Deec daengh Yoh Hanp suh songk miac nyaoh xenp juh maoh, juh maoh 
buh sibs lis Guaenl Simp. 18 Xih Menc lis nuv lagx tiik songk miac nyaoh 
xenp nouc, nouc laengx sibs lis Guaenl Simp, maoh duh sinc dos lagx tiik, 
19 wah: "Xaop saip yaoc buh lis bens siih naih! Jav yaoc songk miac 
nyaoh xenp nouc, nouc suh lis sibs Guaenl Sinp." 20 Biix Deec daov xunp: 
"Haengt sinc nyac nyimp nyac week laot gaemv bail, yen! yuih nyac xangk 
aenl singc Wangc Menl aol sinc jeis lis! 21 Nyac nyaoh maenv ongl naih 
eis lis benh, yenl yuih nyaoh dav nas Wangc Menl sais longc nyac eis 
saengc. 22 Nyac dah maenv yax naih xonv sais map, yogc yuih Xus. Yaot 
xic maoh mieenx meix xangk eis lail nyaoh sais longc nyac jah. 23 Yaoc 
buh wok nyac aox longc ids sais eep, douh soix sugx." 24 Xih Menc suh 
doiv Biix Deec daengh Yoh Hanp wah: "Jouc xaop yuih yaoc yogc yuih 
Xus, jav maenv sil xaop wah jah hap eis dogl touk wul xenp yaoc." 

25 Biix Deec daengh Yoh Hanp nyaoh jah week dav dos Kus buh xonc 
sungp Kus. Dah lenc, juh maoh xonv bail Yeeh Lul Sax Lenc, sogc oil 
senl xaih nyenc Sax Max Luh Yal xonc Sungp Lail. 


Feih Luh daengh nyenc yiml 


26 Lis mungx nyenc menl Kus doiv Feih Luh wah: "Nyac wenp mangv 
namc touk jiuc kuenp jenc wangp, dah Yeeh Lul Sax Lenc bail Jah Sal 
jah." 27 Il naih, Feih Luh suh bail, nyaoh bany kuenp deml mungx nyenc 
yiml guagl Aih Jih Oc Pip Yal. Nyenc jah jangs nyenc top gonx nyaenc 
nyaoh dees miac Ganh Dal Jih wangc miegs Aih Jih Oc Pip Yal. Maoh 


bail Yeeh Lul Sax Lenc baiv Wangc Menl. 28 Xic naih maoh xonv map, 
nyaoh wul ceeh max, dos leec Yix Sail Yal, sangh duh sungp Wangc Menl 
jah. 29 Guaenl Smp lebc Feih Luh: "Nyac bail jaenx geel ceeh max jah 
gamt. 30 Feih Luih suh bieeuv touk geel ceeh bail, lis gingk mungx nyenc 
jah dos leec Yix Sail Yal, sangh duh sungp Wangc Menl. Feih Luh 
haemk: "Leec nyac dos jah wox xih eis?" 31 Maoh xunp: "Eis lis nyenc 
ecus yaoc, yaoc week nup wok lieel?" Il naih, maoh sint Feih Luh gak 
ceeh, nyimp maoh gaenx suiv. 32 Jogx Leec Wangc Menl nyenc yiml dos 
jah il naih wah: 'Maoh xongs duc liees douh yidx bail sat. Xongs lagi liees 
miinc nyaoh dav nas nyenc kebp biaeml eis ugs soh, maoh buh eis eip ebl. 
33 Maoh douh week ees xic jah, eis anl week biingc map ponk. Mingh 
maoh douh dah dees dih xup bail, nouc naengl wah touk saemh lenc maoh 
lieel?' 34 Nyenc yiml haemk Feih Luh: "Jouc nyac lebc yaoc: Sangh duh 
sungp Wangc Menl xiv nouc, jangs bens xih eep?" 35 Feih Liih suh dah 
jogx leec jah git, lebc maoh sungp lail Yeeh Suh. 36 Juh maoh sogc kuenp 
bail xic jah, touk doiv lis naemx, nyenc yiml wah: "Nuv! Geel naih lis 
naemx. Yaoc naengl eis dog] week liix xugs il?" 37 Feih Luh wah: "Nuv 
baov nyac daengc sais senk, suh week lis." Maoh xunp: "Yaoc senk Yeeh 
Suh Jih Duh jangs Lagx Wangc Menl." 38 Il naih nyenc yiml lebe ceeh 
liogp map. Feih Liih donge maoh laos naemx bail, bangl maoh week liix 
xugs. 39 Yac maoh dah naemx ugs map xic jah, Guaenl Kus daih yunv 
yenl Feih Luh bail yangx, nyenc yiml eengv eis lis nuv maoh hap, suh 
xeengp xeengp sais sais yuh bail. 40 Dah lenc, lis nyenc deml Feih Luh 
nyaoh senl Yal Sox Duh. Maoh dah dih wangp jah senl senl xaih xaih 
xonc Sungp Lail, hap weex map touk xingc Kait Sax Liih Yal. 


9 
Saol Loc xonv sais nyimp Xus 


1 Nyaoh pungt jah, Saol Loc naengl wah sungp hal doiv lagx yot Kus, 
wah yuv sat juh maoh. Il naih, maoh bail jinv sangh sung douc, 2 jouc 
maoh xap senk dos maenv nyenc dangc wagx Yuc Dal nyaoh Dal Max Sih 


Goc aol maoh deic bail. Senk jah saip maoh il naih week: nuv baov maoh 
lah demi nyenc senk Jiuc Kuenp naih, eis heenk bani miegs, ledp sugx deic 
touk Yeeh Lul Saz Lenc map. 3 Maoh hoik yuv touk zingc Dal Maz Sih 
Goc xic jah, wul menl daih yunv lis jiuc guangl dah suk mangv xiuv maoh. 
4 Maoh baengl laos dees dih bail, lis gingk soh doiv maoh wah: "Saol 
Loc, Saol Loc, nyac week mange biigs yaoc lieel?" 5 Saol Loc haemk: 
"Kus ah! Nyac jangs nouc?" Soh jah xunp: "Yaoc jangs Yeeh Suh, mungx 
nyac bngs jah. 6 Xic naih, nyac jene map laos xingc bail. Ags lis nyenc 
map lebc nyac dogl weex mangc." 7 Maenv nyenc dongc Saol Loc gamt, 
lagc dal senh nyaoh jah wah eis ugs mangc. Juh maoh lis gingk soh, eis lis 
nuv nyenc. 8 Saol Loc dah dees dih bac jenc map, dal buh naengc eis nuv 
hap. Il naih, nyenc donge maoh jah yidx maoh laos Dal Max Sih Goc bail. 
9 Maoh samp maenl naengc eis nuv, buh eis jil wumx. 10 Nyaoh Dal Max 
Sih Goc lis mungx lagx yot guanl Yal Nac Nyic Yal. Kus nyaoh aox jage 
yings liogp sint maoh: "Yal Nac Nyic Yal!" Maoh xunp: "Kus ah! Yaoc 
gingk." 11 Kus lebe maoh: "Nyac bail Ail Saengc yanc Yuc Dal Sih, semh 
mungx nyenc xingc Dal Sup, guanl Saol Loc. Xic naih maoh naengl yogc 
yuih. 12 Maoh lis nuv jagc yings liogp. Aox yings liogp jah lis mungx 
nyenc guanl Yal Nac Nyic Yal laos map aol miac songk nyaoh wul xenp 
maoh, saip maoh lis nuv xongs aov map." 13 Yal Nac Nyic Yal xunp: 
"Kus ah! Yaoc lis gingk oil nyenc baov mungx nyenc naih nyaoh Yeeh Lul 
Sax Lenc weex yax, haik nyenc senk nyac. 14 Maoh touk naih map, 
maenv sangh sunx top yuh pieek env dos maoh sugx nyenc senk nyac jah." 
15 Xus daov wah: "Nyac bail bah! Mungx nyenc naih jangs yaoc xeenx 
map bonc buih yaoc, daiv sungp yaoc touk dav nas nyenc mangv nugs 
nyimp wange daengh begs singk Yix Seec Lieec. 16 Yaoc yuv aol maoh 
wok, maoh yuih guanl yaoc douh nup gunge jil kuip." 17 Yal Nac Nyic 
Yal touk jah bail, laos yanc yangx. Maoh aol miac songk nyaoh wul xenp 
Saol Loc wah: "Jaix nongx yaoc Saol Loc ah! Xus Yeeh Suh, mungx nyac 
map nyaoh banv kuenp doiv nyac xeenk ugs map jah, paik yaoc map bangl 
nyac xonv lis nuv, yuh lis Guaenl Sinp digs xenp." 18 Eev nyaoh xic jah, 
aox dal Saol Loc lis maenv xongs guenv bal laengx dogl luih map, jav 
maoh eengv lis nuv. Maoh suh jenc map sibs weex liix xugs. 19 Jil yangh 


xonh wenp, maoh xonv lis legc xongs aov map. 
Saol Loc nyaoh Dal Max Sih Goc xonc sungp 


Saol Loc nyimp maenv lagx yot nyaoh Dal Max Sih Goc nyaoh lis 
mieengc maenl. 20 Maoh suh laengx touk maenv dangc wagx Yuc Dal 
bail, xonc Yeeh Suh jangs Lagx Wangc Menl. 21 Maenv nyenc lis gingk 
jah ledp nyaengc liogp sais haemk: "Mungx nyenc naih eis jangs nyaoh 
Yeeh Lul Sax Lenc weex yax biigs maenv nyenc senk Yeeh Suh jah il? 
Maoh touk naih map eis jangs yuv sabp nyenc senk, deic bail jaoh saip 
maenv sangh sunx top il?" 22 Sungp Saol Loc xonc jah il wah il lis legc. 
Maoh weex dav Yeeh Suh laengx jangs Jih Duh. Maenv nyenc Yuc Dal 
nyaoh Dal Max Sih Goc jah wah eis xuh maoh. 23 Dah lis oil maenl, lis 
maenv nyenc Yuc Dal xangk jiv jods yuv sat Saol Loc. 24 Danl sil Saol 
Loc lis wox jiv jods juh maoh. Nyenc jah yuih sat Saol Loc maenl janl xut 
lail maenv dol xingc. 25 Dani sil lis il nyaemv banv janl, lis maenv nyenc 
maoh bangl senk Yeeh Suh aol jagc kingk laox, deic maoh dah longh kaik 
xingc jeeuv luih bail. 26 Saol Loc map touk Yeeh Lul Sax Lenc yangx, 
xangk nyimp lagx yot weex banx bail map, danl sil juh maoh ledp gingk 
yaot maoh, eis senk maoh nyaengc jangs lagx yot. 27 Bah Nac Bal suh 
daiv maoh bail nuv lagx tuk. Maoh lebe juh maoh Saol Loc nyaoh wul 
kuenp nup yangh nuv Xus, Xus yuh nup yangh doiv maoh wah, Saol Loc 
nup yangh mags bov nyaoh Dal Max Sih Goc baengh guanl Yeeh Suh 
xonc wah. 28 Il naih, Saol Loc suh nyimp lagx tiik nyaoh, gamt dah Yeeh 
Lul Sax Lenc, bov mags baengh guanl Xus xonc wah. 29 Maoh nyimp 
maenv nyenc Yuc Dal, nyenc wah sungp Xih Lal jah, daengl bogs sungp, 
jav juh maoh hap xangk sat maoh. 30 Nyenc senk lis wok sil naih, darv 
maoh touk Kait Sax Liih Yal, suh sung wenp xingc Dal Sup bail. 

31 Nyenc senk daengl juml jah nyaoh daengc Yuc Dal, Jah Liip Liip 
daengh Sax Max Liih Yal suh lis taik biingc il pungt, eengv lis Guaenl 
Sinp gimp legc dos soh saip nyenc senk, il weex il lis nyenc map senk, 
bens gaenp juiv Kus. 


Bix Deec yih lail Yix Nyic Yax 


32 Biix Deec gamt dah oil dih wangp. Lis il daov, maoh bail senl Lix Dal 
jinv nyenc senk Kus. 33 Nyaoh jah, maoh deml mungx nyenc ids guac 
guanl Yix Nyic Yax, eeul xangc beds nyinc yangx. 34 Biz Deec doiv 
maoh wah: "Yix Nyic Yax, Yeeh Suh Jih Duh yih nyac lail yangx! Jenc 
map, liuns mins nyac bah!" Jav Yix Nyic Yax laengx jene map. 35 Maenv 
nyenc nyaoh Lix Dal daengh Xah Lunc nyaoh jah lis nuv maoh lail yangx, 
suh ledp map senk Xus. 


Biz Deec aol Doh Jah xonv soh 


36 Nyaoh xingc Yoh Pap lis mungx lagx yot miegs guanl Dal Buk Dal 
(nyaoh sungp Xih Lal guanl maoh jangs Doh Jah). (“Yac guanl naih yil sih 
ledp jangs 'duc wange bac'.) Maoh bens week sil lail buh bangl nyenc hut. 
37 Nyaoh pungt jah, maoh ids deil yangx. Eep deic xenp xangh maoh 
xugs, songk nyaoh sumx wul gongc. 38 Senl Lix Dal jaenx Yoh Pap. II 
naih, lagx yot nyaoh Yoh Pap gingk wah Buk Deec nyaoh Lix Dal xic jah, 
hap paik yac mungx nyenc touk maoh bail eeul maoh, wah: "Jouc nyac 
laengx map!" 39 Il naih, Biix Deec nyimp juh maoh donge bail. Maoh il 
touk, lis nyenc daiv maoh gak sumx wul gongc jah bail. Neix liingh ledp 
lionc Biz Deec, yuh nees yuh deic maenv ugs xanh daengh ugs mih dah 
unv Doh Jah weex jah saip maoh nuv. 40 Biix Deec xais juh maoh ledp 
ugs sumx bail, suh jogc map yogc yuih. Maoh gonh wenp nyenc deil jah 
wah: "Dal Biix Dal ah! Jenc map." Dal Biix Dal suh eip dal yangx! Lis 
nuv Biix Deec, maoh suh suiv map. 41 Biix Deec yidx maoh jene map, 
sint nyenc senk daengh neix liingh laos map, deic Doh Jah soh xongs aov 
jah jaoh dos juh maoh. 42 Jagc sil naih xonc dah daengc dih wangp Yoh 
Pap, buh lis oil nyenc senk Kus. 43 Biix Deec liuuc nyaoh Yoh Pap il 
pungt, nyaoh yanc Xih Menc sangh week bic jah. 

Goh Niv Liuuc lis nyenc menl lebc 


1 Nyaoh Kait Sax Luh Yal lis mungx nyenc guanl Goh Niv Liuuc, jangs 
nyenc douc begs mungx gax xaip Loc Max. Bangl gax xaip maoh sint 
week Bangl Yil Dal Luh. 2 Maoh daengh nyenc aox yanc maoh ledp 
haengt week sil douh sais Wangc Menl, buh gaenp juiv Wangc Menl. 
Maoh sais kuangt pieek sinc dos nyenc hut, gungc xic yogc yuih Wangc 
Menl. 3 Lis il maenl, nyaoh jodx maenl lenc samp dieenh gak luih, maoh 
lis nuv jagc yings liogp, lis mungx nyenc menl touk geel maoh map wah: 
"Goh Niv Liuuc ah!" 4 Goh Niv Liuuc nyaengc gingk yaot jiml dal naengc 
maoh, wah: "Xeengp saenp ah! Jangs sil mangc lieel?" Nyenc meni xunp: 
"Nyac yogc yuih jah Wangc Menl gingk, maenv nyac pieek dos nyenc hut 
jah maoh buh nuv yangx. 5 Xic naih nyac paik nyenc touk Yoh Pap bail, 
daiv mungx nyenc guanl Xih Menc map. Maoh buh guanl Buk Deec. 

6 Maoh nyimp Xih Menc, mungx sangh weex bic nyaoh yanc geel heit 
jah, nyaoh." 7 Nyenc menl liic maoh bail, Goh Niv Liuuc suh sint yac 
mungx nyenc nuc daengh mungx gax xaip laox xedc week nyenc geel bal 
maoh jah map. 8 Maoh deic maenv sil ugs map jah ledp lebc juh maoh, 
paik juh maoh touk Yoh Pap bail. 


Biix Deec bail jinv Goh Niv Liuuc 


9 Maenl jih nyih, juh maoh bail yuv touk xingc Yoh Pap xic jah, Biix 
Deec gak wul yane yogc yuih. Jangs banv maenl gak luih, 10 maoh buh 
qingk yags oux, xangk jil yangh xonh. Xus yanc naengl beenh oux xic jah, 
guaenl Biix Deec wiup yangx, 11 lis nuv menl eip, lis jagc yangh xonh 
xongs kuaik yal laox sugx siik baol songk luih dees dih. 12 Aox yal jah lis 
begs yangh duc xeengp suk dinl, buh lis duc bac dees dih daengh moge. 
13 Lis soh doiv maoh wah: "Buk Deec, jene map. Sat jil bail!" 14 Biix 
Deec xunp: "Xus ah! Weex eis lis! Yangh xonh mangc eis xeengt xih wav 
jah yaoc eis jil dah." 15 Soh jah daov jih nyih doiv maoh wah sungp, 
baov: "Wangc Menl aol weex xeengt jah nyac bix sint weex wav." 16 Jagc 
sil naih doiv Biix Deec ugs samp daov, jav yal naih laengx xonv wunx qak 
menl bail. 17 Eev Biix Deec naengl xangk yings liogp naih jangs yil sih 
mange xic jah, maenv nyenc Goh Niv Liuuc paik map jah lah deml yanc 


Xih Menc yangx, suh jene nyaoh mangv nugs dol. 18 Juh maoh soh laok 
haemk: "Xih Menc mungx guanl Buk Deec nyaoh xih eis?" 19 Biix Deec 
naengl xangk yings liogp xic jah, Guaenl Smp doiv maoh wah: "Xih Menc, 
lis samp mungx nyenc map lah nyac. 20 Jenc map luih bail. Nyac dongc 
juh maoh bail, eis yongh mieeh mange, yenl yuih yaoc paik juh maoh 
map." 21 Il naih, Biix Deec luih bail suh doiv nyenc jah wah: "Yaoc 
laengx jangs mungx xaop lah jah. Xaop yuih mangc map lieel?" 22 Juh 
maoh xunp: "Jangs Goh Niv Liuuc, nyenc douc begs mungx gax xaip, paik 
jiul map. Maoh jangs mungx nyenc saengc, qaenp juiv Wangc Menl. 
Nyenc Yuc Dal buh ledp qaenp juiv maoh. Lis mungx nyenc menl sinp 
lebc maoh sint nyac touk yanc maoh bail, sap maoh lis qingk maenv 
sungp nyac yuv wah jah." 23 Biix Deec suh sint maenv nyenc jah laos 
yanc week egt. Maenl jih nyih, Bus Deec dongc juh maoh bail. Lis 
mieengc mungx nyenc Yoh Pap senk Kus buh dongc maoh bail. 24 Dah lis 
il maenl, maoh map touk Kait Sax Luh Yal. Goh Niv Liuuc gas maoh, buh 
sint senp singc biingc banx ledp map daengl juml. 25 Biix Deec laos yane 
xic jah, Goh Niv Liuuc sibs maoh, bebc nyaoh geel dinl, qaenp juiv maoh. 
26 Biix Deec yidx maoh map wah: "Jenc map bah! Yaoc buh jangs 
nyenc." 27 Bix Deec mangv nyimp Goh Niv Liuuc wah sungp, mangv 
dongc maoh laos yanc bail, lis nuv nyenc gunge daengl juml. 28 Biix Deec 
doiv juh maoh wah: "Xaop ledp wox anl banc liix jiul, dous nyenc Yuc 
Dal nyimp dous nyenc mih week bang bail map xih baov daengl jinv jangs 
week eis lis. Dani sil Wangc Menl saip yaoc wox, eis heenk nyenc mange 
yaoc buh eis dogl sint maoh eis xeengt xih wav. 29 Xah il naih, xaop paik 
nyenc sint yaoc map xic jah, yaoc eis eeuv mange laengz map. Naih yaoc 
haemk: Xaop sint yaoc map jangs yuih mangc?" 30 Goh Niv Liuuc xunp: 
"Siik maenl dah unv jungh nyaoh xic naih, jodx maenl lenc samp dieenh 
gak luih, yaoc nyaoh yane yogc yuih. Daih yunv lis mungx nyenc daens 
ugs beeuv guangl jenc nyaoh dav nas yaoc, 31 wah: 'Goh Niv Liuuc ah! 
Wangc Menl lis gingk nyac yogc yuih, buh nyenh maenv nyac pieek dos 
nyenc hut jah. 32 Nyac paik nyenc touk Yoh Pap bail, daiv Xih Menc 
map. Maoh buh guanl Biix Deec. Maoh weex egt nyaoh yanc Xih Menc, 
sangh weex bic, nyaoh geel heit jah.' 33 Il naih, yaoc laengx paik nyenc 


bail sint nyac. Nyac map jangs nyac sais lail. Xic naih jiul ledp nyaoh dav 
nas Wangc Menl zangk gingk maenv sungp Kus xais nyac lebe jiul jah." 


Maenv nyenc mangv nugs lis gingk sungp lail 


34 Biix Deec suh wah: "Hap naih yaoc nyaengc wok: Wangc Menl eis 
piinp buih nyenc. 35 Eis heenk nyenc guagl nup gaenp juiv maoh yuh week 
saengc, maoh ledp sibs. 36 Xaop wox Wangc Menl pieek sungp lail dos 
begs singk Yix Seec Lieec jah: xonc yuv yaml Yeeh Suh Jih Duh, Kus 
weenh nyenc, jav hap nyimp Wangc Menl daengl lail. 37 Xaop buh wox 
nyaoh daengc dih wangp Yuc Dal ugs maerv sil mange, dah Jah Liip Liip 
qit, cev dah Yoh Hanp xonc liix xugs map. 38 Xaop wox Wangc Menl 
nup yangh aol Guaenl Simp daengh legc laos xenp Yeeh Suh, nyenc Nac 
Sax Leeh jah; Yeeh Suh nup yangh xonh senl xaih bens weex sil lail, 
eengv yih lail maenv nyenc douh Juis Laok bugs jah, yenl yuih Wangc 
Menl nyimp maoh gaenx nyaoh. 39 Jiul lagx tuk week dav maerv sil 
maoh nyaoh dih wangp Yuc Dal daengh Yeeh Lul Sax Lenc week jah. 
Juh maoh dags maoh deil nyaoh wul gav xebc siih. 40 Dani sil maenl jih 
samp, Wangc Menl aol maoh xonv soh yangx, eengv aol maoh xeenk 
nyaoh dav nas nyenc. 41 Maoh eis jangs xeenk dos wagx jenl nuv, gobs 
jangs xeenk dos maenv nyenc Wangc Menl zeenz map weex dav jah nuv - 
laengx jangs jiul, maoh dah deil xonv soh map, jiul lis nyimp maoh dongc 
jil donge wumx jah. 42 Maoh baov jiul xonc wah dos begs singk eengv 
weex dav maoh laengx jangs mungx Wangc Menl jiml map weex mungx 
donv nyenc soh daengh nyenc deil jah. 43 Sangh duh sungp Wangc Menl 
ledp wah dah, eis heenk nouc senk maoh suh yaml guanl maoh lis mieenx 
soix." 


Nyenc mangv nugs sibs Guaenl Sinp 


44 Biix Deec naengl wah sungp naih xic jah, Guaenl Sinp map touk xenp 
maenv nyenc qingk jah. 45 Maenv nyenc Yuc Dal, nyenc senk dongc Biix 
Deec map jah, lis wox Wangc Menl pieek Guaenl Sinp dos nyenc mangv 
nugs, nyaengc qingk liogp sais gungc. 46 Juh maoh lis qingk nyenc mangv 


nugs jah wah sungp dih wangp mih eengv bus Wangc Menl. Jav Biix Deec 
suh wah: 47 "Maenv nyenc naih zongs daol laot yangh sibs lis Guaenl Sinp 
yangx. Naengl lis mungx nouc sagl lis juh maoh aol naemx week liix 
xugs? 48 Xaop xic naih baengh guanl Yeeh Suh Jih Duh sibs liix xugs 
bah." Juh maoh suh jouc Biix Deec nyimp juh maoh nyaoh mieengc 
maenl. 

Biix Deec lebc eep maoh week dah maerv sil jah 


1 Lagx tuk daengh maenv nyenc senk nyaoh daengc Yuc Dal jah lis qingk 
nyenc mangv nugs buh sibs sungp Wangc Menl. 2 Il naih, Biix Deec touk 
Yeeh Lul Sax Lenc bail xic jah, maenv nyenc senk sibs week liix ads dah 
jah guav maoh, 3 wah: "Nyac laos yanc nyenc eis weex liix ads, naengl 
dongc juh maoh jil." 4 Bus Deec suh deic sil maoh deml dah jah, dah jodx 
doiv juh maoh wah. 5 "Yaoc nyaoh xingc Yoh Pap yoge yuih xic jah, 
guaenl yaoc wiup yangx, lis nuv jagc yings liogp, xongs kuaik yal laox dah 
wul meni luih map. Yal jah sugx siik baol dogl touk dav nas yaoc. 6 Yaoc 
seik seik naengc, nuv aox jah lis maenv duc xeengp siik dinl, duc bac dees 
dih, nuic bac daengh mogc. 7 Yaoc gingk lis soh lebc yaoc: 'Biix Deec, 
jenc map. Sat jil bah!' 8 Yaoc xunp: 'Xus ah! Weex eis lis! Yangh xonh 
mange eis xeengt xih wav jah yaoc eis jil dah.' 9 Soh daov jih nyih dah 
wul menl wah: 'Wangc Menl aol weex xeengt jah nyac bix sint weex wav.' 
10 Jagc sil naih ugs samp daov, yal daengh maenv nyaoh aox jah laengx 
xonv wunx gak menl bail. 11 Eev nyaoh xic jah, lis samp mungx nyenc 
dah Kait Sax Liih Yal douh paik map, touk yanc yaoc nyaoh jah lah yaoc. 
12 Guaenl Sinp lebe yaoc dongc juh maoh bail, eis yongh mieeh mange. 
Liogc mungx jaix nongx naih buh nyimp yaoc gaenx bail. Jiul laos yanc 
Goh Niv Liuuc. 13 Maoh lebc jiul maoh nup yangh lis nuv mungx nyenc 
menl xeenk nyaoh yanc maoh. Nyenc menl jah wah: 'Nyac paik nyenc touk 
Yoh Pap bail, daiv Xih Menc map. Maoh buh guanl Biix Deec. 14 Maoh 
yuv lebc nyac daengh nyenc yanc nyac nup yangh lis juv.' 15 Yaoc qit wah 


sungp xic jah, Guaenl Sinp laengx touk xenp juh maoh, xongs dens git 
touk xenp daol laot yangh. 16 Yaoc hap nyenh sungp Xus wah dah: 'Yoh 
Hanp jangs aol naemx week liix xugs, danl sil kaop yuv lis Guaenl Sinp 
week lux xugs.' 17 Wangc Menl pieek Guaenl Sinp dos nyenc mangv nugs 
xongs nyungl maoh pieek dos daol nyenc senk Kus Yeeh Suh Jih Duh laot 
yangh. Il naih, yaoc yuh jangs nouc ams eeuv Wangc Menl il?" 18 Juh 
maoh lis gingk maenv sungp naih, suh eis guav maoh hap, daov bus 
Wangc Menl wah: "Jav Wangc Menl buh saip nyenc mangv nugs dah soix 
xonv sais yangx, naengl sibs lis mingh bens nyaoh." 


Nyenc senk nyaoh Anh Tip Ah jah 


19 Nyaoh pungt jah, maenv nyenc senk yuih Sih Tiip Fanx douh sat sil jah, 
douh biigs siup sank, jav hap bail touk Feih Nyic Jih, Sail Pup Lul Sih 
daengh Anh Tiip Ah. Juh maoh gobs doiv nyenc Yuc Dal xonc Sungp 
Lail. 20 Dani sil lis maenv nyenc senk dah Sail Pup Lul Sih daengh Guk 
Lil Nail bail Anh Tiip Ah jah, buh qit doiv nyenc Xih Lal xonc Sungp Lail 
Xus Yeeh Suh. 21 Legc Xus nyimp juh maoh gaenx nyaoh. Lis oil nyenc 
mangv nugs senk, map baengh Kus yangx. 22 Nyenc senk daengl juml 
Yeeh Lul Sax Lenc jah lis gingk sil naih, suh paik Bah Nac Bal touk Anh 
Tip Ah bail. 23 Bah Nac Bal touk yangx, nuv juh maoh lis Wangc Menl 
pieek lail, nyaengc gingk xeengp sais gungc, buh eeus nyenc senk ledp yuv 
il semp il sais senk Kus. 24 Bah Nac Bal jangs nyenc lail, lis Guaenl Sinp 
daengh senk sais digs xenp. II naih, xic jah lis oil nyenc senk Xus yangx. 
25 Bah Nac Bal suh bail xingc Dal Sup semh Saol Loc. 26 Semh deml 
yangx, maoh daiv Saol Loc touk Anh Tip Ah bail. Yac maoh nyimp nyenc 
senk Anh Tip Ah jah daengl juml lis il nyinc, buh eeus oil maoh. (Daov jih 
edl sint lagx yot week nyenc Jih Duh jangs nyaoh Anh Tip Ah.) 27 Nyaoh 
pungt jah, lis maenv sangh duh sungp Wangc Menl dah Yeeh Lul Sax 
Lenc bail Anh Tip Ah. 28 Aox juh maoh lis il mungx guanl Yal Jah Bul. 
Maoh jenc map baengh Guaenl Sinp wah daengc dih wangp Loc Max 
gonx jah yuv deml nanh luv yags nangs. (Sil naih nyaoh Gol Laoc Dil 
week wange jiv xic jah ugs map.) 29 Jav nyenc senk ledp haengt ags 


mungx ags anl bens suh mungx, saip sinc bangl nyenc senk nyaoh Yuc Dal 
jah. 30 Juh maoh il naih weex, suh paik Bah Nac Bal daengh Saol Loc 
sunx sinc dos yangp nyenc senk nyaoh Yeeh Lul Sax Lenc jah. 

Yal Gol Box douh sat, Biix Deec douh daems 


1 Nyaoh pungt jah gak luih, lis maenv nyenc senk daengl juml jah douh 
Xih Luh wange nyaeml. Maoh yuv biigs juh maoh. 2 Maoh xais nyenc aol 
miax sat Yal Gol Box, jaix Yoh Hanp. 3 Maoh wox sil naih douh sais 
nyenc Yuc Dal, hap paik nyenc bail nyaeml Biix Deec. Jagc sil naih nyaoh 
pungt Sigs Siic Ongp Bins ugs map. 4 Maoh nyaeml lis Biix Deec yangx, 
suh deic map laoc daems, jaoh dos siik bangl gax xaip xut, meix bangi lis 
siik mungx. Xih Liih xangk dah Sigs Yabs Yanc unv, lenc deic maoh ugs 
map, nyaoh dav nas begs singk ponk maoh. 5 Il naih, Biz Deec douh 
daems nyaoh laoc, nyenc senk jah songk sais yuih maoh yogc yuih Wangc 
Menl. 


Nyenc meni juv Biix Deec ugs laoc 


6 Xih Luh yuv deic Biix Deec ugs map ponk nyaoh nyaemv dah unv jah, 
Biz Deec nagp nyaoh dav yac mungx gax xaip, lis yac jiuc sot kuedp 
sugx maoh. Naengl lis gax xaip jene nyaoh dol laoc xut. 7 Daih yunv lis 
mungx nyenc meni Kus xeenk map, lis jiuc guangl xiuv laos laoc map. 
Nyenc menl pegt geel xenp Biix Deec aol maoh liop map, wah: "Hoik 
jenc map!" Jav sot kuedp wul miac maoh jah dogl yangx. 8 Nyenc menl 
suh doiv maoh wah: "Sug seel uis daens haic dos." Biix Deec laengx anl 
bail week. Nyenc menl yuh wah: "Aemv ugs xanh nyac lail, enl yaoc 
map." 9 Biix Deec enl maoh ugs laoc bail, daov eis xangk touk nyenc 
menl week sil naih jangs nyaengc. Maoh xangk maoh nuv yings liogp. 

10 Juh maoh dah lieeux il saengc gax xaip xut jah yuh il saengc, hap map 
touk dol kuedp laos xingc jah. Dol kuedp jah ags eip yangx, juh maoh 
qamt dah jiuc ail jah bail, daih yunv nyenc menl liic Biix Deec yangx. 


11 Biix Deec hap liop map, wah: "Xic naih yaoc nyaengc lis wox jangs 
Kus paik nyenc menl maoh map juv yaoc todt ugs miac Xih Luh, buh todt 
ugs maenv sil begs singk Yuc Dal dos sais doiv yaoc weex jah." 12 Maoh 
il naih liop map, suh bail yane Max Luh Yal, neix Yoh Hanp jah. (Yoh 
Hanp buh sint weex Max Keep.) Lis oil nyenc nyaoh jah daengl juml, yogc 
yuih. 13 Biix Deec heeup dol nugs, suh lis mungx lagx nuc miegs guanl 
Loc Dal ugs map baov eip dol. 14 Loc Dal qingk soh jangs Biix Deec, 
nyaengc xeengp sais gungc hap lamc eip dol, bieeuv zonv laos bail doiv 
cep baov: "Biix Deec jene nyaoh nugs dol jah!" 15 Juh maoh xunp: "Nyac 
ees yangx." Lagx miegs jah bens wah nyaengc jangs, juh maoh hap xunp: 
"Saengc jangs nyenc menl maoh." 16 Xic jah, Biz Deec bens eis sav 
heeup dol. Juh maoh hap eip dol, nuv maoh, nyaengc gingk liogp sais. 

17 Maoh jiml miac xais juh maoh gemv gius, lebe juh maoh Kus nup 
yangh daiv maoh ugs laoc map. Maoh yuh baov: "Deic sil naih lebc Yal 
Gol Box daengh jaix nongx mih." Dah lenc, maoh touk doiv mih bail. 

18 Guangl menl xic jah, maenv gax xaip xut laoc yuih sil Biix Deec nyao! 
nyens lieeux. 19 Xih Luh xais nyenc lail lail lah Biix Deec, buh lah eis 
deml. Maoh haemk xac maenv nyenc xut laoc jah, lenc deic juh maoh sat 
bail. Dah lenc, Xih Luh dah Yuc Dal bail Kait Sax Luh Yal, nyaoh jah lis 
il pungt. 


Xih Luh deil bail 


20 Xih Luh wange doiv begs singk xingc Taip Lol daengh begs singk 
xingc Kih Duni qingk yax gunge. Juh maoh xic naih daengl juml map, 
xangk bail jinv Xih Luh. Juh maoh xais Boc Lah Sih Duh, mungx geel bal 
wangc, bangl juh maoh, jouc wange nyimp juh maoh daengl lail, yenl yuih 
ebl jil juh maoh ledp jangs dah guagl wangc map. 21 Xih Liih nyaoh 
maenl xeenx lail jah, daens ugs wangc, suiv nyaoh daengv wangc, doiv 
begs singk wah sungp. 22 Begs singk heemx: "Jiuc soh naih eis jangs soh 
nyenc, jangs soh xenc." 23 Nyaoh begs singk bus maoh xic jah, maoh eis 
saip mungl guanl dos Wangc Menl. Laengx nyaoh xic jah, mungx nyenc 
menl Xus aol maoh ids map, douv nuic idx maoh, hap weex touk maenl 


deil. 24 Jav sungp Wangc Menl bens weds mags, nyenc senk il week il 
gungc. 25 Bah Nac Bal daengh Saol Loc beenh wenp sil, suh liic Yeeh 
Lul Sax Lenc xonv bail Anh Tip Ah. Juh maoh daiv Yoh Hanp buh sint 
weex Max Keep jah gaeng bail. 

Bah Nac Bal daengh Saol Loc douh paik bail 


1 Aox nyenc senk nyaoh Anh Tip Ah jah, lis sangh duh sungp Wangc 
Menl daengh sangh eeus: Bah Nac Bal, Xih Mieenx, nyenc naeml jah, Lul 
Oup nyenc Guk Lil Nail, Max Nyeenh, mungx dah unv dongc Xih Luh 
wangc mags map jah, daengh Saol Loc. 2 Eev juh maoh baiv Xus jih ebl 
jil xic jah, Guaenl Simp wah: "Xaop yuih yaoc jiml Bah Nac Bal daengh 
Saol Loc ugs map, bail weex maenv ongl yaoc xais juh maoh weex jah." 
3 Il naih, juh maoh jih ebl jil yogc yuih wenp, songk miac nyaoh wul yac 
maoh, hap paik juh maoh bail. 


Baox Loc nyaoh Sail Pup Lul Sih 


4 Yac maoh, douh Guaenl Sinp paik bail jah, touk senl Seeh Liuuc Jih 
geel heit, dah jav suiv lol touk xul Sail Pup Lul Sih. 5 Nyaoh senl Sax Lah 
Mis, juh maoh nyaoh maenv dangc wagx Yuc Dal jah xonc sungp Wangc 
Menl. Yoh Hanp buh nyimp yac maoh bail, weex mungx bangl juh maoh. 
6 Juh maoh qamt dah xul heit, map touk senl Pap Fuc, nyaoh jah deml 
mungx nyenc Yuc Dal guanl Bah Yeeh Suh. Maoh jangs sangh juis, buh 
jangs mungx sangh duh sungp Wangc Menl as. 7 Maoh jangs mungx geel 
bal nyenc douc xul heit jah. Nyenc douc naih guanl Seel Qup Baox Loc, 
jangs nyenc nyenc diux gungc. Maoh sint nyenc daiv Bah Nac Bal daengh 
Saol Loc map, yenl yuih maoh xangk qingk sungp Wangc Menl. 8 Danl sil 
Yix Liix Max, mungx sangh juis jah (nyaoh sungp Xih Lac guanl naih yil 
sih jangs 'sangh juis’), sagl juh maoh, eis xangk saip Seel Qup Baox Loc 
senk Yeeh Suh. 9 Saol Loc, mungx buh sint weex Baox Loc jah, lis 
Guaenl Smp digs, suh jiml dal naengc Yix Liix Max, wah: 10 "Nyac jangs 


lagx Juis Laos; nyaoh aox maenv saengc nyac jangs mungx saengl! Aox 
longc nyac xangk jah ledp jangs week dingv daengh jiv jods yak. Nyac 
bens eis sav sagl kuenp saengc Kus il? 11 X1c naih Kus yuv wedt nyac. 
Dal nyac yuv pap, lis il pungt nyac yuv eis nuv guangl." Jav maoh laengx 
gingk xongs lis munc naeml map touk geel maoh. Maoh suh bac bail, 
semh nyenc deic miac daiv kuenp. 12 Jav nyenc douc lis nuv maerv sil 
naih, suh senk yangx, yen! yuih maoh gingk maenv juh maoh eeus, wah 
touk Xus jah, nyaengc gingk liogp sais. 


Baox Loc nyaoh Anh Tip Ah, dih wangp Buk Xih Duh 


13 Baox Loc daengh maenv nyenc dongc maoh jah dah Pap Fuc suiv lol 
touk dih wangp Pangp Feih Luh Yal, nyaoh senl geel heit guanl Bieec Jah 
ugs jenc. Nyaoh jah Yoh Hanp liic juh maoh xonv bail Yeeh Lul Sax 
Lenc. 14 Baox Loc daengh Bah Nac Bal yuh bail, map touk xingc Anh 
Tiup Ah, dih wangp Biix Xih Duh. Nyaoh Maenl Sav Soh juh maoh laos 
dangc wagx Yuc Dal bail suiv. 15 Lis nyenc dos wenp jogx leec banc liix 
Moc Xih daengh jogx leec sangh duh sungp Wangc Menl, maenv nyenc 
gonx dangc wagx Yuc Dal jah paik nyenc map doiv juh maoh wah: "Yac 
jaix nongx, nuv baov xaop lis sungp mange gimp legc dos begs singk, jouc 
xaop wah bah!" 16 Il naih, Baox Loc jenc map, jiml miac xais begs singk 
gemv gius, wah: "Oil jaix nongx Yix Seec Lieec daengh nyenc mangv 
nugs gaenp juiv Wangc Menl ah! Xaop gingk yaoc wah! 17 Wangc Menl 
begs singk Yix Seec Lieec xeenx ongs bux jiul. Juh maoh naengl nyaoh 
Aih Jic xic jah, Wangc Menl aol juh maoh wenp dous nyenc mags. Dah 
lenc, maoh aol legc ags daiv juh maoh ugs Aih Jic map yangx. 18 Wangc 
Menl buh yaens juh maoh nyaoh biingc wangp week sil jah, lis siik xebc 
nyinc qak luih. 19 Lenc, Wangc Menl naengl weex gaemv sedp dous 
nyenc nyaoh dih wangp Jah Nanc, aol dih wangp jah weex eel jiv pieek 
dos begs singk maoh. 20 Maerv sil naih yongh siik begs ngoz xebc nyinc 
jaengl qak luih. Dah lenc, Wangc Menl nyimp juh maoh jiml maenv nyenc 
douc, hap week touk saemh Sax Mux Eev sangh duh sungp Wangc Menl. 
21 Lenc, begs singk jouc yuv lis mungz wangc. Wangc Menl hap jiml Saol 


Loc week wange dos juh maoh. Maoh jangs lagx Jih Xil, dous nyenc 
Bienl Yax Miinx. Saol Loc week wange lis siik xebc nyinc. 22 Wangc 
Menl xup Saol Loc bail yangx, lenc jiml Dal Wil week wange dos juh 
maoh. Maoh yuih Dal Wil wah: 'Dal Wil, lagx Yeeh Xih jah, jangs mungx 
nyenc hoc sais yaoc; maoh yuv anl meix xangk yaoc bail weex.' 23 Dah 
aox saemh lenc maoh, Wangc Menl ani maoh liingz dah, jiml mungx Kus 
Juv dos begs singk Yix Seec Lieec yangx, laengx jangs Yeeh Suh. 

24 Yeeh Suh naengl mix git week ongl bens xic jah, Yoh Hanp doiv 
daengc begs singk Yix Seec Lieec xonc wah yuv dah soix xonv sais, sibs 
weex liix xugs. 25 Maenv ongl Yoh Hanp week jah yuv wenp yangx, 
maoh wah: 'Xaop xangk yaoc jangs nouc? Yaoc eis jangs mungx Xus Juv 
jah, dani sil maoh yuv dah lenc yaoc map. Yaoc nyimp maoh nyaengv seel 
haic buh eis pik.' 26 Oil jaix nongx, lagx kuanp Yal Beec Lah Hank 
daengh nyenc mangv nugs gaenp juiv Wangc Menl jah ah! Sungp juv 
mingh naih jangs xonc dos daol yangx. 27 Begs singk Yeeh Lul Sax Lenc 
daengh nyenc douc juh maoh eis wox Yeeh Suh jangs Kus Juv, buh eis 
wok leec sangh duh sungp Wangc Menl wah touk Jih Duh, eis wok juh 
maoh nyaoh meix Maenl Sav Soh dos jah jangs yil sih mange. Il naih, juh 
maoh ponk Yeeh Suh soix deil, saip maenv sungp sangh duh sungp 
Wangc Menl jah ugs map. 28 Laengx sonk lah eis deml maoh lis soix 
mange dogl deil, juh maoh buh jouc Piip Lah Doh aol maoh week deil. 

29 Juh maoh weex wenp maerv sil sangh duh sungp Wangc Menl yuih 
Yeeh Suh xap jah, suh aol maoh dah wul gav xebc siih luih map, songk 
nyaoh aox wenc. 30 Danl sil Wangc Menl aol maoh dah deil xonv soh! 

31 Lis gungc maenl jaengl, maoh xeenk dos maenv nyenc nyungl donge 
maoh dah Jah Liip Liip bail Yeeh Lul Sax Lenc jah nuv. Juh maoh jangs 
nyenc xic naih doiv begs singk daol weex dav dos maoh. 32 Jiul xic naih 
lebc xaop Sungp Lail: Maenv Wangc Menl liingx dos ongs bux daol jah, 
33 maoh yuih daol weex wenp yangx - maoh aol Yeeh Suh xonv soh! Xah 
xongs nyaoh aox Leec Al Bus, meix al jih nyih, dos jah: 'Nyac jangs Lagx 
yaoc. Yaoc maenl naih wenp Bux nyac.' 34 Wangc Menl aol maoh dah 
deil xonv soh, bens eis saip xenp nanx maoh luic lanh. Wangc Menl il naih 
wah: 'Yaoc yuv aol aenl singc yaoc, liingx saip Dal Wil buh baengh lis jah, 


pieek dos xaop.' 35 Yuh lis meix Al Bus wah: 'Nyac eis yuv saip Mungx 
Sinp nyac luic lanh.' 36 Sungp naih eis jangs xiv Dal Wil, yenl yuih Dal 
Wil il saemh anl meix xangk Wangc Menl bail weex, lenc maoh deil bail, 
hap sangv nyaoh geel wenc ongs bux maoh; xenp xangh luic lanh yangx. 
37 Danl sil mungx douh Wangc Menl dah deil aol xonv soh map jah eis 
luic lanh. 38 Jaix nongx yaoc ah! Jiul map touk naih yuv xaop lis wox: 
yaml Yeeh Suh mungx naih soix xaop suh lis mieenx. 39 Nouc senk Yeeh 
Suh, eis heenk tagt soix mangc dah, nyaoh dav nas Wangc Menl jangs 
nyenc saengc - sil naih banc liix Moc Xih bens weex eis lis. 40 Xaop yuv 
xingl ngic! Bix saip sungp sangh duh sungp Wangc Menl wah dah jah ugs 
nyaoh wul xenp zaop: 41 Sungp jah il naih wah: 'Xaop nyenc naenge qat 
Xus naih ah! Nuv ah! Xaop deil yunv qingk yaot, deil bail bah! Yenl yuih 
yaoc nyaoh nyanl maenl xaop, yuv weex jagc sil xaop bens eis senk jah. 
Laengx sonk lis nyenc lebe xaop, xaop buh eis senk!" 42 Rev Baox Loc 
daengh Bah Nac Bal liic dangc wagx Yuc Dal xic jah, begs singk xais juh 
maoh nyaoh daov lenc Maenl Sav Soh jah eengv map wah sil naih. 

43 Begs singk sank yangx, lis oil nyenc Yuc Dal daengh oil nyenc mangv 
nugs bens senk Wangc Menl Yix Seec Lieec jah, ledp enl Baox Loc 
daengh Bah Nac Bal. Yac maoh qimp bov dos juh maoh, wah: "Xaop 
bens bix sav baengh aenl singc Wangc Menl." 


Baox Loc gonh touk maenv nyenc mangv nugs 


44 Maenl Sav Soh daov lenc, nyenc aox xingc jah ledp map yuv lieeux, 
gingk sungp Kus. 45 Maenv nyenc Yuc Dal lis nuv wagx jeni, daengc 
longc qingk ids sais, yuh eeuv maenv sungp Baox Loc wah jah, buh wah 
sungp dagl soix maoh. 46 Baox Loc daengh Bah Nac Bal suh lis bov xunp 
juh maoh: "Jiul bens dogl wah sungp Wangc Menl dos xaop nyenc Yuc 
Dal unv. Dani sil xaop baenv sungp naih, ags baov bens eis pik lis mingh 
bens nyaoh. Xah il naih, jiul hap gonh wenp nyenc mangv nugs bail. 

47 Yenl yuih Kus baov jiul dah: "Yaoc jiml nyac week guangl dos nyenc 
mangv nugs yangx. Il naih, nyac deic singc juv touk daengc dees longc 
menl bail." 48 Nyenc mangv nugs lis gingk sungp naih nyaengc xeengp 


sais gungc, yuih sungp naih gaenp juiv Kus. Nyenc douh xeenx map sibs 
lis mingh bens nyaoh jah ledp senk yangx. 49 Xah il naih, sungp Kus weds 
dah daengc dih wangp jah yangx. 50 Dani sil lis nyenc Yuc Dal daeml 
diungs maenv nyenc miegs lis banc pangp senk Wangc Menl jah buh 
daeml diungs maenv nyenc douc aox xingc jah map, biigs Baox Loc 
daengh Bah Nac Bal, jul yac maoh ugs dih wangp juh maoh bail. 51 Il 
naih, yac maoh doiv maenv nyenc Yuc Dal jah pegt dogl bungv dinl, jav 
hap bail Yix Goh Nyenc. 52 Maenv nyenc senk nyaoh Anh Tiip Ah jah 
daengc longc xeengp sais buh digs lis Guaenl Sinp. 


14 
Baox Loc daengh Bah Nac Bal nyaoh Yix Goh Nyenc 


1 Nyaoh Yix Goh Nyenc, Baox Loc daengh Bah Nac Bal anl juh maoh 
gueenv laos dangc wagx Yuc Dal bail. Nyaoh jah yac maoh lis env xonc 
lis lail, jav lis oil nyenc Yuc Dal daengh nyenc mangv nugs senk yangx. 

2 Danl sil lis nyenc Yuc Dal eis haengt senk jah daeml diungs nyenc 
mangv nugs, xais juh maoh saengl nyenc senk jah. 3 Il naih, Baox Loc 
daengh Bah Nac Bal nyaoh jah oil maenl, lis bov mags yuih Xus wah 
sungp. Kus pieek legc dos juh maoh weex ugs jiv Wangc Menl daengh sil 
liogp, yaml sil naih weex dav, sungp wah touk aenl singc Kus jah jangs 
nyaengc. 4 Maenv nyenc aox xingc daengl pieek yangx. Il benh haengt enl 
nyenc Yuc Dal, il benh haengt enl lagx tiik. 5 Lis begs singk mangv nugs 
daengh begs singk Yuc Dal, nyimp maenv nyenc douc juh maoh week 
laot, saoh jiv jods map daiv lagx tiik eis lail, aol bial beengv deil juh maoh. 
6 Yac maoh lis wox sil naih, suh laengh touk dih wangp Lux Gaoh Nyic, 
xingc Lul Sih Deec daengh xingc Teep Bil bail, buh laos yac mangv senl 
xaih. 7 Nyaoh jah juh maoh bens eis sav xonc Sungp Lail. 


Baox Loc daengh Bah Nac Bal nyaoh Lul Sih Deec 


8 Nyaoh Lul Sih Deec lis mungx nyenc yac dinl leiv, eev ugs menl guangl 
map bens qamt eis lis. Maoh suiv nyaoh jah, 9 qingk Baox Loc wah 


sungp. Baox Loc jiml dal naengc maoh, nuv maoh lis senk sais yih maoh 
lail lis, 10 suh soh laok doiv maoh wah: "Jenc map!" Nyenc jah laengx 
bisul jene map, git gamt. 11 Nyenc wagx lis nuv Baox Loc week ugs jagc 
sil naih, hap yongh sungp dih wangp Lux Gaoh Nyic songk soh heemx: 
"Xenc wenp nyenc touk daol naih map yangx!" 12 Juh maoh sint Bah Nac 
Bal weex Joul Sih (“Joul Sih laengx jangs xenc Xih Lah zeil mags), sint 
Baox Loc weex Xih Eev Mix (“Xih Eev Mix laengx jangs mungx tiik 
xenc mih wah sungp), yen! yuih maoh week mungx douc wah sungp. 

13 Geel xingc jah, lis il jage miiuh Joul Sih. Mungx sangh douv sac Joul 
Sih daiv mieengc duc dage senc daengh gonge nugs map touk dol xingc, 
yenl yuih maoh daengh wagx jeni yuv sun liix xangh saip yac maoh. 

14 Danl sil Bah Nac Bal daengh Baox Loc lis gingk sil naih, suh yags duv 
ugs xenp bieeuv laos dav wagx jeni bail, songk soh heemx: 15 "Oil bunge 
banx ah! Xaop week mangc week sil naih lieel? Jiul nyimp xaop laot 
yangh, jungh jangs nyenc. Jiul daiv sungp lail dos xaop, lebe xaop dah 
maenv eis lis yongh naih gonh wenp mangv Wangc Menl soh jah bail, 
laengx jangs mungx daengv menl, dih, heit, eengv weenh yangh aox jah. 
16 Eev map, maoh douv weenh guagl ags kuenp ags gamt, 17 danl sil buh 
eis lamc yuih bens weex dav. Xah xongs maoh ugs singc songk bienl dos 
xaop, saip xaop anl xic xup lis xingc lail; yuh saip xaop jil jaengv, daengc 
longc lis xeengp sais." 18 Yac maoh wah wenp maenv sungp naih, buh 
nanc sagl wagx jeni sung liix xangh saip yac maoh. 19 Dah lenc, lis maenv 
nyenc Yuc Dal dah Anh Tip Ah daengh Yix Goh Nyenc map xogt wagx 
jeni. Jav wagx jeni suh aol bial beengv Baox Loc, xangk maoh deil yangx 
hap guags maoh ugs xingc bail. 20 Danl sil nyenc senk lionh maoh xic jah, 
maoh jenc map, xonv gamt laos xingc bail. Maenl jih nyih, maoh dongc 
Bah Nac Bal wenp Teep Bil bail. 


Baox Loc daengh Bah Nac Bal xonv bail Anh Tiip Ah 


21 Baox Loc daengh Bah Nac Bal nyaoh xingc Teep Bil xonc Sungp Lail, 
lis oil nyenc senk, wenp lagx yot yangx. Yac maoh suh xonv bail Lul Sih 
Deec, Yix Goh Nyenc daengh Anh Tiip Ah, 22 bangl lagx yot lis senk sais 


guas, gimp legc dos juh maoh bens bik sav senk Kus Yeeh Suh, wah: 
"Daol douh jil oil kuip hap lis laos guagl Wangc Menl." 23 Baox Loc 
daengh Bah Nac Bal yuih meix bangl nyenc senk daengl juml jah jiml 
yangp laok, buh yogc yuih jih ebl jil, hap deic yangp laok jaoh dos Kus, 
mungx juh maoh senk jah. 24 Yac maoh dah lieeux dih wangp Biix Xih 
Duh, hap map touk Pangp Feih Luh Yal. 25 Juh maoh nyaoh Bieec Jah 
xonc Sungp Lail yangx, yuh bail Yal Dal Lil. 26 Yac maoh dah jah suiv 
lol xonv bail Anh Tiip Ah, xingc xic unv juh maoh douh jaoh nyaoh aox 
aenl singe Wangc Menl, bail beenh maenv ongl xic naih weex wenp jah. 
27 Juh maoh il touk Anh Tip Ah, sint nyenc senk jah daengl juml, lebe juh 
maoh Wangc Menl nup yangh yaml yac maoh weex ongl, yuh nup yangh 
eip kuenp saip nyenc mangv nugs map senk. 28 Yac maoh nyimp nyenc 
senk nyaoh jah lis il pungt. 


15 
Nyaoh Yeeh Lul Sax Lenc daengl juml 


1 Lis maenv nyenc dah Yuc Dal map touk Anh Tip Ah, eeus nyenc senk 
wah: "Nuv baov xaop eis anl banc lus Moc Xih week liix ads, laengx eis 
lis juv." 2 Yuih jagc sil naih Baox Loc daengh Bah Nac Bal nyimp nyenc 
Yuc Dal jah daengl daenl nangs gungc. Xah il naih, Baox Loc daengh Bah 
Nac Bal douh xeenx, nyimp maenv nyenc senk xingc jah, bail Yeeh Lul 
Sax Lenc, nyimp lagx tuk daengh yangp laox daengl baov jage sil naih. 

3 Nyenc senk jah sunx juh maoh bail. Juh maoh dah Feih Nic Jih daengh 
Sav Mav Liip Yas xic jah, bens doiv nyenc senk wah sil nyenc mangv nugs 
map senk Xus jah. Eep lis qingk ledp xeengp sais gungc. 4 Juh maoh map 
touk Yeeh Lul Sax Lenc yangx, nyenc senk jah daengh lagx tiik nyimp 
yangp laox ledp sibs juh maoh. Baox Loc daengh Bah Nac Bal deic 
maenv sil Wangc Menl yaml yac maoh week jah, ledp lebe oil maoh. 

5 Danl sil lis maenv nyenc senk, jangs nyenc Fac Liih Sail, jenc map wah: 
"Nyenc mangv nugs yuv weex liix ads, buh dogl anl banc liix Moc Xih 
week." 6 Lagx tuk daengh yangp laok juml map daengl liangc jage sil 


naih. 7 Juh maoh daengl liangc jaengl gungc, Biix Deec hap jenc map doiv 
juh maoh wah: "Oil jaix nongx ah! Xaop wox Wangc Menl xic jav nyaoh 
aox xaop naih xeenx yaoc map, deic sungp lail xonc dos nyenc mangv 
nugs, saip juh maoh lis gingk buh senk. 8 Wangc Menl, Mungx wox longc 
nyenc jah, pieek Guaenl Sinp dos nyenc mangv nugs, xongs daol laot 
yangh. Il naih, maoh jangs week dav maoh sibs nyenc mangv nugs. 

9 Maoh daiv juh maoh nyimp daiv daol laot yangh, yen! yuih maoh buh 
yaml senk sais juh maoh xugs sais longc juh maoh. 10 Xaop xic naih weex 
mangc map xik Wangc Menl, mangc yuv deic dabs gaenp daol daengh 
ongs bux daol dabs eis lis jah, songk nyaoh wul sap lagx yot lieel? 11 Daol 
senk daol lis juv laengx jangs baengh aenl singc Xus Yeeh Suh daol, 
nyimp juh maoh laot yangh." 12 Juh maoh ledp gemv gius, gingk Bah Nac 
Bal daengh Saol Loc wah Wangc Menl yaml yac maoh nyaoh aox nyenc 
mangv nugs week jiv Wangc Menl daengh sil liogp. 13 Juh maoh wah 
wenp, Yal Gol Box suh wah: "Oil jaix nongx ah! Qingk yaoc baov. 14 Xih 
Menc lebc daol Wangc Menl nup yangh daov jih edl yagc sac nyenc 
mangv nugs, dah aox juh maoh xeenx nyenc week begs singk maoh. 

15 Sangh duh sungp Wangc Menl wah maenv sungp jah nyimp jage sil 
naih laot yangh, leec Wangc Menl il naih xap: 16 'Lenc yaoc yuv xonv 
map siip eengv jiml guagl Dal Wil, deic maenv baengl pak jah xaok lail, 
jim! jene map. 17-18 Il naih, gal maenv nyenc jah, daengh maenv nyenc 
mangv nugs, yaoc sint weex nyenc yaoc jah, ledp yuv map semh yaoc. Eev 
dah xic unv map Xus deic maerv sil naih xiv ugs yangx. Sungp naih jangs 
Kus wah." 19 Il naih, anl meix xangk yaoc, daol eis dog] bail gimp nanc 
dos maenv nyenc mangv nugs map senk Wangc Menl jah. 20 Daol dog] 
xap senk lebc juh maoh maenv yangh xonh sunx saip bux sac jah bix jil, 
bix tagt soix diongc, bix jil nang duc xeengp mix ugs padt jah daengh 
padt. 21 Yenl yuih dah dens git touk xic naih, nyaoh meix xingc bens lis 
nyenc xonc banc liix Moc Xih, eeus liix naih, touk Maenl Sav Soh dangc 
wagx Yuc Dal buh bens lis nyenc dos." 


Sunx senk dos nyenc mangv nugs senk Xus jah 


22 Lenc, lagx tiik daengh yangp laox eengv nyenc senk jah ledp xangk lail 
dah aox juh maoh xeenx nyenc map, dongc Baox Loc daengh Bah Nac 
Bal bail Anh Titip Ah. Juh maoh xeenx lis mungx guanl Yuc Dal Sih (buh 
sint weex Bah Sav Bah) daengh mungx guanl Xih Lah. Yac maoh nyaoh 
aox nyenc senk jah jangs nyenc douc. 23 Senk yac maoh daiv jah, xap 
weex naih: "Jaix nongx xaop, lagx tiik daengh yangp laox, doiv nyenc 
mangv nugs senk Kus nyaoh Anh Tip Ah, Xil Luh Yal daengh Jih Luh 
Jah haemk lail. 24 Jiul gingk wah lis maenv nyenc dah aox jiul ugs bail, 
wah sungp aol xaop nyaos longc, xais xaop lonh xangk. Eis jangs jiul xais 
juh maoh il naih week. 25 Xah yuih sil naih, jiul hap daengl baov lail 
xeenx lis yac mungx, paik juh maoh donge biingc ban lail jiul Bah Nac 
Bal daengh Baox Loc touk xaop map. 26 Yac mungx naih yuih guanl Xus 
Yeeh Suh Jih Duh eis miv mingh bens. 27 Il naih, jiul paik Yuc Dal Sih 
daengh Xih Lah daengl nas xaop wah lail aox senk jiul xap maenv sil jah. 
28 Guaenl Sinp daengh jiul xangk lail yangx, eis deic dabs qaenp mangc 
mih songk nyaoh wul sap xaop, jav mieengc jiuc banc liix naih xaop bens 
yuv anl weex: 29 Maenv yangh xonh sunx saip bux sac jah xaop bix jil, 
bix jil padt daengh nanx duc xeengp mix ugs padt jah, buh bix tagt soix 
diongc. Xaop bix tagt mieengc jiuc naih suh lail. Haengt xaop taik bunge." 
30 Juh maoh siik mungx douh paik bail, hap map touk Anh Tiip Ah suh 
sint nyenc senk map daengl juml, aol senk jah saip juh maoh. 31 Nyenc 
senk dos senk xic jah, nyaengc gingk xeengp sais gunge, yenl yuih sungp 
aox senk jah dos soh dos juh maoh. 32 Yuc Dal Sih daengh Xih Lah jangs 
sangh duh sungp Wangc Menl, doiv nyenc senk wah oil sungp, aol juh 
maoh lis bov mags buh lis legc. 33 Yac maoh nyaoh jah lis il pungt, nyenc 
senk suh haengt juh maoh taik bunge, sung juh maoh xonv bail nyenc senk 
Yeeh Lul Sax Lenc jah. 34 [*Xih Lah daov ags baov maoh dogl liuuc 
nyaoh jah.] 35 Danl sil Baox Loc daengh Bah Nac Bal naengl nyaoh Anh 
Tip Ah, nyimp oil nyenc mih eeus nyenc daengh xonc sungp Kus. 


Baox Loc daengh Bah Nac Bal daengl pieek 


36 Dah lis il pungt, Baox Loc doiv Bah Nac Bal wah: "Daol xonv touk oil 


senl xic nyungl daol xonc sungp Kus jah, jinv jaix nongx daol, nuv juh 
maoh dah lis nup yangh." 37 Bah Nac Bal xangk daiv Yoh Hanp, buh sint 
weex Max Keep jah, dongc bail. 38 Dani sil Baox Loc yuih Max Keep 
dah unv nyaoh Pangp Feih Luh Yal liic juh maoh, eis nyimp juh maoh 
weex maenv ongl jah, hap eis haengt yuv Max Keep dongc bail. 39 Yac 
maoh yuih sil naih daengl daenl nangs gungc, hap daengl pieek. Bah Nac 
Bal daiv Max Keep suiv lol wenp Sail Pup Lul Sih bail. 40 Baox Loc 
xeenx Xih Lah donge maoh bail, nyenc senk buh haengt aenl singe Kus 
daiv maoh. 41 Maoh qamt dah dih wangp Xil Luh Yal daengh Jih Luh 
Jah, qimp legc dos nyenc senk jah. 


16 
Tup Moc Taip nyimp Baox Loc bail 


1 Baox Loc map touk Teep Bil, yuh map touk Lul Sih Deec. Nyaoh jah lis 
mungx lagx yot guanl Tiip Moc Taip. Neix maoh jangs nyenc Yuc Dal buh 
senk Kus, bux maoh daov jangs nyenc Xih Lac. 2 Nyenc senk nyaoh Lul 
Sih Deec daengh Yix Goh Nyenc jah ledp wah Tiip Moc Taip jangs nyenc 
lail. 3 Baox Loc yuv daiv maoh dongc bail. Nyenc Yuc Dal dih wangp jah 
ledp wox bux maoh jangs nyenc Xih Lac. Il naih, Baox Loc hap weex liix 
ads dos Tiip Moc Taip. 4 Juh maoh dah senl naih bail touk senl jah, deic 
banc lik lagx tuk daengh yangp laok nyaoh Yeeh Lul Sax Lenc daengl 
baov lail jah jaoh dos nyenc senk anl bail weex. 5 Xah il naih, senk sais 
nyenc senk jah il week il lis legc, nyenc senk buh maenl maenl qimp 
gunge. 


Mungx nyenc Max Qik Duni sint Baox Loc map 


6 Baox Loc daengh nyenc nyimp maoh dah daengc dih wangp Fuc Lix 
Jah daengh Jah Lah Taip bail, yen! yuih Guaenl Sinp sagl juh maoh, eis 
saip laos saent Yap Xis Yap xonc sungp. 7 Map touk buni dih wangp Mix 
Xih Yal, juh maoh xangk laos saent Biil Tip Nyic bail, danl sil Guaenl 
Yeeh Suh sagl juh maoh. 8 Il naih, juh maoh hap weengx Mix Xih Yal 


touk Teep Loc Yal bail. 9 Jani jah, Baox Loc lis nuv jage yings liogp, lis 
mungz nyenc Max Qik Duni jene nyaoh jah jouc maoh wah: "Nyac touk 
Max Qik Duni map bangl jiul!" 10 Baox Loc lis nuv jage yings liogp naih, 
jiul suh laengx beenh wenp Max Qik Dunl bail, yeni yuih jiul wox Wangc 
Menl sint jiul bail xonc Sungp Lail dos nyenc dih wangp jah. 


Lix Diix Yal senk Yeeh Suh 


11 Jiul dah Teep Loc Yal suiv lol touk Sax Moc Teep Lal, maenl jih nyih 
jiul yuh suiv lol touk Nyic Yal Pop Liix, nyaoh jah ugs jenc. 12 Dah jah 
jiul bail Feih Luh Biix, dih wangp Max Qik Dunl xingc jih edl, douh nyenc 
Loc Max gonx jah. Jiul nyaoh xingc jah lis mieengc maenl. 13 Nyaoh 
Maenl Sav Soh jiul ugs xingc bail touk geel nyal. Jiul xangk yaot xic 
nyaoh jah lis nyenc Yuc Taip daengl juml yogc yuih. Lis nyenc miegs 
nyaoh jah daengl jumi. Jiul suiv, nyimp juh maoh wah sungp. 14 Nyenc 
miegs aox jah lis mungx guanl Lix Duk Yal. Maoh jangs nyenc xingc Tip 
Yax Tip Lah. Maoh bens week weenk beel miinc yak aemv sangh soh, 
buh qaenp juiv Wangc Menl. Kus eip longc maoh, aol maoh senk sungp 
Baox Loc wah jah. 15 Maoh nyimp nyenc aox yanc maoh ledp week liix 
xugs yangx. Lenc, maoh jouc jiul wah: "Nuv xaop baov yaoc nyaengc 
jangs nyenc senk Xus, suh map yanc yaoc nyaoh." Maoh bens eeul, jiul 
hap liingx nyaoh yanc maoh. 


Baox Loc daengh Xih Lah nyaoh laoc 


16 Lis il maenl, eev jiul touk doiv yogc yuih bail xic jah, deml lis mungx 
lagx miegs nuc douh juis wav nyimp xenp. Maoh baengh sonk mingh 
bangl maenv xus nyenc maoh lah lis sine gungc. 17 Maoh enl lenc Baox 
Loc daengh jiul, heemx: "Maenv nyenc naih jangs nyenc nuc Wangc Menl 
Zeil Pangp, lebe xaop nup yangh lis juv." 18 Maoh bens il naih heemx lis 
oil maenl, Baox Loc hap gingk miav yaens eis lis, suh gonh xenp doiv juis 
wav jah wah: "Yaoc baengh guanl Yeeh Suh Jih Duh baov nyac dah wul 
xenp maoh ugs bail!" Eev xic jah juis wav liic maoh bail yangx. 19 Maenv 
xus nyenc mungx miegs nuc jah wox jiuc kuenp lis nyaenc sinc laos jah 


duv yangx, suh nyaeml Baox Loc daengh Xih Lah guags touk sagx wagx 
bail jinv nyenc mungx. 20 Juh maoh daiv yac maoh touk dav nas nyenc 
donv luh bail wah: "Yac mungx nyenc naih jangs nyenc Yuc Dal, map aox 
xingc jiul week lonh, 21 eeus liix daol nyenc Loc Max sibs eis lis, WEEK 
eis touk, yenl yuih eis anl bane liix daol." 22 Jav wagx jeni suh juml map 
eeuv Baox Loc daengh Xih Lah, maenv nyenc donv luh baov sungp luih 
map yuv todt ugs xenp yac maoh map aol melk biagl. 23 Yac maoh douh 
heeup nangs gungc yangx, lenc deic bail laoc daems. Mungx nyenc xut 
laoc jah douh lebc xut juh maoh lail. 24 Sibs lis sungp baov naih, mungx 
xut laoc jah suh deic juh maoh daems laos laoc dens, yac dinl buh douh 
mibs nyaoh gav meix. 25 Nyaoh banv janl gak luih, Baox Loc daengh Xih 
Lah yogc yuih dos al bus Wangc Menl, maenv nyenc mih douh daems jah 
buh qingk. 26 Dees dih daih yunv naenv nangs, lieenc sagx laoc buh neip. 
Dol laoc laengx ledp eip lieeux, sot sugx nyenc douh daems jah buh longv 
yangx. 27 Mungx xut laoc jah liop map. Lis nuv dol laoc eip yangx, maoh 
xangk nyenc douh daems nyaoh laoc ledp laengh bail lieeux, laengx neel 
miax map xangk xup mingh bens. 28 Danl sil Baox Loc heemx: "Bix haik 
mingh bens! Jiul ledp nyaoh naih!" 29 Mungx xut laoc sint nyenc deic buil 
map. Lenc, maoh bieeuv laos aox bail, danc danc xut xut bebc nyaoh dav 
nas Baox Loc daengh Xih Lah. 30 Maoh suh daiv juh maoh ugs map 
haemk: "Xeengp saenp ah! Yaoc dogl nup yangh week, jav hap lis Juv 
lieel?" 31 Juh maoh xunp: "Senk Xus Yeeh Suh, nyac nyimp nyenc yanc 
nyac suh weex laot lis juv." 32 Yac maoh suh wah sungp Xus saip maoh 
daengh nyenc yanc maoh gingk. 33 Eev nyaemv jah banv janl, mungx xut 
laoc daiv yac maoh xugs lail doiv douh heeup jah. Dah lenc, maoh daengh 
nyenc yanc maoh laengx ledp map weex liix xugs. 34 Maoh daiv Baox 
Loc daengh Xih Lah laos yanc bail, beenh yangh xonh dos juh maoh jil. 
Maoh daengh nyenc yanc maoh ledp qingk xeengp sais gungc, yenl yuih 
juh maoh senk Wangc Menl. 35 Hedp lenc guangl menl xic jah, maenv 
nyenc donv luh paik nyenc touk mungx xut laoc jah bail, wah: "Deic yac 
mungx jah songk ugs map bah!" 36 Mungx xut laoc lebc Baox Loc: 
"Nyenc donv luh baov sungp luih map songk nyac daengh Xih Lah. Xaop 
xic naih lis ugs bail. Taik biingc bail bah." 37 Danl sil Baox Loc xunp: 


"Jiul jangs begs singk Loc Max. Naengl mix donv xic jah, juh maoh nyaoh 
dav nas wagx jenl heeup jiul, yuh daems laos laoc. Xic naih juh maoh 
xangk week liagc songk jiul ugs bail il? Jav week eis lis! Douv juh maoh 
ags map daiv jiul ugs bail." 38 Maenv nyenc jah deic sungp naih lebc 
nyenc donv luh. Juh maoh lis gingk Baox Loc daengh Xih Lah jangs begs 
singk Loc Max, aox longc gingk yaot. 39 Xah il naih, juh maoh map laoc 
wah doiv eis lis yac maoh, yuh daiv yac maoh ugs map, jouc juh maoh liic 
xingc jah. 40 Baox Loc daengh Xih Lah ugs laoc map laengx bail yanc 
Lix Diix Yap, jinv nyenc senk, qimp legc dos juh maoh, suh liic xingc jah 
bail yangx. 


17 
Baox Loc nyaoh Teep Sax Loc Nyic Jah 


1 Baox Loc daengh Xih Lah dah Anl Feih Pop Lix daengh Yal Boh Loc 
Nyic Yal bail, map touk zingc Teep Sax Loc Nyic Jah. Nyaoh jah lis 
dangc wagx Yuc Dal. 2 Baox Loc anl maoh bens gueenv jah laos dangc 
wagx bail. Jemc samp daov Maenl Sav Soh, maoh bens aol leec Wangc 
Menl nyimp maenv nyenc nyaoh jah daengl bogs, 3 wah bings week dav 
Jih Duh dogl douh haik, yuh dah deil xonv soh. Maoh wah: "Yaoc doiv 
xaop xonc mungx Yeeh Suh naih laengx jangs Jih Duh." 4 Lis maenv 
nyenc Yuc Dal senk yangx, map nyimp Baox Loc daengh Xih Lah, buh lis 
oil nyenc Xih Lac gaenp juiv Wangc Menl daengh oil nyenc miegs lis banc 
pangp map senk. 5 Dani sil lis maenv nyenc douc Yuc Dal ids sais, hap 
bail sagx wagx sint nyenc jul saengl wenp bangl map, nyaoh xingc qit 
weex lonh. Maenv nyenc naih bieeuv touk yanc Yeeh Saenx bail lah Baox 
Loc daengh Xih Lah, yuv daiv yac maoh touk wagx jeni map. 6 Lah eis 
deml xic jah, juh maoh guags Yeeh Saenx daengh maenv nyenc senk mih 
touk dav nas maenv nyenc mungx xingc jah, heemx: "Yac mungx nyenc 
nyaoh daengc dees dih week lonh jah, xic naih touk xingc daol map 
yangx. 7 Yeeh Saenx buh sibs yac maoh laos yanc maoh. Maenv nyenc 
naih ledp eeuv banc liix wangc jiv, wah eengv lis mungx wangc, guanl 


Yeeh Suh." 8 Wagx jeni daengh maenv nyenc mungx xingc jah lis qingk 
sungp naih, laengx lonh yangx. 9 Xah il naih, juh maoh yuv Yeeh Saenx 
daengh maenv nyenc senk mih jah ugs sinc map baoc, hap songk juh maoh 
bail. 


Baox Loc nyaoh Bil Lix Yal 


10 Il touk nyaemv, maenv nyenc senk sunx Baox Loc daengh Xih Lah bail 
seni Bil Liz Yal. Yac maoh touk yangx, suh laos dangc wagx Yuc Dal 
bail. 11 Nyenc Bil Lix Yal biix nyenc Teep Sax Loc Nyic Jah sais kuangt. 
Juh maoh lis semp sais haengt gingk sungp Baox Loc wah jah, maenl 
maenl xac naengc leec Wangc Menl, yuv wox sungp jah nyaengc xih eis. 
12 Lis oil nyenc Yuc Dal senk yangx, eengv lis maenv nyenc miegs Xih 
Lac banc pangp daengh oil nyenc banl Xih Lac buh senk. 13 Maenv nyenc 
Yuc Dal nyaoh Teep Sax Loc Nyic Jah lis gingk wah Baox Loc nyaoh Bil 
Lix Yal xonc sungp Wangc Menl, juh maoh buh touk jah bail, daeml 
diungs wagx jenl weex lonh. 14 Nyenc senk laengx sunx Baox Loc wenp 
geel heit bail, danl sil Xih Lah daengh Tup Moc Taip naengl liuuc nyaoh 
Bil Lix Yal. 15 Maenv nyenc sunx Baox Loc jah dongc maoh touk Yax 
Dieenx yangx, hap xonv bail Bil Lix Yal buh bangl Baox Loc daiv sungp 
lebc Xih Lah daengh Tiip Moc Taip, hoik jeengx bail nyimp maoh. 


Baox Loc nyaoh Yax Dieenx 


16 Baox Loc nyaoh Yax Dieenx gas Xih Lah daengh Tiip Moc Taip xic 
jah, lis nuv daengc xingc lis bux sac nyaengc gingk nanc dah. 17 Il naih, 
maoh nyaoh dangc wagx Yuc Dal nyimp nyenc Yuc Dal daengh maenv 
nyenc Xih Lac qaenp juiv Wangc Menl jah daengl bogs sungp, yuh melk 
maenl nyaoh sagx wagx nyimp maenv nyenc deml maoh jah daengl bogs. 
18 Lis bangl nyenc diux Yih Pip Juh Lux daengh nyenc diux Sih Doh Yal 
map nyimp maoh daengl eeuv. Nyaoh aox juh maoh lis nyenc haemk: 
"Mungz deenh sungp deenh wah naih yuv wah mange lieel?" Yuh lis 
nyenc wah: "Maoh xongs baov xonc wah xenc guagl mih." Juh maoh il 
naih wah jangs yenl yuih Baox Loc xonc Yeeh Suh daengh xonv soh 


maenv Sungp Lail jah. 19 Juh maoh suh daiv Baox Loc touk dav nas Banh 
Pangp nyenc diux Yal Lup Bah Guk jah bail. Nyenc nyaoh jah doiv Baox 
Loc wah: "Nyac eeus maenv sil meik naih jiul buh xangk wox, weex lis 
eis? 20 Nyac xonc maerv sil jiul eis qingk taok jah touk kap jtul, jiul buh 
haengt wox maenv sil naih jangs yil sih mange." 21 (Nyenc Yax Dieenx 
daengh nyenc mangv nugs nyaoh jah, bens eis sav daengl baov sil meik.) 
22 Baox Loc suh jenc nyaoh dav nas Banh Pangp nyenc diux xingc jah 
wah: "Nyenc Yax Dieenx ah! Yaoc nuv xaop week hangc mange ledp 
gaenp juiv xenc. 23 Yaoc gamt bail map naengc dah siiv maenv xaop baiv 
xic jah, lis deml jage sagx daengc, wul jah xap: 'Sunx saip mungx xenc eis 
wox meel'. Xenc xaop eis wox meel naengl bail baiv jah, yaoc xic naih 
lebc xaop wah. 24 Wangc Menl daengv dees dih eengv begs hangc weenh 
yangh, laengx jangs Kus menl dih, buh eis nyaoh dangc jeenh nyenc jiml 
jah. 25 Maoh buh eis yongh miac nyenc bail bonc buih maoh, xongs maoh 
xiut mangc laot yangh, yenl yuih maoh ags deic mingh daengh soh mingh 
eengv weenh yangh pieek dos meix il mungx nyenc. 26 Maoh dah il 
mungx nyenc daengv weenh dous nyenc, aol juh maoh nyaoh digs dees 
dih. Maoh saemp xangk lail juh maoh nyaoh menl guangl lis nup jaengl 
yais, daengh ags dous ags nyaoh doiv nup. 27 Wangc Menl il naih weex 
yuv aol nyenc semh maoh, yaot xic semh deml. Laox zedc map wah, 
maoh egs daol meix il mungx eis gail. 28 "Yenl yuih nyaoh menl guangl 
daengh soh, eengv week maenv jah ledp baengh maoh.' Xah xongs maenv 
nyenc xaop daengv al jah wah dah: 'Jiul buh jangs lagx kuanp maoh.' 

29 Daol yenl yuih jangs saemh lenc Wangc Menl, suh eis yongh xangk 
maoh xongs bux sac jeml, nyaenc xih bial - yangh douh nyenc daol daengv 
jah. 30 Xic unv, nyenc menc eis wox, Wangc Menl buh eis wah mange. 
Xic naih, maoh daov lebc daengc nyenc dees dih xonv sais. 31 Yenl yuih 
nyaoh maenl maoh xeenx jah, maoh yuv yaml mungx maoh jim! jah aol 
biingc yenc map donv daengc dees dih. Maoh aol mungx naih dah deil 
xonv soh yangx, map week dav jage sil naih dos weenh nyenc." 32 Juh 
maoh lis qingk Baox Loc wah dah deil xonv soh jage sil naih, suh lis 
maenv nyenc gol liagp maoh, yuh lis nyenc wah: "Jiul xangk gingk nyac 
eengv wah jagc sil naih." 33 Xah il naih, Baox Loc hap liic doiv jah bail. 


34 Lis maenv nyenc map enl Baox Loc. Aox juh maoh lis Dul Nyic Xuh, 
mungx Banh Pangp nyenc diux jah, eengv lis mungx nyenc miegs guanl 
Dal Max Liih, buh naengl lis nyenc mih ledp map senk Yeeh Suh yangx. 


18 
Baox Loc nyaoh Goh Lienc Doh 


1 Sil naih dah bail, Baox Loc liic Yax Dieenx bail xingc Goh Lienc Doh. 
2 Maoh nyaoh jah deml mungx nyenc Yuc Dal guanl Yal Jih Lah, nyaoh 
Benx Duh ugs guangl. Yenl yuih Kop Laoc Dih, wangc jiv Loc Max jah, 
baov sungp luih map yuv nyenc Yuc Dal lic xingc Loc Max, Yal Jih Lah 
nyimp maix maoh Baix Jih Lah gobs dah dih wangp Yil Dal Luh map. 
Baox Loc bail jinv juh maoh. 3 Baox Loc jungh jangs sangh weex bongc 
dingc, nyimp juh maoh laot yangh. Il naih, maoh hap nyaoh jah nyimp juh 
maoh week ongl naih. 4 Meix touk Maenl Sav Soh, Baox Loc touk dangc 
wagx Yuc Dal bail nyimp eep daengl bogs, xangk aol nyenc Yuc Dal 
daengh nyenc Xih Lac map senk Kus. 5 Xih Lah daengh Tip Moc Taip 
dah Max Oik Dunl map touk xic jah, Baox Loc bens gobs songk sais xonc 
sungp lail, doiv nyenc Yuc Dal week dav dos Yeeh Suh jangs Jih Duh. 

6 Dani sil nyenc Yuc Dal eeuv maoh, week dagl soix maoh. Xic jah, Baox 
Loc hap kouk dogl bungv ugs xenp maoh, doiv juh maoh wah: "Xaop ags 
dabs soix xaop, nyimp yaoc eis lis mangc gaic yidx. Jodx naih bail lenc, 
yaoc yuy touk nyenc mangv nugs bail." 7 Baox Loc hap liic dangc wagx 
Yuc Dal, touk yanc nyenc guanl Tiip Doh Youc Sil Duh bail. Mungx naih 
jangs nyenc gaenp juiv Wangc Menl. Yanc maoh nyaoh geel dangc wagx 
Yuc Dal jah. 8 Nyenc gonx dangc wagx Yuc Dal, guanl Jih Lil Sih Bul, 
daengh daengc yanc maoh ledp map senk Kus. Naengl lis oil nyenc Goh 
Lienc Doh gingk Baox Loc wah jah buh senk yangx, eengv sibs weex liix 
xugs. 9 Lis il nyaemv, Xus nyaoh yings liogp doiv Baox Loc wah: "Nyac 
bix yaot. Bens xonc sungp, buh bix aeml ebl. 10 Yenl yuih yaoc nyimp 
nyac gaenx nyaoh. Eis lis nouc map dos nyac, haik nyac. Aox xingc naih 
yaoc lis oil begs simgk." 11 Il naih, Baox Loc nyaoh jah lis il nyinc jodx, 


bens eeus sungp Wangc Menl dos begs singk. 12 Eev Jah Liuc nyaoh 
saent Yal Gaih Yal week douc zic jah, nyenc Yuc Dal dongc semp map 
eeuv Baox Loc, nyaeml maoh daiv touk doiv donv luh bail, 13 aov maoh 
wah: "Mung nyenc naih eeus nyenc eis anl banc liix jiul baiv Wangc 
Menl." 14 Baox Loc gobs yuv wah sungp xic jah, Jah Liuc doiv juh maoh 
wah: "Nuv baov xaop nyenc Yuc Dal jangs yuih douh haik xih baov tagt 
soix gaenp aov, jav yaoc hap dog] qingk sungp xaop. 15 Dani sil gobs 
jangs yuih guanl yuih bane lik, eengv sungp naih sungp jav daengl eeuv, 
xaop ags beenh. Yaoc eis haengt donv hangc sil naih." 16 Xah il naih, 
maoh deic juh maoh gaenx jul ugs doiv donv luh bail. 17 Maenv nyenc jah 
hap nyaeml mungx gonx dangc wagx guanl Sox Tip Nyic jah, nyaoh dav 
nas doiv donv luh heeup maoh. Jagc sil naih Jah Liuc jeengx buh eis gonx. 


Baox Loc xonv bail Anh Tiup Ah 


18 Dah lenc Baox Loc nyaoh Goh Lienc Doh lis il pungt, jav hap liic jaix 
nongx, suiv lol wenp Xil Luh Yal bail. Baik Jih Lah daengh Yal Jih Lah 
dongc maoh bail. Baov bail xic jah, Baox Loc nyaoh Jenh Geec Liix 
kuebp biaeml gaos, yenl yuih maoh liix dah sil jah xic naih wenp yangx. 
19 Juh maoh map touk xingc Yix Fuc Sox. Baox Loc liuuc Baix Jih Lah 
daengh Yal Jih Lah nyaoh jah. Maoh ags laos dangc wagx Yuc Dal bail 
nyimp nyenc Yuc Dal daengl bogs sungp. 20 Juh maoh jouc maoh nyaoh 
jah gungc maenl, maoh eis haengt. 21 Dani sil daengl pieek xic jah, maoh 
liingx juh maoh: "Nuv baov jangs meix xangk Wangc Menl yaoc yuv xonv 
map." Jav maoh hap suiv lol Inc Yix Fuc Sox bail. 22 Maoh map touk 
Kait Sax Luh Yal, suh bail Yeeh Lul Sax Lenc haemk nyenc senk jah lail, 
lenc hap bail Anh Tiip Ah. 23 Baox Loc nyaoh jah lis il pungt yangx, lenc 
Loc dah jah ugs bail. Maoh nyaoh daengc dih wangp Jah Lah Taip daengh 
Fuc Lix Jah dah doiv naih touk doiv jav, qimp legc dos nyenc senk. 


Yal Boh Loc nyaoh Yix Fuc Sox 


24 Nyaoh pungt jah, lis mungx nyenc Yuc Dal guanl Yal Boh Loc, map 
touk Yix Fuc Sox. Maoh nyaoh Yal Lil Sanh Dal ugs guangl, jangs mungx 


lis ebl naengl, buh wok leec Wangc Menl gungc. 25 Maoh lis xoc dah jiuc 
kuenp Xus, nyaengc lis longc udt wah sungp, aol sil Yeeh Suh bail eeus 
eep, buh eeus lis douh. Danl sil maoh gobs lis wox liix xugs Yoh Hanp. 
26 Maoh git nyaoh dangc wagx Yuc Dal bov laox xonc wah. Baix Jih Lah 
daengh Yal Jih Lah lis gingk maoh, suh sint maoh touk yanc bail, deic 
kuenp Wangc Menl eengv lail lail eeus maoh. 27 Yal Boh Loc xangk bail 
Yal Gaih Yal xic jah, maenv jaix nongx nyaoh Yix Fuc Sox gimp legc dos 
maoh, xap senk dos nyenc senk nyaoh Yal Gaih Yal jah, xais juh maoh 
sibs maoh. Maoh touk jah yangx, doiv maenv nyenc baengh aenl singe 
Wangc Menl senk Kus jah lis yongh gungc, 28 yenl yuih maoh nyaoh dav 
nas wagx jenl aol leec Wangc Menl weex dav Yeeh Suh jangs Jih Duh, 
bogs xuh nyenc Yuc Taip. 


19 
Baox Loc nyaoh Yix Fuc Sox 


1 Yal Boh Loc nyaoh Goh Lienc Doh xic jah, Baox Loc dah kuenp aox 
saent Yal Xih Yal jah bail, hap map touk Yix Fuc Sox. Nyaoh jah maoh 
semh deml lagx yot, 2 haemk juh maoh: "Xaop senk Xus xic jah sibs lis 
Guaenl Smp eis?" Juh maoh xunp: "Naengl mix. Jiul buh eis gingk wah lis 
Guaenl Sinp." 3 Baox Loc yuh haemk: "Jav il naih, xaop sibs liix xugs 
mange lieel?" Juh maoh xunp: "Liz xugs Yoh Hanp." 4 Baox Loc wah: 
"Luk xugs Yoh Hanp jangs yuih maenv nyenc xonv sais jah week. Yoh 
Hanp ags lebc begs singk yuv senk mungx dah lenc maoh map jah, laengx 
jangs Yeeh Suh." 5 Juh maoh qingk maenv sungp naih, suh baengh guanl 
Xus Yeeh Suh sibs weex liix xugs. 6 Il naih Baox Loc songk miac nyaoh 
wul xenp juh maoh xic jah, Guaenl Sinp map touk juh maoh, juh maoh 
buh wah sungp guagl mih, naengl wah ugs sungp Wangc Menl. 7 Weex 
laot lis xebc nyih mungx nyenc bani gak luih. 8 Jemc lis samp nyani, Baox 
Loc nyaoh dangc wagx Yuc Dal songk bov xonc, baov lail sil guagl 
Wangc Menl jah, qonk nyenc map senk. 9 Dani sil lis maenv nyenc guas 
sais, eis haengt senk, nyaoh dav nas wagx jenl piidt guav jiuc kuenp Xus. 


Il naih, Baox Loc hap liic juh maoh daiv nyenc senk nyimp maoh bail, 
maenl maenl nyaoh dangc yot Tip Lac Nuc nyimp eep daengl baov. 

10 Baox Loc il naih weex lis yac nyinc. Jav nyenc Yuc Dal daengh nyenc 
Xih Lac nyaoh saent Yal Xih Yal jah ledp lis gingk sungp Xus. 11 Wangc 
Menl yam! Baox Loc week sil liogp ags gungc. 12 Gobs yuv lis yat xih 
binc yongp kuap Baox Loc dah jah deic touk geel nyenc ids bail, jav 
biingh laengx toip yangx, juis wav buh liic juh maoh. 13 Lis bangl nyenc 
Yuc Dal dah senl naih touk senl jah bail jul juis yax, buh xangk uv yaml 
guanl Xus Yeeh Suh doiv juis yax wah: "Yaoc baengh Yeeh Suh, mungx 
Baox Loc xonc jah, baov xaop ugs map." 14 Week maerv sil naih jangs 
sedp lagx Xih Jih Wal, sangh sunx top Yuc Dal jah. 15 Lis il maenl, juis 
yax xunp juh maoh: "Yeeh Suh yaoc wox, Baox Loc yaoc buh wox, danl 
sil xaop yuh jangs nouc lieel?" 16 Mungx nyenc lis juis yax bogl xenp jah 
suh bitul touk wul xenp juh maoh bail, ags dah juh maoh. Juh maoh buh 
douh heeup nangs, dah aox yanc jah das dus ugs padt bieeuv ugs bail. 

17 Nyenc Yuc Dal daengh nyenc Xih Lac nyaoh Yix Fuc Sox lis gingk 
maenv sil naih, ledp gingk yaot gungc, guanl Kus Yeeh Suh nyaengc lis 
qaenp juiv. 18 Nyaoh aox nyenc senk jah lis oil nyenc, ags map liingx 
maenv sil juh maoh tagt soix dah jah. 19 Lis maenv nyenc week sangh juis 
dah, ags deic leec juh maoh nyaoh dav nas wagx jenl aol buil daos. Juh 
maoh sonk maenv leec naih week laot jegc lis ngoz weenh kuaik nyaenc. 
20 Xah il naih, sungp Kus il weex il xonc bail kuangt, legc sungp il weex il 
mags. 


Wagz jenl nyaoh Yix Fuc Sox week lonh 


21 Dah lieeux maenv sil naih, Guaenl Sinp daiv Baox Loc gamt dah Max 
Qik Dunl daengh Yal Gaih Yal, lenc siip bail Yeeh Lul Sax Lenc. Maoh 
wah: "Yaoc touk jah yangx, buh yuv bail Loc Max!" 22 Il naih, maoh paik 
Tup Moc Taip daengh Yix Lah Duh, yac mungx bangl miac maoh jah, 
touk Max Qik Duni bail. Maoh ags liuuc nyaoh saent Yal Xih Yal il punet. 
23 Xic jah, nyaoh Yix Fuc Sox yuih kuenp Kus ugs sil lonh gungc. 24 Lis 
il mungx sangh dunv nyaenc guanl Dih Mix Teep. Maoh aol nyaenc 


daengv sagx daengc xenc miegs Yal Dih Mix, bens baengh ongl naih 
sangh soh, buh saip maenv sangh week ongl naih jah lis sinc gunge. 

25 Maoh sint maenv sangh daengh nyenc week ongl ledp map daengl 
juml, doiv juh maoh wah: "Oil jaix nongx! Xaop wok daol wedt seic jangs 
baengh menc ongl naih. 26 Xaop lis nuv buh lis gingk, mungx Baox Loc 
naih mup daengc Yix Fuc Sox daengh daengc saent Yal Xih Yal nyenc 
ledp map enl maoh. Maoh baov xenc aol miac nyenc daengv wenp jah eis 
jangs xenc. 27 Xah il naih, guanl lail menc ongl daol naih ugs yaot yuv 
douv bail. Eis jangs gobs week naih, miiuh xenc miegs mags Yal Dih Mix 
jah yuv douh nyenc naengc gat yangx; mung] guanl maoh, mungx nyaoh 
daengc saent Yal Xih Yal daengh dees mas menl lis baiv jah, yuv eis lis." 
28 Wagz jeni lis qingk maenv sungp naih laengx qik nangs gunge, qit 
heemx: "Xenc miegs begs singk Yix Fuc Sox, Yal Dih Mix jah, ags gungc 
ah!" 29 Jav, daengc xingc ledp naenv haemx haemx. Wagx jeni nyaeml 
Gaih Youc daengh Yal Lix Dac Gux, yac mungx nyenc nyimp Baox Loc 
dah Max Qik Duni donge map jah, buh donge semp hoik gaic yac maoh 
laos sagx weex yik bail. 30 Baox Loc xangk nyaoh dav nas wagx jenl ugs 
bail, danl sil nyenc senk sagl maoh. 31 Naengl lis maenv nyenc nyaoh 
saent jah weez nyenc mungx, jangs biingc banx Baox Loc, paik nyenc 
qonk maoh bix laos jah bail. 32 Nyenc wagx daengl juml jah buh lonh 
haemx haemx. Lis nyenc heemx jage naih, bani jagc jav. Gungc nyenc 
naengl eis wox juh maoh nyaoh jah daengl jum] week mangc. 33 Nyenc 
Yuc Dal deic Yal Lil Sanh Dal wongt touk dav nas bail, lis maenv nyenc 
wagx yuv maoh wah lail jagc sil naih. Xah il naih Yal Lil Sanh Dal neip 
miac xais wagx jeni bix naenv, xangk doiv juh maoh wah tingp. 34 Danl 
sil begs singk lis wox maoh jangs nyenc Yuc Dal xic jah, hap lis yac jagc 
xaox sic donge soh heemx: "Xenc miegs begs singk Yix Fuc Sox, Yal Dih 
Mix jah, il nup ags ah!" 35 Dah lenc, lis mungx nyenc top xingc jah hap 
xais wagx jeni wumv map, wah: "Begs singk Yix Fuc Sox ah! Nyenc dees 
mas menl ledp wox nyenc xingc Yix Fuc Sox jangs xut miiuh Yal Dih 
Mix, xenc miegs ags jah, buh gonx bial dah menl dogl map jah. 36 Yenl 
yuih sil naih nouc buh eeuv eis lis, xaop dogl wumv map, bix weex sil 
mange ees. 37 Xaop daiv yac mungx naih map, juh maoh daov eis liagc 


yangh xonh aox muluh, yuh eis lonh wah dagl soix xenc miegs daol. 

38 Nuv baov Dih Mix Teep daengh maenv nyenc jungh menc ongl jah, lis 
sil aov nouc, doiv donv luh eip yangx buh lis nyenc donv luh. Haengt juh 
maoh bail aov. 39 Nuv baov xaop lis sil mangc mih, buh yuv nyaoh doiv 
donv luh wah. 40 Xic naih, yaot daol douh aov weex lonh, yenl yuih sil 
lonh maenl naih eis lis dens peep. Nuv douh xac haemk, daol buh eis wox 
nup yangh xunp." 41 Wah wenp sungp naih, maoh xais wagx jenl sank 
lieeux. 

Baox Loc bail Max Qik Dunl daengh Xih Lac 


1 Dah lieeux sil lonh, Baox Loc sint nyenc senk daengl juml dos soh dos 
juh maoh, lenc nyimp juh maoh daengl pieek, hap wenp Max Qik Duni 
bail. 2 Maoh dah lieeux dih wangp jah, aol oil sungp dos soh dos nyenc 
senk. Dah lenc, maoh map touk Kih Lac, 3 nyaoh jah lis samp nyani. Eev 
maoh yuv suiv lol wenp Xil Liih Yal bail xic jah, maenv nyenc Yuc Dal 
daengv jiv map haik maoh. Xah il naih, maoh hap maenc sais dadl dah 
Max Qik Dunl xonv bail. 4 Nyimp maoh dongc bail lis Sox Bah Teep, 
lagx Bil Loc Sih jah, nyenc Bil Lix Yal; Yal Lix Dac Guk daengh Xih 
Gongh Duh, nyenc Teep Sax Loc Nyic Jah jah; Gaih Youc, nyenc Teep 
Bil; buh lis Tup Moc Taip; eengv lis Tip Jih Guk daengh Teep Loc Feih 
Moc, nyenc saent Yal Xih Yal jah. 5 Maenv nyenc naih bail dah unv, 
nyaoh Teep Loc Yal gas jiul. 6 Dah lieeux Sigs Siic Ongp Bins, jiul dah 
Feih Luh Biix suiv lol bail. Dah lis ngox maenl jiul hap touk Teep Loc 
Yal, nyimp nyenc gas jiul jah daengl deml, nyaoh jah lis sedp maenl. 


Baox Loc daov zeil lenc nyaoh Teep Loc Yal 


7 Nyaoh xenh qit tieenh, jiul map daengl juml pieek stic jil. Baox Loc doiv 
nyenc senk jah wah sungp. Yeni yuih maoh maenl lenc yuv ugs dinl, maoh 
wah hap week touk banv janl. 8 Doiv jiul daengl juml jah jangs nyaoh 
sumx wul gongc. Aox jah lis oil buil yuc. 9 Lis mungx lagx liix guanl 


Youc Tip Gux suiv nyaoh dol sings. Baox Loc bens naengl wah sungp xic 
jah, Youc Tip Gux gingk deil wenk, jav hap nagp yaeml, dah samp saengc 
wul jah dogl luih dees map. Nyenc yidx maoh map xic jah, wox maoh deil 
yangx. 10 Baox Loc luih bail, bebc nyaoh wul xenp lagx liix jah, wums 
maoh wah: "Xaop bix souc. Maoh naengl soh!" 11 Baox Loc yuh gak wul 
gongc bail, pieek siic jil yangx. Maoh naengl doiv juh maoh wah sungp 
touk guangl menl, hap liic bail. 12 Juh maoh deic mungx lagx liix soh sung 
bail yanc, ledp lis xaok sais gunge. 


Baox Loc jinv yangp laox Yix Fuc Sox 


13 Jiul suiv lol wenp Yal Sop bail dah unv, yuv nyaoh jah sibs Baox Loc. 
Maoh il naih weex yenl yuih maoh ags yuv qamt kuenp touk jah bail. 

14 Maoh nyaoh Yal Sop nyimp jiul daengl juml, jiul hap sibs maoh qak 
lol, yuh bail Miix Tip Lil Nyic. 15 Maenl lenc, jiul dah jah suiv lol touk 
geel Jih Ah. Eengv dah il maenl jiul suiv lol touk Sax Moc, yuh eengv il 
maenl hap map touk Mix Lil Duh. 16 Baox Loc saemp xangk lail suiv lol 
yabs dah Yix Fuc Sox bail, mieenx douh sav nyaoh saent Yal Xih Yal, 
yenl yuih maoh dos sais Sigs Ngox Kebc Maenl naengl mix touk xic jah 
ganx touk Yeeh Lul Sax Lenc. 17 Baox Loc dah Miix Lil Duh paik nyenc 
bail Yix Fuc Sox sint yangp laox nyenc senk daengl juml jah map. 18 Juh 
maoh map touk yangx, Baox Loc doiv juh maoh wah: "Xaop wox yaoc 
nyaoh aox xaop jangs mungx nyenc il nup yangh, eev yaoc map saent Yal 
Xih Yal touk maenl naih. 19 Yaoc bonc buih Kus bens week mas, buh 
gunge xic ugs naemx dal. Nyenc Yuc Dal daengv jiv haik yaoc, yaoc il 
naih yaens dah oil kuip. 20 Xaop buh wox maenv sil bangl xaop lis jah 
yaoc eis jings xaop il hangc. Yaoc daov nyaoh dav nas wagx jeni buh dah 
yanc naih touk yanc jav eeus xaop dah. 21 Eis heenk jangs nyenc Yuc Dal 
xih nyenc Xih Lac, yaoc qonk nyenc xonv sais gonh wenp Wangc Menl, 
map senk Xus Yeeh Suh daol. 22 Xic naih Guaenl Sinp ebs yaoc bail 
Yeeh Lul Sax Lenc, eis wox nyaoh jah yuv deml sil mangc. 23 Yaoc gobs 
wox nyaoh xingc naih xingc jav Guaenl Sinp qonk yaoc lis laoc daengh 
kuip gas yaoc. 24 Dani sil doiv yaoc map wah, mingh yaoc eis jegc lis 


mangc. Yaoc gobs yuv qamt lieeux kuenp yaoc, week wenp ongl Kus 
Yeeh Suh jaoh dos yaoc week jah, laengx jangs ongl week dav dos Sungp 
Lail aenl singe Wangc Menl. 25 Yaoc nyaoh aox xaop bail map, xonc 
guagl Wangc Menl yangx. Xic naih yaoc wox, jodx naih bail lenc xaop 
ledp eis lis nuv yaoc yangx. 26 Xah il naih, maenl naih yaoc lebe xaop, eis 
heenk mungx nouc deil laos mangv yeml bail, soix maoh buh eis nyaoh 
wul xenp yaoc. 27 Yenl yuih yaoc il hangc buh eis jings, deic melik xangk 
Wangc Men! ledp eeus dos xaop yangx. 28 Xaop ags xingl ngic, yuh gonx 
lail begs singk Wangc Menl. Guaenl Sinp jiml xaop weex yangp laox. 
Xaop yuv sangx bangl liees Wangc Menl, laengx jangs nyenc senk daengl 
juml jah, maenv nyenc maoh aol padt bens jeis map jah. 29 Yaoc wox gas 
yaoc liic bail yangx, yuv lis sangh eeus as touk aox xaop, xongs biungl 
jenc yax map jil bangl liees laot yangh. 30 Nyaoh aox xaop, naengl yuv lis 
nyenc ugs map wah maenv jeni wenp maenv as, il naih dingv nyenc senk 
Xus bail enl juh maoh. 31 Xah il naih xaop yuv xingl ngic! Nyenh yaoc 
nyaoh aox samp nyinc jah, hedp nyaemv yongh naemx dal gonk xaop, 
eeus xaop melik il mungx. 32 "Xic naih yaoc deic xaop songk nyaoh aox 
miac Wangc Menl daengh aox sungp aenl singc maoh jah. Sungp naih lis 
bangl xaop gimp lis legc, aol xaop nyimp nyenc maoh jim] week begs 
singk maoh jah siic lis eel jiv. 33 Eev map yaoc eis taemp dah jeml nyaenc 
ugs xenp eep, il mungx. 34 Xaop ags wox, yac miac yaoc naih weex ongl 
ags kaemk yaoc daengh maenv nyenc nyimp yaoc yongh jah. 35 Eis heenk 
yaoc weex sil mangc, yaoc buh aol xaop lis wox yuv yagp weex ongl map 
bangl nyenc mas soh jah, nyenh sungp Kus Yeeh Suh jah: 'Pieek saip biix 
sibs lis eengv deml lail." 36 Wah wenp maenv sungp naih, Baox Loc 
daengh juh maoh ledp jogc map yogc yuih. 37 Yangp laox ledp nees map, 
mangv wums maoh mangv xudt nas. 38 Juh maoh zeil pak sais yuih bags 
sungp Baox Loc wah jah, jodx naih bail lenc eis lis nuv nas maoh hap. 
Dah lenc, juh maoh sunx maoh touk lol bail. 

Baox Loc baov bail Yeeh Lul Sax Lenc 


1 Jiul nyimp juh maoh daengl pieek wenp, suh suiv lol saengc touk Goh 
Sil. Maen! lenc jiul bail Loc Dih, yuh dah jah touk Pap Dal Lah. 2 Nyaoh 
jah jiul deml jigs lol yuv bail Feih Nyic Jih, jav jiul gak lol donge bail. 

3 Lis nuv xul Sail Pup Lul Sih, dah xul mangv namc yuh touk Xil Luh Yal 
bail. Jiul nyaoh senl Teip Loc ugs jenc. Lol yuv nyaoh jah ugs kuak. 4 Jiul 
nyaoh jah semh deml nyenc senk, hap nyimp juh maoh nyaoh lis sedp 
maenl. Baengh Guaenl Sinp juh maoh ebs Baox Loc bix bail Yeeh Lul Sax 
Lenc. 5 Danl sil xic jiul bail jah touk yangx, jiul hap liic juh maoh bail. 
Nyenc senk daengh neix lagx juh maoh, ledp sunx jiul touk nugs xingc. 
Jiul nyimp juh maoh jogc nyaoh biingc xeep yogc yuih. 6 Daengl pieek 
wenp, jiul gak lol. Juh maoh xonv bail yane. 7 Jiul yuh suiv lol bail, dah 
Teip Loc touk senl Doh Lil Maix, nyaoh jah ugs jene doiv nyenc senk 
haemk lail, nyimp juh maoh nyaoh lis il maenl. 8 Maenl lenc jiul lic senl 
jah, map touk Kait Sax Liih Yal, suh nyaoh yanc Feih Luh, jangs mungx 
xonc Sungp Lail. Nyaoh aox Yeeh Lul Sax Lenc sedp mungx douh xeenx 
pieek ebl jil jah, maoh jangs il mungx. 9 Maoh lis siik beix naengl mix bail 
saox ledp wox duh sungp Wangc Menl. 10 Jiul nyaoh jah lis mieengc 
maenl yangx, lenc lis mungx sangh duh sungp Wangc Menl guanl Yal Jah 
Bul dah Yuc Dal map. 11 Maoh doiv jiul dah map, aol seel uis Baox Loc 
ags sugx dinl miac maoh, wah: "Guaenl Sinp wah: 'Xus nyenc seel uis naih 
yuv nyaoh Yeeh Lul Sax Lenc douh nyenc Yuc Dal il naih sugx, lenc douh 
jaoh dos nyenc mangv nugs." 12 Jiul daengh nyenc senk dih wangp jah 
qingk sungp naih hap ledp jouc Baox Loc bix bail Yeeh Lul Sax Lenc. 

13 Danl sil maoh xunp: "Xaop weex mangc nees, aol yaoc ids sais lieel? 
Yaoc yuih guanl Xus Yeeh Suh, eis gobs haengt douh sugx buh haengt 
deil nyaoh Yeeh Lul Sax Lenc." 14 Baox Loc eis qingk jiul qonk, jiul 
laengx sav ebl, wah: "Haengt wenp meix xangk Xus." 


Baox Loc map touk Yeeh Lul Sax Lenc 


15 Dah lenc, jiul beenh lail, bail Yeeh Lul Sax Lenc. 16 Lis maenv nyenc 
senk Kait Sax Liih Yal nyimp jiul dongc bail, daiv jiul touk yanc Nas 
Saenh nyaoh. Maoh jangs nyenc Sail Pup Lul Sih, mungx saemp senk 


Yeeh Suh. 17 Jiul touk Yeeh Lul Sax Lenc xic jah, nyenc senk xeengp 
sais sibs jiul. 18 Maen! lenc Baox Loc donge jiul bail jinv Yal Gol Box, 
yangp laok dangc wagx Yeeh Lul Sax Lenc buh ledp nyaoh jah. 19 Baox 
Loc haemk juh maoh lail, lenc deic Wangc Menl yam! maoh nyaoh aox 
nyenc mangv nugs weex maenv ongl jah edl edl nyih nyih wah dos juh 
maoh qingk. 20 Juh maoh lis gingk, suh bus Wangc Menl, yuh doiv Baox 
Loc wah: "Jaix nongx ah! Nyac ags wox aox nyenc Yuc Dal senk Yeeh 
Suh jah lis il nup sinp nyenc, juh maoh yuh ledp jangs daengc semp daengc 
sais anl banc liix Moc Xih. 21 Juh maoh lis qingk wah nyac eeus nyenc 
Yuc Dal nyimp dous nyenc mangv nugs nyaoh jah baenv banc liix Moc 
Xih, eeus juh maoh bix aol lagx week liix ads, buh eis anl nyenc Yuc Dal 
daol bens weex jah bail weex. 22 Juh maoh bens lis qingk nyac touk naih 
map yangx. Daol dogl il nup weex lieel? 23 Xic naih nyac anl sungp jiul 
bail weex bah! Geel naih jiul lis siik mungx nyenc, ledp weex liix dah. 

24 Nyac daiv juh maoh bail, dongc juh maoh week liix xeengt, ugs sinc 
dos juh maoh kuebp biaeml gaos. Xah il naih, eep ledp wox dah unv lis 
qingk wah maerv sil nyac jah eis jangs nyaengc, buh eengv wox nyac ags 
jangs mungx bens anl banc liix bail weex. 25 Wah touk nyenc mangv nugs 
senk Yeeh Suh jah, juh maoh ags wox anl aox senk jiul wah jah bail weex: 
Bix jil maenv yangh xonh sunx saip bux sac jah, bix jil padt daengh nanx 
duc xeengp mix ugs padt jah, buh bix tagt soix diongc." 


Baox Loc douh nyaeml 


26 Xah il naih, maenl lenc Baox Loc daiv siik mungx nyenc jah, donge juh 
maoh weex liix xeengt. Maoh hap laos dangc jeenh bail lebc nyani menl 
liix xeengt jah xic nup digs, meix il mungx suh deic yangh xonh sunx saip. 
27 Sedp maenl jah yuv dah xic jah, lis maenv nyenc Yuc Dal dah saent 
Yal Xih Yal map lis nuv Baox Loc nyaoh aox dangc jeenh. Jav juh maoh 
xogt wagx jeni, nyaeml Baox Loc, heemx wah: 28 "Nyenc Yix Seec 
Lieec ah! Map bangl jiul! Mungx naih laengx jangs mungx nyaoh doiv 
naih doiv jav eeus nyenc eeuv begs singk daol, buh eeuv banc liix daengh 
dangc jeenh daol. Maoh naengl daiv nyenc Xih Lac laos dangc jeenh, 


weex wav doiv sinp naih." 29 (Xic nyungl juh maoh lis nuv Teep Loc Feih 
Moc, mungx nyenc Yix Fuc Sox, nyimp Baox Loc gaenx nyaoh aox xingc, 
xah ags xangk Baox Loc daiv maoh laos dangc jeenh bail yangx.) 

30 Daengc xingc ledp naenv haemx haemx, begs singk dah siik mangv 
bieeuv map. Juh maoh nyaeml Baox Loc, guags maoh ugs dangc jeenh 
bail. Dol dangc jeenh laengx ngabc yangx. 31 Eev juh maoh xangk sat 
maoh xic jah, lis nyenc daiv sungp touk mungx nyenc douc gax xaip Loc 
Max wah: "Daengc zingc Yeeh Lul Sax Lenc lonh lieeux." 32 Nyenc 
douc jah laengx daiv nyenc mungx gax xaip daengh gax xaip, bieeuv touk 
wagx jeni bail. Wagx jeni lis nuv nyenc douc daengh gax xaip maoh, suh 
sav miac eis heeup Baox Loc hap. 33 Jav nyenc douc map nyaeml Baox 
Loc, xais nyenc aol yac jiuc sot kuedp map sugx maoh, suh haemk nyenc 
wagx maoh jangs nyenc nouc, week sil mangc. 34 Wagx jeni lis maenv 
nyenc heemx il naih lis maenv bani il jav. Nyenc douc xac eis lis dens peep 
yenl yuih heemx bani lonh gunge. Il naih, maoh xais nyenc deic Baox Loc 
laos doiv bagc lail gax xaip jah bail. 35 Baox Loc map touk dinl jeiv xic 
jah, wagx jenl weex mans ugs yaot gungc, gax xaip hap douh jungl Baox 
Loc gak bail. 36 Wagx jenl enl lenc bens eis sav heemx: "Sat maoh bail!" 


Baox Loc doiv wagx jenl wah 


37 Gax xaip gobs yuv deic Baox Loc laos doiv bage lail gax xaip xic jah, 
maoh haemk nyenc douc gax xaip: "Yaoc nyimp nyac wah bags sungp, 
week lis eis?" Nyenc douc xunp: "Nyac wox wah sungp Xih Lac il? 

38 Nyac eis jangs mungx Aih Jic dah unv deic eep weex lonh, daiv siik 
sinp mungx weex mans touk biingc wangp bail jah il?" 39 Baox Loc wah: 
"Yaoc jangs nyenc Yuc Dal, begs singk dih wangp Jih Luh Jah xingc Dal 
Sup, ugs guanl jah. Jouc nyac saip yaoc doiv begs singk naih wah sungp." 
40 Nyenc douc gax xaip liingx maoh yangx, Baox Loc jene nyaoh jeiv jah 
doiv wagx jenl yiup miac. Juh maoh gemv gius xic jah, maoh yongh sungp 
Xih Boc Laic doiv juh maoh wah: 

1 "Oil bux, oil jaix nongx ah! Xaop qingk yaoc yuih bens wah sungp bogs 
lail." 2 Wagx jeni lis gingk maoh wah sungp Xih Boc Laic, suh gemv gius 
glus yangx. 3 Baox Loc suh wah: "Yaoc jangs nyenc Yuc Dal, nyaoh 
xingc Dal Sup dih wangp Jih Liih Jah ugs guangl, nyaoh xingc Yeeh Lul 
Sax Lenc naih mags. Yaoc nyaoh dees miac Jah Max Lieec xoc banc liix 
ongs bux daol, nyaengc songk legc aol mungl guanl dos Wangc Menl, 
xongs xaop maenl naih laot yangh. 4 Yaoc buh biigs dah maenv nyenc 
qamt Kuenp naih weex deil, sabp bani miegs baenv laos laoc bail. 3 Maenv 
sil naih, mungx sangh sung douc daengh daengc Banh Nyenc Donv Luh 
weex dav lis. Yaoc naengl sibs lis senk juh maoh xap dos jaix nongx daol 
nyaoh xingc Dal Max Sih Goc jah, saip yaoc bail jah sabp nyenc senk 
Yeeh Suh, daiv touk Yeeh Lul Sax Lenc map wedt. 6 "Yaoc naengl nyaoh 
banv kuenp yuv touk Dal Max Sih Goc xic jah, nyaoh bany maenl qak 
luih, daih yunv lis guangl laox dah wul menl nyaoh siik mangv xiuv yaoc. 
7 Yaoc suh baengl laos dees dih, lis gingk soh doiv yaoc wah: 'Saol Loc! 
Saol Loc! Nyac weex mangc biigs yaoc?' 8 "Yaoc xunp: 'Xus ah! Nyac 
jangs nouc?' Maoh xunp: 'Yaoc jangs Yeeh Suh, nyenc Nac Sax Leeh, 
mungx nyac biigs jah.' 9 Maenv nyenc nyimp yaoc gaenx qamt jah buh nuv 
guangl, danl sil juh maoh eis wox sungp doiv yaoc wah jah jangs yil sih 
mangc. 10 "Yaoc wah: 'Xus ah! Yaoc dog] week mangc?' "Kus zunp: 
'Jenc map, laos Dal Max Sih Goc bail. Nyaoh aox jah, ags lis nyenc map 
lebc nyac maenv sil nyac dog] week jah.' 11 "Maenv nyenc dongc yaoc jah 
hap yidx yaoc laos Dal Max Sih Goc, yenl yuih guangl jah xiuv wodx 
gungc dos dal yaoc eis nuv hap. 12 Lis mungx nyenc guanl Yal Nac Nyic 
Yal map jinv yaoc. Maoh jangs mungx baiv Wangc Menl anl banc liix daol 
week. Nyenc Yuc Dal xingc jah ledp qaenp juiv maoh gunge. 13 Maoh 
map jene nyaoh geel yaoc, wah: 'Jaix nongx yaoc Saol Loc, nyac xonv nuv 
bah!' Eev nyaoh xic jah, yaoc lis nuv maoh. 14 "Maoh yuh wah: "Wangc 
Menl ongs bux daol xeenx nyac, aol nyac wox meix xangk maoh, yuh nuv 
Mungx Saengc lis qingk sungp maoh. 15 Nyac yuv yuih maoh doiv weenh 
nyenc week dav maenv nyac nuv dah daengh maenv nyac qingk dah jah. 
16 Xic naih, nyac naengl gas mangc lieel? Jenc map, sint guanl Xus map 
weex liix xugs, xugs soix nyac bail bah.' 17 "Yaoc xonv touk Yeeh Lul 


Sax Lenc bail yangx, nyaoh aox dangc jeenh yogc yuh xic jah, guaenl 
yaoc wiup bail, 18 lis nuv Kus doiv yaoc wah: 'Hoik jeengx! Nyac laengx 
lic Yeeh Lul Sax Lenc bail, yen! yuih nyac yuih yaoc week dav jah nyenc 
aox naih eis haengt sibs.' 19 "Yaoc xunp: 'Xus ah! Maenv nyenc naih wox 
xic nyungl yaoc nyaoh weenh dangc wagx Yuc Dal deic maenv nyenc senk 
nyac jah daems laos laoc, buh heeup. 20 Sih Tip Fanx mungx week dav 
dos nyac jah douh ugs padt haik deil xic jah, yaoc buh jenc nyaoh geel. 
Nyenc haik maoh il naih, yaoc buh haengt, naengl bangl juh maoh xut ugs 
xenp.' 21 "Kus hap doiv yaoc wah: 'Nyac bail bax! Yaoc yuv paik nyac 
touk nyenc mangv nugs doiv gail gail jah bail." 


Baox Loc wah maoh jangs begs singk Loc Max 


22 Wagx jeni gingk Baox Loc, hap week touk maoh wah maenv sungp 
naih, laengx heemx: "Dah dees dih weex maoh gaemv bail bah! Maoh eis 
dog] nyaoh menl guangl!" 23 Wagx jeni mangv heemx, mangv yiux ugs 
nugs, deic bungv hiank qak menl bail xic jah, 24 nyenc douc gax xaip xais 
nyenc daiv Baox Loc laos doiv bagc lail gax xaip jah bail. Maoh buh xais 
nyenc biedl Baox Loc, naengl xac haemk maoh, yuv wox wagx jenl weex 
mangc il naih qingk yax doiv maoh heemx. 25 Juh maoh gobs sugx Baox 
Loc yuv biedl maoh xic jah, maoh doiv mungx douc begs mungx gax xaip 
jenc nyaoh jah wah: "Nyenc Loc Max naengl mix donv lis soix mangc, 
xaop biedl maoh jangs anl banc liix xih eis?" 26 Nyenc douc begs mungx 
gax xaip jah lis qingk maenv sungp naih, suh bail lebe nyenc douc gax 
xaip jah, buh haemk: "Nyac yuv week duc mangc? Mungx nyenc naih 
jangs begs singk Loc Max." 27 Nyenc douc gax xaip bail haemk Baox 
Loc: "Lebc yaoc, nyac jangs begs singk Loc Max il?" Baox Loc xunp: 
"Jangs." 28 Nyenc douc gax xaip yuh wah: "Yaoc douh aol oil nyaenc 
sinc bail jeis, jav hap qak guanl wenp begs singk Loc Max." Baox Loc 
xunp: "Dani sil yaoc ugs menl guangl map bens jangs." 29 Jav maenv 
nyenc yuv xac haemk Baox Loc jah laengx liic bail yangx. Nyenc douc 
gax xaip lis wox maoh aol sot kuedp sugx Baox Loc dah, Baox Loc buh 
jangs begs singk Loc Max, jav maoh hap ags qingk yaot. 


Baox Loc nyaoh dav nas Banh Nyenc Donv Luh 


30 Maenl lenc, yen] yuih nyenc douc gax xaip yuv lis wox nyenc Yuc Dal 
weex mangc aov Baox Loc sil naih, suh songk maoh, xais maenv sangh 
sunx top daengh daengc Banh Nyenc Donv Luh zeil pangp jah ledp map 
daengl juml. Lenc maoh daiv Baox Loc map, xais maoh jene nyaoh dav 
nas juh maoh. 


23 


1 Baox Loc jiml dal naengc Banh Nyenc Donv Luh wah: "Oil jaix nongx 
ah! Yaoc nyaoh dav nas Wangc Menl week nyenc week sil bens ani liangc 
semp, hap week touk maenl naih." 2 Sangh sunx douc, guani Yal Nac 
Nyic Yal jah, laengx xais nyenc jenc nyaoh jah heeup ebl Baox Loc. 

3 Baox Loc suh doiv maoh wah: "Wangc Menl yuv heeup nyac, nyac 
mungx dingv week eis saengc! Nyac suiv nyaoh jah anl banc liix donv 
yaoc, daov ags eis anl banc liix xais nyenc heeup yaoc!" 4 Maenv nyenc 
jenc jaenx Baox Loc jah wah: "Nyac ams dagl soix sangh sunx douc 
Wangc Menl il?" 5 Baox Loc xunp: "Jaix nongx ah! Doiv eis lis. Yaoc eis 
wox maoh jangs sangh sung douc. Yenl yuih nyaoh wul leec Wangc Men] 
xap lis: 'Bix guav nyenc douc begs singk xaop." 6 Baox Loc WOK aox 
Banh Nyenc Donv Luh jah lis il benh jangs nyenc Sav Duh Gaih, il benh 
jangs nyenc Fac Liih Sail, jav maoh soh laox wah: "Oil jaix nongx ah! 
Yaoc jangs nyenc Fac Liih Sail, buh jangs lagx kuanp nyenc Fac Liih Sail. 
Yaoc nyaoh naih douh aov yenl yuih yaoc dos sais nyenc deil lis xonv 
soh!" 7 Maoh il naih wah xic jah, nyenc Fac Luh Sail daengh nyenc Sav 
Duh Gaih qit daengl daenl map, aol nyenc daengl juml jah pieek wenp yac 
mangv nyenc yangx. 8 (Nyenc Sav Duh Gaih wah nyenc deil eis lis xonv 
soh, buh eis lis nyenc menl yuh eis lis guaenl juis mangc. Nyenc Fac Liih 
Sail daov wah mieengc hangc naih ledp lis.) 9 Il naih hap daengl daenl 
haemx haemx. Lis maenv nyenc Fac Luh Sail week sangh eeus banc liix 
jenc map songk legc daengl daenl wah: "Jiul xac eis ugs mungx nyenc naih 
lis soix mangc. Yaot xic nyaengc lis juis xih nyenc menl doiv maoh wah 


sungp dah!" 10 Daengl daenl il week il wodx, nyenc douc gak xaip yaot 
Baox Loc douh juh maoh yags lanh bail. Maoh xais gak xaip luih bail deic 
Baox Loc dah aox juh maoh xeengl ugs map, daiv maoh laos doiv bagc 
lail gax xaip bail. 11 Nyaemv jah Kus map jene nyaoh geel Baox Loc, 
wah: "Wangk semp bah! Nyac nup yangh nyaoh Yeeh Lul Sax Lenc yuih 
yaoc weex dav, jungh il jah nyaoh Loc Max weex dav." 


Jiv sat Baox Loc 


12 Hedp lenc, lis bangl nyenc Yuc Dal daengl juml map liix nuv eis sat 
Baox Loc laengx eis jil mange eis wumx mange. 13 Daengv jiv jods naih 
lis suk xebc dah mungx nyenc. 14 Juh maoh bail nuv maenv sangh sung 
top daengh maenv yangp laok wah: "Jiul week jagc liix laok yangx, nuv 
eis sat Baox Loc laengx eis jil eis wumx. 15 Xic naih xaop daengh Banh 
Nyenc Donv Luh sint nyenc bail lebe nyenc douc gax xaip darv Baox Loc 
touk aox xaop naih map, uv yuv dah eengv siiv xac sil maoh. Jiul ags 
beenh lail, eis saip maoh touk naih laengx sat maoh." 16 Danl sil lagx 
kuanp Baox Loc - lagx jaix miegs maoh - lis qingk wah jiv jods naih xic 
jah, map touk doiv bagc lail gax xaip jah lebc Baox Loc. 17 Baox Loc suh 
sint mungx nyenc douc begs mungx gax xaip map wah: "Jouc nyac daiv 
mungx lagx liix naih bail nuv nyenc douc gax xaip. Maoh lis sil lebe 
maoh." 18 Il naih, maoh daiv maoh touk nyenc douc gax xaip, wah: 
"Baox Loc, mungx douh daems jah, jouc yaoc daiv mungx lagx liix naih 
map nuv nyac, yenl yuih maoh lis sil lebe nyac." 19 Nyenc douc gax xaip 
gaic miac lagx liix, touk il mangv, haemk maoh: "Nyac lis sil mangc yuv 
lebc yaoc lieel?" 20 Maoh xunp: "Nyenc Yuc Dal daengv jiv jouc nyac 
maenl mus daiv Baox Loc touk dav nas Banh Nyenc Dorv Luh bail, uv 
yuv eengv dah siiv xac sil maoh. 21 Nyac bix suic juh maoh, yenl yuih juh 
maoh lis suk xebc dah mungx lebl nyaoh geel kuenp, gas maoh. Juh maoh 
daengl liix dah nuv eis sat Baox Loc laengx eis jil eis wumx. Xic naih ledp 
beenh lail yangx, gobs gas nyac kouk gaos." 22 Nyenc douc gax xaip paik 
lagx liix xonv bail, gonk maoh: "Bix saip eep wox, nyac lebe sil naih dos 
yaoc." 


Baox Loc douh paik touk Kait Sax Luh Yal 


23 Nyenc douc gax xaip suh sint yac mungx nyenc douc begs mungx gax 
xaip map doiv yac maoh wah: "Bail beenh lail yac begs gax xaip, sedp 
xebc mungx gic max, eengv yac begs mungx deic xangp yais. Nyaemv 
naih jus dieenh xaop wenp Kait Sax Liih Yal bail. 24 Xaop beenh lail 
maenv max dos Baox Loc. Il naih maoh hap taik bunge lis sung touk Feih 
Liih Sil nyenc douc jah bail." 25 Nyenc douc gax xaip xap senk, il naih 
wah: 26 "Yaoc Kop Laoc Dih Liix Xih Yal doiv nyac Feih Liih Sil nyenc 
douc mungx mags haemk lail. 27 Mungx nyenc naih douh nyenc Yuc Dal 
nyaeml baov yuv sat. Yaoc lis wox maoh jangs nyenc Loc Max, hap daiv 
gax xaip bail juv maoh. 28 Yaoc xangk wox juh maoh yuih mangc aov 
maoh. Il naih, yaoc daiv maoh touk dav nas Banh Nyenc Donv Luh juh 
maoh bail. 29 Yaoc lis wox maoh douh aov jangs yuih maerv sil banc hiz 
juh maoh, maoh daov eis lis soix mangc dogl deil xih douh sugx. 30 Yaoc 
lis gingk lis nyenc daengv jiv yuv haik maoh deil xic jah, laengx sung 
maoh touk geel nyac, buh xais maenv nyenc aov maoh jah nyaoh dav nas 
nyac aov maoh." 31 Xah il naih, gax xaip anl baov jah, janl jah daiv Baox 
Loc hap weex touk Anh Tit Pap Dih. 32 Maenl lenc juh maoh douv gax 
xaip qic max jah sunx maoh eengv bail, gal gax xaip mih xonv bail doiv 
bagc lail gax xaip. 33 Gax xaip gic max jah map touk Kait Sax Luh Yal 
xic jah, deic senk jaoh dos Feih Luh Sil nyenc douc aox saent, buh deic 
Baox Loc jaoh dos maoh. 34 Nyenc douc dos senk yangx, haemk Baox 
Loc jangs nyenc saent nup. Lis wox maoh jangs nyenc Jih Liih Jah, 

35 nyenc douc wah: "Gas maenv nyenc aov nyac jah map touk, yaoc hap 
beenh sil nyac." Maoh suh xais nyenc xut Baox Loc nyaoh aox xeeuc Xih 
Liih wangc. 


24 
Baox Loc nyaoh dav nas Feih Luh Sil 


1 Dah lis ngoz maenl, sangh sung douc, guanl Yal Nac Nyic Yal jah, 
dongc mieengc mungx yangp laox Yuc Dal daengh il mungx sangh banc 


hiz guanl Teep Tup Loc bail Kait Sax Luh Yal, nyaoh dav nas Feih Luh 
Sil nyenc douc saent jah aov Baox Loc. 2 Baox Loc douh daiv map, Teep 
Tup Loc aov maoh, nyaoh dav nas Feih Luh Sil wah: "Mungx mags ah! 
Jiul nyaoh dees miac nyac lis taik biingc jaengl gunge, longc guangl nyac 
buh nyaoh guagl naih deic maenv eis lail lis xaok lail. 3 Jiul daengc guagl 
lis maenv lail naih, semp sais bens nyenh nyac. 4 Dani sil yaoc eis xangk 
gungc deil hut nyac, jouc nyac sais kuangt gingk yaoc wah mieengc bags 
sungp. 5 Jiul naengc mungx nyenc naih jangs mungx weex lonh, nyaoh 
dees mas menl doiv nup lis nyenc Yuc Dal jah maoh buh xogt week lonh, 
yuh jangs mungx douc dous nyenc weengc Nac Sax Leeh. 6 Maoh uv yuv 
weex wav dangc jeenh yangx, jav jiul hap nyaeml maoh. 7 8 Nyac ags 
haemk maoh, suh lis wox maerv sil jiul aov maoh naih nyaengc xih eis." 
9 Wagx jeni Yuc Dal donge soh aov maoh, baov maenv Teep Tup Loc 
wah naih jangs nyaengc. 10 Nyenc douc duh miac sint Baox Loc wah 
sungp. Baox Loc xunp: "Yaoc wox nyac nyaoh aox guagl naih donv luh 
gungc nyinc. Xah il naih yaoc wangk semp yuih bens bogs luk. 11 Nyac 
xac haemk laengx lis wox, eev yaoc bail Yeeh Lul Sax Lenc baiv Wangc 
Menl touk maenl naih mix lis xebc nyih maenl. 12 Maenv nyenc aov yaoc 
buh eis deml yaoc nyaoh aox dangc jeenh nyimp eep daengl daenl, yuh eis 
nuv yaoc nyaoh dangc wagx Yuc Dal xih nyaoh xingc doiv mih xogt wagx 
jenl. 13 Juh maoh nyaoh dav nas nyac aov yaoc weex maenv sil jah, buh 
eis weex dav lis. 14 "Danl sil yaoc liingx sil yaoc baiv Wangc Menl ongs 
bux daol, weex nyenc qamt Kuenp Yeeh Suh, laengx jangs juh maoh sint 
week kuenp weengc jah. Maenv hoc banc lus Moc Xih daengh maenv 
nyaoh wul leec sangh duh sungp Wangc Menl xap jah, yaoc ledp senk. 

15 Yaoc nyimp maenv nyenc naih laot yangh, baengh Wangc Menl lis dos 
sais, nyenc deil eis heenk lail yax, ledp yuv xonv soh. 16 Il naih, yaoc 
nyaoh dav nas Wangc Menl daengh nyenc bens songk legc week liangc 
semp xeengt singh. 17 "Yaoc dah Yeeh Lul Sax Lenc ugs bail lis mieengc 
nyinc, xonv daiv sinc map pieek dos nyenc hut, buh aol lik xangh sung 
saip Wangc Menl. 18 Juh maoh nyaoh dangc jeenh deml yaoc weex naih 
xic jah, yaoc weex liix xeengt wenp yangx. Eis lis wagx jenl nyimp yaoc, 
buh eis lis nyenc weex lonh. 19 Lis maenv nyenc Yuc Dal dah saent Yal 


Xih Yal map buh nyaoh jah. Nuv baov juh maoh lis sil mangc aov yaoc, 
dogl touk dav nas nyac naih map aov. 20 Xih baov, nyungl yaoc douh 
nyaoh dav nas Banh Nyenc Donv Luh xic jah, lis soix mange, maenv 
nyenc nyaoh naih dogl wah ugs yangx; 21 douv jagc sil yaoc nyaoh dav 
nas juh maoh songk soh laok il naih wah dah mangv: 'Maenl naih yaoc 
nyaoh dav nas xaop douh xac haemk soix, jangs yuih sil nyenc deil xonv 
soh." 22 Feih Luh Sil, ags lis wox dens peep Kuenp naih, suh baov juh 
maoh sank bail, wah: "Gas Liiv Xih Yap mungx douc gax xaip map unv, 
yaoc seik donv luh xaop." 23 Maoh xais nyenc douc begs mungx gax xaip 
aol nyenc xut Baox Loc, daov douv maoh longh, buh saip biingc bang 
picek maenv maoh yongh jah dos maoh. 24 Dah lis mieengc maen], Feih 
Luh Sil nyimp maix maoh Tup Xih Lah, nyenc Yuc Dal, dongc map. Feih 
Luh Sil sint Baox Loc map, buh gingk maoh wah touk senk Jih Duh Yeeh 
Suh sil jah. 25 Baox Loc wah touk biingc yenc, ags naengc bens daengh 
mus lenc douh ponk soix xic jah, Feih Luh Sil gingk yaot, wah: "Kaemk 
yangx! Nyac xonv bail bah! Gas yaoc biinh unv, sup sint nyac map." 

26 Maoh yuh dos sais Baox Loc saip nyaenc sinc wedl maoh, hap lis oil 
daov sint Baox Loc map nyimp maoh wah sungp. 27 Dah lis yac nyinc, 
Boh Oouc Feih Sih Duh sibs env Feih Luh Sil week nyenc douc. Feih Luh 
Sil xangk doiv nyenc Yuc Dal weex lail, hap meenh douv Baox Loc nyaoh 
laoc. 


25 
Baox Loc nyaoh dav nas Feih Sih Duh 


1 Feih Sih Duh nyaoh saent Yuc Dal sibs env lis samp maenl, suh dah Kait 
Sax Luh Yal bail Yeeh Lul Sax Lenc. 2 Maenv sangh sunx top daengh 
maenv nyenc douc Yuc Dal nyaoh dav nas Feih Sih Duh aov Baox Loc, 

3 jouc maoh bangl juh maoh, sung Baox Loc touk Yeeh Lul Sax Lenc 
map, yenl yuih juh maoh lis jiv jods lebl nyaoh banv kuenp sat Baox Loc. 
4 Feih Sih Duh xunp: "Baox Loc daems nyaoh Kait Sax Luh Yal, eis 
jaengl yaoc ags yuv touk jah bail. 5 Douv maenv nyenc douc xaop nyimp 


yaoc donge bail. Nuv baov mungx nyenc jah week tagt soix mange, juh 
maoh nyaoh jah buh aov lis." 6 Feih Sih Duh nyimp juh maoh dah lis beds 
maenl xebc maenl, suh touk Kait Sax Liih Yal bail. Maenl lenc maoh suiv 
nyaoh dangc donv luh jah, paik nyenc deic Baox Loc map. 7 Baox Loc 
map xic jah, maenv nyenc Yuc Dal dah Yeeh Lul Sax Lenc map jah lionh 
nyaoh geel maoh, deic oil sil yadx aov maoh, maenv sil naih ledp eis week 
dav lis. 8 Baox Loc suh bogs liix wah: "Eis heenk banc liix nyenc Yuc Dal 
xih dangc jeenh daengh Kaix Sav, yaoc ledp eis tagt dah." 9 Feih Sih Duh, 
haengt week sil lail dos nyenc Yuc Dal, haemk Baox Loc: "Nyac haengt 
bail Yeeh Lul Sax Lenc nyaoh jah qingk yaoc donv luh naih il?" 10 Baox 
Loc zunp: "Yaoc xic naih jene nyaoh dangc donv luh Kaix Sav; dogl 
nyaoh doiv naih donv luh yaoc. Yaoc doiv nyenc Yuc Dal eis weex sil 
mango tagt, nyac buh ags wox lieeux. 11 Nuv baov yaoc nyaengc Week 
maenv sil tagt soix dogl deil, deil yaoc buh eis laengh. Dani sil nuv baov 
nyenc Yuc Dal aov yaoc maenv sil jah eis jangs nyaengc, eis lis nouc lis 
env deic yaoc jaoh dos juh maoh. Yaoc yuv aov touk Kaix Sav bail!" 

12 Feih Sih Duh nyimp maenv nyenc qonk maoh jah daengl liangc wenp, 
hap wah: "Nyac aov touk Kaix Sav yangx. Nyac laengx touk Kaix Sav jah 
bail!" 13 Dah lieeux mieengc maenl, Yal Jih Pap wangc daengh nongx 
miegs maoh Beil Nyih Sih map touk Kait Sax Liih Yal haemk Feih Sih 
Duh lail, qaenp juiv maoh. 14 Juh maoh nyaoh jah lis oil maenl. Il naih, 
Feih Sih Duh deic sil Baox Loc nyimp wange daengl liangc, wah: "Aox 
naih lis il mungx nyenc, jangs Feih Luh Sil liuuc nyaoh laoc. 15 Yaoc bail 
Yeeh Lul Sax Lenc xic jah, sangh sunx top daengh yangp laox nyenc Yuc 
Dal deic sil map aov maoh, jouc yaoc dadl soix maoh deil. 16 Yaoc lebc 
juh maoh, nyenc Loc Max eis gueenv laengx jaoh nyenc douh aov dos 
maenv nyenc aov maoh jah. Nyenc douh aov dogl nyaoh dav nas nyenc 
aov maoh jah yuih bens bogs liix unv, naengl yuv doiv ebl. 17 Maenv 
nyenc aov Baox Loc jah nyimp yaoc map touk geel naih xic jah, yaoc buh 
eis ngaic, maenl lenc laengx eip dangc donv luh, xais nyenc daiv Baox Loc 
laos map. 18 Maenv nyenc aov maoh jah eis aov maenv sil yax xongs yaoc 
mieeh dah jah. 19 Gobs lis mieengc jiuc daengl daenl, wah touk Wangc 
Menl juh maoh ags senk jah, yuh wah touk il mungx nyenc deil guanl 


Yeeh Suh. Baox Loc daov wah Yeeh Suh naengl soh. 20 Yaoc eis wox 
nup yangh xac haemk maerv sil naih. Il naih, yaoc haemk maoh haengt 
bail Yeeh Lul Sax Lenc, nyaoh jah gingk yaoc donv luh naih xih eis. 

21 Baox Loc jouc yaoc liuuc maoh nyaoh, douv wange jiv donv luh maoh, 
yaoc suh xais nyenc liuuc maoh, gas yaoc beenh lail sung maoh touk geel 
Kaix Sav bail." 22 Yal Jih Pap suh doiv Feih Sih Duh wah: "Yaoc ags 
haengt gingk sungp mungx nyenc naih." Feih Sih Duh xunp: "Maenl mus 
nyac map gingk maoh." 


Baox Loc doiv Yal Jih Pap wah sungp 


23 Maenl lenc, Yal Jih Pap daengh Beil Nyih Sih uni nas uni naengl dongc 
maenv nyenc douc gax xaip daengh maenv nyenc juiv nyaoh aox xingc jah 
gaenx laos dangc donv luh. Feih Sih Duh baov sungp luih bail, laengx lis 
nyenc daiv Baox Loc laos map. 24 Feih Sih Duh wah: "Yal Jih Pap wange 
daengh oil nyenc gaenx nyaoh naih ah! Xaop lis nuv mungx nyenc naih! 
Daengc nyenc Yuc Dal nyaoh Yeeh Lul Sax Lenc daengh Kait Sax Liih 
Yal naih ledp doiv yaoc aov maoh, heemx bix saip maoh nyaoh menl 
guangl hap. 25 Yaoc xac maoh eis lis soix mange dog] deil, danl sil maoh 
ags jouc wangc jiv donv luh maoh. Il naih, yaoc hap xangk lail sunx maoh 
bail Loc Max. 26 Danl sil wah touk mungx nyenc naih, yaoc eis lis bagl 
biingv mangc xap dos wangc jiv. Jav yaoc hap daiv maoh touk dav nas 
xaop, laengx jangs nyaoh dav nas nyac Yal Jih Pap wangc, gas xac haemk 
maoh wenp, yaoc hap wox xap mangc. 27 Anl yaoc map naengc, sunx 
nyenc tagt soix touk wangc jiv bail, eis wah aov maoh jangs soix mangc, 
eis hoc luk!" 

1 Yal Jih Pap suh doiv Baox Loc wah: "Yaoc saip nyac yuih bens bogs 
hiz." Jav Baox Loc yiup miac yuih bens bogs liix wah: 2 "Yal Jih Pap 
wangc ah! Yaoc gingk yaoc mingh lail maenl naih lis nyaoh dav nas nyac 
bogs liix, wah touk maenv sil nyenc Yuc Dal aov yaoc jah. 3 Nyac xogc 
banc liix nyenc Yuc Dal daengh maenv juh maoh daengl daenl jah, yaoc 


nyaengc gingk lail. Xic naih, jouc nyac yaens sais qingk yaoc wah! 4 Yaoc 
dah uns touk mags nyaoh guagl bens daengh nyaoh Yeeh Lul Sax Lenc 
nup yangh week nyenc, nyenc Yuc Dal ledp wox. 5 Juh maoh wox meel 
yaoc jaengl gungc. Nuv baov juh maoh haengt, suh lis week dav yaoc 
jangs mungx nyenc Fac Luih Sail, anl banc liix ongs bux daol zeil yadx 
weex nyenc. 6 Xic naih, yaoc jenc nyaoh naih douh donv jangs yuih yaoc 
dos sais maeny Wangc Menl liingx pieek ongs bux daol yuv ugs yangx. 

7 Liingx naih laengx jangs liingx xebc nyih dous nyenc daol ledp dos sais 
yuv ugs, maenl janl songk sais bonc buih Wangc Menl xic jah. Wangc ah! 
Yaoc douh nyenc Yuc Dal aov, laengx yuih meix dos sais naih. 8 Wangc 
Menl aol nyenc deil xonv soh, xaop il mungx week mange baov eis lis 
lieel? 9 Xic unv, yaoc buh baov dogl songk legc eeuv Yeeh Suh, nyenc 
Nac Sax Leeh jah. 10 Yaoc nyaoh Yeeh Lul Sax Lenc buh nyaengc il jah 
week yangx. Yaoc baengh env maenv sangh sung top deic oil nyenc senk 
Yeeh Suh daems nyaoh laoc. Juh maoh douh sat xic jah, yaoc buh haengt. 
11 Lis oil daov yaoc nyaoh gungc dangc wagx Yuc Dal wedt juh maoh, 
biigs juh maoh guav Yeeh Suh. Yaoc nyaengc saengl juh maoh, naengl 
bail xingc guagl nugs biigs juh maoh. 12 Lis il daov, yaoc dah maenv 
sangh sunx top sibs lis env, baov yaoc touk Dal Max Sih Goc bail. 

13 Wangc ah! Eev yaoc dah kuenp nyaoh banv maenl qak luih xic jah, lis 
nuv guangl dah menl map, biix dav menl eengv guangl, siik mangv xiuv 
yaoc daengh maenv nyenc dongc yaoc jah. 14 Jiul ledp baengl laos dees 
dih, yaoc lis gingk soh aol sungp Xih Boc Laic doiv yaoc wah: "Saol Loc, 
Saol Loc, nyac weex mangc biigs yaoc lieel? Nyac xongs duc senc aol dinl 
qigt sunl, ags haik bens." 15 Yaoc wah: 'Xus ah! Nyac jangs nouc?' Xus 
xunp: 'Yaoc jangs Yeeh Suh, mungx nyac biigs jah. 16 Jav nyac jenc map! 
Yaoc il naih doiv nyac xeenk ugs, jangs jiml nyac weex nyenc nuc, weex 
day maenv sil nyac maenl naih nuv dah jah daengh maenv sil yaoc yuv xiv 
dos nyac nuv jah. 17 Yaoc yuv juv nyac dah aox miac begs singk bens 
daengh miac nyenc mangv nugs. Yaoc paik nyac touk juh maoh bail 18 eip 
dal juh maoh, saip juh maoh dah mangv dengv gonh wenp mangv guangl, 
buh dah env Sah Danl gonh wenp Wangc Menl. Il naih juh maoh hap lis 
mieenx soix, buh nyimp maenv nyenc baengh senk yaoc wenp nyenc sinp 


jah lis doiv nyaoh.' 19 Xah il naih, Yal Jih Pap wangc ah! Yaoc eis eeuv 
yings liogp dah wul menl map jah. 20 Yaoc doiv nyenc Dal Max Sih Goc 
xonc dah unv, hap nyaoh Yeeh Lul Sax Lenc daengh daengc dih wangp 
Yuc Dal, naengl doiv nyenc mangv nugs xonc wah nyenc ledp dog] xonv 
sais gonh wenp Wangc Menl, yuh week sil lail week dav ugs xonv sais. 
21 Yuih il naih, nyenc Yuc Dal nyaeml yaoc nyaoh aox dangc jeenh, 
xangk sat yaoc. 22 Dani sil Wangc Menl bangl yaoc hap week touk maen] 
naih. Il naih, yaoc lis week dav dos daengc begs singk, eis heenk nyenc 
pangp xih nyenc taemk. Yaoc wah maerv sil jah nyimp sangh duh sungp 
Wangc Menl daengh Moc Xih wah mus lenc yuv ugs sil jah laot yangh. 
23 Laengx jangs Jih Duh yuv douh haik, week mungx jih edl dah deil 
xonv soh, yaml sil naih doiv begs singk bens daengh nyenc mangv nugs 
xonc guangl lis juv jah touk yang." 24 Baox Loc naengl bogs sungp xic 
jah, Feih Sih Duh xebt sungp, songk soh laox wah: "Baox Loc, nyac ees 
yangx bah! Nyac wox leec gungc, daov aol nyac wenp ees." 25 Baox Loc 
xunp: "Feih Sih Duh mungx mags ah! Yaoc eis ees. Yaoc wah maenv 
sungp naih jangs nyaengc buh lis liix. 26 Wangc buh xogc maerv sil naih, 
yaoc hap lis doiv wangc songk bov wah sungp. Yaoc ams wah maerv sil 
naih eis lis nyil jings wange, yenl yuih eis jangs weex nyaoh doiv liaemt. 
27 Yal Jih Pap wangc ah! Nyac senk sangh duh sungp Wangc Menl eis? 
Yaoc wox nyac senk." 28 Yal Jih Pap suh doiv Baox Loc wah: "Nyac 
xangk il naih hoik laengx wah map yaoc wenp lagx Jih Duh il?" 29 Baox 
Loc xunp: "Eis heenk aenl hoik, yaoc yogc yuih Wangc Menl eis gobs 
jangs laot nyac, daov jangs maenl naih maenv nyenc gingk yaoc wah jah, 
ledp yuv xongs yaoc laot yangh, jav buh bix xongs yaoc daens maenv sot 
kuedp naih." 30 Wangc daengh Feih Sih Duh eengv Beil Nyih Sih nyimp 
maenv nyenc gaenx nyaoh jah suh jenc map. 31 Juh maoh ugs bail, daengl 
liangc wah: "Mungx nyenc naih eis week sil mange dog] deil xih douh 
daems." 32 Yal Jih Pap doiv Feih Sih Duh wah: "Nuv baov mungx nyenc 
naih mix aov touk Kaix Sav, suh songk maoh lis yangx." 

Baox Loc suiv lol wenp Loc Max bail 


1 Juh maoh xangk lail xais jiul suiv lol wenp Yil Dal Luh bail, suh deic 
Baox Loc daengh maenv nyenc mih douh daems jah, jaoh dos Yuc Liuuc, 
nyenc douc begs mungx gax xaip Bangl Gax Xaip Wangc Jiv jah. 2 Jiul 
gak jigs lol dah Yal Dal Miix Tenp map, yuv eip wenp maenv xingc saent 
Yal Xih Yal sogc geel heit jah bail. Lis mungx nyenc guanl Yal Lix Dac 
Gux, nyenc xingc Teep Sax Loc Nyic Jah dih wangp Max Qik Duni, 
nyimp jiul dongc bail. 3 Maenl lenc jiul nyaoh Xih Dunl ugs jenc. Yuc 
Liuuc doiv Baox Loc ugs singc lail, sap maoh bail jinv bunge banx, lis juh 
maoh pieek maenv maoh xiut yongh jah. 4 Jiul yuh dah jah eip lol. Yenl 
yuih deml lemc laox, jiul dah mangv bagl xul Sail Pup Lul Sih bail, laemt 
lemc hap. 5 Dah heit doiv nas Jih Liih Jah daengh heit doiv nas Pangp 
Feih Luh Yal, jiul suh touk saent Luk Jah xingc Miix Lah ugs jenc. 

6 Nyaoh jah, nyenc douc begs mungx gax xaip semh deml lis jigs lol dah 
Yal Lil Sanh Dal map, yuv eip wenp guagl Yil Dal Luh bail, suh sint jiul 
qak lol jah. 7 Lol qamt aenl jaemc lis oil maenl, nanc lis map touk doiv nas 
Goc Nyic Tup. Lemc daengh langh dangs jiul qamt saengc. Il naih, jiul hap 
wenp mangv liaemt lemc dah geel Keep Liix Teep, doiv nas Sax Moc 
Nyic bail. 8 Jiul sogc biinl heit qamt nyaengc nanc, lenc hap map touk jagc 
dih wangp guanl Jah Aol, jaenx senl Lah Xih Yal. 9 Il naih, jiul gobs yah 
baenv lieeux oil maenl yangx. Sigs Jih Ebl Jil nyanl maenl jah miodx dah, 
suiv lol buh qingk yaot. Baox Loc qonk maenv nyenc aox lol jah wah: 

10 "Oil biingc banx ah! Yaoc naengc daov naih suiv lol yuv deml nanh 
laox, lol daengh kuak ledp yuv xidx, lieenc mingh daol buh nanc baos." 

11 Nyenc douc begs mungx gax xaip eis qingk Baox Loc wah maenv 
sungp jah, daov qingk sungp mungx nyenc douc lol daengh mungx xus lol 
jah. 12 Yuih bags heit Jah Aol eis jangs doiv lail dah dongl, hap lis benh 
nyenc gungc haengt eip lol bail, dos sais bail touk Feih Nic Jih dah dongl. 
Feih Nic Jih jangs jagc bags heit Keep Luk Teep, mangv wenp sip namc 
mangv wenp sip bagl. 


Lol deml lemc langh 


13 Lemc name dangv dangv xuip map xic jah, nyenc aox lol ledp xangk 
weex lis. Il naih, juh maoh hap xup naoc lol, sogc geel Keep Liix Teep 
bail. 14 Eis lis nup jaengl, lis gabx/duc lemc laok (guanl lemc dong] bagl) 
dah xul biedl map. 15 Lol douh lemc biedl, wenp lemc bail buh bail eis lis. 
Il naih, jiul laengx douv lol suic lemc xuip bail. 16 Bogl (pass) nyaoh xul 
niv (guanl Gaoh Dal) sogc mangv liaemt lemc bail, jiul ouv dos hap dah 
geel heit gaic lis jigs lol niv, sugx nyaoh geel lol laok. 17 Nyenc deic lol 
gaic lol niv gak map, lenc aol lamh sugx dingv lol laok lail, aol lol guas 
xenp nyil. Juh maoh yaot lol eeul nyaoh bas xeep Sail Eev Dih, jav hap 
deic hongl lol songk luih map, songc lol uip bail. 18 Jiul douh lemc langh 
biedl nangs gungc. Maenl lenc, maenv nyenc deic lol qit deic kuak aox lol 
jah baenv laos heit bail. 19 Eengv maenl lenc, juh maoh buh deic yangh 
xonh aox lol yongh jah baenv bail. 20 Lis oil maenl eis nuv dav menl 
daengh xedl, yuh lis lemc mags langh laok bens biedl eis sav, melik xangk 
jiul dos sais lis juv mingh jah hap lieeux yangx. 21 Jiul oil maenl eis jil 
yangh mangc, Baox Loc hap jene map doiv jiul wah: "Oil bunge bang ah! 
Nyungl jah xaop dogl gingk sungp yaoc, bix dah Keep Luk Teep eip lol 
map, buh eis deml baengl pak xidx week naih. 22 Dani sil xic naih, yaoc 
lebc xaop wangk semp, yenl yuih aox xaop eis lis il mungx douv mingh, 
gobs xidx jigs lol naih. 23 Yaoc jangs nyenc bonc buih Wangc Menl, buh 
jangs mungx maoh. Nyaemv nyungl lis mungx nyenc menl Wangc Menl 
jenc nyaoh geel yaoc, 24 wah: 'Baox Loc, bix yaot. Nyac bens lis jenc 
nyaoh dav nas Kaix Sav douh aov, Wangc Menl buh pieek singc lail saip 
maenv nyenc nyimp nyac jungh lol jah ledp lis taik biingc.' 25 Xah il naih, 
xaop wangk semp. Yenl yuih yaoc senk Wangc Menl bens yuv wemp sil 
maoh doiv yaoc wah jah. 26 Danl sil lol daol yuv uip touk jagc xul eeul 
nyaoh jah." 


Lol douh pak yangx 


27 Lemc laok biedI lis xebc siik maenl janl jah, lol nyaoh heit Yal Dih Lik 
Yal uip bail map. Touk banv janl nyenc deic lol xangk lol jaenx jenc yangx. 
28 Juh maoh aol lamh liangc naemx xik yaeml linv, lis il begs nyih xebc 


xigt yaeml. Dah lis il xic/gabx, juh maoh yuh xik hap wox lis jus xebc 
xigt. 29 Xah yaot douh jungs laos bial, juh maoh hap dah senx lol songk 
siik jagc naoc luih bail, nyaengc dos sais guangl menl. 30 Lis maenv nyenc 
deic lol xangk laengh ugs lol bail, suh deic lol niv songk laos heit uv weex 
yangh nyaoh gaos lol songk naoc. 31 Baox Loc suh doiv nyenc douc begs 
mungx gax xaip daengh gax xaip wah: "Nuv baov maenv nyenc naih eis 
liuuc nyaoh lol, xaop ledp douh deil." 32 Xah il naih, gax xaip dadl duv 
lamh lol niv, douv maoh uip bail. 33 Menl gobs yuv guangl xic jah, Baox 
Loc jouc juh maoh jil yangh xonh, wah: "Xaop bens souc longc eis jil 
mangc lis xebc siik maenl yangx. 34 Xic naih, yaoc jouc xaop jil nyil bah, 
jav hap baos lis mingh. Yenl yuih aox xaop il mungx buh eis douv jiuc 
biaeml gaos." 35 Baox Loc wah wenp sungp naih, deic oux siic, nyaoh 
dav nas oil maoh xeel Wangc Menl wenp, eeus map jil. 36 Jav juh maoh 
ledp wangk semp, buh ags jil yangx. 37 Jiul nyenc nyaoh lol jah weex laot 
lis yac begs sedp xebc liogc mungx. 38 Juh maoh jil jaengv yangx, laengx 
deic oux megx baenv laos heit bail, xangk aol lol qat nyil. 39 Guangl menl 
yangx, juh maoh eis wox meel dih wangp jah, danl sil lis nuv jagc bas heit 
lis xeep gungc. Jav juh maoh hap xangk lail, nuv baov weex lis, suh aol lol 
baengh jenc. 40 Xah il naih, juh maoh dadl duv lamh naoc douv naoc laos 
heit, eev nyaoh xic jah buh longv lamh kuap lol. Lenc, juh maoh gaic 
hongl lol gak bail suic lemc sebc wenp geel jenc. 41 Dani sil lol deml laos 
doiv linv xul xeep, hap eeul nyaoh jah. Gaos lol eeul eis neip lis, senx lol 
douh langh laox begx lanh. 42 Gax xaip xangk deic nyenc douh daems jah 
sat bail, mieenx lis nyenc nguic naemx laengh todt. 43 Danl sil nyenc douc 
begs mungx gax xaip xangk juv mingh Baox Loc eis saip juh maoh anl 
meix xangk naih weex, laengx xais nyenc wox nguic naemx jah biiul laos 
naemx bail unv, touk jenc bail. 44 Naengl gal maenv nyenc jah aol binv xih 
binv lol dadl nguic touk jenc bail. Il naih, nyenc hap ledp taik bungc touk 
kaik jenc. 

Baox Loc nyaoh Max Eev Tap 


1 Jiul taik biingc map touk bas heit, hap wox xul jah guanl Max Eev Tap. 
2 Begs singk xul jah daiv jiul nyaengc lis singc lail. Juh maoh qit buil sibs 
jiul yenl yuih dogl bienl liagp gungc. 3 Baox Loc jebl il jodx jedl. Maoh 
songk jedl laos buil xic jah, lis duc suic simx/duc douh udt laengh ugs 
map, beengl/biedc nyaoh miac maoh. 4 Nyenc xul jah lis nuv suic jeeuv 
dah miac maoh, suh daengl baov: "Mungx nyenc naih jangs mungx sat 
nyenc. Laengx sonk maoh dah heit laengh todt ugs map, liix menl buh eis 
saip maoh soh." 5 Danl sil Baox Loc deic duc suic jah yiuc laos buil, buh 
eis lis sil mangc. 6 Nyenc xul jah xangk miac maoh yuv bul map xih maoh 
yuv kaemk dih laengx deil. Gas jaengl laok, juh maoh nuv maoh eis lis sil 
mangc, hap wanh jodx (kanfa) wah maoh jangs xenc. 7 Egs doiv jah eis 
gail, lis daeml yav Bul Baix Liuuc, mungx douc gonx xul jah. Maoh sibs 
jiul bail yanc maoh sais kuangt daiv jiul lis samp maenl. 8 Xic jah, bux Bul 
Baix Liuuc ids udt loh eek, nunc nyaoh xangc. Baox Loc laos bail nuv 
maoh, yuih maoh yogc yuih, songk miac nyaoh wul xenp maoh, yih maoh 
lail yangx. 9 Sil naih dah bail, maenv nyenc ids nyaoh aox xul jah ledp 
map buh lis yih lail. 10 Juh maoh aol hangc naih hangc jav juiv jiul. Touk 
xic jiul baov eip lol xic jah, juh maoh sunx yangh xonh jiul yuv yongh jah 
dos jiul. 


Baox Loc map touk Loc Max 


11 Il naih, jiul todt ebs nanh lis samp nyanl xic jah, hap qak jigs lol dah 
Yav Liic Sanh Dap map. Lol naih nyaoh xul heit dah dongl yangx. Yac 
yangh xenc nyaoh gaos lol weex bux sac. Yac xenc naih jangs kongt 
keengk. (“Yac maoh guanl Kap Sih Top daengh Pop Lah Keep Sih.) 

12 Touk senl Xic Lah Gux, jiul bagx lol nyaoh jah lis samp maenl. 13 Dah 
jah jiul eip lol, map touk senl Lil Jih Wungh. Maenl lenc, qit lemc namc. 
Yuh maenl lenc jiul map touk xingc Bul Diux Luh, 14 Nyaoh jah jiul deml 
maenv nyenc senk. Juh maoh sint jiul nyimp juh maoh nyaoh lis sedp 
maenl. Xah il naih, jiul map touk Loc Max. 15 Jaix nongx aox jah lis 
gingk jiul yuv touk map, lis maenv ugs map touk sagx wagx Yal Biix Wuh 
sibs buh lis maenv touk Samp Gonx [Xeec Jeenl] jinv jiul. Baox Loc nuv 


juh maoh, laengx xeel Wangc Menl, ags qimp lis bov mags. 16 Laos xingc 
Loc Max xic jah, Baox Loc douh saip ags nyaoh il doiv, nyimp mungx 
gax xaip xut maoh. 


Baox Loc nyaoh Loc Max xonc wah sungp lail 


17 Dah lis samp maenl, Baox Loc sint nyenc douc Yuc Dal daengl juml 
map. Juh maoh map yangx, Baox Loc doiv juh maoh wah: "Oil jaix nongx 
yaoc ah! Laengx sonk yaoc eis week sil mangc dagl soix begs singk daol 
xih eeuv lik ongs bux daol, yaoc nyaoh Yeeh Lul Sax Lenc douh nyaeml, 
jaoh touk miac nyenc Loc Max. 18 Juh maoh xac haemk yaoc, buh haengt 
songk yaoc bail, yenl yuih yaoc eis lis soix mangc dogl deil. 19 Danl sil 
nyenc Yuc Dal eis mas sais xic jah, yaoc hap douh aov touk Kaix Sav; eis 
jangs yaoc lis sil mangc aov begs singk bens. 20 Xah il naih, yaoc sint 
xaop map daengl nas wah. Yaoc douh daens jiuc sot naih jangs yuih yaoc 
senk mungx Kus Juv nyenc Yix Seec Lieec dos sais jah map yangx." 

21 Juh maoh xunp: "Jiul eis sibs lis senk mangc dah Yuc Dal map wah 
touk nyac, maenv jaix nongx dah jah touk naih map buh eis wah nyac lis 
mangc eis lail. 22 Danl sil jiul xangk qingk meix xangk nyac nup yangh, 
yenl yuih jiul wox nyac senk beev jah doiv doiv lis nyenc eeuv." 23 Juh 
maoh nyimp Baox Loc wah lail eengv daengl juml il maenl. Nyaoh maen] 
jah naengl lis nyenc gungc touk doiv maoh nyaoh jah map. Baox Loc dah 
hedp touk nyaemv doiv juh maoh wah lail guagl Wangc Menl, deic banc 
lix Moc Xih daengh maenv leec sangh duh sungp Wangc Menl map wah 
map juh maoh Yeeh Suh jangs Jih Duh. 24 Maenv sungp maoh wah jah lis 
nyenc senk, lis nyenc eis senk. 25 Juh maoh ags daengl daenl map, qit 
sank bail. Naengl mix sank xic jah, Baox Loc yuh wah week naih: "Maenv 
sungp Guaenl Sinp yaml Yix Sail Yal, sangh duh sungp Wangc Menl, doiv 
ongs bux xaop wah jah jangs nyaengc. 26 Maoh wah: 'Xaop bail lebc begs 
singk: "Xaop bens yuv qingk sungp yaoc, buh qingk eis wox; xaop bens 
yuv nuv maenv yaoc weex jah, buh eis wox jangs yil sih mangc.' 27 Yenl 
yuih sais longc begs singk naih guas yangx; juh maoh biiv kap, nyabp dal. 
Nuv baov eis jangs il naih, dal juh maoh lis nuv, kap lis qingk, aox longc 


lis wox, juh maoh yuv gonh touk yaoc, yaoc yuv yih juh maoh.'" 28 Baox 
Loc yuh wah: "Il naih, yaoc yuv xaop lis wox, singc juv Wangc Menl xonc 
dos nyenc mangv nugs yangx, juh maoh buh yuv qingk!" 29 30 Baox Loc 
nyaoh yane maoh zuh jah, nyaoh lis yac nyinc digs. Maenv nyenc map jinv 
maoh jah, maoh ledp sibs. 31 Maoh songk bov xonc guagl Wangc Menl, 
eeus sil Xus Yeeh Suh Jih Duh, buh eis lis nouc sagl. 


